
Căpitanul Dominika Egorova din SVR, Serviciul de Informaţii 
Externe al Federaţiei Ruse, își trase în jos tivul rochiței negre, pe 
când se strecura prin mulțimile de pietoni din îmbulzeala 
haotică, scăldată de luminile roșii ale neoanelor de pe Boulevard 
de Clichy, în Pigalle. Tocurile ei negre răsunau pe trotuarul 
parizian în timp ce înainta cu bărbia sus, fără să scape din priviri 
capul sur al iepurelui pe care-l vedea în faţă - filajul individual al 
unei ţinte care se deplasa pe jos, una dintre abilităţile cele mai 
dificile în practica pe teren. Dominika îl urmărea de la distanţă, 
schimbându-și succesiv tactica: ba mergea în paralel cu el pe 
insula despărțitoare din centrul bulevardului, ba rămânea în 
spatele pietonilor de la începutul serii, pentru a-și ascunde 
profilul de filaj. 

Bărbatul se opri să-și cumpere un kebab, mai mult ars - în 
mod tipic din carne de porc în cartierul acesta creștin -, de la un 
vânzător care înteţea cărbunii din tava grătarului său mic cu o 
bucată de carton îndoit, trimițând ocazional scântei în trecători 
și învăluind strada în norișori de fum cu arome de coriandru și 
chili. 

Dominika rămase în urmă, în spatele unui stâlp stradal: era 
improbabil ca iepurele să se folosească de oprirea aceea pentru 
a-și verifica spatele - în ultimele trei zile se dovedise complet 
indiferent la ceea ce se petrecea în jurul său pe stradă. Cu toate 
acestea, nu dorea să fie observată prea devreme. Destule alte 
personaje ale străzii o remarcaseră deja trecând prin mulţime - 
picioare de balerină, bust regal, ochi albaștri-electric - 
adulmecându-i parfumul, căutându-i atuurile sau slăbiciunile. 

Din două priviri experte, Dominika cercetă grădina zoologică 
de chipuri, dar nu simţi pe ceafă fiorul care s-o anunţe începutul 
vreunei probleme. lepurele, un iranian, termină de smuls cu 
dinţii bucățelele de carne și aruncă ţepușa scurtă în rigolă. Se 
părea că musulmanul ăsta șiit nu avea scrupule să mănânce 
carne de porc - ori să-și afunde capul între picioarele 
prostituatelor, de altfel. Porni mai departe și Dominika își reluă 
filajul. 

Un tânăr neras și oacheș de desprinse de lângă prietenii lui, 
rezemaţi de geamul aburit pe dinăuntru al unui local de tăiţei 
asiatici, se apropie de Dominika și-și trecu un braț pe după 
umerii ei. 

— Je bande pour toi, rosti în franceza stricată a magretbienilor. 

Voia s-o agate. lisuse! Dominika nu avea timp pentru așa 
ceva și simți cum impulsul ce-i mocnea în stomac îi năvăli în 
braţe. „Nu. Fii de gheaţă”. Îi scutură braţul, îi împinse faţa într-o 
parte și-și văzu de drum. 

— Va voir ailleurs si j'y suis - caută-mă-n altă parte, rosti ea 
peste umăr. 

Tânărul se opri instantaneu, făcu un gest obscen și scuipă pe 
trotuar. 

Dominika regăsi capul grizonant al iranianului tocmai când 
acesta ajungea în La Diva, trecând printre reclamele luminoase 
ce încadrau intrarea clubului de noapte. Ea se apropie fără 
grabă de ușă, zări draperia de catifea groasă și-i acordă o 
secundă în plus acestui bărbat micuț care purta în minte 
secretele nucleare ale Republicii Islamice Iran. Era prada ei, o 
țintă a spionajului rus. Dominika își trecu apăsat tăișul voinței 
peste piatra de ascuţit a minţii. Urma să fie o tentativă de 
racolare, o ambuscadă, un act coercitiv, o încercare de a 
convinge un străin să i se alăture, și estima că avea cincizeci la 
sută șanse de a-l convinge în următoarea jumătate de oră. 

În seara asta Dominika își purta părut castaniu despletit pe 
umeri, cu cârlionţii acoperindu-i un ochi, ca o dansatoare apașă 
din anii 1920. Avea ochelari cu rame dreptunghiulare din baga și 
lentile fără dioptrii, o Lois Lane pariziană ieșită noaptea la 
plimbare. Totuși, efectul de funcţionară era anulat de rochia 
neagră, mulată pe corp, și de pantofii Louboutin cu toc. Ca fostă 
balerină, avea picioare frumoase cu gambe musculoase, deși 
umbla cu un șchiopătat aproape imperceptibil, deoarece laba 
piciorului drept îi fusese distrusă de un rival de la Academia de 
Balet, când Dominika avea 20 de ani. 

Paris. Dominika nu mai respirase aerul Occidentului după ce 
revenise în Moscova în urma unui schimb de spioni ce avusese 
loc pe un pod din Estonia cu luni în urmă. Imaginile schimbului 
începuseră să se estompeze, sunetele pașilor ei de atunci pe 
podul umed, argintiu, erau tot mai înăbușite, învăluite în ceața 
din noaptea aceea. Când se întorsese acasă, trăsese adânc în 

piept aerul Rusiei; era ţara ei, Rodina, patria-mumă, dar esența 
proaspătă a pădurilor de pini și a pământului negru și mănos era 
întinată de miasma corupţiei fluide, aidoma cadavrului unui 
rozător sub parchet. Bineînțeles, fusese primită cu entuziasm, 
cu onoruri elaborate și felicitări din partea unor oficiali stângaci. 
Se prezentase imediat la sediul central al SVR - cunoscut pe 
scurt drept „Centrul” - dar revederea colegilor din Serviciu, 
turma de siloviki, elita „unsă”, îi prăbușise moralul. „La ce te 
așteptaseși?” se întrebase. 

Situaţia ei era diferită acum. Extrem și periculos de diferită. 
Fusese racolată de un ofiţer de caz din CIA - de care se 
îndrăgostise - apoi fusese evaluată, instruită și trimisă la 
Moscova ca spion introdus în Centru. Dominika învăţă să 
aștepte, să asculte, să pară o creatură complet pasivă a 
atmosferei fetide din Serviciu. De aceea, refuzase când îi 
fuseseră oferite câteva funcţii idioate în sediul central - avea să 
aștepte un job cu genul de acces pe care-l dorea CIA. S-a 
prefăcut interesată, ba chiar a și participat la un curs scurt de 
psihologie operativă și la un altul de contrainformaţii. li va fi util 
pe viitor să știe cum lucrau vânătorii de cârtițe din Serviciul ei, 
cum vor suna pașii pe casa scării când vor veni după ea. 

Dominika își aștepta momentul prielnic, privindu-le în adâncul 
sufletelor, deoarece se născuse cu calităţi sinestezice, astfel 
încât legăturile neurologice din creierul ei îi îngăduiau să vadă 
aure colorate în jurul oamenilor și să citească astfel pasiuni, 
trădări, temeri sau decepţii. La vârsta de cinci ani, sinestezia ei 
îi șocase și îngrijorase pe părinţi - tatăl era profesor, iar mama 
muzicantă. Ei îi ceruseră fetiţei să le promită că nu va destăinui 
niciodată, nimănui, însușirea aceasta precoce, chiar pe măsură 
ce se acomoda cu ea. La 20 de ani, Dominika era purtată pe 
valurile muzicii în Academia de Balet. La 25 de ani, măsura 
pasiunea unui bărbat judecându-l după haloul său stacojiu. 
Acum, abia trecută de 30 de ani, posibilitatea de a determina 
starea de spirit a celor cu care intra în contact i-ar fi putut salva 
viaţa. 

Și mai era ceva. După ce fusese racolată, îi apăruseră des 
imagini ale răposatei ei mame, o himeră benignă care apărea 
lângă ea pentru a-i oferi încurajare și susţinere. Rușii sunt 
sensibili și emotivi, așa că pomenirea strămoșilor nu era nici 
bizară, nici vreun semn de nebunie. Cel puţin Dominika nu-și 

făcea griji în privinţa aceasta și, în plus, spiritul mamei o întărea 
după ce își reluase viaţa dublă, o mână ocrotitoare, ca un licăr 
pe braţul ei, când stătea în faţa intrării grotei întunecoase, 
simțind mirosul lighioanei dinăuntru, silindu-se să continue. 

După revenirea din Occident, Dominika trecuse prin două 
ședințe de verificare cu un bărbat scund și unsuros de la 
contraspionaj și o stenografă taciturnă. Bărbatul o întrebase 
despre ubiița, asasinul din Speţnaz care aproape că o ucisese în 
Atena, apoi despre perioada cât a fost reţinută de CIA: cum 
fuseseră cei din CIA, ce o întrebaseră americanii, ce le spusese 
ea; Dominika o pironise cu privirea pe stenografă, care era 
învăluită într-o păclă gălbuie - înșelătorie și avariţie - și 
răspunsese că nu le zisese nimic. Ursul îi adulmecase încălțările 
și încuviințase din cap, aparent mulțumit. „Dar ursul nu-i 
niciodată mulţumit”, își zise ea. „Niciodată”. 

Aventurile ei, modurile cum scăpase și contactul cu 
americanii proiectau suspiciuni asupra ei - așa cum se întâmpla 
cu toți cei care reveneau din serviciu activ în Vest - și Dominika 
știa că șopărlele cu ochii ca fierea din FSB, Serviciul Federal de 
Securitate, o observau, așteptând cea mai mică abatere, 
urmărind un mesaj e-mail sau o carte poștală din străinătate, 
sau poate un apel telefonic criptic dintr-o suburbie a Moscovei, 
ori un contact confirmat cu un străin. Nu existase însă nicio 
deviere. Rutina ei era normală, nu puteau depista nimic. 

De aceea au strecurat un instructor fizic atrăgător, care să-i 
facă avansuri în timpul cursului „obligatoriu” de autoapărare ce 
avea loc într-o vilă veche din Domodedovo, de pe Varșavskaia 
Uliţa, în apropierea centurii moscovite. Casa veche și 
dărăpănată, cu scări ce scârțâiau și acoperiș din tablă coclită, 
era cuibărită într-o grădină botanică neiîngrijită, ascunsă în 
spatele unui zid, pe care o plăcuţă strâmbă anunţa INSTITUTUL 
VILAR DE PLANTE MEDICINALE. Câţiva participanţi la curs, 
plictisiţi - o femeie vameș roșie la faţă și doi grăniceri vârstnici - 
fumau pe băncile de lângă pereţii serei din sticlă care servea ca 
sală de antrenamente. 

Daniil, instructorul, era un rus autentic, înalt și blond, de vreo 
35 de ani, incredibil de zvelt, cu încheieturi robuste și degete de 
pianist. Trăsăturile îi erau delicate: osatura maxilarelor, a 
pomeţilor și frunţii era fină, iar genele incredibil de lungi de 
deasupra ochilor albaștri somnoroși puteau înfiora frunzele 

palmierilor din ghivecele aflate în capătul opus al serei. 
Dominika știa foarte bine că în SVR nu existau cursuri obligatorii 
de autoapărare și că Daniil era probabil un șmecher trimis să 
pună cu nepăsare întrebări și să smulgă până la urmă din partea 
ei, care n-ar fi bănuit nimic, mărturisirea colaborării cu servicii 
străine de spionaj sau divulgarea de secrete de stat ori 
seducerea a numeroși parteneri imorali în cușetele încinse ale 
unor trenuri de noapte ce goneau legănându-se pe șine. Natura 
culpelor pe care le depistau ei era irelevantă. Copoii de la 
contrainformaţii nu puteau defini trădarea, dar o recunoșteau 
imediat când o vedeau. 

Bineînţeles, Dominika nu se aștepta să fie instruită în tehnicile 
de luptă corp la corp. In prima zi, când razele soarelui 
străbăteau sticla murdară a plafonului serei, fusese interesată 
să vadă cum în jurul capului lui Daniil și din vârful degetelor sale 
se învolbura o aură bleu-deschis de viclenie a minţii și spiritului. 
După aceea fusese surprinsă când el începuse s-o instruiască în 
Sistema Rukopașnogo Boia, sistemul de luptă corp la corp rus, 
medieval, brutal, care se trăgea din tradiţia cazacă a secolului al 
X-lea și avea legături cu Biserica Ortodoxă. În mod normal, așa 
ceva se preda doar personalului militar rus. 

Dominika îl văzuse pe asasinul trimis de Speţnaz folosind 
aceleași mișcări în camera însângerată din hotelul din Atena, 
fără să le fi recunoscut, dar în același timp îngrozită de 
extraordinara lor eficiență. Daniil nu o cruţă deloc la orele de 
instrucţie și femeia descoperi că-i făcea plăcere să se antreneze 
din nou fizic, amintindu-și vechea disciplină din îndrăgita ei 
carieră de balerină, cariera pe care Ei i-o furaseră. Sistema 
punea accent pe flexibilitate, viteză balistică și cunoașterea 
punctelor vulnerabile ale corpului omenesc. Când Daniil îi 
demonstră blocaje de articulaţii și prize pentru imobilizarea 
adversarului, cu faţa foarte apropiată de cea a Dominikăi, văzu 
în ochii infinit de adânci ai femeii ceva ce nu-și dorea să 
răscolească inutil. 

După două săptămâni, Dominika stăpânea lovituri și aruncări 
pe care alți elevi le-ar fi învăţat abia în câteva luni. Iniţial, își 
dusese palma la gură și râsese când văzuse mersul de maimuţă 
cu genunchii îndoiţi, utilizat pentru a te apropia de un adversar 
în luptă, ca și răsucirea din umăr ce preceda o lovitură 
devastatoare cu mâna. Acum însă îl trântea pe Daniil pe saltea 

tot atât de des pe cât o trântea el. În lumina prăfuită a după- 
amiezii din sală, Dominika îi privea mușchii spatelui flexionându- 
se când bărbatul demonstra o tehnică nouă și se întreba într-o 
doară ce hram purta. După cum se mișca, ar fi putut fi un fost 
balerin sau gimnast. Oare de ce ajunsese să practice artele 
marţiale? Făcea parte din Spetnaz, din grupul VympeP? 
Observase cu ochii ei de Vrabie - o seducătoare antrenată și 
folosită de stat - că degetul inelar al lui Daniil era vizibil mai 
lung decât cel arătător. Potrivit matroanelor acoperite de negi 
din Școala de Vrăbii, exista așadar posibilitatea unei dotări 
sexuale peste medie. 

Estimarea dimensiunilor unui bărbat nu era singurul lucru pe 
care Dominika îl învățase la Școala de Stat nr. 4, Școala de 
Vrăbii, academia secretă de sex și spionaj care le instruia pe 
femei în arta seducţiei. Nu uitase nici acum clasele și 
amfiteatrele din vila cu pereţi scorojiţi, situată în pădurea de pini 
de pe malul Volgăi, în apropiere de orașul Kazan. Putea și acum 
să audă lecţiile monotone și seci despre sexualitate și iubire. 
Putea să revadă filmele enervante cu coit și perversiuni. Listele 
de tehnici sexuale, numerotate cu sutele, memorate și 
practicate la nesfârșit - numărul 88, „Aripile fluturașului”, 
numărul 42, „Șiragul de perle”, numărul 32, „Pioneza” - îi 
reveneau în minte, gânduri nechemate de zile amorţite și nopți 
păcătoase, și totul stropit cu apă de trandafiri pentru a acoperi 
mirosul de masculi dezmăţțați și femele înspumate, și mâinile cu 
unghii murdare ce-i strângeau coapsele, și stropii de sudoare ce 
atârnau de pe nasurile cărnoase și care, inevitabil, fatalmente, 
aveau să-i picure pe faţă. Indurase totul pentru a-i irita pe svini, 
porcii, pe toţi care credeau că va sta pe spate și-și va deschide 
picioarele. lar acum avea să le arate cât de mult se înșelaseră. 

„Calmează-te”, își spuse. Se lupta cu stresul de a se întoarce 
în slujba Rusiei, în îmbrăţișarea patriei-mumă, începutul unei 
existențe teribil de riscante. În plus, o chinuiau și alte gânduri. 
Nu știa dacă bărbatul pe care-l iubea mai era viu. lar dacă el mai 
trăia, atunci iubirea ei era un secret pe care trebuia să-l 
păzească cu sfințenie, întrucât exista un mic detaliu - el era un 
ofițer de caz american din CIA. Așteptă provocarea vicleană, 
mult întârziată, a lui Daniil, plauzibilă după familiaritatea pe care 
o creează 14 zile de antrenamente fizice. Trebuia să fie extrem 
de atentă - fără ademeniri, fără sarcasme - dar avea de 

asemenea ocazia pentru puţină dezinformare bine-venită, poate 
o aluzie șireată despre admiraţia ei pentru președintele Putin. 
Tot ce avea să-i spună lui Daniil avea să ajungă la FSB și apoi la 
Centru, unde urma să fie compilat cu celelalte fragmente din 
investigarea „primirii ei călduroase acasă”, pentru a se decide 
într-un final dacă Dominika avea să-și păstreze statutul de 
operupolnom ocennii, ofiţer de operaţiuni. Pe de altă parte, 
Dumnezeule, genele acelea... 
e 

Cu gâtul ei lung și fin, privirea dreaptă și capul sus, Dominika 
trecu de draperia din catifea parfumată și intră în clubul La Diva. 
Bodyguardul de la ușa interioară îi privi cu aprobare 
profesională rochita neagră, apoi aruncă o privire scurtă în 
poșeta din satin negru, în care abia dacă încăpea un ruj și un 
smartphone subţire cât un biscuit. Trase draperia grea într-o 
parte și-i făcu semn să intre. „Nu are arme”, se gândi el. 
„Mademoiselle Doudounes, domnișoara pieptoasă, e curată”. 

Căpitanul Egorova era de fapt perfect capabilă de acţiuni 
letale. Rujul din poșetă era un e/ecktriceskii pistolet, o armă 
electrică cu un singur foc, o actualizare recentă a laboratoarelor 
tehnice SVR, Direcţia T, o nouă versiune a unei arme venerabile 
din timpul Războiului Rece. Rujul-armă de unică folosinţă trăgea 
cu precizie un glonţ exploziv Makarov de 9 mm până la distanţa 
de doi metri - glonţul avea miezul din pulbere metalică 
comprimată, care se dilata masiv în momentul contactului. 
Impușcătura nu se auzea decât ca un clic metalic. 

Dominika examină interiorul cufundat în semiîntuneric al 
clubului, o sală mare, semicirculară, plină în mijloc cu mese 
ciobite și cu separeuri ce imitau pielea, uzată, de-a lungul 
pereţilor. Scena scundă, cu proiectoare de modă veche aflate la 
nivelul pardoselii, era întunecată și goală. Tinta ei, Parvis 
Jamshidi, era singur într-un separeu central și privea gânditor 
plafonul. Dominika examină încă o dată rapid interiorul, 
concentrându-se asupra colţurilor îndepărtate. Nu zări niciun fel 
de contrafilaj evident și nici alţi bodyguarzi. Se strecură printre 
mese către separeul lui Jamshidi, ignorând pocnetul din degete 
al unui grăsan care-i făcuse semn de la o masă să se apropie, fie 
pentru a comanda alt petit jaune, fie pentru a-i sugera să 
meargă împreună pentru 30 de minute la hotelul Chat Noir 
Design, aflat pe aceeași stradă. 

Se simţea tensionată; senzaţia familiară a vânătorii, a 
contactului cu inamicul, i se ridica în gâtlej, îi strângea pieptul și 
simţea o dogoare în stomac. Intră în separeu și-și puse poșeta 
pe masă, în faţa ei. Jamshidi continua să privească tavanul, ca și 
cum s-ar fi rugat. Era scund și slab, cu barbișon despicat. 
Mâinile ca desprinse dintr-un tablou de El Greco, cu degete 
prelungi, nemișcate, erau încrucișate pe masă. Purta obligatoriul 
costum gri-perlat cu cămașă albă fără guler încheiată până sus. 
Un bărbat scund, un fizician, un expert în separaţia centrifugală, 
savantul de frunte din programul iranian de îmbogăţire a 
uraniului. Dominika nu spuse nimic, așteptându-l pe el să 
vorbească. 

Jamshidi îi simţi prezenţa și cobori privirea, evaluând-o - 
braţele subţiri, unghiile tăiate scurt, drept. Ea îl privi fix, până 
când încetă să se mai uite la despicătura cu vinișoare albăstrui 
dintre sânii ei. 

— Cât ceri pe oră? întrebă bărbatul pe un ton firesc. 

Avea glasul ascuţit și vorbea în franceză. În aerul cu iz de 
mosc al clubului, cuvintele îi erau galben-lăptoase și șovăitoare, 
numai minciună și lăcomie. Dominika observă cu interes că 
lumina ultravioletă din sală nu-i afecta capacitatea de a-i 
descifra culorile fetide. Continuă să-l privească în tăcere. 

— M-ai auzit? ridică glasul Jamshidi. Știi franceză sau ești o 
putain din Kiev? 

Înălță iarăși ochii spre tavan, de parcă ar fi concediat-o. 
Dominika îi urmări privirea. Sub plafon era suspendată o 
pasarelă îngustă din plexiglas și o femeie dezbrăcată, care purta 
doar pantofi cu toc, dansa exact deasupra capului lui Jamshidi. 
Reveni cu privirea la barbișonul lui ridicol. 

— Ce te face să crezi că-s o fată de pe stradă? îl întrebă 
Dominika în franceză, fără pic de accent. _ 

Jamshidi își întoarse capul spre ea, o privi în ochi și râse. In 
momentul acela, ar fi trebuit să audă foșnetul din iarba înaltă, 
secunda dinainte de a fi prins în gheare și colți. 

— Te-am întrebat cât ceri pe oră, zise el. 

— Cinci sute, răspunse Dominika și-și trecu o șuviţă de păr 
după ureche. 

lranianul se aplecă înainte și făcu o sugestie obscenă. 

— Asta te mai costă trei sute, spuse Dominika privindu-l pe 
deasupra ochelarilor. 

Îi surâse și împinse ochelarii înapoi pe rădăcina nasului. Parcă 
primind o indicație regizorală, proiectoarele se aprinseră pe 
scenă și apărură zece-douăsprezece femei care nu purtau decât 
cizme din plastic înalte până la jumătatea coapselor, și chipiuri 
albe. Filtrele reflectoarelor le împestrițară corpurile cu dungi roz 
și albe, în vreme ce se roteau la unison pe un ritm de euro-pop 
asurzitor. 

e 

Jamshidi fusese inițial remarcat în Viena de către 
reprezentantul agenției guvernamentale ruse Rostehnadzor la 
Agenția Internațională pentru Energie Atomică (AIEA), care 
observase predilecția iranianului de a-și petrece timpul liber în 
compania fetelor cu picioare lungi ce sorbeau sherry în barurile 
de pe Gürtel. Informaţia de la AIEA fusese transmisă rezidentului 
din Viena, care o raportase mai departe la Centrul din Moscova, 
sediul central al SVR din lasenevo, în sud-vestul capitalei ruse. 

În Centru urmase o dezbatere energică dacă Jamshidi ar fi 
fost sau nu o ţintă validă pentru racolare. Unii susțineau că n-ar 
fi fost înțelept să urmărească un oficial dintr-un stat-client. Alţii 
spuneau că n-ar fi funcționat vechile metode ale șantajului și 
constrângerii. lar alţii erau de părere că riscul unor efecte 
neprevăzute și nedorite și al afectării relaţiilor bilaterale era 
prea însemnat. Un singur șef de departament întrebase cu glas 
tare dacă oportunitatea aceea nu părea suspectă. Poate că era 
de fapt o provocare, o capcană de dezinformare pusă la cale de 
serviciile occidentale - CIA, Mossad, MI6 - pentru a discredita 
Moscova. 

Această zagovoritsia, această indecizie, nu era neobișnuită în 
SVR. Serviciul de Informaţii Externe modern era la fel de îngrozit 
de președintele Federaţiei - de privirile ca de raze X ale ochilor 
albaștri și de represaliile din culise - pe cât fusese NKVD-ul de 
accesele de furie ale lui Stalin în anii 1930. Nimeni nu dorea să 
valideze o operaţiune care să meargă prost și să comită 
greșeala supremă: să-l pună într-o lumină proastă pe scena 
mondială pe Vladimir Vladimirovici Putin. 

Alexei Ivanovici  Ziuganov, şeful Departamentului de 
Contrainformaţii al Serviciului, Direcția KR, fusese primul, dar nu 
singurul, care considerase prea riscantă racolarea lui Jamshidi 
(în primul rând, fiindcă nu era cazul lui). Însă președintele, el 
însuși fost ofițer KGB (trecutul lui în serviciu, inclusiv un post 

călduț în Dresda comunistă la sfârșitul anilor 1980, nu era 
niciodată discutat, (absolut niciodată), respinsese glasurile prea 
timorate din SVR. 

— Aflaţi ce știe savantul ăsta, ordonase Putin de la Kremlin 
directorului SVR din lasenevo pe linia de înaltă frecvenţă 
visokoceastotnii securizată. Vreau să știu cât de departe au 
ajuns cu uraniul fanaticii ăștia iranieni. Sioniștii și americanii își 
pierd răbdarea. Putin făcuse o pauză, apoi adăugase: Dați-i 
misiunea Egorovei. 

In mod normal era un compliment uriaș ca președintele 
Federaţiei să desemneze un agent anume din Serviciu pentru a 
conduce o operaţiune de racolare de mare răspundere - se mai 
întâmplase de câteva ori în trecut cu vechi favoriţi din KGB ai lui 
Putin - dar Dominika nu-și făcea niciun fel de iluzii privind 
motivul pentru care fusese aleasă. Ea nici măcar nu-l întâlnise 
vreodată pe președinte. 

— Este o mare onoare, spusese directorul când o chemase în 
biroul lui s-o informeze despre instrucțiunile primite de la 
Kremlin. 

„Prostii”, își zise femeia. „Vor ca o fostă Vrabie să-l atragă 
într-o cursă sexuală. Perfect, băieţași, aveţi grijă la degetele!” 

Alegerea ei avusese însă și o parte bună. Dispăruse apăsarea 
palpabilă a reinvestigării de către contrainformaţiile FSB-ului. 
Toate jocurile încetaseră: Peugeot-ul cu geamuri fumurii nu mai 
era parcat zi și noapte în fața apartamentului ei de pe 
Kastanaevskaia Uliţa, jovialele interviuri periodice cu cei din 
contrainformaţii încetară și antrenamentele de Sistema cu 
surăâzătorul Daniil luară sfârșit. Dominika știa acum că fusese 
reabilitată - cu certitudine, ordinul nerăbdător al lui Putin 
grăbise procesul, dar ea scăpase cu bine. Savura ironia sorții că 
tocmai președintele fusese cel care o băgase pe ea, vulpea, în 
coteţul găinilor. În scurt timp însă ironia savurată se transformă 
în furie. 

Situaţiile se precipitară după aceea, inclusiv repartizarea ei în 
Direcţia KR, la contrainformaţii. Alexei Ziuganov o chemă și, fără 
cea mai mică emoție, o informă că se primise de sus decizia ca 
ea să se ocupe de operaţiunea împotriva lui Jamshidi din partea 
Direcţiei KR. Atitudinea lui era acră, vocea dispreţuitoare, 
privirea indirectă. lar din spatele fațadei, în puţinele secunde de 
contact vizual direct, Dominika întrezărise paranoia dementă. În 


VP - 12 


timp ce vorbea, bărbatul era învăluit de o volbură neagră. 
Mormăia ceva despre resursele Direcţiei lui care vor fi utilizate 
pentru a se asigura că planurile Dominikăi erau corecte și că nu 
aveau să existe erori - așa ceva n-avea să fie tolerat. Adjunctul 
lui Ziuganov, Evgheni, un bărbat trecut de 30 de ani, încruntat, 
robust și lat în spate, dur ca un diacon ortodox și foarte oacheș, 
de la părut des și aspru, la sprâncenele lânoase și până la 
antebraţele de urangutan, stătea rezemat de cadrul ușii în 
spatele Dominikăi și asculta, în timp ce-i măsura din priviri 
curbele feselor pe sub fusta ei strâmtă. 

In realitate, Ziuganov era furios fiindcă nu avusese niciun 
cuvânt de spus în legătură cu ordinul de racolare a iranianului. 
Veninosul și măruntul Ziuganov - avea cu puţin peste 1,50 m - 
fusese de două ori rănit, deoarece cazul nu-i fusese încredinţat 
lui, ci Dominikăi Egorova, fusese de trei ori rănit că președintele 
Federaţiei Ruse știa de existenţa unei simple femei căpitan, 
noua lui subordonată, și că o urmărea cu atenţie. Din ascunzișul 
minţii sale, ca un adăpost jilav de vânători de rațe, Ziuganov o 
evaluă pe această ș/iuha, această târfă antrenată. 

Era una dintre rarele și ridicolele femei operupo/nom ocennii 
din Serviciu, dar cu un pedigri și o reputaţie impecabile. 
Ziuganov auzise poveștile și citise rapoartele strict secrete. 
Printre alte realizări din scurta ei carieră, obținuse informaţia 
care dusese la arestarea uneia dintre cele mai dăunătoare 
infiltrări din SVR, veteranul general-locotenent Vladimir Korcinoi 
- un trădător dirijat timp de un deceniu și jumătate de americani 
- punând astfel capăt unei vânători de cârtițe ce durase mulţi 
ani. Ziuganov condusese o parte a tentativei de demascare a lui 
Korcinoi și nu izbutise acolo unde reușise femeia asta. Apoi 
fusese rănită, capturată și reţinută pentru scurt timp de CIA, 
după care revenise triumfătoare din Vest la lasenevo, fusese 
răsplătită cu avansarea la rangul de căpitan și acum se 
ordonase de sus să se alăture Direcţiei KR pentru a lucra la un 
caz din dosarul directorului. 

Ziuganov, care-și începuse propria carieră veninoasă în anii 
KGB-ului ca anchetator în beciurile din Lubianka, nu s-a putut 
opune numirii ei. li făcu semn Egorovei că era liberă și o privi 
ieșind, silită să se strecoare pe lângă Evgheni, care rânjea 
nemișcat în cadrul ușii. Operaţiunea împotriva iranianului era 
prea importantă ca să eșueze, dar instinctele pe care Ziuganov 

și le ascuţise în Lubianka îl înghionteau în altă direcție. Ar fi 
putut prelua el controlul și culege laurii reușitei pentru racolarea 
iranianului în cazul în care căpitanul Egorova ar fi dispărut din 
scenă. Se lăsă pe spate în scaunul rotativ și căzu pe gânduri, cu 
picioarele atârnând fără să atingă podeaua, apoi îl privi pe 
încruntatul Evgheni, provocându-l din priviri să spună ceva. 
Vilami na vode pisano, viitorul este scris cu furca pe apa 
curgătoare. Nimeni nu știe ce se va întâmpla. 
e 

După ce ieșiră din club, Dominika îl conduse pe Jamshidi, 
ținându-l de mâna lipicios de umedă, prin pâcla densă a 
traficului de seară, pentru a traversa Place Blanche, după care 
coborâră ceva mai lent cam jumătate de stradă spre micul Hotel 
Belgique, cu copertină dungată în albastru deasupra ușii. Din 
spatele tejghelei, un ubiita, un bodyguard cu braţe solide și un 
tricou soios, îi azvârli Dominikăi o cheie și un prosop. 

Când Dominika intră în cameră, ușa se deschise 30 de 
centimetri, după care se izbi de cadrul metalic al patului. Au 
trebuit să se strecoare pe lângă comoda crăpată. In colţul 
camerei, toaleta mascată de un paravan era presărată cu stropi 
de rugină, iar deasupra căpătâiului patului atârna o oglindă 
mare, pătată și afumată, suspendată de un șnur din catifea 
periculos de destrămat. Jamshidi se duse la toaletă să se 
ușureze. 

— Dezbracă-te, vorbi el peste umăr, stropind din belșug pe 
lângă vasul din porțelan. 

Dominika se așeză în partea opusă a patului, cu picioarele 
încrucișate, legănându-l pe cel de deasupra. Pentru cinci 
copeici, era în stare să-i lipească rujul de frunte și să apese 
trăgaciul. Jamshidi își trase fermoarul și se întoarse spre ea. 

— Ce-aștepţi? Dezbracă-te și-ntinde-te pe burtă, îi zise și-și 
scoase sacoul. Îl atârnă de un cui bătut în ușă. Nu-ţi face griji, o 
să te plătesc. O să-i poţi trimite bănișorii mămicii tale din Kiev - 
asta dacă nu cumva prestează chiar în camera de-alături. 

Dominika se lăsă puţin pe spate și chicoti. 

— Bună seara, domnule doctor Jamshidi, spuse ea. Nu sunt 
din Ucraina. 

Jamshidi ridică ochii auzindu-și numele și-i cercetă faţa. Orice 
savant nuclear iranian care încalcă șaria și-și face de cap cu 

prostituatele din Montmartre adulmecă iute pericolul. N-o 
întrebă de unde îl cunoștea. 

— Nu-mi pasă de unde ești. 

„Atât de educat”, se gândi Dominika, „și totuși atât de idiot”. 

— Am nevoie de câteva minute din timpul tău, zise ea. Te 
asigur că te va interesa. 

Jamshidi îi studie chipul. Cine era dama asta cu surâs de Mona 
Lisa? 

— Ti-am spus să te dezbraci, rosti și făcu un pas către ea. 

Nu era totuși sigur ce se întâmpla. Pasiunea se scurgea din el 
ca nisipul dintr-o clepsidră spartă. O prinse de încheietură și o 
smuci, ridicând-o în picioare. Își apropie mult faţa de a ei, 
inspirându-i parfumul Vent Vert, căutând să-i descifreze ochii din 
spatele ochelarilor nelalocul lor. 

— A poil, dezbrăcarea, repetă. 

O strânse de încheietură și-i urmări chipul. Nu văzu nimic. 
Dominika îl privi în ochi și în același timp își duse unghia 
degetului mare între articulațiile primelor lui două degete și 
apăsă. Jamshidi tresări de durere și-și smuci mâna. 

— Doar câteva minute, spuse Dominika, de data aceasta cu 
glas ceva mai apăsat, ca să-i ofere un indiciu, o pistă. 

Vorbea nepăsător, de parcă nu i-ar fi ciupit, cu o secundă în 
urmă, nervul median al mâinii drepte. 

— Cine ești? întrebă Jamshidi, îndepărtându-se de ea. Ce vrei? 

Dominika își puse degetele pe mâneca lui, depășind limitele, 
tradiția islamică a relaţiei dintre bărbat și femeie. Nu era o 
problemă reală cu iranianul ăsta educat care locuia în Europa, 
ticălosul ăsta căruia îi plăceau roșcatele. 

— Vreau să-ţi propun un aranjament, zise ea. Un aranjament 
reciproc avantajos. 

Nu-și luă mâna stângă de pe el. Jamshidi o scutură și se 
întoarse spre ușă. Nu știa despre ce era vorba, dar dorea să 
plece imediat. Dominika păși prompt în faţa lui și iranianul își 
puse palma pe pieptul ei ca s-o împingă în lături. Incet, aproape 
tandru, ea îi prinse mâna și o apăsă pe sân cu degetele ei 
elegante, simţindu-i palma umedă pe piele. O apăsă ușor în jos 
și i-o răsuci - chipul lui Jamshidi se contorsionă de durere -, 
silindu-l să cadă pe așternutul mizerabil. 

— Insist să mă lași să-ţi spun despre ce-i vorba, zise 
Dominika, dându-i drumul la mână. 

Jamshidi se ridică în capul oaselor, cu ochii holbaţi. Știa tot ce 
trebuia să știe. 

— Ești din serviciile secrete franceze? întrebă el, frecându-și 
încheietura. Când Dominika nu reacţionă, continuă să insiste: 
CIA, britanicii? Ea rămase tăcută și Jamshidi se înfioră la gândul 
cel mai teribil: Mossadul? 

Dominika negă încet din cap. 

— Atunci cine ești? 

— Noi suntem prietenii și aliaţii voștri. Noi suntem singurii 
care stăm alături de Iran împotriva vendetei globale, 
sancţiunilor și amenințărilor militare. Noi îți sustinem activitatea, 
domnule doctor, în toate felurile. 

— Moscova? se miră Jamshidi și chicoti încet. KGB-ul? 

— KGB-ul nu mai există, domnule doctor. Acum este Slujba 
Vneșnei Razvedki, SVR. 

Jamshidi scutură din cap și răsuflă ușurat; slavă lui Allah, nu 
era o echipă de acţiune sionistă. 

— Și ce vrei? Ce-i aiureala aia despre o propunere? întrebă, 
simțindu-se din nou sigur pe el, cu galbenul mai intens. 

„Jaba, broscoiule”, se gândi Dominika, apoi zise cu glas tare: 

— Moscova vrea să se consulte cu tine; am dori să ne 
consiliezi despre programul vostru. 

Dominika se pregăti pentru răbufnirea de indignare. 

— Consultaţii? Consiliere? Vreţi să-mi spionez propria ţară, 
propriul program, să compromit securitatea noastră? 

Jamshidi neprihănitul, Jamshidi patriotul. 

— Nu va exista nicio ameninţare la adresa securităţii Iranului, 
îi răspunse Dominika sec. Dacă Moscova va fi informată, ţara ta 
va fi protejată împotriva inamicilor ei. 

lranianul pufni. 

— Eşti ridicolă, zise el. Acum lasă-mă să plec, dă-te la o parte 
din faţa mea. 

Dominika nu se clinti. 

— Domnule doctor, spuse ea, am menţionat că propunerea 
mea va fi un aranjament reciproc avantajos. Nu vrei să auzi în 
ce fel? 

Bărbatul pufni iarăși, totuși rămase locului. 

— Trăiești și lucrezi în Viena, unde ești acreditat la Agenţia 
Internaţională pentru Energie Atomică. Călătorești frecvent la 
Teheran. Ești principalul expert al ţării tale în separarea 

centrifugală a izotopilor și în ultimii ani ai condus asamblarea 
cascadelor de centrifuge de la Uzina de Imbogăţire a 
Combustibilului din Natanz. Corect până aici? 

Jamshidi nu răspunse, dar o privi fix, continuând să-și maseze 
mâna. 

— O carieră strălucitoare, succes constant în program, în 
avantajul Liderului Suprem și cu aliaţi în Consiliul de Securitate. 
Soţie și copii în Teheran. Dar fiind un individ cu nevoi 
excepţionale, un bărbat care și-a câștigat dreptul de a face ce-i 
place, ţi-ai făcut unele cunoștințe - atât în Viena, cât și în cursul 
acestor weekenduri ocazionale, neautorizate și clandestine, la 
Paris. Apreciezi femeile frumoase, iar ele te apreciază pe tine. 

— Lua-te-ar naiba, mârâi Jamshidi. Eşti o mincinoasă! 

— Cât de dezamăgite ar fi prietenele tale dacă te-ar auzi că le 
renegi, spuse Dominika și se întinse către poșetă. 

Își scoase telefonul și-l ţinu relaxată în mână. Jamshidi o privi. 

— Mai ales prietena ta Udranka. Ea are un apartament în 
Viena pe Langobardenstrasse, foarte aproape de biroul tău din 
AIEA. Îl cunoști foarte bine. 

— Ruși împutţiţi, zise Jamshidi. 

— Nu, de fapt ea este sârboaică. Ba chiar aș putea adăuga că- 
i o fată destul de inocentă. Udranka e din Belgrad. Ai văzut-o 
foarte des. 

— Minciuni, se bâlbâi Jamshidi. Nu există dovezi. 

Dominika trecu un deget subţire de-a curmezișul ecranului 
pentru a porni înregistrarea video și întoarse telefonul spre 
iranian. 

— Vizita ta cea mai recentă, 23 august, spuse ea pe un ton 
monoton. Tu ai adus o cutie cu bomboane de ciocolată Sissi- 
Kugeln și o sticlă de Nussberg Sauvignon. Ea a gătit friptură la 
cuptor. Ai sodomizat-o la ora 21:45 și ai plecat după 15 minute. 

Aruncă telefonul pe pat, urmărind efectul cuvintelor ei brutale 
asupra iranianului în timp ce videoclipul rula în continuare. 

— Poţi să-l păstrezi, dacă vrei. 

Bărbatul mai privi o dată ecranul, după care îl împinse în 
lături. 

— Nu, zise el. 

Culoarea din jurul capului și umerilor lui se estompase și abia 
dacă era vizibilă. Dominika știa că el calculase deja ameninţarea 
nerostită. Mullahii l-ar fi executat dacă i-ar fi aflat obiceiurile 

perverse, dacă ar fi ieșit la iveală modul libidinos în care folosise 
fonduri oficiale, dar mai ales dacă era adusă la lumină prostia lui 
de a fi șantajat. 

— Nu, repetă Jamshidi. 

„Ranse seadeș, ranșe viideș”, își zise Dominika, „cu cât intri 
mai repede, cu atât ieși mai repede”. Se așeză lângă bărbat și 
începu să vorbească încet, ascunzându-și disprețul. Tipul era un 
gândăcel într-o cutie de chibrituri, care nu avea unde să se ducă 
- Dominika nu-i îngădui să protesteze ori să simuleze ignoranţa. 
In schimb, îi comunică ferm regulile: avea să răspundă la 
întrebările ei, aveau să se întâlnească discret, ea avea să-i dea 
„bani de cheltuieli”, avea să-l protejeze și (cu o încuviinţare 
subtilă din cap) putea să-și satisfacă în continuare plăcerile cu 
Udranka. Ei doi aveau să se întâlnească în Viena, în 
apartamentul Udrankăi, peste șapte zile. Jamshidi trebuia să-și 
rezerve toată seara. Dominika îl întrebă dacă era de acord, însă 
se ridică înainte ca iranianul să poată răspunde. Acesta nu avea 
de ales. Se duse la ușă, o întredeschise, după care se întoarse 
și-l privi cum stătea, ghemuit și tăcut, pe cearșaful pătat. 

— Domnule doctor, zise ea, voi avea grijă de tine în toate 
privinţele. Vii? 

leșiră din cameră și coborâră scara îngustă, cu tapet scorojit 
pe pereţi și trepte care scârțâiau la fiecare pas. Ubiița apăru de 
după tejghea și se opri la baza scării. 

— Cincizeci de euro, rosti el cu braţele încrucișate peste piept. 
Taxă de divertisment. 

În jurul capului îi plutea o pâclă maronie: cruzime, violenţă, 
prostie. Fără să înțeleagă, Jamshidi dădu să se strecoare pe 
lângă el, dar bărbatul îl ţintui de perete, înfigându-i sub bărbie 
un antebraţ masiv. Cu cealaltă mână ridică un brici. 

— O sută de euro, zise bărbatul ridicând ochii spre Dominika. 
Taxă de prostituție. 

Pe jumătate strangulat, Jamshidi nu putu decât să se holbeze 
când ea cobori ultima treaptă și se apropie de el. 

Dominika era parţial conștientă de o ușoară nemulțumire 
pentru că era întreruptă, iritată de o intervenţie din exterior. 
Vederea îi era perfectă, limpede ca gheaţa în centru, dar 
înceţoșată la periferie. II mirosea pe bodyguard prin tricou, îi 
mirosea esența animalică maronie. Fără să-și încetinească 
pasul, se apropie de el, prin norul maroniu, și-l prinse cu un gest 

drăgăstos de ceafa slinoasă. Cu cealaltă mână îi atinse obrazul, 
cu degetul mare la articulaţia maxilarului. Apăsă violent 
înăuntru și în sus - simţi articulația temporo-mandibulară 
trosnind sub buricul degetului - iar capul brutei se ridică brusc și 
bodyguardul urlă de durere, iar briciul îi căzu dintre degete. Intr- 
un nor de duhoare și parfum, Dominika trase de părul urât 
mirositor și-i smuci capul înapoi. Un gând îi fulgeră prin minte: 
„Ce ar fi zis bratok, fratele mai mare, Gable, unul dintre ofițerii 
ei de caz din CIA, despre manifestarea asta temperamentală?” 
lar apoi, ca un fior electric, un al doilea gând: „Ce ar fi zis toți 
americanii ei dacă ar fi văzut-o pe scara asta împuţită făcând 
așa ceva?” Își reveni imediat și-l lovi pe bodyguard o singură 
dată cu palma deschisă, extrem de rapid, în trahee. Bărbatul 
icni și Dominika îl împinse violent înapoi, lovindu-l cu capul de 
perete. Se auzi trosnetul tencuielii, apoi bodyguardul căzu pe 
podea și nu se mai mișcă. 

Dominika se aplecă, ridică briciul și-l închise, stăpânindu-și 
impulsul de a-i trece apăsat tăișul peste beregata gorilei 
inconștiente. Jamshidi lunecase și el pe podea și gâfâia. Femeia 
se lăsă pe vine lângă el și rochia i se ridică până la jumătatea 
coapselor, lăsând să se vadă triunghiul de dantelă neagră al 
lenjeriei intime, însă iranianul se holba doar la fața ei luminoasă, 
cu o șuviţă de păr atârnându-i senzual peste un ochi. Dominika 
vorbi încet, recăpătându-şi suflul, în timp ce-și îndrepta 
ochelarii: 

— Ti-am spus că noi ne sprijinim prietenii. Eu te voi proteja 
mereu. Acum ești agentul meu. 


SATAY DE PORC 


Marinati fâșii subțiri de carne de porc într-un sos gros 
din ulei de susan, nucșoară, curcumă, usturoi zdrobit, 
ghimbir zdrobit, sos de pește, zahăr brun și zeamă de 
lime. Frigeți pe cărbuni încinși, până când carnea 
devine caramelizată și crocantă. 

2. 


Ora trei noaptea și arondismentul 4 era întunecos și tăcut. 
Pantofii Louboutin o rodeau pe Dominika în timp ce mergea pe 
străduțele înguste din Marais, întorcându-se la hotelul ei elegant 
de lângă Place Sainte-Catherine. Tant pis, ghinion, dar nu umbli 
desculț pe trotuarele Parisului iubitor de câini. 

Pe drum, Dominika își termină mesajul codat adresat lui 
Ziuganov, apoi făcu o scurtă recapitulare a situaţiei. După ce 
pășise peste bodyguardul lipsit de cunoștință, Jamshidi se 
împleticise uluit în noapte, încuviințând vag din cap când îi 
reamintise cu șoapte dulci de întâlnirea fixată peste o 
săptămână. Pâcla gălbuie din jurul capului său devenise 
aproape complet albă din cauza șocului. Dominika raportă cu 
modestie Centrului - și lui Ziuganov, care fusese sceptic și 
ranchiunos - rezultatul întâlnirii cu iranianul ca fiind un succes 
provizoriu. Ca în orice operaţiune de racolare de agenţi, nu 
putea ști dacă Jamshidi era complet pregătit până când nu 
apărea, și dacă apărea, în apartamentul Udrankăi din Viena, 
peste o săptămână, docil și gata pentru debriefing!. Promisiunea 
continuării relaţiei cu sârboaica înaltă de 1,85 m, cu păr 
magenta, acum o Vrabie sub îndrumarea Dominikăi, avea să fie 
un imbold spre obedienţă. Dominika empatiza cu Vrabia ei, bea 
ocazional câte un pahar de vin cu ea, o plătea bine - solidaritate 
între surori. Dar ce era mai important, ascultase relatările 
inteligente despre Jamshidi făcute de Udranka și fiecare detaliu 
contribuise la prinderea lui în plasa racolării. 

Înaintând pe strada pustie, își verifică spatele împotriva 
oricăror filaje, improbabile la ora asta, traversând pe celălalt 
trotuar și privind brusc vreme de o jumătate de o secundă într-o 
parte și alta. O însoţiră mai întâi una, apoi două și în cele din 
urmă trei pisici vagabonde, cu cozile în sus, care i se strecurau 
uneori printre picioare. Dominika se gândi că Școala de Vrăbii 
adusese o transformare esenţială. Viaţa ei i se schimbase 
pentru totdeauna când fusese îndreptată împotriva unui agent 


1 Termen specific activităţilor serviciilor secrete, dar nu numai, care definește 
procesul de gândire și prelucrare, filtrare a unei experiențe pentru a raporta sau a 
informa mai departe despre ea. (n. tr.). 

american CIA - mai exact, Nathaniel Nash - pentru a-l subjuga, 
pentru a-l compromite, pentru a afla numele cărtiţei lui rusești. 
Însă întreaga operaţiune se desfășurase diferit decât plănuiseră 
superiorii ei din SVR. Acum lucra cu CIA, spiona pentru 
americani și făcea asta pentru că, își spunea Dominika, Rusia 
era putredă, era o cangrenă. Și totuși, ceea ce făcea era pentru 
Rusia. Ea se alăturase CIA, ea devenise cârtița. Și căzuse în 
patul lui Nate în pofida oricărei logici, în pofida oricărei 
prudenţe. Închise ochii pentru o secundă și-i șopti în gând: 
„Unde ești, ce faci?” Una dintre pisicile pariziene întoarse capul 
și se uită la ea de parcă i-ar fi răspuns qu'est-ce que j'en sais? 
De unde să știu eu? 
e 

În același minut, în sediul pustiu al Direcţiei KR, Ziuganov 
fumega în biroul său întunecat; lumina unei singure veioze de 
birou strălucea peste mesajul Egorovei, care raporta abordarea 
cu succes a lui Jamshidi în clubul de noapte parizian, ce-i fusese 
transmis cu câteva minute în urmă printr-un e-mail criptat. 
Raportul scurt ce detalia episodul părea că se zgâiește la el 
batjocoritor. Egorova era o ameninţare directă pentru el, fiindcă 
modul facil în care gestionase operaţiunea îl făcea pe Ziuganov 
să pară lent și demodat prin comparaţie. Bărbatul rămase cu 
ochii pe paragraful scurt, cântărind riscurile și beneficiile. „Se 
descurcă bine lucrând de una singură, parvenita asta ţâţoasă”, 
își zise el. Rezidentura pariziană fusese complet ocolită de 
operaţiunea asta - nu avea nevoie de alţi colegi, locali, care să 
se înghesuie alături de ea la troacă. Îi reciti mesajul - concis, 
echilibrat, modest. Ziuganov se foi în scaun, trecând de la 
invidie la enervare, apoi la o furie abia stăpânită, alimentată de 
teamă și egocentrism. 

Până în momentul acesta, operaţiunea Jamshidi fusese 
executată cu precizie, iar femeia lucrase cu o minuţiozitate 
implacabilă în timp foarte scurt. „La naiba” își spuse Ziuganov. 
Egorova se documentase în privinţa țintei, o filase în Austria și 
Franţa pentru a-i determina tiparele, apoi concepuse meticulos 
o clasică po/ovaia zapadnia, o capcană a seducţiei, utilizând o 
slavă cu picioare lungi ca mierea cu care să-l ademenească pe 
fizicianul cu barbișon în cursa unui cuibușor vienez de nebunii 
cu tapet din creton, care-i ţinea hu; într-o stare permanentă de 
anticipare nesigură. /nvaginirovația. Jamshidi fusese întors pe 

dos ca o mănușă. lar în seara asta Egorova regizase episodul din 
Paris - jucând rolul unei prostituate, desigur. Ziuganov calculă: 
Egorova avea să revină a doua zi la Moscova. Mintea lui de 
reptilă se înfierbântă în timp ce căuta numele hotelului prin 
hârtiile de pe birou... Parisul putea fi un oraș periculos. Un oraș 
foarte periculos. Ziuganov ridică telefonul. 

e 

Pisicile o părăsiseră. Era ora trei și jumătate noaptea și o 
pasăre ciripea într-un copac de pe Rue de Turenne, când 
Dominika intră pe Rue de Jarente, slab iluminată. Deasupra ușii 
hotelului Jeanne d'Arc ardea un singur bec; trebuia să-l sune pe 
portarul de noapte ca să-i deschidă. Ajunsese aproape de intrare 
când auzi pași venind din partea opusă a străzii înguste, din 
spatele mașinilor parcate pe trotuarul din dreapta. Dominika se 
întoarse într-acolo și în același timp se rezemă cu omoplatul pe 
butonul soneriei de noapte. 

Se apropia un bărbat - voinic, cu păr negru, lung până la 
umeri în stil Fabio, și cu haină de piele. Din stânga Dominikăi, un 
al doilea bărbat ieși de pe o stradă laterală și se îndrepta către 
ea. Era mai scund, însă mai masiv, chel și purta o vestă vătuită 
peste o cămașă de lucru. Dominika zări în mâna lui stângă un 
baston scurt și flexibil din cauciuc. Amândoi o priveau cu 
încântare tâmpă, umezindu-și buzele. „Nu sunt profesioniști”, își 
spuse ea, „nu sunt din serviciile secrete. Sunt niște mardeiași 
ordinari, ametţiţi de absint și iarbă”. Se rezemă din nou de 
sonerie, dar nu se auzi niciun răspuns din interiorul hotelului, nu 
se aprinse nicio lumină, nu se foi nimeni, și Dominika se retrase 
încetișor de lângă intrare, cu pantofii Louboutin cu tocuri roșii 
scârțâind pe pavaj. Rămase mereu cu faţa spre bărbaţi, care se 
întâlniseră acum și mergeau umăr la umăr. Dominika intră pe 
altă stradă laterală, Rue Caron, care ducea în micuța Place 
Sainte-Catherine - pavată cu piatră cubică, mărginită de arbori, 
cu mesele și scaunele cafenelelor strânse peste noapte, 
dormind în întuneric. „Două lupte în aceeași noapte. Îți cam 
forțezi norocul”, se gândi ea. 

Deoarece aveau mai mult spaţiu, bărbaţii se repeziră spre ea, 
întinzând mâinile ca s-o apuce de braţe, și când bastonul de 
cauciuc se ridică, Dominika descărcă rujul-armă din poșetă, iar 
clicul metalic al pistoletului electric a fost înăbușit de căptușeala 
de satin care se dezintegră. De la mică distanță, ţintește și 

trage. Puful de gâscă se împrăștie când glonţul lovi vesta 
deasupra mamelonului drept al bărbatului scund și miezul lui de 
praf metalic se extinse în interiorul cavităţii pieptului cu o viteză 
de trei ori mai mare decât a unui glonț din cupru, vaporizând 
vena cavă, ventriculul drept, plămânul drept și lobul superior al 
ficatului. Bărbatul se nărui de parcă rămăsese brusc fără șira 
spinării și bărbia i se izbi sonor de paves ale piaţetei. Bastonul 
negru de pe caldarâm semăna cu un rahat de câine. 

„Un ruj-pistol cu două gloante ar fi fost grozav”, își spuse 
Dominika. Fabio ajunsese acum lângă ea și era cu un cap mai 
înalt. Ochii injectaţi îi sclipeau sub lumina unui felinar stradal și 
aerul din jurul capului său se unduia galben. Când întinse braţul 
s-o înșface, Dominika simţi izul deloc neplăcut al hainei lui de 
piele. Îl lăsă s-o apuce de încheietura mâinii, apoi îl prinse cu 
cealaltă mână și se apropie iute de el, împingându-l spre spate, 
pe călcâie. Își curbă ușor gamba îndărătul piciorului bărbatului 
și-l îmbrânci cu umărul, îndoindu-i simultan genunchiul. Fabio ar 
fi trebuit să cadă și să-i lase timp Dominikăi să-l calce cu tocul 
pantofului în ochi, însă mardeiașul se prinse de partea din faţă a 
rochiei și o trase odată cu el când se prăbuși, rupând materialul 
și dezvelindu-i cupele din dantelă ale sutienului. Căzură apoi 
amândoi, violent, după care Fabio o răsturnă pe Dominika pe 
spate, pantofii Louboutin îi zburară din picioare, iar el sui 
deasupra - îi simţea mirosul hainei de piele, dar și izul stătut, 
rânced, al tricoului neschimbat de o săptămână. Dominika își 
folosi mâinile căutând să ajungă la ceva, ochi, tâmple, ţesuturi 
moi, dar urmă o izbitură care-i ţiui în urechi și poate că ar mai fi 
putut rezista la una, două din loviturile acelea, însă nu mai mult. 

Greutatea corpului lui dispăru și Fabio se sculă în picioare; 
Dominika se protejă, dar el îi trase un șut în coaste și apoi se 
retrase, estimând distanţa pentru a-i zdrobi gâtul printr-o 
călcătură a bocancului masiv, când un măturător de stradă 
binecuvântat, ţinând un furtun de mare presiune conectat la o 
camionetă-cisternă deasupra căreia se rotea vesel un girofar 
portocaliu, apăru din celălalt capăt al piaţetei și începu să spele 
caldarâmul. Fabio îi mai trase Dominikăi o lovitură de bocanc în 
coaste, atingând-o însă doar tangenţial, după care dispăru în 
fugă. Ea mai rămase întinsă o clipă, pipăindu-și coastele în 
căutarea leziunilor, privind mașina de la salubrizare ce spăla 
capătul opus al piaţetei. Întoarse capul și zări corpul bărbatului 

pe care-l împușcase, ghemuit și cu fața în jos într-o baltă de 
sânge întunecat. „Măturătorii vor avea ceva mai mult de muncă 
aici”, își zise ea. „Acum, șterge-o”. Stăpânindu-și un icnet, se 
ridică în picioare, își recuperă pantofii și ochelarii și șchiopătă 
după colţ, spre hotelul ei, ţinându-și cu cealaltă mână resturile 
rochiei. Arăta groaznic. Avea să-i spună portarului de noapte că 
era ultima dată când mai lucra cu participanţii la conferinţe 
naționale - să-i ia naiba pe agenţii de vânzări de îngrășăminte 
din Nantes! 

Lăsă aprinsă lumina din cameră și intră în baie, își lepădă 
rochia ferfeniţită și-și examină vânătăile în oglindă - erau roșii 
acum, nuanțele violaceu-gălbui aveau să apară mâine. O durea 
obrazul. Işi puse o cârpă udă și rece pe ochi, apoi se lăsă 
încetișor și gemând în cada plină cu apă fierbinte, gândindu-se 
la coincidența colosală de a fi tâlhărită în Paris tocmai când 
venise aici pentru a-l racola pe Jamshidi. 

Și la Ziuganov, desigur. /adovitii, veninos. Dintre toţi oamenii 
pe care-i cunoscuse vreodată, numai el și un alt bărbat nu 
aveau nicio culoare, doar umbrele negre ale răului. Ea bănuia că 
bărbatul trăda fără scrupule și că, la rândul lui, se aștepta să fie 
trădat, de aceea era mereu cu ochii în patru. Știa foarte bine că 
Ziuganov avea să considere atenţia explicită pe care Putin o 
manifestase faţă de ea ca pe o ameninţare serioasă, ca și cum 
Dominika l-ar fi pândit cu un pumnal în mână. lar succesul unei 
operaţiuni - așa cum era racolarea lui Jamshidi - ar fi fost la fel 
de amenințător pentru poziţia lui. De aceea, dacă ea dădea greș 
sau dacă era rănită - să zicem, pe când era tâlhărită pe stradă - 
Ziuganov ar fi putut prelua conducerea operațiunii și ar fi dus 
personal rapoartele senzaţionale de informaţii la etajul patru din 
lasenevo și la Kremlin. 

Era gustul familiar și acru al dublei trădări, al trecerii tăișului 
peste beregată, iar Dominika își consolidă hotărârea îndârjită de 
a lupta cu ei, de a distruge Serviciul, de a le nenoroci vieţile. Se 
gândi să reactiveze contactul cu CIA și Nate chiar acum, în 
noaptea asta. Repartizarea ei în Direcţia KR și cazul Jamshidi 
aveau să-i ofere șansa unui acces extraordinar la informaţii 
incredibile. CIA avea să se minuneze de realizările ei într-un 
timp așa de scurt. Se afundă până la gât în apa fierbinte. Mai 
avea șase ore până la decolarea avionului spre Moscova. 

De data asta nu era mama. Marte fusese o colegă din Scoala 
de Vrăbii - păr blond ca mătasea de porumb, ochi albaștri și 
buze delicate - care, înnebunită de cerințele desfrânate ale 
școlii, se spânzurase în camera ei. Dominika fusese foarte tristă 
atunci, apoi furioasă: alt suflet pârjolit de cuptorul Kremlinului. 
Marte stătea pe marginea căzii și-și plimba degetele mâinii prin 
apă. Mai târziu va fi timp destul pentru americani, zise Marte, 
acum trebuie să te-ntorci și să pui latul după gâtul Diavolului. 

e 

Dominika plecă de la Paris spre Moscova cu o cursă Aeroflot 
de dimineață. Avea dureri teribile prin tot corpul și un ochi ca de 
raton, care-i pulsa. O mașină o duse direct la lasenevo și, înainte 
de a-i putea raporta lui Ziuganov, un aghiotant care aștepta o 
conduse în lift, apoi direct la etajul patru, al directorului 
executiv, pe lângă galeria de portrete ale foștilor directori, cu 
sprâncene stufoase și purtându-și decoraţiile pe reverele 
costumelor Savile Row, cu ochi urduroși ce urmăreau silueta 
familiară a Dominikăi Egorova care înainta pe coridorul cu 
mochetă crem. Salut! Ai venit din nou! Nu te-au prins încă? o 
întrebară directorii când trecu pe lângă ei. A; grijă, maliutka, fii 
atentă, micuto. 

Intrând în apartamentul directorial, apoi străbătând 
secretariatul cu covoare groase și mergând spre cabinet, o 
năpădiră amintirile vremurilor când fusese manipulată de 
unchiul ei, Vania Egorov, pe atunci prim director adjunct al SVR. 
Dominika și dragul ei unchi aveau un trecut comun destul de 
bogat: Vania o folosise ca momeală sexuală într-un asasinat 
politic, apoi o racolase în Serviciu și o trimisese la Școala de 
Vrăbii - Școala de Prostituate - pentru instruire profesionistă în 
artele erotice. Ea îi cunoștea prea bine haloul galben de 
înșelăciune și lăudăroșenie și nici măcar nu clipise când fusese 
îndepărtat de la etajul patru, demis din Serviciu și nu căpătase 
dreptul la pensie. 

Poveste veche. Acum, când intră în cabinetul luminos, cu 
ferestre acoperind complet un perete, cu vedere spre pădurea 
de pini din jurul clădirii sediului central, directorul puhav și 
confuz se ridică de la birou și mormăi scurt spre ea să-l urmeze. 
Ca să meargă la președinte. Coborâră cu liftul în garajul 
subteran și se urcară într-un Mercedes negru, imens, care 
mirosea intens a piele și colonie cu aromă de lemn de santal. 

Traversară Moscova spre nord, pe banda VIP contrasens, cu 
girofarul miga/ka albastru de urgenţă de pe bord luminând ochii 
negri ai Dominikăi, pe care directorul îi privea din când în când 
cu un vag interes. 

Automobilul intră pe poarta Boroviţkaia - răsunând brusc de 
răpăiturile scoase de cauciucuri pe caldarâmul Kremlinului - pe 
lângă Marele Palat al Kremlinului, galben și auriu, ocoli 
Catedrala Arhanghelului Mihail de culoarea fildeșului, apoi trecu 
pe sub arcadă în curtea interioară a clădirii Senatului cu cupolă 
verde. În Mercedes, Dominika se înfioră. Kremlinul! Clădiri 
maiestuoase, plafoane aurite, săli imense, toate ticsite până sus 
cu înșelătorie, lăcomie rapace și cruzime. Un Palat al Trădării. 
lar acum Dominika - un alt soi de trădătoare - sosea în palat, ca 
să surâdă și să sărute chipul impasibil al ţarului. 

Cu un gest scurt își trase rochia mai jos și-și aranjă o șuviţă de 
păr după ureche, în timp ce pașii lor ţăcăneau la unison pe 
coridor. Așteptară sub plafonul boltit din marea sală de recepții 
a Senatului, atât de mare, încât colosalul covor Buhara de pe 
podeaua parchetată părea un covoraș pentru rugăciuni. 
Dominika văzu cum în jurul capului directorului înflori o aură 
verzuie și se miră că bărbatul era agitat, ba chiar speriat de 
întâlnirea cu președintele. Șeful de cabinet al lui Putin ieși printr- 
o ușă din partea opusă a sălii și se apropie de ei cu pași 
înăbușiţi. Costum maro, pantofi maro, aură maro. Opac și 
politicos, făcu o plecăciune discretă și li se adresă: 

— Domnule director, nu vreţi să profitaţi de ocazia de a 
discuta cu domnul ministru? Ar fi încântat să vă primească în 
cabinetul său. 

O altă ușă se deschise și în cadrul ei apăru un alt aghiotant, în 
poziție de drepţi și cu călcâiele perfect lipite. Mesajul era perfect 
clar: Putin avea să se întâlnească singur cu Egorova. Directorul 
SVR-ului o salută din cap pe Dominika și-i privi picioarele de 
balerină când ea traversă sala către ușile masive ale cabinetului 
privat al lui Putin. „La fel ca în trecut”, gândi el, „cât timp își va 
păstra asta calitatea de favorită?” 

Aghiotantul lui Putin întinse protocolar braţul și o conduse prin 
cabinetul lambrisat în tonuri calde al președintelui, spre altă 
ușă, în care ciocăni o singură dată, apoi o deschise. Un salonaș, 
tapet cu motive florale albastre scăldat în razele de soare ale 
după-amiezii, covoare groase, o sofa de mătase azurie sub 

fereastră. Dincolo de geam, turla din aramă a porții Troițkaia se 
întrezărea deasupra arborilor din grădinile Kremlinului. 
Președintele străbătu camera și-i strânse mâna. Purta costum 
negru, cu cămașă albă și cravată de mătase bleumarin, care se 
asorta cu ochii aceia remarcabil de albaștri. 

— Bună ziua, căpitan Egorova, rosti Putin, referindu-se cu 
subiînțeles la noul ei rang - o promovare uluitoare după ce se 
întorsese în țară. 

Niciun zâmbet, nicio expresie, privirea care nu clipea. 
Dominika se întrebă dacă își alegea cravatele special pentru a 
se asorta cu nuanţa ochilor. Îi făcu semn să ia loc, iar brocartul 
de mătase suspină când femeia se așeză pe sofa. 

— Bună ziua, domnule președinte, spuse Dominika. 

Și ea putea să fie flegmatică, dacă era nevoie. Bărbatul era 
scăldat într-o ceață albastru-turcoaz, culoarea emoţiei, a 
vocației artistice, a gândurilor sinuoase. Nu galbenul 
înșelăciunii, nici stacojiul pasiunii - era un ins profund, complex, 
indescifrabil, niciodată ceea ce părea. 

Dominika purta un taior gri-închis cu cămașă bleumarin, 
ciorapi negri și pantofi fără toc - slavă cerului, fiindcă nu avea 
de gând să-l domine pe președinte cu înălțimea. Părul castaniu îi 
era strâns în coc, stilul recomandat în Serviciu, și nu purta 
bijuterii. Stând în picioare, Putin continuă s-o privească, poate 
comparându-i adâncul ochilor albaștri cu propriii lui ochi. Dacă îi 
observă vânătaia, nu se trădă în niciun fel. Un aghiotant apăru 
silențios pe o ușă laterală, cu o tavă pe care o așeză pe o 
măsuță dintr-o parte. Președintele indică din cap spre tavă. 

— Te-am chemat la Kremlin în timpul prânzului şi-mi cer 
scuze pentru asta. Poate o gustare? 

O supieră superbă din porțelan Lomonosov, cu modelul de 
plasă de cobalt folosit pentru prima dată de Ecaterina cea Mare, 
conţinea un sote mătăsos de ciuperci cu verdețuri, înotând în 
sos de muștar. Linguri și scobitori din argint. Putin se aplecă și 
luă cu lingura câteva ciuperci pe un triunghi micuţ de pâine 
prăjită și i-l întinse, practic i-l oferi ţinându-l în palmă. „Mănâncă, 
pisicuțo, nu vrei să guști?” Dominika se gândi să refuze 
politicos, dar acceptă. Președintele o privi mestecând - 
ciupercile aveau gustul lor specific, lutos, însă mult mai 
complex, iar sosul era fin și bogat - ca și cum ar fi evaluat felul 
cum mânca. Îi turnă apă minerală. Totul era ireal, nebunesc. 

Pâcla albăstruie din spatele capului și umerilor lui nu se 
schimba. „Boje, Dumnezeule, mănânc apetitive în Kremlin”, se 
gândi Dominika. „Ce va urma în continuare? O să-mi ofere poate 
periuța lui de dinţi?” Işi schimbă ușor poziţia, pentru a mai 
atenua durerea din coaste. 

— Mă bucur că te-ai întors teafără din Estonia, spuse Putin și 
se așeză în cele din urmă lângă ea pe sofa. Informaţiile pe care 
le-ai obținut au fost decisive în demascarea trădătorului 
Korcinoi. Te felicit pentru sângele rece și curaj. 

Generalul SVR Korcinoi spionase timp de 14 ani pentru 
americani, fiind cel mai bun agent rus din istoria Jocului. 
Generalul fusese protectorul Dominikăi, un al doilea tată pentru 
ea atunci când intrase în Serviciu. După arestarea generalului, 
CIA pusese la cale schimbul între el și Dominika, salvându-l pe 
general și în același timp introducând-o pe ea. Ca noua 
supercârtiță a CIA în Moscova. Ceva însă nu mersese bine - 
Dominika nu știa ce anume. Cineva fusese rănit pe pod după ce 
ea trecuse de jumătatea lui și revenise sub controlul rușilor. Prin 
ceața nopţii, zărise un corp pe pământ și auzise răcnetul unui 
bărbat. Să fi fost o monstruoasă dublă trădare? lar cel care 
stătea acum lângă ea dăduse cu certitudine ordinul respectiv. 
Era perfect posibil ca omul căzut pe pod să fi fost Korcinoi, după 
cum la fel de bine putea să fi fost Nate. Da, poate că Nate era 
mort, iar Dominika se gândise întruna la el ca și cum ar fi fost în 
siguranţă. „Poate că e mort”. La gândul acela, se sili să ignore 
gustul dulceag al ciupercilor, apoi înghiţi sosul de muștar care-i 
rămăsese în gât. 

— Spasiba, mulţumesc, domnule președinte, zise ea. Nu mi- 
am făcut decât datoria. „Nu prea mult zahăr”, se gândi, „doar o 
linguriţă”. Regret că izmennik, trădătorul, și-a găsit refugiu în 
Occident, că n-a plătit pentru trădarea lui. 

Haloul albastru al lui Putin își înteţi culoarea. 

— Nu, a fost nimicit, replică sec, fără nicio inflexiune a 
glasului. 

Primul lucru la care se gândi Dominika la auzul acelei vești 
şocante a fost „Nate este teafăr”. Apoi „l-au ucis pe general”. 
Tăcere în camera scăldată în soare. 

— Acum știi un secret, zise Putin și un colț al gurii i se înălță 
aproape imperceptibil. 

Acest zâmbet ă la Putin apăru la suprafaţă din adâncul 
sufletului său, rămânând totuși o ameninţare letală, iar revelaţia 
amară o legă pe Dominika de acest nou ţar, de acest imperator, 
cu gâtul în laţ și zăbala în gură. Însă Putin tocmai confirmase: îl 
uciseseră pe Korcinoi pe pod, la câţiva metri de libertate. 
Bătrânul general visase pensia, o viaţă fără riscuri, lipsită de 
temeri. 

Dominika expiră pe nas și se uită la chipul impasibil al lui 
Putin. De undeva dintr-un colț obscur al memoriei, își aminti că 
ameninţarea preferată a lui Hrușciov în timpul Războiului Rece 
fusese înjurătura ţărănească, grosolană Pokazat kuzkinu mat - O 
să ti-o arăt eu pe mama lui Kuzka - ceea ce însemna O să te 
distrug. „Ei bine, domnule președinte”, își zise ea în gând, 
„cheam-o pe mama lui Kuzka, fiindcă eu o să vă pedepsesc”. 
Dincolo de gustul metalic-amărui de cupru din gură, secretul 
sfidător care era mai presus decât orice, diamantul rece ca 
gheața din inima ei, era faptul că Dominika însăși reprezenta 
noua infiltrare a CIA în propriul ei Serviciu. Și asta n-o știa nici 
chiar pitonul acesta cu privire albastră. 

— Puteți fi sigur pe discreţia mea, domnule președinte, rosti 
ea întorcându-i o privire ce nu clipea. 

Putin își cultivase imaginea unui clarvăzător, a cititorului 
ineluctabil al minţilor și sufletelor oamenilor. Putea oare să vadă 
și în inima ei? 

— Mă aștept la rezultate excelente și rapide în privința 
savantului iranian, zise el. Operaţiunea din Paris a fost 
satisfăcătoare, iar debriefingul de săptămâna viitoare va fi 
crucial. Doresc rapoarte regulate despre progresul misiunii din 
partea dumitale. 

Evident, fusese deja informat. Ziuganov. „Piticanie cu ochi 
sașii”, gândi Dominika. „l-ai spus lui Putin și cum m-am ales cu 
ochiul ăsta învinețit?” Privirea președintelui nu se desprinsese 
nicio clipă de pe faţa ei. 

— Desigur, rosti el, vei lucra sub îndrumarea directorului și a 
colonelului Ziuganov. 

Mesajul lui era cât se poate de limpede: îi ordona Dominikăi 
să lucreze în conformitate cu ierarhia Serviciului, dar în același 
timp voia să-i raporteze direct lui, o tactică de pe timpul 
sovieticilor menită să-i învrăjbească între ei pe subordonații 
ambiţioși și în același timp să-i transforme în informatori. Norul 

azuriu de deasupra capului său strălucea în camera luminată de 
soare. 

Frumoasa cârtiță CIA din Serviciul de Informaţii Externe rus 
încuviință din cap și-și numără bătăile de inimă care-i zguduiau 
pieptul. 

— Bineînţeles, domnule președinte, rosti ea. Vă voi informa 
despre tot ceea ce întreprind. 


APETITIV DE CIUPERCI KREMLIN 


Sotați în ulei la foc tare ciuperci tăiate în felii subțiri, 
până se rumenesc pe margini. Adăugaţi legume 
(spanac, sfeclă sau varză) și capere și gătiți până se 
înmoaie. Condimentaţi, apoi adăugați muștar și oțet și 
lăsați să scadă, turnând întruna sos peste ciuperci și 
verdeață. Se servesc călduțe sau reci. 

3. 


Zumzetul permanent al traficului atenian de pe bulevardul 
Vasilissis Sofias se auzea prin ferestrele murdare ale Staţiei CIA, 
ale căror jaluzele și perdele nu mai fuseseră schimbate din 
1961, când birocraţii inauguraseră sediul. Staţia din Atena, un 
labirint de birouri, holuri și debarale interconectate, nu mai 
fusese zugrăvită de atunci: un aspirator Electrolux din anii 1960 
zăcea uitat în fundul unui dulap pentru haine, alături de o 
chitară acustică Martin din 1970, fără corzi, despre care 
generaţii de agenţi presupuseseră că avea o ascunzătoare 
secretă pentru a transporta documente peste frontiere, dar pe 
care nimeni nu-și mai amintea cum s-o deschidă. 

Marty Gable, șeful adjunct al Staţiei, intră în camera ofițerului 
de caz Nate Nash. Acesta avea pe birou o jumătate de t;ropita, o 
plăcintă triunghiulară cu brânză, pe care o cumpărase de pe 
stradă pentru micul dejun. Când se ridică, își scutură firimiturile 
de pe pantaloni. Gable se întinse pe lângă el și luă ultima 
jumătate de plăcintă, o băgă pe toată în gură și mestecă, în 
vreme ce privea prin noul birou al lui Nate. Gable înghiţi, ridică o 
fotografie înrămată a familiei lui Nate și o ridică spre lumină. 

— Părinţii tăi? 

Nate încuviinţă din cap. Gable lăsă fotografia jos. 

— Frumos cuplu. Înseamnă că tu ești adoptat... sau te-au scos 
cu forcepsul? 

— Mă bucur că sunt din nou în Staţia ta, Marty, zise Nate. 

ÎI respecta pe îndesatul Gable, poate chiar și ţinea la el, dar 
nu intenţiona s-o spună cu glas tare. Nate își începuse a treia 
detașare în străinătate cu două luni în urmă în mușuroiul animat 
al Staţiei din Atena, revenind încântat sub aripa protectoare a 
sofisticatului Tom Forsyth, șeful Staţiei, și a cinicului și 
ireverențiosului său adjunct. 

În ultimii ani, cei trei formaseră o echipă eficientă care 
desfășurase câteva operaţiuni de clasă mondială. In Moscova, în 
prima lui detașare în străinătate, Nate se ocupase de MARBLE, 
cel mai bun agent clandestin al CIA din Rusia, până când 
generalul fusese împușcat în cursul schimbului de spioni pe care 

îl aranjaseră pentru eliberarea lui. În a doua lui detașare în 
străinătate, în Helsinki, Nate o racolase pe tânăra Dominika 
Egorova, ofițer SVR - nume de cod DIVA - și, împreună cu 
Forsyth și Gable, pusese la punct întoarcerea ei la Moscova ca 
următoare cârtiță a CIA în Serviciul de Informaţii Externe rus. 

Pierderea lui MARBLE ca urmare a trădării Kremlinului îi 
afectase pe toţi, însă Nate se transformase cel mai mult dintre 
ei în seara când ţinuse capul propriului său agent în poală, 
privind cum sângele i se prelingea pe asfaltul umed de la ceața 
estonă, sclipind în lumina reflectată a proiectoarelor. De obicei, 
Nate era agitat, deschis și ambițios, dar acum devenise mai 
sumbru, concentrat, mai puţin preocupat de viitorul carierei 
sale, de detractori și competitori. 

— La naiba cu „Mă bucur că sunt din nou în Staţia ta, Marty”, 
zise Gable. Avem un musafir jos, tocmai ne-au anunţat pușcașii 
marini. Haidem! 

Pe când cobora grăbit scara alături de Gable, Nate începu să 
gândească rapid. Un musafir, o persoană necunoscută care a 
venit de pe stradă. Start! Cronometrul a pornit în clipa sosirii 
musafirului. Pușcașii marini din foaierul ambasadei îl verificaseră 
să n-aibă arme, îi luaseră orice obiecte avea asupra lui și-l 
închiseseră în camera musafirilor, o încăpere pentru interviuri, 
fără ferestre, ticsită cu aparatură tehnică ultramodernă, cu 
echipamente de transmisie video, audio și digitale. 

Du-te! Un musafir putea fi oricine: un sonat care-și căptușea 
șepcile cu folie de aluminiu pentru a-l proteja împotriva undelor 
radio extraterestre, un exilat nedocumentat care implora o viză 
SUA, un colportor de informații care în dimineața aceea 
memorase un articol din ziar și spera să-l ofere ca secrete ce 
prețuiau câteva sute de dolari. 

Du-te! In același timp, un musafir putea să fie un voluntar real 
- un agent al unui serviciu secret, un diplomat sau un savant 
străin - cu informații extraordinare pe care era dispus să le 
transmită americanilor pentru bani, sau în urma unei crize de 
ideologie, sau pentru a se răzbuna pe un șef tiran, sau din ură 
pentru un sistem în care nu mai credea. 

Du-te! Un voluntar bun înseamnă un racolat gratuit, cu 
accesul deja stabilit, cu informațiile gata să fie culese. De-a 
lungul anilor, voluntarii fuseseră cazurile cele mai bune, cele 
care rămăseseră dăltuite în piatră. 

Du-te, du-te, du-te! Află cine este, fă o evaluare instantanee, 
adu-l de partea noastră, aranjează un contact viitor și scoate-l 
cât mai repede din ambasadă. Dacă-i rus, nord-coreean sau 
chinez, n-are timp de pierdut, deoarece copoii de la 
contrainformațiile ambasadei lui vor nota cât timp a lipsit 
neanunțat. Treizeci de minute, maximum. 

La parterul ambasadei, Gable îl salută din cap pe pușcașul 
marin care păzea ușa, apoi intrară. Mirosul de sos de pește al 
vomei îi lovi nemilos. Așezat pe un scaun din plastic la masa 
micuță se afla un boschetar bătrân, cu costumul boţit udat de 
vomă, cu pantalonii pătaţi și prăfuiți. Avea în jur de 60 de ani, 
era neras, cu ochi roșii și urduroși. Ridică fruntea când intrară 
cei doi agenți CIA. 

— Dumnezeule! exclamă Gable. De parcă am avea timp 
pentru rahaturi de-astea. Scoate-l de-aici. 

Arătă cu mâna spre ușă, semnalându-i lui Nate să-l cheme pe 
pușcaș. Aveau să-l ducă pe bătrânul boschetar în garajul din 
subsol și să-l scoată din ambasadă pe la rampa de încărcare. Să 
oprească cronometrul. Alarmă falsă. 

Nate îl evaluă rapid pe bătrân. Nu părea totuși un boschetar 
grec: avea mâini puternice și unghii tăiate îngrijit. Pantofii, deși 
murdari, erau scumpi. Părul răvășit era tuns după linia urechilor. 
Când ei intraseră în cameră, își îndreptase spatele, nu cum ar fi 
procedat un beţivan. În minte îi răsună încet un clopoțel de 
vânt: 

— la stai, Marty, spuse el. 

Se așeză pe scaun lângă bătrân, respirând pe gură ca să nu 
simtă mirosul de urină de pisici pe care-l emana. 

— Cu ce vă putem ajuta, domnule? zise apoi în engleză. 

Il auzi pe Gable, foindu-se nerăbdător. Bătrânul îl privi pe 
Nate în ochi. 

— Nu bun engleză, rosti după aceea, dar glasul lui baritonal 
era puternic, sonor. (Alt clopoțel de vânt.) Eu dau informaţii, 
continuă însă mai încet acum, de parcă rostirea cuvintelor i-ar fi 
cauzat suferință. 

— Avem deja reţeta muscatului, replică Gable, încrucișându-și 
braţele pe piept. 

— Nu înţeles, spuse bătrânul. 

— Cine sunteţi, domnule? întrebă Nate. 

Bătrânul clipi iute și ochii i se umplură de lacrimi. 


VP - 33 


— Pentru numele lui Dumnezeu, mormăi Gable. 

Când bătrânul se șterse la ochi, Nate îi zări ceasul de la mână: 
curea din zale de oţel, carcasă masivă, iar pe cadranul întunecat 
scria Pobeda („victorie” în limba rusă). Un ceas militar sovietic? 
Își aduse aminte că veteranii ruși din Afganistan purtau astfel de 
ceasuri. 

Nate ridică o mână. 

— Lasă-l un minut, ceru el. 

— Fiu mort, Osetia, bombă. 

Nate recunoscu acum cadenţa și accentul - era deci un rus? 

— Fiică moartă, gheroin. 

„Heroină” în rusă, își aminti Nate. 

— Serviciul meu închis. Venit în Grecia, izgnanie. 

În rusă, asta însemna „exilat”. Ce naiba? Gable nu mai 
comenta nimic de acum și Nate se aplecă în faţă, uitând de 
duhoare. 

— Cine sunteţi, domnule? repetă el. 

— Govoriș po russki? zise bătrânul. „Vorbești rusa?” 

Nate încuviinţă din cap și privi peste umăr spre Gable. 

— Ştii G/avnoe razvedivatelnoe upravlenie, GRU? întrebă 
bătrânul în rusă. 

Se îndreptase în scaun și ochii lui treceau iute de la Nate la 
Gable. 

— Poftim? făcu Gable. Ce ai spus? 

— Eu sunt din Ghenera!nii Stab GRU, GRU a Statului-Major. 

— Ce direcţie? întrebă Nate, ridicând mâna pentru a-l opri pe 
Gable pentru o secundă. 

— Directoratul Nouă din Serviciul Informaţii, condus de 
generalul-locotenent S. Berkutov. 

Bătrânul ridicase bărbia și vocea lui răsunase acum sonor. 

— Sfinte Sisoe, rosti Nate în colţul gurii, e din Directoratul 
Nouă GRU. 

Gable se aplecă peste masă. 

— Identificare, documente, zise el. 

Bătrânul înțelese cuvântul document? și scoase un carneţel 
roșu-decolorat. 

— Voennii bilet, i se adresă lui Nate. 

— Legitimaţia de militar, spuse Nate și se uită la pagina cu 
datele biografice. Fotografia în tonuri sepia era capsată pe 
pagină. General-locotenent Mihail Nikolaevici Soloviov, citi el cu 

glas tare, accentuând rangul. Născut în 1953 la Nijni Novgorod. 
Dădu pagina. Uite aici - Directoratul Nouă GRU. 

Îi întinse carneţelul lui Gable. Șeful său merse la un dulăpior 
din colţul camerei, îi descuie ușa și activă echipamentul digital. 
În următoarele 15 secunde legitimaţia bătrânului avea să fie 
copiată, iar imaginile aveau să fie codificate și transmise la 
Langley. De asemenea, Gable expedie un mesaj celor de la etaj 
să înceapă urmărirea - ei aveau să asculte în timp real interviul 
acesta. 

— Ce-ai vrut să spui prin „exilat”? întrebă Nate în rusă. 

Ochii bătrânului fulgerară. 

— Am condus trei ani Directoratul Nouă, răspunse el și 
cuvintele îi ieșeau acum la foc automat. Știi activitatea lui Nouă? 
Închise ochii și recită: „Analiza capacităţilor militare străine. 
Achiziţii clandestine de tehnologie pentru contracararea 
sistemelor de armament inamice. Coordonare cu industria 
noastră de armament”. 

Nate îi traduse lui Gable. 

— Bun, și ce face acum în Grecia? întrebă Gable. 

Bătrânul dădu din cap, bănuind ce fusese întrebat. 

— În GRU există acum conflicte intestine. Putin - practic 
scuipase numele acela - își plasează oamenii peste tot. Sunt 
multe contracte de exploatat, multe ruble de sifonat. Eu m-am 
opus schimbărilor în Directoratul meu, am demascat corupţia. 
Glasul îi mustea de dispreț. Am fost repartizat la ambasada rusă 
din Atena. În biroul atașatului militar, subordonat unui colonel. 
La fel de bine m-ar fi putut trimite în lagăr. 

— Și ai venit la noi, zise Nate, știind răspunsul. 

— Mi-am dăruit 30 de ani din viaţă serviciului, patriei. Soţia 
mi-a murit. Fiul meu era în armată; a fost ucis acum șase luni, 
într-un război civil inutil. Fiica mea a murit singură într-un 
apartament abandonat din Moscova, cu o seringă în braţ. Avea 
18 ani. 

Acum stătea cu spatele perfect drept, de parcă susţinea o 
informare militară. Nate nu se clinti și-l lăsa să vorbească, 
pentru că pasul următor avea să fie cel crucial. 

— Aseară am băut votcă și am ieșit pe stradă. Sunt general- 
locotenent. Port Zo/ataia Zvezda, medalia Steaua de Aur. Ştii ce- 
i asta? 

— Erou al Federaţiei Ruse, a înlocuit steaua Uniunii Sovietice, 
răspunse Nate. 

Bătrânul își miji ochii, surprins. 

— Și Za Voennie Zaslughi, medalia Meritul Militar, și Orden 
Sviatogo Gheorghi Pervoi Stepeni, Ordinul Sf. Gheorghe, Clasa 
Întâi. 

Se uita când la Gable, când la Nate, dorind să-i impresioneze. 

— Am mintea plină cu informații culese timp de o viaţă, urmă 
el și se ciocăni cu degetul în frunte. Încă păstrez legătura cu 
mulţi ofițeri loiali care lucrează în proiecte secrete la Moscova și 
în alte părţi. Îndatoririle mele mă autorizează să fac investigaţii, 
să solicit date. Vă voi spune despre GRU, despre operaţiunile de 
achiziţii de tehnologie și despre sistemele de armament rusești. 

Nate traduse. 

— Cere-i să ne zică de ce o face, rosti Gable încetișor. 

Deși nu înțelegea rusa, îl citea de acum pe bătrân la fel de 
bine ca Nate; știa cât de aproape erau de racolare. 

— De ce? Fiindcă ei mi-au luat totul: copiii, cariera, viaţa. Mi- 
au ignorat valoarea și mi-au neglijat loialitatea. Acum eu voi lua 
ceva de la ei. i 

În glasul acela se simțea oţelul, determinarea. În cameră se 
lăsă tăcerea; agenţii CIA îl lăsau să se descarce. 

— Știu ce vă-ntrebaţi, pentru că-i aceeași întrebare ca la orice 
dobrovolet, orice voluntar. Ce doresc în schimb? Răspunsul meu 
este simplu: nimic. Voi sunteţi profesioniști și-o să-nțelegeți 
asta. 

Păruse mai degrabă un ordin decât o solicitare. Nate îi aruncă 
o privire lui Gable - răzbunare și ego; controleaz-o pe prima și 
alimentează-l pe al doilea. Verifică ceasul: trecuseră 20 de 
minute. Stabilește o altă întâlnire, într-un loc sigur, un loc unde 
puteau fi cu ochii în patru după căpușe. Scoate-l pe ușă. 

— Mă voi întâlni cu tine, spuse Soloviov și arătă cu degetul 
spre Nate, peste două zile. Veţi dori dobrosovestnost, dovezi de 
bună credință. Vă voi transmite datele de performanţe ale lui 
Suhoi PAK FA, T-50, inclusiv noile dispozitive de pe bordul de 
atac al aripii - voi, în Vest, n-aveţi așa ceva. 

lar după două zile, într-o seară ploioasă, pe o alee noroioasă 
din parcul Filothei, noul agent CIA infiltrat în GRU, care căpătase 
numele de cod LYRIC, se ţinu de cuvânt. 

În anii de când intrase în CIA, Nate ajunsese să înțeleagă 
ticăloșia Federaţiei Ruse și a imoralului serviciu de informaţii 
externe, SVR, progenitura diformă a fostului KGB. Cleptocraţia 
aceasta din Kremlin nu era alimentată, nu era motivată de 
refacerea Uniunii Sovietice, nici de reinstalarea fricii mondiale 
faţă de Armata Roșie și nici de formularea unei politici externe 
bazate pe cerinţele naţionale de securitate. Tot ce se întâmpla 
în Rusia contemporană avea rolul de a-i menţine în posturi pe 
naazirateli, cei din vârf, de a le proteja puterea, pentru a 
continua să jefuiască patrimoniul ţării. Nate dorea să distrugă 
inamicul, să-l răzbune pe MARBLE, să le ia puterea. 

Nate era brunet - cu păr negru și sprâncene drepte -, de 
înălțime medie și zvelt după înotul pe care-l practicase în 
colegiu. Prietenii și colegii îi remarcau însă ochii căprui, aflaţi 
mereu în mișcare, care citeau chipuri, cântăreau gesturi și se 
îngustau când sesiza ceva rapid. Pe stradă, ochii aceia căprui 
scanau în faţă, cercetau în lateral și detectau anomalii periferice 
înainte să se fi mișcat ceva. În cursul exerciţiilor de filaj ca 
stagiar CIA, instructorii observaseră, iniţial cu scepticism, dar 
apoi cu convingere, că Nate era permanent alert. El părea să 
simtă pulsul străzii - indiferent dacă era un bulevard din 
Washington sau o arteră animată din Europa - și se contopea în 
mulțime, ceva ce nu puteau face stagiarii mai înalți sau 
slăbaânogi sau roșeaţi. 

Teama lui iniţială de a nu da greș în cariera aceasta, în ciuda 
semnalelor de succes pe care le înregistrase de la bun început, îi 
însoţise hotărârea de a nu reveni în sânul familiei - tată, fraţi, 
bunic - din Richmond, statul Virginia. Toţi aceștia erau avocați 
exclusiviști, grosolani, patriarhali, violent de competitivi și 
invidioși, care nu-l încurajaseră pe Nate când se înscrisese în CIA 
și preziseseră că în câţiva ani tânărul se va întoarce la 
practicarea avocaturii, care era o tradiţie de familie. N-ar fi 
existat o pilulă mai amară decât să plece de la CIA și să se 
întoarcă acasă. 

Dar în timp ce tăișul era șlefuit și Nate acumula experienţă și 
se concentra asupra operaţiunilor, persista o durere care nu se 
mai estompa. Trecuseră mai bine de nouă luni de când DIVA se 
întorsese în Rusia; ea nu fusese de acord să reia operaţiunile cu 
CIA, furioasă fiindcă fusese manipulată în schimbul de spioni. 
Nate agonizase în fiecare zi și în fiecare săptămână, așteptând 

un semn de viaţă din partea ei. Cartierul General al CIA o 
așteptase cu răbdare să se răzgândească, așteptase alerta pe 
sistemul telefonic mondial SENTRY, pe care DIVA ar fi dat-o când 
se afla în afara Rusiei. Apelul acela ar fi trimis instantaneu ofiţeri 
de caz să se întâlnească cu ea în orice oraș ar fi dorit. Însă 
apelul nu sosise - nu primiseră nicio veste de la ea, nu știau nici 
măcar dacă lucra sau era la închisoare, dacă era vie sau moartă. 

La scurt timp după racolarea DIVEI, Nate comisese o greșeală 
operaţională inimaginabilă, culcându-se cu ea. Riscând totul. 
Punând-o pe ea în pericol, punând în pericol viața agentei sale. 
Riscând o carieră ce-i oferea împlinire și independenţă, riscând 
activitatea care-l definea. Însă fusese orbit de ochii ei albaștri, 
de temperamentul ei tăios și de surâsul amar. Corpul de 
balerină era fără pereche și sensibil. Pasiunea ei pentru ţara 
natală și mânia faţă de cei care râvneau puterea îi treziseră 
admiraţia. Și încă putea să audă felul cum îi pronunţa numele - 
Neit. 

Se iubiseră cu disperare, agăţându-se unul de celălalt cu 
patimă și vinovăţie. Amândoi erau agenţi de informaţii 
profesioniști și știau cât de greșit se comportau. Ca întotdeauna, 
Dominikăi nu-i păsa. Ca femeie, îl dorea dincolo de limitele 
relației agent-ofițer de caz. Nate nu putea să se dedice unui 
astfel de aranjament, pentru că își făcea griji legate de statutul 
său, de securitatea operaţională, de „meserie”. Ambii erau 
perfect conștienți de ironia situaţiei. Pentru a alimenta pasiunea 
lor, rusoaica habotnică era mai dispusă să încalce regulile decât 
americanul neprotocolar și flexibil. Dar până ce DIVA avea să 
reapară, până ce Nate avea să știe că era încă în viaţă, trebuia 
să se ocupe de un alt rus. 

e 
__ Nate alunecă pe malul pietros, ridicând în aer un nor de praf. 
In pantofi îi intră ţărână și blestemă în gând. Se afla în 
păduricea de pini și tufe din zona rurală deluroasă din jurul 
complexului Meteora din Grecia, regiunea monoliţilor din piatră 
de o sută de metri, dintre care cei mai înalţi erau încununați de 
mănăstiri scunde. Îşi privi busola-GPS din TALON, dispozitivul de 
dimensiunile unei tablete pe care Directoratul de Știință și 
Tehnologie tocmai îl trimisese staţiilor din străinătate, apoi porni 
spre stânga printre copaci. În toată lumea existau doar șase 
dispozitive TALON funcţionale, iar băieţii din Directoratul S&T îi 

trimiseseră una dintre primele unităţi ultraușoare lui Nate, în 
Atena, din cauza agentului foarte delicat de care se ocupa. După 
câteva sute de metri, ajunse la pârâiașul montan - de un 
turcoaz lăptos și curgând rapid -, în lungul căruia merse încă o 
sută de metri. 

La un meandru strâns al albiei râului, zări bărbatul pentru 
care străbătuse 300 de kilometri din Atena, după ce urmase o 
rută incredibil de complicată de detectare a filajului. Schimbase 
trei vehicule și două deghizări până ce echipa lui de contrafilaj îl 
anunţase că era curat. Cu ochii iritaţi de la lentilele de contact 
colorate, cu gingiile inflamate de la dilatatoarele de obraji, cu 
mâncărimi de la peruca Elvis, Nate înlătură ultima deghizare, 
abandonă mașina și se îndreptă spre situl de întâlnire, 
străduindu-se să se concentreze. Musafirul lor puturos, 
generalul-locotenent Mihail Nikolaevici Soloviov din serviciul de 
spionaj militar rus GRU, care acum purta numele de cod LYRIC, 
stătea pe malul opus, ţinând o undiță. Cu ţigara atârnându-i 
între buze, nu-l zări pe american și continuă să-și lanseze 
momeala. Înjurând din nou și simțindu-se ca un novice aflat la 
prima detașare în străinătate, Nate căută un loc mai puţin adânc 
prin care ar fi putut traversa albia. Se concentră să nu alunece 
pe pietrele umede. 

LYRIC se opri din pescuit și îl privea ţâfnos și critic cum 
înainta. Înalt și cu spinarea dreaptă ca băţul, LYRIC avea capul 
rotund, cu frunte înaltă și păr alb cu fir subţire, pieptănat cu 
grijă peste cap. Gura ironică de sub nasul drept era mică și cu 
buze subţiri, moale și ușor ţuguiată, care nu se armoniza cu 
restul aspectului său de militar băţos. După ce Nate traversă 
apa și se cățără pe mal, generalul își scoase ţigara din gură, îi 
curăță vârful de scrum incandescent și-l strivi sub talpă. 
Chiștocul rămas îl strecură în buzunarul hainei, un obicei născut 
din o mie de inspecții pe terenul de instrucție. 

LYRIC își privi ceasul; ceva mai devreme, chiar îi sugerase lui 
Nate să-și sincronizeze ceasurile, până când tânărul îi arătă 
dispozitivul TALON, care era sincronizat cu ceasul atomic din 
Boulder, statul Colorado, care afișa ora pe douăzeci și patru de 
fusuri orare și avea precizia de două secunde pe deceniu. LYRIC 
pufnise, dar de atunci nu mai sugerase niciodată să-și 
sincronizeze ceasurile. 


VP - 39 


— Dacă nu apăreai în următoarele cinci minute, vorbi el în 
rusă, eram pregătit să abandonez întâlnirea. 

Glasul îi era baritonal și răsuna din adâncul pieptului. 

— Tovarișci general, mă bucur c-ai așteptat, răspunse Nate 
într-o rusă fluentă, știind că va fi încântat de apelativul 
„tovarăș”, care continua să se folosească în armată. Ştia, de 
asemenea, că agentul l-ar fi așteptat și jumătate de noapte. 
Locul acesta îndepărtat îngreunează sincronizarea. 

— Locul acesta oferă securitate excelentă, cu trasee 
admirabile de acces și retragere, zise LYRIC și puse jos lanseta. 

El fusese cel care propusese să se întâlnească în situl 
Meteora. 

— Konecino, bineînțeles, rosti Nate încercând să nu-l 
contrazică. 

Dacă agentul este mulțumit, va începe să vorbească despre 
secretele pe care le știe. Apăsă discret ecranul TALON-ului 
activând dispozitivul de înregistrare. 

— Mă bucur că ţi-ai făcut timp pentru întâlnire. Îţi apreciem 
enorm cunoștințele cu totul unice. 

Orgoliul uriaș, de general, al lui LYRIC era de neclintit, 
alimentat de ani de fanfaronadă sovietică și de certitudinea 
slavă că inamicul era la porţi și că străinii complotau întruna 
împotriva Rodinei. Politica de resetare bilaterală a relaţiilor 
Washingtonului cu Moscova eșuase pe aceleași stânci xenofobe, 
lăsând la o parte faptul că Departamentul de Stat scrisese greșit 
cuvântul rusesc pentru „resetare”. 

— Mă bucur că superiorii tăi găsesc utile informaţiile mele, 
mormăi LYRIC. Uneori pare că le subestimează valoarea. 

Era a nu știu câta oară când Nate observă că LYRIC ignora 
faptul că el fusese cel care venise voluntar la CIA, pe nepusă 
masă. 

Lumina după-amiezii se diminuase printre pini. Se așezară pe 
malul pârâului și priviră soarele care scânteia pe undele repezi. 
Generalul, un vechi participant la campanii, scoase din raniţă un 
pachet și-i desfăcu hârtia cerată, dând la iveală o duzină de 
cotlete de miel pe care le cumpărase de la o măcelărie dintr-un 
sat din apropiere. Peste carne se aflau două rămurele de 
oregano sălbatic. Nate privi fascinat, încântat, cum LYRIC 
strânse iarbă și crenguțe uscate, scăpără o cremene micuță și 
porni un foc. 

— Trusa de supraviețuire, GRU, comentă el nepăsător, 
întinzându-i lui Nate amnarul. Asta-i cel mai bun. Magneziu. 

Smulse frunzele de oregano și legă cotletele de lemnișoarele 
rămase, apoi apăsă oregano în carne și-i întinse un kebab - el îl 
numea șașlâc - americanului. Impreună fripseră după aceea 
carnea pe focul deschis, chicotind și străduindu-se să nu-și ardă 
degetele. Când exteriorul cărnii se carboniză, căpătând o 
culoare maronie-închis - LYRIC examină cu ochi critic șaș/âcul/ lui 
Nate - tăie o lămâie pe care s-o stoarcă peste kebaburile ce 
sfârâiau și pe care le mâncară cu ceapă verde. 

— Așa obișnuiam să gătesc pentru copiii mei când eram în 
permisie, zise LYRIC şi-şi întoarse frigăruia pe o parte, ca să 
muște o bucată de miel. Imi place să mănânc cu tine, acum. 

Privi flăcările focului. Brusc, Nate înţelese că relaţia aceasta 
nu era alimentată doar de răzbunarea pentru bestialităţile 
rușilor. Ea însemna mai mult decât o operaţiune de spionaj, mai 
mult decât începutul unei infiltrări neprețuite în vastul sistem 
moscovit de transfer de tehnologie militară. Bătrânul acesta 
avea nevoie de contact uman, de atenţie binevoitoare, nevoi 
metafizice care trebuiau cumva satisfăcute în timp ce CIA îi 
storcea ca pe un burete. „Oare va supravieţui”, se întrebă el, 
„sau va sfârși precum Korcinoi?” Scrâșni din dinţi la amintirea 
aceea și-și jură în gând să-l ferească de orice pericol. 

— Domnule general, este o onoare să mâncăm împreună. Și 
este un privilegiu să te cunosc, rosti el. Activitatea noastră abia 
a început, dar este spectaculoasă. 

— Atunci să trecem la treabă, spuse LYRIC îndreptându-se și 
evitându-i privirea. Deschide-ţi mașinăria aia infernală cât timp 
te informez. 

Se așezară pe un buștean și LYRIC vorbi non-stop, o paletă de 
subiecte variate, reamintite cu exactitate, meticulos ordonate, 
cuvintele lui baritonale erau cântărite și de neoprit. Punctele 
importante erau semnalate de un deget ridicat, de o sprânceană 
arcuită. Din când în când exista câte o digresiune personală, în 
care se întrezărea bătrânul singur și îndurerat, după care 
generalul cu spinarea ca vergeaua puștii își relua informarea. 

Nate era recunoscător pentru TALON-ul pe care-l ţinea pe 
genunchi; altfel i-ar fi fost imposibil să-și ia notițe scrise. LYRIC 
continua să fie un agent nou, așa că-l lăsă să vorbească; oricum, 
informaţiile acelea erau aur curat. Operaţiuni de transfer de 

tehnologie, cercetări pentru vectori de acţiune, noul avion de 
vânătoare stealth PAK FH, radare cu determinarea țintelor ale 
rachetei BUK SA-11 utilizată de separatiștii ucraineni. Cerinţele 
militare explicite erau concepute împreună cu Pentagonul și 
Nate trebuia să gestioneze cu atenţie mândria de oțel a 
generalului și orgoliul nemăsurat atunci când va sosi momentul 
să-l direcţioneze spre colectarea activă de informaţii specifice. 

— Superiorii tăi din Langley trebuie să plănuiască din timp, 
atenţionă LYRIC privindu-l pe Nate. Își aprinse o ţigară, apoi 
închise cu un gest scurt capacul brichetei. In clipa de faţă, ei 
exultă și se desfată în potopul iniţial al informaţiilor mele. Cei 
care tânjesc după laude se împăunează în faţa oglinzii. Există 
surescitare, graba de a standardiza producţia de informatii 
finalizate, dezbaterea inevitabilă despre felul cum trebuie 
condusă noua sursă. 

Ridică ochii contemplativ și făcu o pauză, ca și cum ar fi ţinut 
o dictare. 

— Tu și șeful Staţiei din Atena trebuie să respingeţi așa cum 
se cuvine orice tentativă din partea celor de la Langley de a 
prelua controlul cazului. Dacă ai nevoie de muniţie, ai 
permisiunea mea de a le spune că agentul - că veni vorba, care- 
i numele meu de cod? - refuză ofițeri de caz din Washington. Să 
nu le spui că refuz să vorbesc cu oricine altcineva în afară de 
tine - ăsta-i unul dintre semnele clasice ale unui ofițer operativ 
care născocește un caz. Spune-le simplu că eu doresc doar 
ofițeri de caz locali, care să cunoască perfect zona. 

LYRIC se uită la Nate de parcă ar fi fost un funcţionar dintr-un 
birou contabil dickensian. 

— Eu sunt ofițerul tău de caz, zise Nate. Și l-ai cunoscut și pe 
adjunctul șefului Staţiei, care poate acţiona ca rezervă. 

— Păcat că el nu vorbește rusa, pufni LYRIC, apoi cobori 
privirea și-și scutură scrumul de pe mânecă. 

— Sunt convins că Gable regretă că nu vorbește rusa la fel de 
mult pe cât tu regreţi că știi prea puţină engleză, replică Nate. 

Era timpul să calce ușor frâna și să mai dezumfle orgoliul lui 
LYRIC. Bătrânul îl privi tăios, fără un cuvânt, apoi zâmbi încet și 
aprobă din cap. Mesaj înțeles, o pagină întoarsă în carneţelul de 
dans al ofițerului de caz, respect acordat și primit. 

— Și numele meu de cod? întrebă LYRIC, redevenit spionul 
bădăran. 

— BOGATIÎR, minţi Nate, care nu avea nicio intenţie de a-i 
spune bombasticului LYRIC care era adevăratul lui nume de cod 
atribuit de CIA. 

Bogatir, legendarul cavaler slav de pe stepele de lângă Nijni 
Novgorod, locul de naștere al lui LYRIC. 

— Imi place, comentă LYRIC, apoi își rupse ţigara și strecură 
filtrul în buzunar. 

— Ce naiba mai e și asta? întrebă Gable. 

El, Nate și șeful Staţiei, Tom Forsyth, stăteau în CCA, camera 
controlată acustic, aflată în interiorul altei camere din Staţia 
Atena. Erau aplecaţi în jurul mesei de conferinţe, iar TALON-ul 
lui Nate era conectat la un laptop la care se uitau. Nate 
tradusese momentele cele mai importante ale celor două ore pe 
care le petrecuse cu LYRIC în pădurile din Meteora. 

— BOGATIR, zise Nate, a fost un soi de samurai rus. Elare o 
imagine de erou epic. Am inventat numele pe loc. 

Gable clătină din cap. 

— Bine, zise Forsyth, aflat deja cu cinci pași înainte. Ține-l 
fericit și fă-l să vorbească întruna. Un general poate fi dificil de 
manipulat. Echilibrul este delicat. Cartierul General ţine mult la 
cazul ăsta. Verificările confirmă totul despre el: LYRIC este 
treabă serioasă, iar informaţiile pe care ni le-a dat până acum 
au băgat în fibrilaţii aviația. 

Când Forsyth vorbea, Nate asculta cu atenţie. Știa că trecutul 
lui era la fel de spectaculos ca al lui Gable - dar diferit. In timp 
ce Gable omora șerpi cu levierul, Forsyth bea vin în Varșovia cu 
o bine-cunoscută actriță rusă care, printr-o coincidență, era 
amanta unui amiral din Flota Nordică sovietică și care 
fotografiase planul de pregătiri și desfășurări din anul următor în 
toaleta biroului prietenului ei. Forsyth îi dăduse cu luni în urmă 
aparatul Tessina de mărimea palmei și ea trecuse prin vamă 
microcaseta cu film, învelită într-un prezervativ și ascunsă acolo 
unde doar ginecologul ei s-ar fi gândit să se uite. Forsyth o 
acceptase cu aplomb. Gable și Forsyth: agenţi înnăscuţi pentru 
operaţiuni și ambii știau despre ce vorbeau. 

Pentru ochiul perceptiv al lui Nate, relaţia dintre Forsyth și 
Gable era o alianţă pragmatică, temperată de anii de lucru 
laolaltă. Forsyth era șeful, dar nici prin cap nu-i trecuse vreodată 
să-i ordone lui Gable să facă ceva. Gable știa ce avea de făcut; 

dacă nu era de acord cu vreun aspect, o spunea răspicat, după 
care executa instrucțiunile. Gable recunoștea că Forsyth îl 
considera uneori lipsit de diplomaţie, însă ambii știau că băiatul 
minune Forsyth avusese serioase necazuri birocratice, în diverse 
momente ale carierei sale, pentru că spusese exact ceea ce 
gândea; odată, în mod memorabil, o făcuse cu o membră a 
Congresului care venise să viziteze Staţia Roma într-un șir 
interminabil de delegaţii estivale, în perioada de vacanță a 
Congresului - erau numite „deplasări de documentare în 
beneficiul contribuabililor” - când Forsyth îi atrăsese atenţia că 
întârziase cu trei ore la informarea Staţiei și privise cu 
subiînțeles cele șase-șapte sacoșe de cumpărături Fendi, Gucci și 
Ferragamo, pe care i le căra șeful de cabinet. Gable nu fusese 
prezent, slavă cerului, dar Forsyth fusese suspendat timp de un 
an. 

Nate vedea respect reciproc, știa că exista loialitate și bănuia 
că exista și afecţiune camaraderească. Șeful Staţiei, SSt, și 
adjunctul lui, SASt, își asigurau spatele unul celuilalt; fiecare 
simţea în mod firesc ce gândea celălalt și mai știau și ce prima: 
operațiunile, care evaluau tot ce întreprindeau ei. Absolut tot. 
Nate n-o știa, dar Forsyth și Gable purtaseră o lungă discuţie în 
contradictoriu cu șeful contrainformațiilor Simon Benford despre 
relaţia intimă dintre Nate și Dominika. In Agenţie așa ceva 
constituia cel mai grav delict: era bine cunoscut faptul că și alți 
ofițeri de caz se culcaseră cu agentele lor și fuseseră excluși din 
serviciu. Dar chiar dacă Forsyth îl certase și Gable îl amenințase, 
iar Benford urlase, Forsyth îl convinsese pe Benford să închidă 
ochii față de tânărul Nash. Nu pentru că Nate îi coordonase 
impecabil pe MARBLE, DIVA și LYRIC; nu pentru că ei 
recunoșteau în Nash un excepțional talent pentru operaţiuni; în 
cele din urmă, experiența veterană a cântărit că binele mai 
mare era slujit prin ignorarea pentru moment a culpelor mai 
mărunte. Ei n-aveau să-i spună asta niciodată lui Nate. 

Înregistrarea TALON-ului a fost brusc întreruptă de trei ţipete 
de femeie, ascuţite și stridente, unul după altul. 

— Ce naiba-i asta? exclamă Gable. 

Țipetele se repetară, acoperind glasul lui LYRIC. 

— Păuni, răspunse Nate. Au ieșit doi din pădure și au început 
să se strige. Am tras o sperietură de moarte. 

— Păuni! Doamne Dumnezeule, comentă Gable. 

Forsyth începu să chicotească. 

— Ai grijă să informezi Cartierul General despre păsări când le 
trimiti fișierul digital. Șefii o să creadă c-ai adus o femeie pentru 
general la debriefing. 

— Ideea n-ar fi fost rea, zise Gable, dar unde să fi găsit Nash o 
femeie? 

Își strângeau hârtiile când Gable îi spuse lui Nate să mai 
rămână puţin. Forsyth stătea lângă ușa antifonică, așteptând cu 
mâna pe clanţă. N-aveau să discute despre LYRIC, n-aveau să se 
refere la el sau la caz, nici măcar să-i pomenească numele de 
cod în exteriorul acestei încăperi cu pereţii din plexiglas. Fără 
excepție. Acestea erau Regulile Moscovei. Cazul se afla deja în 
canalele compartimentate Acces Restricţionat din Cartierul 
General. La Langley nu existau mai mult de 50 de persoane care 
să citească telegramele sosite despre LYRIC. 

— Oricât m-ar durea s-o recunosc, zise Gable, vreau să știi că 
sunt de părere c-ai făcut o treabă a naibii de bună când a sosit 
LYRIC. 

Nate se foi ușor în scaun. Gable nu era genul care să facă un 
compliment. 

— Eu l-aș fi dat afară din cameră pe moșul ăla acoperit cu 
borâtură. Tu ţi-ai urmat instinctele, ţi-ai exploatat bănuiala și ne- 
am ales cu un caz de platină la activ. O treabă bună. 

De lângă ușă, Forsyth zâmbi. 

— Acum însă vine precizia, concentrarea, urmă Gable. Vreau 
să-l coordonezi pe agent la fel de precis ca o plasatoare de bar 
din Vientiane. 

— Nu-s sigur c-am... 

— O să-ţi explic după ce termini liceul, adăugă Gable. 

— Abia aştept, încuviinţă Nate. 

— Asta nu-nseamnă că poţi să tragi chiulul, urmă Gable, mai 
ales într-o etapă atât de timpurie. De când ai venit aici n-ai făcut 
niciun rahat de unul singur. Sunt cu ochii pe tine, Nash. 

Forsyth chicoti. 

— Nate, cred că Marty încearcă să spună că te place, rosti el, 
apoi apăsă pe clanţa CCA. 

— Doamne Dumnezeule, replică Nate. 

Un moment de tăcere, după care râsetul lui Forsyth bubui, 
reverberând pe hol. 

În cursul detașării lor anterioare în Helsinki, Gable avusese 
grijă de tânărul Nate, îi trăsese șuturi în fund și-l învățase lecţii 
valoroase: protejează-ţi întotdeauna agentul, să nu ai încredere 
în gaşca de bogătani din Cartierul General, ia deciziile 
operaţionale dure și nu-ți bate capul cu politica. 

Gable avea cincizeci și ceva de ani, un ofiţer de caz tuns 
periuţă, osos, cu faţa bătută de vânt, care purta un Browning Hi 
Power într-un toc Bianchi prins la centură și care lucrase în toate 
capitalele uitate din Africa, America Latină și Asia. Racolase 
miniștri ecuatoriali, asudați și palavragii, împărțind împreună o 
sticlă de whisky de Uganda în interiorul înăbușitor al unui Land 
Rover. Interogase un general din Burma cu o rolă de hârtie 
igienică în mână și cu ochii-n patru după vipere cu solzi albaștri 
prin iarbă, în timp ce generalul stătea pe vine, suferind de 
dizenterie. lar Gable își scosese agentul din jungla Anzilor sub 
un potop tropical - prima infiltrare din istorie în Partidul 
Comunist Peruan, numit Cărarea Luminoasă - după ce cazul se 
înrăutăţise. 

Cei trei - Forsyth, șef și placid; Gable, care dădea cu farfuriile 
de pământ; și Nate, mereu ferm - aveau grade și temperamente 
diferite, dar în CIA, unde prin tradiţie gradele erau ignorate, 
formau o echipă, unită prin rigorile fostelor operațiuni și ale 
frăţiei nerecunoscute oficial a muncii împreună în lumea lor 
clandestină. lar acum, Nate fusese detașat la Atena și se 
reîntâlniseră. Toţi, mai puţin Dominika, despre care nu se știa 
nimic, cu care nu mai exista niciun contact. 

În Helsinki, Gable îl îndrumase pe Nate în operaţiunea lui de 
racolare a Dominikăi, un succes spectaculos pentru un agent 
CIA inferior. În același timp însă Gable simţise destul de repede 
că Nate și agenta lui avuseseră relaţii intime. 

— Ţi-ai pierdut complet minţile? urlase el la Nate. Pui în 
pericol viaţa ei, viaţa agentei tale. 

Nate încercase să bată în retragere, până ce Gable îl oprise. 

— Să nu-ndrăznești să negi, îl avertizase el. Unica ta sarcină 
este s-o protejezi, nu fiindc-o iubeşti, nu fiindcă așa spun 
regulile. O faci pentru că ea a fost de acord să-ţi furnizeze 
informaţii și și-a pus viaţa în mâinile tale ca să facă asta. lartu o 
să sacrifici totul ca să te asiguri că ea rămâne în viaţă. Nimic nu- 
i mai important. 

Nate își amintea aceste cuvinte în timp ce se gândea la 
Dominika, aflată undeva în Moscova. 

Șeful Staţiei de atunci, Tom Forsyth, tot în jur de 50 de ani, 
înalt și zvelt, cu părul presărat de primele fire albe, mereu 
zbârlit de ochelarii ridicaţi pe creștetul capului, fusese atunci de 
acord cu adjunctul său. Dar spre deosebire de șutul rapid în fund 
promis de Gable, Forsyth îl chemase pe Nate în cabinetul 
lambrisat cu lemn din Staţia Helsinki și-i recitase timp de o oră 
un volum uriaș de reguli de coordonare a agentului, atât de 
nuanţat și atât de sclipitor de limpede, încât Nate nici măcar nu 
se clintise în scaun. Păstrarea fluxului de informaţii era datoria 
sa, îi explicase Forsyth; de aceea era un ofițer de caz, iar dacă 
nu-și putea controla pornirile personale, ei bine, poate că atunci 
trebuiau să poarte altă discuţie despre ce anume i-ar fi plăcut lui 
Nate să facă în afara Agenţiei. Fără să îndrăznească să respire, 
Nate își privise mâinile. Ridicase capul, cerând permisiunea să 
vorbească. Forsyth încuviinţase în tăcere. 

— Tom, dar dacă prezenţa mea alături de ea este ceea ce-și 
dorește? Dacă asta o face să fie o spioană mai bună? 

Forsyth își împinsese ochelarii pe creștetul capului. 

— Nu este fără precedent să le dăm agenţilor ceea ce-și 
doresc, răspunsese el. Am alimentat dependenţa de heroină a 
unor agenți pentru a-i determina să continue să raporteze. Imi 
amintesc de un ministru chinez care era dependent de 
pornografie și care nu venea la întâlniri decât dacă rulau filme 
porno când intra în casa conspirativă. Ca și pantofii - cutii de 
pantofi pentru soţia președintelui indonezian. lisuse, ea a 
încercat absolut toate perechile, cu mine în genunchi, 
manevrând încălţătorul. Însă acum nu vorbim tocmai despre așa 
ceva. 

Forsyth se rotise cu scaunul și urmase: 

— Acum un milion de ani, în prima mea detașare, am racolat 
o operatoare de cifru din ambasada cehă din Roma. Era mititică, 
drăguță și timidă, și nu putea ieși singură din ambasadă. Aceste 
spărgătoare de coduri, așa le spuneau ei, trebuiau să fie însoţite 
permanent de o femeie mai vârstnică, o soţie din ambasadă. Noi 
aveam un agent italian pentru diverse servicii - un tânăr, care 
vindea aparate stereo, dar arăta ca un star de cinema. |n șase 
luni, a sedus-o pe doamna mai vârstnică, astfel că de fiecare 
dată când cele două femei ieșeau în oraș sâmbăta după-amiază, 

însoțitoarea o ștergea pe Via Veneto ca să ajungă la 
apartamentul lui Romeo, lăsând-o singură pe micuța noastră 
floare. lar eu eram acolo. Au fost necesare alte șase luni, după 
care a început să aducă câpii ale traficului de telegrame, detalii 
din serviciul de informații, note de contrainformaţii, 
corespondenţă cu Moscova, unele informaţii destul de bune din 
Blocul Răsăritean - pe atunci Cartierul General se dădea în vânt 
după așa ceva. Rahatul de Război Rece! 

— Și cum ai racolat-o? întrebase Nate. După tot ce ai povestit, 
părea îngrozită. 

Forsyth se rotise înapoi cu scaunul. 

— A durat o vreme; ne-am plimbat o grămadă prin parcuri. 
Cred c-am auzit de o sută de ori despre fratele ei mai mare din 
armată. A început să povestească despre viața și despre visurile 
ei - avea 24 de ani, ce naiba! Când a-nceput să vorbească 
despre munca din ambasadă, despre caietele ei de cifruri, s-a 
terminat, era prima mea racolare. Dar n-a durat. 

Nate așteptase; Forsyth nu terminase. 

— Amândoi eram niște puști. Ne-am culcat împreună, așa am 
parafat afacerea, zisese Forsyth și-l privise deschis pe Nate. 
Nutream sentimente reale față de ea, dar în același timp mi-am 
spus că o fată îndrăgostită ar face și mai multe pentru mine. M- 
am implicat emoţional și am scăpat din vedere ce era 
primordial. lar ea a încercat să șterpelească o rolă cu bandă 
criptată, ca să-mi facă o surpriză, și a fost oprită la ușa 
ambasadei. Prietena lui Romeo i-a povestit după aceea ce s-a 
întâmplat. Cehii au prins-o și au trimis-o acasă, poate la- 
nchisoare, poate și mai rău. N-am aflat niciodată. 

Nate nu comentase nimic. Pe bulevardul de afară, claxonau 
niște automobile. 

— Șeful meu din Roma nu m-a concediat, urmase Forsyth, iar 
după 20 de ani nici eu n-o să te concediez pe tine... 
deocamdată. Rămăseseră privindu-se ochi în ochi pentru zece 
secunde, după care Forsyth îi arătase ușa. Pleacă și începe să 
furi secrete. Protejeaz-o pe DIVA. Coordoneaz-o profesional. In 
cele din urmă, este decizia ta. 


ȘAȘLÂC KEBABUL LUI LYRIC 

Tăiați în cuburi carnea de miel și marinați-o în zeamă 
de lămâie, oregano, ulei de măsline, sare și piper. 
Înfigeți carnea pe tepușe și frigeți până devine 
crocantă și rumenă. Ungeți cu iaurt gros. Serviti cu 
salată de ceapă și castraveți. 


VP - 49 


4. 


Colonelul Alexei Ziuganov nu avea nici sofisticarea, nici, ca să 
fim sinceri, înclinația de a câștiga loialitatea Dominikăi Egorova. 
Relațiile personale nu erau importante. Nimeni nu cunoștea 
trecutul lui; nimeni nu știa nimic despre copilăria lui. Tatăl, un 
aparatcic proeminent, dispăruse la începutul anilor 1960, la 
sfârșitul epurărilor ordonate de Hrușciov. Mama lui era Ekaterina 
Ziuganova, un personaj bine-cunoscut în vechiul KGB. Ekaterina 
făcuse parte din Comitetul Executiv al KGB-ului, apoi fusese 
ofițer de legătură KGB în Secretariatul Comitetului Central și în 
cele din urmă fusese membră a Colegiului KGB. Scundă, 
mustăcioasă, pieptoasă și cu un coc fantastic de înalt, Ekaterina 
etalase Orden Krasnoi Zvezdi, Ordinul Steaua Roșie, care-i 
fusese acordat pentru „contribuţii însemnate la apărarea Uniunii 
Sovietice în timp de război și pace, ca și pentru asigurarea 
securității publice”, până ce situaţia se schimbase și nu mai era 
modnii, la modă, să mai poarte decorația din ceramică roșie. 

La 19 ani, Alexei fusese adus în Serviciu prin bona, protecţia 
maternă, dar nu izbutise să impresioneze în diversele misiuni de 
nivel inferior pe care le primise. Temperamental, uneori irațional 
și predispus chiar la crize de paranoia violentă, Alexei nu avansa 
deloc în ierarhie. Toţi o știau, însă instinctele de autoconservare 
ale superiorilor săi îi împiedicau să recomande excluderea lui. 
Nimeni nu cuteza s-o înfrunte pe tovarășa Ziuganova; Ekaterina 
își proteja fiul cu o determinare implacabilă. lar apoi Ziuganov 
dispăruse de pe coridoarele sediului central: mămica îi găsise în 
cele din urmă băiețelului o misiune pentru care avea calificări cu 
totul inegalabile. 

Ziuganov a fost numit în unul dintre cele patru posturi de 
subcomandanţi ai închisorii Lubianka, o titulatură KGB oficială 
suficient de anodină pentru a descuraja atenţia opiniei publice, 
care nu necesita hârţogărie sau arhivare. În realitate, el se 
alăturase grupului restrâns de anchetatori din Lubianka, experți 
în cernaia rabota, munca neagră: lichidări, torturi și execuţii. 
Erau succesorii sinistrului departament Kommanaatura al KGB- 
ului, care fusese instrumentul epurărilor lui Stalin și care 


VP - 50 


eliminase imigranți ruși albi, bolșevici vechi, troțkiști și, în 28 de 
nopți consecutive din primăvara anului 1940, 7 000 de prizonieri 
polonezi în pădurea rusă Katyń. După patru ani, Ziuganov 
devenise adjunct al călăului-șef din Lubianka, iar când acesta - 
care-i fusese susţinător și protector - șovăise, el promovase în 
ierarhie, trăgându-i un glonţ în ceafă. Ziuganov își găsise 
căminul. 

Destrămarea Uniunii Sovietice în 1991 pusese capăt crimelor 
nerestricționate. O parte din KGB se metamorfozase în 
modernul SVR; celulele din Lubianka fuseseră închise și clădirea 
aparţinea acum serviciului intern, FSB. Ziuganov ar fi putut face 
o mișcare în lateral, în Departamentul V din SVR, care continua 
să fie numit colocvial Otde/ mokrih del, departamentul 
„afacerilor umede”?, devenind unul dintre asasini, dar mama lui, 
Ekaterina, era mai prevăzătoare și dorea să-i protejeze viitorul. 
Intre timp se retrăsese din ultimul post pe care-l deținuse în 
Colegiu și căpătase înainte de pensie o misiune călduţă, chiar 
dacă lipsită de importanţă, la Paris, ca zampolit, consilier politic 
al rezidentului. Ultimul act al mamei din Sediul Central fusese 
plasarea lui Ziuganov ca al treilea șef în Direcţia KR, 
departamentul de contrainformaţii. Alexei ar fi fost în siguranţă 
acolo și putea să avanseze. Era tot ce putea face pentru 
băietașul ei ucigaș. 

(J 

Psihopatia absenței milei, combinată cu agresiunea înnăscută 
alimentată de sadism și influenţată de inabilitatea totală de 
empatie față de emoţiile altora, se potrivise extrem de bine 
carierei lui Ziuganov în celulele din beciuri. După trecerea anilor 
de tinereţe și entuziasm de la Lubianka, unde un călău putea fi 
oricât de ocupat dorea, era post-sovietică a reprezentat o 
dezamăgire evidentă. Situaţia se îndreptase însă odată cu 
venirea la putere a președintelui Putin. Operațiuni 
spectaculoase în străinătate - lușcenko în Ucraina, Litvinenko și 
Berezovski în Marea Britanie - potoliseră scandalul exilaţilor 
gălăgioși, iar jurnaliștii și activiștii interni incomozi - 
Politkovskaia, Estemirova, Markelov și Baburova - fuseseră 


2? Mokroe delo este un eufemism pentru crimă sau asasinat, prin aluzie la vărsarea de 
sânge. Expresia, ca și cele similare „treabă umedă” sau „operaţiune umedă” - 
calchieri ale expresiilor rusești - provine din argoul criminal din secolul al XIX-lea și se 
referea iniţial la jaf care implică vărsare de sânge. (n. tr.). 

eliminaţi. Însă pentru fiecare dintre aceste acţiuni pe larg 
mediatizate existau zeci de gândaci mai mici care trebuiau 
striviţi discret: administratori provinciali independenţi, manageri 
de logistică militari care nu „cotizau” suficient la Moscova, 
oligarhi dispreţuitori cărora trebuia să li se reamintească noile 
reguli ale Rusiei. Toţi aceștia și mulţi alţii au ajuns până la urmă 
în aripile medicale subterane din penitenciarele Lefortovo sau 
Butîrka. 

Acuzaţii erau trimiși colonelului Ziuganov după ședințe 
prelungite în biroul procurorului, în care negaseră învinuiri 
neclare de fraudă, mită sau evaziune fiscală. lar din clipa aceea 
începeau necazurile. Potrivit unor zvonuri șoptite în lasenevo, 
după ce inhalase izul rigolelor sângerii din beciurile acelea 
disperate, Ziuganov se schimbase - literal și figurat - insistând 
să preia și să conducă personal interogatoriile, dar numai după 
ce-și încheiase la toți nasturii vestonul de luptă al Armatei Roșii 
pe care prefera să-l poarte când lucra: o haină acoperită de 
stropi cafenii, care se făcuse scoarță de sânge și duhnea a 
lichide pleurale, vitroase sau cerebrospinale, toate vărsate fără 
tragere de inimă de dușmanii Statului. 

Acești oameni erau deja vinovaţi; Ziuganov ardea de 
nerăbdarea de a produce durere, o putea gusta de-a dreptul, și 
primise instrucțiuni să extragă mărturisiri -  prisvoenie, 
delapidare;  vziatocinicestvo, mită; huliganstvo, huliganism; 
nizost, depravare; orice - printr-o creștere energică a nivelurilor 
de disconfort fizic: de la Unu la Trei. Au existat câteodată și 
accidente - când nu ascultau sau refuzau să se supună - iar 
vederea lui Ziuganov se limpezea la timp pentru a zări gardieni 
scoțând din sala de interogatorii trupuri frânte, pe tărgi rulante 
acoperite cu cearșafuri cauciucate. Ziuganov n-avea ce să facă: 
uneori instrumentele alunecau, se atingeau artere și se 
deplasau hematoame ce duceau la leziuni cerebrale. 

Uneori, un deţinut devenea incomod din cauza potenţialului 
său real sau imaginat de  compromitere, împotrivire, 
ameninţare,  obstrucţionare sau  conspirare împotriva 
președintelui Putin. Colonelul Ziuganov primea atunci vechiul 
apel cu nume de cod „VMN”, pe linia Krem/ovka a 
administratorului închisorii, direct de la cabinetul președintelui. 
VMN, Visșaia Mera Nakazania, Gradul Suprem de Pedeapsă din 
vechiul articol 58 al Codului penal al lui Stalin. Insemna că 

respectivul cetăţean trebuia să dispară și că Ziuganov își putea 
face de cap în cursul interogatoriului. Putea să rupă oasele 
picioarelor și ale pelvisului unui deţinut cu un baston greu - 
barele flexibile de oțel armat erau cele mai bune - apoi să se 
îndrepte spre capul mesei, să se așeze pe un taburet scund, să- 
și apropie fața și să inspire gemetele tremurate, să privească 
ochii ce se rostogoleau în orbite și să audă cum firul argintiu de 
salivă cădea pe pardoseala de gresie lunecoasă. 

Cu un an în urmă existaseră probleme oficiale - acuzaţii - în 
timpul interogării a doua Ciorniie Vdovi, două Văduve Negre 
cecene sinucigașe. Femeile fuseseră arestate când se urcau 
într-un autobuz în Volgograd; bombele pe care le purtau în jurul 
mijlocului nu detonaseră. O directivă sosită de la secretariatul 
Kremlinului - practic de la președinte - scosese cazul de sub 
competența serviciului de securitate internă, FSB, și-l 
desemnase nominal pe colonelul SVR Ziuganov, veteran KGB și 
călău din Lubianka, responsabil pentru interogarea femeilor. 
Inima mocirloasă a lui Ziuganov aproape că explodase de 
mândrie: el n-avea să înșele așteptările președintelui. 

Ca șef al Direcţiei KR, Ziuganov știa că avea nevoie urgentă 
de acțiuni de contraspionaj: trebuiau identificate dispozitivele 
cecenilor, realizatorii bombelor artizanale și casele conspirative 
din orașe. Nerăbdarea lui de a extrage informaţiile, mai degrabă 
pentru a-și mulțumi conducătorul decât pentru a proteja patria- 
mumă, a împins în prăpastie sufletul lui aflat deja în echilibru 
instabil pe margine. 

La începutul primei ședințe, cea mai puternică dintre cele 
două fete - Medna, smeadă, subţire, plină de viaţă - a scuipat 
pe vestonul vechi al Armatei Roșii pe care-l purta Ziuganov. Era 
o gravă infracţiune, o uriașă impertinenţă. Furia grosolană care 
sălășluia în măruntaiele lui Ziuganov a răbufnit, ţâșnindu-i pe 
gură. Înainte de a se putea controla, a împins maneta cu 
măciulie a scaunului cu spătar înalt de care fusese legată Medna 
cu un laţ în jurul gâtului, rotindu-l cu un tur complet, astfel încât 
mecanismul care o sugrumase lent până atunci i-a strivit 
traheea cu un trosnet, obstrucţionându-i căile respiratorii și 
cauzând o moarte silenţioasă, cu învineţirea feţei, în 30 de 
secunde. „La naiba”, și-a spus Ziuganov - o potenţială sursă de 
informaţii tactice dispăruse. Suka, javra, îl păcălise. 

A doua prizonieră cecenă era în mod clar îngrozită. Se numea 
Zareta și se gândea la ziua în care o femeie de vârstă mijlocie 
venise în casa părinţilor ei din capitala Groznii, vorbise în șoaptă 
cu mama ei, după care se închisese cu Zareta în dormitor 
pentru o oră de conversaţie fascinantă, copleșitoare, 
hipnotizantă. „După-amiaza aceea de racolare a fost începutul”, 
s-a gândit ea, „iar acum acesta este sfârșitul”. Prin gluga 
mirositoare ce-i fusese trasă peste cap, a auzit tălpi de pantofi 
scârțâind pe gresia podelei, apoi clicul unei carabiniere care s-a 
fixat pe sârma ce-i lega braţele la spate. Picioarele îi tremurau 
de frică și gâfâia în țesătura glugii. S-a auzit ţăcănitul unui 
mecanism cu clichet și braţele i-au fost ridicate în spatele 
corpului, mai sus decât talia, silind-o să se aplece înainte, iar 
tendoanele umerilor au plesnit. Dacă ar fi fost un tip guraliv, 
Ziuganov i-ar fi putut spune Zaretei că strappado - spânzurarea 
de braţe - fusese utilizată de familia Medici în Florenţa încă din 
1513. Dar Ziuganov n-avea timp de pălăvrăgeli. 

Urlând în glugă, Zareta n-a putut identifica pe loc ce anume i 
se făcea - era suficient să știe că tot corpul îi era cuprins de 
durere, o durere serioasă, care era primară, ascuţită și electrică, 
sub piele, adânc în organele ei vitale. Picioarele îi tremurau și și- 
a simţit urina pe podea sub tălpile desculțe. Apoi au început 
întrebările în limba rusă; fiecare întrebare era repetată într-o 
cecenă cu accent de un glas feminin. După 30 de minute, 
Zareta recitase bâlbâindu-se numele femeii care o racolase și pe 
cel al șefului și adjunctului celulei ei de instruire, ca și poziţiile a 
două tabere de antrenament în Cecenia, una în Șatoi, la 70 de 
kilometri sud de capitală, la capătul lui P305, iar cealaltă la est 
de Groznii, în Djalka, aproape de M29. 

Era infinit mai terifiant să nu poată vedea, să nu poată fi în 
stare să anticipeze fiecare asalt asupra sistemului ei nervos. A 
zbierat numele tânărului care asamblase vestele pentru 
detonare în Volgograd, ca și pe cel al băiatului care prinsese 
dispozitivul exploziv învelit în bandă în jurul mijlocului ei, sub 
sâni. Băiatul îi zâmbise. Dacă nu murise între timp, atunci 
tocmai îl omorâse acum. 

Vocea feminină s-a auzit din nou, în cecenă cu accent ciudat, 
întrebând-o despre operaţiunile Văduvelor Negre în Moscova. 
Zareta știa un nume și o adresă, totuși era decisă să nu-și 
trădeze acei ultimi colegi. Glasul cecen a fost înlocuit de unul 

rusesc, ascuţit și aspru - abia dacă părea uman. Deși era 
complet îndoită din mijloc, Zareta putea simţi persoana aceea 
imediat lângă ea. Cineva a pălmuit-o violent peste ceafă. A 
simţit niște degete care i-au apucat gluga, apoi i-au smuls-o 
brutal. Lumina albă din încăpere a făcut-o să se strâmbe, însă 
nu se compara nici pe departe cu ceea ce se afla la numai 30 de 
centimetri în faţa ei. Zareta a urlat trei minute, aparent fără să 
tragă aer în piept. 

Corpul Mednei era în scaunul cu spătar înalt. Stătea regește, 
cu mâinile legate de braţele scaunului, cu capul ţinut vertical de 
o bandă ce-i înconjura fruntea. Chipul femeii era o masă de 
vânătăi. Se uita la Zareta printre pleoapele pe jumătate închise, 
cu gura abia întredeschisă. Dârele de sânge uscat ce-i coborau 
din colţurile gurii și din nări completau tabloul sângeriu. 
Adevărata oroare, tușa lui Ziuganov, era că Medna stătea în 
scaun cu picioarele delicat încrucișate, ca și cum ar fi fost la 
teatru, iar degetul mic al piciorului apropiat de fața Zaretei 
fusese retezat. Ziuganov și-a pus palma peste gura Zaretei, ca 
să înăbușe paroxismul zbieretelor. 

— Uită-te la ea, a spus Ziuganov. Iți spune că tu trebuie să 
trăieşti. Şi-a înfipt degetele în părul negru al Zaretei și i-a 
zgâlţâit capul. Să trăieşti, să supravieţuiești și să te-ntorci la 
părinţii tăi. Ai fost minţită și manipulată de animalele astea. 
Vreau de la tine doar un nume și o adresă. lar după aceea noi 
doi am terminat. 

Parcă pentru a-și demonstra spusele, a coborât braţele 
Zaretei, până ce femeia a putut sta în poziţie verticală, deși se 
clătina, a desprins funia cu care îi erau ridicate braţele și i-a 
tăiat sârma ce-i lega încheieturile. Ea a plecat capul, nereușind 
să se uite la ruina în care fusese transformată prietena ei, 
nedorind să-și contemple propria predare. 

S-a uitat la Ziuganov, a ezitat, apoi a șoptit numele legăturii 
superioare din Moscova și adresa unui apartament dintr-un bloc 
zgârie-nori din suburbia Ziablikovo din sudul capitalei. Ziuganov 
a aprobat din cap, i-a prins cu o palmă faţa și i-a strâns ușor 
obrajii într-un gest care dorea să transmită „așa da, fetiță 
cuminte”. După aceea s-a dus la o masă din oţel inoxidabil, 
lipită de perete. Zareta, gardiana pieptoasă care vorbea cecenă 
și gardianul în uniformă dintr-un colț l-au privit cum a luat o 
armă mare și cenușie de sub un prosop, s-a întors și a venit 

lângă ei. Ziuganov a ridicat revolverul - un MP412 REX, încărcat 
cu gloanţe 0,357 Magnum devastatoare - și a împușcat-o pe 
Medna, deja moartă, în tâmpla stângă de la nici jumătate de 
metru depărtare. 

Zareta l-a privit pe Ziuganov cu neîncredere oripilată. 
Gardianul și-a dus mâna la gură. Gardiana se întorsese, se 
strângea de stomac și vomita pe podea. Șocul hidrostatic al 
glonţului a răsturnat-o pe Medna cu scaun cu tot, iar sângele 
care mai rămăsese în corpul femeii s-a lăţit într-o baltă 
întunecată peste gresia albă, apropiindu-se încetișor de 
scurgerea centrală din podea. „Normalno, firesc”, și-a zis 
Ziuganov. Ăsta era genul de spectacol al cruzimii care-i plăcea 
lui. 

— Maică-sa îi poate băga ziare-n căpăţână, ca să-i umple 
Kojuh, vălul, a zis el cu un glas ce părea cu câteva octave prea 
jos, ca și cum diavolul însuși începuse pe neașteptate să 
vorbească. 

Cu mâini tremurătoare, Zareta și-a șters sângele de pe gene, 
apoi toată faţa pe care o simţea lipicioasă, văzând coarnele și 
ochii galbeni de țap și copitele despicate și s-a întrebat cum va 
putea șterge vreodată din minte amintirea acestei camere 
strălucitoare, cu gresie și faianţă albă, sau a acestui c/ort, acest 
demon pitic și negru cu veston scabros, sau cum s-ar mai fi 
putut întoarce vie în Cecenia, unde ar fi trebuit să dea socoteală 
consiliului pentru trădarea ei și părinţilor fiindcă-i făcuse de 
rușine. Le putea vedea fețele, dar avea să fie în viaţă, așa că și- 
a spus că dorea să trăiască. 

Ziuganov i-a făcut semn gardianului - care era pământiu la 
faţă - s-o ia pe Zareta, iar când femeia s-a întors către ușă și a 
început să-și târșâie picioarele pe lângă el, Ziuganov i-a lipit 
țeava revolverului în spatele urechii stângi și a apăsat trăgaciul. 
Zareta s-a năruit la podea și a rămas cu fața în jos, cu halatul de 
închisoare ridicat până la șolduri. „În moarte nu există 
demnitate”, și-a spus Ziuganov, „târfuliţă de provincie!” 
Gardianul a ţipat de spaimă - fusese împroșcat cu fragmente din 
craniul fetei - iar gardiana a început să vomite din nou. 
Ziuganov a mai privit o secundă camera rozalie care șiroia de 
sânge, apoi a ieșit grăbit ca să-și întocmească raportul de 
interogatoriu pentru serviciul intern - de fapt, pentru Putin. 

Dorea să anunţe prompt succesul și informațiile vitale pe care le 
aflase. 

După câteva zile, administratorii închisorii au depus o 
plângere scrisă, cerând sancţionarea colonelului Ziuganov 
pentru exces de brutalităţi și acțiuni criminale, incluzând tortură 
și homicid, dar plângerile s-au evaporat într-o singură clipire de 
ochi albaștri. Președintele îi încredințase o misiune, iar Alexei o 
executase perfect. S-a spus că Putin le replicase oficialilor 
nemulțumiți: 

— Delat iz muhi slona, nu faceţi din ţânţar armăsar. 

e 

Tânărul Alexei s-a surprins pe sine, descurcându-se perfect în 
mlaștina neîncrezătoare a contrainformaţiilor SVR și, în timp, a 
fost promovat șef. Fibra lui paranoică se potrivea perfect cu 
activitatea Serviciului. În anii de formare la Lubianka, Ziuganov 
învățase multe - șiretenia îi acoperea pornirile temperamentale 
ucigașe - deși instinctele continuau să-i fie ferm înrădăcinate 
într-o zonă a jurasicului sovietic. El înțelegea ceva mai bine 
politica. Ducea dorul exceselor din anii URSS-ului, iar 
președintele era principala șansă a Rusiei de a reface măreţia și 
puterea Uniunii Sovietice, de a restabili furia cu colţi roșii și 
brutalitatea pumnului în gură și a fălcilor rupte care-i făcuseră 
pe foștii inamici să tremure. 

Foarte puţini dintre cei care lucrau în Direcţia KR ar fi putut 
defini în termeni clinici colcăiala de viermi și năpărci din creierul 
șefului Alexei Ziuganov. Poate că un psiholog din Biroul de 
Servicii Medicale al SVR-ului ar fi clasificat pornirile monstruoase 
ale lui Ziuganov ca o mostră de narcisism malign, dar era ca și 
cum l-ai numi pe Dracula un voievod român melancolic. 
Ziuganov era mult mai mult decât atât, însă subordonații lui 
trebuiau să știe doar că înțepătura ca o lovitură de bici a 
miriapodului pitic putea sosi fără avertisment, furiile îi erau 
declanșate de o percepută eroare, o omisiune în muncă, o 
sarcină urgentă primită de la etajul patru sau, mai cu seamă, de 
oprobriul venit de la Kremlin - o nemulţumire din partea celuilalt 
narcisist scund care conducea din spatele zidurilor roșii. Cei din 
Direcţia KR plăteau pentru orice greșeală care l-ar fi putut face 
pe șeful lor, chiar și indirect, să pară incompetent în ochii 
președintelui. Ziuganov îl adula pe Putin, așa cum aztecii adulau 
soarele. 

Adjunctul lui Ziuganov, Evgheni, lucra deja de trei ani în 
Direcţia KR, în general neobservat, când sosise piticul veninos. 
Ziuganov pusese ochii pe el, nu căuta talent sau iniţiativă, ci 
doar loialitate absolută și abjectă. Adjuncţii excesiv de ambiţioși 
erau un pericol: călăii tind să nu aibă încredere în cei care stau 
în spatele lor. Ziuganov își testă potenţialul adjunct hirsut încă 
de la început, trimiţându-i momeli, indivizi care să-i propună 
oferte de angajare altundeva în SVR, ori să-l tenteze cu mite sau 
comisioane. Testele cele mai importante au fost malenkie 
golubi, micii porumbei ce șopteau calomnii la adresa lui 
Ziuganov însuși sau care propuneau comploturi împotriva sa. 
Evgheni i le raportă pe toate lui Ziuganov, prompt și fără 
omisiuni. După un an de testări, momeli și curse, Ziuganov se 
declară mulţumit și-l promovă pe Evgheni ca adjunct al său în 
Direcţia KR. Evgheni trudea cu sârg, își ţinea gura închisă și nu-i 
păsa de predilecţia șefului său pentru beciuri, curele și seringi. 

e 

Acum Ziuganov stătea adâncit în scaunul lui din sala de 
conferințe a Direcției KR și o privea acru pe Egorova care - 
tocmai revenită de la Paris - îi prezenta raportul despre 
Jamshidi. Femeia se străduia din răsputeri să nu facă nicio 
grimasă când se mișca, fiindcă își simțea coastele ca arse cu 
fierul roșu. A trebuit să informeze patru manageri din SVR: șefii 
Direcţiilor X (informaţii tehnice), T (operaţiuni tehnice), R 
(planificare operaţiuni) și KR (contrainformaţii). Direcţia X avea 
să pregătească datele ce-i interesau despre centrifugele 
iraniene pentru următoarea întâlnire cu Jamshidi de la Viena. 

Dominika respinsese politicos sugestia Direcţiei X de a fi 
însoţită de un analist de energie nucleară la debriefingul acela. 
Jamshidi nu era încă testat, susținuse ea, și ar fi fost prea 
speriat ca să accepte o figură nouă, atât de curând. li asigurase 
pe șefii strânși acolo că putea face faţă detaliilor tehnice iniţiale 
până ce cazul avea să fie  utverdivșiisea, pe deplin 
instituţionalizat, cu Jamshidi prins complet cu capul în jug. Fără 
chef, ei acceptaseră să aștepte, de dragul operaţiunii. 

Ziuganov o privi pe femeie și evaluă, cântări, calculă. 
Bineînțeles că ea dorea să-l controleze singură pe Jamshidi. 
Monopoliza cazul; după aceea avea să dea fuguţa la Kremlin cu 
informaţiile, solicitând - as/gurânau-și - favoarea lui Putin. 
Contemplă situaţia delicată. În esenţă, Egorova era intangibilă. 

El trebuia să fie atent - ordonarea atacului eșuat din Paris, care 
ar fi trebuit s-o scoată din funcţiune, fusese o acțiune calculată, 
dar riscantă. Dominika nu părea să fi fost prea afectată - în 
ciuda unui raport de la Paris care afirma contrariul - și, de fapt, 
demonstrase că avea propriile ei gheare. Ziuganov trimisese 
deja ordine pentru cauterizarea operaţiunii: de acum, Fabio 
plutea cu capul în jos pe Canal Saint-Martin, cu părul lung 
rasfirat peste dejecţiile canalizării. 

Dominika văzu aripile negre de liliac cu gheare încovoiate 
desfăcându-se în spatele capului lui Ziuganov. Îi simţea agitația; 
știa că el evalua, cântărea, calcula. Ar fi fost o prostie să-l 
asigure de loialitatea ei: bărbatul nu se aștepta la așa ceva și n- 
ar fi crezut, nici pe ea, nici pe altcineva. Nu intenţiona să i se 
opună, deși era convinsă că el ordonase atacul din Paris, despre 
care Dominika nu suflase o vorbă după întoarcerea la Moscova. 
Arătase de ce era în stare Ziuganov, cât de departe era capabil 
să meargă. Cât de puţin se schimbase Serviciul după epurările 
din anii 1930 și 1950! 

In Direcţia KR nu exista un grup specific dedicat operaţiunilor 
ofensive - cazul iranianului Jamshidi era un exemplu în această 
privinţă - așa că Egorova fusese ţinută convenabil la distanţă și 
căpătase responsabilitate în mod implicit. Ziuganov dorea să fie 
ocupată, să rămână în beznă. Ea nu avea să fie inclusă în 
celelalte activităţi ale departamentului; el și Evgheni urmau să 
aibă grijă în privinţa asta. Nu avea să fie însă simplu s-o ţină în 
cușcă. Nu avea să fie deloc simplu. Silo v meșke ne utaiș, „nu 
poți ascunde o sulă într-un sac”. 

Cu intuiţia vagă a paranoicilor sociopaţi, Ziuganov recunoștea 
că Dominika îl privea cu repulsie, însă asta nu-l deranja. Dorea 
totuși să-și stabilească superioritatea de lup alfa. De aceea, 
după informare, insistă ca femeia să-l însoţească la Lefortovo, 
ca să asiste la un interogatoriu. 

— Trebuie să-nveţi munca asta, surâse el strâmb, ca să știi 
atunci când îţi vei conduce propriile investigații. 

— Bineînţeles, încuviință Dominika, decisă să nu trădeze 
panica pe care o simţea întorcându-se în Lefortovo. 

Ea însăși fusese închisă și „interogată” acolo, dar nu 
mărturisise niciodată, nu cedase și fusese eliberată după șase 
săptămâni de agonie. Îndurase celulele reci ca gheaţa, șocurile 
electrice și manipulările nervoase, dar în cele din urmă își 


VP -59 


privise anchetatorii în ochi, le citise culorile și știuse că 
învinsese. 

Urmă pâcla neagră a lui Ziuganov, care mergea prin același 
coridor din subsolul închisorii Lefortovo prin care fusese purtată 
și ea anterior, cu aceleași cabine din lemn crăpat din fiecare 
colț, în care erau vârâţi deţinuţii și încuiaţi pentru a nu vedea 
cum treceau alţii, pentru a le înfometa sufletul și a le refuza 
contactul uman. Dominika își păstră expresia impasibilă - 
Ziuganov îi arunca priviri furișe - și se sili să pășească, deși își 
simţea picioarele inerte. Piticul se grăbea cu nasul în sus ca un 
prepelicar într-o luncă. Trecură pe lângă ușile familiare din oţel 
cu vopseaua exfoliată, care ascundeau rigolele de scurgere, 
cârligele și ororile, și dădură un colţ. Ziuganov îi făcu semn unui 
gardian să deschidă o ușă din oțel separată, apoi continuară pe 
un coridor ce avea uși masive pe ambele părţi. Din spatele 
acestor uși nu răzbăteau strigătele și răgetele obișnuite ale 
deţinuţilor, de dincolo de fantele înguste pentru mâncare nu se 
zgâiau ochi hăituiţi. Aici domnea o liniște totală. 

Se opriră într-un final la ultima ușă de pe coridor și Ziuganov 
bătu în ea cu pumnul. O vizetă din oţel se deschise cu un 
zăngănit, se întrezări o pereche de ochi, apoi cineva trase un 
zăvor din oţel și ușa se deschise. Ziuganov dădu buzna înăuntru, 
salutând scurt din cap o gardiană dolofană, în uniformă prea 
strâmtă. Dominika îl urmă și auzi ușa închizându-se în spatele 
ei. Era o cameră pentru interogatorii cum nu mai văzuse 
niciodată, care aducea mai degrabă cu o sală de operații 
chirurgicale. Era luminată puternic de tuburile fluorescente albe 
de pe plafon, astfel că nu proiectau nici măcar o umbră. 
Pardoseala era acoperită cu plăci ceramice albe, pătrate, cu 
latura de șapte-opt centimetri, ce suiau apoi pe pereţi până la 
tavan. Aerul era plin cu vapori ce înţepau nările și gâtlejul - 
faianţa de pe pereţi fusese spălată cu amoniac. Ziuganov se 
răsuci spre ea ca să-i vadă reacţia; el unul respira de parcă s-ar 
fi găsit într-o grădină de trandafiri. 

De-a lungul pereţilor se aflau mese din oțel inoxidabil, 
acoperite cu scule și instrumente. O masă mai mare se găsea în 
centrul încăperii, dedesubtul unei lămpi chirurgicale ușor 
înclinate. De la un colţ al mesei, o ţeavă de scurgere dispărea în 
pardoseală. Ziuganov își scoase sacoul și-l așeză pe spătarul 
unui scaun. Luă apoi un veston cafeniu de pe un cârlig din 

perete și-l îmbrăcă, încheind nasturii de jos, dar lăsând deschisă 
copca de sub gât. Vestonul degaja un iz de ocol de vite. 
Bărbatul își privi ceasul, apoi se întoarse către gardiană. 

— Sună pentru tavă, înainte să-ncepem, rosti el. 

Femeia se apropie de perete și apăsă un buton; după un 
minut, la ușă se auzi un ciocănit și apăru o a doua gardiană, 
purtând o tavă acoperită cu un șervet. O așeză pe masa de inox 
deasupra ţevii de scurgere pentru fluide corporale și luă 
șervetul. 

— Seliodka, căpitane, rosti Ziuganov, noi încă n-am luat 
prânzul. 

Egorova, care se oprise lângă ușă imediat după ce intrase, 
simţi mirosul de heringi muraţi și ceapă care acoperea izul 
amoniacului. Clătină din cap și se așeză pe un scaun mai 
departe de masă. Ziuganov era în culmea încântării. 

— Adu-o pe musafira noastră, se adresă el gardienei, 
umplându-și gura cu heringi. 

Așteptară două minute în tăcere, cu excepţia plescăiturilor 
scoase de Ziuganov în timp ce mânca. Privind ceafa piticului, 
Dominika se concentră asupra adânciturii de acolo, imediat 
deasupra vertebrei cervicale, locul pe care ea l-ar fi ales pentru 
a înfige una dintre dălţile chirurgicale din oţel inoxidabil de pe 
masa alăturată. 

Ușa se deschise și gardiana trase înăuntru o femeie. Avea 
mâinile încătușate la spate și purta doar un halat murdar de 
închisoare și papuci din pâslă. 

— Gospoja Mamulova, doamnă Mamulov, rosti Ziuganov și se 
șterse la gură cu un șervet. 

Gardiana împinse femeia într-un scaun metalic, care, observă 
Dominika, avea picioarele fixate în podea, și se postă în spatele 
Mamulovei, ținându-și palmele pe umerii ei. Ziuganov le făcu 
semn ambelor gardiene să se îndepărteze și se întoarse către 
Dominika. 

— Căpitane, vino aici și ţine-o de umeri. 

Dominika se gândi cu disperare la un pretext pentru a refuza, 
totuși era decisă să nu șovăie în faţa lui. O simţi pe femeia 
mărunţică tremurând sub palmele ei și se întrebă ce făcuse. 
Ziuganov își trase un scaun în faţa Mamulovei, aproape 
atingând-o cu genunchii, și se aplecă înainte, până ajunse la 
câţiva centimetri de faţa ei. Murdăria uscată de pe veston se 

crăpă cu un pârâit slab. Dominika respiră pe gură pentru a evita 
mirosul și se strădui să-și reamintească de unde cunoștea 
numele Mamulov. Cine era femeia asta? 

Irina Mamulova era soţia oligarhului din mass-media rusească 
Boris Mamulov, al cărui imperiu de comunicaţii includea 
publicaţii tipărite și virtuale. Mamulov sfidase în repetate rânduri 
Kremlinul: reporterii lui atacaseră cu asiduitate politica rusă, 
prezentând interviuri succesive cu disidenţi și opozanți politici, 
inclusiv cu membrele telegenice ale grupului punk-rock 
protestatar Pussy Riot, după ce fuseseră eliberate din 
închisoare. In mod firesc, opoziţia publică a lui Mamulov față de 
realegerea lui Vladimir Putin declanșase o investigare a 
impozitelor sale și a conturilor bancare din străinătate, care, la 
rândul ei, dusese la acuzaţii inevitabile din partea Procuraturii 
Moscovei de corupţie, evaziune fiscală și furt. Coada 
scorpionului cu ochi albaștri era rigidă, curbată înainte, 
așteptând să se înfigă în carne. 

Mamulov știa ce se întâmpla cu cei care-l sfidau pe Putin - 
întemniţări, accidente rutiere, atacuri cardiace, tâlhăriri cu 
finaluri tragice - și alesese să nu se mai întoarcă la Moscova 
după o călătorie de afaceri la Paris. Îi trimisese un mesaj urgent 
soţiei sale, Irina, să-și ia blana de zibelină și bijuteriile și să vină 
în apartamentul lor plin de antichităţi de pe Avenue Foch. Irina 
fusese reţinută pe aeroportul internaţional Vnukovo cu 30 de 
minute înainte de a decola spre Orly și dusă la Lefortovo într-o 
dubă fără geamuri. Când fusese luată în evidenţa aripii pentru 
deţinuţi politici, nu se întocmise niciun fel de inventar al 
bunurilor pe care le deţinea. Blana și bijuteriile îi dispăruseră la 
fel ca inamicii anteriori ai președintelui Putin. 

Putin îl apelase pe Ziuganov pe Kremlovka - linia directă din 
Kremlin - și, pe un ton imperturbabil, îl instruise să-i ceară 
Mamulovei să aibă amabilitatea de a detalia proprietăţile soțului 
ei din străinătate, inclusiv numerele conturilor bancare, pentru 
a-l putea absolvi de acuzaţiile de corupţie. Lui Ziuganov i s-a 
cerut de asemenea s-o determine pe Irina să-l convingă pe Boris 
să se întoarcă la Moscova cât mai curând posibil. Putin îl 
asigurase pe Ziuganov că avea deplină încredere în capacitatea 
lui de a satisface în mod discret aceste cerinţe investigative. 

Kremlovka nu trebuia să fie codificată pentru ca solicitările 
indirecte ale lui Putin să fie clare. Irina era un ostatic, momeală 

pentru a-l readuce pe Boris în Rodina, iar dacă ochii învineţiţi, 
dinţii rupţi sau hematoamele - leziuni de Nivelul 1 - ale tinerei 
sale soţii nu-i grăbeau întoarcerea, se putea recurge oricând la 
Nivelurile 2 și 3. 

Irina Mamulova trecuse cu Putin de 30 de ani și avea păr 
negru, lung până la umeri. Era de înălțime mijlocie și subţire, cu 
pometi slavi și ochi mari, căprui. II cunoscuse pe Mamulov pe 
când ea avea 25 de ani și lucra la unul dintre posturile lui de 
radio. În ciuda noii ei vieţi cu avioane private, iahturi și vile, 
tânăra și drăguța doamnă Mamulov era raţională și receptivă. 
Se afla de o săptămână în Lefortovo și știa ce se petrecea. Era 
decisă să nu coopereze. Soţul ei, Boris, nu trebuia să mai revină 
în Rusia. 

Dominika stătea în interiorul culorii verzi din jurul capului 
Irinei - era îngrozită, anticipând suferinţă. Aripile negre ale lui 
Ziuganov se suprapuseră peste culoarea ei când se aplecă mai 
aproape, suflându-i în faţă iz de hering murat. 

— Am fost nerăbdător să vin azi și să văd ce-i cu tine, rosti 
bărbatul. Am auzit că soţul tău e destul de îngrijorat de soarta ta 
și că se gândește serios să se-ntoarcă la Moscova pentru a 
soluţiona încurcăturile astea legale. 

Capul Irinei se ridică și cercetă chipul lui Ziuganov. Ochii îi 
păliră când înţelese că minţea. 

— Când monsieur Mamulov se va întoarce, acest interludiu 
neplăcut poate lua sfârșit, zise Ziuganov. 

„Monsieur? Interludiu?” se minună Dominika, străduindu-se 
să-și imagineze circuitele oxidate din creierul acestui om 
mărunt. Ziuganov se mișcă puţin, astfel încât genunchii lor se 
atinseră, și Irina se crispă. Bărbatul ridică ochii spre Dominika, 
inexpresiv, de parcă ar fi vrut să verifice dacă ea se mai afla în 
cameră. 

— Am auzit un banc ieri, spuse el după aceea pe un ton 
degajat. O femeie vine la poliţie și spune: „Vă rog, ajutaţi-mă, 
soțul meu a dispărut de acasă. Uitaţi, fotografia lui și datele 
personale. Când îl găsiţi, spuneţi-i că maică-mea a decis să nu 
mai vină în vizită!” 

Se uită apoi din nou la Dominika, de parcă ar fi dorit să-i 
confirme că-i plăcuse gluma. Irina îl privea nemișcată. Rușii 
fuseseră de mult programati să înțeleagă mesajul. Următorul 
gât în laţ avea să fie al mamei Irinei. 

— Ar trebui să-i spunem lui Boris că mama ta a decis să nu 
mai vină în vizită, șopti Ziuganov. Poate că asta îl va linişti. 

Se ridică, se duse la o masă alăturată și reveni ţinând în mână 
un baston scurt din piele - pielea neagră era tighelită, iar 
bastonul era aplatizat și greu la cele două capete. Irina închise 
ochii. Părul îi căzu de o parte și de cealaltă a feţei și vârfurile 
șuvițelor îi tremurau. 

— Deschide ochii, rosti Ziuganov, iar când femeia deschise 
larg ochii limpezi, el îi lovi tibia piciorului drept cu o mișcare 
șfichiuitoare. 

Mamulova dădu capul pe spate și șuieră de durere, însă nu 
ţipă. „A ales să li se împotrivească”, gândi Dominika ţinându-i 
umerii ce vibrau. 

— Și mai este amănuntul acela cu conturile bancare, spuse 
Ziuganov, numerele lor. 

Îi lovi din nou tibia dreaptă, apoi se întinse și o lovi fulgerător 
și peste cea stângă. Irina ţipă, apoi își mușcă buza ca să 
înceteze. Capul i se plecă și umerii tremurau sub palmele 
Dominikăi. Ziuganov nu mai spuse nimic; avea să fie timp 
destul. Se aplecă și trase papucii de pâslă din picioarele femeii. 

Piticul o privi pe Dominika, arcui o sprânceană, apoi ridică 
bastonul cu ambele mâini, cu un gest delicat. 

— Tibiile și tălpile, zise el cu aerul cuiva care poartă o 
conversație banală, sunt cele mai cunoscute zone de exploatat, 
însă eu am identificat și altele, așa cum sunt călcâiul și spatele 
genunchiului, care sunt foarte eficiente. Recent am obţinut 
rezultate excelente - ba chiar neașteptate, aș putea adăuga - cu 
lovituri aplicate pe vârfurile degetelor picioarelor. 

Se aplecă și, ţinând bastonul paralel cu podeaua, izbi în 
vârfurile degetelor Irinei; fluierele picioarelor îi erau deja 
învineţite. Ea ţipă și-și gârbovi umerii involuntar. Picioarele îi 
zvâcniră spasmodic. Ziuganov îi inhală gemetele ca și cum ar fi 
avut în faţă o sticluță de parfum. 

Dominika își stăpâni greaţa. Se gândi să ocolească scaunul, 
să-i smulgă din mână dubinka de piele lipicioasă și să-l lovească 
peste faţa lătăreaţă până i-o transforma într-o pastă. Irina ridică 
fruntea plecată. Obrajii îi erau uzi și se uita prin Ziuganov. „Este 
momentul să-i dau un semn lui Nathaniel; este momentul să 
reîncep lucrul cu CIA”, își spuse Dominika. 

— Căpitane, rosti Ziuganov și-i întinse dubinka. 

Se aștepta ca ea să i se alăture în bătaia femeii. Era un test: o 
împingea până la limită. Dominika știa că nu putea să refuze - 
ar fi fost în detrimentul ei să trădeze slăbiciune, repulsie. Ocoli 
scaunul și luă obiectul învelit în piele. 

— Colonele, vorbi după aceea pe ton scăzut, apropiindu-se 
mult de el, nu pot spera să egalez nici pe departe modul 
dumitale expert de lucru. Mi-a venit însă o idee care ar putea 
aduce rezultate, mai ales după ce eforturile dumitale 
preliminare i-au arătat deţinutei realitatea situaţiei în care se 
află. 

Ziuganov o privi cu acreală. 

— Ce idee? întrebă el. 

— Mă întreb dacă mi-ai îngădui un mic experiment. Dominika 
își stăvili furia în adâncul măruntaielor și încercă să-și controleze 
glasul. Poţi să mă lași singură cu ea cinci minute? 

— Potrivit regulilor, în cameră trebuie să fie permanent două 
persoane, răspunse bărbatul. 

— Sunt convinsă că dumneata decizi regulile aici, replică 
Dominika. lar dacă putem obține rapid rezultate, n-ar fi atunci 
un experiment meritoriu? 

Ziuganov se uită de la ea la lrina, care plângea cu capul 
plecat. 

— Colonele, lasă-mă cinci minute. Se întinse către Irina și o 
strânse de față, scuturând-o ușor, mai mult pentru a-și ascunde 
tremurul propriilor mâini. Ne vom înţelege foarte bine împreună. 

Ziuganov miji ochii. Era atât bănuitor, cât și destul de 
interesat. Se întrebă la ce suferinţe sentimentale, ca între fete, 
se gândea Egorova. l-ar fi plăcut să rămână, dar în același timp 
era intrigat și știa că putea să urmărească tot ce se întâmpla pe 
monitorul din camera gardienilor. Încuviinţă din cap și ieși. Ușa 
se închise, iar Dominika se întoarse și reveni la Mamulova. 

Din colțul încăperii o priveau acum două femei, prietenele ei: 
Marte, blondă ca o lăptăreasă, și Marta cu ochii căprui, înaltă și 
sculptată ca lunona, Vrabie veterană și confidenta ei în Helsinki, 
care sfidase Serviciul și dispăruse fără urmă într-o noapte de 
iarnă.  Prietenele ei se uitară cum traversează camera, 
spunându-i din priviri să se grăbească și să fie precaută. 

Dominika își apropie fața de a Mamulovei, o prinse de păr și o 
trase înapoi, ridicându-i capul, și-i șopti la ureche. Risca absolut 
totul în secunda următoare. 

— Sestra, Surioară, dispui de trei minute ca să m-asculţi, rosti 
ea. O să fii atentă? 

Mamulova o privi fix, neînțelegând. Dominika lovi piciorul 
scaunului cu bastonul, sperând că pe monitorul video părea că o 
lovise pe femeie. Irina căscă ochii, uluită. Dominika o privi cu 
subiînțeles și izbi din nou piciorul scaunului, iar zgomotul scos de 
pielea care lovise oţelul semănă cu o împușcătură de pistol. Se 
aplecă după aceea peste ea și-i prinse faţa cu o mână. 

— Ascultă atentă, îi șuieră. Te vor schilodi pe viaţă și-apoi te 
vor arunca-ntr-un azil. Mama ta va fi închisă într-o celulă 
congelată. li împinse capul și mai mult pe spate și în același 
timp îi șopti la ureche: Spune-le numerele conturilor - nu-s decât 
niște bani. Te vor lăsa liberă pentru o vreme, ca să-ţi poți 
contacta soţul, ca să-ţi poată asculta convorbirea. În timp ce ei 
așteaptă, tu vei putea fugi. Împreună cu mama ta. 

Irina o privi printr-o ceață verde care se rotea și clătină 
încetișor din cap. N-o credea. Dominika șfichiui cu bastonul într- 
o parte, parcă pentru a o lovi în umăr, însă izbi doar spătarul 
scaunului. lrina tresări și icni - o reacţie destul de bună. 
Coastele rupte ale Dominikăi ardeau parcă de durere în urma 
gestului acela brusc, dar se apropie din nou de femeie și-i 
murmură: 

— Vrei să ai copii vreodată? Vrei să-l mai vezi pe Boris? Dă-le 
ce vor. Dă-le totul. 

Se aplecă și mai mult peste Irina, imaginându-și în același 
timp cum apărea pe monitorul video. 

— Dă-le registrele soțului tău, cele cu numerele conturilor din 
străinătate. Dă-le cheile de la cutiile de valori din băncile 
străine. Arată-le unde-i seiful din casa voastră. Promite-le că vei 
afla mai multe de la soţul tău. Apoi fugi, împreună cu mama ta. 
Poţi aranja asta? 

Irina șovăi, apoi încuviinţă printr-un gest scurt. Nu era 
surprinzător - probabil că avea acces la avocații bine plătiţi ai lui 
Mamulov, la pașapoarte pentru alte ţări, la avioane private de 
afaceri. leșirea din Rusia modernă ar fi fost relativ ușoară pentru 
ea dacă plănuia totul din timp de data asta. 

— Tu ești una dintre ei..., rosti Irina pe un ton nedumerit. De 
ce? 

Sunetul zăvorului încăperii o făcu pe Dominika să se îndrepte 
și, când Ziuganov băgă capul pe ușă, o pălmui brutal pe Irina, 

răsucindu-i capul și spărgându-i buza. Nimic ce nu putea fi 
reparat de niște Baneocin în Paris. 

„Nu sunt una dintre ei”, își zise Dominika după aceea. Poate 
că într-o bună zi aveau să se întâlnească la un ceai în Paris, în 
Le Procope, cu poșetele de crocodil și mănușile din piele pe 
masă între ele, iar atunci i-ar fi putut explica totul. Kogda rak na 
gore svistnet, când or fluiera racii pe munţi, când o zbura porcul. 

— Spune-i, se răsti Dominika la Irina și-i întoarse capul spre 
Ziuganov. Spune-i! 

O privi pe femeie, în jurul căreia se rotea haloul verde al fricii 
și nehotărârii. Oare proasta avea să decidă să-și salveze pielea? 
Ziuganov se uită de la ea, la Irina. 

— O să-ţi... o să-ţi dau numerele de conturi, vorbi Irina cu 
ochii plecaţi. 

Impresionat, Ziuganov o privi pe Egorova, care ridică bastonul 
și plimbă delicat un deget subţire în jurul muchiei sale laterale, 
aidoma unui dealer de antichităţi care examinează un obiect de 
artă. 

— Poate că acum vei fi de acord că o femeie știe cel mai bine 
de ce se teme altă femeie, spuse ea. Mamulova nu vrea să-ți 
mai pună răbdarea la încercare. Felicitări, colonele. 

Totul era o aiureală. Dar chiar așa să fi fost oare? Ziuganov se 
găsea acum în pragul celei mai interesante epifanii: poate că o 
femeie era capabilă să tortureze o altă femeie mai bine decât un 
bărbat - era vorba de a pătrunde una în mintea celeilalte, de a- 
și cunoaște propriile trupuri. Cu certitudine, Egorova nu fusese 
îngreţoșată de scenă. „Hm”, Ziuganov nu știa ce să creadă, 
totuși Egorova îi oferise un cadou, o victorie pentru președinte 
asupra lui Mamulov, ale cărui conturi aveau să fie secate într-o 
oră de jaf cibernetic. Asta l-ar fi adus pe Ziuganov în fruntea 
listei favoriţilor lui Putin de Revelion. Trebuia totuși să existe și o 
capcană pe undeva. Un cadou de la Egorova era veninos, fiindcă 
avea să-l utilizeze împotriva lui; avea să găsească o modalitate 
de a profita, de a-l pune în inferioritate. lar președintele Putin 
avea să observe. 

În timp ce Mamulova era scoasă din încăpere, Dominika își 
alungă din minte pereţii de faianţă albă, lămpile chirurgicale și 
bastonul lipicios și pufni cu putere, ca să-și curețe gura și nările 
de mirosul de heringi marinaţi și amoniac. Înăbușindu-și 
emoțiile, realiză apoi că peste câteva zile trebuia să meargă la 

Viena, pentru întâlnirea cu iranianul. Și avea să-l revadă pe 
Nate. 


SELIODKA - HERINGI MARINAȚI - LEFORTOVO 


Umpleți o cratiţă adâncă cu bucăţi de hering, curățate 
de oase și piele, apoi acoperiți cu otet, ulei de măsline, 
Zahăr și mărar tocat mărunt. Tineti câteva ore la 
frigider. Serviti pe pătrăţele de pâine integrală, 
acoperit cu feliute foarte subțiri de ceapă. 

5. 


Simon Benford era șeful Diviziei de Contrainformaţii a CIA. 
Scund, burtos și cu fălci proeminente, cu părul cu șuvițe sure 
mereu zbârlit din cauza obiceiului de a-și încleșta pumnii în 
smocuri în timp ce zbiera la subordonații care tremurau - sau la 
oricine din Directoratul de Informaţii al FBl-ului, sau din Agenţia 
de Informaţii a Departamentului Apărării, sau din Biroul de 
Informații și Cercetări al Departamentului de Stat, sau din Biroul 
de Informaţii și Analiză din cadrul Departamentului de Securitate 
Internă, sau din alte entităţi guvernamentale cu termenul 
„informaţii” în titlu ai căror factotum, delira Benford, nu știau 
nimic despre operaţiunile clasice de spionaj, întreprinse cu inși 
prost instruiți și nepregătiţi să strângă ori să analizeze informaţii 
străine și care, mai abscons, „se masturbau cu mănuși de 
bucătărie”. 

Pe lângă faptul că era un enfant terrible și un mizantrop, 
Benford cel cu ochi mari și blânzi era un legendar vânător de 
cârtiţe, strateg, înalt preot al operaţiunilor și savant, considerat 
spaima serviciilor de spionaj inamice: mai perfid decât SVR-ul 
rus, mai impenetrabil decât MSS-ul chinez, mai viclean și mai 
rafinat decât Dl-ul cubanez și mai nervos decât RGB-ul nord- 
coreean. În privat, agenţii CIA care-l cunoșteau cel mai bine îl 
descriau ca un „bipolar cu o genă sociopată”, dar în secret îl 
adulau. Ofițerii de legătură din serviciile străine aliate îl iubeau, 
îl urau și-l ascultau. Cu ani în urmă, Benford îi ajutase pe 
britanici să descopere o rețea clandestină coordonată de 
Moscova de 15 ani în Camera Comunelor, urmărindu-l, după 
cum explicase Benford scandalizatului Joint Intelligence 
Committee’, „pe ultimul heterosexual din Parlament direct până 
la agentul lui rus de caz”. Britanicii nu fuseseră amuzați. 

Benford îi telefonase SSt din Atena, Tom Forsyth, pe linia 
securizată, pentru a-i felicita pe toți pentru racolarea lui LYRIC. 
Evaluarea preliminară a primelor informaţii furnizate de general 


3 Joint Intelligence Committee (JIC) - organism britanic inter-agentii, înființat în 1936, 
care coordonează activitățile serviciilor secrete din Marea Britanie. (n. tr.). 

fusese favorabilă și Benford era de acord cu felul în care Nash 
gestionase cazul până acum. 

— Aştept cu nerăbdare un semn de la DIVA, zise Benford. 

— Și noi la fel, Tom, îl asigură Forsyth. Nash este gata să 
plece spre ea, imediat ce anunţă c-a ieșit din ţară. Are deja 
bagajul făcut. 

— N-a existat niciun raport despre statutul ei, nicio bârfă, 
nicio semnalare. Niciun anunţ în Rossiskaia Gazeta. 

Se referea la faptul că nu apăruse niciun ferpar, așa cum 
observatorii străini din trecut descopereau în vechea Pravda. 

— DIVA are resurse, rosti Forsyth. E o tipă dură. 

Decizia de a o trimite pe Dominika înapoi în Rusia îi 
aparținuse lui Benford, iar Forsyth cunoștea prea bine 
sentimentul așteptării unei vești de la un agent care revenea în 
tara de origine și cu care nu mai puteai stabili o legătură. Nu 
conta despre ce ţară era vorba: Cuba, Siria, Birmania, Moldova. 

— Nu putem face altceva decât să așteptăm, zise Forsyth. 

— Da, Tom, încuviință Benford. O știu foarte bine, la naiba. 

Dacă Forsyth ar fi fost un civil din Cartierul General, lui 
Benford i-ar fi plesnit un vas de sânge, urlând în telefon, dar nu 
urli la un ofițer superior, mai ales la Tom Forsyth. 

— În clipa în care își arată un fir de păr, Nash este-acolo, îl 
linişti Forsyth. Noi suntem ca rățuștele - calme și nepăsătoare 
deasupra apei, dar pe dedesubt dăm întruna din labe. 

Benford mormăi în telefon. 

e 

A doua zi dimineață după ce se întorsese de la Moscova, 
Dominika stătea, în lenjeria de corp, pe podeaua livingului micut 
al apartamentului din Viena de pe Stuwerstrasse, la câteva 
intersecții de Dunăre și la 500 de metri de elegantele turnuri 
curbate ale Agenţiei Internaţionale pentru Energie Atomică de 
pe malul estic al fluviului. Ferestrele apartamentului erau 
deschise pentru a lăsa să intre briza verii. Spre sud, roata 
gigantică din parcul Prater abia se distingea în ceaţă - seara, 
cabinele roții erau tivite cu șiraguri de luminiţe albe. 

Dominika făcea flotări în plan înclinat pe podea, pe care o 
atingea cu sânii la fiecare coborâre. Expira la fiecare flotare 
lentă, cu picioarele suite pe un scaun. Când pieptul îi cerși milă, 
trecu la scaun, cu mâinile pe șezut și picioarele ridicate pe o 
sofa micuță și continuă cu alte flotări lente - 20, încercând să 

ajungă la 30 - până când renunţă, epuizată. Telefonul din 
chicinetă piui. Găfâind, femeia traversă camera ca să răspundă. 

Recunoscu glasul răgușit al Udrankăi. 

— Devușka, salut, fată, rosti Dominika trăgându-și răsuflarea. 

Parola. 

— Devcionka, stricato, răspunse Udranka în rusă. 

Răspunsul la parolă, totul era normal. 

— De ce gâfâi în telefon? Ce faci? E nouă dimineaţa. 

Menţionarea orei: trebuie să ne întâlnim peste o oră. 

Limbajul codificat al Vrăbiilor - golănesc, rapid și fără cusur. 
Un duș rapid și șase staţii cu U-Bahn până la Hardegasse, apoi 
patru paliere de trepte suite pe scara imaculată a liniștitului bloc 
de apartamente. Udranka deschise ușa înainte ca Dominika să fi 
ciocănit. Apartamentul ticsit era o explozie de culoare: oglinzi pe 
pereţi, perne viu colorate pe sofa, dormitorul în roz de-a dreptul 
insuportabil - abajururi cu volănașe și franjuri - vizibil prin ușa 
deschisă. Totul plătit de SVR, inclusiv dispozitive de înregistrare 
audio și video în toate camerele. Udranka își desfăcu larg 
brațele ca niște aripi de albatros, cu aura stacojie strălucind, ca 
de obicei, aidoma unui jar de tăciuni. 

„Nu-i o Vrabie clasică”, își spuse Dominika, îmbrăţișând-o. 
Creatura aceasta nu era perfecta crăiasă a zăpezii slavă, 
obținută prin  împerecheri selective până la obţinerea 
anorgasmiei, cu sfârcurile sânilor sulemenite și epilată pubian. 
Nu, luate separate, părţile Udrankăi nu defineau frumuseţea 
lascivă. Era slabă ca o sperietoare de ciori și înaltă de 1,85 m, 
iar coatele, genunchii și oasele șoldurilor îi erau pe măsură de 
ascuţite. Sânii îi erau aproape plaţi și nici prin cap nu-i trecea să 
recurgă la implanturi. Avea o cicatrice abia vizibilă, subţire ca o 
linie trasă cu creionul, din colţul stâng al gurii până la urechea 
stângă, o amintire din copilărie lăsată de un paramilitar care 
folosise un bici pentru vite. Mâinile aveau degete prelungi și 
erau mereu agitate, cu unghii scurte, vopsite în roșu hibiscus. 
Picioarele nesfârșit de lungi aveau labe mari, cu unghiile tot 
roșii. În dimineaţa asta purta cercei micuţi, de forma unor 
picături, din coral portocaliu, și un chimono scurt roz-aprins, 
care i se oprea periculos de sus pe coapse. 

Părul magenta înfocat - nuanţa aceea ar fi trebuit să se 
numească „Rugină balcanică” - era tuns scurt. Avea gura mare 
- plină cu dinţi laţi și albi ca niște bomboane - și în permanentă 

mișcare: zâmbea, se bosumfla, umezea cu limba buzele pline, 
plescăia dezaprobator, râdea în hohote necontrolate. Ochii mari 
ai Udrankăi erau verzi-deschis cu fulgi întunecaţi, aidoma 
îngheţatei cu bucățele de ciocolată, și puteau transmite, când i 
se dilatau pupilele, dorinţă sexuală ineluctabilă. 

Udranka era o voluptuoasă înnăscută. Observatorii din Școala 
de Vrăbii o recunoșteau când o zăreau; personalul de instruire 
se pricepuse să rafineze instinctele primare, iar agenţii 
operativi, ca Dominika, știuseră să aţintească tunul, să aprindă 
fitilul și să se retragă. Dominika nu mai văzuse niciodată așa 
ceva - femeia aceasta își putea transforma personalitatea 
izbitoare, dar în mod clar nu incredibil de atrăgătoare, în ceva 
captivant, utilizându-și corpul ca pe un stâlp de felinar pentru a- 
și fascina, paraliza și devora ţintele. 

Cu un deceniu în urmă, sârboaica aceasta cu picioare lungi își 
umpluse un rucsac și plecase la Moscova, o adolescentă în 
căutare de muncă, înaltă ca un pui de girafă cu un râset 
zgomotos. Începuse să lucreze ca manechin pentru case de 
modă minore, în principal pantofi și bijuterii. Întreţinuse relaţiile 
obligatorii cu directori executivi din publicitate, miniștri și un 
muzician, dar la 26 de ani, cariera ei în lumea modelelor luase 
sfârșit. Întorcea capete când intra în vreun restaurant din 
Moscova, iar în cele din urmă se întorsese și capul în formă de 
pară al ambasadorului italian (scund și robust, un conte care se 
trăgea din familia Barberini di Palestrina), care fusese ispitit de 
zâmbetul ei electrizant, cu toţi dinţii dezveliți, și transfigurat de 
înălțimea ei. Așa mic de stat cum era, italianul nu mai făcuse 
niciodată dragoste cu o femeie foarte înaltă și abia aștepta să 
vadă cum aveau să se potrivească. 

Ambasadorul a fost generos, atent și volubil, ferindu-se ca 
soția să afle de relaţia lui cu Udranka. In scurt timp, FSB-ul a 
identificat-o pe companioana secretă cu picioare lungi a 
contelui. În mai puţin de un an, Udranka a fost racolată de FSB 
ca agentă de recrutare, apoi deturnată de SVR și trimisă la 
Școala de Vrăbii. Ea avea nevoie de bani; ei au ameninţat-o că o 
trimit înapoi la Belgrad, pe când aici ar fi avut apartamente 
confortabile în care să trăiască și să facă dragoste. De ce nu? 

Trei ani mai târziu, căpitanul Dominika Egorova, aflată în 
căutare de primanka pentru cazul Jamshidi - o momeală atât de 
extraordinară încât iranianul să uite de reguli și de religia sa și 

să-și vâre singur capul în laţ - a dat peste dosarul Udrankăi, în 
care era clasificată printre cele mai bune Vrăbii ale SVR-ului, cu 
evaluări de  „excelent” în cunoștințe de specialitate și 
chestionare, și „expertă” în ceea ce Școala de Stat nr. 4 numea 
„arta seducţiei”. Udranka fusese repartizată pentru detașări; 
Dominika a apreciat-o pe sârboaica aceea cu obrajii scobiţi ca 
fiind cinică, dură, plină de resurse, o supraviețuitoare. Cele două 
femei se înțelegeau, mai ales pentru că Dominika o trata decent 
- Știa prea bine povara de a fi Vrabie. 

Fusese suficient s-o pună să defileze prin faţa lui Jamshidi - 
prin intermediul unui mic scenariu transparent, în cursul căruia 
Udrankăi îi fusese furată poșeta de către un motociclist în fața 
unui bar din Viena, iar iranianul fusese martor întâmplător. 
Urmase acceptarea recunoscătoare a ofertei lui Jamshidi de a o 
conduce acasă cu taxiul, ca și invitaţia sfioasă a Udrankăi de a 
sui la ea pentru o cafea. Odată intrat în apartamentul ei 
caleidoscopic - acoperit discret de obiectivele și microfoanele 
Direcţiei T - Jamshidi forţase lucrurile dincolo de șovăiala ei 
feciorelnică, triumfase în cucerirea ei emoțională finală și 
savurase orgasmele ei în care tremurase din tot corpul - două 
simulate, unul real - în care cicatricea ei fină de pe obraz i se 
întuneca de roșeaţă. Mintea abjectă a lui Jamshidi se întorsese 
apoi spre runda a doua și variaţii mai bine cunoscute de 
catamiţii* tunisieni. Se așteptase la împotriviri și ţipete de 
durere din partea acestei girafe sfioase - ceea ce, la urma 
urmelor, reprezenta esența atracției - dar nu i-ar fi putut 
anticipa reacţia și nici nu înţelese că trebuia să fi fost antrenată 
pentru a fi în stare să-l facă pe un bărbat să-și piardă mintea în 
felul acela, așa cum se întâmpla uneori cu Jamshidi în timpul 
numărului 73, „Intrarea în Kremlin pe poarta Nikolskaia”. Din 
seara aceea, Jamshidi era prins în cârlig, la fel de sigur precum 
crapul-record din Volga care este agăţat dinainte în lanseta 
președintelui Putin. 

— Intră, zise Udranka și-i făcu semn Dominikăi spre măsuţa 
din bucătăria împestriţată de soare, cu faianţă galben-canar și 
un ceainic verde-lime pe aragaz. 

— Cum de nu orbești aici? o întrebă Dominika. 


4 Catamit (catamitus, în latină) - termenul se referă la un băiat pubescent care, în 
Grecia antică și în Roma, era însoţitorul unui tânăr pederast, de obicei într-o relație de 
prietenie și afecţiune. (n. red.). 

Cealaltă strânse din umeri. 

— Belgradul a fost mereu cenușiu pentru mine. La fel și 
Moscova. Un bordel nu trebuie să fie monoton. 

Haloul stacojiu i se extinse când izbucni în râs și deveni 
incandescent. Dinţii sclipiră între buzele pline. 

— Ce-ţi face sici, bufnița? o întrebă Dominika. 

— Mici progrese. Poate chiar ceva important. 

Udranka se ridică de la masă și deschise un dulăpior 
suspendat, ajungând cu ușurință la o sticlă pătrăţoasă cu dop 
auriu. Când se întinse, chimonoul se desfăcu puţin și Dominika îi 
întrezări sânii, abia reliefaţi. „Ai mei sunt mai mari”, se gândi ea 
și imediat se simţi ridicol. 

— Srpska Sljivovica, rachiu de prune din Sumadija, Serbia, 
zise Udranka și umplu două păhărele. 

„Dumnezeule”, își spuse Dominika, „este ora zece dimineaţa”. 
Ciocni păhărelul și sorbi, în timp ce Udranka îl dădu pe al ei 
peste cap și-l reumplu. 

— Care-i treaba? întrebă Dominika. 

Instinctele îi zvâcneau în acest cuibușor de nebunii înecat în 
culori. Se uită în ochii Udrankăi, o privi bându-și rachiul, îi 
cercetă fața. 

— Domnul Sici a venit aseară la mine. S-a purtat normal. Nu 
era furios, dorea să facem sex. 

Dominika o avertizase că era posibil ca Jamshidi s-o acuze 
pentru că-l atrăsese în cursă. Nu era nicio problemă, replicase 
sârboaica; Vrăbiile erau antrenate să-și proclame nevinovăția în 
multe feluri. 

— A zis ceva despre înscenare, despre videocamere în 
apartament? întrebă Dominika. 

— Absolut nimic. Se pare că nu mă învinovățește pe mine. Era 
foarte excitat, nerăbdător. Bărbuţa aia ridicolă i-a tremurat în 
sus și-n jos când i-am făcut „aripioare de colibri”. 

Vorbea sec, ca o tehniciană lipsită de emoții care discută 
aspecte profesionale. 

— Numărul treizeci și trei, rosti Dominika, amintindu-și, 
repetând regulile demodate de tehnici sexuale ale Vrăbiilor, din 
epoca sovietică, pe care le memorase cu atâta timp în urmă, 
copleșirea terminatiilor nervoase prin stimulare continuă. 

— Exact, îți amintești, zise Udranka pe un ton dezinteresat, de 
parcă n-ar fi vrut să discute despre asta. Dacă duci dorul vechii 
tale vieţi, l-am putea băga în pat cu amândouă. 

Dominika izbucni în râs. Masa din bucătărie era scăldată de 
razele soarelui de vară, sticla de șliboviţă era cuprinsă de un foc 
de aur. 

Udranka începu și ea să râdă, apoi se opri, își mușcă ușor 
buza inferioară și o privi pe Dominika. Fără a mai zâmbi, aceasta 
se întinse peste masă și-i strânse scurt mâna cu degete lungi, 
osoase, și unghii roșu aprins. Culoarea aurei ei, mereu 
strălucitoare și vibrantă, păli și se estompă. 

— Ar trebui să-l încerci, rosti Udranka inexpresiv. Îi place să 
muște. Vrea s-o facă numai într-un fel. li place să mă facă să 
sufăr. Sper că merită. 

— Merită, încuviință Dominika, refuzând să-i spună cât de 
important era cazul. 

Udranka o privi și pufni. Dădu capul pe spate și-și umplu din 
nou păhărelul. Ambele rămaseră tăcute vreun minut. 

— Chestia cea mai importantă, continuă Udranka. Mi-a spus 
că vrea să folosească apartamentul pentru o întâlnire deosebită. 
Peste două seri. Apartamentul meu. lmpertinentul naibii. 

Dominika aprobă din cap. Asta era. Jamshidi intenţiona să 
vină la debriefing. 

— Bănuiesc că se va-ntâlni cu tine, urmă Udranka. O să-l las 
să intre, apoi o să plec. 

— Nu, vreau să rămâi, în cazul în care el decide să nu mai 
vorbească. Prezenţa ta îi va reaminti că trebuie să se supună. 

— O să port ceva mulat pe corp, zise Udranka sec și haloul 
stacojiu îi reapăru, înflăcărându-se. Poate că bărbatul nu m- 
ascultă, dar chelul cu guler pe gât o face-ntotdeauna. 

Dominika își stăpâni un hohot de râs. Nu mai auzise expresia 
aceea după ce părăsise Școala de Vrăbii. Udranka umplu 
ambele păhărele. 

— După ce-o să se termine, îi promise Dominika, o să te scot 
din chestia asta. Nu doar din Viena, ci complet - din tot. 

— Bineînţeles c-o s-o faci, zise Udranka și mai turnă un pahar. 

Lumina soarelui în bucătăria galben-canar și izul de caramel 
ars al rachiului în aerul nemișcat. Ochii celor două se întâlniră. 

— Nici măcar să mă-mbăt nu mai pot, șopti Udranka. 

Dominika se ridică de la masă și puse un braţ pe după umerii 
Vrabiei ei, femeia cu picioare lungi care distrugea bărbaţi, cu 
surâsul precum claviatura unui pian ce putea lumina o încăpere 
și ale cărei lacrimi tăcute și lente udară acum bluza ofițerului ei 
de caz. 

e 

Viena vara: parcuri umbroase și clădiri de culoarea 
muștarului, purtând gravitatea imperiilor apuse în fațadele lor, 
acoperișuri ascuţite intersectându-se sub nenumărate unghiuri, 
șine de tramvai alăturându-se și despărțindu-se, mânere de uși 
din alamă lustruită, aroma nenumăratelor cafele și zahărul 
pudră presărat pe prăjituri și cozonaci de pe tăvile aranjate 
artistic în vitrine de cafenele cu litere aurite. lar în spatele 
viorilor lui Strauss din toate intrândurile dăinuia amintirea 
notelor de bas estompate acum ale șenilelor de tancuri din 
vremuri mai puţin fericite. Viena... 

Dominika revenise în Viena cu o servietă în care se aflau 
cerinţele nucleare ale Centrului, cu două rujuri-pistol și cu inima 
în gât. Apropiatul debriefing al lui Jamshidi urgenta acţiunea. Era 
momentul să ia din nou legătura cu CIA - și cu Nate. Perspectiva 
de a-l revedea pe Nate îi umplea într-atât inima, încât abia mai 
putea respira. Nu știa dacă bărbatul avea să se comporte diferit, 
nu știa cum avea să decurgă relaţia lor. Mândria și 
încăpăţânarea ei rusească o vor împiedica din nou să facă prima 
mișcare. Nu avea să sară pe el, nu avea să-l mai privească din 
nou retrăgându-se în spatele regulilor, a cerinţelor de securitate 
sau a unei conștiințe vinovate. Auzi glasul calm al operatorului 
SENTRY pe fir când repetă codul de securitate, își utiliză numele 
de identificare, preciză orașul și comunică parcul și turnul cu 
ceas ca sit de întâlnire scurtă. Acum era vorba de interese, 
interesele ei. 

Nate avu nevoie de 12 ore ca să ajungă în Viena după ce 
sistemul SENTRY expedie automat o telegramă la Staţia din 
Atena pentru a informa că agentul rus GTDIVA cu sediul în 
Moscova telefonase pentru a declanșa procedura de contact. 
Viena, turnul cu ceas din Stadptark, începând de mâine, în 
fiecare zi la amiază. Nate luă prima cursă aeriană până la 
Munchen, apoi trenul spre Viena. Se adăuga de fiecare dată o 
etapă cu trenul pentru a întări operaţiunile de securitate. După 
ce intrai în Uniunea Europeană, unde granițele comune erau 

permeabile, evidenţa datelor nu constituia un pericol, iar o 
deghizare superficială era suficientă pentru a înșela 
omniprezentele videocamere de securitate din gări. Gable îl 
urmă prin Praga - el avea să fie rezerva lui Nate, întrucât era un 
ofițer de caz în care Dominika avusese încredere - și rezervară 
un apartament în Schick Hotel Am Parkring, la marginea 
parcului. 

Din apartamentul lui, Nate privea Viena de sus prin ușile- 
ferestre, știind că Dominika se afla sub unul dintre acoperișurile 
acelea țuguiate din ardezie. Ea sunase; ieșise din ţară. Părea că 
stătuse în Rusia, cu statut necunoscut, vreme de zece ani. Nate 
simțea un nod în stomac în timp ce încerca să-și ordoneze 
gândurile. Cerinţe de informaţii, comunicaţii, acces, securitate, 
semnale, locuri - lista era interminabilă. Știa că acest contact cu 
Dominika era crucial; era prima dată când aveau să se 
întâlnească după ce fusese racolată. Era adevărat că ea iniţiase 
contactul, dar era oare dispusă să continue? Ca ofițer de caz, el 
știa că legătura trebuia menţinută pe o bază profesională. El 
avea să rămână profesional cu orice preț. Acesta era spionajul. 

Ea nu apăru în prima zi - ușor îngrijorător - dar Nate intră în 
pielea ofițerului de caz, privi situl de rendez-vous și aşteptă. În 
ziua următoare, din punctul lui de observaţie, o bancă în spatele 
unui gard viu scund, o zări mergând pe aleea cu pietriș 
mărginită de tei, cu familiarul șchiopătat imperceptibil. Arăta 
așa cum și-o reamintea - poate cu câţiva ani în plus, abia 
perceptibili, cu trăsăturile mai dăltuite, însă cu aceiași ochi 
albaștri și capul semeţ. O lăsă să treacă, îi verifică statutul, apoi 
o lăsă să aștepte lângă balustrada de marmură ornată de la 
baza turnului. Ea își privi ceasul de la mână o singură dată, 
scurt. Nate rămase nemișcat, verificând un eventual filaj, 
asigurându-se că nu pândea nimeni în umbra copacilor 
îndepărtați. 

După patru minute - perioada standard de așteptare și pentru 
SVR - Dominika părăsi locul de întâlnire, fără să se uite în mod 
vizibil după urmăritori, dar Nate știa că femeia vedea totul. 
Merse în spatele ei o vreme, la distanţă de filaj - nu se simţi 
urmărit, nu văzu pietoni reapărând - privindu-i părul strâns în 
coc și picioarele puternice. Dominika încetini ca să se uite la o 
statuie și Nate trecu pe lângă ea, continuându-și drumul spre 

clădirea masivă și albă a hotelului, vizibilă deasupra copacilor. 
Ea se întoarse și-l urmă. 

Erau singuri în lift, stând în colţuri opuse ale cabinei, privind 
numerele etajelor ce apăreau afișate pe display-ul de deasupra 
ușii. Nate se uită la ea și femeia îi întoarse privirea. Haloul lui 
purpuriu era neschimbat, puternic și constant. Conform 
regulilor, în ascensoare nu trebuiau să vorbească, însă Nate 
trebuia să spună ceva. 

— Mă bucur să te văd, se adresă ofițerul de caz CIA agentei 
sale rusoaice. 

Dominika îl privi și ochii ei albaștri nu trădară nimic. Ea nu 
scoase niciun cuvânt când ușile se deschiseră, iar Nate o luă 
înainte spre camera lor și ciocăni ușor. Gable deschise și o trase 
pe Dominika în centrul încăperii - mochetă crem, sofa verde- 
închis, uși-fereastră duble, deschise, prin care se zărea în 
depărtare turla de castel de nisip a Catedralei Sf. Ștefan. 

— Nouă luni, rosti Gable zâmbind. Ne-ai ţinut să așteptăm 
destul de mult. Ești bine? 

Și vălul lui purpuriu era același, vibrant, aspru, circular. 

— Zdravstvuli,  bratok, salut, frate mai mare, răspunse 
Dominika și dădu mâna cu el. 

începuse să-l numească bratok după ce fusese racolată în 
Helsinki, un semn de afecţiune. Se întoarse către Nate. 

— Salut, Neit, zise ea, dar nu-i întinse mâna. 

— Mă bucur să te văd, Domi, spuse Nate. 

— Da, bun, ne bucurăm toţi să ne vedem unii pe alţii, 
interveni Gable. Înainte de-a izbucni în lacrimi, s-auzim ce-ai 
făcut tu. Cât timp ai la dispoziţie? Toată ziua? Bun! 

Dominika se așeză pe sofaua capitonată cu velur, lângă 
Gable. Nate își trase un scaun. 

— Mai întâi să comandăm ceva de mâncare, zise Gable și sări 
în picioare. Nash, sună la room-service... ba nu, dă-mi mie 
telefonul. O privi pe Dominika în timp ce aștepta centralista, 
acoperind microfonul cu palma. Ai cam slăbit. Ai fost bolnavă 
sau ne-ai dus pur și simplu dorul? 

Dominika surâse afectat și se lăsă pe spate pe spătarul 
sofalei, începând să se relaxeze. Evita să-l privească pe Nate. 
Uitase cât de calmi și de profesioniști erau bărbaţii ăștia din CIA, 
cât de mult ţinea la ei. Erau liliachii și stacojii și albaștri, 
puternici și de nădejde. 


VP - 78 


Gable comandă atât de multă mâncare, încât sosiră două 
măsute pe rotile: păstrăv afumat și somon, salată de sfeclă, 
salată Olivier, carne de pui fiartă, maioneză proaspătă, Brie 
vâscoasă, Gouda, pâine cu coajă crocantă, unt la gheaţă, salată 
de castraveți, şuncă feliată, două tipuri de muștar, kebab de 
miel, sos de iaurt, două ștrudele, clătite vieneze cu gem de 
caise și coniac, o tavă de bomboane de ciocolată austriece, 
Alpquell rece ca gheaţa, Gruner Veltliner Sauvignon și Ruster 
Ausbruch galben-auriu. 

Stătură de vorbă patru ore. O lăsară pe ea să vorbească; 
Dominika nu avu nevoie de îndemnuri. Știa ce era important, ce 
să includă, ce să lase pe dinafară. Vorbea în engleză - uneori 
Nate trebuia s-o ajute la câte un cuvânt în rusă, totuși femeia se 
exprima curgător. Întoarcerea la Moscova. Promovarea în rang 
de căpitan. Repartizarea în Direcţia KR, sub un șef nou, Alexei 
Ziuganov. Intrevederea cu Putin. Interogatoriul Mamulovei în 
Lefortovo. Puținele informaţii concrete pe care le spicuise din KR 
- operațiuni SVR peste hotare, piste de contrainformaţii - aveau 
să urmeze mai târziu. 

— Stai așa, o opri Gable. Te-ai întâlnit personal cu Putin? 

Dominika încuviinţă din cap. 

— De două ori. M-a felicitat pentru demascarea generalului 
Korcinoi, rosti ea încet și-și privi mâinile. Korcinoi a fost nimicit, 
așa s-a exprimat. Sunt sigură că el a dat ordinul. Mi s-a părut că 
văzusem ceva pe pod, dar n-am fost sigură. Este adevărat? 

— L-au împușcat de peste râu, când a ajuns în capătul 
podului, răspunse Nate. Ajunsese în libertate și l-au împușcat. 

Glasul lui era monoton, lipsit de emoţii. 

— Eu n-o să-l uit niciodată, zise Dominika. 

Ochii îi sclipiră, umezi. Rămaseră o vreme tăcuţi; doar 
zumzetul slab al traficului de pe Parkring răzbătea discret prin 
ușile-fereastră. 

— De aceea v-am apelat, spuse ea într-un final. Nu eram 
sigură dacă voi mai lucra vreodată cu voi. Dar siloviki, șefii, nu 
s-au schimbat și e la fel de rău ca-ntotdeauna. Ba chiar mai rău 
ca-nainte. 

— Noi ne bucurăm c-ai revenit, o încurajă Gable, întinzându- 
se după o farfurie. Am știut c-o vei face. Este-n sângele tău. 
Scumpete, suntem din nou împreună. 

„La naiba”, își spuse Nate și-și ținu respiraţia. 

— Ce-i „scumpete” asta? întrebă Dominika nepăsător, punând 
pe masă paharul de vin. 

Era momentul acela când cineva strigă „Grenadă!” și toţi se 
aruncă la pământ. 

— E ca baloven, rosti repede Nate în rusă, ceva ce ar zice un 
frate mai mare. „Pisicuţa mea”, așa ceva... 

Dominika clipi încet și apăsat, crezându-l doar pe jumătate, 
împăcată doar pe jumătate. Fără a-și da seama de gafă, Gable 
întinse muștar pe o felie de șuncă. 

Reveniră la misiuni. Misiunile lui Nate: operaţiuni interne, 
știința, arta și necromanţia întâlnirii cu agenţi în medii interzise, 
așa cum erau Moscova, Beijing, Havana, Teheran. Coordonarea 
agenţilor în cele mai periculoase state din punctul de vedere al 
contrainformaţiilor. Întâlnirea cu spioni în astfel de ţări era 
similară cu mersul printr-o apă complet neagră, care-ţi ajunge 
până la brâu, dar care este plină de piranha - trebuie să dai 
dovadă de grijă și atenţie infinită, încercând să nu tulburi ceea 
ce se află pe fundul apei. In Helsinki, Nate se răzvrătise înaintea 
ideii de a o pune pe Dominika în pericol, coordonând-o în Rusia. 
Acum, după episodul Korcinoi, își spunea că trebuiau să 
continue ce au început, indiferent care ar fi fost preţul, totuși 
simțea cum i se accelerează pulsul când o vedea șezând pe 
sofa, cu picioarele încrucișate și legănându-l pe cel de deasupra, 
așa cum avea obiceiul. 

— Domi, spuse el, trebuie să discutăm despre operaţiunile 
interne, despre felul cum vom comunica în Moscova. Dacă poţi 
aranja să călătorești în străinătate, ne vom baza pe orice 
oportunitate de a ne întâlni, totuși poate să apară ceva, un 
subiect care să se dezvolte rapid, sau o urgenţă, sau interdicția 
de a mai ieși din țară, iar atunci vom avea nevoie de o 
modalitate pentru a ne întâlni în Rusia. 

Dominika încuviinţă din cap. 

— Avem comsec pentru tine, echipament de comunicaţii 
secrete, foarte rapid și foarte sigur. Tu poţi expedia mesaje 
abreviate, iar noi te putem direcţiona spre locuri noi, putem 
planifica întâlniri directe. Știi bine toate astea. Prima problemă 
periculoasă este de a face să-ţi parvină comsec-ul. Va trebui să-l 
punem într-o cutie poștală oarbă - nu-i bună o ascunzătoare pe 
termen lung. Vrem să-l ridici de acolo într-o zi, maximum câteva 
zile, după ce l-am lăsat. 

Nate nu-i precizase însă că viaţa ei depindea de abilitatea 
agentului din Staţia Moscova care avea să primească misiunea 
depunerii echipamentului în cutia poștală oarbă și de 
perspicacitatea șefului Staţiei Moscova de a valida și aproba 
planul operativ al agentului. Dacă tânărul spion american nu-și 
determina cu exactitate situaţia pe traseul de detectare a 
filajului, dacă dădea greș în cursa lui din acea viitoare seară 
înmiresmată, cu  zgârie-norii Moscovei  profilaţi pe cerul 
amurgului, avea să însemne sfârșitul. Dacă echipa de 
supraveghere din FSB îl vedea lăsând un obiect într-un loc, avea 
să urmărească locul acela săptămâni, luni, un an, pentru a 
vedea cine o să ridice „coletul”. Dominika n-avea să cunoască 
niciodată succesiunea de evenimente care dusese la moartea ei. 

— Va fi posibil, rosti ea sec. Direcţia KR are acces la toate 
misiunile și orarul nadzor. Voi putea afla echipele desfășurate 
pentru filaj din tot orașul: FSB, miliţie, servicii secrete, echipele 
noastre. Primul schimb va fi periculos, dar se poate face. 

— O s-o luăm încet, zise Gable. O să luăm totul al naibii de- 
ncet. N-are rost să-ţi trimitem un comsec, dacă n-o putem face 
în siguranţă totală. 

Mai turnă vin în paharul Dominikăi. _ 

— Mai ţii minte când am discutat în Grecia? o întrebă el. În 
taverna aia mică de pe plajă? Eu am spus c-ar trebui să te 
instalezi într-un post, să nu te grăbești, să-ţi creezi reputaţie, să 
găsești o misiune bună, iar apoi să-ncepi să-ţi foloseşti influenţa. 

Dominika îi surâse. 

— Bun, ai făcut toate astea, ba chiar și altele pe lângă. Sunt 
mândru de tine. 

Lui Nate i se părea că Gable vorbea ca un tată care-și lasă 
copilul la dormitorul internatului fără măcar să oprească motorul 
automobilului, dar Dominika știa ce voia să spună. Femeia îl 
bătu ușor cu palma pe braț. 

— Ei bine, bratok, rosti ea, am mai făcut ceva ce ar trebui să 
știți. 

Işi ridică paharul de vin și-și plimbă vârful degetului pe buza 
lui umedă, scoțând o singură notă ascuţită. 

— Am abordat un expert nuclear iranian; cazul este nou-nouţ. 
Numele lui este Parvis Jamshidi și se află aici, în Viena, în AIEA. 

Agenţii CIA schimbară priviri; nu recunoscuseră numele, totuși 
suna ca o ţintă care s-ar fi aflat pe o poziţie de vârf a listei. 

— l-am dat niște vești proaste - cum ziceți voi? 
compromiţătoare - și l-am convins să coopereze, urmă 
Dominika. 

Gable, o legendă în materie de racolări, veteranul colecționar 
de scalpuri, își înclină într-o parte capul tuns periuță. Dorea să 
audă mai multe. 

— Cum l-ai compromis? întrebă el. 

Dominika îl privi cu răceala unui gin cu tonic. 

— l-am trimis o Vrabie, spuse ea. 

Degetul care dădea ocol marginii paharului se opri, lăsând 
nota să plutească în aer. O lua pe ocolite, îi ațâţa. 

— Care Vrabie? întrebă Gable. 

— Vrabia mea. Într-un apartament, la zece minute de aici, 
aproape de biroul lui din AIEA. 

Femeia sorbi din vin. 

— Și cum l-ai convins să coopereze? insistă Gable. 

— l-am arătat un videoclip cu el însuși încălcând legile șariei. 

Legănă mai repede din picior. 

— Adică... 

— Ramoner, zise Dominika în franceză. Sodomii, tot timpul, 
un obsedat sexual. 

Gable începu să râdă, fără a mai comenta. 

— Și ce anume, exact, a acceptat el să facă? întrebă Nate. 

— A fost de acord cu o întâlnire, pentru un debriefing despre 
programul nuclear al țării lui. Este ostil, va încerca fără doar și 
poate să ascundă unele detalii, dar până la urmă va coopera. 

Dominika se întinse către o bomboană de ciocolată și începu 
să-i desfacă staniolul. 

— Un debriefing... unde? o întrebă Nate. 

Ambii americani se aplecaseră acum ușor spre ea. 

— In apartamentul Vrabiei mele, răspunse Dominika și băgă 
ciocolata în gură. 

— Și când va avea loc debriefingul ăsta? insistă Nate. 

— Mâine seară. 

— Mâine seară? repetă Nate. 

— Da, încuviinţă ea, și-o să vii și tu. 

— Doamne Dumnezeule, zise Gable. 


SALATĂ OLIVIER 

Fierbeți cartofi, morcovi și ouă. Tăiați legumele, ouăle 
și castraveți murati în cuburi de o jumătate de 
centimetru și puneţi-le într-un bol. Tăiați la fel şuncă 
fiartă sau creveti, ori ambele, și adăugați-le în bol. 
Adăugați mazăre dulce. Condimentaţi bine și adăugați 
mărar proaspăt, tocat fin. Amestecaţi cu maioneză 
proaspătă. 

6. 


Gable a declarat ulterior că nu mai auzise niciodată de o 
asemenea tactică operativă: DIVA, o agentă rusoaică racolată, 
propunea ca Nate, ofiţerul ei de caz din CIA, să joace rolul unui 
analist nuclear rus din Direcţia KR și împreună să se întâlnească 
cu sursa iraniană unilaterală a DIVEI. Dacă reușeau, CIA ar fi 
căpătat practic o copie secretă a tuturor informaţiilor generate 
de caz care erau expediate Centrului din Moscova, o imagine 
neprețuită în interiorul programului iranian. 

— lisuse Hristoase, asta-i cea mai nebunească operaţiune cu 
steag fals” de care am auzit vreodată, zise Gable aruncând 
haine în valiza sa. 

Înaintase  Staţiei din Viena un rezumat al propunerii 
Dominikăi, pentru a fi trimis la Langley, și se întorcea imediat la 
Atena ca să vorbească cu Forsyth. Ceea ce nu-i spuseseră 
ofițerii CIA captivantei lor agente rusoaice era că intenționau să 
examineze posibilități de acţiuni sub acoperire cu componenta 
supersecretă a Cartierului General numită Divizia Proliferare 
(PROD), ai cărei agenţi specialiști concepeau, dezvoltau și 
executau operaţiuni pentru combaterea programelor de arme 
de distrugere în masă din toată lumea. Era o divizie eclectică, 
populată de inși excentrici - fizicieni, operatori, ingineri - dintre 
care unii erau relativ normali. Extravertiţii din PROD erau cei 
care se uitau /a pantofii tăi când îţi vorbeau. În drum spre ieșire, 
Gable se opri în ușă și se întoarse către Nate. 

— Nu am autoritatea s-o fac, dar dau undă verde operaţiunii 
fără aprobarea Cartierului General. Fără aversiune faţă de risc, 
fără politică, fără avocaţi. Forsyth și SSt din Viena mă vor 
susține. Dar asta-nseamnă să n-o dăţi mâine în bară. 

Se întoarse și-și apropie chipul roșcovan de cel al lui Nate. 


> Operaţiuni cu steag fals sunt operaţiuni sub acoperire, concepute de guverne sau 
agenţii de spionaj pentru a induce opinia publică în eroare, astfel încât să pară că au 
fost iniţiate de alte entităţi decât cele care le-au planificat. Termenul își are originea 
în războaiele navale din trecut, când exista obiceiul ca un vas să arboreze pavilionul 
altei țări decât cea beligerantă, pentru a se putea apropia de nava inamică și a o 
ataca. (n. red.). 

— Fii atent, Nash, trebuie să fii pe atât de bun pe cât ai sperat 
vreodată să fii. Mâine seară. Fără repetiţii. Când o să intri în 
apartamentul ăla cu Dominika, jigodia aia de iranian trebuie să 
creadă că ești un... un rus. Orice eroare și va chiţăi alor săi 
despre al treilea personaj - analistul - din cameră, informaţia va 
ajunge la Centru în cinci minute și Domi a dat de naiba. Mai ţii 
minte ce ţi-am spus în Atena? Precis ca o plasatoare de bar din 
Laos. Ți-e neclar ceva din ceea ce tocmai ţi-am zis? 

Dominika se uită când la unul, când la celălalt. 

— Intotdeauna vorbește așa? întrebă ea. Și ce-i chestia aia cu 
Laos? 

Gable se răsuci către femeie. 

— Ti-am spus deja cât de încântat sunt să te văd. Din prima, 
ne-ai adus pista asta pe care pui mâna o dată la zece ani. Te-ai 
întrecut pe tine, dar nu vreau să devii neatentă. Vreau ca-n 
următorii cinci ani să mănânc cu tine de la room-service. 

— Mulţumesc, bratok. Pentru organizaţia mea nu-i mare lucru, 
doar o simplă maskirovka, o amăgire. Noi, rușii, suntem 
pricepuţi la așa ceva. 

Gable se uită la Nate și Dominika, apoi clătină din cap, ieși pe 
coridor și închise ușa în urma lui. 

Dominika și Nate stăteau în mijlocul apartamentului răvășit, 
care arăta ca într-o dimineaţă de duminică de după petrecerea 
de sâmbătă noapte: peste tot teancuri de farfurii, șerveţele pe 
podea, sticle de vin răsturnate cu fundul în sus în frapiere în 
care gheaţa se topise. 

— Ce-a vrut să spună bratok despre Laos? întrebă Dominika 
nepăsător, strângând farfuriile. 

— Haide să ieşim de-aici, spuse Nate. Să-i lăsăm să facă 
curăţenie. 

Dominika ridică ochii și-l privi calmă. 

— Laos? 

— Nu-i niciun Laos, răspunse bărbatul. Este vorba despre o 
operaţiune care să fie condusă atent, gândită din timp, fără 
greșeli. 

— Cu plasatoare de bar? întrebă Dominika, punând farfuriile 
murdare pe măsuţa cu rotile. 

— Nu, este o expresie care descrie coordonarea perfectă, ca 
atunci când strângi în braţe o fată. lisuse, Domi, nu-ți pot 
explica acum. 

— Eşti foarte mujlan, zise Dominika sec. Cum spui asta în 
engleză? 

— Îmi pare rău, dar nu știu cuvântul ăsta, răspunse Nate. 

„Pe cine face ea bădăran?” se gândi. 

— Păcat că trebuie s-abandonez subiectul, spuse ea, dar 
trebuie să facem planurile pentru mâine seară. Vreau să-ţi arăt 
cerințele Direcţiei X. Eu voi vorbi iranianului în franceză, dar tu 
trebuie să vorbești numai în rusă. Probabil că el știe și engleza - 
majoritatea oamenilor de știință o știu. 

— Câte pagini de cerinţe sunt? întrebă Nate. Le-ai adus tu 
personal? 

— Sunt 40, dar unele sunt cu desene. Bineînţeles că le-am 
adus personal. N-o să le transmitem prin rezidentura din Viena; 
cazul ăsta e razde/nie, strict compartimentat. 

Nate clătină din cap. 

— Ai adus cerințe de spionaj cu tine în avion? Nu-i foarte 
profesionist. Dacă le pierdeai? 

Nu dorea s-o critice pe Dominika, dar era îngrijorat în privinţa 
oricăror scăpări. Un singur accident și posibilităţile de acţiune 
sub acoperire ale celor de la Langley ar fi fost pierdute. Văzu 
însă cum se aprind ochii femeii; odată, Gable îi spusese lui Nate 
că în toată lumea nu există niciun agent de informaţii care să nu 
se burzuluiască dacă e acuzat de neprofesionalism. N-ai decât 
să-i spui că lângă patul soră-sii este un automat care pontează 
parcarea, dar nu-i contesta abilităţile profesionale. 

Glasul Dominikăi răsună mai rece decât chiciura de pe un 
geam din Siberia. 

— Eu nu pierd documente, spuse ea. Și, domnule Neit, nu mă 
dăscăli în privinţa tehnicilor. Profesionalismul agenţiei tale nu ne 
este superior cu nimic. 

Nate își înghiţi replica „Cine pe cine a racolat?”, fiindcă știa că 
nu era corect și presupunea că era foarte posibil să-ncaseze o 
palmă. „Coordonarea agentului, domnule Ofiţer de Caz”, gândi 
el, „nu mai insista”. 

Însă Dominika nu terminase. 

— Rușii au inventat spionajul, flutură ea o furculiţă spre 
bărbat. Ştii ce-nseamnă konspirația? Operarea în secret, fără a fi 
detectat, ceea ce voi americanii numiţi spionaj, a fost inventată 
de noi. 

„Ei au inventat spionajul? Cum rămâne cu chinezii în secolul 
al VI-lea î.e.n?” Nate ridică braţele, prefăcându-se că se predă. 

— Bine, vreau doar să fim prudenti. 

Dominika îl privi pieziș, citindu-i haloul purpuriu, constant și 
strălucitor, și decise că (a) n-o subaprecia și (b) îl iubea cu 
adevărat. 

— Deci, vrei să studiezi notițele? 

— Da, va trebui să memorez datele de la Direcţia X. Gable nu 
va avea timp să trimită cerinţele până mâine seară, zise Nate și 
se gândi: „Oricum, cerinţele nucleare ale Centrului în sine vor fi 
informaţii de aur pentru analiștii din Langley”. 

— Avem multe de făcut, concluzionă Dominika. 

O pauză. 

— Și nu putem fi văzuţi împreună pe stradă, spuse Nate. 

Altă tăcere. 

— Am putea utiliza apartamentul meu conspirativ, sugeră 
Dominika. Pentru a continua planificarea operativă. 

— Ar fi mai discret decât camera asta de hotel, încuviință 
Nate. la-o înainte. Eu vin după o jumătate de oră. Care-i adresa? 

— Stuwerstrasse, numărul 35, apartamentul 6. Vino peste o 
oră. 

— Ne vedem acolo, încuviinţă Nate cu un nod în gât. 

— Sună de două ori scurt și o dată lung, îl învăță Dominika, 
abia simţindu-și buzele. 

— Confirmare, răspunse în mod idiot Nate în stilul piloților de 
testare. 

Dominika deschise ușa, apoi îl privi. 

— Și, Neit, zise ea, nu contează dacă ești bădăran. 

e 

Dominika începuse să vadă culorile pe când avea cinci ani. 
Cuvintele din cărțile ei aveau nuanțe roșii și albastre, muzica 
viorii mamei era însoțită de măsuri maro și purpurii, care se 
succedau, plutind prin aer, iar poveștile pe care tatăl ei, 
profesor, i le spunea la culcare în rusă, engleză și franceză 
zburau pe aripi albastre și aurii. La vârsta de șase ani, un 
psiholog, coleg cu tatăl ei, diagnosticase - în secret - că deţinea 
calităţi sinestezice și că avea, de asemenea, rara abilitate 
suplimentară de a citi emoţiile și stările sufletești ale oamenilor 
după aurele colorate ce-i înconjurau. 

Sinestezia o contopise cu muzica și dansul, lansându-i cariera 
în Școala Academică de Coregrafie din Moscova și pregătind-o 
pentru Baletul Bolșoi. Un rival îi rupsese însă metatarsienele de 
la piciorul drept și-i pusese capăt carierei în balet într-o singură 
după-amiază. Vulnerabilă și plutind în derivă, fusese racolată în 
SVR de unchiul ei abil, care era pe atunci director adjunct al 
Serviciului. El o convinsese să se alăture Serviciului, în timpul 
parastasului pentru iubitul ei tată. 

Cam atunci a început buistvo - furia, mânia, temperamentul 
care avea să răbufnească drept reacţie față de minciunile și 
trădările Serviciului și împotriva birocraţilor plini de sine care-i 
confiscaseră și-i împovăraseră viaţa. Dominika pierduse de mult 
idealismul patriotic al tinereţii. Peste furie se suprapuneau 
tristețea și mâhnirea, așa cum numai un rus putea jeli, vaste și 
întunecate ca stepele, văzând cum succesorii sclerozatului Birou 
Politic sovietic - escrocii excluși din KGB, oligarhii însetați, 
baronii crimelor și președintele cu chip de pocherist, cu privirea 
lui piezișă - manipulau potenţialul Rusiei, vindeau viitorul și 
risipeau patrimoniul magnific al lui Tolstoi, Ceaikovski, Pușkin și 
Ulanova, cea mai mare balerină din toate timpurile, idolul 
copilăriei Dominikăi. Totul avea loc în spatele multor cortine, 
sub mascarada unui guvern, a unui stat suveran, totul avea loc 
în spatele cortinelor Kremlinului. 

Părinţii ei întrupaseră sufletul rus - tatăl era profesor de 
literatură, iar mama violonistă - dar fuseseră măcinaţi între 
piuliţa sovietică și pisălogul lui Stalin, destăinuindu-și gândurile 
cele mai intime doar unul celuilalt, departe de urechile micuţei 
Dominika, pășind cu grijă prin viaţă tot așa cum cetățenii merg 
acum pe strazile Moscovei, diferiți și totuși la fel, mituind 
plictisiti în stânga și-n dreapta, fierbându-și apa gălbuie de la 
robinet și, în afara Moscovei, visând la lapte și așteptând să vină 
carnea și păzindu-și cu grijă preţioasa cutie cu caviar pentru 
maslenița, sărbătoarea ce vestea sfârșitul iernii - o tradiţie la fel 
de veche ca Rusia însăși - aducând cu ea promisiunea 
primăvăratică a soarelui, a căldurii, a hranei și a schimbării, care 
nu sosește niciodată. Niciodată. 

Când a urmat Academia SVR și apoi a inhalat miasmele de 
dezinfectant din Școala de Vrăbii, după care a primit cea dintâi 
detaşare  incitantă în străinătate, la Helsinki, sinestezia 
Dominikăi a devenit o calitate operativă. Era capabilă să 

citească minciunile și suspiciunile din propria ei rezidentura. 
Când i-a întâlnit pe inexpresivii agenţi CIA care s-au ocupat de 
ea după ce fusese racolată, femeia a citit halourile constante - 
același purpuriu regal ca al tatălui ei - iar în cazul lui Nathaniel 
Nash, purpuriul luminos de pasiune. Pasiune pentru CIA, pentru 
tara lui și, poate, pentru ea. 

Cei doi își începuseră relaţia, împinși unul în brațele celuilalt 
de stresul pe care i-l provoca spionajul Dominikăi și de grija lui 
Nate pentru siguranţa ei. Au făcut dragoste împotriva tuturor 
regulilor, împotriva raţiunii, ignorând absolut toate măsurile de 
securitate. Dominika se convinsese că, întrucât comitea deja 
acte de spionaj, n-ar mai fi contat prea mult un al doilea glonţ în 
ceafă pentru că se culcase cu Principalul Ilnamic. Când Nate 
șovăia, retrăgându-se în spatele regulilor, îngrijorat de posibilele 
efecte asupra carierei sale, furia și mândria Dominikăi nu-l 
cruțau. 

După aproape un an, situaţia se schimbase. Dezgustul ei față 
de zveri, fiarele din Moscova, crescuse. Ştia că Ziuganov mai 
degrabă ar lichida-o decât să-i arunce o privire, dar mai știa că 
protecția lui Putin îl va ţine pe director la distanţă, cel puţin o 
vreme. Dominika se întreba destul de serios dacă va fi nevoită 
să-l omoare pe Ziuganov înainte ca bărbatul s-o ucidă pe ea. lar 
furia ei la gândul că bietul Korcinoi fusese împușcat la numai 
câţiva metri de libertate i se învolbura nestăvilit și fără încetare 
în piept. Bănuia că reîntoarcerea la ofițerii de caz din CIA fusese 
inevitabilă și suspecta că profesioniștii aceia zâmbitori știau deja 
acest lucru. Era mulțumită de reluarea contactului cu CIA și cu 
Gable; acesta avea dreptate, îi lipsise jocul. Și se gândise de 
asemenea mult la Nate - ultimul lucru pe care i-l spusese înainte 
ca Dominika să se întoarcă în Rusia fusese că ţinea la ea. 
Perfect, totuși femeia nu avea să i se ofere din nou. 

Se pieptănă în baie cu peria veche, cu mâner lung din baga, 
care fusese cândva a străbunicii ei, prababușka, din St. 
Petersburg. Dominika o adusese la Academie, apoi la Școala de 
Vrăbii, ca și în prima misiune de la Helsinki. Era una dintre 
puținele ei amintiri de familie. Se uită la peria din mâna sa. 
Mânerul curbat și elegant o ajutase să-și elibereze - să-și 
descătușeze - imboldurile adolescentine nocturne, fără să se 
rușineze. Pe măsură ce devenise femeie, Dominika observase 
emergenţa „sinelui ei tainic”, o altă parte a ei, erotic și țâfnos și 

întrebător, care trăia discret în adăpostul antiuragan baricadat 
în adâncul ei - asta până când deschisese ușa. Lăsă peria din 
mână și se întrebă ce așteptări avea din partea unei vieţi de 
spionaj pe muchie de cuţit, din partea Udrankăi care de-abia 
rezista, din partea lui Nate deschis și sfâșiat de conflicte, din 
partea ei înseși. 

Interfonul din stradă băzâi: piu-piu-piiiu. 

e 

Lucrară până se înseră, apoi se opriră. Masa era acoperită de 
hârtii. Două pahare cu apă lăsaseră cercuri pe paginile cu 
cerinţele Direcţiei X din SVR privind temperaturile gradientului 
termic din rotoarele cu gaze ale centrifugelor iraniene din 
Natanz. Dominika se sculă de la masă, își îndepărtă o șuviță de 
păr din ochi, se trânti pe sofaua micuță din colțul camerei și-și 
azvârli pantofii cât colo. 

— Mâine avem o șansă excelentă de succes, comentă ea. 

— Asta dacă Jamshidi nu se răzgândește, zise Nate de la 
masă. 

— Nu se va răzgândi. Nu-și poate permite scandalul. Și nu-i 
poate rezista Udrankăi. Patima lui este mai puternică decât 
frica. 

— Dacă refuză să coopereze, o să-ţi pui în practică 
ameninţarea? întrebă Nate. O să-l trădezi mullahilor? 

— Bineînţeles. Nu pot fi văzută ca o persoană care recurge la 
cacealmale fără acoperire. Femeia ridică din bărbie și se uită la 
el. Tu n-ai proceda la fel? Ce ai face, dacă Jamshidi ar refuza să 
coopereze? 

— Nu știu... Aș încerca să-l conving, să apelez la raţiunea lui 
ca om de știință. 

— Și dacă tot ar refuza? 

— Atunci aș încerca să-l dau afară din AIEA pentru o acuzaţie 
măruntă. 

— Ca să se întoarcă nestingherit la el în ţară și să-și continue 
munca distructivă? 

Dominika întinse picioarele și își îndoi degetele. 

— În CIA, răspunse Nate, noi nu eliminăm o ţintă dacă refuză 
racolarea. Așteptăm și o urmărim, după care revenim, peste o 
lună sau un an sau cinci ani. In plus, nu-i facem propunerea 
până nu suntem aproape siguri de rezultat. 

Mișcările degetelor ei încetară. 

— În privinţa mea, aţi fost siguri? Aţi știut ce voi răspunde 
înainte să puneţi întrebarea? 

— Eu n-am fost sigur; mi-am ţinut degetele încrucișate când 
am început să-ţi vorbesc despre o colaborare. Am crezut că știu 
- am sperat că știu - care-ţi va fi răspunsul. Nate începu să 
aranjeze hârtiile de pe masă. Apoi lucrurile s-au complicat... 

„Ar fi cazul să tac. lisuse!” Degetele ei de la picioare 
începuseră din nou să se miște. 

— Și chestia cealaltă, întrebă Dominika, făcea parte tot din 
operaţiune, din racolarea mea? 

Buza superioară a lui Nate se umezise și hârtiile i se lipeau de 
palme. 

— Care „chestia cealaltă”? întrebă el. 

— Tu despre ce crezi că vorbesc? Când am făcut dragoste. 

— Și tu ce crezi, Domi? exclamă bărbatul. Mai ţii minte ce ți- 
am spus în Estonia, înainte să traversezi podul și să te întorci în 
Rusia? Am spus... 

— Ai spus că nu avem timp suficient ca să-mi spui cât de rău 
îți pare pentru ceea ce mi-ai reproșat, că nu avem timp să-mi 
spui ce însemn eu pentru tine, ca femeie, ca iubită, ca 
parteneră, că nu avem timp să-mi spui cât de mult îţi voi lipsi. 

Se lăsă tăcerea, întreruptă doar de sunetul unui claxon pe 
stradă. Dominika își cobori ochii spre propriile ei mâini pe care le 
ținea încrucișate în poală. 

— Mi-am amintit corect? întrebă ea șoptit. 

— Ce noroc pentru noi că, în ajunul întâlnirii noastre cu 
Jamshidi, memoria ta bine cunoscută nu te-a abandonat, zise 
Nate. Se opri din aranjatul hârtiilor și o privi în ochi. Tot ce am 
spus a fost purul adevăr, adăugă el. 

Gura femeii zvâcni ușor, suprimând un surâs sau poate altă 
emoție. 

— Bun, spuse ea repede, e bine că lucrăm iarăși împreună. 

Bula se spărsese; amândoi o știau. Era unica modalitate. 

— Ți-e foame? întrebă ea. Vrei să ieșim pentru cârnaţii lor 
oribili cu varză? 

— Ce-ai cu cârnaţii? zise Nate. Mie-mi plac. 

— Protivno, dezgustător. 

— Adică îţi place mai mult sa/o? 

Dominika se ridică în capul oaselor și-și îndreptă umerii. 

— Salo este o delicatesă, rosti ea. 

— Este pur și simplu slănină, iar voi, rușii, o mâncaţi rece și 
netratată în niciun fel - cu cât mai grasă, cu atât mai bună. 

Dominika suspină și clatină din cap. 

— Nevinnii, spuse ea, cât de puţine știi - aproape ca un copil. 

— Poate că n-ar trebui să ieșim pe stradă. 

— Știu un restaurant cu grădina acoperită, „Buna și bătrâna 
balenă” - e-n parc. Putem sta departe de centru, sugeră 
Dominika, văzându-l că șovăie. Haide, duska. Voi sta cu ochii-n 
patru și te voi proteja. 

Ştia că era pricepută, dar știa în același timp că Nate era de 
două ori mai bun decât ea în operațiunile de stradă. 

Bărbatul deschise ușa blocului de apartamente și ieșiră pe 
trotuar. Niciunul dintre ei nu înregistră în mod conștient că 
amândoi, simultan, cercetară trotuarul de vizavi, apoi ambele 
părţi ale străzii când se întoarseră ca să meargă spre Prater, 
traversând animata Ausstellungstrasse și utilizând bulevardul cu 
două sensuri, pentru a se uita din nou în ambele părți și a se 
asigura că nu existau posibili agenţi de filaj. Lăsară traficul în 
urmă și merseră pe jos pe Zufahrtstrasse, mărginită de arbori, 
apoi intrară în parc, trecură pe lângă gherete și căsuțe, 
ghirlandele de lumini și roata uriașă, permanent vizibilă 
deasupra vârfurilor copacilor, cu cabinele ca din turtă dulce, cu 
acoperișuri albe și arcuite. Dominika îl prinse pe Nate de braţ în 
timp ce se plimbau prin aromele de dulciuri, prăjituri și fripturi, 
și amândoi înregistrară mental fețele, hainele și pantofii 
trecătorilor, pentru a le putea recunoaște dacă aveau să reapară 
cumva. 

Seara de vară era răcoroasă și plăcută. Braţul gol al Dominikăi 
era destins și cald și Nate simţi în gât nodul acela familiar - 
dorinţă, tandrețe, pasiune - și privi profilul cu trăsături clasice al 
femeii, reflectat în o sută de lumini rotitoare, iar ea îl surprinse 
uitându-se la ea și-l smuci ușor de braţ, ca să rămână 
concentrat, apoi îl trase spre mesele restaurantului de sub tei. 
Se numea Der Gute Alte Walfisch - „Buna și bătrâna balenă” - și 
comandară chiftele din varză murată cu muștar, saverbraten și 
varză roșie pentru Dominika, Nürnberger Rostbratwurst cu sos 
de hrean pentru Nate și o sticlă de Grauburgunder, însă femeia 
clătină din cap și refuză să toasteze când el ridică paharul. 

Nate puse paharul pe masă fără să soarbă din el. 

— Ce s-a-ntâmplat? 

Dominika făcu un gest larg din braţ, arătând farfuriile de pe 
masă. 3 

— Astea! zise ea. In Rusia, singurii care mănâncă aşa sunt 
siloviki, motanii grași care se ling pe labe și torc când dragul 
nostru președinte îi scarpină după urechi. Toţi stau în casele lor 
de vacanţă, în vilele lor și în staţiuni de odihnă - știi de palatul 
lui Putin de la Praskoveevka, la Marea Neagră? A furat fonduri 
de la spitale ca să-l construiască. 

Nate își ridică iarăși paharul. 

— În cazul ăsta, beau pentru înfrângerea si/ovikilor, zise el. 
Dominika Egorova îi va ţine treji nopţile, ca demonii din 
gospodăriile rusești - cum le ziceţi voi? - care trăiesc sub 
dușumele și ciocănesc toată noaptea? 

Dominika își ridică paharul și-l atinse de al lui. 

— Barabașki, zise ea, bocănitorii, spiridușii răi, domovoi. 

Nate sorbi din vin. 

— Asta ești tu - domovoi din palatul lui Putin, de sub podele. 
Atât doar că el nu știe că ești tu. 

— Mulţumesc foarte mult, răspunse femeia. Domovoi miros 
urât și sunt antipatici. 

— Tu în niciun caz nu miroși urât. 

— Amuzant, comentă Dominika. Toţi bărbaţii din familia ta 
sunt la fel de fermecători? 

Nate ridică o mână. 

— Haide să nu ne-ndreptăm în direcţia asta. Mai bine să 
discutăm despre bocănitori și ciocănari. 

— Poftim? se încruntă ea. 

— Las-o baltă. 

Dominika se aplecă spre el. 

— Nu, nu poţi să refuzi. Acum m-ai făcut curioasă. 

— Haide să vorbim despre altceva, zise Nate și turnă vin în 
ambele pahare. 

Dominika îl privea fix în continuare, deși bărbatul își feri ochii. 

— Trebuie să te asiguri că agenta ta e mulţumită și motivată. 
Povestește-mi! 

Nate inspiră adânc. 

— Nu-i nimic așa de dramatic. Am doi fraţi, ambii mai mari. 
Parteneri în firma de avocatură a familiei. Tata este avocat, 
bunicul a fost judecător. Străbunicul a înfiinţat firma. În statul 


VP - 93 


Virginia, comitatul Dinwiddie, lângă capitala Richmond. „Vechiul 
Sud” - știi ce-nseamnă asta? 

Ea încuviinţă din cap. 

— Războiul vostru civil. Abraham Lincoln. Filmul Pe aripile 
vântului, da, știu. 

— Așa-i, un film bun. Nate o bătu ușor pe dosul palmei. Pentru 
mine, copilăria și adolescenţa au însemnat o concurență 
permanentă. În școală, în sport, noi am fost mereu luptători, mai 
ales frații mei. Lor le place să câștige, ca tatii și bunicului; 
întregii familii îi place să discute în contradictoriu, toţi sunt 
avocaţi. Unicul lucru la care am fost mai bun decât ei a fost 
înotul; într-o vară l-am tras până la mal pe fratele meu cel mare, 
după ce i se răsturnase barca cu pânze. Am crezut că i-am 
salvat viața, dar când am ajuns pe uscat, a început să se lupte 
cu mine - eram mai mic -, m-a aruncat înapoi în lac și s-a-ntors 
singur acasă. Cred că nu s-a gândit nicio clipă să-mi 
mulțumească. El trebuia să-nvingă. Fraţii mei s-au însurat cu 
fete respectabile din familii sudiste vechi. Ascultătoare și 
afabile. Totul așa cum se desfășurase de patru generaţii. Mereu 
învingători. Cumnatele mele epuizate făceau față doar cu pastile 
și bourbon. Am aflat că soţia fratelui cel mare se răzbuna pe el 
culcându-se cu membrii frăţiilor din Richmond. l-aș fi putut-o 
trânti în faţă, drept răsplată pentru toate șuturile încasate, dar 
ar fi însemnat o înfrângere - pentru toată familia -, așa că am 
renunţat s-o fac și am plecat la universitate. Tata dorea să 
urmez tot avocatura. A fost o criză serioasă când am studiat 
însă rusa, după care am urmat altă carieră. Ei au pus rămășag 
c-o să dau greș și în doi ani o să mă întorc acasă. 

Femeia sorbi din vin. 

— În schimb ești acum aici, și mă ai pe mine, iar noi suntem 
agenți cutezători, impulsivi și periculoși, care salvăm lumea și 
plănuim distrugerea răului. 

— Ilmenno, exact, încuviință Nate. Nu mai mănânci ultima 
chiftea? M-am plictisit să vorbesc despre mine. 

— la-o. Dar spune-mi ceva, Neit, tu nu-ți urăști familia, nu-i 
așa? Nu trebuie să-ți uiţi niciodată familia. Ea va fi întotdeauna 
alături de tine, gata să te-ajute. Așa cum maică-mea este 
întotdeauna alături de mine când am nevoie de ea. 

— Crezusem că mama ta a murit acum câţiva ani. 

— Da, însă ea e mereu în apropiere. 

— Te referi la amintirea ei? E normal să-ţi amintești părinții, 
aprobă Nate. Toţi ni-i amintim. 

— Este mai mult decât o simplă amintire. Uneori o pot vedea, 
îmi vorbește. 

El se lăsă pe spate în scaun. 

— Ca o fantomă? 

Trebuia oare să expedieze o telegramă la Cartierul General, 
ca să anunţe despre episoadele schizofrenice ale DIVEI? 

— Nu te mai uita așa la mine, spuse Dominika. Nu sunt 
sumasșeașii, nebună. Toţi rușii simt o apropiere cu străbunii și 
cu prietenii lor. Noi avem o mistică aparte. 

— Da, da. Asta vine din sticla zilnică de votcă, zise Nate. Mai 
vezi și alte fantome? 

Păstrase glasul neutru. 

— Mai e o fată din Școala de Vrăbii, care a murit, și prietena 
mea din Finlanda, cea care a dispărut. 

Dominika își cobori privirea spre propriile palme. 

— Ea a fost Vrabia dinainte? întrebă Nate. 

Dominika încuviinţă trist. 

— Știu că Centrul a eliminat-o. 

— Și ele îţi vorbesc? 

Femeia se aplecă în faţă și-și rezemă bărbia într-o palmă. 

— Nu te speria, doctore Freud, n-am luat-o razna. Doar îmi 
amintesc prietenele. Ele sunt alături de mine în spirit și mă ajută 
să supraviețuiesc în zilele când tu nu ești aici. Pentru mine sunt 
ca rusalcele noastre, sirenele care stau lângă râu și cântă. 

— Am citit despre rusalce și folclorul rus, zise Nate, dar nu 
cumva ele cântă bărbaţilor ca să-i atragă în apă și să-i înece? 

— Par periculoase, este? spuse Dominika și pe buze îi flutură 
o urmă de surâs. Dar în seara asta ele nu-s aici, pentru că tu ești 
aici. 

Întinse mâna spre a lui și i-o strânse. 

O chelneriţă blondă cu dirndl, rochia tiroleză tradiţională, veni 
să debaraseze masa și se aplecă pentru a strânge farfuriile și 
tacâmurile, fără să se grăbească, privindu-l pe Nate când se 
întinse după recipientul cu muștar. Decolteul tradițional era 
adânc, iar bluza îi era bine întinsă pe rotunjimi. Balansând 
farfuriile pe un braţ, izbuti să-și tapeze ușor părul și-l întrebă pe 
Nate în germană dacă mai dorea și altceva. Bărbatul zâmbi și se 
mulțumi să facă semnul universal al semnăturii prin care cerea 

nota de plată. Zâmbetul lui dispăru când reveni spre Dominika. 
Era iritată. Nemulţumită ca un cazac. Scântei incandescente 
dintr-o sudură cu arc. 

— Haide, ce naiba, zise el. Crezusem că noi suntem agenţii 
periculoși care salvează lumea. 

— Mă iubești? întrebă Dominika în rusă. 

— Poftim? Ce legătură are cu asta? Nu-i decât o ospătăriță 
drăguță. 

— Să știi că Dunărea nu-i foarte departe, zise femeia. Eu le 
știu pe rusalce. Te vor târî... 

Se opri brusc și privi peste umărul lui Nate. 

Instruirea intrată în sânge îl opri să se întoarcă, dar se uită la 
fața Dominikăi și aşteptă. 

— Doi bărbaţi, cu mâneci scurte, rosti ea cu glas scăzut. Unul 
înalt, unul gras. 

— Cel scund are o pălăriuță tiroleză? 

Ochii ei îi scrutară chipul, impresionată. 

— Foarte bine! Erau în faţa noastră când am străbătut parcul. 

— Apoi s-au oprit la o gheretă cu mâncare, ca să ne lase să 
trecem pe lângă ei, urmă Nate. 

— Și au trecut pe lângă noi când ne-am așezat aici. 

— Ce fac acum? 

Dominika strânse din umeri. 

— Se întorc pe alee, mâncând îngheţată. 

— Trei intersectări. E timpul să părăsim parcul, spuse Nate. 

Plătiră și, fără grabă, porniră în direcţia opusă, pe 
Messestrasse, se opriră în barul hotelului Messe ca să bea ceva, 
apoi ieșiră prin grădina hotelului, intrară în complexul 
Messezentrum exact înainte de închidere și-l străbătură în 
sensul invers acelor de ceasornic, până ajunseră la ieșirea de pe 
Ausstellungstrasse, traversară în fugă strada, deși semaforul 
arăta roșu, și urcară treptele în cartierul Dominikăi. Nu zăriseră 
niciun fel de mișcare extraordinară fată de mișcările lor 
provocator de agresive, niciun fel de filaj evident din spate sau 
paralel, nici din partea vreunor pietoni, nici a vreunor mașini. De 
asemenea, nu-i zăriră pe Mult și Jeff cu pălăriuţa. Se opriră iarăși 
la un bar de șnapsuri pe Arnezhoferstrasse și priviră afară pe 
fereastră, obosiţi și gâfâind ușor, dar surescitaţi de pulsul străzii, 
de afrodiziacul sunetelor, mişcării și  eșapamentelor 
autovehiculelor. Doza de adrenalină cauzată de posibilul inamic 

nevăzut se diluase. Nu simțeau că ar fi urmăriţi, strada nu 
oferea absolut niciun indiciu. Dominika se întrebă dacă bărbatul 
era la fel de „agitat” ca ea și dacă avea să încerce să se culce 
cu ea. Și-o dorea aproape dureros, dar n-avea s-o sugereze ea 
prima. 

— Ești neliniștit pentru ziua de mâine? îl întrebă. 

Umerii lor aproape se atingeau și îi putea simţi căldura 
corpului prin cămașă. 

— Nu, cred că va fi bine. Tu? întrebă Nate. 

Haloul purpuriu din jurul capului său pulsa. 

— Mă aştept ca iranianul să-ncerce s-o ia pe ocolite, dar nu ne 
poate refuza, zise Dominika. Vrabia mea va fi în apartament. Își 
va face apariţia pentru a reaminti că savantul Jamshidi a fost 
șalun, băiat rău. 

— Te-ai gândit, o întrebă Nate, că dacă mica noastră 
operațiune se poticnește, dacă Jamshidi începe să chiţăie, 
Centrul va dori într-un final să știe dacă Vrabia ta a făcut parte 
din operaţiunea asta cu steag fals și cât de multe știa? Dacă 
merge prost, o s-o taie-n bucățele. 

Dominika se întrebă câte bucățele aveau să obţină din 
Udranka cea cu picioare lungi, înaltă de 1,85 m. 

— Ea n-are unde să se ducă, îi răspunse. N-are absolut pe 
nimeni. 

— Cred că ar trebui s-o includem într-un plan de evacuare de 
urgență, dacă va trebui să o ștergem rapid. 

Dominika îl privi pe Nate în semiîntunericul barului. 

— Ai face așa ceva? 

— Acum face parte din operaţiune. 

Grija pentru fata ignorantă nu era însă totul, gândi Nate. Dacă 
ei trebuiau să se retragă, expedierea Vrabiei într-un loc sigur ar 
fi cauterizat orice fisură. Totuși Dominika era vizibil mișcată. Îi 
zâmbi. 

Se priviră peste tăblia din plastic a măsuţei, cu jumătate din 
fețele lor slab iluminate de spoturile din spatele barului. Nu se 
atinseră, nu vorbiră. Dominika putea simţi electronii sărind prin 
spaţiul dintre ei, îi percepea în accelerarea bătăilor propriei 
inimi. Ochii cercetară chipul bărbatului - gura lui, ochii, șuvița 
de păr de pe frunte. El o privea și femeia își imagină atingerea 
pielii lui. Își spuse că ea nu va iniţia nimic - nu va iniția nimic - 
deși avea nevoie de el. Avea nevoie de el ca să-i ușureze povara 

ce însoțea noua ei viață de cârtiță, o trădătoare a propriei ţări, 
aflată la un pas de camera de execuţie. Dar nu va iniţia nimic. 

Nate o privi și-i văzu buzele tremurând. În Helsinki, ar fi luat-o 
pe sus și ar fi dus-o în pat. Nu și acum. Ea reapăruse din 
Moscova, era dispusă să reia activitatea ca agent infiltrat... al 
lui. Nate nu avea să pericliteze o astfel de situaţie, nu avea să 
trateze cu lipsă de respect memoria lui MARBLE. Privind părul 
Dominikăi, luminat din spate, Nate se gândi la tot ce trebuia 
făcut. 

Aura lui purpurie, de obicei neclintită, constantă, pâlpâi pe 
neașteptate în aerul nopţii. Într-o străfulgerare, intuiţia 
remarcabilă a Dominikăi îi spuse că bărbatul continua să lupte 
împotriva disciplinei lui profesionale, chiar în vreme ce se 
împotrivea pasiunii pe care i-o putea citi în privire. Ştia că n- 
avea să mai poată suporta din nou să vadă cum lumina îi 
pălește din ochi în timp ce stăteau unul lângă altul în pat. 

— Vom discuta despre măsurile de protecţie pentru Vrabia 
mea mai târziu, spuse ea. În clipa de faţă, amândoi avem nevoie 
de somn. 

— Vrei să stau cu tine peste noapte? o întrebă Nate, gândind 
operaţional. 

Dominika știa care era înțelesul acelei întrebări. Seara își 
pierduse scăpărarea. 

— Cred că nu, Neit, zise ea. 

Achitară nota și merseră pe străzi tăcute spre blocul 
Dominikăi. Nate o privi și ofițerul de caz dinăuntrul lui înțelese 
ce decisese femeia și motivul pentru care o făcuse. Corect. 
Prudent. Sigur. Dominika îl sărută superficial pe obraz, se 
întoarse și intră fără să se mai uite în urmă. 

În apartamentul ei, cu ochii închiși, Dominika stătea cu 
spatele lipit de ușa dormitorului, strângându-și umerii cu 
palmele. Ascultă sperând să audă vreun sunet pe stradă, 
bărbatul care suna la interfon, pentru ca ea să-i deschidă ușa și 
să-l aștepte să urce treptele în goană, în brațele ei. 

Își azvârli pantofii din picioare, își trase rochia peste cap și se 
trânti pe singurul pat, afundându-se în cuvertura plușată, 
încercând să nu se gândească la Nate, nici la ticăloșii din Centru 
și nici la operaţiunea de a doua zi cu Jamshidi, atât de riscantă, 
ori la furnicăturile din pielea capului și umezeala dintre 
picioarele ei, care nu mai dispărea. Dominika se răsuci pe o 

parte cu un geamăt, șovăi, apoi se întinse după peria vechii ei 
prababușka de pe noptiera de lângă pat. Peria străbunicii ei. O 
tinu în mână, familiară, totuși interzisă. Ştia că în trei minute va 
tremura din tot corpul, cu ochii daţi peste cap sub pleoapele 
fremătând, iar după alte două minute va adormi. Căută cu 
privirea vreuna dintre prietenele ei în colţurile întunecate ale 
camerei, dar în seara asta nu era nicio sirenă. Doar amintirea lui 
Nate și a expresiei lui sincere, îndurerate, când vorbea despre 
sine, a ochilor săi care alergau de colo-colo când mergeau pe 
străzi întunecate și a feţei lui când o privea. 

Cu un alt geamăt, azvârli peria, care zăngăni căzând undeva 
prin cameră, se întoarse pe burtă și se pregăti pentru altă 
noapte de nesomn. 


CHIFTELE DE VARZĂ MURATĂ DIN PARCUL PRATER 


Căliți în unt ceapă și usturoi zdrobit, adăugați şuncă 
tocată și făină, și tineti pe foc până se rumenesc. Într- 
un bol, amestecați varză murată bine stoarsă, ouă, 
pătrunjel și supă concentrată de vită. Transferatți 
amestecul în cratiţă și lăsați să scadă, până se obține 
o pastă densă. Lăsaţi să se răcească. Pregătiți chiftele 
din amestecul obținut, treceți-le prin făină, ou și 
pesmet, după care prăjiți-le la foc iute, până se 
rumenesc. 

7. 


Nate avusese mare grijă cu deghizarea lui în analist nuclear al 
Direcţiei X din SVR. Deghizarea pentru întâlniri de aproape este 
în aceeași măsură artă și știință, mai puţin o chestiune de 
mustăţi false sau lentile de contact colorate, câteodată mai 
degrabă un număr limitat de detalii mărunte care, luate laolaltă, 
oferă o impresie, stabilesc imaginea vizuală care este preluată 
de mintea observatorului, completând iluzia. În amurg se 
întâlniră în punctul de rendez-vous. Dominika examină 
îndeaproape produsul final. 

Ea aprobă tunsoarea pe care și-o făcuse Nate în cursul 
dimineţii, scurt în părţi și lung deasupra. Sacoul simplu, cu trei 
nasturi, era în vogă din Alpi până în Urali. Cravata pe care o 
alesese era însă complet greșită („Niciun moscovit n-ar purta 
vreodată așa ceva”), ca urmare deciseră să-și lase descheiată la 
gât cămașa bleu cu guler cu colţuri lungi. Pantofii erau polonezi, 
cu vârf pătrat și aplatizat, cumpăraţi dintr-un magazin de 
reduceri („Scandaloși”, comentă Dominika. „Asigură-te că el îi 
va vedea.”), iar ochelarii aveau lentile fără dioptrii și cu rame 
metalice aurii, ieftine. Se declară mulţumită. 

În după-amiaza aceea Nate se întâlnise cu un agent din Staţia 
Viena pentru 30 de secunde, ca să primească o trusă pentru 
deghizare rapidă de la Biroul de Servicii Tehnice. Trusa BST 
conţinea o coroană dentară aurită, role din silicon care să ridice 
pometii, inserţii prismatice pentru un pantof, care să provoace 
un șchiopătat, pensule pentru colorarea părului, mustăţi și 
adeziv, o aluniţă de obraz și o sticluță cu o substanţă chimică 
(cu rulou de aplicare), care să creeze temporar o pată roșiatică 
pe dosul palmei sau pe gât. Nate decise s-o utilizeze doar pe 
ultima dintre acestea. 

— Nimic nu distrage atenţia mai eficient ca un mic detaliu, îi 
explică Nate. Dominika privea cu scepticism pata purpurie 
neregulată de pe dosul mâinii lui. Voi aţi ratat glasnostul fiindcă 
trei ani de zile v-aţi holbat la fruntea lui Gorbaciov. 

— Nekulturnii, pufni ea, după care porniră spre apartamentul 
Udrankăi. 

În mod automat, fără să se fi vorbit între ei, amândoi merseră 
pe un traseu ocolitor, privind într-o parte și-n cealaltă a străzilor 
când traversau, găsind colţuri duble și urmărind orice fel de 
reacții, pentru ca într-un final să-și facă semn mulţumiţi că nu 
erau filați. Pe stradă, Dominika trebuia să fie mai vigilentă ca de 
obicei și văzu, ușor invidioasa, că Nate acţiona de fiecare dată 
impecabil. 

În timp ce urcau în tăcere scara întunecoasă din clădirea 
Udrankăi, Nate se întinse și o prinse pe Dominika de încheietura 
mâinii. O trase apoi cu fața spre el, la jumătatea scării curbe. 
Prin casa scării se auzeau zgomote slabe din spatele ușilor. 

— Înainte de a intra, șopti el, vreau să-ţi spun cât de bine este 
să lucrez din nou cu tine. 

Continua s-o ţină de mână. Femeia nu spuse nimic, nesigură 
cum să reacționeze, neînțelegând ce însemna totul. 

— Operaţiunea asta cu iranianul, urmă Nate, este foarte 
inspirată. Dacă vom supraviețui, vom putea schimba toată 
ecuaţia. 

Îi zâmbi apoi ca un școlar, iar haloul din jurul umerilor îi era 
purpuriu. „Să-i pecetluiesc declaraţia cu o sărutare?” se întrebă 
ea. Nu, n-avea să-și mai calce peste mândrie. 

— Și mie-mi place să lucrez cu tine, spuse Dominika 
ridicându-i mâna și privindu-i pata colorată, chiar dacă arăţi ca 
un napevat, un trol care trăiește sub un pod. Își eliberă mâna cu 
blândeţe. Haide, mai avem o jumătate de oră până sosește 
bufnița noastră. 

În apartament, Udranka îl evaluă în tăcere pe Nate cu o 
privire care îi observă silueta subțire, mâinile, linia maxilarelor. 
O Vrabie care estima un viermișor. Se uită apoi cu subinţeles la 
Dominika, de parcă ar fi întrebat-o: „Cum e-n pat?” Udranka 
purta o rochie mini de culoarea ruginii, mulată pe piept și pe 
fese, și pantofi negri cu toc ce o făceau să pară și mai înaltă. In 
timp ce Dominika meșterea în cofretul camuflat, pentru a 
dezactiva echipamentul audio și video al Centrului, Udranka se 
așeză lângă Nate pe sofa. 

— Ești din Moscova? îl întrebă în rusă. 

— Da, am sosit aseară, răspunse Nate. 

În dimineaţa aceea memorase orarul curselor Aeroflot, 
anticipând că Jamshidi ar putea pune aceeași întrebare. 

— Și ai mai lucrat cu Egorova până acum? continuă ea. 

Udranka nu știa că Nate era un ofiţer de caz american. Era 
mai prudent ca ea să nu afle niciodată. 

— Nu, asta-i prima dată. 

Nate era gata s-o felicite pe Udranka pentru succesul avut cu 
iranianul, dar se opri la timp. Un simplu analist SVR, care se 
concentra exclusiv asupra debriefingului ce avea să urmeze, nu 
ar fi cunoscut asemenea detalii operative. 

Udranka îl privea de pe sofa. Incrucișă picioarele și mușchii 
coapselor ei unduiră; pe sub rochie se întrevedea începutul 
curbelor seducătoare ale feselor. 

— Aș fi zis că voi doi vă cunoașteţi dinainte, vorbi ea și o privi 
pe Dominika, revenită între timp în cameră. După felul cum aţi 
intrat împreună... nu știu... 

— Haide să lăsăm jocurile de-a ghicitul pentru altă dată, 
devușka, prietena mea, zise Dominika zâmbind. 

— Ei bine, să știi că mie-mi place, spuse Udranka. Are o față 
interesantă. 

— Așa crezi? făcu Dominika. 

— Bineînţeles, nu ești de aceeași părere? 

Nate trase fermoarul genţii sale, evitând ochii Udrankăi. 

— Să fie însă el un expert studios din Moscova? continuă 
sârboaica, privindu-l pieziș. N-aș prea crede. 

— Gata cu vorbăria, zise Dominika. Adu tava. 

Udranka zâmbi și dispăru în bucătărie. Reveni cu o tavă pe 
care erau pahare și o sticlă de scotch. Se aplecă peste măsuţa 
joasă din fața sofalei, ca s-o așeze acolo, aruncându-i lui Nate o 
privire prelungă, desprinsă direct din manual. Bărbatul înţelese 
brusc ce simțeau creștinii în Colosseumul din Roma antică, 
așteptând leii. Dominika văzu totul, ca de la o Vrabie la alta, și 
se uită la Nate. 

— Odată Vrabie, mereu Vrabie, zise ea, iar Udranka râse, apoi 
se îndreptă, se duse în dormitor și închise încetișor ușa. 

„Rușii ăștia își știu bine meseria”, își zise Nate, „exploatând 
forța asta primordială a naturii”. Îi mulţumi în gând lui 
Dumnezeu că în curând va începe operaţiunea. Imediat după 
aceea se auzi un ciocănit ușor în ușă. 

— Gotov, gata? șopti Dominika. 

Nate încuviinţă din cap și începu să examineze preocupat 
notițele întinse pe masă. 

Lucrau de două ore. Parvis Jamshidi stătea pe sofa, deschis la 
gulerul cămășii, și aplecat înainte, concentrat. Lângă el se afla o 
servietă, nedeschisă. Sosise mânios, iritat, indignat. Fusese gata 
să facă o criză de nervi când îl zărise pe Nate, dar Dominika, din 
două fraze pricepute, îl asigurase că trimiterea unui analist era 
un compliment suprem, recunoașterea de către Moscova a 
uriașului său talent, iar iranianul acceptase complimentele fără 
să clipească. 

Cu toate acestea, continuase să aibă o atitudine arogantă - 
rezultată din teamă - și Dominika, așezată pe sofa lângă el, 
începuse să preia controlul în mod mai dur. Franceza lui Nate 
era de nivel elementar, însă văzu cum Dominika îl aduse pe 
savant de la resentimente la acceptarea vrând-nevrând a 
situaţiei, gădilându-i orgoliul profesional. lranianul era de-a 
dreptul încântat și vorbi despre cercetări științifice, despre 
inevitabilitatea succesului iranian în programul nuclear, despre 
ideile lui sclipitoare, împăunându-se încântat. Dominika înțelese 
ce-l anima pe Jamshidi, îl jucă cu precizie și-l prinse în mreje. 

După primele 15 minute, căznindu-se cu termeni francezi de 
tehnică nucleară, Jamshidi se lăsă pe spate și o privi pe 
Dominika. 

— Vorbești engleza? o întrebă el. 

— Da, bineînţeles, răspunse femeia. 

— Și tu? îl întrebă Jamshidi pe Nate. 

Așezat într-un scaun de cealaltă parte a măsuţei pentru cafea, 
Nate nu reacţionă și continuă să scrie de zor într-un carnețel. 

— Din păcate, spuse Dominika, colegul meu vorbește numai 
rusa. 

„Ai grijă”, gândi Nate. 

— Mă așteptasem la așa ceva, răspunse Jamshidi, uitându-se 
la femeie. Știu pe cineva care-i poate trata pata aia de pe mână, 
rosti apoi pe neașteptate, trăgând cu ochiul spre Nate. 

Străduindu-se să-și stăpânească mâna, Nate continuă să 
scrie. 

— Să continuăm, vorbi Dominika în engleză. Descriai sălile cu 
centrifuge din Natanz. 

— Sunt trei săli separate, etichetate A, B și C, zise Jamshidi. 
Fiecare sală are suprafaţa de 25 000 de metri pătraţi. Toate se 
află la 22 de metri adâncime și au deasupra un acoperiș 
ranforsat și pământ. 

Dominika traduse. „Astea-s prostii de enciclopedie”, gândi 
Nate, verificând cerințele Direcţiei X și regretând că nu avea 
notite de la PROD. Era timpul să-l tragă pe Jamshidi de bărbutță. 
| se adresă Dominikăi în rusă. 

— Știm foarte bine care-i configuraţia uzinei de îmbogăţire a 
combustibilului, vorbi el repede, lăsând o undă de nemulţumire 
să i se strecoare în glas. Știm însă numai despre două săli. 
Întreabă-l de a treia - e ceva nou. 

Dominika întrebă. Jamshidi se lăsă pe spate și zâmbi. 

— Sălile A și B au, fiecare, în jur de 5 000 de utilaje. Doar o 
fracțiune din cascadele astea mari funcţionează cu regularitate. 

Nate se sili să aștepte și se prefăcu că-și consultă însemnările 
până ce Dominika termină de tradus. 

— Care sunt problemele cu cascadele mari? întrebă el. 

Jamshidi înălță din umeri. 

— Noi am convertit utilaje pakistaneze mai vechi: P-1 și P-2. 
Învăţăm din mers. Propriile noastre centrifuge IR-1 sunt net 
superioare, totuși am avut probleme când am operat cascadele 
pe durate prelungite. 

Nate așteptă traducerea, apoi tăcu și așteptă în continuare. 

— Anul trecut, urmă Jamshidi, am avut o avarie fiindcă un 
tehnician a asamblat o mașină fără mănuși sterile. O privi pe 
Dominika. Bacteriile de pe mâinile lui, care au fost transferate în 
tubul interior, au fost suficiente ca să perturbe mecanismul. La 
viteza mare de rotaţie, tubul a cedat. Cred că nu mai este 
nevoie să descriu efectul de domino al accidentului unei 
cascade de centrifuge. Au fost însă și alte probleme. 
Aprovizionarea cu  hexafluorură de uraniu, alimentarea 
neregulată... și alte dificultăți de operare. 

— Cum ar fi? insistă Dominika. 

— Suntem asediați de probleme din exteriorul Iranului. 
Embargouri asupra materialelor strategice. Viruși de computer 
de la sioniști și Marele Satan. Privi către Nate, ca și cum ar fi 
suspectat ceva. Acum trei luni, sabotori necunoscuți au distrus 
cinci piloni de înaltă tensiune din deșertul din jurul uzinei. 

— Și ce-i cu a treia sală de centrifuge? întrebă Dominika. 

Jamshidi se îndreptă de spate. 

— Este proiectul meu personal, eu l-am conceput. Sala e 
construită în secret absolut, după specificaţii foarte precise. E 
separată de celelalte două printr-un tunel și trei uși antiexplozie. 

Instalăm podele reactive la seisme. Atmosfera e controlată și 
filtrată. E impenetrabilă. Inspectorii AIEA habar n-au de ea. 

întinse bărbia înainte cu un gest de mândrie. Nate nu 
reacţionă, nici chiar după ce Dominika tradusese. „Astea sunt 
informaţii reale, începe să se încingă”. 

— Continuă, rosti el. Descrie funcţionarea sălii. 

Jamshidi se uită la ei, surâse și aproape imperceptibil clătină 
din cap în semn de negație. 

— Asta-i proiectul meu. Mergi prea departe. 

Nate văzu cum ochii albaștri ai Dominikăi fulgerară. Glasul ei 
era miere, din care picura oţet. 

— Domnule doctor, zise ea, am discutat deja aspectul acesta. 
De acum nu te mai poţi opri, pur și simplu. Cooperăm foarte 
bine. Noi suntem aliaţii voștri și dorim să protejam lranul 
împotriva acelor forţe exterioare pe care le-ai descris, care ti-ar 
anihila toată activitatea. 

Dominika strecură o mână în buzunar și-și activă telefonul. 

Jamshidi continuă, zâmbitor: 

— Dacă vrei să-mi ajuţi ţara, spuse el, atunci ar trebui să puli 
capăt acestei situaţii ridicole. Îmi ceri imposibilul. 

— Ce aș putea face ca să te răzgândești? întrebă Dominika. 
Legăturile dintre ţările noastre sunt vechi și statornice. 

— Cum să nu! pufni Jamshidi. Rusia și-a băgat coada în Persia 
de secole. 

Nate mai avusese parte de debriefinguri ale unor agenți dificili 
în vederea obţinerii de informaţii. Îl văzuse pe Marty Gable 
ridicând de revere un atașat chinez mititel și așezându-l cu 
fundul pe polita șemineului dintr-o casă conspirativă, de unde 
picioarele i se bălăngăneau în gol, după care-l anunţase că nu 
va mai cobori de acolo până nu va reîncepe să coopereze. Nu 
era tocmai o tehnică acceptată, însă trezise un necunoscut 
sentiment asiatic al rușinii sau dorinţa de a salva aparențele sau 
altceva, așa că micuțul revenise în scaunul său în mai puţin de 
două minute, bând mao-tai cu Gable și ciripind ca un canar. 

Acum era însă altceva. Toţi agenţii au bariere interne și se 
părea că Jamshidi ajunsese la una dintre ele: era dispus să dea 
informaţii despre programul mai vast, dar nu și despre proiectul 
său personal din cadrul programului. Proiectul acela îl definea. 
Ușa de la dormitorul Udrankăi se deschise și sârboaica intră în 
cameră, radioasă, cu părul magenta, cu rochița mișcându-i-se 

ca o piele de șarpe pe trup. Lui Nate i se păru că zări aerul 
tremurând de căldură deasupra capului ei. Când Udranka trecu 
pe lângă el, îi simţi parfumul, Krasnaia Moskva, cunoscut în 
Europa ca Moscou Rouge - faimosul parfum Moscova Roșie creat 
în 1925, același an în care OGPU€ a lui Stalin trimisese familii 
întregi în primul gulag. 

Jamshidi o privi vinovat, apoi își feri ochii. „Va încerca o 
cacealma”, se gândi Nate. Udranka ajunse lângă sofa și trecu 
prin faţa iranianului, care refuza să se uite la ea. Intră apoi în 
bucătărie, lăsând în urmă o dâră de coriandru și iasomie. 
Jamshidi continua s-o privească pe Dominika. 

— Domnule doctor, zise Dominika, cu chip împietrit, suntem 
toţi oameni și avem toţi dorinţe și nevoi. Eu nu emit judecăţi. Mă 
tem însă că membrii comunităţii tale nu-ţi vor accepta atât de 
prompt toate activităţile. Nu ești de aceeași părere? 

Jamshidi nu-și desprinse ochii de la ea. 

— Și cu atât mai puţin, urmă ea, bătrânii bărboși și destul de 
mărginiţi - nu vreau să dau dovadă de lipsă de respect - din 
Consiliul Suprem. Și gândește-te cât de dezamăgit va fi 
ayatollahul. Și cum te va pedepsi. Și ce vei pierde. 

Jamshidi era palid la faţă. 

Ca la un semnal, Udranka reveni cu pahare curate și se 
aplecă să așeze tava cu un zăngănit metalic. Cumva nelalocul 
lor alături de scotch se aflau fursecuri aurii presărate cu stafide 
- Shirini keshmeshi - pe care, la cererea Dominikăi, le 
cumpărase de la o cofetărie iraniană din oraș. Jamshidi se holbă 
la ele. Stătea aici în prezenţa unui ofițer de informaţii rus care-l 
şantaja, dezvăluia secretele țării sale, iar prostituata asta îi 
servea cu dulciurile copilăriei sale. 

Udranka se așeză în alt scaun, exact în faţa lui, și-și încrucișă 
picioarele. lranianul se smuci, refuzând să se uite, totuși nu se 
putu abţine să nu arunce priviri furișe și vinovate. Nate se 
întrebă cum arăta oare situaţia din punctul lui de vedere. 

— Gândește-te la agitația din biroul tău de la AIEA dacă 
Udranka, ducându-ţi dorul, ţi-ar telefona acolo în mod lipsit de 
înțelepciune și ar cere legătura cu tine, folosindu-ţi prenumele, 


€ OGPU - Administrația Politică Unită de Stat de pe lângă Sovietul Comisarilor 
Poporului al URSS - a fost poliția politică a Uniunii Sovietice din 1923 până în 1934. (n. 
red.). 

urmă Dominika. Astfel de aspecte se rezolvă mult mai bine în 
locuri discrete, așa cum este apartamentul ăsta mititel. 

Udranka se aplecă, luă paharul lui Jamshidi și turnă două 
degete de scotch. Sorbi ea însăși puţin, apoi întinse paharul 
bărbatului. El se uită la urma de ruj portocaliu lăsată pe 
marginea de sticlă și închise ochii. Dominika văzu că aura lui 
galbenă era decolorată, diluată. 

Manualul Vrăbiilor: Numărul 44 „Maximizarea impactului 
senzual prin șoc distonant, vizual, auditiv, olfactiv”, îşi aminti 
Dominika, uitându-se la Udranka. Din spatele sofalei, sârboaica 
își trecu degetele ușor peste umerii lui Jamshidi. Lăsând în urmă 
parfumul aidoma escortei unui distrugător, care camuflează 
totul într-o perdea de fum, femeia dispăru înapoi în dormitor, în 
țăcănit de tocuri. Nate se foi în scaun, examinându-și preocupat 
notițele. „Dumnezeule, câtă iscusință”, se gândi el. 

Tăcere în cameră. Jamshidi se uită la Nate, apoi se întoarse 
către Dominika, clocotind, fulgerând, ameninţător. Ochii de 
cobalt ai femeii nici măcar nu clipiră. 

— Funcționarea sălii C de centrifuge..., zise ea ca și cum 
farmecele neîmblânzite ale unei Vrăbii SVR înalte de 1,85 m nu 
fuseseră fulgerate în faţa iranianului în ultimele 30 de secunde. 

„De ce se teme el cel mai mult?” se întrebă Nate. „De 
demascarea în fața mullahilor sau de pierderea accesului la 
Udranka?” Gable îi spusese cândva că în engleză FEAR, „frică”, 
era acronimul de la „fuck everything and run”/„lasă totul naibii 
și șterge-o” și probabil că exact asta simţea și Jamshidi acum. 

— În general, îmbogățirea se împotmolește la doi până la cinci 
la sută, vorbi Jamshidi cu glas inexpresiv. Producţia până în 
prezent este de aproximativ 6 000 de kilograme de uraniu 235 
slab îmbogăţit. Timp de patru ani, am insistat intens pentru 
etapa următoare a îmbogăţirii, ne-am dedicat toate resursele 
pentru a efectua saltul vital la 20 la sută. Expertiza noastră 
tehnică inegală a constituit o piedică. Asasinarea de către 
sioniști a unor savanţi esențiali în program ne-a întârziat 
eforturile. Am putut produce doar 110 kilograme de uraniu 235 
îmbogăţit 20 la sută. 

Se întinse către paharul de scotch, se opri o clipă să se uite la 
urma de ruj lăsată de Udranka, apoi trase un gât. Expiră prelung 
în pahar, epuizat și înfrânt. 

Nate aruncă o privire către Dominika pentru a vedea dacă 
observase și ea același lucru. 

— Și ce legătură are asta cu sala C? întrebă Dominika 
nemilos. 

— Am primit aprobarea Consiliului de a asambla zece cascade 
- 1 700 de centrifuge - într-o sală separată. Sala C este o 
minune a tehnicii, minuţios proiectată. Numai utilaje noi. 
Asamblare de înaltă calitate, tehnicienii cei mai buni - totul în 
scopul obținerii unei cascade modeste cu performanţe 
neîntrerupte și perfect fiabilă. 

Dominika repetă totul lui Nate. 

— Întreabă-l care a fost motivul, zise Nate în rusă. 

Altă sorbitură de scotch. 

— Încercăm să ducem cantitatea noastră limitată de uraniu 
îmbunătăţit 20 la sută până la 90 la sută, chiar dacă ar ajunge 
doar pentru o singură bombă. Când sala C va fi gata, vom spori 
producţia. În termeni industriali, voi începe un asalt de 
producţie, un hojoom, pentru a îmbogăţi uraniul până la gradul 
de bombă. Ridică fruntea și barbișonul păru că o ţintește pe 
Dominika. În timp ce lumea ne inspectează uzinele, iar Tel Aviv, 
Washington și Londra calculează lunile și anii necesari pentru ca 
amărâţii de iranieni să aibă vreun succes în programul lor, 
Jamshidi va produce în sala C destul material pentru o bombă, 
poate chiar două, în timp foarte scurt, cu voia lui Allah. 

Dominika îi traduse lui Nate și el îi auzi timbrul glasului, 
neliniștit, silindu-se să păstreze controlul. 

— Când începe asaltul? i se adresă Nate. 

„Veştile astea vor da peste cap comunitatea de informaţii”, își 
zise el. „lar politicienii de la Casa Albă și de la Capitoliu vor face 
pe ei de groază, calculând cu disperare consecințele”. 

— Cascada hojoom va fi testată în etape: treapta primară, 
secundară și terțiară. Vom evalua caracteristicile individuale de 
performanţe ale noilor utilaje pe măsură ce vor fi activate, ca și 
capacitatea lor comună de a opera la eficienţă maximă în 
cascadă pentru perioade extinse. Asta înseamnă încă o lună sau 
două după terminarea construcţiei. 

— Intreabă-l dacă are cifre curente de performanţe pentru 
fiecare utilaj, zise Nate. Cobori privirea pe lista de cerințe ale 
Direcţiei X, până aproape de capăt. Ele sunt măsurate în tone pe 
unitate de lucru de separare, TULS. 

— Nu știu cifrele pe dinafară, zise Jamshidi. 

„Rahat”, gândi Nate. „Orice savant - indiferent dacă-i iranian 
sau american - poate recita cifre din memorie”. 

— Domnule doctor, zise Dominika reluându-și tonul aspru, ne 
poţi oferi o estimare? 

Jamshidi îi privi pe amândoi, cu chip întunecat și presărat de 
pete. Deschise servieta și scoase un laptop subţire, îl așeză pe 
masă și-l porni. 

— S-ar putea să am niște cifre în fișierele mele, rosti el. 
Laptopul bâzâi slab când intră în funcţiune. 

„Mă întreb ce altceva se află pe hard diskul ăla”, se gândi 
Nate. „Probabil că-i ticsit. Poate c-ar fi momentul să recurgem la 
o șmecherie”. Fără ca nici chiar Dominika s-o știe, TALON 
înregistra debriefingul din interiorul unei genţi extraplate de tip 
poștaș, atârnată pe spătarul scaunului său. Langley dorea totul, 
informaţiile, vocile, cerințele rușilor, Vrabia, ba chiar și cât de 
bine se descurca agenta lor DIVA în chestionarea unui 
informator racolat. Nate se simțea ușor vinovat pentru că o 
înșela - mai ales pentru că debriefingul ăsta cu steag fals fusese 
ideea ei - dar asta era munca, ce naiba! 

Băgă mâna în geantă, ca și cum ar fi scotocit după un pix, 
activă o funcţie a dispozitivului TALON și puse apoi geanta pe 
masă, având grijă să-i orienteze fundul spre laptopul iranianului. 
Dacă procedase corect, TALON avea să scaneze hard diskul și 
să-l descarce prin intermediul unei benzi acrilice transparente la 
infraroșii din fundul genţii. Fără a ști ce se întâmpla, Jamshidi 
urmărea ecranul laptopului și mormăia ceva. 

— Va trebui să colaţionez valorile TULS, nu le am rezumate în 
fișierele astea, vorbi el repede, neconvingător. 

„Nu-i nimic, frăţioare”, își zise Nate, „le avem deja”. 

— Data viitoare atunci, spuse Dominika. Nu vei uita, nu-i așa, 
domnule doctor? 

Jamshidi clătină din cap. 

— Bineînţeles că nu vei uita, accentuă Dominika. Totuși o să 
repet întrebarea. Când va intra în funcţiune sala C? 

Haloul galben al bărbatului alterna între intens și decolorat. 
„Este sfâșiat de conflicte”, își spuse ea, „fiecare informaţie pe 
care o dezvăluie îi provoacă o durere fizică”. Nu-l mai puteau 
stoarce mult timp. Era vlăguit. Începu să se gândească la oa 
doua întâlnire. 

— Eu nu voi începe operaţiuni complete în sala C fără o 
perioadă de testări, în care să integrăm toată cascada. Cele 1 
700 de centrifuge sunt prea valoroase, sunt cea mai bună rețea- 
cascadă a noastră. Pentru asigurarea unei podele stabile, va 
trebui să achiziţionăm echipamente structurale speciale. 

Dominika traduse totul în rusă. 

— Detalii, îi ceru Nate. 

— Suntem abia în primele etape. Agenţi de achiziţii din 
Organizaţia de Energie Atomică lraniană investighează sursele 
din domeniu. 

Nate întoarse capul spre Dominika și-i văzu fulgerele din 
priviri. 

— Cine sunt reprezentanţii ăștia ai OEAI? Ce ţări? În cât timp? 
întrebă femeia. 

Jamshidi închise brusc capacul laptopului. 

— Ajunge pentru seara asta, zise el. Trebuie să culeg mai 
multe date, să adun informaţiile pe care le ceri. 

„O amânare de temporizare, dar acceptabilă deocamdată”, se 
gândi Dominika. Se uită la Nate și încuviință din cap. Un agent 
care acţiona sub ameninţarea compromiterii era delicat, fragil, 
mai ales în etapele iniţiale. În seara asta, n-aveau să-l mai 
forțeze. Nate înclină la rândul lui din cap. Obţinuseră multe. 

— Bine, domnule doctor, spuse Dominika. Solicităm în mod 
specific această informaţie despre viitoarele achiziţii de 
echipament structural. Ne vom reîntâlni peste șapte zile, în 
apartamentul acesta, la aceeași oră. Este convenabil? 

Jamshidi făcu o grimasă și mormăi: 

— Așa cred. 

Își puse laptopul în servietă și se sculă de pe sofa. Nate și 
Dominika rămaseră la locul lor - niciun fel de respect, nicio 
consideraţie, menţine-l într-o postură înjositoare - când iranianul 
porni spre ușă. 

Din nou ca la un semnal, Udranka ieși din dormitor și-l ajută 
să-și îmbrace sacoul. Dinspre intrare, Nate și Dominika auziră 
glasul ei scăzut și chicotitul ca o catifea lascivă, spunându-i într- 
o franceză siropoasă că-l aștepta mâine seară, să-l facă să uite 
chestia asta oribilă; aveau să joace unul dintre jocurile lui 
favorite, de acord? Alte râsete, un murmur. Jamshidi spuse 
„noapte bună” și auziră ușa apartamentului închizându-se, apoi 
țăcănitul tocurilor sârboaicei care se întoarse în living. Ea își 

turnă trei degete de scotch și trase o dușcă zdravănă. Își scoase 
un pantof, apoi pe celălalt, și rămase desculță în faţa lor, 
inexpresivă, cu picioare lungi și elegante în postura unui model 
care pozează pentru fotografi. Dacă ar fi fost un coș de fum, ar fi 
eliberat o coloană de abur pârjolitor. 

— la ghiciţi, le zise ea lui Nate și Dominikăi. 

Cei doi o priviră. 

— Voia să vină mai târziu în noaptea asta. Vă puteţi imagina 
așa ceva? 

— Cred că l-a excitat discuţia despre uraniul îmbogăţit, chicoti 
Dominika. 


FURSECURI CU STAFIDE SHIRINI KESHMESHI 


Amestecați bine făină, zahăr, unt topit, ulei vegetal și 
ouă. Adăugați sofran diluat în apă călduță, stafide mici 
și esență de vanilie. Puneti în blender și amestecați 
bine. După aceea așezați grămăjoare de aluat în tava 
tapetată cu hârtie de copt și coaceți la foc mediu până 
se rumenesc. 

8. 


În dimineaţa următoare, Dominika plecă la Moscova, iar în 
cursul după-amiezii, Nate se întoarse la Atena. După o zi, în 
Staţia din Atena, trei analiști agitaţi din PROD - niciunul trecut 
de 27 de ani - examinaseră descărcarea (reușită) prin infraroșii 
a laptopului lui Jamshidi, alături de traducerea debriefingului. 
SASt Gable, SSt Forsyth și Nate stăteau în incinta protejată 
acustic a Staţiei, pe o latură a mesei, și le ascultau comentariile 
preliminare. 

— Unele chestii de-aici vor merge direct la Informarea Zilnică 
a Președintelui, rosti unul dintre analiști, pe nume Westfall; 
înghiţea în sec la aproximativ fiecare trei secunde și mărul lui 
Adam i se legăna proeminent de fiecare dată. Sunt multe 
informaţii: valori de producţie, rate de îmbogăţire, cifre privind 
materiile prime. E clar pentru IZP. Descărcarea laptopului a fost 
incredibilă. 

— Informațiile despre asaltul de producţie din sala C vor 
zdruncina evaluările noastre, de la Washington la Tel Aviv, zise 
Barnes, un alt analist. Israelienii vor fi încântați. Asta le susține 
estimările. 

Din buzunarul de la piept al cămășii îi ieșea ambalajul unei 
acadele. Işi împinse ochelarii în sus pe nas. 

— Am pregătit următoarele cerințe, pentru întâlnirea de 
săptămâna viitoare, adăugă al treilea analist țăcănind întruna 
din pix. 

Era o femeie, pe nume Bromley, cu părul roșu și ochii verzi. 
„Ar fi drăguţică dacă n-ar purta aparat dentar”, își zise Nate. 
Faţa ei strălucea de transpiraţie. Gable se încruntă. 

— Scumpo, zise el, vrei să-ncetezi cu pixul ăla? O să ia naibii 
foc dintr-o clipă-n alta. 

— Scuze, zise Bromley și se înroși la faţă. 

De lângă ea, Westfall înghiţi un nod și spuse: 

— Claustrofobie. 

— Poftim? se încruntă Gable. 

— Teama de spaţii închise, explică Barnes. 

— Știu ce-i claustrofobia, replică Gable. 

— Lui Bromley nu-i plac incintele închise, spuse Westfall 
uitându-se la pereţii din plexiglas ai CCA. Incăperea asta o agită. 

Bromley întinse mâna după pix, dar se opri sub privirea lui 
Gable. 

— Cum te descurci în toaletele avioanelor? întrebă Gable, 
privind-o. 

Toţi cei trei analiști clătinară din cap. 

— Nici vorbă, răspunse Bromley. 

— Bănuiesc că asta anulează și posibilitatea intrării în Mile- 
High Club”, comentă Gable. 

Analiștii schimbară priviri între ei. 

— Nu contează, urmă adjunctul șefului Staţiei. 

Forsyth răsfoi niște hârtii. 

— Puteţi evidenția întrebările cele mai importante pe care 
trebuie să le pună Nate sursei? Care sunt piesele lipsă? 

— Fiabilitatea a 1 700 de centrifuge care operează în cascadă, 
zise Barnes. Asta-i cheia. Rezultatele testelor de performanțe. 

— Sau posibil curbele de îmbogăţire, odată ce cascada începe 
să opereze, completă Westfall. 

— Posibil, încuviinţă Barnes, dar să nu uităm valorile TULS. 

Nate îl simțea pe Gable enervându-se pe scaunul de alături. 

— La naiba, în engleză, vă rog, zise Gable. 

Westfall înghiţi un nod. 

— Vă puteţi imagina o cascadă de centrifuge ca fiind o pădure 
deasă alcătuită din tuburi înalte de doi metri: mii de tuburi. 
Fiecare centrifugă se compune dintr-o carcasă exterioară, al 
cărei interior se rotește, perfect echilibrat, cu nu mai puţin de 17 
000 de rotații pe minut. Materia primă radioactivă, gazoasă, 
este pompată înăuntru, iar forța centrifugală separă uraniul 235 
mai ușor, care este pompat afară și trimis în următoarea 
centrifugă și tot așa, mai departe, într-un proces de cascadă 
repetitiv, care-l purifică. Astfel, cu cât uraniul 235 este mai pur, 
cu atât este mai îmbogăţit. Într-o cascadă mare, procentajul de 
îmbogăţire a uraniului crește constant, de la doi, la douăzeci, la 
optzeci la sută. Îmbogăţirea de nouăzeci la sută este de grad 
militar, material ce poate fi utilizat într-un dispozitiv. 

— „Dispozitiv”... adică o bombă nucleară? întrebă Gable. 

Barnes încuviinţă din cap. 


7 Expresie argotică pentru persoanele care au întreţinut relaţii sexuale la bordul unui 
avion aflat în zbor. (n. tr.). 

— Întregul proces este niţel mai complicat, pentru că ai 
hexafluorură de uraniu și uraniu 238 și... 

Gable ridică mâna. 

— Stop! Am înțeles tot ce trebuie să știu. 

— Așadar, esenţială în sala C secretă a lui Jamshidi, 
concluzionă Forsyth, este rata de îmbogăţire pe care o poate 
obține, da? 

— Nu, răspunse Bromley și se aplecă înainte. Părea că uitase 
de disconfortul anterior. In sala asta există ceva special, ei o 
construiesc altfel decât pe celelalte. 

Ceilalţi doi analiști o priviră și aprobară tacit. 

— El a menţionat un proiect avansat, zise Barnes. 

— Vrea ca sala C să fie fiabilă, fără întreruperi de producţie, 
explică Westfall. După cum a declarat sursa în timpul 
debriefingului, au inclus și o podea seismică. 

— Ce este podeaua seismică? întrebă Nate. 

Analiştii schimbară priviri și surâseră ușor, de parcă i-ar fi 
întrebat ce erau jocurile video. 

— O sală pentru cascade trebuie să aibă o podea atât netedă, 
cât și orizontală, cu abateri maxime de ordinul miimilor de 
milimetru pe o suprafaţă de mulţi metri pătraţi, răspunse 
Bromley. De asemenea, cascada trebuie să fie izolată de 
vibraţiile cauzate de seisme. 

— Natanz se află într-o zonă seismică, spuse Barnes. 

— Falia Kazerun, completă Westfall. Ne-am documentat. 

— Este o falie seismică transcurentă, zise Bromley. Asta 
înseamnă... 

Gable ridică o mână. 

— Aveţi cumva o reţetă pentru prăjitură cu vișine? 

Cei trei analiști se consultară din priviri, după care clătinară 
din capete. 

— Continuaţi, zise Gable. 

— După ce am citit datele descărcate de la Jamshidi, spuse 
Bromley uitându-se la Nate, am început să ne interesăm de 
podele industriale reactive, de toleranţă mare. Sunt structuri 
destul de sofisticate, construite pentru laboratoare, silozuri de 
rachete și fabrici cu mașini-unelte de precizie. 

— Mai departe, îi îndemnă Nate. 

— Ca să simplificăm, continuă Westfall privind pieziș spre 
Gable, este un cadru general, de tip schelet din grinzi de 

aluminiu, care se află sub o podea alveolară și este controlat de 
mărci tensometrice  piezoelectrice, care măsoară abaterea 
structurală... 

Gable își trecu degetele unei mâini prin părul tuns scurt. 

— Prăjitură cu vișine, oameni buni, zise el. Cât mai simplu. 

— Senzori  computerizaţi detectează mişcările scoarței 
terestre și deplasează infim grinzile din aluminiu pentru a 
menţine podeaua orizontală, spuse Barnes. Indiferent ce-ar fi, 
dilatarea solului cauzată de îngheț, vibrații minore sau seisme 
majore, podeaua se ajustează și rămâne orizontală, iar 
cascadele din sala C nu se opresc. 

— Cât va dura până ce lranul va achiziţiona și instala o podea 
ca asta? întrebă Forsyth. 

— Depinde de multe lucruri, răspunse Bromley. Trebuie să 
aflăm de unde cumpără iranienii - ei sunt pricepuţi să-și 
ascundă activitatea de achiziţii - și să identificăm compania care 
a fabricat podeaua. Incepu din nou să se joace cu pixul în timp 
ce se gândea. În fabrică, probabil că vor trebui s-o asambleze și 
s-o testeze, apoi s-o dezasambleze, s-o ambaleze și s-o livreze. 

Nate se uită la Gable și se gândi că DIVA va trebui să încerce 
să afle informaţiile de care aveau ei nevoie. 

— Cât de mare poate fi transportul respectiv? întrebă el. 

— Expediția trebuie făcută pe mare, răspunse Bromley. Sala C 
va avea suprafaţa de 7 500 de metri pătraţi, echivalentul a 25 
de terenuri de tenis. Plăcile podelei, grinzile, senzorii, cablurile... 
va fi un container destul de mare. Nu neapărat greu, cât 
voluminos. 

— Bun, spuse Forsyth, deci să zicem că găsim compania care 
construiește podeaua pentru iranieni. Ce facem după aceea? 

— Îi împungem, rosti Bromley și se uită încântată la colegii ei. 

Un pufnet înăbușit de râs răsună dinspre Barnes. 

— Despre ce naiba vorbiţi voi? se încruntă Gable. 

— Îi împungem, chicoti Bromley. Împungem - înţelegi? - 
„prod”. Ca în acronimul nostru, PROD, Divizia de Proliferare. 

— Este o glumă a noastră, a celor din Divizie, explică Westfall, 
roșu la față. 

Gable pufni. 

— Asta înseamnă că ajungem la container în fabrică sau în 
depozit și modificăm echipamentul înainte de a fi expediat spre 

Iran. Îi împungem, zise Bromley și zâmbi larg arătându-și 
sârmele aparatului dentar. 

— Mai exact ce înseamnă „modificăm”? insistă Forsyth. 

— Este destul de tehnic, răspunse Bromley, ne-am gândit la 
ceva complicat. 

Gable se aplecă spre ea. 

— lubire, există trei feluri de oameni: cei care se pricep la 
matematică și cei care nu se pricep. Fii cât mai simplă. 

Nate îi privi pe tehnicieni ca să vadă cine va pune întrebarea 
inevitabilă. Gable scosese pe masă vechiul truc conversaţional 
utilizat de ofițerii de caz pentru a măsura rapiditatea minţii unui 
interlocutor. 

— Și care-i al treilea fel de oameni? întrebă Barnes. 

Bromley își puse mâna pe braţul lui și clătină din cap. 

— Uite cum stă treaba, zise ea, începând cu sfârșitul anilor 
1980, Iranul s-a deșteptat. A încetat să mai cumpere computere 
fabricate în Occident. Inspectează tot ce importă. lar ce nu 
poate fabrica pe plan local își procură indirect. 

Începu iarăși să ţăcănească din pix, fără să observe privirea 
ucigașă a lui Gable. 

Ochii lui Bromley luceau când îi opri pe un punct de pe perete 
deasupra capului adjunctului șefului Secţiei. 

— Ei amplasează totul în subteran, unde-i imun la bombe, 
neafectat de telemetria sateliților sau de alte comenzi prin 
radio, urmă ea. Sala C are uși antiexplozie, aerul este controlat 
și filtrat, 1 700 de centrifuge zumzăie și uraniul îmbogăţit curge 
prin ţevi. lar toate astea vor fi pe o podea din aluminiu, care 
aproape că este un organism viu, care se mișcă și se modifică 
imperceptibil, menţinând cascada mereu perfect orizontală. 
Acolo se fabrică o armă nucleară. Se foi și-l privi pe Gable, apoi 
clipi scurt din ochi. Acolo se fabrică o armă nucleară. 

Bărbatul miji ochii. 

— Bine ai revenit, zise el. Cum a fost călătoria? 

Bromley se holbă la el. 

— Am priceput, interveni Forsyth, dar la ce v-aţi gândit voi? 

Westfall înghiţi de data asta vreo două noduri. 

— Încă mai discutăm, dar ne gândim să înlocuim unele dintre 
grinzile lor de aluminiu de sub podea cu altele, ale noastre. Am 
vrea s-o facem în fabrică, înainte ca totul să fie ambalat pentru 
expediție. 

— Câte grinzi să înlocuiţi? întrebă Nate, care începu să se 
gândească imediat la aspectele logistice ale intrării într-un 
depozit. 

— Va trebui să calculăm, zise Westfall. Poate o sută din 
câteva mii. Pentru o podea ca asta, fiecare grindă este lungă de 
un metru și douăzeci și foarte ușoară. 

— Și ce facem, întrebă Gable, le tăiem până la jumătate, iar 
grinzile noastre se îndoaie și distrug podeaua? 

Westfall clătină din cap. 

— lranienii vor examina fiecare piesă, fiecare garnitură, 
fiecare senzor, cu raze X, spectroscoape, compararea 
greutăților... Nu, grinzile cu care le vom substitui trebuie să fie 
identice. 

Expresia lui arăta că tăierea grinzilor era, cu toată 
sinceritatea, jenant de primitivă, cumva chiar ca Gable. 

— Discuţiile cu voi seamănă cu interogarea unui uigur într-o 
iurtă, comentă Gable care chiar interogase un uigur într-o iurtă. 
Ne-aţi putea spune despre grinzile înlocuitoare în următoarele 
40 de minute? 

Barnes mâzgălea pe o foaie de hârtie. 

— Ne-am gândit să turnăm grinzile înlocuitoare dintr-un 
amalgam - asta înseamnă „amestec” - de aluminiu, scandiu și 
fosfor alb, care să aibă aceeași greutate cu grinzile produse în 
fabrică. Scandiul, ca să asigurăm aceeași densitate ca grinzile 
originale, iar fosforul alb, ca să declanșăm un incendiu. 

— Fosfor alb? repetă încet Gable, care văzuse substanța 
utilizată în Laos. 

Barnes continuă să mâzgălească. 

— Da, are un punct de aprindere foarte scăzut - aproape 30 
de grade Celsius - și în același timp degajează prin ardere 5 000 
de grade. Privi în jurul mesei. Aluminiul arde la 4 500 de grade și 
va acționa drept combustibil după ce se va aprinde de la fosfor. 

— O să fie necesar un fitil cam lung, comentă Gable. 

— Scandiul va ridica punctul de aprindere al fosforului la 
niveluri mai sigure - în jur de 200 de grade - însă grinzile vor 
trebui aprinse fără comenzi din exterior, rosti Westfall. Fără 
declanșator de la distanţă, fără software sau altceva. 

— Bun, spuse Forsyth, așadar iranienii instalează podeaua 
după ce au inspectat-o. Cine îi va da foc? 

— Undele S ale unui seism. Detonatorul lui Dumnezeu, spuse 
Barnes. 

— Mai încearcă o dată, dar cu silabe mai scurte, îi ceru Gable. 

Westfall surâse strâmb. 

— Am citit și despre cutremure. Vibraţiile seismice sunt fie 
unde primare, P, fie unde secundare, S. În timpul unui cutremur, 
ambele sunt prezente, dar undele S sunt cele care zgâlțâie cu 
adevărat. Trase cu ochiul la Barnes, care desena linii 
sinusoidale. Seismografele care detectează activitatea seismică 
sunt în esenţă transductoare electrice. Undele S le vor face să 
emită scântei - producând electricitatea care-i o parte normală 
din podeaua flexibilă, reactivă - dar în cele o sută de grinzi ale 
noastre fabricate din amalgam, scânteile vor declanșa 
aprinderea fosforului alb. lar după aceea tot aluminiul va deveni 
combustibilul care întreține arderea, inclusiv rotoarele și 
carcasele centrifugelor. 

— Elementele de structură din oțel, cablajele, conductele, 
betonul, birourile, scaunele... și oamenii - totul va deveni 
combustibil pentru foc, zise Barnes și lăsă pixul din mână. 

— Sala C va deveni un cuptor a cărui temperatură va fi 
jumătate din cea a soarelui, adăugă încet Bromley. 

Nimeni nu spuse nimic pentru un minut. 

— Cum de v-a venit ideea asta? întrebă Forsyth. 

Tehnicienii schimbară priviri. 

— A fost practic ideea ei, răspunse Westfall uitându-se la 
Bromley. 

— Rezultatul final este că interiorul sălii C va arăta ca un 
Jackson PollockE, spuse Nate. 

— Care Jackson? întrebă Bromley. 

— Ala care se ocupă de bombele nucleare la Departamentul 
Energiei, zise Barnes. 

— Pe ăla îl cheamă Johnson, nu Jackson, răspunse Bromley. 

— E-n regulă, ajunge, zâmbi Forsyth. 

— Eu propun să vă parașutăm pe voi trei la Natanz, zise 
Gable. Cred că Iranul se va preda în cel mult trei minute. 

Analiştii părură încântați de complimentul venit din partea 
tipului ursuz de la operațiuni. Gable se uită la Nate. 


3 jackson Pollock (1912-1956), pictor american, unul dintre exponenţii majori ai 
expresionismului abstract. (n. tr.). 

— Înţelegi cât e de important? Programul nuclear al Iranului, 
da? Suficient uraniu îmbogăţit pentru ca într-un an să 
construiască o bombă. Trebuie să afli de la țapul ăla de unde-și 
vor procura podeaua. Asta-i primordial. 

Nate aprobă din cap. 

Barnes luă acadeaua din buzunar, îi scoase ambalajul și 
mușcă. Gable privi peste masă spre el. 

— Voi trei aţi făcut o treabă bună. Dă-mi și mie o bucată. 

(J 

Telegrama Acces Restricționat de la Cartierul General spre 
Stația Atena, scrisă de Simon Benjamin în stilul lui narativ 
caracteristic - un stil pe care un analist din Directoratul 
Informații îl descrisese odată ca „roman cu tușe victoriene” - 
sosi la câteva zile după ce analiştii PROD reveniseră la 
Washington. 


1. Felicitări Statiei ṣi ofiterului de caz Nash pentru 
primul debriefing important al savantului iranian 
Jamshidi. Informatiile despre uzina nucleară Natanz și 
planurile  OEAl pentru accelerarea proiectului 
centrifugelor au fost înaintate factorilor superiori de 
decizie politică. 

2. Grăbiți Staţia să estimeze graficele iraniene de 
construcție și să raporteze orice achiziții internaționale 
de podele reactive la activități seismice. Sunt în curs 
de examinare oportunități pentru potențiale acțiuni 
sub acoperire, iar tehnologiile disponibile sunt trecute 
în revistă. Proiectul de acțiune sub acoperire a fost 
codificat BTVULCAN și este compartimentat în canale 
Acces Restricționat. 

3. Cartierul General este încântat de recontactarea 
GTDIVA.  Felicitați-o pe GTD pentru vigilenta și 
inițiativa manifestate în recunoașterea potențialului 
operativ al BTVULCAN. Deși este imperativ ca DIVA să 
nu-și - repet: să nu-și - pericliteze securitatea, 
rapoartele ei despre actorii de nivel înalt din guvernul 
Rusiei (GUR), despre planurile și intențiile lor vor fi de 
interes crucial. 

4. Se anticipează informații pentru care factorul 
timp este esențial, după ce DIVA capătă acces la 

decizii și acțiuni GUR, ceea ce va necesita coordonarea 
ei internă în Moscova. Întrucât DIVA va fi permanent 
prezentă în Europa săptămâna viitoare, șeful Diviziei 
Contrainformații solicită întâlnirea peste două zile într- 
un loc sigur din Viena cu agenta și cu ofițerii de caz. 
Solicitati sprijinul Staţiei Viena. 

(J 

La trei zile după ce se întorsese la Moscova de la Viena, 
Dominika se afla într-un Mercedes oficial, care gonea cu viteză 
aproape de cea maximă, pe autostrada Rublevo-Uspenskoe, 
pornind din vestul capitalei. Ziuganov stătea lângă ea pe 
bancheta plușată din spate, umplând interiorul cu un nor negru 
ca funinginea de ranchiună și fiere, care ar fi trebuit să iasă în 
fuioare pe geamurile mașinii ca și cum tapiţeria ar fi luat foc. 

Raportul preliminar al Dominikăi despre întâlnirea cu Jamshidi 
fusese primit cu entuziasm de savanții din Direcţia X, care 
înaintaseră o sinteză Kremlinului, Ministerului Apărării și 
specialiștilor nucleari de la Rosatom. Întrucât nu exista nicio 
înregistrare a întâlnirii - toţi agenţii de teren cu experienţă știau 
că o sursă nouă poate fi speriată de aparatura de înregistrare, 
ascunsă sau nu - Dominika trebuia să prezinte rezultatele 
personal. Grangurii de la Kremlin - miniștri, generali și birocraţi 
- erau vrăjiţi de spioana cu ochi albaștri. Impresia lăsată de ea 
fusese de-a dreptul senzaţională. 

Ziuganov clocotea, deoarece Dominika fusese chemată de 
câteva ori în cabinetul directorului, iar o dată fără el. După care 
sosise această convocare de la sekretariatul președintelui. 
„Slavă Domnului că l-a inclus și pe Ziuganov”, și-a zis ea. Putea 
simţi ranchiuna  piticului mocnind ca o cărămidă fierbinte 
învelită în lână. 

Condus de un ţărănoi tânăr cu urechile roșii, în uniformă, 
automobilul intră pe Rubliovka prin localitatea Barviha, trecu pe 
lângă porţile din fier ale faimosului sanatoriu, ridică nori de praf 
pe un drum de ţară de pe malul unui lac, depăși după aceea 
vreo 20 de case de vacanţă din lemn, care se întrezăreau 
printre copaci și încetini în cele din urmă la porţile Castelului 
Meyendorff, una dintre reședințele estivale ale președintelui. 

Continuară apoi, mult mai încet, pe o alee pavată cu piatră 
roz, adumbrită de arbori, care ieșea din pădure și ocolea o 
grădină oficială cu o singură fântână. O burniţă slabă întuneca 


VP - 120 


turnulețele conice și sure ale castelului - mai degrabă un conac, 
se gândi Dominika - atunci când se opriră la o intrare din baza 
unui turn. În capul scării aștepta un majordom cu livrea albă. În 
fața castelului erau parcate  cinci-șase mașini negre: 
Mercedesuri, BMW-uri, un Ferrari cu bot de rechin. Ziuganov 
cobori cu gesturi meticuloase și o invită în mod inutil „Haide!” 
când urcă treptele. Aura neagră îi pulsa de surescitare. 

Piticul purta un costum maro, care nu-i cădea bine, întrucât 
fusese croit de parcă ar fi vrut să ascundă o cocoașă. Cămașa 
crem, cravata maro cu nod neglijent și pantofii maro completau 
aspectul de hârciog. Dominika mulțumi în gând cerului că ea nu 
purta nimic maro. Optase pentru un taior bleumarin și pantofi 
fără toc, ca un compromis fără riscuri. „Nu ni se va cere să 
jucăm crichet”, își spuse ea. Ca de obicei, avea părut strâns în 
coc. Unica bijuterie era un ceas de mână subțire, cu brățară 
neagră, îngustă. 

Parchetul pe care mergeau era vechi și scârțâia, coridorul, 
puternic luminat, dădea într-o mică sală pentru recepții 
opulentă, cu un covor Kashan spectaculos, candelabru de 
cristal, pereți lambrisaţi în lemn și scaune grele, cu braţe 
masive, curbate, tapisate în brocart verde-bogat stropit cu aur. 
„Podleţi”, se revoltă Dominika în gând, „ticăloși; moștenitorii 
Rusiei moderne continuă să-și decoreze palatele ca țarii”. 
Aghiotantul care-i însoţise îi lăsă singuri, cu ușa spre hol 
deschisă. Se auzi zgomotul altei uși care se deschise în 
apropiere, apoi coridorul se umplu de murmur de glasuri 
bărbătești și pași. Putin intră în cameră, urmat de un bărbat 
scund, în costum de mătase Tussar. Președintele purta 
obișnuitul lui costum negru, cămașă de un alb strălucitor și 
cravată verde-albăstruie. 

— Colonel Ziuganov, căpitan Egorova, rosti el și le strânse 
mâna. 

Aceeași aură albastră-îngheţată, constantă, spectaculoasă. 
Nu-l prezentă pe celălalt bărbat, care avea gușă, nas coroiat, 
sprâncene negre și păr cărunt ondulat. Părea să aibă în jur de 
60 de ani; costumul lui crem, perfect croit, reușea să ascundă 
un pântec ce părea remarcabil. Rămase tăcut într-o parte, cu 
mâinile la spate, cu o mantie galbenă subțire deasupra capului 
și umerilor. Prefăcătorie, avariţie, objorstvo. Lăcomie. 

— Ti-am citit raportul despre debriefingul iranianului, se 
adresă Putin Dominikăi. O primă întâlnire bună. 

Dominika îl simţi pe Ziuganov foindu-se îndărătul ei. 

— Mulţumesc, domnule președinte, rosti ea. Indrumările 
operative ale colonelului Ziuganov au fost decisive în extragerea 
informațiilor. 

Nu-l privi pe Ziuganov. 

— Sunt convins, spuse Putin uitându-se la Ziuganov. Vreau să 
continui operaţiunea cu acest savant în privința podelei speciale 
pentru sala secretă a centrifugelor. 

— Începând de azi este o prioritate, domnule președinte, zise 
Ziuganov făcând un pas înainte. 

Dominika se întrebă care era motivul pentru care președintele 
se implica în chestiuni pur operative de culegere a informațiilor 
și, mai interesant, de ce discuta detalii de asemenea natură în 
fața unui străin. Era însă de neconceput să-l întrebe. Pe de altă 
parte, Ziuganov nu părea stingherit de prezenţa unui 
necunoscut. 

— Direcţia KR va determina ce fel de echipamente solicită 
iranienii, zise piticul, și cu cine negociază. 

— Bineînţeles. Vă pot spune că dorim să urmărim 
îndeaproape această activitate de achiziţie, declară Putin. Dacă 
putem determina intenţiile iranienilor, poate că va exista o 
oportunitate comercială pentru Rusia. 

Ocevidno, evident. Dominika înțelese imediat. Putin 
intenționa să folosească informațiile culese de SVR pentru a-i 
asigura un contract gras unui prieten - o cotă frumoasă din 
tranzacție avea să fie transferată în unul dintre conturile străine 
considerabile ale preşedintelui. Haloul lui albastru era constant. 
Vinovăţia nu-i stânjenea calculele. 

— Vi-| prezint pe gospodin Govormarenko, urmă Putin și se 
răsuci pe jumătate spre bărbatul scund. Este asociat la Iskra- 
Energetika. Aș vrea, colonele, să-l ajuţi să stabilească o serie de 
contacte cu reprezentanţii OEAL. 

Dominika recunoscu numele: fusese secretar de partid al 
Leningradului, un aliat al lui Putin, cu o avere actuală evaluată la 
90 de miliarde de ruble. Costum parizian, pantofi londonezi și, 
fără doar și poate, chiloţi pătați. Ceaţa galbenă plutea în jurul lui 
ca fumul de ţigară într-o cameră închisă. 

— Bineînţeles, domnule președinte, rosti Ziuganov și îl salută 
din cap pe Govormarenko. Putem stabili rapid legătura prin 
intermediul reprezentantului serviciului secret iranian la 
Moscova. Am o relaţie directă în VEVAK. 

— Procedează cum dorești, îl expedie Putin, dar este esenţial 
să acționezi prompt. 

— Scuzaţi-mă, domnule președinte, zise Dominika. Bănuiesc 
că nu mai este timp ca gospodin Govormarenko să satisfacă 
cerințele iraniene pentru materiale sofisticate de construcţie. Ei 
sunt foarte grăbiţi. 

— Mulţumesc, căpitane, rosti Ziuganov și făcu un pas înainte 
interpunându-se între ea și Putin. Sunt sigur că putem face 
evaluările acestea în Moscova. 

— Și dacă nu mai este timp să-i satisfacem pe iranieni, spuse 
Govormarenko privind-o pe Dominika, ce ai sugera? 

Glasul îi era răgușit și aspru, corodat de decenii de amestecul 
de alcooli din votca de proastă calitate. Ziuganov se încordă 
lângă ea - era răspunderea lui, cazul lui - și femeia simţi fâlfâitul 
umed al aripilor lui negre de liliac. 

Se uită scurt la omul mărunt care descoperise că lovirea 
vârfurilor degetelor de la picioarele unei femei cauza mai multă 
durere, al cărui chip strălucea acum unsuros cu graba 
nerăbdătoare a sicofantului, și își dădu seama că și el fusese 
implicat în asasinarea lui Korcinoi. Într-o clipită, Dominika decise 
să nu-i cruțe. ÎI privi pe Putin cu un nod de gheaţă în gât, 
amintindu-și ce-i povestise bunica ei că obișnuiau să-și spună 
șerbii între ei: Da pozabi] tebe skazat, jena tvoia pomerla vesnoi, 
ah, am uitat să-ţi spun, nevastă-ta a murit primăvara trecută. 
Nenorocirea te lovise deja - doar că nu știi încă. 

Inspiră adânc. 

— Eu spun doar că iranienii nu vor aștepta ca echipamentele 
să fie fabricate în Rusia, zise ea. Dacă pot afla locul de unde 
cumpără iranienii, atunci poate că Rusia ar putea achiziţiona 
echipamentul străin în numele lor și apoi să-l transfere la 
Teheran. 

Nu adăugă „cu un profit”. Ziuganov se agită din cauza 
insolenţei ei. Putin îi văzu încordarea și, instinctiv, încercă să 
pună paie pe foc. 

— Ce avantaj ar avea lranul să cumpere echipament, să 
zicem german, din Rusia, în loc s-o facă direct? 

Se întoarse către Ziuganov, dar Dominika o luă înaintea 
răspunsului nesigur al șefului ei. 

— Domnule președinte, spuse ea nonșalant, achiziţia poate fi 
ținută în secret, ceea ce-i va încânta pe iranieni. Echipamentul 
este redirecționat în mod discret, sancțiunile internaţionale și 
embargourile sunt ocolite - adică un element foarte atrăgător 
pentru iranieni, chiar dacă s-ar dubla costurile. lar Rusia - 
dumneavoastră, domnule președinte - va câștiga influență în 
Iran și, prin extensie, în toată regiunea. 

Dominika văzu haloul albastru al lui Putin rotindu-se ca o 
morișcă pentru copii făcută din raze de soare: ţarul întregii 
Rusii, stăpânul de necontestat al Turnif Tenei, Turnirul 
Umbrelor, Marele Joc. 

— Vezi, Vasia, zise Putin întorcându-se către Govormarenko și 
dezvăluind, prin folosirea diminutivului, că prenumele bărbatului 
era Vasili. Forţa și utilitatea serviciilor de informaţii sunt 
incontestabile. Serviciul nostru este fără egal. Se răsuci după 
aceea către cei doi spioni. Rămâne de văzut care dintre abordări 
ne va aduce rezultatele necesare: Ziuganov prin canalele 
oficiale, sau căpitanul Egorova prin mijloace clandestine. 

O privi pe Dominika. Un colț al gurii i se arcui în sus și își 
plecă ușor capul - o apreciere de seamă din partea 
președintelui. Dominika îl auzi pe Ziuganov răsuflând apăsat pe 
nas. 

În tot acel timp rămăseseră în picioare și acum Putin le făcu 
semn către fotoliile masive din jurul unei mese bogat 
împodobite. Un chelner aduse o frapieră din cristal cu patru 
pahare și o sticlă de votcă. Alături se afla un platou cu tartine de 
pâine prăjită, acoperite cu tapenade. Ochii lui Govormarenko se 
luminară și umplu repede paharele, după care toastă pentru 
succes. Votca o arse pe Dominika pe piept. Govormarenko băgă 
o tartină în gură și mestecă viguros. Dădu din cap spre 
Dominika, rânjind, făcându-i semn să încerce apetitivul, probabil 
pentru ca el să poată înfuleca mai mult. Mâncarea îi rămăsese 
între dinţi. Meșceanin vo dvorianstve. Era un mujic stropit de 
noroi care devenise boiernaș. Ea se întinse, luă o tartină și gustă 
zacusca. Vinete, bogate și savuroase, cu un strop de dulceaţă, 
un strop de condimente. 

Se uită apoi la bărbaţii aceia de sub candelabrul de cristal din 
camera cu lambriuri de lemn. În momentul acesta, castelul era 

plin cu alţi amici ai lui Putin, uzurpatorii patrimoniului Rusiei, 
adunaţi aici sub drapelul președintelui pentru a urzi scheme noi 
care să le umple buzunarele și pântecele, în vreme ce alimente 
perisabile - ouă, lapte și carne - abia dacă se găseau în afara 
Moscovei. Dominika văzuse ce posibilităţi existau în Vest. 

O reuniune superbă: Govormarenko, deșertând votcă în ceața 
lui galbenă ca urina, Ziuganov, căruia îi plăcea să maltrateze 
femei, cu vălul negru pulsând, nescăpându-l din ochi pe 
președinte, ca un copoi care așteaptă un fluier, și președintele, 
lăsat pe spate în fotoliu, fără să bea, cu ochii pe jumătate închiși 
fixaţi asupra Dominikăi. Era albastru și glacial, ca votca abia 
atinsă din păhărelul din faţa sa. Privirile lor se întâlniră și colțul 
gurii lui Putin se ridică din nou imperceptibil. 

„El știe ce cred eu despre ei toţi”, își spuse Dominika. „El știe 
cum îl înnebunește pe Ziuganov, fluturându-i în față 
promisiunea recunoașterii; știe perfect ce face, asmuţindu-mă 
împotriva șefului meu”. Instrumentele lui erau haosul, gelozia și 
trădarea. 

Cortinele Kremlinului se despărţiră pentru o clipă: Dominika 
intui brusc că președintele blond și cu ochi albaștri, lăsat pe 
spate în fotoliul din faţa ei era un animal de pradă - un șarpe 
care se încorda ca să-și injecteze veninul în ceva mic și îmblănit. 
Apoi sosi o a doua epifanie, care o acoperi pe prima: „Putin 
jinduiește”. El vrea ce au alţii. lar pentru el delectarea supremă 
este să ia ceva de la cineva. 

Racolarea ei ca agentă a CIA avea mai multe componente: 
opţiune personală, răzbunare, ascunderea secretului înghețat în 
adâncul sufletului, respectul față de americani, dragostea 
pentru Nate... Se opri. „Dragoste pentru Nate”? Bănuia că așa 
era. Insă la acestea adăuga acum hotărârea reînnoită de a 
dejuca planurile acestor virodki, acestor degeneraţi, de a le 
băga bețe în roate. Se uită din nou la președinte. El continua s-o 
privească și Dominika simţi un fior pe șira spinării. Oare Putin 
știa? li putea ghici secretul? Agenta CIA reactivată și infiltrată în 
SVR în noua Federație Rusă - nume de cod DIVA - își legănă 
inconștient piciorul pe sub masă și-l provocă în gând pe liderul 
Rusiei să reacționeze. 


ZACUSCĂ DE VINETE 

Coaceţi vinetele la foc iute, până se înnegresc și se 
înmoaie. Scoateţi miezul și tocaţi-l fin. În ulei de 
măsline, căliți ceapă tocată și ardei roșu tăiat cubulete 
cu pastă de tomate, apoi adăugați oțet și zahăr și 
condimentați. Amestecați vinetele tocate, adăugați 
ulei de măsline, apoi reduceti focul și lăsați să scadă 
până când compozitia se ingroașă și devine 
translucidă. Răciţi și serviţi pe pâine prăjită unsă cu 
unt, presărând deasupra ceapă crudă tocată. 

9. 


În cursul carierei sale, Alexei Ziuganov nu obișnuise să ia 
masa cu oamenii lui de contact și nici nu era foarte familiarizat 
cu nuanțele operaţiunilor comune cu serviciile secrete aliate ce 
colaborau cu SVR spre un ţel comun. Acum însă simţea urgenţa 
misiunii care-l aștepta. Practic, președintele dăduse startul în 
cursa dintre el și Egorova pentru echipamentul iranian. El 
trebuia să-l pună în legătură cât mai repede pe grăsanul oligarh 
Govormarenko cu reprezentantul OEAI la Moscova, pentru a 
obţine de la el cerințele tehnice și a pune la punct afacerea. 
Prânzul de azi era primul pas esenţial. 

Ziuganov clocotea. Învingătorul avea să câștige atenţia și 
favoarea președintelui. Aici nu mai era vorba doar despre 
posibilitatea promovării sau poziţie. El ar fi intrat în cercul 
apropiaților lui Putin; ar fi obţinut influenţă și ar fi impus respect. 
Ziuganov era cuprins de paroxismul necesităţii. El trebuia să 
învingă. Și știa exact cum va proceda. Creierul lui viermănos 
zvâcnea când se gândea la îndrăzneala planului. 

Se mai gândea și la faptul că Govormarenko ar fi fost un 
protector util. Dacă s-ar fi alăturat oligarhului, ar fi fost răsplătit. 
In vreme ce majoritatea oamenilor evaluează o persoană nou 
cunoscută pe criterii de personalitate, aspect fizic sau 
sexualitate, Ziuganov le clasifica în secret după altă scară. „În 
celulele de interogare, Govormarenko ar tremura de spaimă”, se 
gândi el, „cu o minimă suportabilitate a durerii și teama 
perverșilor față de soarta părților lor intime”. Rupse o bucată de 
pâine și începu să mestece. 

Ziuganov stătea la o masă discretă din Damas, un restaurant 
mic de pe Maroseika Uliţa, la trei intersecţii de Piaţa Lubianka. 

Salonul avea un decor desprins din Damasc, cu pereţi albi, 
plafon casetat și scaune cu spătare rectangulare, cu inserțţii de 
sidef. Nu era aglomerat. Mintea lui Ziuganov se limpezi în timp 
ce-i privi pe șeful sucursalei din Moscova a VEVAK - Ministerul 
Informaţiilor și Securităţii iranian” - Mehdi Naghdi traversând 
sala. 


9 vezarat-e Ettelaat va Amniyat-e Keshvar. (n. tr.). 

— Salam, pacea fie cu tine, spuse Naghdi într-o rusă aproape 
perfectă. 

Lui Ziuganov i se părea neschimbat de când îl văzuse ultima 
dată: de statură medie, păr negru-sârmos tuns scurt, o umbră 
de barbă pe maxilare, sprâncene negre și groase deasupra 
ochilor pătrunzători. Purta un costum negru și cămașă albă, 
simplă, încheiată la gât. Naghdi părea întotdeauna pe punctul 
de a izbucni într-un acces de furie, cu ochii de bazalt mereu în 
căutare de insulte sau blasfemii. Ziuganov îl întâlnise doar de 
două ori până atunci, dar nu-i plăcea bărbatul acesta din sud, 
mereu gata să răbufnească. 

— A trecut ceva timp de când te-am văzut, rosti el, 
temperându-și disprețul. Ești bine? 

Naghdi îl privi impenetrabil, fără să clipească. 

— Da, destul de bine, rosti după aceea. 

„Nici că-i pasă”, se gândi Ziuganov. „Bine, cretinule”. 

— Autoritatea supremă mi-a cerut să te contactez în vederea 
începerii unor discuţii de mare importanţă strategică atât pentru 
Rusia, cât și pentru Iran, îl informă Ziuganov. Problema are un 
caracter de urgenţă. Există, de asemenea, o latură comercială 
cu avantaje distincte pentru ambele noastre ţări. 

— Ascult cu mare atenție, zise Naghdi cu ochi sfredelitori. 

„Ar fi nevoie de o săptămână întreagă să-l faci pe-ăsta să 
tipe”, își zise Ziuganov. „Ar fi cu adevărat o provocare. Aș 
începe cu curentul electric, să-i sting văpaia din ochii ăia 
furioși”. 

Schiţă rapid propunerea: Govormarenko, o întâlnire cu 
reprezentantul OEAI la Moscova, poate participarea unor oficiali 
din Teheran și experți ruși în energie nucleară de la Rosatom. 
Naghdi ascultă în tăcere, după care întrebă: 

— Care ar fi scopul reunirii oficialităților noastre din domeniul 
energetic? 

— Experții ar discuta despre achiziţia de echipamente 
specializate, răspunse Ziuganov. Ar discuta despre metode prin 
care tehnologia supusă embargoului să ocolească sancţiunile, 
trecând prin Rusia spre Iran. 

— In condiții avantajoase pentru stăpânii tăi, desigur, 
completă Naghdi. 

„Pios iob tvoiu mat”, se gândi Ziuganov, „mă-ta și-a tras-o cu 
un câine”. 

— Avantajele ar fi importante pentru ambele părți, rosti el cu 
glas obosit deja de natura indirectă a conversaţiei. 

Afacerile astea cu iranienii erau enervante. 

— Îmi poţi spune, tovarișci, zise Naghdi, cum se face că 
Federaţia Rusă și SVR au ajuns să creadă că Iranul intenţionează 
să cumpere astfel de echipamente? 

„Perfect”, își spuse Ziuganov, era exact întrebarea pe care o 
aștepta. „E momentul să punem angrenajul în funcţiune”. 

Ziuganov își formulase planul după întâlnirea cu Putin și 
Govormarenko în Castelul Meyendorff din Barviha. N-avea să fie 
întrecut de competenta și glaciala Egorova; n-avea să îngăduie 
așa ceva. Egorova era foarte bună și isteaţă. Pentru ea, 
obţinerea de informaţii de la Jamshidi avea să însemne un 
simplu debriefing suplimentar. El, pe de altă parte, trebuia să 
îndure tot acest vals interminabil și sfios cu șoimii ăștia bărboși 
care trebuiau aduși să danseze cu rușii lacomi și încăpăţânaţi, 
toți având agende de lucru concurente. Timpul urma să fie de 
partea Egorovei. 

Însă Egorova avea să sufere o piedică. lar zoofilul ăsta din 
faţa lui avea să fie fitilul bombei. 

— Voi fi încântat să ţi-o spun în interesul asistenţei fraterne, 
rosti Ziuganov arătându-și dinţii ascuţiţi la vârfuri ca niște ţăruși 
de cort. 

Un chelner aduse un platou cu năut prăjit, aromatizat cu 
chimion și usturoi, și rămase în preajmă, așteptând alte 
comenzi. Ziuganov îi făcu semn să se îndepărteze, era un 
moment prea delicat ca să fie întrerupt. 

— Noi știm că lranul este în căutare de echipamente supuse 
embargoului, mai precis pentru programul vostru nuclear. 

— De ce aţi crede așa ceva? întrebă Naghdi. 

„Un amator”, gândi Ziuganov. „Ce jocuri slabe! E momentul 
să ridicăm cortina”. Naghdi rămase neclintit. 

— Cred că voi aveți o problemă. Avem indicaţii - surse care 
trebuie să rămână neidentificate pentru moment - că un 
serviciu secret inamic a compromis un membru de seamă al 
programului vostru nuclear. Ziuganov ridică braţele și zâmbi. 
Da, știu cum îţi sună o asemenea afirmaţie, atât de neașteptată 
și făţișă, și cât de îngrijorător este să descoperi un trădător în 
mijlocul vostru. Toţi avem din când în când asemenea probleme. 

Ochii iranianului nu părăsiră nicio clipă faţa lui Ziuganov. 

— Asta-i tot ce-mi poţi spune? întrebă el. Este o informaţie 
lipsită de valoare - mai mult chiar, inutilă. 

Ziuganov zâmbi din nou. 

— Îţi înţeleg frustrarea, zise el, parcă reconsiderându-și 
poziția. Este ceva complet neoficial - rămâne între noi. 
Interceptările noastre au aflat că peste trei zile va avea loco 
întâlnire între serviciul secret inamic și oficialul vostru. 

— Altă informaţie lipsită de valoare, rosti Naghdi abia 
camuflându-și furia. 

Acest tee/eh, acest pitic rus voia să-l joace pe degete. 

Ziuganov își cobori privirea spre propriile mâini, ca și cum ar fi 
reflectat dacă să încalce sau nu regulile și să-i transmită un 
secret. Ridică apoi ochii. Ajunsese la o decizie. 

— Rămâne strict între noi - ne-am înțeles? Amândoi știau că 
nu puteau exista confidenţialităţi, niciodată, totuși Naghdi 
aprobă din cap, cu ochii scăpărând. După care putem trece la 
stabilirea întâlnirii între oficialii noștri? 

Naghdi aprobă din nou. Buzele îi tremurau și Ziuganov se 
gândi să-l mai perpelească niţel, apoi hotărî să n-o facă. 

— Ar fi bine să fiţi atenţi la Viena. Se pare că unul dintre 
stimațţii voştri savanţi nucleari de acolo s-a abătut de la calea 
cea dreaptă. Serviciul secret inamic este foarte priceput în 
compromiterea unor oameni altfel perfect onorabili. Ințelegi ce 
vreau să spun. 

— Sioniștii, scuipă Naghdi. 

Ziuganov nu comentă nimic, ci lăsă cuvântul să plutească în 
aer. Dacă iranienii erau îngroziţi și obsedaţi de Israel, era strict 
treaba lor. 

— Aş sugera să vă  începeţi discret operaţiunea de 
contrainformaţii, îl sfătui Ziuganov. De obicei inamicii se pricep 
foarte bine să detecteze problemele de securitate și pericolele. 

Pentru o clipă, visă cu ochii deschiși la un clește cu clichet 
care să zdrobească arătătorul lui Naghdi la articulaţia celei de-a 
doua falange. 

— Nu trebuie să-ţi faci griji despre meseria noastră, răspunse 
Naghdi. 

Se părea că dorea să plece fără să mănânce. 

— Bineînţeles, încuviință Ziuganov, voi vă cunoașteți cel mai 
bine propriile metode. 

lranianul își împinse scaunul, îndepărtându-se de masă, îl 
salută din cap și părăsi restaurantul. 

Ziuganov se lăsă pe spate în propriul lui scaun. Naghdi avea 
să urmeze pista pe care i-o sugerase, ca un fanatic ce era. 
Adăugase detaliul cu interceptările pentru ca VEVAK să nu 
bănuiască o participare activă din partea SVR. Predilecţia 
iranienilor de a presupune automat implicarea Mossadului avea 
să deruteze și mai mult. Într-un final, Egorova urma să-l aștepte 
zadarnic pe Jamshidi în casa aceea conspirativă - savantul avea 
să fie la bordul unui avion spre Teheran cu mult înainte de 
întâlnire, cazul avea să fie distrus și fluxul de informaţii secat. 
Avea să fie o scenă minunată: Dominika în faţa președintelui, 
explicând că agentul ei nu mai apăruse și operaţiunea eșuase. 
Din acel moment, câmpul operativ avea să fie liber și putea să 
acționeze. 

e 

Nate și Dominika se întoarseră în Viena în aceeași zi. După 
lăsarea serii, Nate se furișă în apartamentul femeii pentru a 
trece în revistă planurile și a organiza cerinţele de spionaj 
pentru debriefingul din seara următoare. Stăteau unul lângă 
altul pe sofaua din micul living, cu hârtii întinse în faţa lor pe 
măsuţa de cafea. Nate citea noile cerinţe ale Direcţiei X primite 
de la Centru și le copia în TALON. Dominika stătea rezemată de 
spătarul sofalei și-l privea lucrând. Chipul lui era concentrat. 

— Bănuiesc că de data asta ai propria ta agendă de la 
Langley, rosti ea. 

Nate ridică ochii și încuviință scurt din cap. Un moment 
delicat; strict vorbind, DIVA n-ar fi trebuit să aibă acces la 
cerinţele spionajului american. Ea era agenta care asigura 
informaţii. Fluxul informaţiilor era unidirecţional. Nate șovăi, 
apoi apăsă cu degetul pe ecran și întoarse TALON-ul putin, 
pentru ca femeia să poată citi. Nu intenţiona să pericliteze 
operaţiunea asta doar pentru a-i ascunde întrebările sosite de la 
PROD. Agentă sau nu, era parteneră în apropiata operaţiune cu 
steag fals. Singura informaţie pe care ea n-avea s-o vadă, în 
niciun fel de circumstanțe, era acţiunea sub acoperire pentru 
modificarea podelei seismice destinate Iranului. 

„În plus”, gândi Nate, „ce ar putea ea să facă - să se întoarcă 
la Moscova și să spună c-a obţinut cerințele spionajului 
american? De la cine? o să-ntrebe Centrul”. 

Dominika se aplecă puţin ca să citească. 

— Mulţumesc că-mi arăţi cerinţele de la Langley, rosti ea 
încet, fără să-l privească. Știu că-i împotriva regulamentului. 
Știu că a fost nevoie de o mare tărie morală, fiind ofițerul meu 
de caz. Sunt conștientă că riști totul făcând asta. Chiar dacă 
înseamnă sfârșitul carierei tale, va fi util pentru mine când voi 
vorbi cu iranianul. Îl privi cu coada ochiului. Poţi avea încredere 
în mine, dușka, nu voi spune nimănui. 

— Am încredere în tine, zise Nate. 

Sesiză, printre notele ei de sarcasm, că femeia era într-o 
dispoziţie proastă. 

— Ai încredere completă? întrebă Dominika. 

Continuau să stea apropiaţi pe sofa. Strălucirea purpurie a lui 
Nate îi cuprindea pe amândoi. 

— Am încredere completă în tine, zise el, chiar și când te- 
apucă turbarea. 

— Cum adică? îl privi Dominika pe sub gene. 

— Vspișka gneva, răspunse Nate. Pierderea totală a 
controlului. 

— Vrei să vezi ce-nseamnă să m-apuce cu adevărat turbarea? 
întrebă ea. _ 

li plăcea ideea asta. Işi imagină cum ar fi simulat amândoi o 
luptă corp la corp, încleștându-se, rostogolindu-se pe podea, cu 
fusta ei ridicată mult pe șolduri, cu gurile strivite laolaltă, o 
capitulare rapidă și delicioasă. „Oprește-te”, își spuse. 

— Ah, da, suspină Nate, familiara și inevitabila pierdere a 
rațiunii. Mai devreme sau mai târziu, apare bine-documentatul 
besnovatii, demoniacul. 

li privi gura, cu un aer foarte serios. Femeia încerca să nu 
râdă. 

Stăteau unul lângă altul, respirând pe nări, cu palmele 
umede, pulsurile crescute, Dominika îi privea haloul și Nate îi 
privea albastrul ochilor, dar erau diferiţi acum - amândoi se 
cunoșteau atât pe sine, cât și pe celălalt. Calm! Aveau de lucru 
mâine, poate chiar și în ziua următoare, după care Dominika 
avea să se întoarcă la Moscova pentru a-și relua spionajul, iar 
Nate avea să revină la Staţia din Atena pentru a-și continua 
bătălia personală împotriva Centrului, pentru a continua 
coordonarea lui LYRIC. Și avea s-o vadă pe DIVA o dată pe an, 
poate de două ori, iar Staţia din Moscova avea să preia 

responsabilitatea coordonării ei directe. Nate se întoarse și 
începu să închidă TALON-ul. Dominika își îndreptă spatele. 

— Stai, zise ea. Am uitat să menţionez ceva. Este important. 
O să vrei să introduci în notițele tale. Arătă din bărbie spre 
TALON. Voi nu sunteţi singurii interesați de cumpărarea de către 
iranieni a unor echipamente sofisticate. Îi povesti lui Nate 
despre Putin, Govormarenko și Ziuganov. Aștia vor să-și bage 
ghearele în afacere. Svini se gândesc numai la conturile lor 
bancare. 

„Să fiu al naibii!” își zise Nate. „La PROD și Cartierul General 
va curge cu scenarii”. De exemplu, rușii, care n-au habar, 
cumpără echipamente modificate de PROD și le vând Iranului la 
un preţ exorbitant pentru a ocoli embargourile internaţionale. La 
12 luni de la livrarea făcută de Moscova, podeaua seismică - 
cadoul scump oferit mullahilor de președintele Putin - se 
autoaprinde și cele 1 700 de centrifuge din sala C se transformă 
în zgură radioactivă pentru următorii 25 000 de ani. Teheranul 
va cere răspunsuri Moscovei, Putin va fi umilit, iar Ziuganov 
aruncat lupilor în Siberia. „Să fiu al naibii!” Dominika îi citi 
gândurile. 

— Ziuganov lucrează cu Govormarenko, spuse ea, pentru a 
propune afacerea celor de la OEAL. Pentru a se înţelege cu 
iranienii, ei vor avea nevoie de mai mult timp decât ne va trebui 
nouă să stoarcem informaţiile de la idiotul ăla. 

„Și exact asta-i problema”, gândi Nate. „PROD va avea nevoie 
de timp ca să înlocuiască aceste componente. Dacă Dominika 
va transmite peste două zile informaţiile aflate de la Jamshidi, 
nu vom avea un avans suficient de mare ca să demarăm 
acțiunea sub acoperire”. 

— Nu vom stoarce aceste informaţii de la Jamshidi, sau cel 
puţin tu nu le vei raporta Centrului, rosti el încet, privind-o în 
ochi. 

N-ar fi putut realiza această triplă înșelătorie fără ca ea să 
cunoască motivul, fără ca ea să fie conștientă de acţiunea sub 
acoperire. lar așa ceva era imposibil. Blasfemie! Interzis! O 
culpă care se pedepsea cu moartea. Nu mai avea timp să 
telegrafieze la Cartierul General, iar să le telefoneze lui Gable și 
Forsyth în Atena ar fi fost riscant din punctul de vedere al 
securităţii. În plus, Gable i-ar fi spus să ia singur o decizie, să 

acţioneze, la naiba, și să riște consecinţele. „Viaţa-i o scorpie”, îi 
spusese Gable cândva, „și Viaţa are o mulţime de surori”. 

— Spune-mi, te rog, de ce anume, zise Dominika. 

Tonul acela ca argintul viu care curge la deal. Ea aștepta să 
se înfurie, de data asta cu adevărat. 

lar Nate îi relată tot, depășind limitele, încălcând șase-șapte 
reguli. Dominika ascultă cu atenţie și rămase tăcută. „Rahat! 
Tocmai i-am spus unei agente, un ofițer rus din SVR, despre o 
acţiune sub acoperire”. Se gândea deja la discuţia cu Biroul de 
Securitate din Cartierul General. 

— Accept, zise Dominika. 

— Ce? 

— Planul tău. Este ghenia/nii, ingenios. Gândește-te la 
supărarea Conducătorului Suprem și cât de stânjenit va fi 
Vladimir Vladimirovici. Și bietul Ziuganov... va simţi gustul 
propriului său baston de cauciuc. 


NĂUT PRĂJIT 


Scurgeți năutul dintr-o conservă și uscați bine boabele 
cu un şervet de hârtie. Prăjiți-le în ulei încins (atenție, 
pot stropi!) cu căţei de usturoi întregi și frunze de 
salvie, până când năutul devine crocant și usturoiul se 
rumenește. Folositi iar un șervet de hârtie pentru a 
absorbi excesul de grăsime, după aceea amestecați cu 
ardei cayenne și boia. Serviti la temperatura camerei. 

10. 


Amurg. Nate și Dominika sosiră separat la întâlnirea cu 
Jamshidi. Veniră din direcţii diferite, verificând permanent dacă 
erau urmăriţi, folosindu-se de umbrele care se lungeau pe 
stradă pentru contrast și pentru a depista pietonii ce reapăreau 
și vehiculele ce nu-și găseau rostul în peisaj. Nate trebui să 
zăbovească în capătul opus al străzii Langobardenstrasse ca s-o 
aștepte pe Dominika - ea trebui să adauge o buclă suplimentară 
la traseul de detectare a filajului pentru a verifica o „posibilă” 
urmărire și de aceea mai avu nevoie de încă o jumătate de oră. 
Nate o privi apropiindu-se de la jumătatea străzii, cu TALON-ul 
într-o gentuţă pe care o purta pe un umăr. 

Îi cunoștea pasul elegant, șchiopătatul aproape insesizabil, 
ținuta verticală a capului, felul cum își strângea părut în coc. 
Femeia nu privea în jur, dar el știa prea bine că ochii aceia 
albaștri nu scăpau aproape nimic din ce se întâmpla pe stradă. 
Nate era îmbrăcat la fel ca înainte - neutru și greu de definit - 
însă ea purta o fustă neagră plisată din lână, cu sacou din tweed 
și centură peste bluza neagră. Avea cizmulite din piele întoarsă, 
negre, fără toc, înalte până la gleznă, deloc stilul ei obișnuit. 
Bărbatul îi privi cizmuliţele când se apropie. 

— Ce-i? întrebă Dominika, observându-i căutătura. 

— Nimic, spuse Nate. 

— Te uiţi la cizmuliţele mele. 

Poate că era o spioană, o cârtiță, o clarvăzătoare dotată cu 
calităţi sinestezice, dar cu siguranţă îi plăceau pantofii. 

— Sunt drăgute, spuse Nate. 

— Cum adică „drăguțe”? întrebă Dominika. Ce nu-ţi place la 
ele? 

— Sunt foarte stilate. 

Era pur și simplu suprarealist: doi spioni care se îndreptau 
către un debriefing clandestin cu un agent inamic, în care aveau 
să utilizeze constrângerea pentru a-l chestiona, iar ei stăteau pe 
trotuar și discutau despre pantofi. 

— Ah, dar văd că ești un adevărat expert, zise Dominika. 
Trebuie să știi că sunt ultima modă. Și au fost modificate de 
Direcţia T. 

— Receptează transmisiile TV? 

— Nevejda,  ignorantule. Au vârfurile din oţel. Pentru 
autoapărare. Să-ţi trag un șut, ca să vezi cum stă treaba? 

— Uite ce-i, sunt foarte drăguțe. Și tu arăţi foarte drăguţ. Eşti 
sigură că nu ai fost urmărită? 

Dominika plecă ochii spre cizmuliţe, după care se uită la Nate 
și aprobă din cap. El își privi ceasul. 

— Suntem în întârziere, haide. Băiatul nostru poate să fi sosit 
deja. 

Dominika porni alături de el. 

— E-n regulă. Udranka îl poate destinde înainte de sosirea 
noastră. 

Intrară în blocul de apartamente și urcară în tăcere scara în 
spirală, ambii pășind cu grijă, de la călcâi spre vârf pe toată 
talpa, pentru a trece silențios pe lângă ușile altor apartamente. 
Etajul unu, etajul doi. Pe casa scării, se aprinseseră becuri mici 
în aplice murale, care proiectau umbre pe pereţii placați în 
marmură. 

— Pur și simplu, nu-mi vine să cred că nu-ți plac cizmulițele 
astea, șopti Dominika întorcându-se pe jumătate spre Nate, pe 
când urcau ultimul palier. 

Băgă apoi cheia în broască și intrară împreună în apartament: 
lămpile erau deja aprinse și dinspre dormitor se auzea muzică în 
surdină. Amândoi abordaseră fețe operative, dar renunțară la 
ele când văzură muștele de pe pereţi - o sumedenie de muște, 
peretele era practic negru de atâtea muște - și balta de sânge 
care se lăţea dinspre bucătărie. Dominika îl prinse de braţ pe 
Nate, se apropiară de ușa bucătăriei și priviră înăuntru. Jamshidi 
zăcea pe spate, pe jumătate întins sub masă, iar capul, rezemat 
vertical de perete, era stropit de sânge pe o suprafaţă întinsă. 
Chipul iranianului arăta teribil: nu mai avea jumătate de țeastă, 
care era o cavitate tivită cu păr însângerat. Cealaltă parte a 
feței era intactă, dar ochiul care-i rămăsese era plin cu sânge, 
într-o hemoragie oculară. Din gură i se prelingea sânge pe 
bărbie, îmbibându-i barbișonul și piepţii cămășii. lranianul zăcea 
într-o băltoacă de sânge negru, pe lângă care se strânseseră 
zeci de muște, bete de cât se îmbuibaseră. 

Nate se aplecă peste Jamshidi. Nu se punea problema să-i mai 
caute pulsul. Îi deschise sacoul și-i pipăi buzunarele. Clătină din 
cap spre Dominika: nimic. 

— Arme, șopti el și femeia deschise silențios un sertar din 
bucătărie și luă dinăuntru două cuțite pentru carne cu mânere 
subțiri și lame serate. 

Înfipse unul în centura sacoului ei - ca un pirat cu ochi 
albaștri, gândi Nate - și i-l întinse pe celălalt. Nate se îndreptă și 
Dominika îl atinse pe braț, apoi arătă spre aragaz. De sub el se 
întrezărea colțul unui obiect din plastic. Dominika păși peste 
sânge și-l trase afară. Era geanta laptopului lui Jamshidi. Oare îl 
împinsese acolo când fusese împușcat? Cei doi schimbară 
priviri. Laptopul se afla înăuntru. Oare iranianul adusese ceea 
ce-i ceruseră? Datele despre cascada din sala C? Planurile de 
procurare a podelei seismice? Acum n-aveau timp de verificat. 
Dominika trecu repede cureaua genţii peste gât și peste piept. 

În apartament se auzea în surdină muzică; niciun alt sunet. 
Dominika arătă din cap spre living și dormitorul de după el. 

— Udranka, murmură ea, cu ochii lărgiţi, temându-se de tot 
ce putea fi mai rău. 

Nate îi făcu semn cu ambele palme spre podea - pășește 
încet - apoi traversară încet livingul și priviră după colț, în 
dormitorul neverosimil de roz. Încremeniră șocați. Dominika își 
duse o palmă la gură. 

Songs for Swingin' Lovers! susura dintr-un player aflat în 
colţul camerei. Un ventilator electric mic, evident roz, oscila într- 
o parte și-n alta, mișcând franjurile roz ale celor două abajururi 
ce aruncau o lumină la fel de roz pe pat și peste corpul gol al 
Udrankăi. Sârboaica zăcea pe spate, cu jumătatea superioară a 
corpului atârnând cu capul în jos, brațele pe podea și ochii 
căscaţi spre peretele îndepărtat. Curba graţioasă a gâtului îi era 
întreruptă de un șnur înnodat - Dominika recunoscu cordonul 
chimonoului acela roz ridicol - strâns cu forţă peste venele ieșite 
în relief, care-i învinețise faţa și-i albise cicatricea. Gura îi era 
foarte puţin întredeschisă și dinţii ei remarcabili se vedeau 
parţial. Când curentul de aer al ventilatorului ajungea la ea, 
cârlionţi răzleți din părul ei ca boiaua se legănau ușor. Sânii și 
abdomenul îi erau acoperite de dungi roșii ce se intersectau; 
păreau arsuri, apoi Nate zări pe covoraș un umeraș din sârmă, 
care fusese depliat și transformat într-o biciușcă. 

Răsuflarea Dominikăi se opri brusc când văzu fundul unei 
sticle de vin ce ieșea dintre picioarele larg desfăcute ale 
Udrankăi. Se aplecă și o trase afară. Cu buzele strânse și albe, 
azvârli sticla în colţul îndepărtat al dormitorului, unde ricoșă din 
perete, căzu pe covor și se roti. Slăbi cordonul din jurul gâtului 
sârboaicei, îndepărtă o șuviţă de pe fruntea ei împestriţată, însă 
mâinile îi tremurau și nodul era strâns. Ridică una dintre 
încheieturile Vrabiei. 

— Neit, șopti ea, ajută-mă s-o pun pe pat. 

„Nu-i bine deloc”, gândi bărbatul. „Suntem într-o zonă roșie”. 
ÎI împușcaseră pe Jamshidi, apoi intraseră în dormitor, o 
torturaseră pe Udranka, o violaseră cu sticla, după care o 
ținuseră cu forța peste marginea patului și o strangulaseră. 
Ruși? Nu. lranieni? Cine alţii? Cât timp o torturaseră pe ea și pe 
Jamshidi? Ce întrebări puseseră și ce răspunsuri căpătaseră? 

— Neit, șuieră Dominika, ajută-mă! 

„Cel mai important este unde naiba sunt ei acum?” se gândi 
Nate. „Oare tocmai au plecat? Știu că lipsește laptopul? Știu că 
mai sunt implicaţi doi agenţi de informaţii? Sau doar s-au retras 
și așteaptă runda a doua?” 

— Neit! strigă Dominika. Ridic-o! 

Nate prinse o încheietură rece și împreună o ridicară pe 
Udranka pe pat. Capul sârboaicei se înclină moale spre 
Dominika, de parcă ar fi întrebat-o ce va urma, iar degetele 
tremurătoare ale Dominikăi traseră de nodul din jurul gâtului. 
Desfăcu cordonul chimonoului și acoperi trupul cu o pătură. 
Unghiile roșii de la picioarele Udrankăi și vârful ciufului ei de păr 
magenta ieșeau pe la cele două extremități. Nate stătu în prag 
până ce Dominika ieși din dormitor, cu ochii înroșiți. O ținu în loc 
pentru o secundă, cu urechea întoarsă către ușă și casa scării. 
Nu știa de cât timp dispuneau. |și puse mâinile pe umerii ei. 

— Ascultă-mă, îi zise. Trebuie s-o ștergem de-aici. 

Dominika îl privi absentă. 

— Eu zic să-i așteptăm, spuse ea. 

Glasul îi era neregulat și grunțuros ca un piston crăpat. 

— Să-i așteptăm cu niște cuțite de bucătărie? întrebă Nate, 
știind că femeia vorbea serios. 

— Se vor întoarce pentru asta, răspunse ea și atinse cureaua 
laptopului lui Jamshidi. 

— Şi-i vom lăsa să-l ia, zise Nate. Copiem tot ce-i pe hard disk 
și lăsăm laptopul unde l-am găsit. lranienii trebuie să creadă că 
nimeni nu le-a văzut planurile. Noi avem nevoie de timp pentru 
operațiunea sub acoperire. Tu trebuie să te întorci cu mâinile 
goale. Trebuie să-l lași pe Ziuganov să câștige runda asta. 

— Ziuganov..., repetă Dominika. Asta a fost mâna lui. El a 
ucis-o pe Udranka. 

Cercetă chipul lui Nate, cântărindu-i dispoziţia pentru 
răzbunare. Haloul lui purpuriu pulsa, dar nu după sânge, femeia 
o știa. El calcula, agitat. 

— Dă-mi laptopul, rosti Nate. 

Îl așeză pe măsuţa pentru cafea, îl deschise și orientă cititorul 
infraroșu al TALON-ului spre portul USB pentru control la 
distanţă de pe laptopul lui Jamshidi. După 14 secunde, un led 
clipi pe TALON. Nate puse laptopul înapoi în geantă, se duse în 
bucătărie, păși peste balta de sânge și-l vâri sub aragaz, atent 
să nu lase urme. Muștele erau peste tot; le scutură de pe 
mâneca lui ca pe o zăpadă neagră-albăstruie sclipitoare. Când 
ieși, Dominika stătea în pragul dormitorului și privea corpul 
Udrankăi. Nate o prinse de umeri și o întoarse cu faţa la el. 

— Acum trebuie să plecăm, îi spuse. Ai nevoie să iei ceva de 
aici? 

Ea clătină din cap. 

— O să ieșim împreună, continuă Nate. Dacă totul ni se pare 
în regulă după o oră, ne putem despărți. Insă numai dacă nu 
suntem urmăriţi. Nu luăm taxiul, nu luăm tramvaiul, ci mergem 
doar pe jos pentru a ne asigura. Ai înţeles? 

Femeia încuviinţă din nou. 

Nate o scutură ușor de umeri. 

— Domi, concentrează-te! Am nevoie de tine când vom ieși. 
Nu știu cu ce ne confruntăm. 

Dominika închise ochii și inspiră adânc. 

— Nu suntem pe malul bun, spuse ea. Aici e Donaustadt; zona 
asta e parțial rezidenţială - case, blocuri, străduţe - și parţial cu 
antrepozite industriale. 

— Nu _ traversăm Dunărea până nu știm că nu suntem 
urmăriţi, zise Nate. Nu ne putem întoarce la apartamentul tău 
dacă n-am scăpat de căâpușe. lar dacă iranienii află cine ești și 
că la debriefing au participat două persoane, nu te mai poţi 
întoarce la Moscova. 

Dominika privi din nou spre dormitor. i 

— Există un pod cu pasarelă, spuse ea pe un ton absent. Insă 
lângă Dunăre sunt... cum le spuneți voi, balota? 

— Smârcuri? Asta e - va trebui să trecem prin ele. 

— Voiam s-o scot de-aici după operațiunea asta, zise 
Dominika. 

Mâna care îndepărtase șuvița de păr de pe frunte îi tremura. 

— Ascultă, rosti Nate ignorându-i comentariul, este posibil să 
fie o echipă întreagă. Vor dori să ne identifice. 

— Ea nu le-a spus nimic, vorbi Dominika. Era prea puternică. 
Își aminti rachiul și lacrimile. l-ar fi dat naibii. 

— În cel mai rău caz, spuse Nate, este posibil să nu le pese 
unde mergem. Poate că nu doresc decât să termine ce au 
început aici. 

Dominika se răsuci și reveni în dormitor. Ridică un colț al 
păturii și se uită la chipul Udrankăi, apoi coborî pătura. 

— Domi, trebuie să-i dăm drumul, o zori el. 

Ea se întoarse spre Nate, care întredeschise ușa și trase cu 
ochiul pe hol. Dominika închise ușa. 

— Înainte de a pleca..., șopti ea, apoi îl cuprinse cu braţele 
după ceafă și-l sărută. 

Gura i se strâmbă și-și îngropă fața în umărul lui Nate. După 
un minut, înălță capul și-și șterse obrajii uzi. 

— Dacă se apropie destul de mult, vor plăti. 

Nate o îmbrăţișă din nou. 

— Ascultă-mă. Avem un obiectiv: să ieșim întregi de aici fără 
să fim filati. 

— Două obiective, zise ea. 

Bărbatul se întunecă la faţă și haloul îi străluci. O lipi cu 
spatele de ușă și-i fixă braţele de-o parte și de cealaltă a 
corpului. Dominika nu-l mai văzuse niciodată așa. Glasul îi era 
stăpânit, dar nu era glasul lui. g 

— O să ţi-o spun o singură dată, rosti el. Incetează să te mai 
comporți ca o rusoaică și comportă-te ca o profesionistă. Poate 
că vom supravieţui nopţii asteia. 

— Cum adică să-ncetez să mă mai comport ca o rus... 

— Zatknis, murmură Nate. Taci naibii. 

Dominika îi văzu ochii; nu mai era nevoie să citească culorile. 
Își înfrână furia și încuviinţă, dându-și seama că-l iubea chiar 
mai mult ca înainte. 

Parcă pentru a le anunța plecarea, ușa blocului scârțâi când o 
deschiseră. Amândoi folosiră căutături scurte, de câte o 
secundă, pentru a verifica ambele sensuri ale străzii. „Sunteţi 
acolo, ticăloșilor? Noi ieșim”. După aceea cotiră imediat la 
dreapta și merseră pe trotuar. Nate își ţinu mâna pe brațul 
Dominikăi și o împiedică să pășească prea repede. Nimic nu 
declanșează mai rapid instinctul de urmărire în haită al unei 
echipe de filaj decât un mers rapid sau o alergare. Mergi lent, cu 
pas egal și ferm. 

In aer se simţea răcoare - sau oare tremurau ei? - iar cerul 
nopţii era acoperit de nori pe care strălucirea blândă a luminilor 
Vienei îi decolora, conferindu-le culoarea cretei. Era relativ 
devreme, străzile nu erau tocmai pustii; un automobil trecu și 
câţiva ultimi pietoni se grăbeau spre casă. Luminile de la 
ferestrele apartamentelor proiectau umbre ca din tuș între 
mașinile parcate una lângă alta de-a lungul ambelor trotuare. 
Dominika îl strânse pe Nate de mână și indică discret din bărbie 
către un bărbat care mergea la scurtă distanţă în faţa lor, pe 
partea opusă a străzii. Nu se declanșă nicio sonerie de alarmă - 
în felul cum mergea, în ţinuta umerilor - și Nate clătină ușor din 
cap. „Un civil, ignoră-l”. Continuară să meargă în linie dreaptă, 
la adăpostul mașinilor parcate și al blocurilor de apartamente 
pentru clasa mijlocie. Nate dorea să meargă pe o linie dreaptă și 
lungă - deocamdată fără coturi, fără schimbari de direcţie de o 
sută optzeci de grade - pentru a-i fixa pe urmăritori și a se 
distanţa de ei. 

Gândurile îi alergau fără oprire. Dacă fuseseră iranienii - și ei 
trebuie să fi fost - atunci era o echipă de filaj specială, poate din 
Forța Quds”, ori din Unitatea 400, care executa propria variantă 
de mokroe delo, treburi umede, pentru mullahi. Nu aveau să 
încerce nimic până nu verificau cine erau Nate și Dominika, iar 
acela ar fi însemnat sfârșitul carierei DIVEI ca agent CIA infiltrat 
în SVR. 


19 Corp de elită al Gărzilor Revoluţionare din Iran, antrenat pentru războiul 
neconvențional, lichidarea inamicilor, misiuni de spionaj și coordonare a celulelor 
teroriste sau a mișcărilor militante islamiste. Unitatea 400 este o brigadă din cadrul 
Forței Quds, responsabilă cu planificarea și executarea atacurilor din afara Iranului. 
(n. red.). 


VP - 141 


Își privi ceasul. Aproape ora 23:00. Strada devenea tot mai 
tăcută și numărul ferestrelor luminate din blocuri se reducea 
întruna. 

Nate înainta, atent la orice zgomote de pași pe trotuar în 
urma lor, la fâșâitul slab al unor roţi după colțul următor, la 
aprinderea indiscretă a unui chibrit în faţa lor. Nimic. O vedea 
pe Dominika, verificând în stânga și în dreapta, priviri rapide 
executate fără a întoarce capul sau umerii. li prinse căutătura; 
părea neliniștită. Nate era îngrijorat. Mergeau de 50 de minute 
și nu văzuseră ceea ce profesioniștii de top numeau „anomalii” - 
nici măcar o singură eroare de comportament, nicio mașină 
surprinsă nelalocul ei, niciun grup de trei-patru indivizi fumând 
la un colț de stradă care să se separe apoi brusc și grăbiţi, ca și 
cum ar fi fost niște străini. Îngrijorarea provenea însă din faptul 
că Nate și Dominika știau foarte bine ce simțeau amândoi: 
exista supraveghere. Și doi oameni morţi în apartamentul acela 
ca o acadea, cu sânge și muște și franjuri legănându-se încet în 
curentul de aer. Şi secretele nucleare ale Iranului în tableta pe 
care Nate o purta după gât. Și rujul-armă de unică folosinţă al 
Dominikăi, eficient doar până la doi metri, inventat în 1951 din 
ordinul lui Stalin pentru asasinarea unui trădător est-german în 
Berlin. Și două cuțite ieftine de bucătărie. 

Se apropiară de un colţ - Langobardenstrasse cu Hardeggasse 
- și umbra unui bărbat ieși din firida unei intrări și merse în fața 
lor, păstrând distanţa de o jumătate de stradă. La următorul 
colț, coti pe o stradă transversală și dispăru. O femeie cu haină 
lungă și eșarfă pe cap trecu grăbită pe lângă ei pe trotuarul de 
vizavi, iar Dominika șopti fără să-și miște buzele că femeia nu 
avea nici poșetă, nici geantă, nici vreo sacoșă. „Poate că ne-am 
distanțat niţel”, gândi Nate, „și au trebuit să se mai apropie”. 

Aleseră o străduță îngustă - Kliviengasse - care se sfârșea 
printr-un șir de trepte ce duceau la o potecă prin spatele unor 
curți. Nate o opri pe Dominika, strângând-o de braţ, și rămaseră 
în umbră, ascultând. Nimic. Erau încordaţi, obosiţi din cauza 
stresului. Vântul nopţii se întețise ușor și de pe veranda din 
spate a unei case se auziră clopoței de vânt, un câine lătra și o 
portiță din lemn se legăna împinsă de briză, zăngănind ori de 
câte ori lovea cu limba zăvorului în broască. Nate o privi pe 
Dominika și ea strânse din umeri. „Nu știu”. Se aplecă spre ea 
și-i șopti la ureche: 

— E timpul să devenim provocatori. 

Să iuțească pasul, să complice traseul, să-i oblige să aleagă 
între a rămâne în urmă, a păstra discreţia și a pierde contactul 
vizual, ori a se apropia și a-și face cunoscută prezenţa. 

— Cât de provocatori? întrebă ea. 

Era o nebunie să flirteze acolo, cu o dihanie amorfă și 
întunecată care-i urmărea, însă încordarea o stresa. Haloul 
bărbatului străluci, nu de furie, observă ea, și Nate o prinse de 
mână și o trase. Cotiră spre sud pe Augentrostegasse, se opriră 
pentru 30 de secunde, apoi alergară spre vest pe Orchisgasse, 
se ghemuiră pentru două minute în spatele unui gard, alergară 
din nou spre sud pe Strohblumengasse, străduțe înguste cu 
clădiri mai mici și cu mai multe loturi de grădini. La o cotitură, 
văzură silueta unei femei sub un arbore. Cum? Noaptea era 
foarte tăcută, iar Nate și Dominika trecură pe lângă o tabără 
pentru înot, dezafectată, cu o căsuţă din bușteni și umbrele 
pliate - plaja de la Strand Stadlau era un petic de iarbă mizerabil 
pe canalul Dunării, însă becul gol de deasupra căsuţei proiectă 
umbra unui bărbat care stătea perfect nemișcat, doar vârfurile 
pantofilor săi zărindu-se de după colț. „lisuse Hristoase”, gândi 
Nate, „timp de două ore am parcurs un traseu pietonal agresiv, 
cu Scări, cotiri și schimbări de direcţie, iar tipul ăsta e aici 
înaintea noastră”. 

Era tot mai rece. Puteau simți izurile Dunării, noroiului și 
păcurii în smârcurile din față. Merseră spre sud pe Kanalstrasse, 
apoi alergară spre vest pe Muhlwasserstrasse, îndreptându-se 
către luminile verzi și roșii ale unui semafor feroviar aflat la vreo 
800 de metri depărtare. „la să ocolească ei un triaj”, își zise 
Nate, dar se simțea ușor nervos, ușor nerăbdător - nu-i panică 
decât atunci când începi să ţipi - și grăbi și mai mult pasul, fiind 
atent la pași care alergau, sau la băzâitul de bondar al unei 
motociclete, sau la pârâiturile întrerupte ale unui aparat de 
radio. Trecură peste o pereche de șine, apoi peste două perechi, 
apoi peste cinci, alunecând pe traverse negre, date cu păcură, 
simțind puternic mirosul de diesel. Coloane montante din triaj - 
conducte curbe ce ieșeau din balast - scoteau aburi și vapori, 
care erau suflaţi în lateral de vântul ce se înteţea, iar ei alergară 
prin fuioarele cu iz acru și peste alte șine, spre un șir de 
antrepozite. 

În jurul antrepozitelor era noroi apos în care zăceau bucăţi 
ruginite de locomotive și boghiuri răsturnate, pe ale căror părți 
se vedeau roţi din fier fisurat; zăriră gura întunecată a ușii 
deschise a unui antrepozit, porniră în fugă în sus pe rampa 
aceea și intrară, apoi se așezară pe podeaua umedă de ciment, 
rezemaţi cu spinările de o ladă din lemn așchiat, și-și odihniră 
picioarele care îi dureau. Lui Nate îi era sete și-și reproșă că nu 
se gândise să aducă apă. Printr-o gaură din acoperiș, apa de 
ploaie picura într-o băltoacă mare de pe podea, în ritmul unui 
metronom. 

— Câţi sunt? întrebă Dominika, lăsându-și capul pe spate, 
pentru a se destinde. 

Cizmuliţele ei de designer erau înnoroiate și zgâriate. 

— Nu știu, răspunse el. Mai mult de o duzină. N-am mai văzut 
niciodată așa ceva. 

— Cum o să traversăm râul? zise Dominika. 

Nate o privi și se gândi nebunește să încerce să fugă spre 
poarta ambasadei americane. Nu. Imposibil. Ar fi demascat-o pe 
Dominika și ar fi însemnat sfârșitul cazului DIVA. Cel puţin însă 
ar fi scăpat cu viaţă. „Nu, lisuse!” Deja îl putea auzi pe Gable 
urlând la el. 

— Cândva Gable mi-a spus o chestie, zise bărbatul 
îndreptându-și spatele. Cum procedau iranienii în Beirut, ce i-au 
învăţat și pe cei din Hezbollah. 

Dominika era prea obosită pentru a întoarce capul spre el. 

— Foloseau echipe de filaj pentru a dirija o ţintă într-o 
„pâlnie” - o stradă, o alee sau o piaţetă pustie -, unde puteau 
folosi luneta. 

— „Luneta”? repetă Dominika, privindu-l acum. 

— Un pușcaș, un lunetist aflat deja pe poziţie. 

— Crezi că suntem mânaţi de la spate? zise ea. Cum e posibil 
așa ceva? 

— La fiecare cotitură pe care am făcut-o de când am ieșit din 
apartament, am întâlnit câte un urmăritor. Ne-au pus agenți în 
față, iar noi am reacționat, ocolindu-i și mergând în direcția 
opusă. Adică în direcţia în care doreau ei de fapt să mergem. 

— Și încotro crezi că ne-mping? 

De afară se auzi zăngănit de metale. Dominika se sculă în 
picioare, privi către intrarea antrepozitului, după care îi făcu 
semn lui Nate, care o imită și se lipi de perete, parţial în spatele 

unei conducte electrice ruginite. Își ţinură respiraţia. Era o 
noapte fără lună, totuși o umbră slabă precedă silueta care sui 
pe rampă și apoi se opri, cu mâinile în șolduri, ca să examineze 
interiorul scufundat în beznă al antrepozitului. Purta blugi negri 
și o jachetă greu de definit; silueta se întoarse direct spre Nate 
și Dominika, practic invizibili în umbră, și porni spre ei. Nate se 
întinse către femeie, pentru a-i semnala să nu se clintească, dar 
când silueta ajunse în dreptul lor, braţul Dominikăi ţâșni și lovi 
cu dosul palmei rădăcina nasului necunoscutului, răsunând ca 
bufnetul înfundat al unui bătător care izbește o halcă de carne. 

Un icnet de surprindere se transformă într-un horcăit gâlgâit, 
când silueta se împletici câţiva pași înapoi, apoi căzu greoi pe 
podea, ţinându-se cu ambele mâini de nasul distrus, care se 
umplea cu sânge și se umfla. Dominika se ghemui lângă 
bărbatul care pufăia apăsat, își înfipse o mână în părul lui și-i 
întoarse capul pentru a-l privi direct în ochi. Sub sprâncenele 
dese și întunecate, ochii larg deschiși erau negri ca noaptea. 
Bărbia îi era acoperită de sânge, gura deschisă pentru a răsufla. 
Dominika se aplecă spre el. 

— Hvatit, ajunge, zise Nate. 

Dominika îl ignoră. 

— O chema Varanka, răcni ea și scutură capul bărbatului, 
ținându-l de păr. 

Bărbatul știa asta. O privi pe Dominika și murmură Morder 
shooreto bebaran, blestemat fie cel care-ţi va spăla cadavrul, 
du-te în iad, apoi Dominika îl smuci violent de cap într-o parte, 
expunându-i beregata, și înfipse vârful cuţitului de bucătărie în 
adâncitura dintre gât și claviculă, ţinându-i capul nemișcat. 
„Cam pe-acolo”, gândi Nate, „artera carotidă, patru secunde”. 
Ochii bărbatului se căscară, picioarele îi zvâcniră și capul i se 
lăsă moale pe spate. Dominika își desprinse degetele din părul 
lui și-l lăsă să cadă înapoi pe podea, cu un bufnet. 

După aceea se îndreptă și se uită la Nate. 

— Să nu-mi zici nimic, rosti ea. Nu-mi pasă ce crezi. 

Ochii necunoscutului priveau spre tavan. 

— UVdranka, zise Dominika și-l privi. 

Se aplecă și-i trase fermoarul jachetei, o deschise și cotrobăi 
prin buzunare. Ridică un telefon pe care Nate îl luă, îl dezactivă 
și-l aruncă în beznă. Ei nu puteau vorbi sau înțelege farsi și nici 
nu aveau nevoie să poarte un aparat care era practic un 

transmiţător pentru a-i urmări mai ușor. Dominika scoase apoi 
un pistolet dintr-un buzunar interior și i-l întinse lui Nate. Un 
Walther german, cu magazia complet încărcată; părea să aibă 
calibrul 9 mm, ceea ce Gable ar fi numit „armă de poșetă”, însă 
Nate îi verifică siguranţa și-l băgă în buzunarul de la pantaloni. 
După aceea, regretând că întrerupea momentul acesta biblic, o 
prinse pe Dominika de umăr și o trase într-o parte înainte de a 
începe să reteze capul iranianului cu un cuţit de bucătărie 
pentru a-l lua trofeu. Ea îi împinse mâna cât colo și-l privi 
încruntată. 

Se strecurară afară din antrepozit printr-o ușă spartă din 
spate, ieșiră în curtea îngrădită și se strecurară printre zeci de 
motoare stricate și aruncate acolo, în noroi, semănând cu niște 
zaruri uriașe mânjite cu ciocolată topită. Ultima clădire din șirul 
de antrepozite se afla în apropierea unei pădurici, iar ei trecură 
iute sub umbra arborilor, apoi se opriră și ascultară. Puteau auzi 
vuietul traficului de pe podul Praterbrucke care traversa 
Dunărea; de altfel, silueta podului uriaș se contura în spatele 
copacilor. 

— Când îl vor găsi pe ăsta, zise Dominika, vor veni toţi după 
noi. 

Era pământie la chip, însă decisă. Nate privi cu atenţie în 
noapte, străduindu-se să distingă vreo mișcare. Femeia întinse 
mâna și-l mângâie pe obraz, o scuză nerostită. El se străduia s-o 
protejeze și ea își ieșise din minţi. 

— Cred că va trebui să riscăm să traversăm podul, spuse 
Nate. Crezusem că putem aștepta, însă nu putem sta aici pe 
întuneric. Nu putem rezista aici. Își trecu un braţ pe după umerii 
Dominikăi. Trebuie s-ajungem în oraș. 

Ea aprobă tăcută. 

— O să ne strecurăm printre copaci, până la pod, îi sugeră 
Nate. Zici că există o pasarelă pe dedesubt? 

Dominika încuviinţă din nou, apoi îl privi alarmată. 

— Neit, nu. Acolo ne vor împușca. Este o pasarelă dreaptă, pe 
sub pod. Este luminată cu becuri cu neon. Bineînțeles. Este o 
zasada, o ambuscadă. Ei pot să tragă din oricare capăt și în 
timpul traversării nu vom avea nicio acoperire. 

În clipa aceea auziră sunete de pași trosnind pe pământ, 
apropiindu-se iute. Oare îl găsiseră atât de repede pe cel din 
antrepozit? Veneau acum să-l răzbune. Nate făcu un gest din 

cap și amândoi începură să fugă printre copaci, ocolind pâlcurile 
de tufe și lujeri încâlciţi, peste solul neregulat și acoperit de 
vegetaţie. Nate simțea întruna între omoplaţi un punct îngheţat 
unde știa că-l va lovi glonţul. Dominika era cu trei pași în fața lui 
și alerga destul de bine, până când călcă direct într-o zonă 
mlăștinoasă și căzu cu faţa în apa sălcie. Se ridică, scuipând, și 
era pe punctul de a prinde braţul întins de Nate când, pe 
neașteptate, îi acoperi gura bărbatului cu palma și-l trase în jos, 
printre ierburile înalte de la marginea smârcului. Apa urât 
mirositoare le îmbibă hainele și le intră în nări. Dominika își ţinu 
rujul-armă cât mai sus, iar Nate își scutură în tăcere pistolul. Un 
rateu i-ar fi ucis pe amândoi. 

— Vin printre copaci, spuse Dominika. Sunt doi. 

Nate văzu două siluete care înaintau. În seara asta existaseră 
o sumedenie de siluete, fantome peste tot în jurul lor - pe 
stradă, în spatele clădirilor, sub copaci - care-i mânaseră cu 
delicatețea cu care un collie dirijează o turmă de oi. Ora era tot 
mai înaintată și Nate știa că se găseau în pericol considerabil. 
Siluetele ce se apropiau păstrau o oarecare distanţă între ele. 
Judecând după mărimea și forma lor, estimă că erau o femeie și 
un bărbat voinic, îmbrăcaţi în blugi negri și jachete negre. În 
mâna femeii se întrezărea o sclipire metalică. Se apropiau 
deciși, producând destul zgomot ca să fie auziţi, privind într-o 
parte și-n cealaltă, dar și în urmă - ei erau cei care-i împingeau 
spre pod. Nate știu că el și Dominika nu mai prea aveau spaţiu 
de manevră - trebuiau să înceapă să se deplaseze în direcţia 
opusă, poate să rămână întinși în apă, să-i lase pe cei doi să-i 
depășească și apoi să încerce să se furișeze prin spatele lor. 

Soluţia tactică a Dominikăi era cumva mai barbară. Îi șopti lui 
Nate la ureche: 

— O să-l elimin pe cel din stânga. Îl poţi împușca pe celălalt? 

Se uită apoi la el de parcă ar fi discutat despre rețeta unui 
chec cu stafide. Nate își cântări pistoletul în mână, după care se 
uită la urmăritori, care ajunseseră la vreo doi metri, și încercă 
să-și reamintească principiile trasului cu arma. Pistol de luptă, la 
distanță, atenția pe cătare, încordează încheietura, apasă 
trăgaciul, nu smuci. 

Chiar înainte să acţioneze, Dominika se gândi în mod bizar la 
tatăl ei și la Korcinoi; se întoarse, îl privi pe Nate, întinse braţul 
și-l strânse scurt de mână. El își ajusta poziţia pentru a-și 

sincroniza săritura cu a ei - era încordat, palid, hotărât. Aura 
purpurie îi pulsa în ritmul bătăilor inimii și Dominika își promise 
că nu va îngădui să pățească vreun rău. 

Femeia care se afla în faţa ei purta cască de motociclist și 
Dominika se ridică din păpuriș, șiroind de apă. Lin și fără grabă, 
înaintă un pas, lipi tubul rujului de vizorul transparent al căștii și 
apăsă pe piston. Se auzi un clic și instantaneu plasticul semăna 
cu recipientul unui blender care procesează tofu și roșii. Femeia 
se prăbuși la pământ, cu lobul frontal de consistenţa unei 
gazpacho. 

Între timp, Nate se sculă din iarba înaltă, ridică pistolul cu 
ambele mâini, puse punctuleţul alb al cătării pe şaua nasului 
bărbatului și apăsă de trei ori consecutiv pe trăgaci. Se auziră 
trei pocnete nedistincte; pistoletul nu-i zvâcni în mână și Nate 
menţinu ţeava orizontală. Se uită la iranian. Bărbatul voinic 
scutură din cap și un genunchi începu să i se înmoaie, dar o 
mână ridica în același timp un pistol automat mare și urât, așa 
că Nate privi din nou prin cătare și-l mai împușcă de două ori în 
frunte. Bărbatul căzu pe spate, cu braţele întinse, și apăsă în 
mod reflex pe trăgaci, de două ori, iar gloanţele se pierdură în 
cerul nopţii. „Armă de cucoană”, ar fi spus Gable. Nate se 
apropie de el, cu pistolul pregătit, dar individul era mort. 

Grozav! Acum Nate avea o poveste pe care s-o relateze unui 
tânăr ofiter de caz, tot așa cum Gable îi relatase /ui povești 
despre schimburile /u; de focuri. Faţa iranianului era marcată de 
patru punctișoare negre în mijlocul unor cerculețe roșii - două 
într-un obraz și două în frunte. Lui Nate îi tremurau mâinile și 
avea senzaţia copleșitoare că o dăduse în bară; ar fi putut 
executa mai bine TDF-ul (traseul pentru detectarea filajului), i-ar 
fi putut ţine pe indivizii ăștia departe de el, le-ar fi putut scăpa 
mai inteligent. „Mai taci naibii din gură”, îi spuse Gable în minte. 
Au trebuit să se apere; ăsta nu era un filaj de-a șoarecele și 
pisica în Moscova sau Washington. Noaptea asta ar fi trebuit să 
ia sfârșit cu Nate și Dominika zăcând cu fețele în jos în apa 
smârcului, sau la baza stăvilarelor din aval, sau căzuţi pe spate, 
unul peste celălalt, pe pasarela de sub Praterbrucke. lar noaptea 
abia începuse. Mai existau siluete ce se deplasau pe acolo și un 
lunetist întins pe un covoraș de izopren, cu mâinile mirosind a 
ulei de armă, cu bărbia rezemată pe braț, cu chipul verzui de la 
reticulul iluminat cu tritiu al lunetei sale. 

Se întoarse spre Dominika și o văzu zăcând cu faţa în jos pe 
pământ, cu braţele sub ea și picioarele încrucișate în dreptul 
gleznelor. Dezastru! O rostogoli pe spate, îi șterse noroiul de pe 
obraz și-și trecu palmele peste corpul ei, contururile familiare, 
curbele dulci, pipăind după răni, căutând sânge. Nimic. Capul îi 
atârna pe spate, moale, și Nate o scutură ușor, apoi tot mai 
tare. Femeia gemu. Nate îi susținu capul și-i pipăi craniul, 
degetele i se umeziră și când le privi erau roșii. Rană pe scalp. 
Glonţul de 9 mm îi crestase pielea, la un milimetru de moarte, 
grosimea cămășii de metal a glonțului propriu-zis. Contracţia 
instinctivă a degetului iranianului, deja mort, îi atinsese agenta, 
gladiatorul acesta cu ochi albaștri, femeia aceasta pasională cu 
un curaj neobișnuit și cu temperament exploziv, femeia pe care 
el o iubea. Ar fi putut fi moartă în braţele lui, dar avuseseră un 
dram de noroc și el avea s-o ducă în siguranţă. Îi ţinu capul în 
braţe și-i șopti la ureche. Un alt geamăt și pleoapele ei zvâcniră, 
apoi deschise ochii. 

— Domi, rosti Nate în rusă, repede și apăsat, vstan, haide, 
trezește-te! 

Ea îl privi cu ochi goi, apoi privirea i se focaliză și inspiră 
adânc. Încuviinţă din cap. 

— Ajută-mă, dușka, zise Dominika, însă cuvintele i se 
împleticeau în gură. 

El o ridică cu grijă și-i trecu braţul după gâtul lui, apoi se 
aplecă, își luă geanta cu TALON-ul și-i puse cureaua pe umăr. 

— Haide, spuse după aceea, putem să ne întoarcem și să ne 
îndepărtăm de râu. 

Dominika se încordă. 

— Nu te apropia de podul mare, zise ea doar pe jumătate 
inteligibil. Alt pod. Înălţă un braţ moale și arătă spre aval. Cale 
ferată, la 500 de metri în aval. Putem merge pe șine. Putem 
ajunge la apartamentul meu. Nu-i departe. Pot să reușesc. 

Se poticni exact când spuse cuvintele acelea și-i lunecă din 
strânsoare. Stătea în patru labe, cu capul coborât, iar Nate se 
aplecă peste ea și o ridică. 

— Haide, fetițo, rosti el în mod reflex. 

Hotărârea înverșunată de a o salva îl copleșea cu o claritate 
excepţională. Dacă n-ar fi fost rănită, l-ar fi mâncat cu fulgi cu 
tot pentru că-i spusese așa. Nate porni într-o direcţie oblică, 
îndepărtându-se de pod, totuși paralel cu râul. Inaintară printre 

arbori și păpuriș, plescăind prin apa întunecată pe care nici n-o 
zăreau. Când se opri să asculte, Dominika se rezemă moale de 
el, tremurând de șoc și de aerul rece al nopţii pe care-l simţea 
prin hainele ude. Nu mai vedeau siluete, nu mai auzeau trosnete 
de crengi - poate că ieșiseră din plasă sau poate că echipa 
iraniană se retrăsese, convinsă că iepurii se îndreptau spre pod 
și intraseră deja în sticla căreia aveau să-i pună dopul în curând. 

Nate continuă să înainteze cu dificultate, cu pistolul mare și 
greu al iranianului la brâu. TALON-ul i se izbea de șold. Braţul 
Dominikăi era în jurul gâtului său și el o ţinea de talie. Era 
străbătută de accese de tremurături și la răstimpuri se sprijinea 
cu totul de bărbat. Nate o așeză pe un petic de pământ uscat și- 
i pipăi capul. Părul continua să fie lipicios, însă rana nu părea să 
mai sângereze. Dominika își ridică fruntea spre el; în lumina 
stelelor, buzele păreau negre și tremurau. 

— Neit, spuse ea, ia-ţi tableta și du-te. Trebuie să protejăm 
informaţiile. Ne-ntâlnim în apartamentul meu. 

Nate îi zâmbi și-i îndepărtă de pe faţă o șuviţă de păr. 

— Domi, mergem împreună. Nu te părăsesc. 

Dominika închise ochii o clipă, rezistând cu greutate. 

— Informaţiile iraniene sunt prea valoroase, pronunţă ea 
neclar. 

— Tu ești prea valoroasă... pentru mine, zise bărbatul. 

Dominika deschise ochii și-l privi. Norul purpuriu din jurul 
capului său se învolbura și se dilata. 

— Ai o culoare minunată, șopti ea în rusă și închise iarăși 
ochii. 

„Halucinează”, gândi el. „Trebuie s-o usuc și s-o încălzesc 
repede”. 

— Ce tot spui? întrebă el tot în șoaptă. 

— Minunată, mormăi Dominika. 

El o conduse prin alt tufăriș - trebuiau să ridice mult 
picioarele, ca să nu se agaţe în rădăcinile și ramurile ce șerpuiau 
pe sol. Smârcurile Dunării nu voiau să-i lase să scape. li scoase 
Dominikăi haina de tweed udă leoarcă și-i puse pe umeri jacheta 
lui mai subţire. Mâna care-l ţinea după gât era rece ca gheața. 
Trebuiau să iasă din păduricile astea. 

Continuară prin tufișuri și, pe neașteptate, deasupra lor se 
ridică piciorul din blocuri de piatră al podului feroviar. În timp ce 
îl priveau, un tren S-Bahn argintiu și albastru, cu botul turtit, de 

pe linia S80, vui pe deasupra, iar arcurile electrice însoțite de 
pocnetele și trosnetele liniilor catenare le iluminară feţele. Ochii 
pe jumătate închiși ai Dominikăi abia dacă înregistrară 
vagoanele care treceau. Nate o conduse în sus pe o pantă până 
la terasament, apoi o lăsă să se odihnească. După aceea merse 
de unul singur puţin pe pod, în lungul șinelor. Grinzile superioare 
curbate ale podului erau apropiate de linia dublă - de fiecare 
parte rămânea un interstițiu de câţiva centimetri - și doar o 
traversă structurală îngustă exista în exteriorul lor, deasupra 
apei. Ei trebuiau să parcurgă întreaga lungime a podului, până 
la malul opus, înainte de trecerea altui tren; în caz contrar, 
trebuiau să iasă în exterior, pe traversa aceea presărată de 
nituri masive, deasupra fluviului întunecat, și să rămână locului 
până trecea trenul. Existau 50 la sută șanse ca Dominika, în 
starea actuală de amețeală și nesiguranţă, să cadă. lar dacă ar 
fi căzut în apă, ar fi dispărut definitiv, de parcă ar fi căzut peste 
bordul unui vapor, noaptea, în toiul unei furtuni în mijlocul 
oceanului. 

Nate privi în amonte. Praterbrucke bâzâia de traficul târziu al 
vehiculelor. Pasarela pietonală de sub pod era o galerie ce 
strălucea slab - spre deosebire de malul stâng, împădurit și 
întunecat, unde două cadavre înțepeneau în aerul nopţii și unde 
un lunetist aștepta cu răbdare în ascunzătoarea sa ca ei să intre 
în arena ucigașă scăldată în neon. Pentru o clipă se întrebă dacă 
lunetistul putea acoperi ambele poduri dintr-o poziţie situată 
undeva între ele, totuși asta ar fi însemnat să aibă de-a face cu 
ținte aflate în mișcare dinspre un mal spre celălalt, nu cu o 
singură intrare pe un pod. În tot cazul, nu avea alternativă: 
pentru ca Dominika să aibă șanse de supravieţuire, trebuia s-o 
ducă la interior și la căldură. 

Parcurseseră jumătate din lungimea podului, când grinzile cu 
secțiune pătrată începură să vibreze, iar liniile electrice de 
deasupra porniră să zumzăie - un zgomot similar cu cel pe care- 
| poţi produce când sufli peste gura unei sticle - și reflecţia 
dintre farurile frontale mari goni spre ei în lungul șinelor 
strălucitoare ca un fitil cu ardere rapidă, accelerând. Nate o 
ajută pe Dominika să stea sub o grindă cu zăbrele înclinată și o 
echilibră pe traversă, ţinând-o cu o mână, în vreme ce se 
încleștase de oțel cu degetele îngheţate. Călcâiele lor atârnau 
peste fluviul negru ca noaptea dinspre care se înălța o notă de 

bas - milioane de litri de apă maronie din Dunărea fremătătoare 
ce se grăbeau spre Marea Neagră. Oţelul din jurul lor se zgâlţăi 
și Nate își spori strânsoarea în jurul ei când unda de presiune din 
faţa trenului îi izbi, iar apoi încercă să-i absoarbă, și luminile ca 
de  kinetoscop ale vagoanelor ce fulgerau pe lângă ei 
transformară chipul Dominikăi în cel al unei vrăjitoare sinistre, 
cu ochii fumurii, dar privirile lor se întâlniră și bărbatul îi zâmbi, 
iar ea începu să râdă și amândoi se ţinură strâns până când 
podul încetă să mai vibreze. 

Luminile de caleidoscop ale Praterului din depărtare îi 
ademeneau, oferind acoperire și securitate. Aerul mai rece de 
deasupra Dunării păru s-o revigoreze pe femeie, însă la mijlocul 
podului Dominika se opri, prinse o grindă cu încheieturile 
degetelor albite de efort și se aplecă peste apa care se 
rostogolea în întuneric. Vomită în beznă, cu trupul dârdâind în 
accese bruște. Nate o ţinu lipită de el după aceea și o ajută să 
străbată restul podului. Ascultă cu atenţie pentru a se asigura că 
nu mai vine alt tren, însă în același timp începu să cerceteze cu 
privirea malul care se apropia și drumul Handelskai paralel cu 
fluviul, uitându-se după orice siluete întunecate ce păreau că 
așteaptă, după vehicule staționate din ale căror ţevi de 
eșapament se înălţau fuioare alburii de gaze arse sau poate 
după scânteierea trecătoare a unei lunete de deasupra ţevii de 
oțel albăstrui a unei puști Dragunov. „Totul e în regulă... până 
când nu mai este”. Trecură prin parc, pe Hauptalee, ca să se 
țină departe de râu; Nate o conduse pe Dominika pe un traseu 
cât mai drept, ridicând-o atunci când picioarele ei se înmuiau. 

Ajunseră la parcul de distracţii tocmai când se închidea - 
bărbatul avusese impresia că trecuse toată noaptea - și auziră 
sirenele de pe malul opus al Dunării. Merseră pe esplanadă, 
ocolind zonele puternic luminate de felinare, pentru ca nimeni 
să nu poată vedea sângele din părul și de pe fusta Dominikăi, 
ascultând ritmuri de muzică și simțind arome de mâncare. 
Dominika se clătina. Prea mult vin, gândeau bătrânele din 
gheretele și tarabele cu mâncăruri. Impleticeala camufla 
tremuratul, iar în urechi le vuia Marea Roată. 


GAZPACHO 

Puneti în blender pâine de casă, roșii coapte și 
castraveți, cu putin oțet de vin roșu, ulei de măsline, 
sare și chimion. Mixaţi până se omogenizează. Treceți 
apoi compoziția printr-o sită medie, pentru a căpăta o 
consistență catifelată. Răciţi și serviţi cu ardei verde, 
castraveți și ceapă tăiate cubulete. 

11. 


Intrară în apartament și Dominika se prăbuși în patru labe, în 
timp ce Nate asigura ușa cu zăvorul cu clichet. După aceea o 
ridică pe femeie de pe jos, o duse în baie și-i scoase hainele 
ude. Corpul îi era învineţit, iar spinarea, picioarele și sânii erau 
reci ca gheaţa. O sui în cadă și răsuci robinetul; apa caldă 
începu să curgă maronie. Ea rămase cu ochii închiși în timp ce 
bărbatul îi spălă trupul și părul și examină crestătura subţire a 
pielii scalpului. Nu mai sângera. Dominika deschise ochii doar o 
dată și-l privi. Tremura, deși era afundată până la bărbie în apă 
fierbinte. Suprafaţa apei murdare vibra ușor. 

— Ziuganov a făcut asta, spuse ea, în timp ce Nate îi săpunea 
picioarele, inclusiv tălpile. 

Era absolut, neașteptat de firesc; Dominika era în pielea goală 
și Nate o îngrijea - nu exista nicio urmă de stânjeneală. 

— Adică a pus o echipă de asasini iranieni pe urmele tale? 
întrebă el. 

— Nu, n-ar fi mers chiar așa de departe. Cred însă că l-a 
vândut deliberat pe Jamshidi iranienilor. 

— Ce se va întâmpla când VEVAK va anunţa Centrul că în 
seara asta au urmărit doi anchetatori? se întrebă Nate. 

Începuse de acum să conceapă în minte textul telegramei 
spre Cartierul General. 

— lranienii nu vor raporta nimic Centrului, răspunse Dominika 
clănţănind din dinţi. Serviciile noastre nu-și împărtășesc 
informaţiile. Ziuganov poate dezminţi fără să clipească. Atunci 
când voi raporta ce s-a-ntâmplat, vor pune acţiunea pe seama 
unei investigaţii a contrainformațiilor - iranienii au descoperit un 
trădător - dar Ziuganov va sugera că a fost o greșeală 
profesională din partea mea. II cunosc. 

— Mai rămâne viabilă operaţiunea sub acoperire? rosti Nate, 
gândind cu glas tare. 

Femeia strânse din umeri. 

— Ai voştri trebuie să acţioneze acum rapid. O să v-anunţ ce 
se-ntâmplă la Moscova, zise ea, continuând să tremure sub apă. 

Ajutată de el, ieși apoi din cadă, iar Nate îi șterse cu multă 
grijă corpul și părul cu un prosop pătat cu roz de la ultimele 
picături de sânge, o dirijă spre pat și o băgă în așternut. Femeia 
tremura și închise ochii. Nate o acoperi și mai rămase o clipă 
lângă pat, privindu-i faţa întoarsă într-o parte pe pernă, gâtul 
lung și elegant. 

După aceea reveni în living, activă TALON-ul și începu să 
deschidă fișierele în germană și engleză: Wilhelm Petrs GmbH; 
fabrică de asamblare, Berlin; Sistem Podea lzolare Seismică 
KT550G; viabil III-IV pe scara Mercalli; douăzeci de milioane 
euro, plus costuri cu echipa de instalare. Știu că aveau ceea ce 
le trebuia celor din PROD. Rândurile se derulau sub ochii lui într- 
o cascadă de date. Ecran după ecran. „Bingo!” Auzi un zgomot 
dinspre dormitor și ridică privirea. 

— Ai găsit informaţiile? întrebă Dominika în rusă, stând în 
prag. Le-am obţinut? 

Bărbatul aprobă din cap. 

— Cât cere Moscova pentru podea? întrebă el. 

Dominika mimă un frison în loc să ridice din umeri. 

— Cred că peste două miliarde de ruble. Nu sunt sigură. 

Nate tastă de câteva ori pe TALON și clătină din cap. 

— Peste 40 de milioane de euro. Dublul preţului de achiziţie. 

— Bineînţeles, încuviință Dominika, mulţi se vor îmbogăți. 

— lar mullahii își vor construi bomba. 

Nate își lăsă tableta deoparte. 

— Atunci am încurcat-o, mormăi femeia împleticit și se 
rezemă de canatul ușii. 

Părul îi era încâlcit și răvășit, acoperindu-i jumătate de faţă. 
Un acces de tremurături îi zgâlţăi tot corpul. Nate închise 
TALON-ul și se repezi spre ea. Dominika se învelise într-o pătură, 
dar era desculță. Bărbatul o cuprinse în brațe pe sub pătură. 
Avea pielea rece ca de mort - „n-a ieșit din starea de șoc”, își 
zise - și o duse înapoi în dormitor. Ea îl ţinea de încheietură, cu 
o strânsoare neașteptat de puternică pentru degetele acelea 
graţioase. 

— Tot tremuri, zise Nate. 

— Hipotermie, răspunse ea cu un aer absent și închise ochii. 

— Urcă înapoi în pat. 

O acoperi cu cearșaful, apoi cu o pătură și puse și cuvertura 
pe deasupra. Femeia continua să tremure și dinţii i se 

întrezăreau îndărătul buzelor vinete. Nate își strecură o mână 
sub cuvertură și-i pipăi mâinile, apoi picioarele. Reci ca gheata. 
Puse apă la fiert pentru ceai, adăugă patru linguriţe de zahăr și 
o sili să-l bea. Tremuratul Dominikăi nu înceta. 

Nate nu mai știa ce să facă. Își descheie repede cămașa și 
dădu să-și scoată braţele, dar trebui s-o pună la loc, fiindcă 
uitase să descheie mânecile. După aceea își scoase pantalonii și 
se băgă în pat, întorcând-o pe Dominika pe o parte și lipindu-se 
de ea din spate, pe toată lungimea corpului. Fesele femeii 
tremurau pe coapsele lui. Ea întinse o mână înapoi, prinse braţul 
lui și-l trase în faţă, peste mijlocul ei. Întregul trup îi dârdâia și-l 
simţea rece ca marmura. „Rece ca marmura, ca MARBLE”, gândi 
Nate și simți el însuși un fior. Se concentră cumva să radieze 
căldura lui către femeie. 

Adormiră amândoi în felul acela. Nate se trezi după o oră, 
poate chiar două; nu știa cât era ceasul. Răsuflarea sacadată și 
întretăiată a Dominikăi se domolise și nici nu mai tremura. El se 
mișcă foarte puţin și femeia se trezi, se întoarse, cu faţa foarte 
aproape și-l privi. Era somnoroasă și clipea încet. Nate putea 
simţi că pielea i se mai încălzise. O inhală, o sorbi. Totul era 
diferit - ce fuseseră ei doi, ce deveniseră ulterior, ce erau acum. 
Supravieţuirea acestei nopţi zguduise mozaicul relaţiei lor. Nate 
știa ce era corect, ce era sigur, însă acum încălcase cu 
seninătate toate regulile: împărtășise informaţii, dezvăluise 
acțiunea sub acoperire, se culcase cu agenta sa. De data asta 
însă era ceva mai important. Când simţi în gât strângerea 
familiară, se strădui să nu se gândească la Gable și la Forsyth. 

Rămaseră amândoi întinși și se priviră. Dominika era ameţită 
și-i venea să vomite, însă corpul îi tremura încet - nu de frig 
acum, ci de dorinţă, șocul supraviețuitorului, nevoia ei de bărbat 
- și-și reamintea atingerea pielii lui. Își strivi sânii de pieptul lui 
Nate și-și trecu un picior peste șoldul lui, îndepărtând cuvertura 
pe jumătate de pe ei. Se întinse să-i scoată boxerii. Își alungă 
din minte ceea ce stagnase între ei. Ce avea să se întâmple 
mâine n-avea nicio legătură cu noaptea asta. Îl simţi apropiindu- 
se; se sărutară apoi pe buze, pe ochi, pe gât, iar mâinile lui Nate 
o apăsau pe spinare, lipind-o de șoldurile lui. Capul îi plutea - 
„idiotka”, își spuse, „probabil că ai o comoţie” - dar nu-i păsa. 
Atingerile bărbatului îi expediau scântei prin șira spinării, până 
la baza creierului. 

Nate se aplecă puţin și-i mușcă ușor buza inferioară. 

— Cum te simţi? întrebă el. Ești bine? 

Dominika se mulțumi să clipească din ochi. 

— Să știi că nu trebuie să te-ntorci, șopti el cu ton egal, 
prozaic; era greu să vorbească și să o sărute în același timp. 

Dominika îi cercetă ochii și-și strecură o mână sub ceafa lui, 
trăgându-l aproape pentru altă sărutare. Haloul lui purpuriu îi 
cuprinse pe amândoi. Femeia știa că sinele ei sexual secret 
stătea în ușa deschisă a adăpostului antiuragan. O să ieși, oare, 
sau te vei retrage iute înapoi? 

— Crezi că nu mă voi întoarce la Moscova? zise ea. Cuvintele 
îi erau ușor împleticite. Dușka, acum mai mult ca oricând 
trebuie să mă-ntorc. O știi și tu, o știu și eu - amândoi trebuie să 
ne-ndeplinim misiunile. 

— Eu spun că nu ești obligată să te-ntorci, replică Nate. Nu 
după cele ce s-au întâmplat în noaptea asta. 

Amândoi încetară să se mai miște. Ochii bărbatului îi 
cercetară pe ai ei și aura lui purpurie pulsă și-i străluci în jurul 
capului. 

— Nu mai vorbi despre muncă, rosti Dominika. 

Și înainte ca vraja dintre ei să se dezintegreze, îl împinse pe 
Nate pe spate, își trecu piciorul peste el și-l încălecă, luptându- 
se cu ameţeala. Inchise ochii pentru a se concentra; o ajuta, de 
asemenea, să nu mai vadă cum se înclina ameninţător camera. 
Nate ridică ochii spre ea, pe jumătate alarmat. Gura femeii era 
ușor întredeschisă, cu dinţii parţial vizibili; răsufla în șuierături 
scurte. Călare pe el, cu degetele mâinilor răsfirate pe pieptul lui, 
Dominika se ridică lent, înaintă, apoi se trase îndărăt, oferindu-i 
un truc al Vrăbiilor în care nu se foloseau mâinile, până ce îl 
prinse, întărit și electrizat, iar umerii ei se aplecară puţin ca 
reacţie. Incepu să se legene - jangha vibhor, îi sosi în minte, 
poziția erotică neplauzibil tradusă din sanscrită în rusă, pentru 
manualul Vrăbiilor dintr-un trecut îndepărtat. Își dădu la o parte 
părul de pe faţă, mieunatul de pisoi ale efortului se înteţea, 
globii oculari se mișcau îndărătul pleoapelor închise. Fiecare 
flexionare a șoldurilor îi răscolea măruntaiele; de fiecare dată 
când își trăgea muntele lui Venus peste pelvisul bărbatului, își 
simţea K/itorul - „cum se zice în engleză?” - vibrând în sus și în 
jos, aidoma unui comutator de lumină care se aprinde și se 
stinge întruna. 

Nate își puse palmele de o parte și de cealaltă a mijlocului ei, 
ca s-o împiedice să cadă pe podea când începu să se clatine 
niţel. Tocmai când încleșta dinţii și-și flexiona stomacul sub 
asaltul genital al Dominikăi, gândul îi zbură brusc, nebunește, la 
tableta din living, ticsită cu secrete din sălile subterane cu 
centrifuge ale iranienilor. Lumina pătrunsă printre jaluzelele 
apartamentului proiecta dungi îndoite peste pieptul argintiu, 
gâfâind, al femeii și Nate văzu tuburile de neon stroboscopic 
iluminând pasarela de sub pod, văzu corpurile întunecate întinse 
în pădurice. Închise ochii și zări ochii iranianului din antrepozit 
dilatându-se în clipa șocului, apoi pălind, sângele picurându-i din 
corp. Flashbackuri. Propriul lui șoc era năucitor. „lisuse”, își 
spuse, „concentrează-te”. 

Se întâmpla ceva și bărbatul își îndreptă din nou atenția la 
Dominika. Ochii ei erau în continuare închiși - se legăna ca un 
copil satanic pe un căluț de jucărie - dar acum ridicase brațele 
în faţa ei, cu degetele încleștate în pumni și hiperventila. Ochii i 
se deschiseră brusc și bâjbâi grăbită după mâinile lui pe care le 
așeză pe sânii ei grei. Atârna pe marginea falezei, deasupra 
oceanului înspumat, cu roţile din spate rotindu-se în aer, cu 
șasiul pendulând într-o parte și-n alta. Senzaţia de bulă fierbinte 
dintre picioarele ei se dizolva, înălțarea ei transpirată, 
cutremurătoare, se oprea. Epuizare, comoţie, hipotermie... 
scoase un geamăt disperat. 

— Pomoghi mne, ajută-mă. 

„Ajută-mă?” se gândi Nate. „Tu ești Vrabia, eu sunt doar 
beţișorul tău de salcie jupuit de coajă”. Işi aminti însă ce-i 
plăcea unei prietene frumoase din colegiu și prinse între 
vârfurile degetelor sfârcurile Dominikăi, apoi le ţinu ferm și 
trase, până o cobori spre el, cu gura lipită peste a lui. Nu-i dădu 
drumul. Fuziunea bruscă de plăcere și durere o surprinse pe 
femeie când își strivi gura de a lui Nate, iar automobilul se 
aplecă în direcţia cuvenită și lunecă peste marginea falezei, iar 
vibrația familiară a membranei tobei începu în pântecul ei și 
năvăli în jos de-a lungul flancurilor corpului până în tălpile 
picioarelor și înapoi, iar vintrele i se încordară, trei pulsaţii 
serioase, apoi două mai mici, după care mașina care se 
rostogolea prin aer lovi stâncile de la baza falezei și explodă, o 
detonație mai mare decât cele dinainte... laolaltă. Un geamăt 
adânc și întretăiat se ridică din străfundul ei și nu mai încetă. 

Dintre ruinele fumegătoare ale vintrelor ei, Dominika 
înregistră amorţită cum brațele lui Nate o cuprinseră acum, iar 
respiraţia lui șuiera întretăiat în gura ei. Mâinile bărbatului o 
strângeau mai puternic, mușchii abdomenului său vibrau, 
întregul corp îi tremura violent, ridicând-o pe ea cu totul. Capul 
Dominikăi se legănă în sus și-n jos, iar dinţii lor se ciocniră 
dureros. Ea se ţinu cu putere și călări corpul lui care se cabră, o 
dată, de două ori, de trei ori, boje, de patru ori, moi, de cinci ori, 
Dumnezeule, şi, imposibil, începu din nou pentru ea, diferit de 
data asta, nu o explozie, ci o rezonanţă - si bemol, două octave 
sub do de mijloc - care sui și cobori și sui din nou în interiorul 
femeii. De data asta scânci în gura lui Nate - se auzi pe sine în 
propriul cap - și-l ţinu strâns și vibră și aşteptă pe cineva să 
oprească tensiunea electrică. 

Nu se clintiră apoi vreme de zece minute, ascultându-și unul 
celuilalt bătăile inimii. Dominika își îndepărtă părul de pe faţa 
bărbatului și-l privi, apoi lunecă de pe el și rămase întinsă 
alături, îi căută mâna și o ţinu strâns în beznă. Continua să fie 
ameţită, dar nu-i mai venea să vomite. 

— Acoperă-ne, dușka, zise ea. Mi-e frig din nou. 

Nate trase cuvertura peste ei. 

— Vrei apă? o întrebă după aceea. 

Dominika scutură din cap. 

— Am înghiţit destulă Dunăre în seara asta. 

Se ţinură de mână pe sub cuvertură și degetul lui mare îi 
dezmierdă palma, iar o dată se întoarse și-i sărută tâmpla 
umedă. Dominika stătea nemișcată și cu membrele grele, 
simțindu-se plină de Nate în minte și în inima care-i creștea 
întruna. În seara asta el îi salvase viaţa, îi îmbăiase trupul, se 
întinsese alături de ea pentru a-și împărţi căldura corpului. În 
noaptea asta, când făcuseră dragoste, simţiseră că parcă nu 
fuseseră nicicând despărțiți, parcă nu se luptaseră niciodată cu 
pasiunile lor. O vibraţie imperceptibilă îi străbătu coapsele și 
simţi mirosul bărbatului întins alături. 

Gândurile ei plutiră de la trupesc la spionaj. Mișcarea enorm 
de riscantă de a-l introduce pe Nate în operaţiunea cu steag fals 
împotriva lui Jamshidi se sfârșise aproape printr-un dezastru. 
Avuseseră mult noroc. Dominika se gândi la trădarea lui 
Ziuganov. El era liber acum - cu creierii lui Jamshidi decorând 

bucătăria galbenă-canar a Udrankăi - să ocupe prima poziţie în 
afacerea lui Putin cu Iranul. Harașo, foarte bine. 

Închise ochii și gândurile i se rotiră prin minte. Dar viitorul ei? 
Se gândi cum ar fi fost să lucreze în Serviciu ani, decenii la rând, 
atât timp cât va supravieţui. Oare avea să sfârșească precum 
Udranka - o cuprindea tristețea când se gândea la ea, la toate 
prietenele ei, rusalcele ei, victime ale sistemului, sirenele 
Kremlinului. În cazul cel mai fericit, l-ar fi văzut pe Nate o dată 
sau de două ori pe an, iar în restul timpului ar fi operat singură, 
pe muchie de cuţit în interiorul Moscovei, furând secrete, 
sfidând șacalii din Kremlin și lasenevo, riscându-și viaţa pentru a 
stopa hemoragia morală a Rusiei. O făcea pentru tatăl ei, pentru 
general, pentru bărbatul care respira încet lângă ea, dar în 
primul rând o făcea pentru ea însăși. Știa asta, chiar mai bine 
decât o știau intuitivii ei ofițeri de caz din CIA. Privi pieziș către 
Nate, iar el întoarse capul și-i surâse. Purpuriu intens. 

Bărbatul avusese totală încredere în ea, îi arătase cerințele 
interne de informaţii ale CIA, o implicase în operaţiunea sub 
acoperire și încălcase reguli mult mai draconice decât 
protocoalele de non-fraternizare pe care ei le violaseră anterior. 
În același timp însă Dominika vedea că Nate se schimbase: 
acum era dispus s-o lanseze pe scena interzisă a Rusiei, să-i 
atârne de gât povara coordonării impersonale. Ea putea face 
faţă riscurilor și primejdiilor, știind că el era decis. 

Nate își simţea inima revenindu-i în poziţia cunoscută din 
interiorul pieptului, bătând mai lent, recăpătându-și starea de 
normalitate. Vârfurile degetelor de la mâini și picioare îi erau 
parcă difuze, amorțite, și percepea văpaia emanată de corpul 
femeii lângă el. Își trecu degetul mare peste mâna ei dulce, 
observă că palma avea o textură mai groasă, ca de bătătură, ca 
și cum ar fi tras de o funie groasă, și prin el urcă un val de 
emoție. Dominika risca totul, însăși existenţa ei, pentru el, 
pentru Agenţie. Nu era o părere de rău pentru ea, cât mai 
degrabă o tandreţe ce-i umplea tot sufletul faţă de făptura 
aceasta curajoasă, înfocată, cu păr șaten și ochi albaștri, și cu 
un șchiopătat imperceptibil, încăpăţânată și pasională ca o 
rusoaică. Și care avea bătături pe mâinile elegante. 

Amândoi priveau tavanul. Dincolo de fereastră, Praterul era 
întunecat și liniștit. Străzile erau tăcute, cu excepţia scârțâitului 
unui camion de salubritate din cartierul vecin, care golea pubele 

în vuietul unei cascade de cutii și sticle. Compresorul frigiderului 
din bucătărie se activă brusc, cu un ţăcănit. Dominika mișcă 
ușor piciorul și-l atinse pe al lui. Nate își privi cadranul luminos 
al ceasului: ora 4:00. Compresorul frigiderului clânţăni din nou și 
se opri. Nu-și aruncară nicio privire. 

— Bineînţeles c-o să mă-ntorc la Moscova, rosti Dominika în 
întuneric. 

e 

În dimineața următoare, Nate apelă Staţia din Viena și ceru o 
întâlnire într-o cafenea la o stradă depărtare de Augarten. Era 
surprins și încântat să-l vadă pe Kris Kramer, un fost coleg de 
clasă din Fermă - încă din prima săptămână, ei îl porecliseră 
„Krispy Kreme” - mergând pe stradă, verificându-și spatele, apoi 
intrând în cafenea și în separeu. Kramer era scund, brunet și 
concentrat, fusese șef de promoţie în clasa lor, dar după 
absolvire nu se mai revăzuseră. În zece minute, Nate povesti tot 
ce se petrecuse în seara trecută; Kramer luă notițe pe un 
blocnotes cu spirală Hello Kitty care aparţinea fiicei lui. 

— Eram acasă când ai sunat și am luat primul lucru care mi-a 
căzut în mână, spuse el înainte ca Nate să poată glumi pe 
seama blocnotesului. 

După ce Nate termină, Kramer îl privi pieziș. 

— O seară destul de agitată, comentă el. 

Nate strânse din umeri, îi înmână TALON-ul, îi spuse parola de 
acces și-l rugă să transmită imediat la Langley informațiile 
descărcate, cu o copie la SSt Forsyth în Atena. 

— După ce expediezi fișierele, trimite, te rog, și o telegramă 
operativă. Spune-le doar că DIVA este bine și că am lăsat 
laptopul pentru ca iranienii să creadă că secretele lor sunt 
intacte. Mâine îi voi povesti din nou totul lui Benford. 

Kramer încuviinţă din cap, ieși din cafenea și dispăru după un 
colţ. 

La ora 20:00 se reîntâlniră în cafeneaua din atriumul hotelului 
König Von Ungarn de pe Schulerstrasse, în spatele catedralei. 
Comandară bere și un platou mic de crochete cu șuncă afumată 
și brânză Gruyere. Nate citi nota de la SSt din Viena, cu 
instrucţiuni de la Cartierul General, mai precis de la Simon 
Benford, șeful Diviziei de Contrainformații. 

Benford avea să sosească în Viena a doua zi după-amiază și 
Marty Gable venea din Atena - se găsea deja în avion. Nota era 

eliptică, totuși spunea că vor discuta pașii următori privind 
viitorul DIVEI și exploatarea informaţiilor recent obținute. Nate o 
reciti. Înregistră textura mătăsoasă a hârtiei și se uită la Kramer 
care încuviință din cap. Nate băgă hârtia solubilă în paharul lui 
cu apă. Hârtia sfârâi și bolborosi, iar într-o jumătate de secundă 
căpătă consistenţa păsatului. Kramer îl privi peste halba sa cu 
bere. 

— Ai fost ocupat după Moscova, comentă el. Vâri o crochetă 
în gură și trase un gât de bere. Peste tot aud numai istorii 
despre Nash: că ai lucrat cu Simon Benford, cazuri Acces 
Restricţionat, racolări de proporții, artificii la Atena, asasini care 
te-au urmărit noaptea prin Viena. lar acum această misterioasă 
descărcare de pe un laptop. Bineînțeles, eu nu știu detaliile, dar 
în esenţă s-ar părea că zvonurile Moscovei despre decesul tău 
au fost mult exagerate. 

— Nu chiar așa de mult, răspunse Nate roșindu-se și-și dădu 
seama că stresurile profesionale din primii lui ani de carieră se 
încheiaseră și fuseseră înlocuite de mize mai serioase. 

Acum lucra la proiecte de care alţi ofițeri de caz nu aveau să 
afle niciodată, participase la operaţiuni ce nu apăreau de obicei 
nici pe durata a cinci ani de activitate. 

— Cred că vei fi încântat să afli că protectorul tău anterior 
Gondorf este bine, sănătos, rosti Kramer, percepându-i starea și 
încercând să-l bine dispună. A plecat ca vai de el din Staţia 
Moscova, prea speriat ca să mai trimită pe cineva pe stradă. l-au 
dat Divizia America Latină și aproape c-a distrus-o: se spune că 
într-o vizită la Buenos Aires, în timpul unei recepții pentru 
stabilirea de contacte cu generalii argentinieni care dau pe gât 
numai whisky, Gondorf a comandat o băutură din alea însorite 
de umbreluțe - nu-ţi revii după așa ceva. L-au trimis la Paris, 
unde se află și acum, aparent insultând DGSE în franceza lui de 
liceu - știi bine cum sunt francezii din Direcţia Generală de 
Securitate Externă. 

Nate chicoti. 

— Ar trebui să plec, zise Kramer, privind cu jind ultimele 
crochete. Trebuie să deschid casa pe care o veţi folosi voi 
mâine. Așteaptă numai s-o vezi! Armata americană a folosit-o 
pentru debriefingul dezertorilor după război, iar acum Staţia o 
păstrează pentru urgențe... de pildă, pentru sosirea în oraș a 

marelui Nate Nash. Trei niveluri și cameră la etaj, totul acoperit 
de iederă, în Grinzing, mergi până acolo cu tramvaiul 38. 

— Krispy Kreme, mulțumesc pentru tot ajutorul tău, spuse 
Nate. 

Ştia prea bine cum era să fii nevoit să ai grijă de case 
conspirative pentru colegii aflați în vizită. 

— Nicio problemă, sunt bucuros să pot da o mână de ajutor. 
Urmărindu-te pe tine cum operezi, mă bucur indirect de plăceri. 
Tonul îi deveni serios. Ai grijă de tine, da? 


CROCHETE VIENEZE 


Preparati un sos béchamel gros și adăugați șuncă 
afumată (sau prosciutto) tocată cu mașina, brânză 
Gruyère rasă și nucșoară, apoi încorporați-le bine. 
Întindeţi amestecul pe o foaie și dati la frigider. Din 
umplutura aceea întărită, faceţi bilute pe care le 
treceţi prin ouă bătute și apoi prin pesmet. Prăjiți 
crochetele astfel obținute în ulei vegetal încins până se 
rumenesc. Serviti cu sos aioli preparat din maioneză, 
pastă de usturoi, zeamă de lămâie și boia afumată. 

12. 


Spre începutul serii, Nate și Dominika merseră repede de la 
penultima stație de tramvai din Grinzing, spre parcul 
Heiligenstădter. Plecarea tramvaiului din staţie nu scosese la 
iveală niciun pieton suspect, iar în traseul lor parcurs în zigzag - 
la un moment dat se despărţiseră, apoi descriseseră reciproc 
cercuri unul în jurul celuilalt pentru a observa reacţii - prin care 
se îndepărtaseră de staţie nu descoperiseră niciun vehicul care 
să se grăbească să ocupe poziţii. Braţ la braţ, cei doi trecură de 
la „des” - animația din turisticul cartier central Grinzing - la 
„rar” - solitudinea parcului - și-și verificară statutul o dată, de 
două ori, de zece ori. Merseră pe alee, pe lângă un șir de acacia 
printre frunzele cărora clipeau luminile felinarelor. Totul era 
pustiu și nemișcat când cotiră pe Steinfeldgasse: strada era 
îngustă, se curba foarte lin și se termina la intrarea în parc. 
Nimeni nu era pe urmele lor. 

Vila era puţin retrasă, apropiată de copaci, masivă, gotică, 
complet acoperită de iederă, de la coloanele de la intrare, până 
la plăcile de ardezie neregulate de pe foișorul pătrat, care era 
lipit de o latură a clădirii. ledera fusese tăiată - grosolan - în 
jurul unora dintre ferestre. Draperiile fuseseră trase și doar o 
lumină se zărea la o fereastră de la etaj. Nate se aștepta să 
audă muzică de Bach interpretată cu pasiune dementă la orgă 
de un monstru diform în foișor. „Oare Agenția folosește monștri 
diformi?” se întrebă el. „Vreau să zic, în afară de cei care sunt 
diformi emoţional. O să-l întreb pe Gable”. 

Se gândi la refugiații disperaţi, la soldaţii, informatorii, 
simpatizanţii și dezertorii care priviseră probabil fațada aceasta 
înainte de a intra pentru a fi interogaţi de anchetatori din 
armata americană în lunile de după al Doilea Război Mondial, 
când Viena era un peisaj selenar de mormane de cărămizi înalte 
cât o casă cu etaj și întregul oraș era scăldat în penicilină 
contrafăcută, toxică. Acum, Nate și Dominika se duceau să se 
întâlnească cu Simon Benford pentru a discuta viitorul, pentru a 
hotărî dacă Dominika ar supravieţui unei întoarceri la Moscova. 
Niciunul dintre ei nu dorea s-o piardă, așa cum îl pierduseră pe 

generalul Vladimir Korcinoi, trofeul care le fusese răpit de un 
singur glonţ de lunetist: „De la Putin, cu dragoste”. 

Vila avea o curte plină de vegetaţie, gard scund din zăbrele 
ascuțite de fier și trepte din granit la intrare, tocite, astfel că pe 
mijlocul lor se formaseră adâncituri line și lustruite. Ușa masivă 
din stejar avea de-a curmezișul vergele late, decorative, din fier 
forjat. Nate și Dominika rămaseră locului o clipă și ascultară 
zgomotele străzii din spatele lor, apoi căutară să audă vreun 
zgomot din interiorul clădirii, după care schimbară priviri: o 
liniște perfectă. Ciocăniră și Gable deschise ușa, cu părul cărunt 
tuns recent foarte scurt și ochi scânteietori; îi cuprinse cu 
braţele pe după umeri și-i conduse înăuntru. 

Livingul luminat era tipic pentru Austria anilor 1920 - tavane 
înalte, pragurile ușilor din lemn întunecat, covoare decolorate, 
un candelabru din sticlă lăptoasă și fotolii din piele crăpată. 
Draperii grele din catifea erau trase peste geamurile cu vitralii, 
oprind lumina portocalie a felinarelor stradale din parcul 
Heiligenstădter. Pe un perete îndepărtat, sus, erau montate 
coarne de cerbi. Un buștean trosnea în șemineul imens, 
alungând răcoarea serii. De-a lungul unui perete lateral se 
întindea o servantă pe care erau băuturi și o cutie căptușită la 
interior cu hârtie cerată, în care se aflau pateuri. Benford le 
arătă, specificând că erau umplute cu carne și că erau 
delicioase. 

În cameră se găseau doar ei patru. Simon Benford, care 
vedea totul, pe care nu-l surprindea nimic și pe care nu-l amuza 
absolut nimic, avea, ca de obicei, un aspect dezordonat, cu 
părul vâlvoi; stătea în unul dintre fotoliile masive și sufla fumul 
țigării spre șemineu, într-o încercare neconvingătoare de a-l 
împiedica să se răspândească prin încăpere. Părea că dormise în 
costumul lui negru, banal. Ochelarii îi erau ridicaţi pe creștetul 
capului; Nate știa că după o vreme, în cursul serii, avea să 
înceapă să-i caute și să blesteme. 

Marty Gable, cu fața lui pătrată, abia sosit de la Atena, se 
lăbărțase într-un fotoliu de piele identic, cu picioarele mult 
întinse în faţă. Purta o vestă kaki, scurtă, cu fermoare și 
buzunare. Dominika se așeză lângă el, se lăsă pe spate, cu 
picioarele încrucișate, și începu să-și legene pantoful fără toc al 
piciorului de deasupra - semnul ei caracteristic - nervoasă, 
surescitată, nerăbdătoare, poate necooperantă; trebuiau să 

aștepte ca să afle. Purta o rochie bej din lână subţire cu centură 
lată din piele de șarpe, care se mula pe ea și-i înmuia curbele în 
lumina difuză a lămpilor. Chipul îi trăda oboseală și urmele 
stresului din seara trecută, dar în spatele acelei oboseli Nate 
putea zări strălucirea intensă a emoţiilor de după noaptea lor de 
dragoste. 

Trecuse aproape un an de când o văzuse Benford. Dominika 
se comporta rezervat și decent față de el, dar Nate văzu cum 
ochii ei se umplură de afecțiune când îl salută din nou pe Gable 
- bratok, fratele cel mare. Nate era îngrijorat: Gable se uita la 
Dominika într-adevăr că un frate mai mare. „Al naibii Gable”, își 
zise el. „Îi simte strălucirea postcoitală”. Gable îl privi pe Nate 
din celălalt fotoliu cu o privire scrutătoare. Benford își azvârii 
ţigara în șemineu și se aplecă puţin în faţă. 

— Avem multe de discutat, rosti el, și nu prea mult timp la 
dispoziție. Voi începe spunându-vă că sunt mai mult decât 
ușurat că aţi supravieţuit ambuscadei echipei iraniene. Vă 
felicit! 

Își aprinse altă ţigară. 

— Voi continua apoi spunând că activitatea Dominikăi a fost 
de calitate superioară și că așteptăm rapoarte viitoare nu numai 
despre serviciul ei, ci și despre planurile și intenţiile Kremlinului. 
Factorii de decizie politică din Washington se străduiesc să 
înțeleagă anatomia Federaţiei Ruse și impulsurile președintelui 
Putin. Dominika, accesul tău tot mai mare la sursele de 
informaţii poate asigura un plus de înţelegere, în măsura în care 
suciţii de la Casa Albă și de pe Capitoliu sunt capabili să 
înțeleagă ceva. 

Scutură scrum de ţigară pe covor. 

— Părerea mea personală este că președintele are o unică 
prioritate: să-și păstreze poziția și să exploateze orice câștiguri 
care rezultă din funcţia lui. 

Dominika privi spre Nate. 

— Putin vrea să rămână președinte și să continue să fure 
bani, zise el în rusă. 

Ea aprobă din cap. Benford ridică ochii spre tavan. 

— Imaginea lui Putin pe plan intern este impecabilă, 
prosperând într-o atmosferă de ultranaţionalism și slăbire a 
libertăţilor civile. Totul este alimentat de apetitul destul de 
fermecător al rușilor pentru teoriile conspiraţiilor despre un 

Occident dușman și nu este câtuși de puţin ameninţat nici de 
presa independentă, care este asediată, nici de mișcarea 
disidentă, care este zdrobită. 

— Putin nu are opoziţie pe plan intern, spuse Nate în rusă 
către Dominika. 

— De aceea, continuă Benford, atâta vreme cât el este 
suveranul popular al unei naţiuni inerte, accidentele nefericite 
petrecute peste hotare, finanţările sfidătoare ale unor state 
agresive și intervenţiile militare - indiferent de rezultate și fără a 
ține seama de condamnările internaţionale - nu ameninţă ceea 
ce iubește el cel mai mult: păstrarea puterii. 

— El poate face orice dorește atâta timp cât rușii nu se plâng, 
traduse Nate. 

Dominika începu să legene mai agitat din picior. 

— Gospodin Benford, zise ea, unicul lucru de care 
președintele se teme este ca populaţia furioasă să iasă pe 
străzi, ca în Georgia și în Ucraina. El nu vrea asta, cum ziceţi 
voi?, lihoradka în Piaţa Roșie. 

— Agitaţii, traduse Nate. El nu vrea să izbucnească un 
asemenea val de agitații. 

— Mulţumesc, Dominika, zise Benford, fiindcă îmi confirmi 
suspiciunile. Indiferent dacă va dura cinci sau cincisprezece ani, 
când rușii obișnuiți se vor sătura de el, îl vor da afară din 
Kremlin. 

— Dvoret v izmene, murmură Dominika. 

Benford se uită la Nate ridicându-și o sprânceană. 

— Palatul trădărilor, spuse Nate. 

— Îmi convine, zise Gable. i 

— Apar acum două probleme, spuse Benford. In primul rând, 
securitatea Dominikăi și capacitatea ei de a opera în Moscova. 
În al doilea rând, informaţiile din laptopul iranian, care sunt 
analizate la Cartierul General. Este imperativ ca Dominika să nu 
știe - nu poate să știe - de a doua problemă... 

— Ea știe, rosti Nate. 

Se simţi straniu de calm când Benford îl privi. 

— Nathaniel, lăsând la o parte cunoștințele tale de gramatică, 
ţi-am cerut să nu mai vorbești în criptograme. Ce vrei să spui 
prin „ea știe”? 

— l-am spus despre acţiunea sub acoperire. De asemenea, 
înainte de a ne întâlni cu Jamshidi, i-am arătat cerinţele pentru 
bomba nucleară. 

Dominika încetase să mai legene piciorul și-l privea pe 
Benford. 

— Dominika, îmi cer scuze în avans, i se adresă Benford și 
apoi se întoarse către Nate. Ti-ai informat agenta despre o 
operaţiune sub acoperire? 

— Da, domnule. Trebuia să știe. Benford nici măcar nu clipi și 
Nate simţi o ameţeală ca și cum ar fi pășit în gol. Mulțumită lui 
Domi, am fost prezent la întâlnirea cu Jamshidi și amândoi 
trebuia să ne jucăm rolurile. Ea cunoaște detaliile despre 
planurile Moscovei de a cumpăra podeaua seismică pentru 
Teheran. Ea face parte din planul acela; Putin i-a vorbit personal 
despre el. Este o șansă spectaculoasă. Am scris totul în raport. 

Benford flutură din mână în semn de încuviințare. Nate 
continuă rapid, evitând deliberat să-l privească pe Gable. 

— Centrul va afla despre asasinarea lui Jamshidi și Dominika 
va trebui să explice motivul pentru care operaţiunea ei a fost 
dejucată. Noi suspectăm, cu certitudine relativă, implicarea lui 
Ziuganov, totuși Dominika are nevoie de o acoperire, să explice 
cum au înnebunit iranienii, și-au ucis propriul savant și au 
încercat s-o omoare și pe ea. In clipa de faţă, ea este pe muchie 
de cuţit. Ziuganov este perfid. A fost mereu cu ochii pe ea și 
dacă află ceva de la VEVAK despre un al doilea anchetator 
misterios pe care ei l-au urmărit prin Viena, atunci e în mare 
pericol. 

— lranienii nu vor comunica defel cu Serviciul, zise Dominika, 
și Centrul nu-i va căuta. Ziuganov se va concentra asupra 
afacerii comerciale. 

— Afacere comercială despre care noi trebuie să fim informați 
pentru ca PROD să poată înlocui grinzile podelei cu altele 
inflamabile, explică Nate. Toţi știm că este o ocazie imensă, 
continuă el transpirat. Faţa lui Benford era o mască; nu trăda 
absolut nimic. Eu am evaluat elementele și am încercat să 
maximizez șansele. Domi își riscă viața pentru noi și am decis 
să-i aduc la cunoștință detaliile. Trebuia să le știe, pentru 
propria ei securitate. 

În cameră se lăsă tăcerea. O parte din buștean căzu de pe 
grătar cu o jerbă de scântei. Gable se ridică, desfăcu capacul 

unei sticle de bere rece, reveni cu două pateuri și oferi unul 
Dominikăi. Erau runza, Similare piroștilor rusești, colţunași 
umpluți cu carne tocată și condimentată, ceapă și varză. Piciorul 
ei se legăna în sus și-n jos în timp ce mesteca, privindu-i pe cei 
trei americani, citindu-le culorile. Nimeni nu scoase un cuvânt 
vreme de trei minute. 

— Nathaniel, rosti apoi Benford, dai dovadă de o intuiţie 
neobișnuită. Se ridică din fotoliu și se apropie de servantă. Sunt 
de acord. 

— Asta-i tot? întrebă Nate. 

Dominika îl privi cu ochii scânteind. 

— Nu, nu-i deloc „tot”, răspunse Benford. Miza este mai mare 
ca oricând. lar în faţa noastră a apărut o oportunitate unică. Așa 
cum poate ai ghicit, această procurare de către Moscova a unui 
echipament special pentru iranieni este de fapt o ocazie rară de 
a afecta masiv programul nuclear iranian, pentru că importurile 
de echipamente supuse embargoului din surse occidentale sunt 
frecvent ocolite de Teheran. De aceea, tehnologia procurată de 
Moscova va fi acceptată fără ezitare sau suspiciune. 

Își trecu palma peste o varietate de sticle, decizând din care 
să-și toarne. 

— Dominika, mă tem că te vei confrunta cu un pericol dublu, 
pentru că-ţi vom cere să raportezi despre președintele Putin, 
despre planurile lui de a cumpăra sistemul de podea german și 
de a ocoli sancțiunile dictate de Vest împotriva iranienilor. 
Implicit, asta va însemna că va trebui să comunicăm cu tine în 
interiorul Moscovei și tu să transmiţi frecvent. 

Se întoarse către Gable și Nate. 

— Am cerut ca un tehnician să ajungă aici, cel târziu mâine 
dimineaţă. Dominika trebuie instruită în operarea comsec-ului, 
ca să poată comunica instantaneu. 

Piciorul Dominikăi continua să se legene. 

— Scuză-mă, gospodin Benford, zise Dominika, și toţi ochii se 
întoarseră către ea. Înţeleg nevoia pentru comunicare și o voi 
face, totuși n-aș dori unul din sistemele voastre prin satelit, de 
genul celui pe care l-aţi pus la dispoziţia generalului Korcinoi. 

Korcinoi utilizase transmisii fulger prin sateliți către Langley 
până în ziua când fusese arestat. Tactica de a lăsa ca 
echipamentul să cadă în mâinile rușilor făcuse parte din planul 

lui Benford de a da veridicitate capturării lui Korcinoi și de a 
oferi, de asemenea, credit Dominikăi. 

— Îngrijorarea ta este firească, dar lipsită de temei, răspunse 
Benford. Sistemele acestea sunt extraordinar de sigure. Vreau 
să-ți dau unul ţie. 

Cei doi ofițeri de caz - Nate și Gable - schimbară priviri. Ei ar 
fi acționat mai lent, mai cu blândeţe pentru a o determina să 
accepte. Amândoi știau cum reacţiona Dominika în fața unui 
gest de autoritate. 

— Mojet bit, poate, zise ea, dar serviciul nostru pentru 
informaţii culese din semnalele de comunicaţii - FAPSII! - vă 
examinează acum sateliții și caută modalităţi de a vă intercepta 
transmisiunile. Ei experimentează, cum ziceţi voi?, treugolnik în 
Moscova. Direcţiile T și KR sunt concentrate pe așa ceva. 
Arestarea lui Korcinoi le-a convins. 

— Triunghi? repetă Nate. Vrei să zici că triangulează? 

Dominika aprobă din cap. „Un alt sector compartimentat al 
contrainformaţiilor”, se gândi Nate, „contramăsuri în privința 
semnalelor de comunicaţii în Moscova metropolitană”. Din 
expresiile de pe fețele lui Gable și Benford înţelese că amândoi 
se gândiseră la același lucru. Benford se ridică și începu să se 
plimbe prin living. 

— Trebuie neapărat să putem comunica în mod sigur și fiabil 
cu tine, rosti el și tonul vocii i se schimbă. 

Haloul albastru din jurul capului său era intens. Dominika privi 
către Nate, căutând susţinere. 

— Ce părere aveţi de comunicaţii cu agentul pe rază scurtă? 
zise Nate. Domi poate expedia mesaje CARS către Staţia din 
Moscova, sau către o staţie de bază, sau către un senzor 
terestru de oriunde din oraș. Criptare bidirecțională, rafale de 
trei secunde, consum redus de waţi. Dacă procedăm corect, 
schimburile sunt imposibil de anticipat și imposibil de detectat. 
Ea trebuie doar să se afle în linie directă. 

Benford făcu o grimasă, dar știa că era o soluţie. 

— Tu ce zici? întrebă, întorcându-se către Dominika. Ai înțeles 
ce a zis Nate? 

Femeia strânse din umeri. 


11 Federalnoe Agentstvo Pravitelstvenoi Sviazi i Informații - „Agenţia federală pentru 
comunicații și informaţii a guvernului”. (n. tr.). 

— Serviciul nostru are echipamente similare cu ceea ce voi 
numiţi CARS. Ce nu-nţeleg o să-mi explice Neit. 

Gable o privi atent, apoi se uită la Nate, receptând feromonii. 
Al naibii Gable! 

— Bine, spuse Benford și încuviință spre Gable. Pune-i pe 
tehnicieni la treabă. Va trebui să transpirăm niţel în Moscova, 
dar vreau ca ea să aibă CARS cât mai curând posibil. 

— Am înţeles, îl asigură Gable. 

— Încă ceva, spuse Benford. Vreau să staţi toată noaptea 
dacă e nevoie, să lucraţi cu Dominika un plan de exfiltrare. Mai 
dispunem de o zi întreagă, nu mai mult, după care va fi 
așteptată înapoi la Centru. Anunţă Cartierul General că vreau 
pentru ea o rută de exfiltrare sigură. Să ne trimită dosarul 
pentru Ruta Roșie Doi. Instruiește-o, până o știe pe dinafară. Nu 
anticipez, și nici nu voi accepta, posibilitatea unui pas operativ 
greșit, dar dacă se va petrece inimaginabilul, dacă ea trebuie să 
fugă, vreau să dispună de ruta cea mai bună pe care o avem. 

Ridică o sticlă, îi studie eticheta, apoi se uită la Dominika. 

— lar tu, Dominika, avem nevoie de la tine de informaţii 
detaliate așa cum n-ai mai raportat niciodată până acum. Vrem 
să știm despre finanţarea afacerii cu Iranul până la ultima 
zecimală. Vrem să știm cum și când vor livra tehnologia asta 
Moscovei și apoi Teheranului. Ti-am pregătit notițe pe care să le 
studiezi, despre livrarea probabil sub acoperire a 
echipamentelor la Teheran. Poate că vei avea ocazia să le 
foloseşti în fața lui Putin și să câștigi credit pentru tine. 

Dominika legănă din picior. 

— Gospodin Benford, nu este foarte dificil să ajungi în 
apropierea președintelui. Se înconjoară de apropiaţi care nu-l 
contrazic. Este însă mult mai dificil să-i câștigi increderea. Este 
suspicios și invidios. 

— Fascinant, zise Benford. Dar tu o poţi face? 

— Cred că da. Dacă ţineţi minte, am fost instruită în genul 
ăsta de activităţi înainte de a începe să lucrez cu voi, domnilor. 

În capătul opus al încăperii, Gable îl privi pe Nate, care în mod 
evident nu se simţea confortabil, după care țuguie buzele și 
ridică enigmatic dintr-o sprânceană. 

— Tu ce zici, Nash, e o idee bună? 

Bucătăria casei conspirative era desprinsă tot din anii 1920, 
având în centru o masă masivă din lemn, carafe din porțelan 
greu pentru lapte pe blatul de lucru, o chiuvetă uriașă din piatră 
gri și gresie alb-negru. Gable se asigură că ușa de legătură cu 
livingul era închisă. 

— Simon, rosti el, vreau să discut o chestie cu tine. 

Benford se spăla pe mâini în chiuvetă. 

— Eu și Nash suntem de acord, urmă el, la fel și Forsyth. Nu 
contează absolut deloc dacă ea este bună, sau dacă are sânge 
rece, sau dacă îi găsim locurile bune în Moscova. Evitarea lațului 
pentru ea depinde integral de agentul din Staţie care va face 
livrarea. Dacă vor trimite un ageamiu împotriva FSB-ului - sau 
mai rău, un idiot - o s-o pierdem în nici 30 de zile. ` 

— Mulţumesc, Marty, zise Benford și închise robinetul. Ințeleg 
pe deplin toate aspectele situației. 

Gable îi aruncă un şervet de șters vasele și spuse: 

— Mai bine l-aș deghiza pe Nash în turist finlandez și l-aș 
trimite pe el să depună aparatul în cutia poștală oarbă. 

— Chiar dacă poate vei fi surprins, să știi că m-am gândit la 
varianta asta, zise Benford. Nu ne putem totuși asuma un 
asemenea risc cu conștiința perfect curată. Va trebui să ne 
bizuim pe Staţia din Moscova să-i transmită echipamentul și să 
gestioneze ulterior legătura CARS. 

— Idiotul ăla de Gondorf nu mai e acolo, nu? întrebă Gable. 

— A trecut la alte provocări și-i chinuie pe francezi la Paris. 

— Și cine-i acum șef la Moscova? 

— Vernon Throckmorton, răspunse Benford sec. 

Chipul îi rămase inflexibil. Gable se rezemă îngrozit de masa 
din bucătărie. : 

— Glumești? întrebă el. Ala-i mai rău decât Gondorf. E un 
nenorocit jalnic. 

— Are de partea lui favorurile şefului de divizie şi l-a 
impresionat pe director suficient cât să primească postul. 

— Simon, ăla-i un dezastru, rosti Gable; Puțini oameni din CIA 
îl înfruntau pe Benford. Lista eșecurilor lui e lungă de un 
kilometru. Compromite cazuri înainte să se așeze la micul dejun, 
dar partea cea mai groaznică e că habar n-are cât este de 
incompetent. Se crede cel mai șmecher operator. 

— Asta-i opinia ta și poate fi perfect adevărată, totuși el este 
noul șef al Staţiei din Moscova și are autoritate finală asupra 

operaţiunilor lui, răspunse Benford privindu-l. Asta primești, cu 
asta defilezi. 

Exasperat, Gable încercă pentru ultima oară. 

— Eu îl cunosc pe omul ăsta - va insista să coboare el 
personal pe stradă și să depună pachetul pentru Domi. N-ar 
sesiza că este filat nici dacă tipul ar sta pe bancheta din spate a 
mașinii lui. 

Benford rămase impasibil. Gable desfăcu larg braţele. 

— lisuse, Simon, o să-l prindă la trei metri după lovitura de- 
ncepere a meciului. Cretinul are o față de zici că-i un buldog 
care linge urina de pe scaieți. 

Celălalt nici măcar nu clipi. 

— Nu poţi s-o pui pe DIVA în mâinile lui, nu poți! La fel de bine 
am putea s-o scoatem de-acolo și s-o folosim altundeva. 

Benford strânse din umeri. 

— M-am gândit la o alternativă. „De acum noi nu mai operăm 
în vremurile simple când istoria încă purta un trandafir, când 
politica încă mai dansa vals”. 

— Ce tot spui acolo? zise Gable. 

— Prizonierul din Zenda, răspunse Benford. Asta înseamnă că 
în vremuri disperate trebuie să recurgem la măsuri disperate. 

— Grozav, clătină Gable din cap, după care se întoarse spre 
living. Se opri în ușă. Care-i alternativă? întrebă el. 

— Nu voi periclita siguranţa DIVEI dacă nu va fi necesar; deja 
există prea multe riscuri. Pentru a-i garanta maximum de 
securitate, intenţionez să-mi introduc propriul om în Staţia 
Moscova. 

e 

Era deja târziu, iar Benford vorbea întruna, așezat lângă 
Dominika pe sofa, cu un atlas enorm pe care-l ținea deschis în 
poală. Folosea o carioca al cărei vârf scârțâia, pentru a urmări o 
rută maritimă lungă de 5 000 de kilometri, din Marea Nordului, 
prin interiorul Rusiei, via bazinul Volgăi, spre coasta de sud a 
Mării Caspice și a portului iranian Bandar-e Anzali. 

— Cred că preşedintele vostru va aprecia avantajele nu numai 
ale transportului pe apă, ci şi ale livrării secrete a 
echipamentului către clienții lor, zise el. 

Nate se ridică de pe sofa. 

— Putin nu va fi suspicios? întrebă el. De unde știe Dominika 
despre canalele pentru nave? 

— E-n regulă, Neit, zise femeia. Le voi spune că obișnuiam să 
mă uit la șlepurile de pe Volga când eram la Școala de Vrăbii. In 
plus, toţi salivează când se gândesc cum să pună mâna pe mai 
mulți bani pentru ei înșiși - nu se vor schimba niciodată. 
Niciodată. Se întoarse și-l privi pe Benford. Gorbatogo tolko 
moghila ispravit, zise ea zâmbind. 

— Ce naiba înseamnă asta? întrebă Gable. 

— „Doar mormântul îl va îndrepta pe cocoșat”, zise Dominika. 

Gable izbucni în râs. 

Benford plecă și Gable ieși, pentru ca să revină cu mâncare. 
Lucrară toată seara. Nate și Dominika examinară pe TALON hărți 
și videoclipuri de pe străzile Moscovei. Împreună, aleseră câteva 
situri ce puteau fi utilizate drept cutii poștale oarbe, în care ea 
putea primi echipamentul. Oricum trebuia să le inspecteze 
personal, pe teren. Aveau să parcurgă complicatul plan de 
exfiltrare - Ruta Roșie Doi - a doua zi dimineaţă, când urma să 
sosească dosarul cu hărţi, fotografii, rapoarte despre situri, 
frecvenţe și sincronizări de rulare. Pentru moment puteau alege 
situri provizorii pentru ridicarea aparatului. Exfiltrare cu 
urmărire îndeaproape, posibilitatea de a fi ridicată direct de pe 
stradă. 

— Extrem de periculos, zise Gable. 

Nu adăugă ce se întâmpla cu agentul când un plan de 
evadare se prăbușea. Nate era frământat de ideea încercării ei 
zadarnice de a fugi din Moscova. lIși putea imagina farurile 
apropiindu-se și mașinile oprite de-a curmezișul străzii, bărbaţii 
cu chipuri încruntate strângându-se în jurul ei. 

Ecranul dispozitivului TALON era mic, așa că stătură aproape 
unul de altul ca să privească imaginile. Nate simţea căldura pe 
care o radia Dominika. Îi simţea parfumul de săpun și șampon. Îi 
privea mâinile subţiri, care derulau imagini pe TALON înainte și 
înapoi. Era complet absorbită. Când Dominika se duse la baie, 
Gable deschise două sticle de bere și-i întinse una lui Nate. 

— Arată bine tipa, rosti după aceea. 

— Ce vrei să zici? întrebă Nate, strângându-și centura de 
siguranţă; știa foarte bine cum ataca Marty Gable subiectele. 

— Vreau să zic c-arată bine după întâlnirea cu echipa iraniană 
în pădurile vieneze. Gable trase o dușcă zdravănă de bere. Ai 
făcut o treabă bună scoţând-o din încurcătură. 

— Mersi, zise Nate. 

Ştia însă că astea nu erau decât acordurile dinaintea 
simfoniei. 

— În Moscova va trebui să fie ca un acrobat pe sârmă. 
Afacerea asta-i serioasă. 

— O poate face, zise Nate. De aceea a ales-o MARBLE. Ar fi 
fost mândru de ea. 

Gable aprobă și-și termină berea. 

— Atâta timp cât n-o s-o trimiţi înapoi cu SPV-ul tău. 

Nate îl privi, apoi se uită la TALON. 

— N-o să-i dăm..., începu el. 

— Nu mă refeream la ăsta, ci la Sindromul Penisului Vinovat. 

— Poftim...? 

Gable îl aţinti cu un deget. 

— Nu! Să nu cumva să zici ceva! Am crezut c-am lămurit 
chestia asta. 

— lisuse, Marty, știu ce fac. N-aș strica... 

— Tu n-ai deosebi margarina de rahatul întins în strat subţire, 
îl apostrofă Gable. Ce crezi - că dacă ea te iubește, ar face orice 
pentru tine? 

— Nu-nţeleg de ce te plângi, spuse Nate cu amărăciune. 
Tocmai ai descris agenta perfectă. 

— Da, așa-i, încuviinţă Gable și-și luă altă bere. Perfectă, până 
aflăm că și-a mai asumat un risc pentru tine și-a fost prinsă și ei 
au băgat-o într-un tocător de lemne, cu picioarele înainte. 

Tăcură amândoi când Dominika reveni în living, însă femeia 
zări cei doi nori-ciupercă purpurii de deasupra capetelor lor și 
știu ce vorbiseră... totul. 

e 

Se opriră din lucru la ora unu noaptea. Îi aştepta o altă zi 
plină, cu tehnicieni și CARS și planificarea exfiltrării. Resimțind 
diferența de fus orar, Gable adormi pe sofa și Dominika îl 
acoperi cu o pătură, iar Nate puse un lemn pe foc. Suiră scara în 
spirală, până la etaj, după care rămaseră nemișcaţi în holul 
întunecat. 

— E totul ok până acum? o întrebă Nate. 

Dominika știa că-și făcea griji pentru ea și era încântată. 

— Konecino, bineînţeles, spuse ea. Când o să mă întorc la 
Centru, le voi spune c-a trebuit să stau ascunsă o zi și o noapte 
după ce l-am găsit pe Jamshidi și am abandonat casa 
conspirativă. Nu vor fi probleme. 

Tăcu preț de o clipă, amintindu-și de Udranka. 

— Mâine vreau s-asculți cu multă atenţie spasite/naia zateia, 
planul de exfiltrare. Vreau să poţi fugi, dacă se-ntâmplă ceva 
rău. 

— Da, șefu', zise Dominika. 

— Vorbesc foarte serios. 

— Și eu vorbesc serios, Neit. Tu crezi că voi fugi dacă sunt în 
pericol? li atinse ușor obrazul cu palma, aproape simţindu-i 
haloul purpuriu din jurul capului. Am multe de făcut. Ei trebuie 
să dea socoteală pentru Korcinoi. 

Nate se retrase un pas. 

— Grozav, rosti el. Ai pornit un jihad? 

— Trebuie să vorbim acum despre asta? 

Nate căscă. 

— Bine. E târziu. Ar trebui să ne odihnim. 

Dominika îl privi pe sub gene. 

— Te sun dimineaţă... sau mai bine îţi dau un ghiont direct din 
pat? 

— Domi, Gable e la parter... 

— Vrei să-l chem și pe el? zise ea și chicoti încetișor. 

— Fermecător, comentă Nate. 

— Am Să-ţi spun și altceva fermecător. 

Dominika se aplecă spre el, își atinse buzele de ale lui, apoi își 
apropie gura de urechea bărbatului. Îi inspiră ceața purpurie. 

— Vreau să faci dragoste cu mine, murmură ea, împingându-l 
spre ușa dormitorului lui. 

Gable era la parter și sforăia încet din fundul gâtului. Dar și-ar 
fi dat seama, apoi și Benford ar fi știut, și Forsyth. Dominika 
ridică mâna și-i îndepărtă o șuviță de păr de pe frunte. Ceața 
purpurie a lui Nate pulsa și femeia știa că bărbatul se lupta din 
nou cu vechii săi demoni. Nu-i păsa. Noaptea trecută mintea ei 
se limpezise și știa ce dorea. Işi puse palma pe obrazul lui. 

— Neit, eu sunt înăuntrul Centrului. Eu fac parte din 
contrainformaţiile SVR. Devin tot mai apropiată de președinte și 
am acces la informaţii care decid una dintre cele mai importante 
operațiuni încercate vreodată de serviciul tău. Acum am revenit 
complet alături de tine. lţi voi raporta din Moscova. Știu ce să 
fac și știu cum să fac. Cunosc riscurile. Știu cum să operez. 

El o privi fix. 

— Ce s-a întâmplat ieri cu noi, urmă Dominika, atunci când 
am supraviețuit noaptea trecută, și ulterior, cu tine, m-a făcut să 
descopăr ceva ce-mi lipsea până atunci. Cum spui la 
ravnovesie? 

— Echilibru, răspunse Nate. 

Vedea încotro se îndreptau lucrurile și asta îl speria, fiindcă și 
el gândea la fel. 

— Da, echilibru. Balanţă. Până acum n-am simţit așa ceva, dar 
acum o am. Am nevoie de ea. Își puse mâinile pe umerii lui și-și 
înfipse ușor unghiile. Îl privi cu sfială. Am nevoie de tine. 

— Astă-noapte... Astă-noapte a fost minunat..., zise bărbatul, 
însă tu nu poţi lucra dinăuntru, dacă noi doi avem o relaţie. 
Trebuie să ne putem concentra, să putem calcula, trebuie să 
avem mintea limpede... 

— Boje, o, Doamne, spuse Dominika. Am o relaţie și nu pot să 
mă mai întorc. Gore mne, vai și-amar de mine! 

— Vorbește mai încet, pentru numele lui Dumnezeu, o 
atenţionă Nate. 

— Duska, ascultă-mă. Ceea ce avem noi doi face ca totul să 
fie mai puternic, mă face pe mine mai puternică. Nu-i nimic rău 
în asta. Bratok greșește, voi toți greșiţi. 

— De unde știi tu ce gândește bratok? 

— Pentru că ea e deşteaptă și tu ești un idiot, rosti Gable, 
care stătea lângă ei în semiîntuneric, cu o pătură în jurul lui, 
aducând cu un indian din prerie. 

Amândoi tresăriră. Niciunul nu-l auzise când urcase treptele 
care scârțâiau. 

— Și n-am dreptate în legătură cu ce gândești tu, bratok? 
întrebă Dominika, nestingherită, întorcându-se spre el și 
aranjându-i pătura mai strâns în jurul umerilor. 

„Exact așa cum ar face o surioară mai mică”, se gândi Nate. 

— Tu știi ce gândesc eu, iar voi amândoi știți motivele pentru 
care gândesc așa. Nimeni nu poate să opereze cu maximum de 
randament dacă are un atașament emoţional față de agenta lui 
- Gable îl indică pe Nate din bărbie - sau faţă de ofiţerul ei de 
caz. Mai ales într-o zonă interzisă cum e Moscova. Mai gândiţi-vă 
amândoi la chestia asta. 

Işi trecu o mână prin păr, apoi se întoarse pe coridor spre 
camera lui. Se opri brusc și reveni la ei. 

— Vreau ca amândoi să fiți pregătiţi pentru zilele negre ce vor 
urma, poate chiar pentru ziua cea mai neagră din vieţile 
voastre. Nash, vreau să fii pregătit pentru ziua în care o vom 
abandona pe Domi în terminalul unui aeroport, sau pe un peron 
de gară, sau la un punct de trecere a frontierei, înconjurată de 
FSB, fără să aruncăm măcar o singură privire în urmă, pentru că 
așa trebuie să procedăm, pentru că există mize mai mari. lar tu 
- şi se întoarse spre Dominika - să fii pregătită pentru ziua în 
care, în mod conștient, să-l lași pe Elegiacul ăsta de aici să cadă 
într-o ambuscadă de filaj din capitala vreunei provincii și să fie 
aruncat 20 de ani la închisoare, pentru că există altcineva mai 
important decât Nash care poate fi în pericol și tu nu-l poţi 
dezvălui. 

— Bratok, cum i-ai spus? întrebă Dominika. 

— Elegiacul, repetă Gable. 

Dominika se uită la Nate. 

— Grustnii, melancolic, rosti Nate și clătină din cap. 

Dominika izbucni în râs. Păclele purpurii ale lui Nate și Gable 
pluteau în lumina slabă de pe hol, puţin asemănătoare, totuși 
diferite. Ceva din casă trosni. Gable își trase pătura mai sus pe 
umeri. 

— Vreau să fiți pregătiți pentru ziua în care unul dintre voi sau 
amândoi vă veţi da seama că nu vă veţi mai revedea niciodată, 
pentru tot restul vieților voastre. 

Dominika oftă. 

— Bine, bratok. Mulţumesc că ești un prepeatstvie - cum se 
spune? 

— Un obstacol, traduse Nate. 

— Vrei să zici că stau în calea fericirii voastre, spuse Gable. 
Nu pot decât să sper. 

— lisuse, Marty, n-am plănuit nimic, s-a-ntâmplat pur și 
simplu de la sine, încercă Nate să-i explice. 

Se simţea idiot și neputincios. Gable clătină din cap. 

— N-am zis că era vina voastră, ci am zis că vă învinuiesc. 

Dominika se întoarse, deschise ușa dormitorului ei, îi mai privi 
o dată pe cei doi bărbaţi, apoi intră. Lăsă ușa puţin 
întredeschisă, un mesaj în sine: Eu sunt aici, alegerea îti 
aparține. 

— Vino să bem un coniac, rosti Gable. Arătă cu capul spre 
ușă. Dup-aia poți să faci ce vrei. 

Gable își aruncă pătura de pe umeri, mai puse un lemn în 
focul muribund și turnă coniac în două pahare. Își privi ceasul, 
un Transocean Breitling masiv, și-și frecă faţa cu palmele. După 
aceea scoase două trabucuri negre și groase din buzunarul cu 
clapă al cămășii de safari, vâri unul în gură și-l aruncă pe 
celălalt lui Nate. 

Reteză cu dinţii capătul trabucului, îl scuipă în foc - sau destul 
de aproape de acesta - și aprinse trabucul cu o brichetă Ronson 
din oţel inoxidabil ponosită, învăluindu-și aproape imediat capul 
și umerii într-un norișor de fum. Îi azvârli bricheta lui Nate, care 
observă că era ștanțată cu emblema unui vârf de suliță. 

— Da, zise Gable pufăind și privind scrumul, logoul OSS:? din 
al Doilea Război Mondial. Unui birocrat surescitat din Cartierul 
General i s-a părut că ar fi romantic și l-a adaptat pentru logoul 
serviciului nostru clandestin. Ar fi trebuit să mai rotunjească 
niţel vârful suliței și să facă un dop anal. 

Nate își aprinse trabucul, care, în ciuda culorii întunecate, era 
surprinzător de slab. Experienţa lui cu ţigările de foi era limitată 
și spera că nu va cădea pe spate după al treilea pufăit. Niciunul 
nu spuse nimic vreme de două minute. 

— Știu că Forsyth ţi-a povestit despre rahatul ăsta, spuse 
Gable. Și eu însumi am obosit să te mai bat la cap. 

Nate știa că nu trebuia să spună nimic. În următoarea oră, 
treaba lui în camera asta era să-și țină gura. 

— Nash, persoana cea mai importantă din așa-zisa ta viaţă 
profesională în clipa de faţă se află la etaj, în dormitorul ăla, 
făcându-și exerciţiile kuge/ sub pătură, așteptându-și amantul 
ofițer de caz să se furișeze pe ușă. 

Nate suflă fumul spre tavan, la fel cum făcuse și Gable mai 
devreme. Relaxat. 

— Marty, kugel este o mâncare evreiască pe bază de tăiţei. 
Cred c-ai vrut să zici „exerciţiile Kegel”. 

Gable îl privi fix, cu trabucul strâns între dinţi, și Nate decise 
să nu mai vorbească decât dacă era întrebat. 


12 Oss (Biroul de Servicii Strategice) - agenţie de informaţii a SUA în timpul celui de-al 
Doilea Război Mondial, predecesoarea Agenţiei Centrale de Informații (CIA). A fost 
creată în 1942 pentru a coordona activităţile de spionaj din spatele liniilor inamice ale 
armatei americane, incluzând activități de contrapropagandă și sabotaj, operaţiuni 
subversive sau de sprijinire a forțelor de rezistenţă. (n. red.). 

— Ea este lucrul cel mai important, repetă Gable. La un nivel, 
este un bun preţios, o sursă a șmecherilor din CIA, cu acces 
aproape nelimitat, și noi trebuie să protejăm această sursă și să 
ne asigurăm că ea este productivă, pentru că aici este vorba 
despre securitatea naţională. La alt nivel, este o femeie 
inteligentă și dură, pornită în misiunea de a-i distruge pe toți 
pungașii ăia care i-au făcut rău. Este rusoaică și puţin 
temperamentală, toţi o știm, dar e dedicată. Acolo la etaj e un 
obuzier cu autopropulsie și, dacă ești iscusit, poţi să-i valorifici - 
ba nu, să-i exploatezi - motivațiile. 

Pufăi de două ori și scutură scrumul în direcţia generală a 
șemineului în care trosnea focul. 

— MARBLE a fost cel mai bun, iar Domi poate fi chiar mai 
bună dacă supraviețuiește. lar supraviețuirea ei - care înseamnă 
menţinerea concentrării, luarea deciziilor corecte, păstrarea 
motivaţiei - este periclitată de fiecare dată când vă daţi jos 
chiloţii și treceţi la treabă ca două cămile furioase într-un 
microbuz. 

Nate se strădui din răsputeri să rămână nemișcat. 

— Noi începem o etapă nouă a operațiunii și DIVA va trebui să 
acţioneze în direcţii pe care puţini agenţi ruși le-au încercat 
vreodată. Un acces fără precedent! iți poţi imagina un agent 
apropiat de Stalin? Niciodată. Dar Domi i-a atras atenţia lui Putin 
și noi vrem să știm ce are nenorocitul ăla sub unghii. lar dacă 
putem da peste cap programul nuclear iranian, atunci miza 
crește și mai mult. 

Gable se sculă, își mai turnă un pahar de coniac, după care 
ridică sticla. Nate clătină din cap și Gable se așeză înapoi. 

— Să zicem, așadar, că Domi se-ntoarce și ne raportează că 
Putin s-a dat la ea și că vrea să petreacă împreună un weekend 
într-o dacea din aia. Ce-o instruiești tu, ofițerul ei de caz, să 
facă? la spune-mi. 

Nate îl privi fix. Elementele de plumb din coniac și trabuc i se 
urcaseră la cap și încercă să-și ordoneze gândurile. 

— Gura! se răsti Gable când Nate dădu să spună ceva. O să-ți 
zic eu ce-o să-i spui agentei tale. O să treci în revistă cu ea 
cerințele de informaţii, ca ea să știe ce să-i ceară în pat. O lași 
să citească profilul lui Putin întocmit de psihologii din OMS, ca să 
știe câte bucățele de zahăr îi plac în ceașca de ceai în dimineaţa 

de după. Și o să ai grijă să aibă o pereche de chiloţi de rezervă, 
pentru cazul în care primii o să-i fie rupti. 

Bău o dușcă de coniac, trase din trabuc, după care se aplecă 
înainte și cobori vocea: 

— lar când ea se întoarce acasă cu mirosul aftershave-ului lui 
în păr și cu ochii umflaţi după trei zile cu Vladimir, tu vei fi acolo 
ca s-o descoși și să-i spui ce treabă bună a făcut, fără cea mai 
măruntă urmă de ironie, sau judecată, sau inflexiune, pentru că 
ea și-a făcut treaba, și tu îţi faci treaba, și mai sunt multe de 
făcut, așa că vă pregătiţi pentru ceea ce urmează. 

Gable se lăsă pe spate în fotoliu și pufăi. 

— Seamănă cu ceea ce vrei tu să faci - profesional, vreau să 
zic? 

Nate închise ochii. 

— Bănuiesc că dragostea nu joacă niciun rol pe-aici. 

Gable surâse larg. 

— Cu un agent valoros nu poate fi vorba de așa ceva. E școala 
veche, Nash - un fost șef de divizie, un jupân adevărat, mi-a 
spus odată că ofiţerii de caz nu trebuie să se-nsoare niciodată, 
că așa ceva îi distrage prea mult. 

— Tu nu te-ai însurat niciodată? 

— N-am zis asta. 

— Adică - te-ai însurat sau nu? 

Gable înălţă din umeri. 

— Da, m-am însurat, pentru scurt timp. 

Nate puse jos pocalul de coniac. 

— Și-o să-mi povestești și mie cum a fost? 

— Pe naiba că nu, răspunse Gable. 

— Ai zbierat la mine de când te-am cunoscut. Ce-ar fi să-mi 
arunci un oscior acum? Haide, zi. 

Doi manipulatori înnăscuţi, care se convingeau reciproc. 

Gable privi în focul din șemineu. 

— Ne-am căsătorit de tineri, amândoi, și am crezut că ea 
putea face faţă vieţii, călătoriilor, nopţilor pierdute, dar a fost 
prea mult pentru ea. N-a înțeles că jobul te-nghite cu totul - 
curios, fiindcă era pianistă și muzica însemna toată viața eí. Eu 
nu fac deosebirea între Liszt și Listerine, însă muzica era ok, 
când nu ne certam. A doua mea detașare a fost în Africa și 
pianul îi era mereu dezacordat, asta până am ridicat capacul și 
am găsit înăuntru o cobră regală. Ea dorea să locuiască la Paris 

și Roma, dar eu am târât-o la Manila și Lima, și cu siguranță nu-i 
plăcea detectorul de metale de pe ușa dormitorului sau carabina 
din debara. Ne dondăneam ca doi scorpioni într-un pahar, 
încercând să ne înţepăm unul pe celălalt, până când și-a făcut 
bagajele și a plecat, iar eu n-am mai beneficiat de o a doua 
șansă, pentru că, după ce s-a întors acasă, a derapat pe gheaţă 
și a căzut de pe șosea într-un râu. Avea 25 de ani, îmi plăcea s-o 
aud cântând Chopin și, la două seri după ce a murit, m-am 
întâlnit cu un asasin din Sendero Luminoso în districtul portuar 
din Lima, dar idiotul a venit cu un cuţit la o înfruntare cu 
pistoale și l-am tras pe linie moartă. lar pe când îi scotoceam 
prin buzunare, un aparat de radio dintr-o fereastră de undeva a 
început să cânte Chopin, așa cum obișnuia ea, și am rămas 
lângă mortul ăla și a trebuit s-aștept vreo două minute până mi 
s-au limpezit ochii, dar n-a fost decât o coincidenţă, fiindcă nu 
mă mai gândesc prea mult la ea. 

„Marty Gable, Chopin și Sendero Luminoso”, se gândi Nate. 
„lisuse!” _ 

— N-am știut despre asta, Marty. Imi pare rău. 

Gable ridică din umeri. 

— Asta a fost demult, eram cam cum ești tu acum. Atâta doar 
că eu n-am avut un nenorocit de mentor sensibil așa cum ai tu. 
Acum, tot ce trebuie să faci este să asculți sfaturile mele afurisit 
de înțelepte, să-ţi vină mintea la cap și s-acţionezi ca un 
profesionist de top. 

— Ce se-ntâmplă cu doi scorpioni într-un pahar? întrebă Nate. 

Gable aruncă trabucul morfolit în foc și-și termină coniacul. 

— Din cauza sticlei, nu există tracţiune, așa că se pun faţă în 
față, se strâng în clești și se înţeapă întruna. Sunt însă imuni la 
propriul lor venin. E o metaforă a naibii de potrivită pentru 
căsătorie. 


RUNZA 


Căliți ceapă tăiată pestisori și usturoi zdrobit, până se 
înmoaie. Condimentați, adăugați mărar proaspăt și 
semințe de fenicul (sau chimen). Adăugați carne de 
vită tocată și rumeniţi, apoi adăugați varză tocată, 
acoperiți și gătiți până se înmoaie varza. Amestecul 
trebuie să fie destul de scăzut. Pregătiți o foaie din 

aluat de pâine, pe care o tăiați în pătrate cu latura de 
10-12 cm, așezați umplutura în mijloc, suprapuneți 
colțurile opuse și presati marginile. Coaceți în cuptor la 
foc mediu, până se rumenesc. 

13. 


Dick Spofford, directorul Serviciului Naţional Clandestin, 
stătea la biroul lui de la nivelul al șaptelea din Cartierul General 
al CIA. Prin ferestrele înalte cât peretele se vedeau vârfurile 
coroanelor bogate ale arborilor ce mărgineau George 
Washington Memorial Parkway și, în spatele lor, râul Potomac. 
Incăperea era modestă - toate birourile superiorilor de la ultimul 
etaj erau surprinzător de mici - cu o sofa și două scaune pe un 
perete, o bibliotecă încorporată în spatele biroului banal și o 
masă pentru conferinţe, mică și rotundă, într-un colț opus. 

Al treilea cel mai important om din CIA, DSNC - pronunţat 
„dosnic” - conducea Serviciul Clandestin și toate operaţiunile de 
peste hotare. Biroul îi era decorat cu litografii relativ ieftine, în 
majoritate afișe turistice din epoca de aur a croazierelor pe 
vapoare cu aburi, regiunea lacurilor din Italia și serviciul de 
dirijabile dintre New York și Berlin, care funcţionase în 1936. O 
notă distonantă o reprezenta totuși colecţia de animale mici din 
pluș - pinguini, maimute, stele-de-mare, zimbri, leoparzi, 
căţeluși, o caracatiță sașie - din biblioteca aflată în spatele lui. 
Spofford nu conștientizase privirile sceptice, schimbate pe furiș 
de partenerii CIA din alianţa de spionaj Five Eyes - Australia, 
Marea Britanie, Canada și Noua Zeelandă - când văzuseră prima 
dată menajeria aceea care părea desprinsă din dormitorul unei 
fetițe. 

Spofford se lăsă pe spate în scaunul directorial ergonomic - 
un Aeron, modelul conceput pentru rangul SIS-4 și superior din 
Senior Intelligence Service - și închise ochii. Asistenta lui 
specială, Imogen, era ghemuită în spaţiul deschis de sub birou, 
îngenuncheată între picioarele lui, și-și deplasa braţul cu o 
mișcare ce amintea de tragerea unei frâne de mână. Spofford își 
privi ceasul: peste 15 minute avea o ședință cu comitetul de 
conducere. După cum avea să se dovedească, nu s-a mai putut 
bucura de acel timp. 

In cursul unei mișcări deosebit de energice, umărul lui Imogen 
lovi partea de dedesubt a tăbliei biroului - mai exact, butonul 
pentru urgenţe de sub sertar, care declanșă o alarmă silenţioasă 

în camera de comandă apropiată a Biroului de Securitate, 
ducând la apariţia imediată în biroul DSNC a trei ofițeri de 
protecția securităţii (OPS) și a unei echipe de două persoane din 
Serviciile de urgenţe medicale (SUM). Cei trei ofiţeri își băgară 
armele în tocuri când Imogen ieși de sub birou, frecându-și 
energic cucuiul. Femeia de la SUM se gândi în sinea ei că frâna 
de mână a domnului Spofford ar fi putut beneficia acum de 
atingerea electrozilor defibrilatorului din trusa ei medicală. 
Caracatiţa sașie rânjea de pe un raft. 
e 

Pensionarea precipitată a lui Dick Spofford („munca noastră 
nu s-a încheiat; voi fi alături de voi în spirit”) declanșă o cursă 
silenţioasă pentru poziţia de DSNC printre ofițerii superiori care 
puteau fi consideraţi în mod rezonabil drept candidați: principalii 
concurenți erau cei trei directori adjuncţi asociaţi (DAA) - pentru 
Operaţiuni, Afaceri Militare și Afaceri Congresionale. DAA/O 
Borden Hood avea propriile lui probleme de relaţii cu publicul, 
deoarece recent lăsase însărcinată o tânără funcţionară stagiară 
în cursul unei vizite de inspectare a staţiilor din străinătate. 
Directorul CIA împinse la o parte dosarul lui Hood. 

DAA/MIil, Sebastian Claude Angevine (fiind de origine 
franceză, numele se pronunţa „Onjevin”, dar aproape toţi 
subordonații îi ziceau „Anghină”), era înalt și slab, cu cap enorm, 
păr ondulat și nas coroiat, în lungul căruia obișnuia să privească. 
Ajunsese în Serviciul Clandestin prin intermediul filierei de 
securitate; începuse ca operator de poligraf, un detaliu al 
carierei sale pe care Seb Angevine se străduia din răsputeri să-l 
tăinuiască. Afirmația pe care o făcea frecvent, că ar fi absolvit 
Academia Navală, era suspectă. Conducea Afacerile Militare 
destul de prost - Pentagonul abia îl tolera. Arogant, egocentric, 
neatent, răzbunător și antipatizat, se aștepta să fie promovat ca 
DSNC: era un post care i se cuvenea. 

(J 

Directorul CIA intră grăbit în sala de conferințe, cu un dosar în 
mână. Asistentul lui executiv îl urmă, închise ușa exterioară și 
se așeză pe un scaun lângă perete. Directorul privi în jurul 
mesei și-și studie echipa: adjunctul, directorul executiv, 
directorii-adjuncți ai direcțiilor - cunoscuţi ca DA, ce includeau 
Operaţiuni, Informații, Știință, Administrativă - și ceilalţi DA de 

programe de la Afaceri Congresionale, Afaceri Militare și Afaceri 
Publice. 

— Îmi cer scuze pentru întârziere, rosti el și deschise dosarul. 

Angevine stătea aproape de capul mesei și avea grijă ca 
butonii lui de aur ștanţați cu logoul CIA - un cadou primit anul 
trecut de la director - să fie vizibili dincolo de mânecile 
costumului său. 

— Deoarece Dick Spofford a ieșit la pensie, urmă directorul, 
trebuie să ne mișcăm repede pentru a determina cine îi va lua 
locul. Scaunul Operaţiunilor nu este unul pe care să-l putem lăsa 
gol... nici chiar pentru scurt timp. 

Ridică o foaie din dosar, ca și cum ar fi consultat niște 
însemnări. „Acum urmează”, își zise Angevine. După ce 
directorul avea să termine de anunţat că el, Angevine, urma să 
fie noul DSNC, avea să spună doar cât de mult aprecia 
oportunitatea, că înțelegea încrederea ce-i era acordată, că abia 
aștepta să colaboreze cu toți pentru a duce la bun sfârșit 
misiunile importante ce-i așteptau. Sau ceva de felul acela... 

Privi de cealaltă parte a mesei, spre Gloria Bevacqua, DAA 
pentru Afaceri Congresionale (AC), și rânji în gând. Ce mai 
combinaţie: costum cu pantalon, pătat cu salată de varză 
asiatică, în culori primare, cu o imitație de eșarfă Hermes, 
purtată ca șal. Labele picioarelor îi ieșeau umflate din pantofii 
Mary Jane cu tocuri pătrate. Picioarele păreau ale unui pian 
Steinway. Prăjiturelele erau nelipsite de pe o servantă laterală în 
secretariatul AC. „Asta și DSNC, cum să nu!” 

In sala de mese a executivilor de la nivelul șapte se vorbea că 
femeia se lăuda deja că va fi numită DSNC, dar nu te puteai 
baza pe zvonurile care circulau în SME. Bujia asta 
supraponderală nu avea experiență în CIA, cu atât mai puţin în 
operaţiuni. Directorul o adusese la Langley cu un an în urmă de 
la Capitoliu. Te umfla râsul să te gândești că ar fi putut conduce 
Serviciul Naţional Clandestin. 

— Jobul conducerii SNC-ului a evoluat, rosti directorul. 

„Vrea să spună că are nevoie de mine, un administrator cu 
experienţă”, își spuse Angevine în gând. 

— DSNC-ul trebuie să aducă laolaltă toată comunitatea 
serviciilor de informaţii: armata, NSA și NGA. 

„Se referă la activitatea mea în Departamentul Apărării”, se 
gândi Angevine. 

— lar gestionarea Congresului și a comisiilor de supraveghere 
este fără doar și poate una dintre componentele cele mai 
importante ale postului, zise directorul. 

„Despre ce naiba vorbește?” 

— Ca atare, deși toţi cei din jurul acestei mese sunt foarte 
calificați și au fost cântăriţi cu cea mai mare atenţie, sunt 
încântat să vă anunţ că Gloria va prelua conducerea 
Operațiunilor. Sunt convins că Borden o va susţine în toate 
privinţele, așa cum sunt sigur că veţi face cu toții. 

Bevacqua privi în jurul mesei și îi salută din cap pe rând, pe 
toți. Vorbi puţin, spunând că abia aștepta... „E mult prea mult”, 
își zise Angevine. 

Continua să stea nemișcat în scaun, cu o expresie calmă pe 
chip, cu ochii pironiţi asupra trădătorului ăluia nenorocit de 
director, care-l înjunghiase pe la spate. Nu știa că fusese ocolit 
pentru că directorul - el însuși un hibrid, fostul șef de cabinet al 
unui senator - considera că nivelul de nemernicie și nesimţire al 
lui Angevine era prea ridicat, chiar și pentru postul de DSNC. 

„Jobul DSNC era al meu”, se gândi Angevine. „Eram perfect 
pentru el”. Fizic și psihic, nu putea să accepte că directorul nu 
se gândise că Angevine era perfect pentru poziţia aceea. In 
următoarea jumătate de oră, nu văzu nimic, nu auzi nimic; în 
gură simţea doar gust de zinc. Ședinţa se încheie și Angevine se 
întâlni la ușă cu Gloria Bevacqua. Se opri, pentru a o lăsa să iasă 
prima - oricum, n-ar fi avut loc să treacă în același timp pe ușă. 

— Felicitări, murmură el. 

Gloria purta un clips pentru păr pe o parte a capului. Părul îi 
era blond-spălăcit, cu rădăcini ce păreau făcute din turbă. 

— Mersi, Seb, zise ea și zâmbi afectat cu un colț al gurii. 

Într-o clipită, Angevine înţelese că totul fusese aranjat de la 
bun început - că ei știuseră de săptămâni mișcarea asta. Se 
simțea și mai trădat. 

— Aș vrea ca în lunile următoare, spuse Gloria, să strângi 
legăturile cu secţia HUMINT din Direcţia de Informaţii a Apărării. 

„De ce nu le duci tu un tort de-al tău cât roata morii?” se 
gândi bărbatul. 

— Da, sigur că da, rosti el cu glas tare. 

Gloria știa că mesajul real era „Du-te naibii!”, dar anii 
petrecuți la Capitoliu o învăţaseră cum să-i trateze pe frumușeii 
recalcitranti. 

— Uite care-i treaba, spuse ea, știu că ţi-ai dorit jobul ăsta, 
însă James a vrut să mergem în altă direcţie. g 

„Aşadar, directorul este acum James”, se gândi Angevine. In 
mintea lui, el avea o direcție clară pentru ei toți. 

— Ce chestie grozavă pentru tine și James, exclamă el. 

Simțea cum clocotește furia în el și o privea pe Gloria cu 
superioritate şi dispreț. Femeia văzu asta şi decise să-l 
expedieze pe lunganul afectat acolo unde-i era locul. 

— Uite ce-i, Seb, rosti ea și surâse ironic, nu te ambala prea 
mult fiindcă ai fost trecut cu vederea. Gagicile te plac. 

Angevine încremeni, realmente încremeni la insulta aceea 
incredibilă din partea acestei... acestei sagouine, șleampete, 
asudate. Femeia se îndepărtă pe coridor. 

Angevine se așeză la biroul său și privi în jurul încăperii 
împodobite cu tablouri, diplome și premii - avea un întreg 
perete dedicat vanităţii. Acum însă se părea că exponatele 
înrămate își băteau joc de el. Examină în minte, foarte lent, ura 
lui faţă de Bevacqua. Ceilalţi pedes, poponari, de la nivelul șapte 
nu însemnau nimic. Directorul îl trădase, dar o făcuse aproape 
sigur cu încurajarea lui Bevacqua. lar acum ea avea să conducă 
Serviciul Clandestin? Ea avea să conducă operaţiuni de spionaj 
și să gestioneze acţiuni sub acoperire? 

În săptămâna următoare, furia lui Angevine bolborosi și se 
înăcri ca un Chianti ieftin într-o sticlă de plastic. Ar fi vrut să le 
facă rău, să zgârie cu degetele glazura de pe neprihănitul tort 
de nuntă, să calce apăsat pe cimentul proaspăt turnat. Simţea 
că de acum nu mai datora nicio loialitate Agenţiei - de parcă ar 
fi simţit vreodată o astfel de loialitate -, iar spiritul lui meschin și 
motivele josnice îl împinseră să se gândească să facă ceva 
monumental, cu adevărat zguduitor. Avea să urmeze și o zi a 
socotelilor - una foarte mare! 

e 

Christine, răposata mamă a lui Seb Angevine, lucrase în 
Departamentul de Stat american ca diplomată de carieră 
specializată în servicii consulare, expertă în legislaţia consulară 
a SUA, care reglementa, printre altele, eliberarea de vize 
cetățenilor străini care doreau să călătorească, să muncească 
ori să emigreze în Statele Unite. Tipic pentru majoritatea 
funcţionarelor de carieră din Afacerile Consulare, Christine era 
sinceră și stângace și cunoștea talmudicul Manual al Afacerilor 

Externe (MAE), de parcă l-ar fi întocmit chiar ea. Era scundă și 
slăbuță, cu încheieturile mâinilor ca niște oscioare de pasăre și 
păr șaten și rar, strâns cu modestie într-un coc. Făcea parte din 
categoria fetelor bătrâne permanente; în esenţă, renunţase la 
bărbați. 

Christine se apropia de 50 de ani când fusese numită consul 
general la Ambasada SUA din Paris. Secția consulară avea un 
personal numeros pe care ea îl conducea cu competența 
introspectivă ce o caracteriza. Tinerii ei subordonați îi 
recunoșteau și-i acceptau cunoștințele și le părea cumva rău 
pentru ea, dar în același timp nici n-o plăceau în mod deosebit. 

Farmecul Franţei nu o lăsa rece pe Christine, însă nu reușea 
să-și găsească iubirea. Mandatul ei de doi ani era aproape pe 
terminate; revenirea la Washington era iminentă. Intr-o după- 
amiază ploioasă de toamnă, în cursul unui prânz oficial al 
Corpului Consular - eveniment lunar plictisitor ce se desfășura 
în restaurante elegante și la care participau consuli generali 
străini hedoniști - l-a cunoscut pe Claude Angevine. Acesta era 
ocupat să conducă diplomaţii care soseau la locurile lor, să 
despăturească șervetele și să înmâneze meniurile, când privirile 
li s-au întâlnit. Claude a făcut o plecăciune și a zâmbit - o tonă 
de farmec galic. Christine a dat din cap și s-a gândit că 
momentul fusese ca „desprins din Emily Brontë”. Gândurile lui 
Claude s-au îndreptat mai degrabă în direcţia unei vize K-3 
(pentru partenerul străin al unei cetăţene americane). 

Claude era burlac, se apropia de 50 de ani, înalt și cu aspect 
spectaculos, un ectomorf cu cap mare, degete lungi și nasul ca 
o cârmă de corabie. Își trecea degetele prin părul imposibil de 
ondulat în timp ce vorbea în engleză cu un accent extrem de 
sexy. A urmat o curte intensă; au existat câteva momente 
iniţiale stângace pentru Christine, implicând dormitorul și sexul, 
dar bărbatul a fost fermecător, atent și i-a spus c-o iubește. 
După trei luni, Christine și Claude s-au logodit. La scurt timp 
după aceea, s-au căsătorit, au plecat în Statele Unite și Christine 
a rămas însărcinată. 

Fiul lor, Sebastian, a crescut înalt și foarte asemănător cu 
tatăl său; ca urmare a exemplului oferit de acesta în privinţa 
nasului purtat pe sus, a început să se comporte tot mai mult ca 
el. În tată și fiu deopotrivă, narcisismul francofil se combina cu 
proastele maniere perseverente, preocuparea față de bani și 

convingerea de nezdruncinat că viaţa le datora multe. Tatăl îi 
vorbea fiului în franceză, mai potrivită pentru ironii la adresa 
altora. Delicata Christine nu făcuse faţă disprețului superior al 
soțului ei și suferise în tăcere din cauza lipsei de respect tot mai 
pronunţate a adolescentului Sebastian; tatăl își învățase bine 
fiul. Apoi Claude își abandonase familia și se întorsese în Franţa, 
fiind acum cetăţean american expatriat - Sebastian avea 20 de 
ani - iar Christine se retrăsese din Departamentul de Stat și se 
veștejise treptat, până murise. 

Fără susţinere materială sau un loc unde să trăiască, 
Sebastian a absolvit colegiul și s-a înrolat în marina americană, 
a trecut cu mari chinuri prin perioada de instrucţie și apoi s-a 
sustras serviciului pe mare, înscriindu-se la Serviciul Naval de 
Investigații Criminale (SNIC). Acolo a constatat că se descurca 
bine în depistarea cecurilor cu probleme, investigarea cazurilor 
de viol și urmărirea efectelor militare furate. Ținea mult la 
portvizitul din piele cu emblema SNIC pe care-i plăcea s-o bage 
în nasul oamenilor. După aceea a apărut un post vacant și a 
profitat de ocazia de a învăța să opereze un poligraf al SNIC; în 
felul acela se putea făli cu calificări suplimentare de specialist. O 
detașare la Annapolis, la personalul de securitate, în care a 
condus ședințe cu poligraful pentru studenţii din anul | al 
Academiei Navale, i-a oferit prilejul de a susţine că „trecuse prin 
Annapolis” - fără să poarte tocmai inelul de absolvent, totuși 
destul de aproape. 

Apoi s-a decis că marina era pentru rataţi și, după ce a 
părăsit-o, s-a înscris la Directoratul de Susţinere al CIA, la Biroul 
de Securitate și la divizia poligraf. Avea 25 de ani. Și mai mult 
prestigiu: întâi Annapolis, acum Langley - nu conta că se ocupa 
de verificări de securitate. CIA era un vârf. Până și numeroasele 
eufemisme utilizate în interiorul Agenţiei pentru poligraf erau 
grozave. A început prin „ușuirea” noilor candidaţi pentru CIA. 
După aceea a aplicat periodicele „îmbâărligări” de reinvestigare 
ale ofiţerilor de caz. În cele din urmă, a primit o misiune în 
străinătate pentru a „împacheta” un agent recent racolat. 

li invidia pe laconicii și sarcasticii ofițeri de operaţiuni pe care- 
i cunoscuse în străinătate. Râvnea la faima atașată operaţiunilor 
și operatorilor de peste hotare, dar în același timp dorea să 
evite misiuni riscante și incomode în alte țări. Incepu cu grijă să 
plănuiască o schimbare de carieră sigură și profitabilă în 

Serviciul Clandestin. Mai întâi, un transfer la munca de birou, 
simplă hârțogărie administrativă; apoi, certificarea ca asistent 
de sprijin pentru operaţiuni, ocupându-se de dosarele agenţilor; 
după aceea, asistent special al unui șef de divizie, organizându-i 
programul; apoi, o incursiune în Afaceri Publice, unde a învăţat 
arta de a spune lucruri neimportante; după aceea s-a agăţat de 
pulpana unui director asociat, tot muncă administrativă, dar 
respirând aerul de la nivelul șapte; iar apoi în Afaceri 
Congresionale, unde întâlnești viitori directori; până ce, într-un 
final, protectorul lui fusese confirmat ca director, iar Sebastian 
Angevine, în vârstă de 40 de ani, veteran de 15 ani al 
administraţiei CIA, care activase în marina SUA, a fost numit 
noul director adjunct asociat în cadrul CIA pentru Afaceri Militare 
și promovat în rang de la GS-15, la SIS-3, cu o creștere a 
salariului de bază anual de la 119 554 de dolari, la 165 300 de 
dolari. 

Biroul lui de la nivelul șapte se înălța deasupra vârfurilor 
copacilor. Telefoanele de pe masa lui erau negru, gri și verde. 
Poziţia îi aducea un șofer particular și un SUV negru ca noaptea 
pentru deplasarea la ședințele din Pentagon. 

In mai puţin de un an, Seb Angevine deveni bine cunoscut la 
nivelul șapte de la Langley, în jurul meselor de conferinţe de la 
Pentagon și în Consiliul Naţional de Securitate, deși mai puţin 
bine cunoscut în nivelurile operative și diviziile geografice din 
Cartierul General al CIA, pe care le vizita rareori. Ambiţiosul 
ofițer de securitate se metamorfozase într-un director federal de 
nivel mijlociu cu aere. Purta cravate de mătase Ermenegildo 
Zegna, bretele de satin Aldridge și butoni de cămașă Carrington 
de epocă, din scoici. Işi trecea degetele lungi prin părul leonin 
îngrijit cu multă atenţie, pentru a-i ţine firele sure departe de 
tâmple. Flirta cu femeile din secretariat - pe la spate era 
considerat mai degrabă șters și unsuros decât interesant și 
sofisticat. 

Așa cum învățase în anii de formare, nu trebuie să transpiri la 
muncă, fiindcă aceasta curge cumva în jurul tău, numai ședințe, 
vorbărie și sarcini pentru subordonați care erau delegate pe 
scara ierarhică. Celelalte sarcini proveneau direct din manualul 
managerului superior: o dată pe an, fie propui un nou „program” 
amorf, fie închizi un program existent, într-o etalare de eficienţă 
și corectitudine fiscală; ai grijă ca în fiecare trimestru să 

concediezi unul sau mai mulţi subordonați care se zbat, pentru a 
dovedi că ești șef; și să fii conștient că nu există limite ale 
servilismului și măgulirilor când ai de-a face cu superiorii. Era 
chiar destul de ușor. 

Restul era ciubuc: acces și privilegii. Documente confidenţiale 
îi treceau pe birou - trafic operativ CIA, informaţii brute și 
prelucrate. Acela nu era decât începutul. Angevine cunoștea 
sutele de programe compartimentate ale Departamentului 
Apărării, îndosariate toate; CIA și Departamentul Apărării 
împărtășeau multe reciproc. În comunitatea serviciilor de 
informaţii, seriozitatea unui birocrat era măsurată prin numărul 
emitenţilor de autorizaţii de securitate: cu cât lista aceea era 
mai lungă, cu atât avea popol mai mare și Seb deţinea peste o 
duzină de asemenea autorizaţii, inclusiv pentru compartimentul 
excepţional Tratamente Speciale/Tehnici de Informaţii. Pe scurt, 
Angevine era un om informat. 

De acord, salariile bugetarilor nu erau grozave și asta era 
dureros. El dorea lucruri frumoase, poate un apartament în 
Watergate, noul model de Audi, o prietenă cu care să poată 
discuta în franceză. li plăcea să frecventeze restaurante și 
baruri, ba chiar să se distreze în cluburi de striptease, ca Good 
Guys de pe Wisconsin Avenue. Insă toate astea costau și banii 
nu ajungeau, în mod clar. Ar fi putut renunţa la salariul federal 
călduț în schimbul unor cifre cu adevărat mari în sectorul privat, 
totuși nu era deocamdată pregătit pentru așa ceva - în plus, 
acolo se așteptau performanţe și rezultate. (Mulţi șefi cu rang 
înalt din Serviciu  obţinuseră posturi importante după 
pensionare, dar majoritatea fuseseră demiși după numai trei 
ani. In sectorul privat, nu poţi să fii alunecos, mai ales cu o etică 
a muncii de tip federal.) Soluţia era să mai rămână un timp în 
CIA. Așa că, atunci când Dick Spofford fusese surprins cu 
asistenta lui sub birou, Seb Angevine zărise viitorul. Urma să 
avanseze în postul de DSNC; directorul era aliatul lui și avea să-l 
confirme. Acum însă totul se schimbase. 


SALATĂ DE VARZĂ ASIATICĂ 


Amestecați sos de soia, sos de pește și zahăr și 
reduceti pe foc până căpătați o glazură închisă la 
culoare. Adăugați apoi maioneză, pentru a obține un 

sos gros. Turnaţi-l peste varză roșie tăiată fin, ceapă 
verde tocată, ceapă roșie, coriandru tocat mărunt și 
morcov ras. Condimentatți cu ulei de arahide și susan, 
oțet de vin de orez, ardei uscat și pisat și semințe de 
susan prăjite. 

14. 


O măsură a patologiei lui Seb Angevine a fost faptul că decizia 
lui bruscă și explozivă de a vinde secrete rușilor nu intra în 
conflict cu noţiunile de loialitate faţă de ţară sau de trădare. Işi 
ieșise din minţi pentru că fusese ocolit - așa ceva nu putea săi 
se întâmple /ui. Încercă fără entuziasm să-și justifice că 
transmiterea de secrete (și astfel egalizarea terenului de joc al 
informaţiilor) va aduce calmul la Kremlin, îl va liniști pe Putin și 
va face politica externă rusă mai puţin predispusă spre 
aventurism global. „Da, poate”, gândi Angevine, je men 
tamponne, mă doare-n cot”. 

Alunecarea pe panta spre spionaj avea două motivații umane 
clasice: bani și orgoliu. Dorea bani, foarte mulți bani. Aflase, din 
diverse sinteze de contrainformaţii pe care le citise, că rușii 
plăteau mult mai bine decât obișnuiseră s-o facă. lar orgoliul lui 
lezat și exacerbat era însetat de dorința de a se răzbuna pe 
director, pe toţi adjuncţii împăunați, pe morue, târfa aia de 
Bevacqua, și pe toată CIA fiindcă îi distrusese viaţa. Dispreţul 
amar pentru colegii lui anulase orice sentiment de vinovăţie pe 
care l-ar fi putut simţi - dar n-a simţit nimic - și-i concentrase 
atenţia pe ceea ce dorea cu adevărat. 

Ceea ce-l preocupa pe Seb era cum să transmită informaţii 
secrete rușilor fără să fie prins. În cursul instruirii sale, fostul 
operator al poligrafului de la SNIC aflase multe despre cazuri de 
spionaj americane din trecut - Pollard, Ames, Hanssen, Pelton, 
Walker - și știa de ce fuseseră demascaţi până la urmă toţi: 
neglijenţă în acțiuni, o fostă soție ranchiunoasă sau un complice 
idiot. Dar fără îndoială, dacă erai un american care le vindea 
secrete rusnacilor, era foarte probabil să fii dat în vileag de 
către un ofițer SVR raco/at și coordonat în Rusia de CIA, un 
agent de infiltrare, care avea să raporteze către Langley că 
Centrul coordona un spion american - putea fi furnizat sau nu și 
un nume - iar asta era tot ce-i trebuia FBl-ului ca să înceapă o 
investigaţie. 

Hanssen, de pildă, fusese isteț. De la primul contact, 
încercase să rămână anonim pentru ruși: refuzase orice întâlniri 


VP - 194 


directe și se identificase doar ca „Ramon”. Dar rușii fuseseră la 
rândul lor isteţi și înregistraseră una dintre convorbirile lui 
Ramon cu ofiţerul lui de caz. Înregistrarea audio fusese furată 
din dosarul din Centrul moscovit de un agent CIA care se 
infiltrase în SVR și trimisă la Langley. Uluiţi, colegii lui Hanssen 
din FBI îi recunoscuseră glasul; acesta a fost condamnat la 
închisoare pe viaţă în penitenciarul de maximă siguranţă ADX 
din Florence, statul Colorado. 

De aceea, problema critică era să găsească un canal sigur 
spre ruși care să nu poată fi legat de persoana lui. Seb își 
petrecu weekendul gândindu-se la această problemă, epuizat și 
iritat, dar nu-i veni nicio idee. La cină mestecă absent niște 
lumpia - pachetele de primăvară filipineze - pe care menajera 
lui, Arcadia, le lăsase în frigider. Seb reflectă de unul singur. 
Apoi își aminti de briefingul agentului dublu BIS din agenda sa. 

e 

Biroul de Investigații Speciale al Forțelor Aeriene, cunoscut ca 
BISAF sau mai simplu BIS, era, la fel ca SNIC, mai degrabă o 
agenție pentru aplicarea legii dedicată urmăririi delincvenţilor 
din Forțele Aeriene. O mică secție de contrainformaţii urmărea 
pistele, însă dacă unul dintre cazurile acelea se încingea cu 
adevărat, prelua FBI-ul din blocul J. Edgar Hoover sau intervenea 
CIA, dacă era un caz din străinătate. Mai rămâneau de încercat 
doar cazurile controlate. 

Seb Angevine știa că operaţiunile cu agenţi dubli erau un 
anacronism care scârţăâia, perpetuat din Războiul Rece. 
Generarea (și aprobarea) de materiale informative autentice 
care să fie transmise inamicului era o sarcină nesfârșită și 
copleșitoare. În plus, serviciile de spionaj din toată lumea erau 
obișnuite cu ameninţarea pe care o reprezentau provocările 
unui voluntar trimis în calea lor; toate se fripseseră la un 
moment sau altul. De aceea, cerințele inamicului pentru 
informaţii bona fide erau extrem de exigente; informaţiile 
explozive, din genul celor care puteau fi considerate cu 
adevărat o pierdere de date pentru securitatea naţională, erau 
testul standard pentru orice agent. Dacă furnizarea de informaţii 
era sărăcăcioasă sau inconsecventă sau nu putea fi coroborată, 
voluntarul nu era aprobat. 

În calitate de DAA/MIl, Angevine putea să ceară și să 
primească informări detaliate și secrete despre orice operaţiuni 

cu agenți dubli și își apelă contactele din Pentagon pentru a se 
implica mai mult și a se pune la curent cu noul proiect BIS. Seb 
ascultă cu atenţie descrierea făcută operaţiunii cu numele de 
cod SEARCHLIGHT. Ca agent dublu fusese pregătit maiorul 
Glenn Thorstad din Forțele Aeriene, un luteran cu păr roșu și 
ochi verzi din statul Minnesota; „un adevărat cap pătrat”, se 
gândi Angevine. A fost surprins să afle că Thorstad luase deja 
legătura cu ambasada rusă din Washington, strecurând un plic 
sub ștergătorul de parbriz al mașinii unui diplomat rus, la 
National Arboretum, pe New York Avenue. 
e 

Când intră în sala de informare BIS din Pentagon, Seb îl văzu 
pe Simon Benford așezat într-un scaun lângă perete. Angevine îl 
cunoștea vag pe Benford - lumile lor profesionale se intersectau 
rareori. Ştia că era șeful Diviziei Contrainformaţii din CIA și 
copilul teribil al comunităţii de informaţii. În rest, Angevine era 
doar vag conștient că universul lui Benford era populat de 
cârtiţe și spioni, o lume obscură de indicaţii, indicii și scurgeri de 
informaţii. Angevine nu-l plăcea; în ultimul an de ședințe la nivel 
înalt de la etajul șapte, simţise ochii lui Benford aţintiţi asupra 
sa, îi auzise disprețul din glas când vorbea. Pe de altă parte 
însă, Benford se comporta așa cu toți. 

Angevine știa că ofițerii veterani de operaţiuni din serviciu (ca 
Benford) îl desconsiderau. Ei știau că Angevine nu-și câștigase 
poziția de director adjunct asociat în CIA conducând operaţiuni 
peste hotare. Ironia sorții era cu atât mai dulce, cu cât Angevine 
avea un rang mai mare decât ei - deși, desigur, n-ar fi putut 
abuza de putere în faţa niciunuia. În serviciul secret bizar de 
egalitarist, și în ciuda rădăcinilor lui patriciene, până și ofiţerii 
inferiori îi tutuiau pe cei superiori. 

Ce căuta Benford la această ședință BIS relativ neimportantă? 
Angevine se așeză lângă el, singurii ofițeri CIA din încăperea 
plină de uniforme albastre și fireturi. 

— Salut, Simon, rosti el privind drept în față. 

— Salut, Sebastian, răspunse Benford concentrat asupra 
peretelui îndepărtat. 

— Ce cauţi aici? Nu-i sub sfera ta de competenţă? 

— Același lucru l-aș putea spune și despre tine, replică 
Benford. Niciunul dintre ei nu-l privise măcar o dată pe celălalt. 

— Încerc să mă implic într-o varietate de operaţiuni, zise 
Angevine viclean. 

— Bineînţeles, încuviință Benford, doar ești DAA/Mil și toate 
alea. 

Angevine ignoră sarcasmul. 

— Și tu? 

Benford se răsuci spre el. 

— Ştii care-i părerea mea despre operaţiunile cu agenţi dubli, 
îi zise. Consumatoare de timp, lente, neconcludente. Niciun 
serviciu serios nu mai cheltuiește pe ele mult capital. Angevine 
se întoarse către el și-l privi. Dar tu știi toate astea, nu-i așa, 
Sebastian? 

— Atunci de ce ai mai venit aici? întrebă Angevine. 

— Dumnezeu să binecuvânteze BIS, răspunse Benford. Sunt 
agitaţi, entuziaști și se căznesc. lar operaţiunea asta a lor - 
SEARCHLIGHT, mi se pare că i-au spus - pare să-i fi momit pe 
bolșevici. Chiar remarcabil! 

— Bolșevici? repetă Angevine. 

— Pentru tine, „ruși”. Rezidentura din Washington a răspuns 
la nota pe care maiorul ăla tinerel din Forţele Aeriene a lăsat-o 
pe o mașină de-a lor. L-au direcționat spre un sit din Maryland. 
Cu totul extraordinar, fiindcă de obicei îi resping pe voluntari. 
Este posibil ca rezidentul să fie supus unor presiuni ale Centrului 
de a fi mai productiv. 

— Interesant, spuse Angevine. Cine-i șeful lor în prezent? 

Se gândea cu un pas înainte: obţinerea numelui rezidentului 
putea fi utilă pe viitor. 

— Este de fapt o șefă, preciză Benford. 

„Și mai interesant”, gândi Angevine. 

— Cum o cheamă? 

— lulia Zarubina, răspunse Benford și înclină capul. Numele ei 
îți spune ceva? 

Un fior de vinovăţie străbătu șira spinării lui Angevine. 

— Nu. De ce... artrebui? 

— Bunica luliei a fost Elizaveta Zarubina, detașată la 
Washington în 1940. În timp ce FBl-ul lui Hoover îl urmărea pe 
soțul ei prin oraș, ea a racolat pentru Moscova jumătate din 
spionii americani considerați „părinții bombei atomice”: 
Oppenheimer, Gold, Hall, Greenglass. A fost o legendă, lăudată 
de Stalin personal. 

— N-am auzit niciodată de ea, recunoscu Angevine. 

— Istorie veche. lulia și-a păstrat numele de familie, probabil 
ca să continue pedigriul. 

— Așadar, ai venit aici ca s-o privești mai îndeaproape. 

— Exact. Este o raritate în SVR. Femeia cu rangul cel mai înalt 
din serviciul lor - are vreo 55 de ani. Puţine sunt ca ea. A urmat 
etapele obișnuite din Institutul de Limbi Străine și Academia 
Diplomatică a Ministerului Afacerilor Externe. A moștenit genele 
bunicii: vorbește zece limbi, este cultă și pragmatică. Detașări în 
străinătate la Paris, Tokio și Stockholm ca rezidentă. Putin a 
trimis-o la Washington ca rezidentă, parte din ofensiva 
farmecului. Zarubina noastră are însă și o altă latură. Asta-i 
motivul pentru care mă interesează spectacolul ăsta BIS. 

— la zi, spuse Angevine simulând dezinteresul și privind prin 
sală. 

— lulia Zarubina se ocupă de racolări. Are un talent special în 
privinţa asta. O sursă a raportat o dată că este numită șveia, 
croitoreasa, fiindcă își îmbrobodește ţintele. 

„E bine de știut”, își zise Angevine. „Benford tocmai mi-a 
făcut temele pentru acasă”. 

— Dacă ea va veni să joace cu maiorul nostru în Maryland, 
urmă Benford, ne-ar plăcea s-o vedem mai îndeaproape. 

— Nu ți se pare niţel cam melodramatic? 

Benford înclină din nou capul. 

— Depinde ce înţelegi tu prin dramă, Sebastian. 

(J 

Angevine ascultă jumătate din informarea BIS despre 
SEARCHLIGHT, după care ieși pe furiș din sală, atrăgându-și 
privirea lui Benford pe sub pleoapele pe jumătate lăsate. Auzise 
suficient. În fiecare lună, ofiţerii de caz BIS, o comisie de 
examinare a producţiei și directorul adjunct al A-2 (Informaţii, 
Supraveghere și Recunoaștere) compilau și treceau în revistă 
pachetul digital propus și asamblat de BIS pentru a fi transmis 
rușilor. 

Lui Angevine operaţiunea aceea i se părea idioată și 
transparentă. Totuși ideea de a fotografia documente cu o 
cameră digitală era interesantă - poate că el ar fi putut 
manipula așa ceva. Avea să anexeze secretele reale la sfârșitul 
deșeurilor BIS. Și-i imagină pe ruși cu gurile căscate, pentru că 
ajunseseră la sfârșitul firimiturilor lui Thorstad și găsiseră 


VP - 198 


imagini suplimentare din altă sursă, fotografii explozive, secrete 
bombă. Fără întâlniri personale, fără expunere - el avea să 
zboare sub radar, utilizând un canal aprobat. lar noua sursă - 
Seb trebuia să-și inventeze propriul nume de cod, care să fie 
amuzant - avea să fie necunoscută și imposibil de urmărit până 
la el la Langley. Dacă apăreau orice suspiciuni, vânătorul de 
cârtițe Benford trebuia să cearnă prin miile de dosare personale 
ale acelor angajaţi USAF care aveau acces la informaţii secrete 
și abia apoi să înceapă să caute în alte direcții. 

Mai rămâneau de făcut două acţiuni subtile: el avea nevoie de 
acces la cardul de memorie BIS și trebuia să-și încaseze banii. 
Se gândi intens. Avea să insiste ca Afacerile Militare ale CIA să 
examineze cardul înainte de a pleca spre ruși, chipurile pentru o 
verificare de contrainformaţii - iar asta avea s-o facă el 
personal. Cât despre bani: fără conturi bancare, în ţară sau 
peste hotare. Anchetatorii din contrainformaţii le puteau 
descoperi într-o singură după-amiază. Nu, banii urmau să fie 
transmiși prin intermediul clasicelor cutii poștale oarbe. Dar în 
felul acela își asuma riscuri: FBl-ul îi urmărea pe ofiţerii de 
informaţii ruși prin tot Washingtonul, așteptând exact acest gen 
de activităţi - încărcarea și descărcarea cutiilor poștale oarbe. 
Ofițerii SVR din Washington atrăgeau prea multă atenţie. Cu 
excepţia, poate, a sofisticatei și eficientei lulia Zarubina, 
simbolul lui Putin pentru îmbunătăţirea relaţiilor bilaterale. 
Poate că avea să meargă. 

e 

Curierul de la Pentagon sosi cu portofoliul încuiat și sigilat, luă 
o copie a procesului de recepţie semnat de secretara lui 
Angevine și plecă. Avea să revină să ia cardul pentru 
SEARCHLIGHT a doua zi dimineață, după examinarea finală 
cerută de CIA, în mod specific de directorul adjunct asociat 
pentru afaceri militare. După ce CIA aproba conţinutul, cardul 
avea să fie dus direct maiorului Thorstad, care avea o întâlnire 
cu rușii în seara aceea. 

Angevine introduse cardul de memorie într-un laptop fără 
legături externe, aflat pe bufetul din spatele biroului său, și 
frunzări materialele pregătite de Forțele Aeriene pe care 
Thorstad avea să le transmită în seara următoare. „Rahaturi”, 
gunoaie. Ridicol! Cu o seară înainte, în biroul său încuiat, 
utilizase un Nikon superușor pentru a fotografia o telegramă 


VP - 199 


secretă de trei pagini de pe ecranul computerului său din 
Agenţie - fără exemplare fizice, fără înregistrări ale accesului la 
imprimantă, o fotografie anonimă și imposibil de urmărit. 
Angevine alese o telegramă operaţională ce raporta racolarea 
recentă a unui atașat militar rus în Venezuela. Telegrama Staţiei 
din Caracas era detaliată, conţinea nume și enumera 
informaţiile transmise de atașat. Frumuseţea acţiunii era că 
Angevine nu avea nicio legătură cu Divizia America Latină sau 
cu operaţiunea; el avea pur și simplu acces la traficul de 
telegrame din toată lumea. 

Angevine știa că pentru ruși nu existau informaţii bona fide 
ca, de exemplu, dezvăluirea unui caz de spionaj care implica un 
om al lor. Plăcerea lor era să-și prindă propriii trădători. Până în 
1994, Ames încasase aproape cinci milioane de dolari pentru 
numele a 12 sovietici aflaţi pe statele de plată ale CIA, o sumă 
imensă pentru Moscova care era de obicei zgârcită. Alături de 
informaţia aceea, Angevine scrisese, de asemenea, și 
fotografiase o scrisoare de introducere de o pagină, a patra 
imagine din Nikon. Transferă cele patru imagini de pe camera sa 
foto pe cardul de memorie BIS și examină rezultatul. Manualele 
Forțelor Aeriene, apoi trei pagini ale unei telegrame 
operaţionale CIA, apoi scrisorica lui de amor. Imaginile lui 
Angevine arătau cu totul altfel - metadate distincte și fișiere. 
dox - însă era perfect: evidenția misterul. Scrisoarea era simplă, 
viguroasă, stil profesional. Rușii aveau să încremenească atunci 
când o citeau: 


Eu îmi spun TRITON [Angevine fusese încântat de 
numele acela de cod]. În schimbul unor fonduri, vă 
propun să asigur informații ce vor fi interesante pentru 
Serviciul vostru. Ca mostră, următoarele trei pagini 
detaliază o operațiune CIA în America Latină care vă 
lezează interesele. 

Nu mă voi identifica și nici nu-mi voi descrie 
posibilitățile de acces sau poziția. Solicit plata promptă 
în dolari pentru această informație și ca bună credință 
pentru informații viitoare pe care le voi transmite tot 
prin acest canal. Lăsați un pachet în ambalaj 
impermeabil cu 100 000 de dolari în locul descris mai 
jos [Angevine desenase harta pentru situl unei cutii 

poștale oarbe în Rock Creek Woods din nord-vestul 
Washingtonului] în termen de trei zile, timp suficient 
pentru a-mi verifica informația. 

Voi ști instantaneu dacă Serviciul vostru încearcă să 
mă identifice sau dacă informatii despre oferta mea se 
scurg din Centrul vostru, caz în care voi întrerupe 
definitiv contactul. TRITON 

e 

Ora 21:45. „La naiba”, se gândi maiorul Thorstad, „prima 
întâlnire cu rușii se dovedește un dezastru”. Se temea să nu fi 
înțeles greșit îndrumările primite: la ora nouă seara mergi pe 
Traseul Capital Crescent, neiluminat, lung de un kilometru și 
jumătate, din Bethesda, statul Maryland, între Massachusetts 
Avenue și MacArthur Boulevard. Fostul terasament Baltimore- 
Ohio fusese transformat într-o potecă asfaltată pentru drumeții 
și ciclism, dar la ora 21:00 nu exista niciun drumetț, iar pădurile 
dese aflate de ambele părți ale traseului erau întunecate și 
imposibil de străpuns cu privirea. Thorstad parcursese de două 
ori poteca - aproape bâjbâind, într-atât era de întunecoasă - și 
se apropia de gura căscată a tunelului Dalecarlia, construit la 
sfârșitul secolului și căptușit cu cărămizi, care trecea pe sub 
lacul de acumulare din apropiere. 

Un bărbat se desprinse din umbrele de lângă gura tunelului, 
cu chipul și mâinile abia vizibile sub razele slabe ale lunii. 
Thorstad se apropie încet de el. 

— Tor-stud? rosti insul, stâlcindu-i numele. 

Maiorul încuviinţă din cap. 

— Apropie-te, spuse bărbatul cu un accent care lui Thorstad i 
se părea rusesc. 

Maiorul făcu un pas înainte. 

— Nu știam dacă am venit în locul potrivit. A trecut aproape o 
oră de la ce aţi... 

— Faţa la perete, zise bărbatul și ridică braţele lui Thorstad, 
astfel încât palmele i se rezemară de cărămizile aspre. 

In interiorul tunelului era frig; apa din sol se scurgea din 
plafonul curbat de cărămizi, pic-pic, creând ecouri seci. Bărbatul 
îl percheziționă expert pe Thorstad, insistând fără să se 
grăbească asupra zonei dintre picioare, atât în faţă, cât și în 
spate. Se ridică și trecu bagheta unui detector de metale în jurul 
pantofilor lui și al exteriorului jachetei. Bărbatul era îndesat, cu 

chip aspru și respira pe gură. Duhnea a alcool - Thorstad bănui 
că era votcă - dar se ţinea bine pe picioare. Mormăi când 
termină percheziția și maiorul se întoarse spre el. Rusul scoase 
dintr-un buzunar o minilanternă și o aprinse și o stinse de două 
ori, în ambele direcţii ale tunelului. Nu primi niciun semnal sau 
alt răspuns, însă Thorstad înţelese brusc că nu erau singuri, că 
lupii ruși îl supravegheaseră pe el, poteca și pădurea din clipa 
când sosise acolo. Se cutremură în sinea sa la gândul unor 
oameni înarmați în pădurile transformate în cartiere rezidenţiale 
de lux din Bethesda. 

— De ce ne-ai contactat? întrebă bărbatul cu glas gros. 

Thorstad dorea să lase o impresie bună, iar BIS îl instruise să 
fie comunicativ și cooperant. 

— Așa cum am scris în biletul pe care vi l-am lăsat, rosti el, 
am nevoie de ajutor financiar. Adică de bani. 

— De ce nu te duci la bancă, dacă ai nevoie de bani? îl ironiză 
bărbatul. De ce ai venit la noi? 

— Am niște informaţii care vă pot interesa, răspunse Thorstad 
pe un ton jalnic. 

— Arată-mi. 

Thorstad scoase din buzunar cardul de memorie și-l ţinu în 
palmă, ca și cum ar fi oferit o bucăţică de zahăr unui cal. 
Bărbatul îl lua, îl răsuci între degete, ca și cum n-ar fi știut ce 
era, apoi duse mana sub haină și-l băgă într-un buzunar al 
cămășii. Un val de miros de corp nespălat, amestecat cu izul 
votcii răbufni dinspre el când se mișcă. 

Rusul vâri mâna în alt buzunar și-i întinse lui Thorstad o carte 
de vizită cu indicaţii și o schiţă a următorului sit de întâlnire. 

— Pentru data viitoare, rosti el, apoi se întoarse și se topi în 
beznă, mergând spre sud prin tunel. 

Thorstad privi în urma lui. Rusul - un securist solid al SVR-ului 
din rezidentura - știa doar că, dacă bazându-se pe informaţia 
americanului, Centrul decidea că  voluntarul era un 
dvurușnicestvo, agent dublu, nimeni n-avea să se mai prezinte 
la al doilea rendez-vous. lar cartea de vizită, făcută din 
carboximetilceluloză de sodiu, avea să absoarbă umezeală din 
mediul înconjurător și, într-o lună de zile, avea să se 
descompună lent într-o pastă umedă. 

„Un simplu mitocan”, își zise Thorstad, apoi puse cartonașul 
în buzunar și porni pe potecă spre nord, ieșind din păduri, spre 

luminile de pe Massachusetts Avenue. Privea atent doar înainte, 
concentrându-se să nu vadă sclipirile nocturne ale ochilor slavi 
în copacii întunecați ce-l mărgineau. 

e 

— Și după aceea ce s-a întâmplat? întrebă Benford. 

Roșcovanul maior Thorstad bău o gură de apă din carafa 
aflată în mijlocul sălii de conferinţe. Trei ofiţeri BIS luau notițe 
copioase, spre iritarea evidentă a lui Benford. Cei din BIS jubilau 
și nu le păsa: stabiliseră un contact cu SIR, Serviciul de 
Informaţii Rus. În suburbiile Washingtonului. Prima întâlnire 
după trei ani. Propria /or operaţiune AD. Avea să fie punctul cel 
mai fierbinte din raportul lunar de activitate pentru șefii Forțelor 
Aeriene. Filfizonul din CIA, care stătea acolo, n-avea decât să-i 
pupe în fund. 

— Ei bine, povesti Thorstad, pot zice că individul a fost destul 
de prost crescut. 

Benford se foi în scaun și doar în ultima clipă își aminti că 
Morcoveaţă ăsta nu era un subordonat și ca atare, teoretic 
vorbind, nu putea să urle la el. 

— A întârziat 45 de minute la întâlnire, continuă Thorstad. Am 
parcurs poteca de drumeţie de dovă ori. 

Ridică două degete pentru a-i clarifica lui Benford. Cei din BIS 
notau fiecare cuvinţel. 

— Probabil că aveau în păduri oameni cu ochelari de vedere 
pe timp de noapte, care te-au urmărit mereu, ca să știe dacă 
ești cu adevărat singur, explică Benford. 

Thorstad pocni din degete. 

— Da, domnule Benford, să știți că aveţi dreptate. Individul a 
aprins și a stins o lanternă către ambele capete ale tunelului. 
Era un fel de semnal. 

Benford își stăpâni un geamăt. 

— Sunt încântat că ești de acord, spuse el, dar tonul 
cuvintelor sale îi scăpă lui Thorstad, care se străduia să-și 
amintească alte detalii. 

Benford se întrebă dacă maiorul se gândise măcar vreo clipă 
că un semnal diferit al lanternei ar fi putut duce la decesul lui, 
prăbușit pe cărămizile umede ale tunelului. 

— A luat cardul, urmă Thorstad, și mi-a dat cartea asta de 
vizită, pe care este următorul sit de întâlnire. Peste două 
săptămâni, în Georgetown. 


VP - 203 


Benford luă cartea de vizită și citi. Simţi între degete textura 
satinată și o împinse către cei din BIS aflaţi la capătul mesei. 

— Hârtie solubilă în apă, zise el. Copiaţi instrucţiunile 
verbatim” și puneţi-o într-un plic din pergamin. Dacă n-o feriţi 
de efectele atmosferei înconjurătoare, se va descompune în trei 
săptămâni. 

Ofițerii BIS schimbară priviri, nesiguri de „verbatim” şi 
„pergamin”. Benford se întoarse către Thorstad. 

— Ei bine, zise el, bănuiesc c-a mers pe cât de bine ne putem 
aștepta. Individul ăla grosolan... 

— Am uitat să spun că duhnea - absolut duhnea - a alcool, pe 
lângă proasta lui creștere, îl întrerupse Thorstad. 

— Da, poate că are și el probleme acasă, comentă Benford. 

Thorstad păru ușor vinovat că fusese incorect: nu se gândise 
că și bărbatul acela putea să aibă necazuri personale. Benford 
se uită cu interes clinic la expresiile ce se succedau pe chipul 
maiorului. Unde-l găsise BIS pe bărbatul ăsta copilăros? 

— In mod aproape sigur, continuă el, era un cadru inferior de 
securitate de la ambasadă, poate din rezidentura. Centrul n-ar fi 
riscat să trimită la întâlnirea asta unul dintre ofițerii lor operativi 
activi sub acoperire. 

Thorstad aprobă din cap. Benford se întoarse spre cei din BIS. 

— Recomand reținere în raportarea acestui contact și 
prognozarea unui progres ulterior, zise el. Probabilitatea altei 
întâlniri este extrem de redusă, ţinând seama de faptul că 
materialele transmise sunt învechite. Rușii caută informații 
excepţionale. Dacă nu le capătă, vor decide că maiorul a fost un 
voluntar trimis în mod deliberat și vor pune capăt pur și simplu 
operațiunii. 

Oamenii din BIS îl priviră încruntaţi. 

— Anticipez că vei fi lăsat să aștepți la următorul rendez-vous, 
i se adresă Benford lui Thorstad. Să nu fii surprins dacă nu va 
apărea nimeni. 

Se ridică și părăsi sala. Un ofiţer BIS îi arătă degetul mijlociu 
pe la spate. Thorstad îl fulgeră cu privirea. 

— Pe loc repaus, sergent, spuse el. Nu așa procedăm noi în 
Forțele Aeriene. 


13 Cuvânt cu cuvânt, în latină. (n. tr.). 

LUMPIA ARCADIEI 


Tocați varză, morcovi, ceapă, ceapă verde și usturoi și 
căliți-le în ulei cu sos de soia. Rumeniţi pe foc carne de 
porc tocată și amestecați-o cu legumele. Infășurați 
strâns umplutura în foi subțiri de clătită, speciale 
pentru lumpia sau wonton. Prăjiți în ulei vegetal până 


se rumenesc și devin crocante. 


VP - 205 


15. 


Încuiat în biroul lambrisat în lemn al casei sale, Seb Angevine 
termină de transferat cele nouă cadre digitale pe care le 
fotografiase direct de pe ecranul computerului său din Agenţie 
pe stickul SEARCHLIGHT care era pregătit pentru al doilea 
contact cu rușii. BIS încărcase 23 de cadre atent editate cu 
documente privind parametri de performanţe pentru F-22 
Raptor, un program de avion stealth de vânătoare, care fusese 
abandonat din cauza depășirii bugetului alocat și a disputelor 
dintre contractori. Analiştii CI din Forțele Aeriene susțineau că 
informaţiile ar fi fost atrăgătoare pentru ruși și ar fi menţinut 
mingea în joc. Angevine abia se uitase la materialele BIS. Cele 
nouă cadre ale lui aveau să fie felul principal, iar „scrisorica de 
amor” din al zecelea cadru digital de la sfârșit cerea depozitarea 
a încă 100 000 de dolari în Rock Creek Woods. Nu se îndoia că 
rușii aveau să plătească. 

El ridicase prima plată din ascunzătoare într-o dimineaţă de 
duminică, fără niciun fel de probleme, deși, nervos, le acordase 
rușilor o zi suplimentară dacă ar fi avut nevoie de mai mult timp. 
Se îngrijorase însă degeaba. Pădurea era deasă de-a lungul 
Oregon Avenue NW, iar în cartierul Barnaby Woods existau 
destule străduţțe liniștite pe care să-și parcheze mașina fără 
probleme. Ziua era frumoasă și aerul era blând. Nu circula nicio 
mașină, iar pădurea era pustie. Deși convins că rușii nu-și vor 
periclita noua sursă prin încercarea de a supraveghea 
ascunzătoarea, Angevine ţinu ochii larg deschişi, fiind atent nu 
doar la suspecţii plimbăreţi matinali, ci și la locurile probabile în 
care rușii ar fi putut monta videocamere activate de senzori de 
mișcare. Ei nu ar fi riscat așa ceva, totuși avea să fie precaut. 

Cărarea luminată de soare ducea în mod convenabil la un 
stejar masiv, dărâmat de uragan, al cărui ghem de rădăcini crea 
un buzunar natural, din care Angevine, cu mâini tremurătoare, 
extrase un pachet de mărimea unei pâini, înfășurat perfect în 
bandă adezivă albastră. Greutatea pachetului era impresionată. 
O sută de miare. Un Porsche Carrera. Ceasul acela Rolex GMT- 
Master Il. 

Așa că le ceruse rușilor să-i mai bage o sută de miare. 
Probabil că fierbeau în rezidentura lor, pe Wisconsin Avenue, 
întrebându-se cine naiba era TRITON, ce fel de șmecher era și 
unde lucra. Cineva anexase pachetului cu bani un bileţel scris la 
mașină, care i se adresa ca „dragă prietene” și preciza un 
număr de telefon dacă dorea să stea de vorbă. „Da, cum să nu, 
va t'en fair foutre, daţi-vă naibii”! 

Angevine observă cu rușii fuseseră, bineînţeles, rezervaţi și 
precauţi în mesajul lor de salut și în privinţa unui viitor contact. 
Ei tot nu știau ce era cu TRITON, dar informaţia despre racolarea 
din Caracas era o dovadă incontestabilă că aveau în mâini o 
sursă colosală. TRITON: stăpânul mărilor. Anonim. Monumental. 

Rușii aveau să fie răbdători, atenţi. Erau încrezători că, 
așteptând, aveau să afle până la urmă despre cine era vorba. 
„Nicio șansă”, își zise Angevine. TRITON avea să iasă din spuma 
mării, să-și fluture tridentul și să cheme o furtună vijelioasă, 
după care să dispară iar sub valuri, de neatins. lar pouffiasse 
aia, javra de Bevacqua, n-avea decât să stea în spatele biroului 
ei și să se întrebe ce se-ntâmpla cu Serviciul ei Clandestin. 

Rușii aveau deja primul lui material: pista de contrainformaţii 
din Caracas. Acum era momentul să le dea ceva și mai bun, și 
mai exploziv: nouă imagini a doua telegrame separate Acces 
Restricţionat, trimise de la Staţia din Atena la Langley, care 
raportau două sesiuni lungi de debriefing despre programe de 
cercetare-dezvoltare militară rusă secrete, conduse de un ofițer 
de caz CIA vorbitor de rusă cu o sursă identificată doar ca LYRIC. 

e 

Ora 22:00. Maiorul Glenn Thorstad stătea în întuneric în mica 
grădină publică ornamentală de pe Grace Street NW, aproape 
de Wisconsin Avenue, cu vedere spre C&O Canal. Purta haine 
civile, o jachetă peste cămaşa descheiată la gât. Avea o pălărie 
de piele întoarsă cu boruri late și bandă de piele, nu tocmai de 
cowboy - care ar fi fost prea bătătoare la ochi - aducând mai 
degrabă cu cea a lui Indiana Jones, pentru a-i acoperi părul roșu. 
Iși privi ceasul pentru a cincea oară în ultimele 30 de minute. 

Dacă nu punea la socoteală contactul cu gorila din securitatea 
rusă care avusese loc în tunel, aceasta avea să fie prima lui 
întâlnire faţă în față cu un ofițer de informaţii rus, ceva ce nu 
visase niciodată în toată cariera sa în Forţele Aeriene. Thorstad 
lucrase în TransComm - Comanda Transportului, o rotiţă 

esențială în mașşinăria Forţelor Aeriene - și promovase printr-o 
serie de joburi importante în coordonare, programare și finanțe. 
Fusese remarcat și recrutat de BIS pentru accesul lui 
demonstrabil la un domeniu imens de informaţii secrete. 
Căpătase toate autorizaţiile de securitate cu foarte mare 
ușurință, fiindcă nu avea nimic de ascuns - ce naiba, nici măcar 
nu bea. Iniţial Thorstad fusese măgulit că BIS îl abordase cu 
sugestia de a juca rolul de agent dublu, iar ședințele de 
informare și practică erau surescitante și diferite. Dar acum, pe 
stradă, așteptând SVR-ul, nu mai era la fel de sigur. 

Fusese instruit ce să spună, ce întrebări îi vor pune rușii 
pentru a-l testa. BIS îl învățase că rușii vor presupune că el era 
un agent dublu până când, și dacă, avea să le dovedească 
opusul - prin informaţii impecabile și comportament autentic. 

— Ce înseamnă „comportament autentic” pentru un agent 
dublu? își întrebase Thorstad instructorii. 

Aceștia se uitaseră unii la alţii - până atunci nimeni nu-i mai 
întrebase așa ceva. Un glas iritat răsunase din colţul încăperii, 
din partea unui bărbat cu haine mototolite, păr ciufulit și 
intonaţia unui profesor de latină care tocmai suferise o criză de 
gută. 

— Nu există așa ceva, așa că nu pierde timpul gândindu-te că 
ar putea exista, spusese Benford care venise neinvitat la 
informarea lui Thorstad din ajunul primului său potenţial contact 
real cu SVR-ul. Comportă-te exact așa cum simți: speriat, 
vinovat, neîncrezător. Ești un maior al Forțelor Aeriene care-și 
trădează ţara. 

Thorstad înghiţise un nod. „lar a venit tipul ăsta incomod?” 

— Așa este, urmase Benford, ești un trădător, iar rușii îţi vor 
lua informaţiile și-ţi vor da niște bănuţi, iar când accesul tău 
încetează sau te prinde FBl-ul, Moscova va ridica din umeri și va 
dispărea până ce în pragul său va apărea următorul maior 
Thorstad. 

Thorstad se holbase la Benford, care se ridicase de pe scaun 
și începuse să se plimbe prin sală. 

— E-n regulă să te simţi de rahat, rușii vor vedea asta și se 
vor liniști. 

Benford se răsucise și-i privise pe cei din BIS, care se foiseră 
stânjeniți. 

Maiorul Thorstad își reaminti acele cuvinte în timp ce stătea în 
întuneric și aștepta să apară omul lui de legătură. Işi închipuia 
că va veni o altă brută de doi metri în haină de piele, care să-l 
întoarcă, să-l lipească cu fața de zidul din cărămidă al grădinii și 
să-l  percheziţioneze cu  bruschețe în căutarea vreunor 
dispozitive de înregistrare. Nu știa la ce să se aștepte. Verifică 
pentru a unsprezecea oară cardul de memorie din buzunar: F-22 
Raptor. A doua livrare de informaţii către inamic. 

De peste zidul scund al grădinii, pluteau în văzduhul serii 
sunete de petrecere de pe o barjă care înainta încet pe canal. 
Thorstad cobori privirea spre luminile de pavoazare ce se 
reflectau în apă. Ar fi preferat să fi fost acolo, jos, decât aici. Un 
glas încet care se auzi imediat lângă el îl făcu să tresară. 

— Tu ești Glenn? 

Era un glas feminin grav. Thorstad se întoarse. O femeie cu 
păr blond stătea cu mâinile în buzunarele unui trenci deschis la 
culoare. Părea să aibă în jur de 55 de ani, era scundă și cumva 
îndesată. Luminile de la clădirile de pe celălalt mal al canalului 
dezvăluiau un chip rotund, cu ochi căprui inteligenţi și gură 
ridată în colţuri. Își purta părut strâns în coc. Îi surâdea politicos. 
Bibliotecară, consilier în serviciul personalului, administrator de 
spital. Nici măcar nu semăna a rusoaică. Vorbea fluent, cu o 
voce ușor legănată, cu o urmă de accent străin, poate olandez 
sau norvegian. Thorstad nu știu ce să răspundă. 

— Maiorul Thorstad din Forțele Aeriene? Femeia zâmbi și se 
apropie cu un pas. Născut în 1979, în Farmington, statul 
Minnesota? Thorstad înghiţi un nod și încuviinţă din cap. 
Judecând după nume, aș spune că familia ta este suedeză. 

— De-a treia generaţie, murmură Thorstad. 

| se păru că sunase ca un idiot. 

— Talar ni Svenska? se interesă ea. Vorbești suedeza? 

— Doar câteva cuvinte. 

— Charmerande, fermecător, urmă femeia. Îmi amintesc cu 
plăcere de călătoriile mele în Suedia. Gillar du kroppkakor, îţi 
plac găluștele cu cartofi? Ușoare și delicioase. 

Thorstad nu putea decât să se holbeze la matroana aceasta 
veselă, care bătea câmpii despre mâncăruri suedeze. 

— Bănuiesc totuși că ar trebui să vorbim în engleză, nu? 

Thorstad încuviinţă din nou. 

— Vrei să te plimbi niţel cu mine? întrebă femeia. 

Se apropie de el și-și trecu mâna pe după braţul lui, ca și cum 
ar fi fost o mătușă care ieșise pentru o plimbare de duminică, 
după cină. 

— Mă numesc lulia, zise ea după ce începură să meargă pe 
strada îngustă și întunecată. 

Pe ambele trotuare se ridicau clădiri din cărămidă, închise și 
tăcute. Ajunseră la o stradă mai mică - tot îngustă și pavată cu 
cărămizi - ce cobora spre Potomac și parcul de pe marginea 
apei. În jur nu se zărea nicio mișcare și pașii le erau înăbușiţi 
când lulia coti pe aleea întunecoasă - Cecil Place NW - 
trăgându-l cu blândeţe de braţ în direcţia în care dorea să 
meargă. Dacă Thorstad ar fi avut instruire de stradă, poate că ar 
fi observat o siluetă care-i privea nemișcată din capul străzii. 
Altă siluetă se găsea lângă un felinar la piciorul aleii și-i urmărea 
apropiindu-se. La jumătate de stradă depărtare, pe Water 
Street, în umbra autostrăzii supraterane Whitehurst, un chip 
nedeslușit se uita prin parbrizul unei dube parcate. Periodic, 
bărbatul arunca priviri în oglinzile retrovizoare. lulia Zarubina, 
rezident SVR în Washington - șveia, croitoreasa - își adusese 
băieții în seara asta. 

— Mă bucur că m-ai contactat, rosti ea continuând să-l ţină pe 
Thorstad de braţ, dar privindu-și picioarele. Mi-ar plăcea să te 
ajut cu orice aș putea. 

Thorstad nu știu nici acum ce să spună - BIS îl pregătise 
pentru o tiradă punctată de salivă din partea unui mardeiaș 
masiv. 

— Povestește-mi câte ceva despre tine, Glenn, zise lulia și se 
uită la el. 

„Dumnezeule”, se gândi maiorul, „deși este din SIR e 
politicoasă”. Nu simţea cum cusăturile buclate ale croitoresei 
începeau să-l înfășoare. 

În decurs de două minute, Zarubina determină spre propria ei 
satisfacţie că Thorstad era exact ceea ce crezuse ea - nevinnii, 
inocent - și că, în mod aproape cert, nu fusese autorul 
„materialului suplimentar” de pe primul stick. Surâse din nou și 
începu să-și clădească propria ei maskirovka, camuflare. Il 
chestionă cu blândeţe pe maior despre informaţiile învechite din 
primul card de memorie. 

— Programul Raptor, Glenn, pentru numele lui Dumnezeu, n- 
ai putut găsi ceva mai recent? La urma urmelor, te afli într-o 
poziţie foarte importantă. Eu am speranțe mari pentru noi. 

Thorstad era surprins, deoarece nu la așa ceva i se spusese 
să se aștepte. 

— La ce te gândești? întrebă el, amintindu-și în ultima clipă că 
echipa BIS îi ceruse să smulgă informaţii și cerinţe de la ruși. 

Exact, să smulgă. Zarubina privea spre Potomacul învăluit în 
noapte, spre lampioanele din Rosslyn și spre copacii cufundaţi în 
beznă de pe insula Roosevelt. 

— Chestiile astea sunt foarte tehnice, rosti ea și-l strânse ușor 
de braț în timp ce se plimbau alene în lungul apei. Intoarse 
capul spre el, îi prinse căutătura și zâmbi, o bunicuţă care se 
pregătea să-i dea o reţetă pentru prăjituri. Ar fi totuși grozav 
dacă mi-ai putea aduce orice informaţii - diagnoze curente, date 
din zborurile de testare, analize de design - despre problema 
instabilității aripii la F-35. Așa ceva ar fi cu adevărat minunat. 

ÎI privi pe Thorstad și ochii i se încreţiră în colţuri. 

— Treizeci și cinci? repetă el. 

Se părea că femeia știa o grămadă de lucruri. 

— Da, mi se pare că voi îi spuneţi Lightning Il. Sper că vei 
putea găsi ceva. Am fost extrem de incitată când m-ai 
contactat. 

Zarubina folosea rareori cuvintele „Centru”, „Moscova” și 
„Rusia” și menținea mereu relaţia personală. Avea să vină și 
momentul când relația avea să devină utverdivșiisea, 
instituţionalizată de Centru, atunci când avea să fie prea târziu 
ca sursa să se mai oprească. 

Din fericire, americanii erau predictibili. Ea se baza pe faptul 
că acest american naiv va reveni la ofiţerii lui de caz - 
presupuse, în mod corect, că era o iniţiativă BIS - și va raporta 
că rușii erau interesați, cu adevărat interesaţi, și că operativul 
AD începuse cu dreptul. Implicarea personală a Zarubinei 
certifica acest lucru și femeia spera că ofiţerii CI din Forţele 
Aeriene vor fi de acord. Ea trebuia să continue să se întâlnească 
cu această creatură Thorstad, să simuleze interesul și răbdarea, 
să continue să ceară informaţii pe care Forțele Aeriene n-aveau 
să accepte niciodată să le transmită. Indiferent cine ar fi fost 
necunoscutul TRITON, el avea nevoie ca acest canal să fie 
menținut deschis și activ. 

Zarubina se gândi că puteau exista unele oportunităţi de 
aktivniie meropriatia, măsuri active, dezinformări, în cerinţele 
de informaţii adresate lui Thorstad. Cândva, ea îi ceruse unui 
atașat militar francez - alt agent dublu - manualele de operare 
pentru Mirage 2000N, volumele 1-12 și 15-22. Când francezul cu 
ochii căscaţi cât cepele o întrebase de ce nu și volumele 13 și 
14 (cele care descriau ASMP - Air-Sol Moyenne Portée, racheta 
nucleară de croazieră aer-sol - de trei kilotone, din dotarea 
aparatului 2000N), Zarubina își aranjase părul și ignorase 
întrebarea - ca și cum n-ar fi fost interesată de ceva ce avea 
deja - declanșând în Ministerul Apărării francez o vânătoare de 
cârtițe care durase doi ani, plus o criză constituţională la Palatul 
Elys&e cu privire la viabilitatea politicii franceze de descurajare 
nucleară. Măsura aceea activă fusese inspirată. 

Mintea excepţională a femeii gonea pe această a treia 
direcție, chiar în timp ce-i vorbea lui Thorstad pe tonuri 
liniștitoare. Cu o ureche, își asculta echipa de contrafilaj care se 
desfășurase în jurul lor, în casca de pe partea capului opusă lui 
Thorstad. Avea în buzunar stickul de memorie al americanului și 
era nerăbdătoare să vadă dacă misteriosul TRITON mai anexase 
ceva. Zarubina intuia că acesta era începutul unui caz major. 

Când își terminară plimbarea, se uită după Thorstad cu 
ridicola lui ș/iapa cu boruri late urcând încet pe Thirty-First 
Street NW spre luminile de pe M Street. Zarubina spera că 
TRITON era inteligent. N-o liniștea faptul că-și alesese singur 
numele de cod - putea fi indicaţia îngrijorătoare a orgoliului unui 
megaloman de proporţii. Pe lângă stăpânul mării, „triton” 
însemna în rusă și „salamandră”. „Nu chiar criptonimul cel mai 
eroic pentru un agent”, se gândi ea, „dar poate că 
autodenumirea după un amfibiu agitat se va dovedi inspirată”. 

e 

— A fost politicoasă și atentă, relată Thorstad. 

Se afla la o masă dintr-o sală de conferințe din Pentagon, 
înconjurat de agenţi BIS și doi ofițeri din A-2. Benford stătea 
tăcut în capătul mesei și privea tavanul, de parcă se gândea ce 
să comande pentru cină. 

— Mi-a pus întrebări despre mine. l-am spus că am nevoie de 
bani, așa cum am repetat. Am recunoscut că-mi plac jocurile de 
noroc, adăugă Thorstad. 

— Și ce a răspuns ea? întrebă Benford. 

Agenţii BIS nu ascultau, pentru că erau toţi ocupați să noteze 
- al doilea contact cu SIR, contact cu șeful SVR din Washington, 
cerințe specifice despre F-35. Operatorul lor AD, nume de cod 
SEARCHLIGHT, era pe cai mari. Aveau să propună un alt 
element important în următorul raport lunar - ba nu, un 
memorandum separat, adresat secretarului Forţelor Aeriene, 
poate chiar secretarului apărării. Acum se uitară la Benford. 
Fraierul ăsta de la Langley spusese că rușii nu vor mai continua 
legătura. Mare expert! 

— Că uneori toți trecem prin dificultăţi, zise Thorstad. A fost, 
cum să zic?... chiar înţelegătoare. Fără chestii tehnice sau dure, 
absolut nimic de genul ăsta. 

„Bineînţeles”, se gândi Benford, „a fost doar o plăcută 
plimbare de seară cu o doamnă vârstnică, o șveia, o 
croitoreasă”. Însă cele trei decenii în care Benford se târâse prin 
jungla de oglinzi îi spuneau că ceva nu era în regulă. In cazurile 
de culegere de informaţii, rușii erau - și fuseseră dintotdeauna - 
lacomi, zgărciţi, rapaci, suspicioși, nerăbdători, avari, specialiști 
în extorcări, brutali. Însă niciodată proști. Benford cunoștea 
senzaţia aceea, simțea ghemul familiar din gât de care avea 
parte când contempla o acţiune încă necunoscută a rușilor. Cu 
timpul, planul avea să devină clar, aidoma unei căpăţâni de miel 
care se ridică de pe fundul oalei cu ciorbă, cu ochi sticloși și dinți 
dezgoliţi. Însă atunci avea să fie prea târziu. 


GĂLUȘTE CU CARTOFI KROPPKAKOR 


Prăjiți carne sărată de porc și ceapă până se 
rumenesc. Fierbeți cartofii și zdrobiți-i. După ce s-au 
răcit, amestecați-i cu ouă, piper negru, nucșoară și 
făină și frământați, obținând un aluat. Tăiaţi aluatul și 
formați din el bile. Scobiţi-le și umpleţi cu amestecul 
porc/ceapă. Închideţi găluștele pe margini prin presare 
și fierbeți în supă de vită până se pătrund bine. Serviti 
cu smântână. 

16. 


Vern Throckmorton, dificilul șef al Staţiei, stătea încruntat în 
spatele biroului său din cămăruţa pe care o ocupa în sediul din 
Moscova. Deși ușa pliantă din laminat era deschisă, spaţiul cât o 
debara nu avea scaune, așa că Hannah Archer trebuia să stea în 
picioare, stângace, sub privirea de avocado a lui Vern. Hannah 
era cel mai nou ofițer de caz din Moscova - sosise în Staţie de 
trei zile - și acum era prima dată când fusese chemată de 
Throckmorton sau când acesta îi recunoscuse existența. 

— Metrică, rosti șeful. Ştii ce înseamnă metrică? 

Vern era un bărbat voinic, cu umeri laţi și pântec proeminent, 
cu bărbie dublă, sprâncene stufoase și păr șaten rar pe care-l 
pieptăna cu cărare și-l dădea cu fixativ de-a curmezișul capului 
său strălucitor ca o minge de plajă. Hannah își imagina că dacă 
cineva ar fi putut strecura cu delicateţe o unghie sub o margine 
a părului întărit, acesta s-ar fi ridicat de pe ţeasta bărbatului 
aidoma capacului unei cutii de biscuiţi. 

— Nu știu, șef, răspunse ea. Nu-i un fel de scară pentru 
măsurarea lucrurilor? 

Hannah avea 25 de ani și abia terminase instruirea Opl - 
„bețe și hârleţe”, o numeau ei - operaţiuni interne pentru 
coordonarea agenţilor în zone interzise ca Moscova. Hannah era 
drăguță și cam slăbuţă - îi plăcea silueta ei de fată naturală - cu 
păr blond cârlionţat și buze pline. Ştia că ochii reprezentau 
trăsătura ei cea mai atrăgătoare, ba chiar neobișnuită: verdele 
luminos al Caraibelor, presărat de punctuleţe aurii în jurul 
pupilei. Purta ochelari de hipster cu rame negre, o fustă și o 
bluză simple. In liceu și colegiu practicase lacrosse, de aici și 
picioarele ei subțiri, dar puternice. Știa că oamenii o considerau 
ireverenţioasă - asta se datora faptului că fusese singura fată 
dintre toţi fraţii - dar încercase să se abţină de la replici caustice 
în cursul instruirii. Acum stătea nemișcată, cu excepţia unui 
picior care bătea nervos din vârful pantofului, însă în afara razei 
vizuale a șefului. Avea prea multă energie nervoasă - trebuia să 
lucreze în direcția asta. 


VP - 214 


SSt Moscova o privi cu atenţie. Puștoaica radia intensitate, și 
inteligenţă, și siguranţă pe sine, la naiba! In telegrama de 
evaluare scria că fusese printre cei mai buni în instruirea Opl: 
putea să detecteze zona de acţiune acoperită în teren ca un 
instructor, mirosise o echipă de urmărire a FBl-ului de 20 de 
mașini în cursul exerciţiului final, efectuase o LMM chiar sub 
nasurile lor. Vern pufnise. Livrarea din mașină în mișcare - una 
dintre cele mai periculoase metode de schimburi agent-ofiţer de 
caz din manual. „Isteaţă foc”, își zise el. 

Mai exista și o altă complicaţie. Înainte de sosirea în Staţie a 
acestei fete de aur, Throckmorton primise o telegramă „strict 
secret” de la Divizia Contrainformaţii - direct de la Simon 
Benford - care-i ordona în esenţă /ui, SSt Moscova, să numească 
pe ofițerul de caz Hannah Archer, care urma să sosească în 
scurt timp, ca ofiţer de acţiune pentru amplasarea rețelei CARS 
de susținere a unei agente delicate, GTDIVA. Telegrama 
menţiona superficial doar că Archer fusese instruită suplimentar 
în asemenea sisteme. „Prostii”, își spuse Vern. „Eu ar trebui să 
fiu cel implicat în acest caz compartimentat”. Răspunsese 
imediat telegramei, anunţându-și intenţia de a se ocupa 
personal de DIVA, dar primise un telefon pe linia criptată de la 
Gloria Bevacqua, noul DSNC, care îi spusese să tacă și să 
execute ordinele. El continua să fie iritat. 

— Nu, zise Throckmorton și se lăsă pe spate în scaunul său 
rotativ. Metrica este ceea ce folosesc eu ca să-i trimit acasă pe 
ofițerii de caz când nu au rezultate. 

Așteptă o clipă ca să descifreze chipul lui Archer, care era 
impasibil; puștoaicei nu-i tresărea nici măcar un mușchi. 

— Am primit o telegramă care te desemnează ca ofiţer de 
acțiune pentru DIVA. Ca atare, mă aștept să te ocupi de asta, 
sub conducerea mea. Și dacă tu crezi că nu sunt calificat, poți 
să renunţi la ideea aia, pufni Vern. 

Nu suflă nicio vorbă despre faptul că el evitase instruirea Opl 
înainte de a veni la Moscova în calitate de șef; declarase cu 
superioritate că era prea ocupat cu alte pregătiri, dar în realitate 
nici prin cap nu-i trecea să riște să nu absolve cursul acela 
diabolic de exigent - în mod tradiţional, 25 la sută dintre 
participanţii la curs nu-l duceau până la capăt. Se lăsă pe spate 
în scaun, dincolo de biroul modular. Pe colțul acestuia era o 
grenadă falsă, montată pe un soclu din lemn. Plăcuța de pe 

soclu anunţa DEPARTAMENTUL RECLAMAŢII. PENTRU SERVICII 
MAI RAPIDE, SCOATEȚI CUIUL. Fusese lăsată de un fost SSt 
Moscova, de acum uitat, însă lui Throckmorton îi plăcea, mai 
exact îi plăcea mesajul pe care-l trimitea. 

— Prima mea detaşare a fost la București, rosti el, observând 
că puștoaica Archer îl privea drept în ochi. Eu sunt unul dintre 
specialiștii inițiali în zone interzise. Aruncam plicuri din mașină 
sub nasul urmăritorilor și vreau să-ţi spun că tipii ăia de la 
Securitate erau niște animale. 

— Epoca de aur a operațiunilor interne, rosti Hannah fără 
nicio inflexiune în glas, după care regretă instantaneu că 
vorbise. 

„Taci naibii din gură, isteaţo!” SSt nu păru să bage în seamă 
replica, ba chiar lăsă impresia că-i plăcuse. „Specialist în zone 
interzise”, gândi Hannah. Benford îi spusese că în anii 1970, una 
dintre aruncările din mașină prost executate de Throckmorton 
pe șoseaua care trecea prin Pădurea Pantelimon, un ansamblu 
de pini și stejari de lângă București, fusese observată de 
Securitatea română. O echipă de securiști așteptase trei 
săptămâni în ploaie, ba chiar doborâse patru plopi de-a 
curmezișul șoselei - doi în față și doi în spate - utilizând 
explozibile, pentru a bloca orice posibilitate de fugă când 
agentul apăruse cu mașina lui în sit. „Unul dintre specialiștii 
iniţiali”, își zise Hannah. 

Un instructor îi spusese că ea judeca oamenii bine - un aspect 
la care nu te gândești până nu treci printr-o afurisită de școală 
de spionaj și ţi se zic niște aiureli despre propria-ţi persoană - și 
ea adulmecase orgoliul SSt-ului acestuia, născut clar din invidie, 
și-i văzuse, de asemenea, suspiciunea cronică, alimentată fără 
doar și poate de îndoiala de sine. Și ce mai povară trebuia să fie 
pentru capul acela supradimensionat să intre într-o cameră. Sau 
să îmbrace un tricou. 

e 

Hannah inspiră adânc și privi în lungul Staţiei Moscova, pustie 
acum: în esenţă, un trailer izolat fonic, mai mare ca un container 
de transport. Nu avea ferestre, doar o ușă de intrare, care îţi 
crea senzaţia de claustrofobie. Pereţii erau acoperiţi cu panouri 
din pâslă albastră groasă, iar pe jos exista o mochetă durabilă 
de aceeași culoare. De ambele părți ale coridorului central 
îngust, șase birouri modulare se înșiruiau în lungul pereţilor, 

iluminate de lămpi încastrate, ce proiectau pete de lumină pe 
fiecare tăblie, deasupra căreia era suspendat un dulăpior, unicul 
loc în care puteai depozita obiecte personale. Pentru a citi 
traficul sau pentru a întocmi ciorne de telegrame, ofițerii de caz 
trebuiau să se așeze la orice birou era disponibil. Sub birouri se 
aflau seifuri din oțel butucănoase, cu două sertare, gri-metalic și 
ponosite. „În Boeingul 777 cu care am venit era mai mult spaţiu. 
Asta-i casa ta pentru următorii doi ani”, se gândi Hannah. Staţia 
Moscova. Adevăratul Oțel. Jocul cu J mare. 

Ușa principală se deschise cu un ţiuit hidraulic și garnitura din 
alamă lată cât degetul care înconjura cadrul masiv - și garanta 
integritatea acustică în jurul ușii - sclipi în lumină. lrene 
Schindler, adjuncta șefului Staţiei, intră în trailer. Fără să 
privească, lovi cu palma butonul roșu mare de pe perete, care 
închise ușa greoi, cu un șuierat. lrene avea 35 de ani și era 
înaltă, cu pielea cenușie, obrajii scofâlciți și părul tuns scurt în 
maniera prințului Valiant. Creștetul capului îi atingea plafonul 
scund al trailerului când o privi în tăcere pe Hannah, aţintind-o 
cu nasul ei subţire și coroiat, apoi se întoarse către capătul opus 
al incintei și deschise altă ușiță. Biroul adjunctului. Irene intră în 
spaţiul mic și închise ușa cu un clic. În urma ei rămase un iz ușor 
astringent. 

„lisuse Hristoase”, își zise Hannah, „prima mea detașare și 
am nimerit în plină Familie Addams, strivită între doi 
mizantropi”. La care se adăugau vreo 3 000 de spioni ruși pe 
străzi, care salivau, așteptând-o să iasă pe stradă ca să înceapă 
Jocul. Plus DIVA, care o aștepta pe Hannah să-i livreze vesta de 
salvare. 

e 

Hannah fusese obişnuită cu o viață de normalitate: crescuse 
într-o familie mare, de oameni stabili și fermi, Biserica 
Episcopaliană, statul New Hampshire, practicase lacrosse 
toamna şi primăvara, navigație cu vele vara. Părinţii o 
învăţaseră să-și câștige singură banii, așa că în vacanțele 
școlare fripsese hamburgeri și prăjise scoici. Spune ce faci și fă 
ce spui. Spune adevărul și apără lucrurile în care crezi. Flirturi cu 
băieți arşi de soare, cu ochi veseli și pistrui; bere cu lămâie, 
băută din cutiile de tablă pentru mingi de tenis; opturi leneșe 
descrise la volanul unui jeep, dezbrăcată până la brâu, pe o 
luncă scăldată de razele lunii. 


VP - 217 


Gustase Sudul bine-crescut în cei patru ani petrecuți la 
Universitatea Washington and Lee, apoi alţi doi ani la Virginia, 
pentru lucrarea de diplomă în filosofie și științe cognitive, deși 
Virginia i se păruse sub nivelul facultăţii W&L. Era interesant, 
dar Hannah dorea altceva; trebuia să meargă mai departe în 
viață. După care, cu toată seriozitatea, înscrierea pentru CIA 
fusese un angajament important: servire, sacrificiu, contribuţie. 
Nu tocmai patriotism, însă apărarea ţării se apropia destul de 
mult de sentimentele ei. 

Hannah a fost acceptată și a mers la Langley. Acolo a coborât 
din lumea mahonului lustruit într-o mlaștină adâncă până la șold 
de apă stătută - din care se înălțau bule puturoase de metan și 
al cărei fund îţi aluneca sub tălpi. Agenţia Centrală de Informaţii, 
CIA. A întâlnit oameni despre care nu avusese habar că existau 
și care păreau să aibă structura ADN identică cu a peștilor 
antediluvieni, ce se târâseră afară din oceane, inspiraseră 
oxigen, horcăind, și-și dezvoltaseră picioare. Dumnezeule, ăsta 
era un adevărat atelier de lucru pentru științele cognitive, 
această adunătură; sceptici caraghioși, dependenţi de stări 
conflictuale,  egoiști bipolari, insensibili gata oricând să 
intimideze - anchetatorii șireți care se delectează provocând 
suferinţă, tot așa cum un gurmand se delectează cu un sos 
mousseline. 

Și înainte ca Hannah să fi ajuns la concluzia că intrase din 
greșeală prin ușa din spate a unui azil, începuse să descopere 
persoane pe care le considera Merituoșii: managerii, tehnicienii, 
analiștii și asistenții cu inimi bune și suflete blânde, care-și 
dedicau vieţile misiunii și ţării lor și care păreau să creadă că 
principala moștenire a serviciului era de a îndruma, dezvolta și 
susține subordonați, de a lăsa în urmă viitori lideri care, la 
rândul lor, aveau să devină mentori pentru alţii. (Ulterior, ea s-a 
întrebat dacă Simon Benford era un Merituos sau pur și simplu 
un dement extaziat.) 

Când instruirea a început cu adevărat, Hannah, bună 
observatoare, a început să-i cunoască pe cei de la operaţiuni - 
agenţii de teren, bărbaţi și femei - care înfăptuiau acte de 
eroism din umbră, care furau secrete inaccesibile, evitau 
pericole fizice și manipulau șansele și care, în anonimitatea lor, 
primeau rareori credit pentru succesele tăinuite, în schimb, 
invariabil, purtau povara învinuirilor pentru eșecurile publice. 

Mintea decisă a fetei știa cine era ea și știa ce dorea să fie: un 
agent de operațiuni. 

A tras din greu în Fermă, a absolvit cu note maxime și s-a 
așteptat să fie luată de Divizia Africa sau America Latină; era 
pregătită pentru asprimea și duritatea operaţiunilor din Lumea a 
Treia care o atrăgeau. Însă un manager de nivel mediu cu 
fruntea teșită și mandibula proeminentă a unui neanderthalian 
insistase, pentru niciun alt motiv decât faptul că o putea face, 
ca Hannah să fie repartizată în Divizia Europa, unde el era ofițer 
executiv (EXO) al șefului. Ca atare, Hannah a primit ordin să se 
prezinte la Divizia EUR. O vizită respectuoasă la biroul lui ca să 
pledeze pentru o reconsiderare a repartizării n-a făcut decât să-l 
irite pe EXO, care a amânat prompt prima detaşare în 
străinătate a lui Hannah și a exilat-o până la alte înștiințări în 
secretariatul Iberia, printre nesfârșite separeuri sub tuburile cu 
neon zumzăitoare. Ursuz, bărbatul a anunţțat-o că se va ocupa 
de depistări de nume și întocmirea de note informative cu 
puncte pentru discuţii - în felul acela, avea să învețe o lecție 
despre contestarea autorităţii sale. 

În timp ce se gândea să-și dea demisia din CIA, să găsească o 
goeletă, să se angajeze ca bucătar și să navigheze în jurul lumii, 
Hannah zări un chip care o privea peste peretele despărțitor al 
separeului vecin. 

— Bănuiesc că abia ai ieșit din Fermă, rosti un glas de femeie. 

Îi erau vizibile doar creștetul capului și ochii albaștri. Vocea îi 
era lentă și domoală. 

— Și am ajuns în subnivelul trei, răspunse Hannah 
dezumflată. Crezusem că voi căpăta o misiune, dar EXO a avut 
altă idee. 

— Da, EXO, zise femeia încet. E ca o livadă plouată. 

— Ca o livadă plouată? repetă Hannah, derutată. 

— umedă. Urât mirositoare. Dezagreabilă. 

Ochii femeii o cercetară, îi priviră pantofii, apoi separeul, 
catalogând totul. Hannah nu se îndoia că femeia aceasta putea 
după aceea să scrie din memorie tot ce văzuse înainte de a clipi 
ultima oară din ochi. 

— Tu de cât timp ești în ramură? zise ea. 

— Eşti Hannah Archer, așa-i? întrebă femeia și ocoli peretele 
despărțitor. Întinse o mână caldă și uscată, cu o strângere 
surprinzător de puternică. Eu sunt Janice, Janice Callahan. 

— Bună. Spune-mi Hannah. De unde-mi știi numele? 

— Nu vrei să facem câţiva pași? o întrebă Janice. 

— Ba da, sigur. Auzi, Janice, tu întotdeauna răspunzi la o 
întrebare prin altă întrebare? 

— Tu ce crezi? 

Janice era trecută de 50 de ani, cu păr roșcat-galben ca 
mierea, ciufulit și pieptănat băieţește cu cărare pe o parte, cu 
ochi albaștri cu mici cute în colțuri, nas ascuţit și bărbie 
puternică. Gura îi părea fixată într-un zâmbet permanent, ca și 
cum ar fi știut răspunsul înainte să fie întrebată. Când surâdea, 
făcea gropiţe în obraji. Purta un blazer din mătase turcoaz-închis 
cu nasturi chinezești peste o fustă neagră mulată pe șolduri; 
indiciile siluetei voluptuoase erau neîndoielnice. „Oricine ar fi”, 
își zise Hannah, „regalitatea tocmai a întâlnit senzualitatea”. 

Luară prânzul împreună într-un colț al cantinei, apoi se 
plimbară prin clădirea Cartierului General. Janice umbla iute, cu 
pas ușor, și ochii i se mișcau întruna. „Are ochi sașii, de parcă ar 
fi un cameleon”, își spuse Hannah. „Poate să vadă simultan în 
două direcţii diferite”. Ocoliră bazinul ornamental cu pești, apoi 
trecură pe sub masivul avion de spionaj SR-71 Blackbird, care 
era fixat pe un suport, astfel încât părea în plin zbor, moștenirea 
lăsată de un fost director din armată care contopise nepăsător 
50 de ani de spionaj american cu un muzeu al aviaţiei. După 
aceea trecură pe lângă cele trei plăci de beton din Zidul 
Berlinului - o latură cu graffitti occidentale în culori vesele, 
cealaltă latură curată și neatinsă de mâini omenești. 

Janice își trecea frecvent degetele prin părul neîmblânzit, 
poate mișcată de amintiri de foști spioni și amanți. Glasul ei 
dulce ca nugaua le învăluia pe amândouă în vreme ce-i 
povestea lui Hannah despre cariera ei. Doar cei cu vechime și-o 
mai aminteau acum, zise ea cu destulă indiferenţă, iar mulți 
dintre aceia și-o aminteau excepţional de bine. 

Janice iubea operaţiunile și se bucurase de distincţia - unică 
în CIA - de a fi avut detașări succesive în toate capitalele est- 
europene în timpul Războiului Rece. Niciun alt bărbat sau 
femeie nu mai înregistrase un asemenea palmares. Niciodată 
măritată, Janice, dulce ca nectarul, trecuse dintr-un post în 
următorul, învingând pe rând șapte servicii secrete străine - cu 
colți roșii și gheare roșii, toate vasale ale sovieticilor: SB 
polonez, Stasi est-german, StB ceh, AVH maghiar, SDB sârb, 

Securitatea română, SD bulgar. Voluptuoasă și tulburătoare, 
Janice s-a dovedit mai șireată decât cele mai dure organizaţii din 
Europa Centrală timp de 20 de ani. Ea coordonase surse, 
alimentase cutii poștale oarbe, copiase documente ale 
Tratatului de la Varșovia și exfiltrase agenţi sortiţi pieirii, 
trimițându-i în siguranţă dincolo de o Cortină de Fier roșie ca 
rugina, presărată de la Marea Baltică la Marea Neagră cu pungi 
de plastic, fulare și căciuli din lână agăţate în sârma ghimpată și 
fluturând în vânt. 

Hannah ascultă cu atenţie fascinată. 

— Te simţi ca și cum tocmai ai desenat cercul cel mai perfect 
din toate timpurile, zise Janice, descriindu-i sentimentul unui act 
operativ executat cu succes în timp ce erai filat, începând cu 
startul și continuând cu scăparea de „cozi”, cu întâlnirea cu 
agentul și obținerea informaţiilor - un ciclu sublim de acţiune. 

Ochii ei scânteiau când își reamintea. Oare asta o interesa? 
Hannah era intrigată și o rugă pe Janice să-i povestească mai 
multe. Femeia nu se mulţumi cu atât. A doua zi o duse să i-l 
prezinte pe Simon Benford, șeful Diviziei Contrainformaţii. DCI 
era un spaţiu ca un labirint, lipsit de ferestre, cameră după 
cameră, toate închise și cu încuietori cu cifru la uși. Într-un colţ 
îndepărtat, încăperea lui Benford era o vizuină slab iluminată, 
ticsită de hârtii, dosare și ziare. Benford stătea în spatele unui 
birou și avea în faţă un spaţiu complet gol cu suprafaţa cam de 
treizeci pe treizeci de centimetri. În spaţiul acela, Hannah văzu 
un biblioraft portocaliu de la Personal, cu numele ei tipărit pe 
eticheta laterală de identificare. Benford îl parcurgea cu atenţie. 
Hannah se uită la Janice, care încuviinţă ușor din cap, ca și cum 
ar fi zis „ai grijă pe unde calci și pe ce pui mâna”. 

— Se pare că ai excelat în instruirea de bază, rosti Benford în 
cele din urmă, fără să-și ridice privirea din dosarul deschis. 
Glasul îi era moale, tonul mâhnit și nerăbdător. Ai obţinut note 
bune mai ales la exerciţiile de teren. Evaluările tale sunt de vârf. 

„Poftim?” își spuse Hannah. Părea ca și cum i-ar fi examinat 
backgroundul, ca și cum Janice ar fi fost o căutătoare de talente. 
Strânse din umeri. 

— Mi-au plăcut toate antrenamentele, rosti ea. Nu vreau 
altceva decât să ies din livada asta plouată. 

Se gândise că expresia aceea de jargon va suna șmecher. 
Janice o privi cu un zâmbet care spunea „nu”. 

— Sunt convins, spuse Benford, care acum ridică ochii. Era 
nepieptănat și o șuviţă de păr îi căzu peste frunte. O să-ţi fac o 
propunere. Ascultă cu multă atenţie, deoarece răspunsul tău ți- 
ar putea afecta direcţia și natura restului carierei, indiferent cât 
de lungă sau de scurtă se va dovedi. 

Hannah nu se clinti. 

— Există o nevoie urgentă, urmă bărbatul, ca un ofițer, 
special instruit în operaţiuni în zone interzise și comunicaţii sub 
acoperire, să fie detașat în străinătate pentru a susține un caz 
aflat în plină desfășurare, foarte delicat, care produce informaţii 
remarcabile. Sunt în căutarea unui ofițer de caz aflat la prima lui 
detașare, astfel încât să nu fie cunoscut inamicului. Caut un 
ofiţer cu intuiţie, nerv, judecată, imaginaţie, putere de calcul și 
curaj pentru a opera sigur pe sine împotriva presiunii 
considerabile a inamicilor de pe stradă. Aș dori să te am pe tine 
în vedere pentru această misiune de operațiuni interne. 

Închise dosarul lui Hannah și o privi. 

— N-o să-ți spun unde și cu cine vei lucra până nu vei termina 
complet și cu succes instruirea Opl. Dacă o vei face, vei urma o 
instruire suplimentară, o parte din ea cu Janice aici prezentă - e 
cea mai bună care a existat vreodată - dar și instruire de natură 
tehnică. Dacă până atunci nu ţi-ai stâlcit niciun degețel, noi doi 
vom discuta despre alte detalii delicate ale acestei prime 
misiuni, a cărei natură include probabilitatea însemnată de a 
viola reguli CIA interne și care te va face în mod aproape cert 
subiectul unor acţiuni disciplinare, dacă nu chiar al unui proces 
civil. 

— Și care-i aspectul negativ? întrebă Hannah. 

Deși stătea lângă ea, Janice n-o privi. „Vederea periferică a 
șopârlelor arboricole”, se gândi Hannah. „Nu-și întoarce capul”. 

— Străduiește-te să nu fii isteață până când, și dacă, îţi spun 
eu să fii, o lămuri Benford. 

Hannah roși. 

— Vreau să înţelegi foarte clar cum stau lucrurile, continuă el. 
Propun ca tu să devii o specialistă în operaţiuni interne, așa cum 
este persoana care stă lângă tine. Arătă spre Janice cu o 
mișcare apatică din braţ. După această misiune curentă, vor mai 
fi și altele similare. Există întotdeauna și altele. Până atunci vei 
fi deviată de la cariera normală a unui ofiţer de caz care 
lucrează în Serviciul Clandestin. Alegerea de către tine a 

misiunilor în străinătate poate fi afectată, la fel ca și viteza 
promovării tale. Poţi să pui asta în balanţă cu posibilitatea de a 
aparţine unui grup mic de ofiţeri de elită, care pot face chestii la 
care niciun alt ofiţer obișnuit din Serviciul Clandestin n-a visat 
nici măcar pe departe. 

De sub genele coborâte, o evaluă pe tânăra cu - așa cum 
tocmai atunci observase - ochi verzi pal, care-i fixau pe ai săi. 
Ea îl privea fără să clipească. 

— Dacă ai nevoie de timp ca să reflectezi... 

— Accept, spuse Hannah. 

Lui Benford i se păru că o poate percepe vibrând ca un 
diapazon. 

e 

După plecarea lui Hannah, Benford se lăsă pe spate în scaun 
și-și ridică picioarele pe un coș de hârtii răsturnat. Mișcă de la 
locul ei lampa de birou curbată și prăfuită și clipi către Janice, 
care izbutise să deplaseze teancuri de dosare de pe canapeaua 
mică, atât cât să-și facă loc să se așeze. 

— Ce crezi? întrebă femeia. 

Benford ridică din umeri. 

— Simt determinare și spirit, rosti el. Pe hârtie, este mai bună 
decât celelalte opţiuni ale noastre. Puștiul ăla musculos de la 
Universitatea Delaware... Clătină din cap. Oricum, mie-mi place 
această Hannah Archer. Ai făcut treabă bună, ai ales bine. 

Janice se lăsă pe spate și-și întinse picioarele, o mișcare care 
ar fi distras bărbaţii normali. 

— Va trebui să-nvețe să-și controleze insolența, comentă ea. 

— Prostii, zise Benford. Locul ăsta are nevoie de cât mai 
multă insolenţă. Se jucă absent cu un creion. Crezi că are 
curajul necesar? 

— Nu poţi să știi asta niciodată până nu se lovesc cu capul de 
perete. Am văzut studenți eminenţi la cursurile de instruire care 
au clacat într-o operaţiune reală. Aș răspunde totuși afirmativ. 

— Și eu cred la fel, spuse Benford și aruncă creionul pe masă. 

— Și faptul că-i o femeie? întrebă Janice, trecându-și degetele 
prin păr, mai mult răvășindu-l decât pieptănându-l. 

Un nasture chinezesc al blazerului se deschisese. 

Benford era indiferent la furtuna solară ce clocotea la nici doi 
metri de el și care, la rândul ei, nu încerca nici pe departe să 
flirteze. 

— Nu-nseamnă nimic. S-au dus anii de acoperire ca 
gospodină; rușii îi suspectează acum pe toţi. FSB-ul va încerca s- 
o zgâlțâie. Pregătește-o pentru chestiile dure, Janice. 

Roșcata aprobă din cap. 

— Când îi vom spune despre DIVA, vreau ca ea să se 
conecteze cu agenta. Cu ajutorul Domnului, nu vor trebui să se- 
ntâlnească niciodată față-n faţă, însă vreau ca ea să simtă că 
face schimb de comunicări secrete cu soră-sa. Vreau ca-ntre ele 
să existe o legătură de sânge. 

— O legătură de sânge, repetă Janice. 

— Sunt convins că m-ai auzit. Haide să ne-asigurăm. Adu-l 
imediat aici pe Nash să-i fie mentor în timpul instruirii. 


SOS MOUSSELINE 


Puneti o crăticioară la foc mic în bain-marie și bateti 
gălbenușuri, adăugând treptat unt topit, până obtineti 
un sos gros, spumos. Adăugaţi zeamă de lămâie și 
sare, apoi turnati smântână  neîndulcită. Serviti 
imediat. 

17. 


Hannah avea un instructor de filaj pe nume Jay, cu ţăcălie, în 
vârstă de 60 de ani, vioi și isteț, un guru din vârful muntelui, 
care-i arăta cum să găsească singură răspunsurile. Sub ochii lui 
Nate, Jay și Janice o instruiau pe Hannah pe străzile din 
Washington, câte 12, 14, 15 ore pe zi. Au pus pe urmele ei 
echipe de cinci, zece, o duzină de mașini - ea trebuia să le 
identifice și să comunice după aceea numerele de înmatriculare. 
Fata târa după ea echipe de filaj pietonal, alcătuite din 
doisprezece, cincisprezece, douăzeci de oameni prin 
Washingtonul metropolitan, pe alei, pe scări, peste pasarele. | se 
cerea să-și calculeze cu precizie poziţia pe stradă, fără erori, 
fără îndoieli. Trebuia să identifice și să-și reamintească feţe. 
Benford îi monitoriza progresul din grota lui din Cartierul 
General. Moscova avea să fie de o mie de ori mai dificilă, de un 
milion de ori mai letală. 

Jay știa la ce se referea Hannah când îi povestea despre 
furnicăturile de pe brațe și de pe dosul palmelor, despre felul 
cum simţea aerul mai rece pe ceafă când i se zbârleau 
firișoarele de păr, când simţea filajul înainte de a-l zări și 
începea să numere automobilele, reținând chipuri. O ajută să-și 
rafineze înzestrările ei naturale pentru a completa știința. 
Dumnezeule, seara era ruptă de oboseală și începu să viseze 
despre filaj, despre cele două minute înainte de a ajunge într-un 
sit, despre zgomotul în rafală și privirea îndreptată doar înainte 
când acţiona în pauză - intervalul acela de numai trei secunde 
în care filajul nu-i putea zări mâinile. 

Prezenţa tânărului ofițer de caz care-i supraveghea instruirea 
o neliniștise iniţial. Hannah știa cine era Nash; la Fermă îi auzise 
numele și zvonurile despre el. Pe stradă, în timpul traseelor de 
detectare a filajelor, apărea întotdeauna în fața ei, observând în 
mod clar cum gestiona opririle pentru sincronizare, cum intra în 
situri, cum utiliza colţurile duble. Ca instructor-evaluator, îi 
cunoștea traseele planificate, totuși Hannah putea percepe 
ușurința cu care Nash se descurca pe stradă. 

Prima dată când vorbise cu adevărat cu el fusese în cursul 
unui debriefing, la sfârșitul unui exerciţiu care durase opt ore. 
Echipa de filaj formată din zece automobile se retrăsese pentru 
noapte. În parcarea unui supermarket de pe Wisconsin Avenue, 
Jay examina un traseu pe o hartă întinsă pe botul mașinii sale. 
Janice răsfoia paginile unui blocnotes boţit, iar Nate stătea pe 
aripa automobilului său, cu părul transpirat și lipit de scalp. In 
Washington fusese o seară de vară ca o saună, ore de epuizare 
și Hannah simţea cum o mănâncă pielea pe sub cămașă. O sută 
de fluturi de noapte se lansau în atacuri kamikaze către 
felinarele cu vapori de mercur din parcare, proiectând umbre 
șerpuite pe parbrizele vehiculelor. Toţi tăcură o vreme, nu se 
auzea decât foșnetul paginilor frunzărite de Janice, a cărei 
cămașă ușoară din dril era udă între omoplați și sub braţe. Işi 
prinsese părul într-o coadă la spate, dar câteva șuvițe 
neastâmpărate i se lipiseră de gât. 

Fusese prima dată când Hannah greșise în timpul unei 
simulări. Evaluase incorect o mașină parcată la un capăt al unei 
belvederi spectaculoase spre GW Parkway ca fiind „civilă”, nu 
de filaj, bazându-se în primul rând pe faptul că perechea 
dinăuntru se săruta aprins. Obosită, nerăbdătoare și decisă să 
termine plasarea în cutia poștală oarbă, ea își ignorase 
firișoarele de păr ce-i tremuraseră pe ceafă, se aplecase peste 
zidul scund de piatră înconjurător și pusese pachetul pentru 
agent în cavitatea lăsată de absența unei pietre din zid. Cei doi 
amorezi o filau și văzuseră totul. Un traseu deconspirat. 

— În Moscova, zise Nate, ei ar fi rămas pe loc până după 
plecarea ta, ar fi montat videocamere pe belvedere și ar fi 
așteptat - o săptămână, o lună, un an - apoi ar fi obţinut 
numărul de înmatriculare al agentului când venea să ridice 
pachetul. 

Nu fusese acuzator, nu fusese critic, ci prezentase, simplu, un 
fapt. 

Hannah se plimba în sus și-n jos. 

— Nu mi-a plăcut mașina aia de la bun început, zise ea. 

„Un comentariu stupid; mai bine, ţine-ţi gura”. 

Nate își privi ceasul, un Luminox negru cu curea cauciucată - 
cadranul strălucea în lumina slabă. 

— Acum 20 de ani, rușii l-ar fi arestat imediat pe agent și l-ar 
fi executat în Lubianka, îi explică el. În prezent îl folosesc 

împotriva ta încă vreo 12 luni, identifică mai mulţi ofiţeri din 
Staţie, situri și agenţi, și termină prin regizarea unei ambuscade 
spectaculoase pentru televiziunea rusă. Abia după aceea íl 
împușcă. 

Hannah își stăpâni furia. Accepta mustrări din partea lui Janice 
sau a lui Jay, dar individul ăsta nu era cu mult mai în vârstă 
decât ea. 

— Știu, rosti ea mai apăsat decât ar fi fost nevoie. Am înțeles. 

Jay înălţă capul când îi auzi tonul vocii. 

— De aceea se numește instruire, rosti el cu blândețe. Ai 
învăţat ceva în seara asta. Pe teren, chiar dacă ai fost fără 
„coadă” timp de 16 ore, dacă este cineva în sit când ajungi 
acolo - un betiv, doi puști care și-o trag în tufișuri, o turmă de 
lame - abandonezi livrarea și o încercăm în altă seară în situl 
alternativ. Poate că agentul tău e frustrat, dar rămâne în viaţă. 

— Tu trebuie să procedezi bine în sută la sută din cazuri, vorbi 
Janice încet. Inamicul trebuie să procedeze bine doar o singură 
dată. 

Hannah se opri și o privi. 

— Zi clar, Janice. Când e următorul meu test? Poimâine? O să 
fiu gata. 

Jay și Janice plecară în aceeași mașină. „Mă-ntreb dacă și-o 
trag”, își spuse Hannah. 

Nate continua să stea pe aripa automobilului, privind-o. 

— Ești bine? întrebă el. 

In ultima clipă Hannah decise să nu fie iritată de aerul acela 
superior. 

— Da, sunt bine, spuse ea. Nițel obosită. 

— Vrei poate să bei un păhărel, să te destinzi puţin? o întrebă 
Nate și-și privi ceasul. District Two Bar e ceva mai sus pe stradă 
și ține deschis până la două noaptea. 

— E destul de târziu, răspunse Hannah, dându-și seama că ar 
fi dorit să meargă. 

— Când am urmat eu cursul nu puteam niciodată să adorm 
după un exercițiu. 

— Da, știu asta. Arcul încă nu s-a destins complet. 

— Pe atunci Jay obișnuia să spună că volantul nu s-a oprit 
deocamdată din rotaţie. 

O observaţie de om din interior împărtășită de colegii unui 
club exclusivist. Hannah simți asta. 

La bar, comandară amândoi bere și împărţiră o farfurie de 
cartofi prăjiţi cu dressing rusesc, nu tocmai în stilul Bruxelles, 
dar corect, notă Nate. Hannah își scoase jacheta ușoară; purta o 
bustieră și bărbatul îi remarcă braţele bronzate, apoi degetele 
lungi și subţiri, când își trecu o mână prin părul blond și 
cârlionţat. Ochelarii de hipster îi erau pătaţi. 

Hannah nu a mai dorit a doua bere, însă îl lăsă pe Nate să-i 
toarne în pahar puţin din sticla lui. 

— Am greșit prostește în seara asta, zise ea, apoi continuă 
repede: Nu cerșesc simpatie, nu trebuie să spui nimic. 

Felul în care rostise „nu trebuie să spui nimic” îi reaminti lui 
Nate de Dominika. 

— Uite cum stă treaba, spuse el, nimeni nu trece prin cursul 
ăsta fără să greșească o dată sau de două ori. Mai bine aici, 
decât acolo. 

Hannah clătină din cap. 

— Nu, a fost o prostie. Benford o să mă radă când o s-audă. 

— Benford nu-i așa. În plus, Jay și Janice au văzut ceva în 
seara asta. 

Hannah aștepta. 

— Nu ai clacat, n-ai invocat scuze și le-ai arătat că doreai să 
te-ntorci imediat la treabă ca să demonstrezi ce ești în stare. 
Asta contează mult. 

Ea vâri un cartof prăjit în gură. 

— De unde știi tu ce au văzut Jay și Janice? 

— Pentru că am văzut și eu același lucru. 

e 

ladul continuă. Nevăzutul personal de instruire sparse maşina 
lui Hannah, apoi apartamentul ei, ca să hărțuiască și să 
perturbe, ca să încerce s-o frângă pe blonda insolentă care le 
depista echipele de filaj seară de seară. S-o pregătească pentru 
chestiile dure, spusese Benford, s-o lase să simtă cum va fi în 
Moscova. Așa că începură micile șicane: ulei de anșoa pe blocul 
motor fierbinte al mașinii, vaselină pe ștergătoarele de parbriz, 
lănțișorul delicat din aur al mamei ei, scos din sertarul comodei 
și înnodat cu cruzime, frigiderul scos din priză timp de 12 ore, cu 
conținutul picurând și scurgându-se pe podea, un memento 
scârbos lăsat să plutească toată ziua în vasul de closet, o urmă 
murdară de talpă de bocanc pe pernă. Hannah conduse cu 
geamurile coborâte, miji ochii prin parbrizul unsuros, spălă 

gresia din bucătărie, se ţinu de nas și trase apa peste lebăda 
maro, întoarse perna pe dos și se prăbuși în pat, epuizată, dar 
bine dispusă. 

Nate intrase odată cu echipa în apartamentul de la demisol al 
lui Hannah, pentru a observa și a verifica provizoriu dacă nu 
lăsase la vedere hărţi de trasee sau notițe, o eroare uzuală 
printre cursanți în timpul instruirii. Toţi știau că rușii îi vor răscoli 
pe furiș locuința din Moscova. În timp ce echipa „aranja” 
interiorul, Nate se oprise în pragul dormitorului și se rezemase 
de canat, privind cu atenţie, fără să se clintească. lnăuntru 
mirosea a citrice. jaluzelele erau coborâte la unica fereastră a 
odăiței. Patul fusese făcut, totuși nu cu multă tragere de inimă, 
o cămașă atârna pe spătarul unui scaun din răchită în colț, cu 
doi pantofi negri cu toc dedesubt. Ordonat, dar fără fanatism. 
Ușa unui dulap mic era parțial deschisă și de un cârlig atârna 
ceva negru și dantelat. Într-un colţ era rezemată o crosă pentru 
lacrosse, cu mânerul înfășurat cu bandă adezivă, înnegrită de 
transpiraţie. Nate rezistă impulsului de a intra și a scotoci prin 
sertarele celor două noptiere ale patului - cu asta avea să se 
ocupe echipa de efracție. 

Spre sfârșitul cursului, Nate văzu că femeia acţiona sigură pe 
ea; eroarea din prima săptămână nu fusese uitată, dar fusese 
depășită, demonii fuseseră îmblânziţi. Hannah se transforma 
într-un profet, un proroc; simțea strada. Ba încă și mai bine, își 
extindea puterea, se întindea și pătrundea în minţile membrilor 
echipei. Începuse să știe ce vor face și unde vor fi, înainte chiar 
ca aceștia să acționeze. 

Era așadar momentul exerciţiului final - momentul să se 
confrunte cu FEBEII. Echipa de filaj a contrainformațiilor străine 
din FBI - numită neprotocolar G și cea mai bună din domeniu - 
era pregătită să-i dea o lecţie spioanei ăsteia blonde, șmechere 
și impertinente. La începutul exerciţiului de 12 ore, masiva 
echipă FBI se desfășurase în jurul lui Hannah, singură în mașina 
ei micuță - al cărei interior continua să duhnească a anşoa prăjit 
- dirijată perfect de un avion de spionaj aflat pe orbită cu un 
obiectiv imens, un monocular stabilizat giroscopic care o putea 
menţine pe femeie în vizor oriunde s-ar fi dus, nevăzut și 
neauzit. Nimeni din FBI nu-i spusese lui Jay sau echipei sale că 
puneau un avion pe urmele lui Hannah decât după începerea 
exerciţiului, când ea rămăsese pe cont propriu. Înconjurat de 

instructori FEBEI care rânjeau, Nate ascultă, cu dinţii încleștaţi, 
conversațiile radio ale urmăritorilor, rugându-se ca al șaselea 
simţ al femeii să funcţioneze. Nu trebuia să-și fi făcut griji. 

Rânjetele din camera de control care mirosea a aftershave 
Aqua Velva dispărură când spioana blondă conduse în mod 
deliberat în jurul aeroportului National Washington, silind 
avionul-spion să se îndepărteze pentru a nu perturba traficul 
avioanelor de pasageri, ceea ce făcu ca îndepărtata echipă de 
FEBEI să rămână temporar fără „ochi”. După aceea, Hannah 
traversă rapid podurile de la Fourteenth Street și South Capitol 
și dispăru în sud-estul Washingtonului. Echipa G îi găsi mașina 
putind a pește - fixaseră un transmiţător pe ea - după o oră, în 
apropierea casei memoriale Frederick Douglass în cartierul 
istoric Anacostia. Hannah dispăruse de mult, pe jos și deghizată. 
In cele șase ore ce rămăseseră din exerciţiu, ea reuși să încarce 
o cutie poștală oarbă, să golească o alta și să se întâlnească 
pentru debriefing cu un agent FBI special - unul dintre ai lor - 
care juca rolul unei cârtițe infiltrate în FBI. Ironia respectivă nu 
le scăpă federalilor. 

FEBEII au fost furibunzi, apoi supăraţi, apoi colegiali, făcându-i 
cinste cu bere și pizza lui Hannah în seara aceea. Benford 
susținu că el nu mâncase niciodată calzone și comandă una cu 
praz și ciuperci. Așezaţi la capătul opus al mesei lungi, Benford, 
Nate, Janice și Jay o priviră pe Hannah înconjurată de G-i tineri, 
bătută cu palma pe spate și bătând cuba cu ei. La un moment 
dat, în mijlocul veseliei generale, Hannah se uită la Benford și 
încuviinţă scurt din cap; pentru o clipă, cei doi erau singuri, 
laolaltă, în lumea lor cu plase de păianjeni. „Satisfăcător”, își 
zise Benford. 

e 

Nate preluă conducerea pe perioada rămasă din programul ei 
de instruire. Incepură prin trecerea în revistă a dosarului DIVA. 
Nate descrise agenta pe care Hannah avea s-o coordoneze și 
pentru a cărei viaţă avea să fie responsabilă. Examinară 
împreună baza de date masivă de situri impersonale de 
comunicare din Moscova - numită GOLD NUGGET - care 
conţinea rapoarte de observare despre cutii poștale oarbe, situri 
pentru aruncarea de pachete din mașini aflate în mișcare, 
ascunzători, situri pentru transfer de materiale prin intersectare, 
situri pentru transfer de materiale din mașini aflate în mișcare, 

situri pentru întâlniri foarte scurte și situri pentru lăsarea de 
semnale ce datau încă din anii 1960, când agenţi ca Popov și 
Penkovski salvau lumea de războiul atomic. După prăbușirea 
Uniunii Sovietice, GOLD NUGGET fusese deconectată, ștearsă și 
abandonată într-un acces de reforme la modă, deoarece, potrivit 
optimistului șef al Diviziei Operaţiuni Rusești (DOR), rușii erau 
„acum prietenii noștri”. Câţiva anarhiști secreţi din DOR 
salvaseră un disc cu o copie de rezervă a datelor și, întrucât 
Rusia revenise inevitabil la modelul anterior, reconstituiseră 
baza de date, acum imens extinsă, interactivă și funcţionând cu 
iuțeala sinapselor. 

Lucrau într-o sală de conferințe dezafectată din DCI - 
dezafectată, deoarece  clandestinii lui Benford din 
contrainformaţii nu se reuneau niciodată în ședințe. Asta se 
datora pe de o parte faptului că lucrau la cazurile respective în 
izolare, dar în principal fiindcă vânătorii de cârtite din 
contrainformaţii nu se simțeau în largul lor în mulţimi. 
Inexpresivă, Hannah evaluă cunoștințele uriașe ale lui Nate 
despre Moscova - cum ar fi putut ea spera vreodată să-l egaleze 
- și-i notă fără comentarii devotamentul pentru agenta DIVA. Lui 
Hannah nu i se spusese încă numele real al acesteia, dar ea 
vedea cu ochi de femeie că Nate îi era devotat. Nu exista alt 
termen. Devotat. 

— Te vei afla sub conducerea șefului Staţiei Moscova, îi spuse 
Benford lui Hannah. Așa cum vei descoperi, tipul are o 
personalitate puternică și poate fi exigent și inflexibil. În mod 
bizar, este un politician expert și a câștigat aprobarea 
directorului. 

Benford îl privi pe Nate și amândoi se gândiră la un fost SSt 
din Moscova, Gordon Gondorf, un manager de o incompetenţă 
legendară, care acum era instalat confortabil ca SSt la Paris. 

— Mă doare să-ţi spun, continuă Benford, că în chestiuni 
operaţionale actualul SSt din Moscova este un cârpaci, un 
încurcă-lume cronic, care, prin neatentie, ignoranță, încredere în 
sine deplasată și imbecilitate a lăsat în urma lui o dâră 
fumegândă de eșecuri, ambuscade, expuneri de 
contrainformaţii și, potrivit calculului meu, viețile a doi sau chiar 
trei agenți. Tu nu vei repeta asta niciodată. 

— Probabil că mănâncă plăcinta cu cuțitul, rosti Hannah 
amintindu-și una dintre expresiile favorite ale mamei ei, codul 

statului New England pentru un ţărănoi greu de cap, apoi își 
reaminti: „Of, Doamne, ţine-ţi gura!” 

Benford dădu ochii peste cap spre ea, dar din capătul opus al 
mesei Nate ridică privirea încântat: păr blond cârlionţțat, 
ochelari, isteaţă, insolentă - atrăgătoare. 

— Da, zise Benford. Chiar așa. Aspectul cel mai îngrozitor al 
carierei sale - pe lângă faptul că evită în mod inexplicabil 
responsabilitatea pentru propriile greșeli - este că nu-și dă 
seama de propria  incompetență. Nu-și  conștientizează 
deficienţele. El este domnul Broscoi instalat la volanul unui 
automobil. 

— Domnul Broscoi? repetă Nate. 

— Vântul prin sălcii!*, chicoti Hannah. 

Abia făcuse duș, părul îi strălucea, chipul îi radia fiindcă 
absolvise instruirea Opl și era îmbujorată de surescitare, pentru 
că simţea că-i câștiga încrederea lui Benford. Îi plăcea să 
lucreze cu Nate, simţea că făcea parte din clubul lui, îi plăcea 
maniera degajată a bărbatului și era fascinată de ceea ce ea 
numea în privat fanatismul lui controlat faţă de operaţiuni în 
zone interzise și faţă de DIVA. 

Hannah purta un costum gri-perlat și pantofi negri cu toc 
(„are o ţinută prea bătrânească”, se gândi Nate, „ar trebui să 
poarte ceva mai neprotocolar”), nu avea bijuterii, ci doar un 
ceas sport cu coroană și brățară demodată din zale metalice. Îi 
plăceau ochelarii ei cu rame groase - inteligența ascunsă în 
spatele hublourilor. Pentru prima dată, îi remarcă nasul drept și 
ochii verzi, iar ea îl surprinse privind-o și-i zâmbi, iar bărbatul îi 
răspunse la zâmbet. Hannah purta g/oss de buze roz, natural. 
Benford începu din nou să vorbească. 

— Deși aparent vei lucra sub comanda SSt, de fapt vei lucra 
pentru mine. Știi care sunt cerinţele și priorităţile. 

Făcu o pauză. 

— Cum adică? întrebă Hannah. 

— Ce voi spune acum, răspunse Benford, rămâne între pereţii 
ăștia. Atâta timp cât SSt nu-ţi modifică sau nu-ţi gestionează 
parametrii de misiune - perfect. În clipa în care îţi periclitează, 


14 Vântul prin sălcii, carte pentru copii semnată de scriitorul scoțian Kenneth 
Grahame, care prezintă aventurile unor animale, în frunte cu Broscoiul înfumurat, 
explorând în același timp emoţii umane, ca frica, nostalgia, mirarea etc. (n. tr.). 

indiferent în ce fel, obiectivele, trebuie să-i ignori ordinele și să 
procedezi potrivit angajamentelor pe care ţi le-ai luat. 

— lisuse, Simon, zise Nate. 

Benford ridică mâna, cerându-i să tacă. 

— Dacă situaţia devine imposibilă, mergi la comunicatorul 
Staţiei și-mi trimiţi o telegramă pe canalul privat JOLT”, fără 
autorizarea SSt. 

— lisuse Hristoase, Simon, zise Nate. Ce faci, o împingi spre 
revoltă? Ea este agenta ta ilegală infiltrată în Staţie? 

— Nu voi permite ca DIVA să fie supusă unor riscuri inutile și 
cu atât mai puţin unor riscuri letale născute din stupizenie. 
Hannah îi va livra cu succes DIVEI echipamentele de 
comunicații. Vernon Throckmorton n-o să strice operațiunea 
asta. Benford se întoarse către Nate. Așa că poate bine 
cunoscuta ta grijă protectoare faţă de Dominika nu este acum 
chiar așa de exagerată. 

În sală se făcu liniște. Fusese rostit numele adevărat al 
agentei. Asta nu se mai întâmplase până acum. 

— Este un nume frumos, spuse Hannah și surâse, dorind să 
întrerupă tăcerea. 

„Tipii ăștia sunt implicaţi în feluri pe care eu nu le voi ști 
niciodată”, se gândi ea. „Așa că acum și eu sunt implicată. Ea se 
numește Dominika. Salut, surioaro!” Tânăra nu avea cum să știe 
că circumvoluțţiunile cerebrale ale lui Simon Benford n-ar fi făcut 
o asemenea greșeală accidentală și nici n-ar fi putut bănui că 
Benford procedase așa în mod deliberat pentru a începe să 
creeze legătura metafizică între această micuță gladiatoare 
blondă și fosta balerină rusă, aflată acum la 8 000 de kilometri 
depărtare. 

e 

În dimineaţa următoare, Benford dori să mai stea de vorbă. 

— Evaluările pe care le-ai primit pentru ultimele două 
săptămâni de instruire tehnică au fost satisfăcătoare, zise el, la 
fel ca și cele din ultimele trei luni de instruire pe stradă. Te 
felicit. 

Hannah se jucă stânjenită cu degetele și se îmbujoră. 
Exersase plasarea de senzori pentru comunicaţii pe rază scurtă 


15 JOLT (Joint Office for Logistics Technology/„Biroul reunit pentru tehnologii logistice”) 
a fost înființat în martie 1997 și este condus de DARPA, agenţia Departamentului 
Apărării SUA care are rolul de a dezvolta noi tehnologii pentru forțele armate. (n. tr.). 

cu agenţii (CARS) - erau numiţi RAPTOR - pe insula Cane, în 
Rezervaţia Costală Santee, 80 de hectare de teren păduros de 
coastă aflat undeva la sud de Georgetown, statul Carolina de 
Sud, sub îndrumarea unui tehnician înalt și slăbănog pe nume 
Hearsey, pe care Hannah îl asemuia cu un senator cowboy din 
statul Montana. Senzorii - cu diametrul de 20 de centimetri, ușor 
convecși, făcuţi din fibră de sticlă sură și destul de grei - 
aduceau cu niște pălării supradimensionate de ciuperci și 
trebuiau îngropaţi la câţiva centimetri sub pământ. Ei aveau să 
recepteze rafalele de transmisii CARS ale Dominikăi și să le 
stocheze și puteau fi examinaţi după aceea de un ofiter al 
Stației aflat în trecere pe acolo. La rândul lor, puteau fi încărcaţi 
în avans cu un mesaj al Staţiei pentru DIVA, care avea să fie 
schimbat printr-o „strângere de mână” de două secunde, atunci 
când agenta acţiona un senzor cu unitatea ei portabilă. In 
esenţă, erau căsuțe poștale electronice, care erau umplute și 
golite de la depărtare. 

— Evident, rosti Hearsey, tărăgănând cuvintele, în cazul 
echipamentului RAPTOR din Moscova, amplasarea trebuie 
efectuată în lunile de vară, când poţi să sapi în sol. 

Cântări în palmă mini-hărleţul special construit, care dintr-o 
singură mișcare excava scobitura de mărimea unei farfurii 
întinse pentru senzor, permiţând ca pământul sau iarba să fie 
după aceea puse înapoi și bătătorite. 

— Poţi căra trei senzori în rucsacul ăsta, zise Hearsey și-i 
întinse o raniță micuță cu curele din nailon. Este căptușit cu 
plăci de aluminiu tratate cu sulfat de bariu. 

— Stop, spuse Hannah. De ce-i căptușit rucsacul? 

Hearsey păru rănit. 

— Senzorii funcţionează cu o sursă mică de stronțiu-90, zise 
el. În Moscova nu există pe tot parcursul anului suficientă 
lumină solară pentru energie fotovoltaică - adică solară - așa că 
am construit un mini-generator termoelectric cu radioizotopi, 
care să-i alimenteze. Durata de înjumătățire este de 89 de ani. 
Nepoții agentei tale vor utiliza jucărioarele astea când... 

— Stop, din nou, îl opri Hannah. Expresia asta - „durata de 
înjumătățire” - îmi amintește de acei zombi nucleari din filmele 
apocaliptice. 

— Senzorii ăștia sunt perfect siguri, rosti Hearsey și-și trecu 
degetele prin părul nisipiu. 

— Hearsey, zise ea. 

Bărbatul evită s-o privească în ochi. 

— Sunt etanșaţți și total ecranaţi. Totuși... 

— Totuși? repetă ea. 

— Nu-i purta sub nivelul taliei, în apropierea trompelor uterine 
sau așa ceva. De ce să riști? 

Îi zâmbi. 

La sfârșitul instruirii, Hannah rămase uimită când Hearsey se 
aplecă, o îmbrăţișă și zise: 

— Să știi că-mi pare rău că nu pot să vin cu tine, să te ajut. 

e 

— Eşti gata să începi, o încurajă Benford. Misiunea ta este de 
a amplasa senzori pentru comunicații cu agentul pe rază scurtă 
RAPTOR pentru GTDIVA în situri selectate din Moscova. Cunoști 
cerințele: mai întâi, pachetul pentru agentă este plasat într-o 
cutie poștală oarbă pe termen scurt. Nu trebuie să-ţi reamintesc 
că etapa asta este o operaţiune esenţială, de viaţă și moarte. 
După aceea trebuie să amplasezi receptoarele-relee - câte 
sunt? da, trei - și să pregătești staţiile de bază principale și 
mobile. 

Nate se uită la Hannah. 

— Acea primă cutie poștală oarbă pentru DIVA - dacă o ratezi, 
ai omorât-o, rosti el foarte serios. 

Purta un blazer bleumarin, pantaloni gri, cămașă cu dungi 
bleu și cravată albastră cu dunguliţe roz subţiri. „În vacanţa de 
primăvară de la școala pregătitoare”, se gândi Hannah. Își 
înghiţi replica „Zi-mi ceva nou” care-i sosise automat pe buze și 
aprobă din cap. |n seara trecută, în timp ce mâncaseră 
hamburgeri, el îi vorbise despre Moscova, despre munca sub 
acoperirea de diplomat american, despre ambasadă, oraș și 
pulsul său. Hannah recunoscuse tonul „Eu am trecut prin astea” 
și ascultase cu atenţie. 

— Ai fost instruită până aproape de nivelul expert în sistemul 
RAPTOR, zise Benford. Eu nu-ți pot spori cunoștințele în privința 
asta. Nash va continua să te informeze despre filajul FSB-ului și 
despre DIVA - vreau să-ncepi să-i înţelegi viața, predilecţiile, 
particularităţile. Ca și importanţa ei vitală și lipsită de 
ambiguitate pentru Statele Unite. 

Se ridică și porni spre ușa sălii de conferințe. 

— O să te văd mâine și vom trece rapid în revistă tot ce am 
discutat, după care te voi trimite la Moscova. Punct! 
li salută pe amândoi din cap și ieși. 


CALZONE CU PRAZ ȘI CIUPERCI 


Tăiați ceapă, usturoi și praz în cubulete, apoi căliți-le 
împreună cu ciuperci shiitake, cremini și bureti negri, 
până se pătrund și devin translucide. Adăugați spanac 
și gătiți până se înmoaie. Compoziţia trebuie să fie 
scăzută. Așezaţi-o pe o foaie de aluat pentru pizza, 
adăugați cubulete de brânză feta și semințe de fenicul. 
Impăturiți marginile foii de aluat și presati. Coaceţi în 
cuptor la foc tare, până se rumenește. 

18. 


Au mers să cineze pe Colina Capitoliului, la Hawk'n'Dove, pe 
Pennsylvania Avenue, aproape de apartamentul lui Hannah. 

— DIVA este temperamentală, dar loială, o avertiză Nate, 
ciugulind dintr-o bucată de somon. A trecut prin multe. A văzut 
lucrurile cele mai rele din sistemul ei. 

Hannah sorbi din vin și-i cercetă expresia feţei. 

— Din cauza asta a vrut să iasă, urmă Nate. Situaţia a devenit 
destul de urâtă. lar apoi, când MARBLE a fost împușcat - a fost 
ca un tată pentru ea - a înnebunit practic de furie și s-a întors 
singură în jug. lar după un an, ne-a adus afacerea asta cu Iranul. 

Hannah ascultă. Citise într-un final toate cele opt volume ale 
dosarului DIVA. 

— Povestește-mi despre ambuscada din Viena, îi ceru ea. 

Nate își lăsă privirea-n jos. 

— Nu-i mare lucru de spus. Am avut noroc. A fost însă ireal - o 
vânătoare de oameni în Viena modernă. 

— Nu știu cum aș reacţiona eu, zise Hannah și mai sorbi din 
paharul cu vin. Voiam să te-ntreb ceva din dosar. Tu ai scris 
telegrama operaţională despre Viena, despre noaptea aceea. Ai 
spus că DIVA „s-a luptat să-și păstreze controlul” în antrepozitul 
acela. 

Nate clătină din cap. 

— Da, așa-i. Domi și-a ieșit din minţi din cauza asasinării 
Vrabiei ei, sârboaica. 

„Domi”, gândi Hannah. „Hm, diminutive între ofițerul de caz și 
agentă”. Sesiza că bărbatul nu spunea tot. 

— „S-a luptat să-și păstreze controlul”... „și-a ieșit din minţi” - 
ce-nseamnă astea exact? întrebă ea. 

— Detaliul pe care ţi-l voi spune acum nu l-am mai raportat. 
Ea l-a executat pe unul dintre urmăritorii iranieni, zise Nate 
repede. l-a retezat artera carotidă cu un cuţit de bucătărie. 

Hannah lăsă furculiţa jos. Nate se aşteptă să-și ridice palmele 
la faţă, să murmure șocată, să pălească, însă ea nici nu clipi. 

— Și eu aș fi făcut la fel, rosti Hannah fără cea mai mică 
emoție. 

Nate o privi pătrunzător, reevaluând-o pe fata aceasta 
naturală și blondă. Ochii ei verzi îl priveau fără să tremure. 

— A fost o chestie de viaţă și de moarte: era o echipă de filaj 
uriașă. Ei au continuat să acţioneze, împingându-ne spre un pod 
și probabil spre arma unui lunetist. Nu voiam decât s-o scot de 
acolo, rosti el. 

„Este protector”, se gândi Hannah. „Ține la ea”. 

— Asta pot înţelege. 

— Da, e important să-i garantez siguranţa, spuse Nate. 

„Ține cu adevărat la ea”, gândi femeia. 

Achitară nota și se uitară la ceas. Era prea devreme ca să 
meargă acasă. Plecară pe jos pe Pennsylvania Avenue, câteva 
clădiri mai departe, la un bar din apropiere, se instalară în două 
fotolii masive capitonate cu piele, în partea din spate a încăperii, 
și continuară să vorbească - despre Moscova, filaj, cercetarea 
siturilor, DIVA. După două pahare de fiecare, ajunseră să discute 
despre misiuni, cariere, Agenţie, viață. Conversaţia se desfășura 
firesc, totuși Hannah o păstră instinctiv departe de viața lor 
sentimentală. | se părea că Nate era circumspect și puţin timid; 
în același timp, lui Nate i se părea că Hannah era receptivă și 
spirituală. Se plăceau reciproc - în calitate de colegi și de 
oameni - și împărtășeau o viaţă unică, o vocaţie cu totul aparte. 
În ultima vreme, petrecuseră mult timp împreună. Era un 
sentiment ciudat, dar în același timp plăcut. 

leșiră din bar, traversară Pennsylvania Avenue, ocoliră 
Seward Square și merseră apoi pe Sixth Street SE, spre 
apartamentul lui Hannah: un demisol subiînchiriat într-un șir de 
case lipite între ele, la o stradă distanță de Eastern Market. 
Ultimele două ginuri cu tonic ale femeii îi amorţiseră nasul și ea 
păși cu grijă pe trotuarul neregulat. În mod similar, ariergarda 
paharelor de bere îl ajunse din urmă pe Nate, care se apucă să-i 
spună lui Hannah - pur și simplu trebuia s-o facă - un banc cu 
Putin, mai întâi în rusă, dar apoi în engleză, când Hannah îl 
prinse de braţ și-l smuci, spunându-i că ea nu înţelegea rusa. 

Putin îl visează pe Stalin care-i spune cum să conducă Rusia. 
„Distruge-i fără milă pe toți democrații, apoi elimină-i pe părinții 
lor și spânzură-le copiii, apoi incinerează-le rudele și prietenii și 
omoară-le animalele de companie și zugrăvește-ți în albastru 
cabinetul din Kremlin”, îi spune Stalin. „De ce în albastru?” 
întreabă Putin. 

— Nu m-am prins, zise Hannah. 

— Haide! făcu Nate. Adică singurul lucru pe care-l întreabă 
Putin, singurul lucru care-l intrigă este culoarea cabinetului său? 

Hannah pufni, după care amândoi începură să hohotească și 
ea se ținu de Nate ca să nu se împiedice și să cadă. După un 
timp se opriră, se priviră ochi în ochi, apoi, în mod conștient, 
cercetară trotuarul opus - reflexul spionilor. Brusc, Hannah 
părea serioasă. 

— Pot să-ţi spun ceva? întrebă ea. 

Nate clipi prin pâclele berii și se strădui să se concentreze. 

— Sigur că da. 

— Mi-e puţin frică de ce va urma. N-am cutezat să-i spun lui 
Benford, dar mă-ngrijorează această primă misiune din 
Moscova. Vreau să zic... voi avea curajul necesar? Voi detecta 
filajul dacă e pe urmele mele? 

Un val de tandrețe alcoolizată se ridică în pieptul lui Nate. 
„Biata fetiţă, e singură-n lupta asta”. Se apropie cu un pas de ea 
și-i prinse capul între palme. 

— Este firesc să fii speriată. Eşti însă o tipă cu calități 
naturale, una dintre cele mai bune pe care le-am văzut. Toţi 
cred asta, altfel nu te-ar trimite la Staţie. Prima dată, orele 
imediat înainte de ieșire sunt groaznice. Însă odată ce ai ieșit pe 
stradă, vei începe să simţi vibe-ul și nu vei fi prinsă. 

Hannah sughiță. 

— Shakespeare, tu chiar îmi ţii capul în mâini? 

Chicoti. Bărbatul se înroși la faţă și-și retrase mâinile, iar ea 
se gândi că-l pusese într-o situaţie stânjenitoare. 

Felinarele stradale răspândeau o ceaţă vaporoasă, filtrată prin 
frunzele arborilor ce străjuiau trotuarul. Incordarea și oboseala 
instruirii dădeau în clocot și Hannah se apropie de el - „nu te 
opri acum, idioato” - îl cuprinse stângaci cu brațele pe după gât 
și apoi se sărutară, bălăbănindu-se ușor, totuși femeia simți 
brațele lui în jurul mijlocului ei și pulsul i se acceleră, și 
continuară să se sărute, iar ea își cobori încet palmele pe 
spatele lui Nate. 

Când Hannah îl sărută, Nate a fost cu adevărat surprins. 
Femeia aceasta talentată  absolvise, potrivit tuturor 
consemnărilor, cu calificative maxime cel mai dur curs de 
operaţiuni al Agenţiei. Dejucase, cu aplomb, manevrele 
întregului aparat de contrainformaţii al FBl-ului din Washington, 


VP - 239 


pe propriul său teren. Fusese aleasă de exigentul și irascibilul 
Benford pentru a alimenta cutiile poștale oarbe și a gestiona 
transmisiunile comsec din Moscova, pentru susținerea celui mai 
important agent CIA de infiltrare în Rusia - DIVA. 

Mai mult încă, ei doi se înţeleseseră în cursul acestor ultime 
zile de instrucție - se înțeleseseră cu adevărat bine, fără a se 
încăiera ca două pisici care-și marchează teritoriul, reacţii 
uzuale între doi ofiţeri de operaţiuni - și Nate îi sărbătorise 
sincer succesul. lar acum, cu excepţia cazului în care porţiunea 
aceasta din Sixth Street SE nu era distrusă în următoarele două 
minute de o armă termobarică, părea mai mult ca sigur că ei doi 
aveau să facă dragoste. Capul i se învârtea, în timp ce Hannah - 
care avea gust de lime și de tonic - îl sărută din nou și, aidoma 
unui căţeluș vinovat care nu se va uita la stăpânul ce-l 
dojenește, Nate își ascunse gândurile despre Dominika în 
spatele draperiei. Hannah era inteligentă și curajoasă și dulce și 
sigură pe ea și atrăgătoare și receptivă și spirituală, iar ei doi 
erau parteneri, cumva, în această acțiune plină de riscuri. Și, la 
naiba, avea el oare s-o respingă în ajunul misiunii ei, care 
necesita cu adevărat curaj, sânge rece și echilibru nervos? Nate 
era pregătit să justifice așa la nesfârșit... dar braţele ei îi 
înconjurau ceafa și gura ei era moale și elastică și, dacă nu 
cumva pe trotuar era altcineva îndărătul lui, acelea erau 
probabil mâinile lui Hannah care se mișcau; limba ei îi atinse 
buzele și apoi se treziră în interiorul apartamentului ordonat, 
spartan și eficient, cu câteva cărți pe poliţă, două perechi de 
adidași aranjaţi lângă ușă, și Nate era gata să spună că el 
fusese deja aici, dar se opri la timp. Braţele femeii îi înconjurau 
din nou gâtul. 

Oh, Doamne, brusc Hannah simţi că se umezise toată. Se 
sărutară iarăși, fără grabă, profund, și femeia închise ochii și 
simţi un ghem în stomac - „Ce faci, ai înnebunit?” - apoi își 
trase puloverul peste cap și-i trase lui Nate puloverul peste cap, 
amândoi pe patul ei, pe cuvertura albă cu albastru făcută de 
mama ei - „te gândești acum la mama?” - și continuau să se 
sărute, fără vreun cuvânt, aruncându-și pantofii din picioare și 
scoțându-și hainele, și Hannah își puse ochelarii pe noptieră și-și 
simţi pielea arzând, lipită de pielea lui, și în timp ce îl săruta 
întinse mâinile după membrul lui - „Dumnezeule, o să creadă că 
sunt o adevărată târfă” - și-l călăuzi în ea, dulce și plin, iar el se 

mișcă ritmic, înainte și înapoi ca o placă tectonică sexy, înainte 
și înapoi și înainte, cu coapsele înfierbântate de frecare, cu ochii 
fixându-se unul pe celălalt, cu gurile deschise, și Hannah simţi 
ceva mișcându-se - iubea acel prim tremur ce se acumula în 
pântecul ei - și-și scoase picioarele tremurătoare de sub el și-l 
cuprinse în jurul mijlocului, înfigându-și călcâiele în șalele lui - 
„Dumnezeule, ar fi trebuit să-mi fi dat cu cremă hidratantă pe 
tălpi... am alergat prea mult” - și-l ţinu de umeri și-l trase spre 
ea în timp ce-și afundă capul în pernă, și bărbatul îi sărută gâtul 
arcuit, iar tremuratul slab deveni o succesiune de tremurături 
până la orgasm, „Doamne, ce bine e, trecuse prea mult timp”, și 
simţi valul de umezeală sub ea, iar Nate continua să se miște și 
senzaţia era minunată, și Hannah deschise ochii, își puse 
degetele pe buzele lui și le trase spre ea, și-l sărută în vreme ce 
el se mișca întruna, „Să nu te oprești tocmai acum”, și femeia 
nu voia ca el să se oprească. 

Nate se gândi că Hannah avea o altă notă decât Dominika, 
oarecum mai puţin primară - Hannah era un topaz cu tonuri de 
miere, pe când Dominika era un safir cu adâncuri infinite; tăcuta 
Hannah vibra, pe când vocala Dominika se cutremura, iar 
cârlionţii blonzi arătau altfel pe pernă decât buclele castanii - 
avea să înnebunească dacă mai gândea așa. După aceea simţi 
floarea fierbinte și umedă a orgasmului lui Hannah, diferit faţă 
de... - „Taci naibii!” - și femeia își apăsă gura peste a lui și-l 
strânse mai puternic, dar în tăcere, și se sărutară iarăși, cu o 
intimitate mai tandră decât în urmă cu 20 de minute, amanți 
acum, și Nate rămase întins pe pata umedă de pe cuvertura 
albă cu albastru, în timp ce moțăiau unul în brațele celuilalt. 

Era tot întuneric și razele felinarelor stradale pătrundeau 
pieziș pe fereastră când Hannah se sculă și aduse două pahare 
cu apă. Nate o privi cum traversă încăperea semiîntunecată, 
până la chiuvetă, apoi revenind, și nu se putu opri să nu 
remarce că era mai scundă și că avea fesele mai plate, și 
picioarele mai slabe și sfârcurile de pe sânii mici mai întunecate, 
iar între picioare avea un puf blond - „Oprește-te naibii, în niciun 
caz nu trebuie să ţi le imaginezi una lângă alta”. Ea îl văzu 
privind-o și puse jos paharele cu apă și o luară de la capăt, iar 
Hannah vibră și de data asta gemu încet numele lui cu o voce 
tremurândă și amândoi se prăbușiră, adormind în cele din urmă 
pe pata umedă și mult lăţită de pe cuvertură. 

Când cerul începu să se lumineze prin fereastra cu zăbrele - 
Hannah șopti în urechea bărbatului că, pentru mahomedani, 
deosebirea dintre noapte și zi este momentul în care poţi să 
deosebești un fir negru de unul alb - ea își puse bărbia pe 
pieptul lui și-l privi. Ochelarii ei erau puţin strâmbi. Prin păr 
parcă-i trecuseră paletele unui mixer, iar șuvițele răzlețe 
reflectau lumina care începuse să crească în cameră. Nate îi 
putea distinge acum irisurile verzi - aceea era pentru el 
deosebirea dintre noapte și zi. Hannah continuă să-l privească 
fix. 

— O să am grijă de ea, rosti femeia încet. 

Nate îi privi ochii. 

— O iubești, nu-i așa? urmă Hannah. Pe DIVA... Vreau să zic 
pe Dominika. 

Nate nu-și clinti capul. 

— Nu-mi pot imagina cum e, urmă ea. Să fii îngrijorat. Să nu 
știi ce se-ntâmplă. 

Bărbatul nu știa ce să-i răspundă. Ea tăcu câteva secunde. 

— Mă bucur că am făcut asta, spuse după aceea zâmbind. Mă 
bucur că te cunosc. Și n-o să las să i se întâmple nimic. 

Nate simţi cum în adâncul lui crescu un val de afecţiune 
pentru ea, înlocuind pentru o clipă remușcările ce-i blocau 
gâtlejul. 

Hannah se ridică și se aplecă pentru a-l săruta, însă el țâșni în 
sus de pe pernă și o prinse de umeri. 

— Ce faci? zise femeia, privindu-l cu ochi mari. 

— Ce avem azi? întrebă Nate cu chip alarmat. 

— La ora zece, întâlnire cu Benford pentru trecerea în revistă 
a instruirii. Ce-ai păţit? 

— la vino-ncoace. 

O trase din pat și o purtă de-a curmezișul încăperii spre 
cuierul cu oglindă de lângă ușă. O împinse în fața oglinzii și-i 
răsuci maxilarul într-o parte. 

— E prea cald ca să porţi o bluză pe gât? o întrebă. 

— Fir-ar a naibii, murmură Hannah, observând o vânătaie de 
pe gâtul ei care avea forma aproximativă a Republicii România. 
e 

Relaţia dintre ei încărca aerul ca o furtună care se adună 
deasupra unui lan de grâu nemișcat, momentul acela cu un 
huruit gros și prelung dinaintea potopului când lăcustele de pe 

firele de iarbă nu mai ţârâie. Zilele lor împreună se apropiau de 
sfârșit, ceea ce dăduse naștere unei urgenţe palpabile. Acum 
petreceau zile nervoase, în numărătoare inversă, trecând în 
revistă dosarele, studiind fotografiile, stând împreună la lecţiile 
de limbă rusă de primă necesitate, organizate în grabă, astfel 
încât Hannah să poată descifra măcar inscripţiile rutiere. 
Trucurile amanţilor erau pripite și ridicole, dar pur și simplu nu 
se puteau abţine: spionii din ei refuzau să se uite la ceasurile de 
pe perete, în mod premeditat nu stăteau la aceeași masă în 
cantină, fluturau teatral din braţ când plecau din Cartierul 
General și se îndreptau spre mașinile pe care le lăsaseră în 
capetele opuse ale parcării West Lot. Vibrau în anticiparea 
amurgului și a momentului când ușa din faţă se deschidea, în 
anticiparea plăcerii de care îi despărțea o eternitate - de fapt, 
cam 12 ore. Se împerecheau ca iepurii în toate locurile din 
apartamentele lor - bucătărie, living, debarale, pervazuri de 
ferestre - și stăteau de vorbă până în zori, când unul dintre ei 
trebuia să plece; simțeau de parcă s-ar fi cunoscut unul pe 
celălalt de o veșnicie, iar secretele pe care le împărtășeau îi 
uneau. Nate îi dădu un cadou sentimental - o brățară bleu 
împletită, pe care Hannah o băgă în apă fierbinte, ca să se 
strângă perfect pe încheietură. 

El nu vorbi despre asta, dar Hannah știa instinctiv ce însemna 
Dominika pentru Nate și decise ca, într-un fel, să fie ofițer de 
caz pentru ambii. Misiunea ei era s-o protejeze și s-o susțină pe 
DIVA în Moscova. Avea să facă asta cu fiecare fărâmă a vieţii ei. 
Avea de asemenea să-l adore pe Nate atât de mult și atât de 
profund pe cât putea. Ştia că nu avea niciun motiv pentru care 
să se aștepte la un happy-end ca-n basme. Deocamdată însă 
savura atât provocarea uriașă de a opera în Moscova, cât și 
suferinţa dulce a iubirii pentru Nathaniel Nash. 

lubirea lui Hannah Archer îl afectă pe Nate într-un fel la care 
nici nu se aștepta și pe care nici nu-l putea explica în mod 
adecvat. Dominika însemna viaţa lui, indiferent dacă era sau nu 
o agentă CIA; pasiunea ei, curajul și determinarea în toate 
privinţele îl subjugau. Dar, așa cum explicase elegant Forsyth 
de-a lungul anilor, și mai puţin elegant Gable, viitorul lor urma 
să fie o serie de tuneluri lungi și întunecate din care trenul ieșea 
periodic la lumina soarelui înainte de a se afunda în alt tunel. Și 
mai ameninţător, Gable avertiza că relaţia lor reprezenta un 

pericol pentru securitatea Dominikăi, atât din punct de vedere 
emoţional, cât și practic. Dominika ignora acest pericol, dar 
Nate nu era la fel de sigur. lubirea lui o putea ucide. 

El nu știa ce să creadă și începu să se întrebe cum ar fi fost 
viaţa trăită alături de Hannah, o colegă ofițer de caz. Cupluri de 
felul acesta - perechi ce lucrau în CIA - acționau împreună și se 
acopereau reciproc. Nate se scutură din tot corpul, aidoma unui 
câine. Viaţa fără Dominika era inimaginabilă. Un traseu de 
detectare a filajului cu Hannah ar fi fost ca și cum la clape ar fi 
cântat doi Beethoven. În minte îi reveni profilul de Partenon al 
Dominikăi în luminile Parcului Prater, care se metamorfoză apoi 
în degetele răcoroase ale lui Hannah trecând prin ciuful ei de 
păr în timp ce râdea. „lisuse!” 

Furtuna izbucni în ziua în care Hannah era ocupată cu 
analizele medicale dinaintea primirii misiunii. „Un medic își 
poate da seama oare dacă o femeie a făcut dragoste în noaptea 
trecută pe o măsută pentru cafea?” Benford îi ceruse lui Nate să 
ia prânzul împreună în sala de mese a executivilor (SME), la 
nivelul șapte din Cartierul General, un spațiu lung și îngust cu 
vedere panoramică peste Potomac, frecventat în principal de 
avocaţi de grad superior din Agenţie, de specialiști în relaţiile cu 
Congresul și de membri ambiţioși ai personalului cu cravatele 
pătate de sos Caesar. Benford - cunoscut, temut și disprețuit - 
trecu pe lângă feţele albe de masă și clinchetele de pahare, 
ignorând tentativele de salut ale altor meseni, și se îndreptă 
spre o măsuţă aflată în capătul îndepărtat al încăperii. Nate 
simţi ochi aţintiţi asupra sa când merse în urma lui și-și aminti 
mai vechiul raport al Dominikăi despre prânzul ei într-un salon 
privat din Centru. Dominika... În Moscova era aproape miezul 
nopţii. „Somn ușor”. 

Benford refuză meniul cu un gest scurt din mână și-i ceru 
chelnerului să aducă două boluri cu crab bisque, după care se 
întoarse către Nate și-i spuse fără să se scuze că supa cremă de 
crab cu creveţi din SME era excelentă. 

— Trebuie să fie cu adevărat excelentă, zise Nate. 

Benford rupse o chiflă între degete și începu să mănânce 
pâine goală. 

— Unele lucruri, spuse el, supa chowder, bisque, operaţiunile 
din zone interzise trebuie pregătite perfect, altfel mai bine nu le 
faci deloc. Aici s-ar putea include și chili con carne. 

— Sunt de acord cu tine, Simon, spuse Nate jucând rolul 
rafinatului ironic, inclusiv chi/i. 

— Atunci de ce te culci cu Hannah Archer în ajunul plecării ei 
la Moscova unde va prelua sarcini de coordonare pentru DIVA, 
pe care tot tu o regulezi? Benford rupse altă bucată de pâine. 
Crezi că ăsta-i modul de a prepara o bisque corespunzătoare? 

Chelnerul sosi și așeză în faţa fiecăruia câte un castronaș cu 
supă cremă groasă și cremoasă. Nate duse o lingură la gură cu 
o mână tremurândă. Nu simți niciun gust; lăsă lingura jos. 

— N-o să-ncerc să mă scuz, rosti el. Cu Dominika a fost 
racolarea, cu Hannah a fost instruirea - faptul că am lucrat atât 
de aproape. 

Benford sorbi zgomotos din bisque. 

— Şi tu ai vrut să le sprijini pe amândouă? 

Nate plecă fruntea, inspiră adânc și începu să-i vorbească lui 
Benford, care se concentra asupra supei, dar îi asculta fiecare 
cuvinţel. Îi povesti despre conflictul lui intern pe care i-l provoca 
dragostea pentru Dominika, despre discuţiile purtate cu Forsyth 
și Gable, despre ambuscada de coșmar din Viena și urmările ei. 
Revenit acum în Washington, ca mentor al lui Hannah în timpul 
instruirii Opl, se întâmplase ceea ce se întâmplase. Benford se 
întinse și-i luă supa, punându-i în faţă castronașul său gol. 
Continuă apoi să mănânce bisque și Nate îi povesti despre 
gândurile lui negre, despre gândurile lui rușinoase, despre 
contemplarea vieţii alături de Dominika sau de Hannah. 

Benford își șterse bărbia cu un șervet și se lăsă pe spate. 

— Nash, rosti el, ești destul de dus cu capul, totuși am 
empatie față de tine. 

— Ție nu ţi s-a întâmplat niciodată așa ceva. 

— Dă-mi voie să continui munca sisifică de extindere a 
vocabularului tău. Manifești empatie față de cineva când ai 
trecut prin aceleași stări; manifești doar înţelegere când n-ai 
trecut. 

— Tu? se miră Nate. 

— Nu te aștepta din partea mea să-ţi relatez o povestioară 
smiorcăită, care să se termine cu o morală jalnică. Ceea ce 
vreau să auzi este că ai fi fost îndepărtat din serviciu de mult 
dacă nu i-ai fi coordonat competent pe MARBLE și DIVA, doi 
agenţi de clasă, și acum pe LYRIC, care este enorm de 
important, și pentru motivul că ești un ofițer excelent în 

chestiunile pe care le gândești cu creierul, și nu cu alt organ. 
Forsyth și Gable te-au susţinut și te sustin continuu, totuși 
bacanala asta trebuie să ia sfârșit. 

Benford se împinse în marginea tăbliei, îndepărtându-se de 
masă. 

— A fost un prânz foarte plăcut. Vreau ca acum să te duci și 
să te gândești la asta, după care să te-ntorci și să-mi spui ce 
vrei să faci. Unicele mele cerințe sunt să n-o distrugi pe DIVA ca 
agentă și nici să nu-i frângi inima lui Hannah în ajunul numirii ei 
în post. Nenorocitul ăla de SSt din Moscova o va face el însuși în 
scurt timp. 


SUPA DE CRAB BISQUE A LUI BENFORD 


Căliți ceapă și morcovi tocate mărunt, până se 
înmoaie. Separat, amestecați unt și făină, pentru a 
face un rântaș ușor, apoi adăugați supă concentrată 
de pui și bateti, pentru a obține un sos velouté. 
Adăugați ceapa și morcovii și lăsați la foc mic. 
Incorporați smântână, sherry, zeamă de lămâie, sos 
Worcestershire, piper cayenne, sare, piper negru și 
carne de crab mărunțită. Garnisiţi cu smântână și 
arpagic. 

19. 


Cadranul cu tritiu al ceasului pe care-l purta Hannah arăta 
cinci minute după miezul nopţii. Fusese pe străzile Moscovei de 
13 ore și-și mobiliza rezervele tot mai slabe, în timp ce mesteca 
un baton energetic. Se afla în parc, în punctul stabilit pentru 
încărcarea ultimului senzor. Lumina verii ţinea până târziu în 
Moscova - la apogeul solstițiului, nu exista niciodată întuneric 
deplin. Hannah efectuase un traseu complicat de detectare a 
filajului; TDF-ul fusese planificat meticulos, până la ultima 
cotitură și ultimul minuţel. SSt Throckmorton privise tot timpul 
peste umărul ei, cu nasul lui ca un nap porcesc la doar câţiva 
centimetri de urechea femeii, și nu rostise niciun cuvânt când ea 
terminase de întocmit planul în Staţie. 

Nate avusese dreptate - în clipa în care ieșise pe stradă, într- 
un aparent și ostentativ tur al magazinelor, cu rucsacul pe un 
umăr, simţurile i se aprinseseră și mersese sigură pe ea. Își 
făcuse bine tema de acasă; cunoștea străzile Moscovei ca și 
cum ar fi locuit acolo de ani buni. Avusese impresia că fusese 
urmărită în prima oră după ce părăsise ambasada, dar timpul și 
distanţele îndepărtaseră succesiv „posibilul” filaj. O buclă spre 
nord, dincolo de șoseaua de centură în micuța și drăgălașa ei 
Skoda fabricată de cehi - izul de mașină nouă era net superior 
celui de anșoa - se termină printr-un viraj spre vest și o serie de 
mișcări provocatoare  premeditate, care culminaseră prin 
ascunderea mașinii în uriașa parcare subterană de sub mallul 
comercial Vremena Goda. Parcarea în subteran fusese o 
precauţie: semnalul oricărui transmiţător plasat de către FSB pe 
mașina ei n-ar fi razbit pe stradă de sub clădire. Ea nu văzuse 
niciun semn perceptibil de filaj: nici pietoni alergând, nici priviri 
ferite în grabă, nici motoare ambalate, nici portiere trântindu-se 
repede, nicio senzație de apăsare din lateral, din spate sau din 
faţă. Nu poţi fi niciodată sigur sută la sută - atunci instinctele și 
sângele rece preiau conducerea - dar odată cu apropierea 
amurgului, Hannah Archer simțea strada și știa că era „curată”. 

Stătea în crepusculul parcului, rezemată de trunchiul unui 
copac, cu părul blond vârât sub gluga unei jachete ușoare din 

nailon, ţinând rucsacul între picioare. Purta jeanși negri, o 
bustieră antitranspiraţie pe sub jachetă și pantofi cu talpă 
moale. În afară de rucsac, nu avea multe asupra ei: o busolă, o 
lanternă tactică de cinci centimetri cu lentile roșii, o unealtă 
mică multifuncţională și hârleţul lui Hearsey. Jacheta neagră 
avea cealaltă faţă bleu și îi modifica ușor profilul. Noaptea de 
vară era răcoroasă. O durea tot corpul, picioarele îi pulsau, 
lentilele ochelarilor îi aburiseră în jurul ramelor și văzu că 
mâinile îi tremurau de oboseală când desfăcu ambalajul ultimei 
jumătăţi din batonul energizant. Își simţea pielea lipicioasă din 
cap până-n picioare și ducea dorul unui duș. Mintea însă îi era 
limpede, creierul îi procesa totul, simţurile îi erau alerte. Acum 
era momentul să asculte. Parcul era complet nemișcat, absolut 
pustiu, într-o beznă totală. Aștepta scârțâitul fin al pantofilor 
ieftini, trosnetul scurt al unei intervenţii radio. Hannah făcea 
parte din noaptea rusă; era una dintre silfidele rusoaice care 
pluteau prin văzduh, era... „De ce nu te zbengui prin parc, 
atunci, împrăștiind pulbere de stele, idioato? Concentrează-te”. 

Își lipi din nou capul de trunchiul copacului și închise ochii. 
„Mi-a mai rămas o jumătate de sticlă de apă”, calculă ea. 
„Termin-o și du-te la situl pentru semnale. Am un grafic și ar 
trebui să mă întorc la mașină când mallul se deschide la...” 
Tresări brusc, se îndreptă și îndepărtă rapid rucsacul dintre 
picioarele ei, punându-l într-o parte. „Hristoase, stronţiu-90 și tu 
ţi l-ai lipit de uter; n-o să mai ai nevoie niciodată de lămpiţă de 
veghe”. Ideea că tocmai își iradiase vaginul o împinse să se 
gândească la Nate, apoi la femeia fără chip care avea să 
depindă de senzorii pe care îi căra ea în rucsac. Ei aveau să fie 
cordonul vital al DIVEI cu Agenţia. Își reaminti fulgerător imagini 
ale frumosului Nate, nud, în razele de lumină piezișe pătrunse în 
micul ei apartament din Washington. 

Ultimele zile petrecute cu Nate în Washington fuseseră stranii. 
El păruse îndepărtat și tulburat. Intuiţia ei de fată naturală 
simţea că bărbatul se lupta cu relaţia lor în raport cu Dominika 
Egorova, femeia pe care ea știa că o iubea Nate. Cu stăpânirea 
de sine a Noii Anglii, Hannah nu se impusese cu forța asupra lui, 
ceea ce fusese chiar păcat - plănuise să-l istovească în pat în 
fiecare noapte până când va pleca în Rusia. Ca să-și umple 
rezervorul, își spusese, deoarece se aștepta ca Moscova să fie o 
lungă perioadă secetoasă în materie de zbenguială în pat pentru 

o femeie nemăritată în ambasada SUA, unde se aplică strict 
regula non-fraternizării - diplomaţii americani nu puteau să se 
culce cu persoane non-NATO. 

În ultima lor noapte împreună în micul ei apartament, Hannah 
făcuse friptură la cuptor, Nate preparase salata și deschiseseră 
o sticlă de vin. Hannah aranjase masa cu o vază de flori, 
aprinsese o lumânare - cam siropos, totuși arăta frumos în 
apartamentul întunecat - apoi redusese volumul sonor la „How 
Low” cântată de Jose Gonzâlez - exact cum se simţea ea - în 
timp ce mâncau și se priveau. Fusese un eșec, fiindcă amândoi 
se simțeau inconfortabil - „să nu începi să-mi plângi” - și ea își 
pusese mâinile în poală, pentru ca bărbatul să nu le vadă 
tremurând. Disecarea în continuare a operaţiunilor din Moscova 
părea o stupizenie și era exclus să vorbească despre Dominika, 
iar discutarea relatiei lor părea crudă și inutilă. Hannah 
observase că Nate încerca să-și controleze emoțiile - ofiţerii de 
caz pot citi feţele - și se ridicase să-i toarne restul de vin care 
rămăsese în sticlă, iar el o cuprinsese cu braţul după mijloc, mai 
degrabă ca un frate mai mare decât ca un iubit. Femeia 
încercase să se desprindă, dar el o trăsese înapoi și o sărutase, 
apoi o sărutase din nou. Ca o idioată, ea continuase să stea cu 
sticla goală în mână, iar Nate i-o luase, o pusese jos și o 
împinsese cu spatele spre dormitor - „chiar așa, serios?” - iar ea 
se auzise repetându-i numele în beznă, iar și iar. 

Scutură din cap. „Haide”, își spuse. Se afla la marginea 
Parcului Gorki, o imensă zonă împădurită, care se întinde de-a 
lungul râului Moscova în okrugu/ administrativ central, la capătul 
de sus al unei pante ierboase ce se întindea de la copaci până la 
un șir lung de trepte ce suiau dinspre râu. Felinare cu globuri de 
sticlă erau distribuite la intervale regulate în lungul scării. Pe 
latura sudică a parcului, traficul asurzitor de pe TTK (Tret 
Transportnoie Kolţo), o autostradă supraterană cu opt benzi, 
ieșea dintr-un tunel și traversa podul Andreevski. Panta lui 
Hannah era vizibilă din vehicule de pe toate benzile, care 
circulau în ambele direcții, și exact acolo avea să îngroape al 
treilea senzor. Aflată într-o mașină, DIVA avea să aibă linie 
directă spre senzor pentru cele două secunde necesare și avea 
să poată, iniţia o rafală CARS nedetectabilă în timp ce șofa. In 
mod similar, un automobil al Staţiei putea să încarce și să 

recupereze mesaje pentru și de la DIVA în timp ce mergea pe 
TTK. 

Hannah mai privi o dată, apoi se lăsă în jos pe jumătate din 
lungimea pantei ierboase, în beznă, o ninja invizibilă în hainele 
ei negre. Ştia exact unde anume să îngroape senzorul pentru ca 
receptorul/transmiţătorul său să fie în bătaia electronică a 
autostrăzii, care la ora aceea era doar pe trei sferturi ticsită de 
mașini de mare viteză, autobuze ce lăsau în urmă nori de fum și 
camioane încărcate până la refuz. Hârlețul special al lui Hearsey 
tăie lin în iarbă și ea trase de brazda ierboasă, o ridică de parcă 
ar fi fost un scalp, scoase senzorul numărul trei din rucsac - 
„adio, blestematule, sper ca nu tocmai tu să fii cel care să mă 
procopsească cu o tumoare” - și-l așeză în cavitatea săpată. 
Puse deasupra brazda, o apăsă ferm, fixând-o - Hearsey îi 
explicase că ușoara lui convexitate va împiedica senzorul să se 
afunde vizibil în timp, pe măsură ce pământul se lăsa în jurul 
dispozitivului - și dintr-un pacheţel de mărimea unuia de zahăr 
presără un amestec de semințe granulare verzui împrejurul 
brazdei decupate, pentru a impulsiona creșterea ierbii. Prima 
ploaie avea să ducă la încolţirea ierbii - cercetată și dezvoltată 
de cercetătorii din Departamentul Agriculturii SUA pentru a se 
potrivi perfect cu pirul rus indigen din parc - care să camufleze 
total conturul acelui petic. 

Hannah urcă înapoi panta și se strecură printre copaci. 
Rămase nemișcată două minute, ascultând după scrâșnetul unui 
chibrit, o tuse înăbușită, nota muzicală aproape imperceptibilă a 
ochelarilor pentru vedere pe timp de noapte. Sau gâfâitul și 
schelălăitul înfundat al unui copoi. Tăcere. Asta era. O făcuse. 
Acum știa la ce se referise Janice prin „cercul perfect” al unei 
acţiuni operative. Își imagină faţa lui Benford când avea să-i 
primească telegrama care anunţa că „toate pachetele au fost 
amplasate”. Spera ca el să fie mulţumit; poate că avea să-l 
anunţe și pe Nate în Atena. Hannah spera ca și Nate să fie 
impresionat. El avea să înţeleagă ce simţea. Peste câteva luni 
urma să beneficieze de o permisie de o săptămână... poate în 
Atena? În mod inexplicabil, Hannah se gândi la familia ei și la 
cât de mândri i-ar fi fost părinţii dacă ar fi știut ce făcea fiica lor, 
cum ar fi scânteiat ochii mamei, cum ar fi surâs larg tata, cum 
ar fi bătut-o pe spate cei doi fraţi gălăgioși. Dar nu le putea 
spune nimic din toate astea, niciodată. 

Scutură din cap, alungându-și visul. Mai avea încă destule de 
făcut: un semnal pentru DIVA, să-și recupereze mașina, apoi să 
reapară la complexul ambasadei de parcă ar fi venit niţel mai 
târziu la muncă în dimineaţa aceea. Cele trei locuri în care 
Hannah amplasase senzorii în noaptea asta lungă - aflate în 
cartiere diferite și îndepărtate între ele, unde fuseseră îngropaţi 
cu iscusință în preajma unor artere rutiere cu trafic important - 
se găseau, iar asta era cel mai important, departe de orice 
instalaţii diplomatice occidentale (care erau, la rândul lor, 
înconjurate cu detectoare de transmisii electronice în rafală, ce 
puteau alerta FSB-ul că tocmai avusese loc un schimb CARS cu 
un agent). 

Depunerea cea mai importantă într-o cutie poștală oarbă - 
pachetul cu echipamentul CARS pentru DIVA - fusese prima 
acţiune operaţională, cu o săptămână în urmă. In noaptea 
aceea, TDF-ul lui Hannah durase nouă ore și fusese executat 
sub averse de ploaie însoţite de vânt puternic din est. Picăturile 
grele erau potopul de lacrimi al furiei impotente dinspre 
spectrele vechiului Birou Politic, care vedeau cum o femeie - 
blondă, americană, neînfricată - spiona în Moskva lor, numele 
străvechi, „orașul apelor negre și umflate”. Dacă Hannah ar fi 
știut că o priveau, ar fi fluturat din braţ spre ei și le-ar fi spus să 
stea calmi. 

Pachetul cu echipamentul pentru DIVA - livrat în districtul 
textil din sud-estul Moscovei - era îngropat într-un părculeț de 
sub podul autostrăzii care purta Volgogradskii Prospekt peste 
Liublinskaia Uliţa. După ce Hannah raportase la Cartierul 
General că ascunzătoarea fusese încărcată, locul a fost 
monitorizat timp de șapte zile prin sateliți, pentru a determina 
dacă în jurul parcului se desfășura vreo activitate neobișnuită, 
dacă apăruseră urme noi de roţi pe sol, dacă în apropiere fusese 
instalată vreo rulotă pentru întreţinere care nu-și găsea rostul. 
Sau dacă vreo echipă FSB avea să ţâșnească din adăposturi 
individuale camuflate perfect când Dominika trecea pe sub pod. 

Benford luă decizia finală, spre iritarea agitată a SSt 
Throckmorton.  Indreptându-și spre ea nasul  globoid, 
Throckmorton îi citise lui Hannah telegrama lui Benford, fără să-i 
îngăduie s-o citească ea însăși. Ascunzătoarea era sigură. 
Continuaţi. In seara asta cei trei senzori fuseseră amplasați. 
Continuaţi. Benford o instrui pe Hannah s-o anunţe pe DIVA: 

„am încărcat” - ultima dată când mai trebuiau să recurgă la 
semnale fizice. 

Oboseala îi afecta puţin vederea, însă Hannah merse încet pe 
jos spre nord-vest, către districtul Dorogomilovo, lângă 
apartamentul de stat al DIVEI de pe Kastanaevskaia Uliţa. Pe 
stradă nu era nimeni; bulevardul lat era pustiu. Utilizând un 
spray mic, Hannah împroașcă trei bare ale unui gard din fier din 
spatele adăpostului unei staţii de autobuz. Substanţa chimică 
respectivă era un sistem de marcare cu acţiune întârziată, pe 
scurt SMAI, incoloră și nedetectabilă, dar care peste câteva ore 
avea să reacționeze la ultravioletele din razele solare matinale, 
devenind ruginie în câteva minute, o dâră insesizabilă de 
vopsea pe bare, vizibilă doar pentru cineva care știa unde să se 
uite. Gardul și staţia de autobuz se aflau pe traseul DIVEI spre 
muncă și în fiecare dimineaţă și seară ea putea verifica dintr-o 
privire un semnal „am încărcat”. 

După două zile, senzorul numărul 2 a fost interogat automat 
de SASt Schindler, pe când se deplasa prin Moscova, aparent 
pentru a vizita diverse magazine de antichităţi. Schindler reveni 
în Staţie și cu o mână tremurândă - după-amiaza mirosea a gin 
- puse receptorul CARS pe biroul lui Hannah și se îndepărtă. 
Hannah conectă un cablu, ecranul computerului pâlpâi și apăru 
rafala mesajului DIVEI scris în engleză. 


MESAJUL 1. PACHET PRIMIT. ECHIPAMENT 
SATISFĂCĂTOR. PREȘED. INSISTĂ PT AFACERE IRAN. 
REZIDENT Z DIN WSHG VINE CURÂND, MOTIV 
NECUNOSCUT, ZVONURI VOLUNTAR AMERICAN NOU. 
INFO COMPARTIMENTATE ÎNSĂ ADJUNCT ȘTIE DETALII. 
REVIN. olga. 


Hannah notă că „Olga” fusese scris cu literă mică și urmat de 
un punct, adică detaliile prestabilite prin care DIVA anunţa că nu 
fusese silită să expedieze mesajul din beciurile închisorii Butîrka 
din nordul Moscovei, înconjurată de tehnicieni SVR, cu mâini 
unsuroase de salam apăsând-o ușor pe ceafă. „Totu-i bine, 
surioară”, se gândi ea. 

Nate îi spusese lui Hannah că DIVA alesese personal 
pseudonimul Olga pentru mesajele ei, inspirându-se de la Olga 
Prekrasna, Cea Frumoasă, de Kiev, războinica țarină medievală 

care distrusese o capitală inamică eliberând sute de vrăbii ce 
aveau piciorușele înfășurate în sforicele îmbibate cu sulf. În 
amurg, păsările se cuibăriseră prin tot orașul - sub streșini, în 
poduri, în grajduri și în clăi de fân - iar sulful mocnit luase foc 
într-un final și declanșase simultan sute de incendii, incinerând 
orașul. „Vrabia care aduce foc și distrugere”, se gândi Hannah. 
Olga Prekrasna, Cea Frumoasă. 
e 

Ziuganov, șeful Direcţiei KR, cobori cu liftul de la nivelul patru 
al sediului SVR din lasenevo mormăind în barbă. Tocmai îl 
informase pe director despre apariţia noii surse americane, 
identificată doar prin numele de cod pe care și-l atribuise singur, 
TRITON. Ziuganov pufnise: Triton, o salamandră. Primul raport al 
lui TRITON, care demasca racolarea de către CIA a unui rus, 
fusese ingenios și adânc ascuns la sfârșitul unui material 
informativ transmis de un ţărăânoi de agent dublu din Forțele 
Aeriene SUA, teribil de transparent. Era tot ce-i trebuia Direcţiei 
KR. Tânărul atașat din Caracas, care în urmă cu câteva luni 
fusese de acord să spioneze pentru americani împotriva propriei 
sale ţări, a fost rechemat la Moscova sub un pretext 
administrativ. 

Nu urmase niciun interogatoriu, cel puţin deocamdată. 
Ofiţerului i se repartizase un job banal și era ţinut sub 
observaţie - în trecut, ar fi fost împușcat în beciul Lubiankăi, în 
camera cu cârlige și rigole, al cărei perete îndepărtat era 
căptușit cu trunchiuri masive de pin pentru a împiedica 
ricoșeurile gloanțelor. Această sarcină administrativă era un 
Potiomkinskaia derevnia, un sat Potemkin, o fațadă falsă, 
concepută exclusiv în scopul protejării noii surse, TRITON. 
Ulterior, după trecerea câtorva luni, sentința avea să fie 
aplicată. Tânărul perebejcik, trădătorul, era deja mort și nici 
măcar n-avea habar. Nici CIA nu avea habar. 

Faptul că Direcţia KR putuse pune mâna pe un trădător cu 
asemenea iuţeală, cu asemenea eficientă nemiloasă, era o bilă 
albă pentru Ziuganov. Idiotul de director nu înțelegea efectele 
salutare ale existenței unei mașini de contrainformaţii 
omnisciente, care să plutească deasupra Serviciului: nimeni n- 
avea să cuteze să trădeze Centrul dacă Ziuganov era la 
conducere. Nu, acest politician devenit director n-avea să 
înţeleagă niciodată niuans, nuanţa Jocului, totuși exista cineva 

care o înțelegea, un fost ofiţer de informaţii, cineva infinit mai 
important decât directorul. Președintele Putin avea să înțeleagă. 

Ziuganov se afla într-o poziţie excelentă: îl cauterizase pe 
trădătorul din Caracas, lucra la afacerea nucleară cu lranul în 
numele președintelui, iar el și Zarubina aveau să-l coordoneze 
pe TRITON (care lucra cu certitudine în Casa Albă, NSE sau 
Langley). Avea să fie colosal. După aceea avea să urmeze 
protecţia generoasă a lui Putin. Viitorul era roz. In mod aproape 
universal, Zarubina era considerată viitoarea directoare SVR 
după întoarcerea de la Washington, prima femeie director din 
toate timpurile. lar cu Zarubina exista înţelegerea nerostită ca 
Ziuganov să urce în vârful ierarhiei în urma ei. Un parteneriat 
inedit: Croitoreasa și Călăul. 

Singurul prepeatstvie, impediment, în planurile lui de carieră 
îl reprezenta subordonata Egorova. Cu intuiţia unui anchetator, 
Ziuganov știa că Putin era interesat de ea, știa că ea putea fi o 
amenințare la adresa succesului său. Dominika nu fusese 
afectată deloc de eșecul cazului cu iranianul. Era relativ simplu: 
Ziuganov putea lăsa lucrurile să se deruleze pentru o vreme și 
să se încreadă în propriile lui abilităţi. Sau, ca alternativă, putea 
să aranjeze alt accident. A doua opţiune era infinit mai 
atrăgătoare, nu numai pentru că era maliţioasă și violentă, ci și 
pentru că Ziuganov făcuse recent o descoperire importantă. 

e 

Unica activitate cât de cât mondenă pe care și-o îngăduia 
mizantropul Ziuganov era vizita ocazională la Departamentul V 
din SVR, departamentul „afacerilor umede”, pentru a ţine 
legătura cu o mână de ofițeri pe care-i cunoscuse în anii 
petrecuți în Lubianka - ultimii supraviețuitori ai unui batalion de 
„misiuni speciale”, format din asasini și sabotori, dintr-o epocă 
mai fericită. Acasă se simțea marginalizat printre profesioniștii 
aceștia sobri și inexpresivi, dintre care unii se apropiau de 
pragul pensionării, pe când alţii erau mai tineri și încercau să se 
afirme. În tot cazul, de ei era mai apropiat decât pe noul lot de 
diletanţi SVR din Sediul Central, care vorbeau engleza și știau 
cum să comande vinuri în restaurante. Nu, „băieţii umezi” erau 
oamenii lui. 

Ziuganov stătea în recepţia Departamentului V, când o femeie 
s-a apropiat de el, a rămas în poziţie de drepţi, cu călcâiele 
lipite, și l-a întrebat în șoaptă dacă puteau vorbi. Era de înălţime 

mijlocie, de vreo 40 de ani, păr scurt, vopsit blond, corp îndesat, 
fără să fie supraponderal, cu umeri masculini. Nasul lat și turtit 
se termina deasupra gurii ce semăna cu o despicătură de cuţit și 
a bărbiei foarte hotărâte. În mod normal, Ziuganov n-ar fi avut 
chef să vorbească cu cineva care solicita atât de clar favoruri, 
dar îi atraseră atenţia ochii cenușii din spatele ochelarilor cu 
rame din metal, ochi de un cenușiu atât de pur, încât păreau 
artificiali. Erau congestionaţi și susțineau privirea lui fără să 
clipească. Un detector primordial din străfundul creierului său 
începu să pâlpâie, un sociopat care simţea un suflet-pereche. 

Femeia era îmbrăcată într-o rochie de bumbac ieftină, cu 
mâneci lungi, tot cenușie, încheiată la gât. Brațele prea lungi 
ieșeau din mâneci. Nişte proeminențe nedeslușite sugerau fie 
niște sâni substanţiali, fie burete îndesat pe dedesubt. Mâinile 
nervoase pipăiau întruna cusăturile laterale ale rochiei și 
Ziuganov observă că degetele erau pătate în galben. 

— Ce-i? scuipă el. 

Observă că femeia nu tresărise, ci continua să-l privească. 

— Aș vrea să lucrez pentru dumneata, spuse femeia tot în 
șoaptă. 

— Imposibil. Cum poţi să ceri așa ceva? Selecţia în Direcţia KR 
este foarte competitivă. 

Își întoarse privirea de la ea, anunțând că terminase 
conversaţia. Femeia nu se clinti. 

— Nu mă refer la Direcţia KR, zise ea. Dincolo. 

Tocmai când Ziuganov flutură din mână, concediind-o, își făcu 
apariția șeful Departamentului V, iar femeia, după ce-i aruncă 
altă privire lupească, se întoarse și părăsi recepţia. 

Șeful Departamentului V nu-l agrea pe Ziuganov, nu-i plăcea 
când îi vizita departamentul, nu-i plăcea trolul mic și găunos și 
nici reputaţia lui viermăânoasă. El era un reformator, un carierist, 
nu un vechi palaci, un călău. 

— De ce vorbeai cu Eva? întrebă șeful. 

— Nu vorbeam cu ea, răspunse Ziuganov. 

— Atunci ascultă-mi sfatul și ţine-te departe de ea. 

— Cine este? 

Șeful umplu un pahar cu ceai fierbinte dintr-un samovar care 
șuiera pe o măsuţă laterală, întrebându-se cum să descrie o 
bestie unei alte bestii. 

— Evdochia Buchina, prietenii îi zic Eva - dacă are vreun 
prieten - a început în calitate de caporal în St. Petersburg, a fost 
transferată la Moscova, apoi a căpătat o funcţie administrativă 
aici, în Departamentul V. Departamentul meu. A trecut un an și 
încerc să scap de ea de când a sosit. 

Ziuganov se strădui să nu pară interesat. 

— Ce-i în neregulă cu ea? 

— Nu mare lucru, răspunse șeful. Sancţionată disciplinar 
pentru agresiuni la locul de muncă. Transferată pentru abuzare 
de deţinuţi. 

Urechile lui Ziuganov se ciuliră. 

— Cum adică „abuzare de deținuți”? 

— Adică au fost omorâţi în bătaie în celulele lor. Unul în St. 
Petersburg, unul în Moscova. 

— Accidente se mai întâmplă, comentă Ziuganov. 

Șeful ridică din umeri. 

— Vrei s-o transferi? Minunat! O să-ți transmit dosarul ei 
personal. Nu cunosc nici jumătate din termenii folosiți în profilul 
ei medical. 

Ziuganov fusese rezervat. Eva spusese că dorea să lucreze 
„dincolo”. El se întrebă acum dacă nu era posibil să fi descoperit 
o persoană specială. Dosarul ei abunda în cuvinte interesante, 
iar pe unele a trebuit să le caute în dicţionar: Androgină. 
Pansexuală. Schizotipală. 

Un interviu personal avut cu Eva nu a fost concluziv: ea a 
răspuns monosilabic, a clătinat din cap și a mormăit. Însă ochii 
aceia de culoarea cimentului ud nu au părăsit nicio clipă faţa lui 
Ziuganov. Urmându-și instinctele, el o luă într-o seară la 
închisoarea Butîrka, pentru a asista la interogarea unui activist 
întemnițat, membru al grupului de spectacole artistice politice 
Voina, care, în cursul unei demonstraţii stradale de protest 
împotriva politicii lui Vladimir Putin, aruncase o cutie cu vopsea 
verde pe un ofițer SVR sub acoperire. Spre ghinionul tânărului 
rocker, acest caz fusese transferat automat la Departamentul 
pentru Protecția Sistemului Constituţional, ceea ce însemna, în 
esenţă, că avea să-i dea socoteală lui Alexei Ziuganov și, într-o 
apariţie de debut, Evdochiei Buchina. 

Femeia îi rupse șase degete, îi dislocă umărul stâng, îi zdrobi 
metatarsienele piciorului drept și-i fractură procesul condilian al 
mandibulei, totul înainte de miezul nopţii. Ziuganov privi, 

fascinat, cum lucra Eva, metodic, iute, răbdător, grațios, 
puternic, cu respirație egală, aruncându-i priviri, dulăul căutând 
aprobare, cu ochelarii de învăţătoare scânteind sub plafoniere. 
Era ca și cum ar fi stat în cabinetul de muzică al lui Brahms și l- 
ar fi urmărit compunând. Ziuganov își găsise izvergul, Belialuli€, 
monstrul. 

Să-i facă rău Egorovei. Să taie aripile Vrabiei. Ziuganov 
înmagazină această idee în creierului său sec. Nu, pentru 
moment, el decise să blocheze accesul Egorovei la informații 
privind afacerea cu Iranul, să compartimenteze dosarele KR 
relevante astfel ca ea să nu se strecoare, să-i fure atuurile și să 
intervină. În plus, trebuia s-o încarce cu muncă inutilă; avea 
nevoie de o otv/ekaiușcii manevr, o distragere, o pistă falsă. 

În dimineaţa următoare, norocul îi surâse. 

Hirsutul Evgheni îi înmână o telegramă nouă de la rezidenta 
Zarubina din Washington, care anunţa cea mai recentă întâlnire 
nocturnă cu maiorul Thorstad din Forţele Aeriene americane. Și 
de data aceasta, la sfârșitul informaţiilor de doi bani ale 
agentului dublu se afla ascuns un alt raport-bombă de la 
TRITON: 15 cadre. Salamandra anonimă fotografiase trei 
telegrame ce detaliau un schimb între Cartierul General CIA și 
Staţia CIA din Atena despre o sursă de informații cu numele de 
cod LYRIC, care recent avusese un debriefing despre 
operaţiunile agenţiei de informaţii militare externe a Rusiei 
(GRU) pentru obţinerea de tehnologie militară americană. 
Sprâncenele lui Ziuganov se arcuiră. Potrivit sintezei, 
informaţiile transmise la CIA proveneau în mod cert de la o 
persoană importantă din GRU, o sursă cu acces direct. 

„Pust. Asta e. Alt spion de depistat”, se gândi el, „altă gălușcă 
de înhăţat”. Se părea că în ultima vreme americanii erau 
neobosiți în racolarea de ruși. lar dintr-o singură lovitură, 
TRITON avea să le neutralizeze câștigurile. Privi telegrama 
Zarubinei și căzu pe gânduri. LYRIC trebuia să fie o persoană 
aflată în serviciu activ în Moscova, care ocupa o poziţie 
importantă, cu acces constant și solid, nu un funcţionar 
repartizat în vreo ambasadă. Faptul că debriefingul se petrecuse 


16 persoană foarte rea. Cuvântul apare în ebraică în Psalmul 18, 4, paralel cu cuvântul 
„moarte” și de aceea este tradus „pieire”. Pentru a reda expresiile ce conţin termenul 
„Belial”, traducerile moderne folosesc cuvinte ca „josnic”, „fără Dumnezeu”, 
„urâciune”. (n. tr.). 

în Atena avea o importanţă secundară, decise el. Grecia era o 
destinaţie de vacanţă estivală populară și deloc scumpă pentru 
rușii ahtiaţi după soare. Probabil că trădătorul ofițer GRU 
plecase în vacanţă cu familia, contactase acolo CIA, fusese 
chestionat și plătit, apoi își încheiase concediul și probabil că 
revenise deja în Moscova. Ar fi fost vorba despre vânarea 
directă a unei cârtițe chiar aici, în capitală, o chestiune de 
verificare a concediilor militarilor și a bazelor de date cu călătorii 
internaţionale. Aveau să fie triaţi o mână de probabili candidaţi 
GRU, avea să urmeze o serie de interogatorii și predate! svinia, 
porcul de trădător, avea să fie depistat. 

Alte interogatorii. Ziuganov își umezi buzele cu vârful limbii; 
căpătase un trefin!” pentru cornee de la unitatea oftalmologică 
SVR, pe care dorea să-l încerce pe cineva. Apoi îi sosi ideea: 
putea să folosească Grecia ca pretext pentru a o trimite pe 
Egorova la Atena, într-o „inspecţie de contrainformaţii”, să-i 
chestioneze pe ofiţerii din rezidentura și ambasadă. Dominika și- 
ar fi tocit pantofii acolo timp de două săptămâni într-o vânătoare 
inutilă, timp în care el ar fi demascat cârtița din Moscova. 

Își privi încruntat adjunctul, care-l fixa la rândul său din cadrul 
ușii. Îi dădu instrucţiuni. Să-i spună căpitanului Egorova că în 
Grecia exista o pistă de contraspionaj. Să nu amintească de 
Zarubina sau de raportul lui TRITON despre LYRIC. Ea trebuia să 
plece la Atena și să chestioneze discret personalul din SVR, GRU 
și ambasadă și să depisteze dacă era ceva ieșit din comun sau 
anormal; nu trebuia să se întoarcă până nu-i chestionase pe toți, 
peste două săptămâni sau mai mult. 

— Să-i chestioneze pe toţi? repetă Evgheni. Pe ce bază? Cum 
să explicăm rezidenturii din Atena? 

Își cunoştea bine șeful; nu trebuia să insiste prea mult. 
Oricum, Egorova avea să fie foarte ocupată. 

— Spune că-i o inspecţie de rutină. Spune că toţi trebuie s-o 
facă, răspunse Ziuganov. Acum dispari. Și fă-mi legătura cu 
Zarubina pe linia securizată. 

e 

Evgheni Pletnev privi peste birou către căpitanul Egorova și 
primul lui gând a fost că în viaţa lui nu văzuse ochi atât de 
albaștri, apoi estimă greutatea și senzaţia sânilor ei sub bluza 


17 Dispozitiv circular de tăiere, folosit în transplantul de cornee, care se plasează pe 
cornee pentru a o tăia sub forma unui disc. (n. red.). 

aceea, după care, transportat, se imagină cu ea în pat. Se 
scărpină sub braţ. Îi transmisese instrucţiunile colonelului 
Ziuganov în biroul ei din Direcţia KR, în timp ce femeia îl asculta 
inexpresiv. El o privi cu atenţie, curios - Egorova era deja un 
membru legendar al Serviciului. Evgheni era singurul ofițer din 
Direcţia KR, cu excepţia lui Ziuganov, care avea acces la toate 
activităţile departamentului, iar în ierarhia bătută în cuie a SVR- 
ului nu-l avea ca superior decât pe Ziuganov. Totuși faima 
Egorovei îl intriga: îi adulmeca influenţa, îi evalua detașarea 
nepăsătoare. Astăzi era îmbrăcată într-un taior închis la culoare, 
cu o bluză albastră-deschis, părul strâns în coc, și nu purta nicio 
bijuterie, doar un ceas micuţ cu o curea îngustă din catifea. 
Ochii ei albaștri îl fixau ca și cum l-ar fi citit. Mâinile graţioase se 
odihneau pe mapa de birou din piele. Trăsăturile ei clasice erau 
senine. Părea diferita; bărbatul nu știa la ce să se aștepte. 
Evgheni era obișnuit cu explozii înveninate din partea unor 
sociopaţi invidioși. 

— Mulţumesc, Evgheni, spuse Dominika, o să mă pregătesc 
pentru plecare. 

Ca o ironie a sorții, Ziuganov credea că o izola, dar tocmai îi 
oferise o fereastră de două săptămâni ca să se întâlnească cu 
CIA - și să-l revadă pe Nate. Nu și-ar fi putut imagina că vor fi 
din nou împreună atât de curând după Viena. incepu să 
întocmească mental mesajul CARS pe care avea să-l expedieze 
în seara asta. 

O oportunitate de aur. Se uită la haloul galben-murdar din 
jurul capului lui Evgheni, a cărui intensitate se întețea și pălea. 
Sicofantul lui Ziuganov era un lingușitor complotist, însă care 
avea informaţiile necesare ei. Și nu prea expert în femei, 
indiferent cât de mult ar fi visat cu ochii deschişi la fuste. 
Dominika privi creatura aceasta stranie și se înfioră. 

Udranka stătea pe un fișet cu dosare, picior peste picior. 
Haide, fă-o - nu trebuie să-ți placă, trebuie doar s-o faci. 

e 

Evgheni Pletnev fusese recrutat în SVR după ce absolvise 
Universitatea din Moscova cu o diplomă banală în informatică, 
rezultatul patronajului unui unchi care era deputat în Duma de 
Stat, camera inferioară a Parlamentului Federației Ruse, și șeful 
Comisiei de susținere legislativă pentru lupta anticorupţie. Dar 
influența unchiului se oprise în faţa ușilor impunătoare din 

lasenevo și noul angajat - pe atunci avea 25 de ani - fusese 
trimis în sectorul administrativ al Serviciului: personal, logistică 
și suport. Nu trecuse mult până ce bărbatul hirsut să calculeze 
că avansarea putea fi obținută mai sigur prin evitarea 
directoratelor de operaţiuni, murdare și periculoase politic. 

Evgheni a petrecut în serviciul personalului plictisitorii ani 
obligatorii până când s-a eliberat un post de asistent 
administrativ în Direcţia KR, biroul tenebros care se ocupa de 
contrainformaţii și filajul cetăţenilor ruși peste hotare. În ciuda 
avertismentelor primite de la colegi, Evgheni a întrezărit o 
oportunitate și s-a înscris pentru acel post. Trei ani petrecuţi în 
secretariatul Direcţiei KR, timp în care a îmbunătăţit rețeaua 
arhaică de computere și a făcut curățenie prin fișiere, i-au atras 
atenția minusculului și oribilului șef al Direcţiei KR, Alexei 
Ziuganov, care i-a ordonat să-și mute obiectele personale, mai 
întâi în anticameră, apoi ca asociat de șef de cabinet, apoi ca 
aghiotant personal, pentru ca, de anul trecut, să devină 
adjunctul său. Evgheni știa că era foarte riscant - sinucigaș - ca 
măcar să se gândească să atârne de pulpana lui Ziuganov. Ciort 
poberi, să se alăture diavolului. Totuși Evgheni, în vârstă de 35 
de ani pe atunci, calculase că Ziuganov era puternic, de 
neînlocuit și într-atât de temut, încât se vorbea în șoaptă despre 
el. Ba încă, și mai bine, reputaţia înfricoșătoare a șefului său 
avea să se răsfrângă și asupra lui. 

— Postul acesta este delicat, îi spusese Ziuganov în prima zi a 
numirii lui Evgheni ca adjunct și-l privise pieziș, ca o broască 
țestoasă. Vei vedea tot ce văd eu, vei citi tot ce citesc eu. Vei 
avea acces la fișierele mele. Loialitatea și discreţia sunt 
imperative. Ti-am apreciat activitatea de când ai sosit în Direcţia 
KR, dar orice abateri de la aceste standarde vor duce la acţiuni 
disciplinare imediate. Cu alte cuvinte, eu personal te voi duce în 
beci și te voi lega de masă. Am fost destul de clar? 

Evgheni încuviinţase din cap și timp de un an lucrase câte 14 
ore pe zi. Era modelul eficienţei, un simbol al discreției. Incepu 
să anticipeze stările de spirit ale șefului său, începu să 
recunoască debutul zilelor negre, bezumiie, nebunia, și văzu 
cum vizitele în beciuri îi alungau proasta dispoziţie, cum fruntea 
i se însenina când revenea în birou purtând mirosul de cușcă de 
câine pe haine, în păr și în respiraţie. 

Vreme de șase luni, piticul sociopat rămase suspicios, dar în 
cele din urmă se obişnui cu obediența perfectă și servilă a lui 
Evgheni. In cele din urmă, Ziuganov decise că putea să acorde 
încredere tânărului hirsut - până la un punct. Singura fiinţă 
umană căreia îi acordase complet încrederea sa - singurul om 
care căpătase un astfel de acces - era mama lui. În tot cazul, 
Evgheni era adjunct de șef și aveau lucruri importante de făcut. 
Trebuiau să prindă o cârtiță. 


NAP PORCESC LA CUPTOR 


Amestecați smântână grasă, usturoi zdrobit, zeamă de 
lămâie, tarhon și brânză Gruyère rasă și condimentați. 
In compoziția aceasta adăugați felii groase de nap 
porcesc (topinambur) curățat de coajă. Turnati totul 
într-o caserolă. Deasupra presărați pesmet și brânză 
rasă, stropiți cu ulei de măsline și dați la cuptor la foc 
tare, până ce napul se înmoaie și crusta se rumenește. 

20. 


Era începutul remarcabilei,  periculoasei și  îndrăzneţei 
operaţiuni de racolare a Dominikăi - Nate și CIA și-ar fi ieșit din 
minţi dacă ar fi știut ce făcea - prin coruperea adjunctului 
șefului ei pentru a se infiltra în propriul departament SVR. Și 
dispunea de timp limitat pentru a face asta, înainte de a pleca 
spre Atena. Nicio operaţiune nu poate fi devansată, fiindcă ar 
însemna să riști o catastrofă, o eroare și demascarea. Ea nu 
avea însă alternativă. 

Dominika știa că trebuia să-l seducă pe Evgheni și să fure de 
la el secretele din propriul ei birou - Direcţia KR. Trebuia să afle 
despre progresele înregistrate de Ziuganov cu iranienii și despre 
faimoasa rezidentă Zarubina din Washington, care cocea ceva; 
poate că racolase o sursă din Washington, o persoană despre 
care CIA ar fi vrut să afle neapărat. La asta se adăuga 
investigația CI din Atena. Avea nevoie de detalii pentru Nate. 

Își înăbuși o reacţie de repulsie când se gândi la utilizarea 
trucurilor Școlii de Vrăbii asupra blănosului Evgheni - o 
întoarcere de coșmar într-un capitol al vieţii ei profesionale ce-i 
fusese impus cu sila. Auzea în minte avertismentul lui Gable, 
putea să vadă expresia de pe chipul lui Nate. 

Când nu era Vdranka, atunci Marta era cea care stătea la 
piciorul patului, aranjându-și părul și suflând fum spre tavan, 
spunându-i Dominikăi s-o facă odată, așa că-și înghiți nodul și 
strânse din dinti. 

La început, Evgheni o observase pe doamna căpitan Egorova 
doar când stătea în faţa biroului lui Ziuganov sau când mergea 
pe coridorul din Direcţia KR. Așa cum proceda și cu alte femei 
din birou, lui Evgheni îi plăcea să se deplaseze în lateral, ca s-o 
poată admira pe Dominika din profil, coborându-și privirea de la 
gâtul și bărbia elegante spre pieptul proeminent, apoi spre 
curba netedă a feselor și în final spre picioarele și gleznele 
perfect modelate. Dominika știa când se holba la ea micuța 
nevăstuică, deoarece floarea galbenă îi pulsa, dar nu se trădă în 
niciun fel. Evgheni nu-și dădu seama că, în următoarele zile, 
căpitanul Egorova începu să aranjeze tot mai multe întâlniri cu 

el: îi aducea o notă informativă pentru nivelul patru, stătea 
lângă el la masa de conferinţe, se ciocnea de el în cantină sau 
afară, pe terasa însorită în timpul prânzului, mergea printr-o 
coincidenţă norocoasă cu metroul nr. 6 de la lasenevo, apoi se 
transferau împreună pe linia nr. 3 în majoritatea serilor, Egorova 
până la staţia Park Pobedi, Evgheni mai departe spre Strogino. 

— Strogino, spuse Dominika într-o seară, ţinându-se de un 
mâner în vagonul de metrou care se legăna și care era aproape 
pustiu la ora aceea târzie. (Conversaţiile erau sigure.) Acolo 
locuia Korcinoi, continuă ea pe un ton nepăsător. 

Evgheni o privi și căscă ochii. Își umezi buzele cu vârful limbii. 

— Korcinoi... la? șopti el. 

Dominika îi privi licărul galben-canar din jurul capului și al 
umerilor. 

— E cale destul de lungă de la Strogino la podul ăla mizerabil 
din Estonia, zise ea posomorâtă. O cale lungă ca s-o parcurgi 
pentru a-i plăti trădarea. 

O durea fizic să vorbească în felul acela despre Korcinoi, să-i 
dezonoreze memoria. Își înăbuși furia din gâtlej. Evgheni se 
aplecă spre ea. 

— Am auzit despre caz. Există un dosar vechi, incomplet, 
redactat. Tu știi cazul dinăuntru. A; fost acolo la schimb. O să-mi 
povestești cândva? 

— Kremlinul a fost foarte mulţumit, zise Dominika și ridică din 
umeri. Am fost capabilă să obţin informaţia care l-a demascat pe 
Korcinoi. Președintele m-a felicitat călduros, totuși e cam 
stânjenitor. 

— Am auzit poveștile, încuviinţă Evgheni. Președintele te 
place, ești zo/otoi, fata de aur. O studie cu multă atenţie. Ai în 
mod clar o poziţie foarte bună. 

Dominika îi surâse. 

— Am ajuns la staţia mea, zise și se duse în fața ușilor. Ne 
vedem mâine la serviciu. 

Evgheni privi în urma ei prin panourile din sticlă. 

Își făcură obiceiul ca în majoritatea serilor să stea de vorbă în 
anonimatul relativ al vagonului de metrou. Cu Evgheni nu te 
puteai gândi la camaraderie, la dezvoltarea vreunui soi de 
prietenie. Egorova era ursulețul de pluș din vitrină pe care el ar 
fi vrut să-l smotocească și gândurile bituminoase ale bărbatului 
se întindeau de la tălpile ei moi, acoperite de linii, până la gura 

destul de severă, pe care ar fi vrut s-o audă cerșindu-i iubirea 
sau așa ceva. Evgheni îi era loial lui Ziuganov și știa că Egorova 
nu trebuia să cunoască secretele Direcţiei KR, totuși visurile lui 
de a fi cu ea în pat nu intrau în conflict cu asta. În plus, el dorea 
să afle povestea trădătorului Korcinoi și a femeii care-l 
demascase. Trebuia să afle despre legătura ei cu Putin. Era ceva 
irezistibil. Era ca o viespe ce zboară bâzâind deasupra unei 
farfurioare cu apă îndulcită. 

— Cum e președintele? o întrebă el într-o seară, în metrou. 

— Tot ce-ai auzit e adevărat, răspunse Dominika enigmatic. 
Am ajuns la stația mea. 

Işi calculase conversaţia exact pentru acel efect. Evgheni se 
aplecă să privească prin geamul murdar al metroului, frânele 
vagonului scârţăiră și apăru eleganta staţie Park Pobedi, 
superbă, cu pereţii curbați din granit ocru și candelabre 
strălucitoare. Chipul bărbatului strălucea nervos. 

— Auzi, zise Evgheni, dacă nu ești ocupată, aș cobori și eu cu 
tine. Poate bem ceva? 

Vagonul se opri și ușile se deschiseră. 

— O să-ţi pierzi metroul, răspunse Dominika, atentă la 
semnalul sonor care avea să avertizeze închiderea ușilor. 

Evgheni își trecu peste umăr cureaua servietei. 

— Circulă toată noaptea, spuse el. 

Semnalul sonor răsună. 

— Haide atunci, zise ea și-l trase jos din vagon, tocmai când 
ușile șuierară și se închiseră. 

Evgheni rămase pe peron, încordat, răsuflând pe nas, cu 
buzele arcuite într-un semi-surâs. Obţinuse ceea ce dorise; atâta 
doar că nu știa că se afla la niciun metru depărtare de o 
capcană acoperită cu frunze. 

(J 

După câteva zile, ploaia bătea în geamul dormitorului 
Dominikăi, iar iedera din jurul cadrului ferestrei se zbătea sub 
vânt. În bucătărie șuieră un ceainic. 

— E ridicol, zise Dominika și puse pe ea un capot scurt, ca să 
se ducă după ceai. Sursa asta neidentificată... cum i-ai zis...? 

Intră în bucătărie. 

Marta stătea la masă și fuma. Te descurci bine. Brutală în pat, 
blândă cu mintea lui, îi zise. Dominika îi făcu semn să tacă. 

— El își spune TRITON, răspunse Evgheni somnoros din 
dormitor. 

Semăna cu un cimpanzeu, cu părul de pe braţe pierzându-se 
în smocurile groase de la subsuori; stătea cu mâinile încrucișate 
la ceafă. Pieptul și abdomenul îi erau și ele acoperite cu păr 
negru și des, la fel ca picioarele. Membrul îi atârna flasc pe o 
movilă de păr pubian, ca un șoarece pe o mănușă de bucătărie. 
Când îl văzuse prima dată pe Evgheni dezbrăcat, Dominika se 
gândise că în toată Rusia nu exista destulă ceară ca să-i epileze 
părul de pe corp. 

Două nopţi consecutive după orele de program fuseseră 
suficiente ca să pună temelia, să stabilească legături 
rudimentare de încredere, să-i arunce un oscior prin descrierea 
activităţilor de peste hotare, după care să-l determine să 
vorbească despre el însuși. Evgheni nu era prost, așa că 
Dominika trebuia să acţioneze cu grijă, dar nici chiar cea mai 
introspectivă minte nu poate rezista tentaţiei de a vorbi despre 
sine. Racolarea, seducţia, convingerea, toate începeau prin 
ascultare, prin privirea buzelor acelora groase mișcându-se, mai 
întâi înhățând mâncarea, apoi devenind mai încrezătoare, apoi 
apropiindu-se inexorabil, apoi atingerea lor neplăcută pe 
propriile ei buze - femeia își amintea atingerea buzelor lui Nate 
- și sinele ei secret era baricadat în adăpostul antiuragan, cu 
ușa triplu zăvorâtă. 

lar apoi Boje pomoghi mne, Doamne-ajută-mă, fuseseră 
noțiunile lui Evgheni despre sex, care pluteau undeva între 
cabalin și porcin. Nimic nou pentru o Vrabie, însă Dominika 
trebui să-și separe ferm mintea de corp, să blocheze senzația 
permanentă a atingerii pieptului său păros de sânii ei, ca și cum 
o cascadă de păianjeni mititei s-ar fi târât peste ea. Strânse din 
dinți și începu să-l facă să uite regulile și să-l determine să 
vorbească. Nu-și putea întoarce fața într-o parte; nu-și putea feri 
ochii sau astupa urechile de icnete. Era mlaștina infernală, 
oribilă și în același timp familiară în care ei o aruncaseră cu mult 
timp în urmă, iar ea își jurase că-i va face să plătească, dar 
acum revizita aceeași mocirlă din propria ei voinţă, de dragul 
americanilor și pentru Nate. Nu se gândi nici măcar o clipă la 
infidelitate; Evgheni nu regula același corp pe care ea îl dăruise 
iubitului ei - nu, nu, câtuși de puțin același. 

— Dar cum putem noi îi siguri că el nu face parte din 
operaţiunea controlată de americani? strigă Dominika din 
bucătărie. 

Așteptă două secunde, în timp ce amestecă dulceaţă de 
căpșuni - un vechi obicei rusesc pentru îndulcirea ceaiului - în 
două căni din ceramică decorate cu păsări în motive folclorice. 
„Ceștile mele de Vrabie”, se gândi ea. Conversaţia continuă. 
Adjunctul șefului Direcţiei KR, care tocmai se culcase cu 
frumoasa lui subordonată, vorbea acum probleme de serviciu. 
Nimic nu putea fi mai natural. 

— Rezidenta crede că-i autentic! strigă Evgheni din dormitor. 
Dominika reveni, aducând cele două căni. Zarubina nu va face 
nicio greșeală. Este decisă s-ajungă director după detașarea la 
Washington. Bărbatul se propti într-un cot și luă cana. In plus, 
TRITON a demascat deja cazul Caracas. Americanii n-ar fi 
niciodată dispuși să-și distrugă un agent abia racolat. 

Dominika se gândi la viața ei dublă. „Niciodată să nu spui 
niciodată”, își zise ea. 

Se așeză turcește pe pat lângă Evgheni, sorbind amândoi din 
ceai. Dominika își plimbă degetele, încinse de la cana fierbinte, 
în lungul coapsei păroase a bărbatului. Numărul 45. „Aplicati 
variații extreme de cald și frig, pentru a amplifica răspunsul 
terminațiilor nervoase”. Evgheni o privi pe sub sprâncenele 
groase. El încă încerca să cuantifice norocul de a o fi sedus pe 
superba Egorova - nu s-ar mai fi putut uita niciodată la ea la 
serviciu fără să vadă corpul nud de balerină din ultimele 36 de 
ore. 

— Într-un caz ca ăsta sunt esenţiale autentificările, zise ea 
trasând cercuri fierbinţi pe piciorul lui. 

Ploaia șuiera pe sticla ferestrei, răsuflarea lui Evgheni îi șuieră 
în gât, iar șoarecele se foi pe mănușa de bucătărie. 

Femeia ridică iarăși ochii. 

— Ești atrăgător când vibrezi în felul ăsta. 

Își auzi propriul glas, îşi văzu propria reflexie în geamul tot 
mai întunecat. „Vorobei, șpion, konet. Vrabie, spioană, târfă. 
Gura! Concentrează-te!” 

— Validarea operaţiunii este esenţială, continuă ea pe un ton 
conversațional, ca și cum n-ar fi jupuit creierul lui Evgheni ca pe 
coaja unei roșii opărite. Zarubina a-ncercat probabil să-l 
identifice pe TRITON, nu? 

Se aplecă înainte și-și sprijini bărbia în palme, ca să-i ofere 
bărbatului o doză de ochi albaștri și parfum. Micul ei chimono se 
întredeschise doar puţin. 


Evgheni clipi. 
— Nu, deloc. Ea și colonelul nu vor să-l sperie, zise el cu glas 
tremurător. Il consideră prea valoros. Trase cu ochiul spre 


femeie care-l privea printre gene ca și cum ar fi fost o prăjitură 
poloneză cu rom. Zarubina va continua farsa asta cu agentul 
dublu pentru a menţine canalul deschis pentru TRITON. 

— Eu tot aș fi îngrijorată, doar puţin, că TRITON este un 
maskirovanie, un camuflaj pentru ceva mai mare, insistă 
Dominika. Serviciul nostru nu-i singurul care poate juca jocul 
ăsta. CIA are și ea marii ei maeștri. 

— Eu nu sunt un ofiţer de operaţiuni ca tine, căpitane, totuși... 

— Evgheni, zise femeia, ţinând seama de circumstanţe, cred 
că în privat îmi poţi spune Dominika. 

Evgheni se luptă cu supra-încărcarea. 

— Voiam să spun că, deși nu sunt un ofiţer instruit ca atare, 
mi se pare că al doilea raport de la TRITON este dovada 
incontestabilă a autenticităţii lui. El ne-a transmis până și 
numele de cod CIA pentru altă sursă... LYRIC. 

— Pista din Grecia? întrebă Dominika. 

— Nu în Grecia. Aici în Moscova. Colonelul crede că scurgerea 
este de aici, de la cineva cu acces. 

Se uită vinovat către ea. Dominika se apropie mai mult, 
cercetându-i faţa cu ochii, de parcă ar fi vrut să identifice 
caracteristica singulară care-l făcea atât de irezistibil pentru ea 
și pentru - ei bine, da! - toate femeile. Îi prinse bărbia ţepoasă 
în palmă și etală o expresie de prefăcută seriozitate. 

— Atunci, spune-mi, te rog, Jenia, întrebă ea, deja convinsă că 
știa răspunsul, de ce merg eu în Grecia? 

Folosirea diminutivului plin de afecţiune al prenumelui său 
sporea tandreţea. 

— Nu știu, răspunse bărbatul. 

„Spune adevărul”, se gândi Dominika. Poate că haloul lui 
galben indicase pasiune carnală galopantă, carierism și caracter 
îndoielnic, dar constanţa lui sugera că acest /zvrașceneț, 
pervers îmblănit, spunea probabil adevărul. 

— Iniţial am crezut că domnul colonel ia în calcul pur și simplu 
toate posibilităţile și de aceea te trimite la Atena, ca să 

investighezi. Dar după aceea mi-a spus în mod specific să nu-ţi 
pomenesc de TRITON, LYRIC sau Zarubina... 

Își sfârși fraza și rămase privind-o în ochi. Dominika zări o 
umbră fulgerându-i peste chip, simţi o tremurătură prin tot 
corpul lui. Aura galbenă îi pâlpâi, se diminuă. Ştia că Evgheni 
tocmai înţelesese enormitatea infracțiunilor pe care le comisese 
(spunându-i secrete oficiale), pe care le comitea chiar acum (se 
culcase cu ea), ca și posibilele ramificații (mânia lui Ziuganov și 
beciurile). Slavă Domnului că nu înţelesese lucrul cel mai grav: 
tocmai îi oferise material pentru raportul ei către Nate și Gable. 
„Felicitări, iubitule”, își zise Dominika, „primul tău raport către 
Langley”. Acum ea trebuia să-i dea niţel mujestvo, curaj. Altfel 
ar fi trebuit să-l lovească în gât cu ceainicul și să-l îngroape în 
grădină. Această etapă următoare - „ancorarea” lui - era 
extrem de periculoasă. 

— Ascultă-mă, îi spuse ea fără să-i dea drumul bărbiei. Știu la 
ce te gândești, dar scoate-ţi gândurile alea din minte. M-ajuţi pe 
mine și te ajuţi și pe tine. Ziuganov nu recompensează 
loialitatea; el este incapabil de recunoștință. Tu ești expus 
riscului lucrând pentru el, indiferent ce ai face, indiferent cât de 
loial i-ai fi. Eu sunt la fel de expusă riscului. Este doar o 
chestiune de timp până când ne va strivi pe amândoi. Așa că 
vom lupta amândoi și vom supravieţui. Ne vom ajuta unul pe 
celălalt, ne vom asigura spatele unul celuilalt. Da? 

Evgheni nu se clinti. Coardele de iederă hârșâiră pe geamul 
ferestrei - sau era una dintre rusalce, prietenele ei sirene? 

— Jenia, gândește, urmă Dominika și-l trase ușor de lobul 
urechii. Unicul lucru la care ţine el este cariera lui. Ascunde 
informaţii de mine și mă trimite în Grecia, fiindcă se teme de 
inevitabil: că Putin mă preferă pe mine în aceste chestiuni, așa 
cum a făcut-o și în cazul cu lranul. Eu văd cum îl privește 
președintele. Îi displace, are repulsie faţă de trecutul lui din 
beciurile închisorii. 

„Să fiu sinceră”, se gândi Dominika, „probabil că ochi-albaștri 
îl admiră exact pentru asta”. 

— Mâine, urmă ea, o să vin cu voi doi la Kremlin. Va fi acolo și 
directorul, miniștri și diverși oficiali din domeniul energetic. 

Fruntea lui Evgheni era acoperită cu broboane de sudoare. 

— Așa c-o să vezi și singur cum îl tratează Putin pe micul 
colonel. Îi șterse cu vârfurile degetelor transpiraţia de pe buza 

superioară. Și o să vezi și cum mă salută Putin pe mine, iar după 
aceea o să te hotărâăști. 

Evgheni chicoti încet la auzul acelor cuvinte. Dominika știa că 
el îi raporta invariabil lui Ziuganov orice bârfă, disensiune, 
scandal sau intrigă. Acum însă Evgheni însuși se făcea vinovat 
de infracţiunea majoră de a se fi cuplat cu o subordonată, exact 
acea subordonată pe care Ziuganov îi ceruse s-o ţină pe linie 
moartă. Haloul galben al lui Evgheni pulsa; evalua consecinţele. 
Dominika înghiţi un nod când se aplecă înainte ca să-l sărute și 
păianjenii micuţi îi gâdilară brațele și picioarele. 

Oare cât aveau să-l ţină nervii? Majoritatea racolărilor, cu 
câteva excepții monumentale, necesitau o consolidare 
constantă. Ei bine, asta va face, îl va atrage de partea ei. 
Evgheni avea să vadă cum va reacţiona Putin față de ea în 
cursul întâlnirii de la Kremlin; avea să vadă că ea ar fi fost un 
aliat mai bun. Dominika intenţiona să manipuleze rezultatul a 
doua zi, dar ar fi fost riscant. Monstruos de riscant, la câteva 
niveluri. Era pregătită să utilizeze planul lui Benford, cel pe care- 
| discutaseră în Viena. În seara trecută, cel mai recent mesaj 
CARS - evident, de la gospodin Benford - validase planul. 
Benford o împingea spre Putin, femeia știa asta, încercând s-o 
strecoare sub pielea președintelui. Dar în privinţa lui Evgheni, 
trebuia să fie cu ochii-n patru. Siguranţa ei finală se afla acum 
undeva între inima și testiculele bărbatului. 

— Deci ne protejăm unul pe celălalt, de acord? întrebă 
Dominika. Haloul lui galben tremură. Și înaintăm împreună. 

Evgheni se întinse și o mângâie pe păr. „Eşti o femeie 
extraordinară, știi asta?” se gândi Dominika. 

— Ești o femeie extraordinară, știi asta? zise Evgheni. 

Vrabia izbucni în râs. 

— Mă duc s-aduc niște cuburi de gheaţă de la bucătărie. Nu te 
clinti. 

e 

Sala de reuniuni a Consiliului de Securitate Rus se afla în 
clădirea nr. 1 - Clădirea Senatului - din citadela Kremlinului. 
Aproape de cabinetul de lucru privat al preşedintelui, sala de 
mărime medie era  opulentă, copleșitoare, imperială. 
Semicoloane din marmură neagră erau dispuse de-a lungul 
pereților, iar capitelurile lor corintiene aurite reflectau lumina 
puternică a masivului candelabru din cristal cu două etaje. Sala 

era scăldată în lumină; Dominika observă că pe parchetul 
strălucitor nu se proiecta nicio umbră. Masa uriașă se afla în 
centru; mape din piele erau perfect aliniate cu laturile, iar prin 
mijloc trecea o bandă din lemn cu suporturi pentru microfoane. 
Pe fiecare latură a mesei erau câte o duzină de scaune din lemn 
cu spătar drept, decorate cu încrustații de fildeș de forma unor 
săgeți, fiecare cu reazeme capitonate pentru brațe. Pe lângă 
pereții crem se înșiruiau scaune pentru asistenți și stenografi. 

În capul mesei se afla un scaun larg - un tron, cu spătarul mai 
înalt decât celelalte - acoperit cu mătase moarată. In spatele 
tronului, pe perete, se găsea o tapiserie superbă și un scut 
stacojiu cu vulturul bicefal auriu al Federaţiei Ruse. Dominika 
rămase în prag, în timp ce oficialităţile guvernamentale - erau 
zece - se plasară pe laturile mesei. „Vulturul bicefal al 
Romanovilor a fost negru”, se gândi Dominika. „Ce ironie a sorții 
că rușii moderni nu sunt cu nimic superiori șerbilor ţarului Ivan 
Groznîi, cel Groaznic”. Parcă dând curs unei indicaţii regizorale, 
președintele Putin intră în sală printr-o ușă laterală, urmat de 
doi asistenţi. Bărbaţii din jurul mesei rămaseră în picioare, până 
când președintele se așeză, apoi se prăvăliră pe scaunele lor. 

Dominika știa că era o ședință de planificare dedicată 
Iranului, nu o ședință a Consiliului de Securitate. Consiliul acela 
își pierduse influenţa și statutul în cursul primelor două mandate 
ale lui Putin - era acum un cimitir al elefanților pentru oficiali din 
armată și spionaj care urmau să iasă la pensie, actualul director 
SVR fiind unul dintre ei. De aceea, Zarubina din Washington se 
poziționa cât mai bine pentru a-l detrona. Întrucât avea rangul 
cel mai mic dintre participanţi, Dominika stătea la capătul 
îndepărtat al mesei, alături de Ziuganov, care era extrem de 
agitat. Directorul SVR, membru plin al Consiliului, stătea 
nemișcat la mijlocul mesei. 

Dominika privi celelalte chipuri, crispate în gulerele strâns 
încheiate ale cămășilor, cu sacourile costumelor întinse peste 
pântece, șuviţe de păr sur lipite pe frunţi strălucitoare. Cercul 
interior al lui Putin, noul Birou Politic. În jurul capetelor lor se 
roteau aure galbene, maro și albastre, o paletă de rapacitate, 
lene, mândrie, patimă și invidie. Și de lăcomie. Govormarenko 
de la lIskra-Energetika se afla la jumătatea mesei pe latura 
opusă și se scobea în dinţi. Dominika o recunoscu pe singura 
femeie de la masă - Nabiullina, una dintre aliaţii cei mai 

apropiaţi ai preşedintelui, care fusese numită în mod 
surprinzător la conducerea băncii centrale ruse - sobră și 
severă, imediat în stânga lui Putin, înconjurată de o pâclă 
galbenă-murdar. 

Și apoi se întâmplă. Putin cercetă cu privirea chipurile din 
jurul mesei și ochii lui albaștri-mentol se fixară pe Dominika. Era 
îmbrăcat în costum negru, cămașă albă și cravată acvamarin, 
care sclipea pur și simplu sub luminile ca de platou de filmare 
ale sălii. 

— Căpitan Egorova, rosti el și vocea îi tăie ca un cuţit peste 
masă, vino și stai aici. 

Arătă apoi scaunul din dreapta sa. Pe niște cioturi amorţite 
care cu numai o secundă mai devreme fuseseră picioarele ei, 
Dominika se ridică, trecu prin aripile negre și desfăcute de liliac 
ale demenței lui Ziuganov și pe lângă Evgheni care înghețase cu 
spatele la perete și un blocnotes ţinut în echilibru pe genunchi. 
Ochii o urmăriră în sala amuţită, surâsuri cu subînțeles pe feţele 
celor mai informaţi dintre ei. 

— Iniţiativă. Talent, rosti Putin, privind în jurul sălii în timp ce 
Dominika se așeză. Talentul a fost esenţial în cazul achiziţiilor 
iraniene. Și iniţiativa. Serviciul nostru de informaţii a adus la 
lumină această oportunitate; căpitanul Egorova... și colonelul 
Ziuganov au fost decisivi. 

Işi plecă ușor capul în direcţia lui Ziuganov, dar piticul putea 
la fel de bine să fi stat într-o staţie de autobuz din Kazahstan. 

— lar acum ne găsim în etapa finală. Fondurile sunt 
disponibile, continuă președintele și se uită la Nabiullina care 
mișcă  imperceptibil din cap. lar podeaua seismică este 
asamblată conform contractului. 

Govormarenko ridică trei degete pătate. 

— Asamblarea va fi terminată în trei luni, preciză el. 

„Asta va fi prima propoziţie în mesajul CARS de diseară” se 
gândi Dominika. 

— lar germanii vor livra echipamentul potrivit contractului, 
continuă Putin. 

Toate astea nu erau întrebări, ci decrete. 

— Containerul va fi încărcat pe un cargobot Sovkomflot în 
Hamburg, rosti un bărbat cu sprâncene stufoase. Descărcarea 
se va face la Bandar Abbas, în golful Persic, după aproximativ o 
lună. 

Ochii albaștri ai lui Putin nu clipeau. 

„Perfect, Benford, așa cum am discutat”. Dominika trase 
neauzit aer în piept, apoi rosti: 

— Pot să fac o observaţie? 

Putin se întoarse spre ea și încuviință din cap, fixând-o cu 
ochii. 

— Nu știu absolut nimic despre transportul maritim sau 
despre utilaje grele, dar ofițerii din Serviciul nostru se pricep 
foarte bine la alte lucruri. 

Nu îndrăznea să se uite la feţele din jurul mesei, mai ales la 
Ziuganov și la director. 

— Acoperire, continuă apoi imediat. Securitate. Camuflare. 

In sală nu se auzea niciun sunet. 

— După cum am înţeles eu tranzacţia, iranienii au fost de 
acord cu propunerea noastră pentru că vor primi podeaua - 
echipamentul supus embargoului - în secret. Pentru ei, aceasta 
este partea cea mai atractivă a transferului, pentru care sunt 
dispuși să plătească dublu. 

Putin continua s-o fixeze cu privirea. 

— Pentru ca un cargobot rus să ajungă din Hamburg în Iran va 
trebui să treacă prin Canalul Mânecii, prin strâmtoarea Gibraltar, 
Marea Mediterană, Canalul Suez și Marea Roșie, golful Oman, 
apoi prin strâmtoarea Ormuz în golful Persic. 

— Corect, zise bărbatul din Sovkomflot. 

— O rută care include unele dintre cele mai strict monitorizate 
ape internaţionale de pe planetă. 

— De asemenea, corect, zise cel din Sovkomflot. 

— lar vaporul va fi descărcat în portul Bandar Abbas. 

— Da. 

— Aș fi surprinsă dacă forțele maritime occidentale n-ar afla 
rapid de sosirea unui vapor rusesc cu echipamente masive, ca 
să nu mai amintesc de acoperirea cu sateliți a principalului port 
iranian, explică Dominika. 

— Inevitabil, răspunse bărbatul din Sovkomflot, iritat că i se 
dădeau lecții în meseria sa. 

— Inevitabil nu înseamnă acceptabil, rosti Putin, întorcându- 
se către el. lranienii vor ști toate astea și se vor plânge. 
Tranzacţia poate fi periclitată. Guvernul acesta va fi pus într-o 
situaţie stânjenitoare. 


VP - 272 


„Vrei să spui că tranzacţia ta poate fi periclitată”, se gândi 
Dominika. „Și nimeni nu-l pune pe președinte într-o situaţie 
stânjenitoare”, transmise ea spre oficialul ignorant. 

— Și cum altfel ai aduce o încărcătură de atâtea tone din 
Germania în Iran? pufni bărbatul din Sovkomflot. 

„Benford, să dea Dumnezeu ca datele tale să fie corecte”, se 
gândi femeia, apoi spuse: 

— Așa cum procedăm noi în Serviciu. Nevăzuţi, prin ușa din 
spate. 

— Acum vorbim în cimilituri..., începu să replice bărbatul, dar 
se opri când Putin ridică mâna. 

— Spune-ne, rosti el. 

— In loc să meargă spre sud, zise Dominika, cargobotul nostru 
va pleca spre nord, de la Hamburg la St. Petersburg și va 
descărca echipamentul. Un transport de rutină și nevinovat. 
După aceea, containerul va fi dus prin Rusia până la un port 
iranian minor de pe coasta sudică a Mării Caspice. 

— improbabil, interveni bărbatul din Sovkomflot. Transportul 
terestru va necesita un trailer masiv. Vorbim aici despre un 
container mare cât o casă, greu de peste 40 de tone. Nici 
armata nu are utilaje pentru așa ceva. 

Câţiva oficiali vorbiră mai mult pentru a participa decât 
pentru a fi de ajutor. 

— Ar putea fi modificat un transportor-lansator de rachete 
balistice..., începu un bărbat chel. 

— Ar dura luni de zile, zise altul, și calitatea drumurilor nu 
este grozavă cu cât înaintăm spre sud. 

— Eşti nebună? exclamă cel din Sovkomilot. Prin inima ţării? 

— Trebuie ţinut seama și de vreme, rosti Govormarenko 
continuând să se scobească în dinți. 

Putin își ridică mâna. Moriști albastre-regal de lumină 
străluceau în spatele capului și umerilor săi. Nu se uită la cârdul 
său de gâște adunat în jurul mesei. Dominika văzu că e/ știa că 
ea avea răspunsul; atât doar că nu știa că acesta provenea de la 
Simon Benford. 

— Căpitan Egorova? o îndemnă. 

Sala se scufundă în tăcere. 

— Aseară m-am uitat pe o hartă, răspunse Dominika și mi-a 
venit o idee. 

Dinspre capătul mesei se auzi un murmur, pe care Putin îl 
ignoră. Dominika nu cuteza să-și desprindă privirea de la el. 

— De la St. Petersburg, prin lacuri, Ladoga și Onega, peste 
lacul de acumulare Rîbinsk în canalul Volga, spre Volga și apoi la 
vale prin delta de la Astrahan, după care spre sud pe Marea 
Caspică până la portul Bandar-e Anzali din nordul Iranului. 

Se uită în jurul mesei, după care reveni la Putin. Nimeni dintre 
cei prezenţi n-avea să zică nimic până când președintele însuși 
nu le spunea ce artrebui să creadă despre propunere. 

— Totul pe apă și livrat discret în Iran direct din teritoriul 
suveran rus, continuă Dominika. Ruta este deja existentă: 
canale, lacuri, mări interioare pe care circulă șlepuri motorizate 
ce au capacitatea de a transporta greutăţi de trei ori mai mari. 
Ele cară deja cherestea, oțel, cărbune și pietriș, inclusiv pe 
întuneric și indiferent de condiţiile meteo. Colțul gurii lui Putin 
zvâcnea. lar Teheranul plătește, secretul este păstrat și, odată 
cu el, reputaţia Rusiei va crește de asemenea. 

„Adică poziţia președintelui Vladimir pe scena mondială va fi 
sporită, la fel și, deloc accidental, contul lui din bancă”. 

Nabiullina cea cu chip pătrăţos se lăsă pe spate în scaun. Se 
spunea că era scânteietoare, aliată a lui Putin, protectoare. 
Avea 50 de ani, păr roșu-castaniu lung până la umeri și ochelari 
cu rame din metal de forma unor aripi de pasăre. Purta un sacou 
ruginiu peste o bluză înflorată cu papion. Vocea ei suna ca 
înghețata topită. 

— Așa cum ai zis, căpitane, rosti ea, nu ai deloc experienţă în 
expediţii sau transport de mărfuri. Cum se face că ai venit cu 
acest plan cu adevărat remarcabil? Cum de te-ai gândit la 
sistemul nostru interior de canale și fluvii? De acord, ofițerii din 
Serviciul dumitale trebuie să fie imaginativi și flexibili, dar asta 
este o performanţă cu adevărat remarcabilă. 

Mesajul din spatele cuvintelor ei era: E nitel mai complicat 
decât să-ți scuturi tâtele, domnișoară; aici este Kremlinul și 
ăsta-i președintele care tocmai a avut o erectie prezidențială. 
Nabiullina își încrucișă brațele și surâse către Dominika, iar 
aceasta îi răspunse tot cu un surâs. 

„Mulţumesc, Benford”, își zise Dominika, „pentru că ai fost 
așa de isteţ”. El anticipase provocarea și sugerase răspunsul 
corect. 

— M-am gândit la fluviu, explică ea, pentru că mi-am amintit 
că am văzut trafic comercial pe Volga, în apropiere de Kazan, 
când am urmat Institutul Kon. Poate că ați auzit de Școala de 
Vrăbii? 

O privi pe Nabiullina fix, luptându-se cu mânia pe care o 
simţea în gât. Era înfiorător să pomenească subiectul acela în 
public, dar Benford prezisese efectul. 

— Noi eram aduse la institut pe râu cu un hidroglisor și 
obișnuiam să ne plimbăm pe lângă Volga între ședințele de 
instruire. Am văzut mereu șlepuri pe fluviu. Așa mi-am amintit. 

Răspunsul trebuia citit ca: Am propriile mele calificări, sestra, 
surioară, și nu cred nici măcar o clipă că n-aș putea să mă 
descurc cu economiste dure sau cu stoiakul lui Vladimir. 

Nabiullina o privi fix pe Dominika pentru o clipă, descifrând 
replica, recunoscând provocarea psihică. Putin era încântat de 
schimbul acela de replici și colțurile gurii sale amenințau să se 
ridice într-un surâs. Se ridică în picioare, indică din mână spre 
reprezentantul Sovkomflot, ca și cum i-ar fi spus „dă-i drumul”, 
apoi îi salută din cap pe toţi cei prezenţi în jurul mesei. A fost 
suficient. Toţi participanţii se ridicară și așteptară la locurile lor 
ca președintele să părăsească sala. Putin se opri o secundă, o 
salută din nou pe Dominika, apoi ieși, urmat de Nabiullina și de 
cei doi asistenţi. Ușa laterală se închise cu un clic și oamenii 
începură să iasă din sală. 

Directorul își șterse faţa cu o batistă și clătină încetișor din 
cap. Evgheni evită s-o privească pe Dominika; în tot cazul, 
fusese martor la scenă și văzuse viitorul. Ziuganov se prelinse 
până lângă femeie și-și mișcă gura într-un rictus de furie abia 
stăpânită. 

— Foarte bine lucrat, căpitane, zise el. Președintele a fost 
realmente impresionat. 

— Mulţumesc, colonele, răspunse ea privind parabolele negre 
ce i se arcuiau din spatele capului. Președintele acordă tot 
creditul Serviciului. Este binemeritat. Contactul stabilit între 
oficialii noștri și iranieni - ai făcut multe în timp scurt. Acesta 
este proiectul tău. 

Ziuganov o privi și înclină ușor capul într-o parte, de parcă ar 
fi decis de unde să înceapă să lucreze pe ea cu dermatomul, să-i 
jupoaie fileuri de piele de pe spinare și de pe pântece. Pașii lor 
treziră ecouri pe pardoselile din marmură ale coridorului din 

Clădirea Senatului, apoi fură înăbușiţi când coborâră scara 
mare, cu covor gros. Evgheni asculta, foarte aproape în spatele 
lor. 

— AȘ fi preferat să mă fi informat din timp despre propunerea 
ta, rosti Ziuganov și o privi direct. 

„Normal că ai fi preferat, ploșniţo”, își zise Dominika și se 
imagină punându-i o mână pe spate și călcându-l pe pantof. Ar fi 
căzut cu fața în jos pe scară. 

— Nu m-am așteptat însă la invitaţia destul de stânjenitoare 
de a mă așeza în capul mesei. Crede-mă, colonele, nu m-aș fi 
aventurat niciodată să sugerez... 

— Când pleci în Grecia? o întrebă Ziuganov. 

Pe buza lui inferioară se zărea un strop de salivă. 

— Peste câteva zile, răspunse femeia. M-aș bucura să-ţi aud 
opiniile și îndrumările privind această investigaţie. 

— Evgheni îţi poate da ce vrei, rosti Ziuganov și se întoarse 
spre adjunctul lui ca să vadă dacă acesta auzise. 

Faţa lui Evgheni strălucea de transpiraţie. „Oho, și încă cum”, 
se gândi Dominika. 

— Mulţumesc, colonele, zise ea cu glas tare. 

Atena. Din nou cu prietenii ei. Din nou cu CIA. Dominika avea 
să fie încântată să-i povestească lui bratok Gable despre 
întâlnirea asta - decisese că, afișând o figură serioasă, îi va 
propune să-i facă cunoștință în scopuri romantice cu Nabiullina. 
Tăcut și înţelept, Forsyth avea să se concentreze asupra 
tranzacţiei cu Iranul. Desigur, Benford va dori să discute despre 
TRITON, LYRIC, Zarubina. Avea să fie încântat de noile 
informaţii, de piste. În seara asta va expedia mai multe mesaje 
CARS, ca trailere promoţionale. Apoi, înghițind un nod uriaș, 
Dominika se întrebă cum avea să-i explice lui Nate „racolarea” 
lui Evgheni. 

În mașină, pe când se întorceau la lasenevo, Udranka stătea 
pe bancheta din spate a limuzinei, lăsată mult pe spate, cu 
picioarele ei lungi întinse și cu mâinile încrucișate la ceafă. Eu 
nu i-aș spune, rosti ea, indiferent cât de mult ai vrea ca el să te 
ierte. Tu știi ce ai făcut și de ce ai făcut-o. De ce să nu poti avea 
și tu un secret? 


PRĂJITURĂ POLONEZĂ CU ROM BABKA RUMOWA 

Bateti bine unt și zahăr până obtineti o cremă aerată și 
ușoară. Adăugați făină, praf de copt, lapte și vanilie și 
amestecați bine. Turnaţi compoziția într-o formă de 
copt guguluf și coaceți la foc mediu în cuptor, testând 
cu o scobitoare până ce aceasta iese curată. După ce 
prăjitura se răcește putin, turnati peste ea sirop din 
Zahăr, apă, coajă de lămâie și portocală, vanilie și rom, 
îmbibând-o complet. 

21. 


Staţia Atena. Gable și Forsyth stăteau tăcuţi în CCA, 
așteptându-l pe Nate. Era ridicol - ba nu, tulburător - să stea 
așa, la nici jumătate de metru distanţă fără să vorbească, însă 
nu vorbeai când ușa era deschisă, niciodată. După un minut, 
Nate intră în camera securizată acustic, purtând o tavă 
metalică, plină cu bibliorafturi. Inchise ușa cu clanţa făcută din 
plexiglas transparent, ca absolut toate componentele trailerului 
lung de șase metri. Urechile li se înfundară când etanșeizarea 
ușii blocă orice circulație liberă de aer între CCA și exterior. In 
scurt timp, aerul avea să fie încărcat și să miroasă a cafea. 

— Cum a fost LYRIC aseară? întrebă Forsyth. 

— Ca și cum ai împinge un bolovan la deal, spuse Nate. Ca de 
obicei, și-a scos orgoliul la înaintare. 

Incepu să ia bibliorafturi din tavă și să le pună pe masă. 

— A adus documentaţia pentru bugetul Directoratului Nouă? 
se interesă Forsyth. Ne-a întrebat Departamentul Apărării. 

— E timpul întocmirii bugetelor la Washington, zise Gable. 
Mahării vor să-și justifice propriile bugete. 

— Nu, spuse Nate. Când am întrebat, LYRIC a zis c-a adus 
ceva și mai bun. 

Deschise un biblioraft și scoase din el o cărțulie groasă de 
peste doi centimetri pe care o împinse spre Forsyth. 

— Ce naiba-i aia? întrebă Gable. 

Forsyth începu s-o răsfoiască. 

—Un raport secret despre achiziția clandestină a 
Directoratului Nouă GRU a tehnologiei pentru cupola fără cadru 
pentru carlingă a avionului stealth de vânătoare chinez J-20, citi 
Nate titlul în rusă de pe copertă. LYRIC a spus că forţele aeriene 
rusești o vor utiliza la avioanele lor T-50. Vizibilitate mai bună, 
afișaj HUD mai bun, ejectarea pilotului supraviețuitor la viteză 
mai mare. 

Forsyth îl privi pe Gable. 

— Air Force o să fie în culmea încântării, comentă el și 
împinse cărțulia înapoi. Nu vom refuza genul ăsta de informaţii. 

— E un semn bun faptul c-a adus asta acum, îi zise Gable lui 
Forsyth. 

— Cum adică „un semn bun”? întrebă Nate, uitându-se de la 
unul la altul. 

— Nicio altă problemă, nicio altă dilemă? întrebă Forsyth. 

Nate simţi o furnicătură în ceafă. 

— Despre ce vorbiţi voi aici? 

— Aseară DIVA a expediat trei mesaje CARS separate. Au 
sosit târziu, după ce terminaseși TDF-ul pentru LYRIC. ÎI știi pe 
ofițerul de caz de-acolo? întrebă Forsyth și-i întinse telegramele 
sosite de la Moscova. 

— Da, încuviință Nate, Hannah Archer. E solidă. Hannah 
goală, cu părul răvășit, cu picioarele pe umerii lui, da, solidă. 
Trei mesaje? 

— Cu totul, cinci. Această Hannah ne-a telegrafiat că diseară 
vor mai fi două rafale CARS de la DIVA, spuse Gable. Ni le va 
telegrafia imediat ce le recuperează și revine în ambasadă. 
Gable își trecu mâna prin părul tuns periuță. Două misiuni în 
două nopţi. Tipa asta cu aer de cowboy are curaj. Ar trebui s-o 
luăm în Staţie când termină la Moscova. 

„lisuse”, se gândi Nate, „ar fi chiar perfect”, și nu ridică 
privirea, adâncindu-se preocupat în citirea telegramelor. Insă 
după ce parcurse jumătate din prima, se opri. 

— Centrul știe de LYRIC? rosti el. Ce-a zis Benford? 

— Avem un șobolan în canalizare, răspunse Gate. 

— Rușii vorbesc cu cineva cu numele de cod TRITON, care a 
aflat despre LYRIC, răspunse Forsyth. Scrie în a doua telegramă. 
În mod normal, nu ni s-ar spune despre un caz CI de acasă, dar 
pentru că DIVA a generat informaţia, Benford vrea să știe și 
Staţia. 

Clătină din cap. 

— Prin urmare, Benford are o problemă, concluzionă Gable, 
iar rusnacii știu că ei au o problemă, iar acum noi, sau, mai 
precis, tu ai o problemă. Un agent Acces Restricţionat, agenta 
ta, este luată în vizor. 

— Divizia Rusia este îngrijorată, adăugă Forsyth. Benford mi-a 
spus că este posibil să fi pierdut un alt caz. Un rus a fost 
rechemat acasă din America de Sud. 

— Porcăriile astea se-ntâmplă de obicei câte trei odată, 
încuviință Gable. Am văzut-o de un milion de ori. 

— Și DIVA poate fi în mare pericol, continuă Forsyth. Ea a fost 
frecvent subiectul unui trafic spectaculos de telegrame, din 
Atena, Viena, Langley. Dumnezeu știe câți au citit despre ea. 

— lar depistarea acestei a treia urechi, a nenorocitului ăstuia 
de TRITON, nu va fi simplă. Cartierul General trimite materialele 
lui LYRIC doar la vreo mie de cretini cu gura spartă, zise Gable și 
arătă din bărbie spre cărțulia pe care Nate o colectase în 
noaptea precedentă. Pentagonul, Forţele Aeriene, contractori, 
Casa Albă, Comisiile... 

— Benford va fi foarte ocupat, spuse Forsyth. 

— Trebuie să-i scoatem pe amândoi, rosti Nate aflat deja cu 
trei pași mai departe, încercând să se calmeze, deși nu dorea 
decât să sară în mașină și să plece după LYRIC. Pe general îi 
putem scoate din Atena, chiar aici, chiar acum. Scoaterea lui 
Domi din Moscova va fi mai... 

— O să vină la Atena într-o săptămână, zise Gable. M-am 
gândit să-ţi spun, ca să te mai tunzi și tu. 

Nate răsfoi prin telegrame și ajunse la scurta menționare 
făcută de DIVA despre Direcţia KR și călătoria ei pentru 
contrainformaţii la Atena. 

— A făcut o treabă spectaculoasă de când s-a întors acolo, 
spuse Forsyth. Informaţii strict secrete din Kremlin, cârtiţe, piste 
de contrainformaţii, toată afacerea cu lranul. 

— Trebuie să vorbim totuși cu ea și despre riscuri, zise Gable 
privind ușoara vibraţie a telegramei pe care Nate o ţinea în 
mâini. judecând după varietatea rapoartelor ei, bănuiesc că 
racolează sub-surse din propriul ei directorat, care au acces în 
alte sectoare. Mă-ntreb cu câţi se culcă. E a naibii de 
îndrăzneață. 

Nate îl privi și râse slab. 

— Îi putem face cunoștință lui LYRIC cu DIVA în avion, sugeră 
el. După aceea pot învăţa împreună despre creșterea cailor în 
Wyoming. 

— Ușurel, îl domoli Forsyth. Deocamdată nu știm ce avem. 
DIVA este în Direcţia KR și se pare că are deja cel puţin o sub- 
sursă. O să reluăm totul cu ea, cu grijă, să vedem ce există. 
Benford vine săptămâna viitoare, ca să discute cu noi și cu ea. 

— Și LYRIC? întrebă Nate. El este expus. Rapoartele lui sunt 
foarte specifice. 

— Ei cred că LYRIC acţionează din Moscova. Atâta timp cât 
nu-l recheamă, mai putem aștepta niţel, răspunse Gable. Totuși, 
pregătește-te pentru expresul de la miezul nopţii, dacă va fi 
nevoie să-l exfiltrăm. Situri, case conspirative, semnale de 
siguranţă. 

— Toate astea sunt pregătite. Am totuși o problemă. 

— Pe lângă aspectul tău răvășit? întrebă Gable. 

Nate îl ignoră. 

— Problema mea este că i-am cerut lui LYRIC să-mi aducă 
documentele de buget. Asta-i a treia întâlnire în care i le-am 
cerut. Și nu că nu le-ar avea - el e ditamai atașatul GRU din 
ambasadă. 

— Vrei să-i spui c-o să-i tragi un șut în fund data viitoare? zise 
Gable. 

— Exact, și tot restul. Încrederea CIA-ului în el, amintirea 
copiilor lui, răzbunarea pe Putin. El înţelege toate astea. 

— Crezi că l-au mirosit deja? întrebă Gable. 

— Nu, moșul continuă să aducă materiale în pungi de 
târguieli, spuse Nate. E al naibii de productiv. Și-i tot mai bun de 
la o întâlnire la alta. Atâta doar că face ceea ce vrea și când 
vrea. 

— Ai un agent rus cu rang de general, îl calmă Forsyth. S-a 
obișnuit să facă lucrurile așa cum vrea el. A venit la noi în plină 
criză, dar acum tu ești viaţa lui; ai făcut o treabă bună cu relaţia 
dintre voi, iar el înflorește din nou și se simte plin de viaţă. 
Controlează-l, mai ales acum. 

— Asta-i problema, spuse Nate. Are un orgoliu mare cât Piaţa 
Roșie; parcă a uitat cât de căzut era când l-am racolat. Nu sunt 
sigur că va fi de acord să fugă dacă-i cerem să dezerteze. 

— Păi, începe ușurel, zise Forsyth. Nu-l speria, dar în același 
timp pregătește-l. 

— Un lucru e sigur, spuse Gable, căscând și întinzându-și 
braţele deasupra capului. Dacă ei îl recheamă la Acvariu - așa 
numesc Sediul Central GRU - pentru orice motiv, de pildă 
consultări, sau numirea într-o funcţie nouă și prestigioasă, sau 
ca să facă parte dintr-o comisie pentru promovări, sau pentru că 
mătușă-sa Natașa tocmai a căzut pe scări, iar el intră în Acvariu, 
nu-l vom mai revedea niciodată. 

Două seri mai târziu, Nate se plimba alături de LYRIC pe o 
alee pavată cu marmură din modestul cartier Glyka Nera pe 
versantul estic întunecat al muntelui Himet, departe de traficul 
din centrul Atenei și foarte departe de zonele unde ar fi putut 
locui sau târgui vreun oficial rus. Urcară o pantă lină, prin 
cercuri de lumină proiectate pe marmură de felinarele stradale 
cu globuri albe, și trecură pe neașteptate printr-o trâmbă 
nevăzută de tămâie, ce răzbătea prin ușa deschisă a micuţei 
Biserici Schimbarea la Faţă. Și-au continuat drumul tăcuţi, în sus 
pe poteca pustie, printre pini, iar izul de tămâie lăsă loc unei 
pâcle aromate de oregano sălbatic. 

LYRIC purta un costum negru, cămașă albă și cravată neagră, 
un contrast faţă de pantalonii largi, negri, și canadiana de nailon 
a lui Nate. În seara asta Nate parcursese un traseu de detectare 
a filajului mai lung ca de obicei - fusese zguduit de informaţiile 
DIVEI că Centrul știa acum de existenţa unui agent CIA cu 
numele de cod LYRIC. Era decis să ajungă „curat” la întâlnirea 
neprogramată cu generalul și spera că apelul neprevăzut nu-l 
speriase pe bătrânul militar. Așa ceva era totuși improbabil cu 
LYRIC. Nate așteptase pe o bancă între pini, privind printre 
ramuri ca să-i observe sosirea. La ora aceasta târzie nu erau 
pietoni, nici mașini staționate, pline cu siluete întunecate și 
vârfuri roșii-vișinii de ţigări. Era „curat”. Acum se putea ocupa 
de afaceri. 

În timp ce mergeau, pașii silenţioși ai generalului nu șovăiră 
nici măcar o jumătate de secundă când Nate îi spuse că Centrul 
putea să știe de existenţa unei surse care raporta la CIA, o sursă 
GRU cu acces la informaţii despre achiziţii militare de tehnologie 
străină. LYRIC își înclină capul spre Nate și își aprinse o ţigară. 

— Mai precis, ce anume știu? întrebă el. _ 

— Peste câteva zile, vom afla mai multe, răspunse Nate. In 
clipa de față credem că identificarea nu are detalii. 

Știa că suna destul de jalnic. 

— Nu există informaţii specifice despre directorat sau rang? 
întrebă LYRIC. 

Ținea mâinile încrucișate la spate, cu ţigara în gură. leșit la o 
plimbare. 

— Nu, zise Nate, nu există informaţii specifice despre 
directorat sau rang, însă Centrul știe că Atena este un loc 

posibil. Asta ar putea restrânge căutarea, apropiind-o periculos 
de mult. 

LYRIC flutură din mână indiferent. 

— Kto slujit v armi ne smeieția v țirke, cine a servit în armată 
nu râde la circ. Sunt foarte familiarizat cu clovnii de la 
contrainformaţii din GRU. Ăștia n-ar putea prinde nicio capră 
priponită. 

Suflă ostentativ fum în sus, în văzduhul nopții. 

— Dar FSB-ul sau SVR-ul? întrebă Nate. Ele ar fi implicate într- 
o investigaţie? 

LYRIC strânse din umeri. 

— SVR-ul poate, dacă trebuie să investigheze peste hotare, 
opină el. FSB-ul - dacă e în Moscova. Totuși, GRU se va împotrivi 
oricăror încercări de a i se fura rolul principal. Toţi se zbat să 
capete avantaje, toţi ciugulesc după orice firimituri, sunt ca un 
stol de porumbei. 

Ajunseseră în capătul aleii și priviră în sus. Culmea Himet se 
contura pe strălucirea luminilor orașului aflat de cealaltă parte a 
muntelui. Se întoarseră să coboare fără grabă panta - acum nu 
exista limita de șapte minute pentru întâlnirile personale. Nu 
existau Regulile Moscovei - încă. În același timp însă existau la 
fel de multe pericole care pândeau de după colț. Aroma uleiului 
fierbinte al peștilor prăjiţi crocanţi și skoraalia - mujdei - dinspre 
o tavernă nevăzută de la poalele pantei se înălța printre pini, 
brusc intensă, apoi diminuându-se. 

— Generale, aș vrea să te gândești la posibilitatea plecării în 
America, dacă investigația dă semne că se apropie prea mult de 
tine, zise Nate. 

LYRIC îl privi pieziș. 

— Adică să dezertez? Să fug în Vest? 

Se opri și-l privi pe Nate. Aerul cu iz de usturoi părea 
încremenit; nimic nu se clintea prin vârfurile pinilor. 

— N-am început toată chestia asta cu voi ca să fug, urmă el. 
În plus, este sigur, ai să vezi. 

Nate își puse mâna pe brațul lui. 

— Nu m-am gândit la fugă. Mă refer la o retragere onorabilă 
la pensie. La o viaţă confortabilă și liniștită. 

— Nici nu poate fi vorba de așa ceva, replică LYRIC și își 
aprinse a patra ţigară. 

— Noi ţi-am preţui în continuare experienţa și vei continua să 
ne consiliezi în probleme militare și științifice, îl asigură Nate, 
încercând să-l convingă de planul de retragere. 

Mai târziu avea să adauge privilegiile unei cabane la 
Fontainebleau în Miami. 

— Voi ajuta și voi consilia organizaţia ta, indiferent de locul 
unde mă voi afla. Am fost mulţumit de colaborarea noastră și 
am fost mulțumit de profesionalismul tău. Foarte mulţumit. 

Încrederea exagerată în sine și orgoliul lui LYRIC erau de 
nezdruncinat. Lui Nate îi venea să înţepe bula aceea de săpun. 

— Nu vom putea continua dacă vei fi în Ciornii Delfin, Delfinul 
Negru, rosti încetișor Nate. 

Menţionarea în treacăt a celei mai teribile temnițe din Rusia, 
Închisoarea Federală nr. 6, de lângă graniţa kazahă, îl făcu pe 
LYRIC să tresară. Nate știa că nu mai trebuia să adauge că viața 
în închisoare avea să fie cea mai mică dintre suferinţele la care 
se putea aștepta LYRIC. 

— Generale, te rog să te gândești la ceea ce-ţi spun. 
Deocamdată nu este cazul unei alarme nejustificate, dar 
amândoi trebuie să ne pregătim pentru necesitatea unei vieți 
noi, a unui start nou. Nimic dezonorant în asta. 

LYRIC îl privi și ridică din umeri. „Oricât de valoros ar fi”, își 
zise Nate, „el nu-i MARBLE. Lui nu-i voi spune niciodată diadia, 
unchiule”. 

— Mă voi gândi la ceea ce ai spus, rosti LYRIC, însă nu doresc 
să fug din țara mea. Deoarece ei vor plăti pentru ce au făcut, eu 
continui să rămân loial Rodinei, patriei mele. 

Nate tăcu - aceasta era o justificare clasică a agenților, un 
balsam pentru conștiința torturată care contemplă trădarea în 
orele încremenite dinaintea răsăritului. LYRIC își respectă rutina 
familiară: stinse ţigara și băgă în buzunar chiștocul. Se apropiau 
de capătul potecii, unde trebuiau să se despartă. Nate se gândi 
obosit la cele alte câteva ore de TDF, mergând pe jos și 
schimbând trei autobuze, pentru a ieși din zonă și a se îndrepta 
către locul unde-și lăsase mașina. LYRIC se opri și se întoarse 
spre el. 

— Când vei raporta acordul meu de a continua să operez cu 
tine, vreau de asemenea, te rog, să transmiţi Cartierului tău 
General dezamăgirea mea faţă de această breșă de securitate. 
Totuși vom continua. 


VP - 284 


— Mulţumesc, generale, zise Nate, ușor sătul de agentul său 
vedetă. Mai ai numărul local prin care să soliciţi o întâlnire de 
urgenţă? 

LYRIC aprobă din cap. 

— Ții minte procedura, da? Suni de la un telefon „curat”, 
dintr-un hotel, un restaurant ori un bar. Și nu spui nimic. 

— Ţin minte ce mi-ai spus. Voi ciocăni în receptor cu un 
creion. Asta înseamnă că Soloviov - LYRIC se atinse ușor pe 
piept - nume de cod BOGATIR, solicită o întâlnire urgentă. 
Trebuie să spun că metoda este destul de primitivă. Pentru 
comunicarea cu sursele lor, ofiţerii GRU utilizează telefoane 
mobile avansate, care schimbă frecvențele. 

— Prostota, generale. Simplitatea - linii telefonice terestre și 
semnale nonverbale - este securitatea cea mai bună. 

„Prietene”, se gândi Nate, „GRU al tău ar face-n pantaloni 
dacă ar ști cum le iau urma FBI și NSA pe frecvențele alea 
schimbătoare”. 

— Poţi să suni indiferent pentru ce motiv, zise el și-și puse 
mâna pe umărul lui LYRIC pentru a-l determina să se 
concentreze. Eu voi fi acolo la ora obișnuită, și timp de trei seri 
consecutive, așa cum am stabilit. 

LYRIC aprobă din cap. 

— Și, generale, te rog să nu te joci cu asta. Fii precaut. Pentru 
mine. Orice chemare la Moscova, pentru orice motiv, anunţă-mă 
imediat. Da, generale? 

LYRIC îl bătu ușor pe mână. Nate nu și-o retrase și-l privi în 
ochi. 

— Da, generale? repetă el. 

— Da, /ladno, zise LYRIC, am înţeles deja. 

Nate îi strânse mâna. 

— Stupai s Bogom, spuse el, mergi cu Domnul, apoi se 
întoarse către stradă. 

— Podojdite minutu, stai o clipă, rosti LYRIC și scoase un plic 
din buzunarul hainei. CD-ul cu bugetul Directoratului Nouă, așa 
cum mi-ai cerut. 

Îi zâmbi. 

Un punct în timp, legănarea pendulului; voința agentului 
recunoscând pentru moment autoritatea ofițerului de caz. Dar 
pentru câtă vreme? 

COD PRĂJIT CU SKORDALIA 


Mixaţi în blender miez de pâine înmuiat în apă, mult 
usturoi zdrobit și transformat în pastă, piper măcinat, 
ulei de măsline și oțet de vin roșu, până obtineti un 
sos gros. Serviti alături de bucăți de cod prăjit la foc 
iute, tăvălit prin făină, ou, bere, oțet alb și o picătură 


de ouzo. 

22. 


Mai avea puţine ore până să plece la Atena. Însă în dimineaţa 
asta pe coridoarele Direcţiei KR din lasenevo se întâmpla ceva. 
Ofiţeri inferiori intrau și ieșeau agitați din sala mare de 
conferinţe din capătul holului. Dominika privi înăuntru. Masa din 
lemn de mesteacăn prăfuită și zgâriată era ștearsă, iar pe 
mijlocul ei fuseseră așezate patru scrumiere masive din sticlă. 
Carafe din aluminiu oxidat erau aranjate pe o servantă. Pereţii 
sălii erau căptușiţi cu pâslă albastră-cenușie murdară, o 
mochetă albastră tocită acoperea podeaua, iar plăci acustice 
pătate de apă se înșiruiau pe tavan. „Sala de conferințe a 
Direcţiei KR este cu adevărat o mizerie”, își zise ea. Nu avea 
izolare fonică electronică precum eleganta sală de conferințe a 
directorului de la nivelul patru și în niciun caz nu avea măreţia 
amfiteatrului oficial de la parter, imediat lângă holul de la 
intrare și recepţia din lasenevo. 

Dar sălița aceasta neîngrijită avea propria ei istorie. Dominika 
știa că cei 11 ofițeri SVR ilegali!, care fusese arestaţi în Statele 
Unite și apoi expulzați - care își construiseră vieţi cu acoperire 
solidă, din Seattle, până la New York și Boston - fuseseră 
chestionațţi în încăperea aceasta, după revenirea lor umilitoare 
la Moscova. După aceea se prinseseră toţi de mâini împreună cu 
Putin, care era pe atunci prim-ministru, și cântaseră cântece 
patriotice în timp ce-și contemplau restul carierelor și vieților lor 
artificiale în sânul Rodnei. 

Privind în jurul sălii, Dominika se întrebă în treacăt dacă 
aceasta avea să fie moștenirea ei: să fie reamintită ca o 
trădătoare demnă de tot disprețul, care fugise în Vestul inamic, 
condamnată în contumacie la 25 de ani de închisoare pentru 
trădare și dezertare - unii continuau s-o numească Stal/inski 


18 Programul „ilegalilor”, denumit astfel de Departamentul de Justiţie al SUA, a fost o 
rețea de spioni ruși care activau fără acoperire oficială, plantați de SVR în special în 
SUA sub identități, biografii și nume false. O anchetă a FBI a culminat cu arestarea, în 
2010, a 10 agenţi de pe teritoriul american și a unuia din Cipru, care au făcut obiectul 
unui schimb de spioni între cele două ţări. Spre deosebire de un „agent legal”, 
„agentul ilegal” nu beneficiază de o acoperire diplomatică sau de altă natură și nici nu 
se află în contact cu ofițerul de legătură (rezidentul) al agenţiei pentru care lucrează. 
(n. red.). 

cetvertak, sfertul de secol al lui Stalin - sau poate că avea să 
sfârșească precum alţii înaintea ei, într-un mormânt fără semne 
de identificare. 

Un ofițer inferior o zări în prag și luă imediat poziția de drepţi, 
cu călcâiele perfect lipite. Nimeni din Direcţia KR n-o văzuse 
prea mult pe noua femeie căpitan cu ochi albaștri, deși în 
lasenevo circulau zvonurile obișnuite: operaţiuni în străinătate, 
documente nepreţuite furate de la americani, arestată în Atena 
și o eliberare exaltată din ghearele CIA. Alte povești ce circulau 
în șoaptă erau mai sumbre și nu puteau fi discutate deschis: 
ucisese bărbaţi, ruși, dar și străini, urmase Institutul Kon - 
misterioasa Școală de Vrăbii - fusese închisă, însă supraviețuise 
interogatoriilor din Lefortovo. Zvonuri sau nu, nu te jucai cu 
laserele acelea albastre. 

— Ce se-ntâmplă? întrebă Dominika. 

La auzul glasului femeii, alţi doi ofiţeri inferiori se opriră din 
ceea ce făceau și se întoarseră spre ea. 

— Bună dimineaţa, căpitane, rosti primul ofițer. 

O lumină verde se învolbura în jurul capului său, verdele 
neliniștii îmbibate de frică. Dominika înregistră în mod vag - nu 
pentru prima dată - că oamenii se temeau de ea. Asta le făcuse 
lor, tuturor, regimul lui Putin, negru ca smoala. Cât de mult se 
degradase Rusia ei! 

— Bună dimineaţa, zise Dominika. 

Cei trei tineri nu clipeau. Niciunul nu spuse nimic. Dominika se 
uită la ei, apoi la masa de conferințe, după care reveni la primul 
ofițer. Îi prinse privirea și ridică o sprânceană. Tânărul tresări, de 
parcă ar fi fost curentat. 

— Ah, scuze, căpitane. Colonelul ne-a instruit să pregătim sala 
pentru o ședință la amiază. 

Dominika nu avea să-l întrebe pe acest subaltern cu cine 
urma să aibă loc ședința. De altfel, nici nu conta, deoarece ea 
știa deja, mulţumită lui Evgheni. Remarcă iritată că Ziuganov 
nu-i spusese nimic despre asta. Salută din cap ofiţerii, părăsi 
sala și merse pe coridorul zugrăvit în galben-deschis; în lungul 
plintelor se vedeau trei decenii de urme de dâre negre, lăsate 
de rotilele cărucioarelor cu corespondenţă și echipamente. 

Ciocăni o singură dată, energic, la ușa cabinetului lui 
Ziuganov, apoi o deschise. Bărbatul ridică ochii de la hârtiile de 
pe birou. Evgheni stătea pe un scaun într-o parte, într-un halo 

galben de obsedat sexual satisfăcut, care se înteți când 
Dominika intră pe ușă. Noaptea trecută cu el fusese o adevărată 
piatră de încercare: după plecarea lui, fusese nevoită să-și 
scuture cearșafurile pe fereastră, ca să scape de firele de păr 
cârlionțat. 

Văzându-l pe infatuatul Evgheni răstignit în scaun, Dominika 
simţi cocteilul familiar de resentimente care-i strângea pieptul, 
pulsând, urcând și fixându-i-se în gât. Ceea ce făcea cu Evgheni 
ar fi fost altfel de neconceput pentru ea - pentru orice femeie cu 
voință liberă - care iubea cu patimă, din toată inima. Siloviki, 
șefii, o învățaseră foarte bine, o instruiseră să-și astupe urechile 
la nările șuierătoare, să-și astupe nasul înaintea mirosului acru 
de murdărie din spatele urechilor lui, să-și acopere ochii cu un 
văl și să ignore firul argintiu de salivă ce atârna de pe buzele 
cărnoase. O învăţaseră să se afunde în cloacă fără cel mai mic 
plescăit. Nu era iubire, nu era nici sex și nu era împerecherea 
trupeasca ameţitoare cu un amant nebunatic. Nu, ci era rabota - 
muncă, trudă, un job, datorie. 

Dominika făcu un pas spre scaunul lui Evgheni și-l izbi cu 
pumnul în tâmplă, țintind un punct aflat la doi centimetri în 
interiorul craniului. El dădu ochii peste cap și se nărui într-o 
parte. Fără să-și încetinească pasul, ea ocoli biroul și-și înfipse 
unghiile în urechile ca niște toarte de ceainic ale lui Ziuganov, 
apoi îi strivi fața de tăblia biroului, o dată, de două ori, după 
care îi împinse capul puțin într-o parte, pentru a-l lovi cu ochiul 
în colțul din lemn al biroului. Un lichid ocular țâșni peste mapă. 
Dădu drumul urechilor și fata distrusă a lui Ziuganov lunecă sub 
birou. 

— Bună dimineaţa, colonele, rosti Dominika, limpezindu-și 
mintea și netezindu-și sacoul. ` 

El privi hârtiile de pe birou, apoi ridică iarăşi ochii la femeie. In 
dimineața asta ceva nu era în regulă cu părul lui Ziuganov. Se 
părea că-l dăduse cu pomadă și era pieptănat cu cărare. Cu 
acuitatea unui sociopat bipolar, Ziuganov o văzu pe Dominika 
privindu-i capul. Aripile negre de liliac se dilatară o fracțiune. 
Evgheni continua să rânjească. 

— Salut, zise el. 

Nimic altceva. 

— Colonele, am observat pregătiri în sala mare. E programată 
vreo ședință azi? 

Ziuganov rămase nemișcat și o privi, parcă hotărând dacă să 
răspundă. Evgheni se foi ușor în scaun. În noaptea trecută el îi 
spusese pe scurt despre întâlnire și despre participanţi. Insă 
Dominika trebuia să se arate interesată - nu putea sugera că 
știa detaliile și nici nu putea simula în mod plauzibil 
dezinteresul. Ziuganov se jucă cu o daltă pentru os, lungă de 15 
centimetri, din oţel inoxidabil - unul dintre mai multele fleacuri 
răspândite pe biroul său. 

— Rezidenta din Washington vine azi la Centru, spuse el în 
cele din urmă, fără chef. A sosit azi-noapte. 

„lulia Zarubina, $veia, Croitoreasa”, se gândi Dominika. 
Operatoarea legendară și rezidenta din Washington, un produs 
al Institutului de Limbi Străine și al vechiului KGB, educată, 
multilingvă, un hibrid cu legături prea sus-puse pentru ca vreun 
naaziratel, vreun şef din Kremlin, să-i poată pune bețe în roate. 
Decenii de succese operaţionale spectaculoase, agenţi-ţinte 
racolaţi, cusuţi strâns ca sacii pentru cadavre utilizaţi în satele 
din Urali, prin cusături mici, precise. Anul trecut, Putin o 
trimisese la Washington. Funcţia de director era acum la vârful 
degetelor ei. „Şi s-a întors în Moscova ca să discute un caz nou”. 

— Și ședința? insistă Dominika. Este vreo problemă pentru 
departamentul nostru? 

— Zarubina va prezenta un raport despre rezidentura din 
Washington. Va trece în revistă atmosfera din contrainformaţii și 
va oferi o evaluare a evoluţiei politice. 

Afurisitul de pitic era evaziv. Niciun rezident senior nu se 
întorcea la Centru pentru briefinguri banale. El intenţiona să nu-i 
spună nimic. Dominika se uită la Evgheni. Vezi cine-i șeful tău? îi 
telegrafie. Evgheni îi evită ochii. 

— La ce oră începem? întrebă ea, provocându-l s-o excludă. 

— La amiază, răspunse Ziuganov. 

— Mulţumesc, colonele, zise Dominika. 

Zarubina. Rezidentura Washington, Direcţia KR. „Forsyth și 
Benford vor fi interesaţi”, își zise ea. lar după aceea se gândi la 
Nate și la cât de mult îi ducea dorul. 

e 

Toate feţele de la masă erau întoarse către ușa sălii de 
conferințe. Direcţia R (analiză), Direcţia T (suport tehnic), 
Direcţia PR (politic), departamentul pentru cele două Americi 
(vechiul fief al generalului Korcinoi), toţi erau prezenţi. Ziuganov 

era în ușă, frecându-și mâinile și arătându-și dinţii. Rezidenta 
Zarubina intră în sală, îi salută din cap pe toţi și ocoli masa, 
strângând mâinile celor pe care-i știa, prezentându-se celor pe 
care nu-i cunoștea. Dominika o privi în timp ce înainta pe lângă 
masă. 

Femeia părea să aibă în jur de 50 de ani, era scundă și 
pieptoasă. Avea păr galben ca paiul, strâns la spate în coc de 
matroană, care încadra chipul rotund, cu riduri în colțurile 
ochilor și gurii. Ocazional i se întrevedeau dinţii neregulaţi și 
închiși la culoare, tipici pentru generaţia ei. Faldul de piele de 
sub bărbie și începutul de gușă atenuau imaginea generală. 
Ochii căprui aveau pleoape grele, mereu pe jumătate închise - 
probabil că strămoșii ei sosiseră din stepe - și scânteiau de 
intuiţie. În zece secunde, Dominika văzu cum Zarubina privea fix 
persoana căreia i se adresa, cu un ușor surâs dulce pe buze, dar 
la fiecare trei secunde ochii i se repezeau într-o parte sau alta, 
ori peste umăr, mai atentă decât orice căprioară dintr-o pădure 
de conifere siberiană. 

Se apropia acum, vorbea cu cineva, dar o fixa cu ochii pe 
Dominika. Mai aproape. O undă de presiune pneumatică o 
preceda, apoi lumina aurie a nimbului Zarubinei o învălui pe 
Dominika, galbenă, mai mult decât galbenă, bogată, catifelată, 
mărginită cu  vârtejuri  pulsând de toxine, înșelătorie, 
subterfugiu, zasada, ambuscadă, zahvat, prindere în capcană. 
Acum ochii o priviră pe ea, îi cercetară faţa pentru o 
milisecundă, calculând, cântărind. „Mă adulmecă”, se gândi 
Dominika, „încearcă să prindă mirosul de ruskii duh, izul de 
dușman al Rusiei. Dacă există cineva care să poată spune că eu 
citesc culorile, atunci e această Baba laga, vrăjitoarea asta”. 

— Ce mai faci? o întrebă Zarubina și-i luă mâna. 

Vocea îi era blândă și joasă, parcă desprinsă dintr-o bucătărie 
cu o tocăniţă fierbând molcom în oală. Palma îi era moale și 
caldă. 

— Am auzit despre dumneata, căpitane. Te felicit pentru un 
început strălucitor de carieră. 

Împotrivindu-se vechiului impuls rus de a-și face cruce, 
Dominika zâmbi și-i mulțumi, simțind încleștarea familiară din 
gât. „Același lucru, atâta doar că ea este o lupoaică în altă 
blană. Care-i proiectul tău, Croitoreaso?” se gândi ea. „Ce coși? 
Haide, bunicuțo, spune-mi secretele tale”. Apoi o pauză și un 

declic în mintea Dominikăi. „Poţi ghici povestea mea? Știi cine 
sunt, ce se ascunde în inima-mi îngheţată?” Chiar și numai a te 
gândi la astfel de lucruri de la asemenea apropiere era o 
nebunie. 

Ziuganov se apropie și mormăi ceva despre începerea 
ședinței, iar Zarubina se întoarse și-l urmă după ce placa 
fotografică de raze X din spatele ochilor ei înregistră o ultimă 
imagine a Dominikăi. Se așeză în capul mesei. 

Cu glas moale, cu ochi hipnotici, Zarubina îi informă pe cei din 
jurul mesei despre mediul operaţional din Washington: străzile 
erau degajate, cu acoperire doar intermitentă; FBl-ul era 
îngrijorat. Administraţia americană se zbătea să regleze relaţiile 
bilaterale cu Moscova; factorii de decizie de la toate nivelurile 
doreau să aibă propriile lor contacte în ambasada rusă. De 
aceea, ofițerii de caz ai Zarubinei aveau agendele pline de 
operațiuni aflate în dezvoltare. Mai important încă, înghețarea 
salariilor bugetarilor - inclusiv ale celor din CIA, FBI și armată - 
genera frustrări și crea oportunităţi pentru tentativele SVR-ului 
de a racola ofiţeri americani nemulţumiţi. În cele din urmă, 
rezidentura era angajată în aktivnie meropriatia, măsuri active, 
propagandă publică pentru a se asigura că administraţia de la 
Casa Albă nu se va gândi iarăși la stabilirea unui scut 
antirachetă în Europa de Est, ori la susținerea protestelor 
democratice din Baltică până în Ucraina. Desigur, Zarubina nu 
aminti detalii operative prea specifice - nu era necesar pentru 
cei prezenţi să le cunoască. Ea avea nevoie de sprijinul lor în 
producţie, analiză și suport tehnic. Se întoarse către Ziuganov. 

— Și cele mai bune analize de contrainformaţii ale Direcţiei 
KR. 

Ziuganov încuviinţă din cap. 

— Mă voi ocupa personal de cerința asta. 

Dominika văzu că el se imagina deja ca prim director adjunct 
al SVR sub femeia aceasta cu voce blândă. 

Zarubina își puse mâinile durdulii și acoperite cu pete pe 
masa de conferințe, în fața ei. Degetele îi zvâcneau din când în 
când, unicul semn exterior de extazieri interioare. Ceaţa 
galbenă-aurie din jurul capului ei părea o diademă. Vorbea 
încet, solicitând atenţia totală a celor din jurul mesei, care își 
puteau simţi pulsurile sincronizându-se treptat cu al femeii. 
Tovarăși, lucrurile merg bine. Moscova e puternică; politicile 

Kremlinului și obiectivele globale sunt sincopate; succesele 
străine neîntrerupte sunt în derulare. Serviciul de informaţii rus 
continua să fie cel mai bun, invidia altor naţiuni și - o 
încuviinţare din cap spre Ziuganov - spaima serviciilor inamice. 
Nu aminti deloc zilele de glorie ale Uniunii Sovietice - „nici nu 
trebuie”, își spuse Dominika. Cuvintele acestea aveau să-i fie de 
asemenea pe plac ţarului Vlad când aveau să-i fie reproduse 
digital. 

Chipurile din jurul mesei, dintre care unele cu adevărat 
înțelepte, erau transfigurate de cuvintele mieroase. Așezat 
vizavi de Dominika, Evgheni se holba la bunicuţa blândă care 
avea să fie următorul director. O simţi pe Dominika privindu-l și 
întoarse capul. Evgheni se concentră lent pe faţa ei și Dominika 
îi citi instantaneu privirea. Norul galben-murdar al patimii sale 
carnale fusese zdrenţuit de Zarubina; acum era spălăcit, dublat 
de îndoieli, de vinovăția celor întâmplate, de panica informaţiilor 
destăinuite. Dominika simţi un fulger de alarmă, teama că un 
Evgheni pocăit putea să facă un pas înainte și să mărturisească 
totul. Nu era o dovadă copleșitoare a spionajului ei pentru 
americani, dar până la concluzia aceea avea să fie doar un salt 
scurt din partea unor minţi ca ale lui Ziuganov și Zarubina. 
Dominika sesiză cu interes că nu se simțea totuși înspăimântată 
de posibilitatea necazurilor, ci foarte determinată - Korcinoi 
simţise probabil acest fior de adrenalină al mersului pe sârmă la 
mare înălțime până în ultima clipă a vieţii sale. Ea trebuia să 
încerce să-l liniștească pe Evgheni. Altfel... ce? Nici chiar la 
Școala de Vrăbii nu le instruiau pe fete cum să facă dragoste cu 
cineva până îl omorau. Zarubina privi chipurile din jurul mesei și 
pe față îi apărut un surâs plăcut. Ziuganov se ridică în picioare. 

— Asta va fi tot deocamdată, zise el. Direcţia OT, vă rog să 
rămâneţi pe loc. 

Ofițerii începură să iasă din sală, inclusiv Dominika. Evgheni 
rămase pe scaunul său din stânga lui Ziuganov, luând notițe. 
Zarubina flecărea amabil cu un ofițer de cealaltă parte a mesei, 
însă Dominika îi văzu ochii plimbându-se prin sală, către 
personalul care ieșea, verificând resentimente fată de 
excluderea de la următoarea ședință, catalogând chipuri, 
evaluând expresii, adulmecând necazuri. Haloul ei auriu era 
constant și puternic; era o făptură fără îndoieli, fără ezitări. 
Unicul ei apetit era pentru vânătoare, ucidere și hrănite. 

Indiferent ce anume plănuia pentru rezidentura ei din 
Washington - prezenţa ofițerilor tehnici din Direcţia T sugera că 
Croitoreasa intenţiona să sporească coordonarea agenților 
pentru noua ei sursă, TRITON - detaliile acelor planuri aveau să 
fie enorm de importante pentru CIA. Resemnată, Dominika își 
spuse că va trebui să mai îndure o noapte cu Evgheni înainte de 
a pleca la Atena. 

Marta și Udranka stăteau în biroul ei când se întoarse acolo. 
Marta fuma, ca de obicei. Încetează să-ți mai jelești soarta, 
Vrabio, zise ea. Cincisprezece minute cu urangutanul ăla între 
picioare și vei avea cel mai bun cadou posibil pe care să-l aduci 
frumosului tău iubit. 

e 

Dominika pleca la Atena a doua zi dimineaţă. Își spuse că ar fi 
trebuit să întocmească și să transmită un alt mesaj CARS sau 
să-și strângă lucrurile, în tot cazul să-și ordoneze gândurile 
pentru inevitabilul debriefing maraton al CIA și să verifice o 
hartă a străzilor pentru a ajunge la prima întâlnire cu bratok și 
Nate la o casă conspirativă, a cărei adresă îi fusese trimisă prin 
CARS. În schimb, stătea în faţa oglinzii aburite din baie, 
ștergându-și sânii cu prosopul. Evgheni avea predilectții 
obositoare. 

În stilul clasic al Vrăbiilor, Dominika se întâlnise din 
întâmplare cu Evgheni ceva mai târziu în cursul zilei, îi prinsese 
privirea, îi răspunsese la zâmbetul strâmb, își colorase faţa cu o 
îmbujorare stânjenită în faţa sugestiei lui, inevitabilă și lugubră, 
pentru o partidă de sex de rămas-bun care să-i ajungă pentru 
cele două săptămâni cât va lipsi ea. Cel puţin fusese scutită de 
cochetăria obositoare de a o sugera ea însăși. Il hrănise, îi 
turnase votcă pe gât - din păcate, nu destulă - și fusese nevoită 
să se întindă alături de el, să-l privească asudând, șoptind 
ugovarivanie, încurajându-l, ajutându-i corpul să-și urmeze 
mintea și torcând convingător când, într-un final, se prăbușise 
peste pieptul ei, cu umerii vibrând. 

Apoi următoarea jumătate de oră, care-i zbârlise pielea, 
ținând în braţe omida îmblănită, cu fețele la doar câţiva 
centimetri una de cealaltă, cu huile de Venus al lui - „uleiul lui 
Venus” îi spuneau ele la Școala de Vrăbii - uscându-se pe 
pieptul ei, șoptindu-i despre secretul lor comun, despre viitorul 
lui, despre promisiunea de aur a unei cariere cu Zarubina aflată 

la conducerea Serviciului. Acum Dominika jucă rolul sobru, 
ținându-i între palme obrajii nebărbieriţi: Mă gândesc doar la 
binele tău, n-ai de ce să te simţi vinovat în privinţa asta. Nu da 
cu piciorul la tot. Dezvăluirea în public - și mai ce? mărturisirea 
- ar fi însemnat sfârșitul, o abatere de neiertat în ochii lor. Ar fi 
însemnat, de asemenea, sfârșitul acestei relaţii și sfârșitul 
nostru. 

Zâmbetul îi apărea mai des, zăbovea mai mult timp pe buzele 
lui. Evgheni era liniștit. Mâna lui - unghiile îi erau doar 
aproximativ curate - cobora încet pe pântecul ei. „Ni huia sebe, 
nici prin gând să nu-ţi treacă”, își spuse Dominika obosită și-l 
prinse de încheietură. Apoi cobori propria ei mână și-l privi pe 
bărbat în ochi, care se lărgiră, după care se lărgiră încă și mai 
mult. „Asta vrei?” gândi Dominika decisă, mișcându-și mâna. 
„Este suficient? Numărul 96, «Bețișoarele președintelui Mao»". 
După ore de practică la Școala de Vrăbii, nu mâna sau 
încheietura ceda, ci în umăr apărea o durere electrică până când 
nu mai puteai ridica braţul, până nu te mai puteai uita la alt 
castravete dat cu vaselină. Dominika nu mai putea nici acum să 
se apropie de Okroșka, supă rece de castraveți. 

Buza inferioară a lui Evgheni tremură, ca și cum ar fi fost gata 
să plângă. Dominika trebui să-și încetinească mișcarea mâinii 
abile, pentru ca bărbatul să poată vorbi. 

— Dumnezeu... știe, rosti el, concentrându-se. Madam 
Zarubina a cerut să discutăm despre utilizarea unui agent ilegal 
în coordonarea lui TRITON. 

Aruncă-i osul în direcţia greșită. 

— Interesant, dar ilogic, pufni Dominika. De ce ar vrea 
Zarubina să folosească un „ilegal”? 

Repede, apoi lent. 

Evgheni închise ochii și răsuflarea i se opri în gât. 

— Zarubina crede că-l va putea identifica pe TRITON în viitorul 
apropiat și că el va fi de acord să fie coordonat personal. A zis 
că va fi inevitabil, indiferent dacă peste o săptămână sau o lună. 
Când va sosi momentul acela, se va întâlni cu el și va regla 
problema. Apoi însă coordonarea pe termen lung trebuie 
atribuită unui ofițer, nu unui diplomat rus. Așa va fi mai sigur. 

Răsuflarea reţinută era slobozită acum într-un suspin prelung. 

— Un „ilegal”? se miră Dominika și era cât pe ce să se ridice 
în capul oaselor, uitând de bărbatul excitat. Nu cred că se pot 

gândi să utilizeze o persoană fără acoperire diplomatică pentru 
cineva cu un potențial așa de valoros ca al lui TRITON. 

— De ce te-ai oprit? întrebă Evgheni visător și cobori ochii 
spre mâna ei. 

Dacă ar fi avut un topor sub pat, Dominika l-ar fi folosit. 

— Zarubina..., gâfâi Evgheni, vrea ca iniţial... să se 
întâlnească ea cu TRITON. Da, așa-i mai bine... nu te-opri. 
Zarubina a spus că vrea ca un „ilegal” anonim - un expert în 
operațiuni în interiorul Americii - să preia coordonarea. Toate 
urmele cazului vor dispărea atunci. 

„Și Benford nu va avea nicio șansă să-l prindă”, se gândi 
Dominika. 

— Cadrele de „ilegali” au fost decimate după dezertarea 
adjunctului Direcţiei SS, a „ilegalilor”, zise Dominika, gândind 
rapid, făcând mai multe lucruri deodată. Identităţile celor mai 
mulţi din Direcţia S au fost descoperite de americani. Dulapul e 
gol. 

Evgheni clătină din cap. Vorbi cu un efort vizibil: 

— Zarubina a spus că mai există o școală de „ilegali”, nu cea 
principală de la Tepli Stan, ci alta, nici măcar o școală în sine, ci 
doar un program, foarte mic, cu doar unu sau doi studenți pe 
an. Nu era sub conducerea Direcţiei S, așa că n-a fost 
compromisă. Aparține Kremlinului. 

„Ce lovitură grozavă ar fi să intru în programul ăsta”, se gândi 
Dominika, „să-i identific pe «ilegali» chiar înainte să fie trimiși în 
America”. 

— Și ce crede Kremlinul despre conducerea unor asemenea 
operaţiuni? îl întrebă ea, cunoscând deja răspunsul. 

Președintele pe viaţă al Rusiei, cu ochi albaștri și fost agent 
KGB, dorea să se păstreze implicat în Joc, dar nu să dezvăluie 
geometria clandestină a trimiterii de spioni și sabotori, care să-i 
impună planurile vizând lumea. Toţi servitorii lui Putin erau 
dispensabili pentru el. Nu, asta era o altă etalare a 
mujestrennost a Maiestăţii Sale Țarul, a virilităţii sale rusești. 
Evgheni făcu o grimasă - probabil că în furia ei, Dominika îl 
manipulase prea violent. 

— Zarubina pare să știe multe chestii, zise ea, încetinind 
ritmul. 

— Habar n-am de unde știe toate astea. 

— Poate că ea va fi mentorul noului agent ilegal, spuse 
Dominika aproape pentru sine, întocmind deja în minte alt 
raport, de data asta pentru Benford. 

Fiind mentorul unuia dintre horki lui Putin, dihorii cu ochi 
arzători, Zarubina avea să fie răsplătită - cu funcţia de director 
al SVR. 

— Zarubina nu-i mentorul nimănui, zise vag Evgheni, privind 
mâna Dominikăi pe sub pleoapele aproape complet închise. Nu 
te-opri. 

Când va fi trimis noul agent ilegal în America? Au identificat o 
persoană anume? Cât de avansată este instruirea primită? E 
bărbat sau femeie? În ce oraș va locui? Cu ce se ocupă? Care-i 
este acoperirea? 

— E bine? întrebă Dominika, privind cum se dilată nările 
păroase ale bărbatului. 

— Zarubina e posedată, zise Evgheni închizând ochii și 
Dominika se gândi că avea dreptate, dar că nu știa prea multe. 
Insistă pentru securitate absolută. Se va întâlni cu TRITON 
pentru cât mai scurt timp posibil, apoi i-l va repartiza pe 
„ilegalul” ăsta, ca să acopere totul. Direcţia T cercetează 
comunicaţii sigure. Operaţiunea se va desfășura în afara 
Direcţiei KR. Nimeni nu trebuie să știe, nici chiar tu. Ordinele lui 
Ziuganov. 

Dominika îi zâmbi. 

— Nu voi spune nimănui din Centru. 

Își mișcă mai repede braţul - martellato, ca și cum ar fi avut 
un ciocănel în mână. 

— Știu, zise Evgheni distras. 

Începuse să respire mai precipitat. 

— Ce sexy ești așa, exclamă Dominika, gândindu-se că ironia 
era firească în dormitor. 

Evgheni începu brusc să tremure. Căzu pe spate, apăsându-se 
puternic cu ceafa în pernă, gemând. Trecură 30 de secunde 
înainte să redeschidă ochii și să-și domolească respiraţia. 

— Astea două săptămâni departe de tine vor fi interminabile, 
icni el. 

Două săptămâni vor trece fără să-ţi dai seama, zise Udranka 
din coltul dormitorului. 

— Două săptămâni vor trece fără să-ţi dai seama, îl linişti 
Dominika. 

OKROȘKA - SUPĂ RECE DE CASTRAVEŢI 


Dă-ți prin blender castraveți curățați de coajă și de 
semințe, ceapă verde, ouă fierte tari și tăiate bucăți, 
mărar proaspăt, smântână și apă, pentru a obține o 
supă cu consistență granulată. Opţional, adăugați 


cubulete de costită prăjită. Condimentați, 
frigider și serviti cu mărar sau mentă. 


dați la 

Hannah Archer fusese ocupată. În patru zile neconsecutive 
din săptămâna trecută, efectuase trasee de detectare a filajului 
de câte cinci, șase, patru și respectiv trei ore, nu numai pentru 
a-și determina statutul - adică dacă era urmărită în ziua 
respectivă - ci și pentru a evalua cu propriii ei ochi și cu 
instincte tot mai ascuţite de munca pe teren ce fe/ de urmăritori 
putea să aibă. În mod cert, continua să ocupe o poziţie 
inferioară pe lista de priorităţi a FSB-ului, dar după ce sosise 
observase o ușoară creștere a filajului. Probabil că vreun 
birocrat din FSB îi luase dosarul și-l aruncase în teancul „de 
verificat activitatea” din cutia „străini”. 

Spre iritarea SSt din Moscova, Hannah telegrafia cu 
regularitate la Cartierul General descrieri detaliate a ceea ce 
vedea pe stradă. Vern Throckmorton considera că el ar fi trebuit 
să transmită rapoartele, în condiţii de maximă securitate, dar 
Hannah îl ignora respectuoasă și îi trimitea telegrame 
săptămânale lui Benford, în conformitate cu instrucțiunile sale. 
SSt reflectă nemulțumit la această situaţie, dar o acceptă ca 
atare, temându-se de temperamentul exploziv al savantului. Era 
lipsit de importanță, deoarece atât Benford, cât și Hannah știau 
că activitatea de filaj era un barometru delicat al pericolului 
contrainformațiilor - indiferent dacă rușii ciuliseră urechile, dacă 
erau pe urma mirosului, dacă trăgeau sforile din umbră - iar 
Benford era preocupat acum de soarta DIVEI. 

Chiar dacă acţiunea ei operaţională dintr-o zi însemna pur și 
simplu să conducă automobilul pentru a încărca/descărca unul 
dintre receptoarele CARS pe care le îngropase personal prin 
Moscova, trebuia să știe ce fel de căpușe o urmăreau, ce spațiu 
de manevră îi lăsau, dacă erau obosiţi și plictisiţi, sau iritaţi și 
surescitaţi. Trecerea prin dreptul unui CARS invizibil în timp ce 
erai filat nu aducea nici pe departe cu întâlnirea faţă în față cu o 
sursă, dar, lisuse, tot trebuia s-o faci perfect, tot trebuia să ţii 
spatele drept, să priveşti fix înainte, să-ţi verifici scurt oglinzile 
retrovizoare și apoi să declanșezi rafala precis cronometrată, cu 
o mână strecurată indiferent în poșetă, amintindu-ți să nu 

accelerezi după ce trecuseși pe lângă sit și era preferabil să nu 
izbești bara din spate a mașinii moscovite din faţa ta - mici 
amănunte la care erau atente echipele de filare experte și 
experimentate, aflate pe o bandă paralelă și cu trei mașini mai 
în spate, care-ţi scrutau cu binoclul interiorul vehiculului. 

Dumnezeule, lui Hannah îi plăcea pe stradă, se desfăta în 
ritmurile ei, își ținea geamurile coborâte în ciuda frigului pentru 
a-i auzi sunetele. În câteva seri simţise ceea ce Jay, instructorul 
de operaţiuni interne, îi spusese că se întâmpla sporadic la 
ofițerii de caz aflați sub urmărire: o stare de graţie, în care ea 
devenea una cu bărbaţii încruntaţi, nebărbieriți și nespălaţi din 
mașinile cu radiouri încinse sub torpedouri. În serile acelea, 
spiritul ei transportat călătorea neauzit pe bancheta din spate, 
care mirosea a bou moscat, alături de ei, asculta clicurile și 
scârţâiturile de frână, auzea comentariile vulgare în surdină și 
înțelegea cum o urmăriseră. 

Într-o seară ceţoasă, auzi scrâșnetul cauciucurilor unei filări 
paralele, întrezări stopurile laterale de mașini pe străzi din 
flancuri ţinând pasul cu ea. În altă seară, îi văzu - ba nu, îi simţi 
- sărind și mintea ei răsfoi iute catalogul care creștea întruna: 
„Ăștia-s Oscar și Mustăciosul, ai stins farul stâng, șmechere, 
camioneta cu pâine pe care am văzut-o săptămâna trecută, 
băieţi, ștergeţi dungile când scoateţi portbagajul de pe acoperiș, 
ne apropiem de intersecție și... iată-te, Idolul Matineelor, ar fi 
trebuit să aștepți în spatele autobuzului, nu contează, vă iubesc, 
băieți, haideţi, în seara asta mă duc mai devreme acasă, să vă 
puteţi odihni și voi”. 

Cel mai rău era în serile în care ei nu erau acolo, când băieţii 
o abandonaseră pentru alt iepuraș, iar Hannah se simţea agitată 
și singură. Acelea erau zilele în care strângea volanul: „Așa, 
nenorociților, deși utilizaţi Manevra Apocalipsei atât de perfect, 
că nimeni nu poate deduce cum procedaţi, nimeni n-o poate 
desluși, ca s-o dejoace, și-ncercaţi s-o prindeţi pe DIVA și s-o 
ucideţi, pe ea și tot ceea ce se opune ca feţele voastre slave 
teșite și nerase să-și afunde mandibulele în agentă, în agenta 
mea, este pedala accelerației mele și oglinzile înguste și în ape 
din mașinuţa asta mică și piuitoare și păsarica mea fortificata de 
stronţiu, iar voi, băieţi, nu puteți pune mâna pe ea, asta nu se 
va-ntâmpla”. 

Hannah știa că mizeriile astea, neeliberate, îţi creau o stare 
de iritabilitate. Era suficient să te uiţi la Janice și Benford și 
Cartierul General. Ea observase în același timp că Nate nu era 
deloc nervos, cel puţin nu în sensul rău al cuvântului. Se gândea 
tot timpul la el, dar nici nu se punea problema să-i expedieze un 
e-mail prietenos, nici măcar un mesaj intern securizat. Ar fi fost 
un gest care aducea prea mult cu al unei foste iubite, prea lesne 
de a fi greșit înțeles. 

Avea nevoie de un prieten. Potrivit regulamentului, trebuia să 
te ţii departe de ceilalţi ofițeri din Staţie - pentru păstrarea 
acoperirii, evitarea contaminării și compartimentarea propriilor 
activităţi individuale. Existau câţiva colegi de muncă din State, 
la jobul ei consular sub acoperire din ambasadă, dar nu și 
prospecte sociale reale. Moscova era o detașare unde nu se 
practica fraternizarea, așa că, exceptând cazul în care dorea o 
partidă de sex cu un pușcaș american de 18 ani din paza 
ambasadei, își petrecea serile în complexul de locuințe din 
ambasadă, așezată pe pernuţe chilim în jurul unei măsuţe 
pentru cafea, mâncând brânză și crackers cu șase secretare 
serioase de gradul III din Departamentul de Stat, ascultând noul 
CD comemorativ Joni Mitchell și întrebându-se care era motivul 
pentru care gazda, o absolventă de studii internaţionale de la 
Mount Holyoke, în vârstă de 37 de ani și excesiv de teatrală, pe 
nume Marnie, purta o salbă rustică cu un Mdin lemn mai mare 
decât restul mărgelelor. 

„Termină!” Mai rămăseseră 18 luni din detașarea asta la 
Moscova, cu un catâr de SSt într-un capăt al trailerului-birou și o 
SASt cherchelită și saturată de nicotină ca Schindler, atârnată 
cu capul în jos din plafon în capătul opus. Și zeci de „băieţi” de 
la FSB cu ochi de lincși așteptând-o să iasă ca să se joace 
împreună pe stradă. Hannah reușise ceea ce-i ceruse Benford: 
DIVA avea CARS și putea vorbi cu CIA pe o linie securizată din 
Moscova, un triumf important, chiar dacă riscant. La sfârșitul 
primului an, Hannah avea să beneficieze de concediu legal. 
Odihnă și relaxare într-un loc pe care-l putea alege singură. Cu 
siguranţă acasă, în New Hampshire, dar poate și altundeva, să 
spunem în Grecia, pentru un pic de soare și de mare. Și un pic 
de Nate? 

— Bună, tată, rosti Hannah stând în apartamentul ei 
întunecat, scăldată în lumina ecranului de computer. 

Imaginile sacadate ale mamei și tatii în bucătăria lor însorită 
din New Hampshire îi răspunseră la zâmbet. Acasă, în 
Moultonborough, era dimineaţă. 

— Ce faci, Hannah? întrebă mama. E frig pe-acolo? 

— Sunt bine, mamă, răspunse ea. Mi-am cumpărat o căciulă 
mare de blană. E groaznică - din bizam, mi se pare - dar 
călduroasă. 

— Mănânci bine? o întrebă mama. 

Luna trecută îi trimisese o cutie cu prăjiturele. 

— Nu-ţi face griji, o linişti Hannah. La magazinul nostru au de 
toate: unt de arahide, mortadella, brânză topită Velveeta. 

Își înfipse unghiile în palmă. Conversaţia asta forţată era tot 
ce putea face. Înainte de a pleca la Moscova le ceruse părinţilor 
ca sub nicio formă să nu se refere la jobul ei ori să întrebe 
despre el. Niciodată! Ei știau unde lucra fiica lor. O priviseră, 
nefericiţi și îngroziţi, când Hannah îi avertizase că rușii ascultau 
permanent. În seara asta, tehnicienii FSB aveau să privească 
aceleași imagini ale părinţilor ei și aveau să audă aceeași 
conversaţie. Însă dacă n-ar fi folosit Skype, așa cum făceau toţi 
cei din ambasadă (fără reţineri), ar fi fost inexplicabil și 
interpretat doar într-un singur fel: Este o  spioană; 
supravegheați-o mai îndeaproape. 

— Acolo nu sunt restaurante? întrebă tata, și Hannah zâmbi. 

El juca rolul ţărănoiului prostovan din Noua Anglie. „Ai grijă, 
tată”, se gândi ea. 

— Ba da, cum să nu! Suntem mai mulţi care ieșim și-ncercăm 
specialităţi locale. E foarte amuzant. Au o mâncare făcută cu 
carne de miel și vinete, numită ceanahi, care-i destul de bună. 

Hannah se întrebă dacă cei care îi transcriau conversaţia 
aveau să observe că tocâniţa georgiană fusese favorita lui 
Stalin. 

— Pare o mâncare grea, comentă mama. 

Dumnezeule, Hannah își dorea din tot sufletul să-i poată 
spune tatii ce făcea, cum fusese selectată și instruită ca să-l 
păcălească pe Urs în propriul lui bârlog, ca și tot ce realizase. 
Ştia că el o iubea și era mândru de ea, dar nu-și putea sărbători 
triumfurile. 

— Obișnuiește-te cu asta, îi spusese Benford înainte de 
plecare. Altruismul dezvoltă caracterul. 

Habar n-avea ce voise să spună prin asta. 

— Ar trebui să mă opresc de acum, zise Hannah. E destul de 
târziu aici. 

Degetele ei zvâcniră pe mouse pentru a da clic pe pictograma 
de deconectare. 

— Sper că dormi suficient, zise mama. Ai nevoie de ceva, de-o 
cămașă de noapte caldă, de niște papucei pufoși? 

Mocofanii cu guri căscate și căști pe urechi aveau să facă 
glume mâine despre papuceii pufoși. 

— Nu, zise Hannah, am tot ce-mi trebuie. Ne-auzim 
săptămâna viitoare. 

Mama îi trimise o sărutare, apoi se ridică și ieși din obiectivul 
videocamerei. Tata rămase locului, uitându-se la ea de pe ecran. 
„Ai grijă, tată”, îi telegrafie Hannah. 

— M-am bucurat să vorbesc cu tine, fetiță, spuse el. Ai grijă 
ce faci pe-acolo. Te iubesc. 

— Pa, tată, zise Hannah. 

„Asta înseamnă «fă-i praf»”, își zise ea după aceea. „Exact 
așa voi face, tată”. 

e 

În Cartierul General, Benford citi telegramele lui Hannah, 
impresionat, dar fără să se trădeze. Ştia că ea se descurcase 
bine, iar sistemul CARS al DIVEI funcționa minunat, la toți 
parametrii. Hannah alimentase situri foarte bune, traseele ei de 
detectare a filajului erau aproape perfecte și era stăpână pe 
stradă. Atât de naturală, atât de calmă, de fapt, încât se părea 
că echipa de filaj a FSB-ului apreciase că era o funcționară 
măruntă din ambasadă, un post inferior în cadrul personalului, și 
de aceea o filau cu totul sporadic, de „control”. In majoritatea 
serilor era „curată”, era sigură de asta. Și, slavă cerului, 
dobitocul de SSt nu se amestecase în activitatea ei. Benford 
trebuia să fie foarte atent la Throckmorton. 

Rapoartele DIVEI (prin rafale CARS) despre cârtița TRITON și 
încercările rușilor de a descoperi identitatea lui LYRIC 
îndepărtaseră lemnele putrezite și dezvăluiseră sub ele o masă 
de termite. Probleme mari pentru CI. Benford se uită din nou, 
dispeptic (Sindromul dispeptic este definit de către experţi ca 
fiind o serie de simptome clinice care apar atunci când golirea 
gastrică este încetinită, ca urmare a prezenţei unor afecţiuni 
digestive, dar și a altor afecțiuni. Cauzele frecvente ale 
dispepsiei sunt cele de natură organică.), la telegramele sosite 

de la Moscova. Dacă TRITON se afla în interiorul Agenţiei, nu 
trebuia să vadă rapoartele acestea de la DIVA; Benford crease 
rapid un compartiment dedicat, pentru a limita distribuirea lor la 
câteva persoane, el, trei ofițeri din DCI și noul șef DOR, Dante 
Helton. 

Cu păr nisipiu, ochelari cu rame de metal și privirea amuzat- 
ironică a unui savant desfrânat, Helton era relativ tânăr pentru 
un șef de divizie și-și începuse cariera în Europa de Est 
comunistă ca ofițer stagiar. Cândva îi povestise lui Benford că 
operaţiunile din fostul Bloc Răsăritean în zilele Vestului Sălbatic 
erau din toate punctele de vedere egale Moscovei, la care se 
adăuga dimensiunea suplimentară a faptului că adversarii din 
țările gazdă - de la șefii și strategii serviciilor de informatii, 
coborând ierarhic până la personalul de filaj - erau moștenitorii 
unor patrimonii naţionale strălucitoare din Polonia (Chopin), 
până în Cehoslovacia (Freud) și din Ungaria (Teller), până în 
România (Vlad Țepeș). Erau diabolic de inteligenţi și în același 
timp dedicați. Helton operase în Varșovia sub o presiune 
ucigătoare; în cele din urmă, scoși din minţi de permanentele lui 
manipulări perfecte, membrii echipei care-l fila îi distruseseră 
Polski Fiatul 125 într-o noapte de decembrie 1987, lovindu-i 
acoperișul cu lopeţi până îl turtiseră la nivelul portierelor. În 
seara următoare el i-a păcălit din nou. 

Benford stătea în biroul lui ticsit împreună cu Helton și 
Margery Salvatore, o expertă entuziastă din DCI, dintre ai cărei 
strămoși sicilieni Benford era convins că făcuse parte și soţia 
pescarului din Palermo, care, în 1588, susţinuse că zburase 
călare pe capre alături de vrăjitoare locale. Margery putea să 
clarifice aspecte complicate, iar Benford dorea să-i afle părerea. 
O convocase, de asemenea, și pe Janice Callahan, care, spre 
iritarea lui, încă nu apăruse. 

— Dacă n-aveţi nimic împotrivă, vă voi oferi comentarii 
preliminare până sosește Janice, începu Benford, apoi urlă prin 
ușă spre secretara lui, cea căreia i se zbătea o pleoapă: Spune-i 
lui Callahan să vină imediat. Dac-a pornit deja, spune-i s-o ia la 
fugă. 

Privi spre Dante și Margery, căutând vreun semn de 
dezaprobare sau stânjeneală, însă nu văzu niciunul. Benford știa 
că era cunoscut ca un excentric temperamental, dar era nesigur 
în privinţa asta. 

— Peste câteva zile voi pleca la Atena ca să mă consult cu 
Staţia și să particip la debriefingul DIVEI, îi anunţă el. 

Își trecu degetele nervoase prin părul sur și răvășit, creând 
fără să vrea o creastă modificată de mohican pe o latură a 
capului. Desigur, Dante și Margery nici nu clipiră. 

— Doar câţiva agenţi - toţi retrași sau morţi - din panteonul 
operațiunilor rusești au fost în stare să raporteze cu sfera de 
cuprindere și potenţialul de care dă dovadă DIVA. Mă aștept ca 
apropiata oportunitate neprevăzută a unei întâlniri personale să 
ofere o abundență de detalii. 

Ușa se deschise și intră Janice, calmă și nepăsătoare, într-o 
rochie mulată cu imprimeuri de leopard și pantofi Jimmy Choo 
negri cu toc. Benford se încruntă când o văzu. 

— De ce a durat atâta? o întrebă. 

Janice privi în jur, căutând un loc unde să se așeze - Dante și 
Margery goliseră de ziare și cutii două scaune jerpelite. Unicul 
loc pe care se mai putea sta - o sofa micuță cu spătar rabatabil 
- era înțesat de alte dosare. 

— Simon, rosti ea absent, trecându-și o mână prin păr și 
privind în jur, dacă alerg, îmi cade rochia, iar pantofii ăștia îmi 
zboară din picioare. Uit de fiecare dată când vin la tine să-mi 
aduc un scăunel pliant. 

Benford o privi cum își făcea loc să se așeze. O mică avalanșă 
de dosare căzu pe podea. Femeia se aplecă să le ridice și 
decolteul i se dezvălui cu generozitate. Helton își feri grijuliu 
privirea. 

— Cum spuneam, reluă Benford, DIVA este un succesor 
potrivit pentru MARBLE, ca și un testament al viziunii lui, 
Dumnezeu să-l odihnească. 

In cameră se făcu tăcere. Absolut toţi avansaseră în ierarhie 
citind antologia MARBLE. 

— Acum trebuie să examinăm câteva chestiuni, reluă 
bărbatul. In clipa asta nu voi discuta despre contribuţia DIVEI la 
acțiunea nucleară iraniană sub acoperire și nici despre succesul 
ei în obținerea unei atenţii favorabile din partea președintelui 
rus. 

— Acum c-ai menţionat-o, camaraderia cu președintele este 
un sport de contact, spuse Margery. l-am putea periclita accesul 
și propria siguranţă dacă președintele își va pierde interesul față 

de ea și o va trage pe o linie secundară. Până și soţia lui 
Vladimir, Putina, a fost expediată până la urmă. 

— Posibilitatea ca DIVA să devină o confidentă favorită a 
președintelui este enormă, replică Benford. 

— „Confidentă favorită”, repetă Dante. Ce vrea să-nsemne 
asta, Simon? Vrei ca DIVA să-l seducă pe președinte? 

— Calmaţi-vă, spuse Benford. Vom exploata ceea ce putem, 
acordând grija cuvenită protejării sursei noastre clandestine de 
rapoarte. 

Privi încruntat în jurul biroului mic. De aceea îi plăceau ofiţerii 
ăștia - îl criticau. Începu din nou să vorbească, mintea lui ca un 
mecanism de ceasornic rotindu-i fără pauză pinioanele, cheiţele 
și dispozitivele cu clichet din creier. 

— Să mai trecem totul încă o dată în revistă. Unu: știm că 
rușii au început să primească rapoarte trunchiate de la cineva 
cu numele de cod TRITON. Doi: rușii nu cunosc deocamdată 
identitatea lui TRITON. Trei: TRITON a raportat Centrului că CIA 
a racolat o sursă GRU cu informaţii militare/știinţifice și a 
comunicat și criptonimul nostru intern: LYRIC. Patru: Rezidenta 
SVR lulia Zarubina continuă să se întâlnească cu un agent dublu 
transparent al Forţelor Aeriene, pentru a permite schimburile de 
informaţii cu TRITON. Cinci: o sursă SVR recent racolată a fost 
brusc rechemată din Caracas. Statutul agentului respectiv este 
necunoscut. 

Se opri și privi în jurul încăperii. 

— Există persoane din exteriorul CIA care să cunoască 
criptonimul LYRIC? întrebă Margery. 

Criptonimele interne erau sacrosancte, dar toți știau că ele 
erau menţionate frecvent în întâlniri inter-agenţii. 

— Ținând seama de numărul mare de cititori ai rapoartelor lui 
LYRIC și de frecventele întâlniri ale comunităţii pentru a discuta 
informaţiile parvenite de la el, răspunse Benford, este posibil, 
poate chiar probabil, da, ca numele LYRIC să fie cunoscut în 
exteriorul acestei clădiri. 

— Și DIVA a raportat că acest TRITON utilizează operaţiunea 
cu agent dublu a Forţelor Aeriene drept canal spre Zarubina? 
întrebă Helton. 

— Corect, încuviinţă Benford. Când o să vorbim cu ea, sper să 
aflu mai multe despre cum anume se procedează. 

— Bine, zise Helton. Totuși asta înseamnă că TRITON ar putea 
fi în armată, aici în Langley, în Casa Albă, în NSE sau pe 
Capitoliu, sau pur și simplu un contractor aerospațial din 
California. 

— De asemenea, corect, spuse Benford. Vânătoarea pentru 
această cârtită va începe în mod necesar pe scară mare. 
Limitările cauzate de forța de muncă reprezintă un factor de 
care trebuie ţinut seama. 

— Am putea lucra la asta luni de zile, interveni Margery. 

Își imagină grupurile operative, evaluările de daune, 
examinarea producţiei. O porcărie... 

— Ani, preciză Benford. 

Helton se uită la Margery. 

— Și asta nu-i lucrul cel mai rău, zise el. Dacă rechemarea 
agentului din Caracas s-a datorat lui TRITON, asta ar sugera că 
el se află în interiorul acestei clădiri. Racolarea este prea 
recentă; cazul acela n-a fost cunoscut în exteriorul Cartierului 
General. 

— Se pare că nu vom ști până nu auzim că agentul nostru din 
Caracas atârnă de un cârlig pentru carcase în închisoarea 
Butîrka, spuse Margery. 

— Și nu beneficiem de luxul timpului, adăugă Benford 
jucându-se cu un creion de pe birou. Dacă TRITON se află printre 
noi, și este bine poziţionat și citește materiale din multe domenii 
diferite - militare, politice, științifice, geografice - el ar putea 
afecta grav întregul directorat de operaţiuni. 

— Și ar putea duce la distrugerea a zeci de agenţi, adăugă 
Margery. 

În primii ani, ea lucrase în operaţiunile din China și cunoștea 
pe dinafară liste de agenţi care „n-au revenit, n-au contactat, 
probabil compromiși”. Din când în când, tot se mai gândea la 
unii dintre ei. Toţi se gândeau. 

Benford privi peste umărul lui Helton către Janice Callahan, 
care stătea tăcută, cu picioarele ca de mahon încrucișate, cu 
braţele întinse în lungul spătarului sofalei. 

— Ai ceva de adăugat? o întrebă el. 

— Evident, spuse femeia, trebuie să-l găsim pe acest trădător 
scârbos cât mai repede cu putinţă. 

Tăcerea clocotită a lui Benford era mai înspăimântătoare 
decât obișnuitele lui explozii verbale, când se înroșea la faţă. 

— Mulţumesc, Janice, zise el cu ironie fină. Și cum vom 
proceda? 

Tăcere de tic-tac în birou, secunda dinaintea aprinderii norului 
de vapori termobarici. 

Janice ridică un picior și-și examină pantoful. 

— Ar putea fi mai ușor decât credem, anunţă ea. 

Benford își înfrână impulsul de a se ridica din spatele biroului, 
de a-și înfige mâinile în păr și a se învârti în cerc. În mod 
instinctiv, era ceva mai înțelegător cu Janice și cu toţi acești 
prieteni ai săi; Janice umblase și ea pe străduţe ude din orașe 
ruginite, cu sunete de pași răsunând în urmă. 

— Cum... Vom... Proceda? întrebă el. 

— Hrănește răceala și înfometează febra, zise Janice privindu-l 
pe sub gene și arborând zâmbetul ei definitoriu. 


CEANAHI - TOCĂNIȚA GEORGIANĂ A LUI STALIN 


Într-un ceaun de fontă (sau tagină marocană), rumeniţi 
cubulete de carne de miel, care au fost frecate cu 
sare, piper, ulei, boia și ardei iute pisat. Adăugați 
ceapă și usturoi tăiate julien şi căliți până se înmoaie, 
apoi adăugați busuioc, pătrunjel și mărar tocate, după 
aceea roșii fierte, zeama lor și oțet de vin roșu. 
Adăugați vinete și cartofi tăiați cubulete, apoi turnati 
apă cât să acopere tocana. Puneti capacul și fierbeți la 
foc mic, până când carnea devine fragedă, legumele 
se înmoaie și sosul se îngroașă. Garnisiți cu pătrunjel 
verde tocat. 

24. 


— „Hrănește răceala și înfometează febra?”, repetă încet 
Benford. Eşti drăguță să-mi explici și mie de ce ai citat această 
maximă populară medicală? 

Helton se întoarse în scaun și surâse. El intuise mesajul și o 
așteptă pe Janice să explice. 

— Simon, dacă TRITON nu poate utiliza AD al Forţelor Aeriene 
pentru a-și transmite informațiile Zarubinei - adică îi înfometăm 
febra - el va deveni atât de agitat în privinţa banilor sau a 
orgoliului lui rănit sau a ceea ce-l motivează - noi hrănim 
răceala aia - încât va trebui să riște să se întâlnească cu 
Zarubina față în faţă. 

— Și noi vom avea ocazia de a-l vedea, completă Margery. 

— Zarubina nu-i vreo amatoare, le atrase atenţia Helton. Va fi 
greu de urmărit pe stradă. 

— Va fi totuși mai ușor decât a încerca să-l găsim pe TRITON 
după ce i se va repartiza un coordonator ilegal, opină Janice. Am 
citit toți mesajul CARS al DIVEI. Rușii se pregătesc să-i aloce un 
agent ilegal curat. După aceea nu-l vom mai găsi niciodată. 

Se uitară unii la alţii. Un agent ilegal ar fi însemnat într-adevăr 
necazuri majore. incă de la începuturile spionajului, un spion 
străin cu acoperire civilă, pozând în cetăţean nativ al ţării-gazdă, 
cu un trecut fals pregătit cu meticulozitate, care vorbește fluent 
și colocvial și care duce o viaţă complet banală, cu un job 
oarecare, fusese soluția anonimă perfectă pentru a coordona o 
sursă delicată în teritoriu inamic. Fără statut oficial. Fără 
acoperire diplomatică. Fără conexiuni cu serviciile secrete. Nu 
exista niciun profil pe care să-l caute vânătorii de cârtițe. Și toți 
cei din cameră știau că rușii erau maeștrii recunoscuţi ai 
pregătirii și amplasării spionilor ilegali. 

— Janice are dreptate, zise Helton. Oprește operaţiunea 
agentului dublu al Forțelor Aeriene. Vor urla din răsputeri, dar tu 
poţi să treci peste capul BIS și să pui un general s-o termine. 

— lar băiatul nostru se va găsi într-o dilemă, completă 
Margery. Fără operaţiunea AD, TRITON are trei opţiuni: să 
găsească altă modalitate anonimă prin care să trădeze, să 

înceteze să mai spioneze ori să iasă din ascunzătoare și să 
trateze cu Zarubina, personal, pe stradă. 

— lar noi o facem pe doamna aceea bătrână și drăguță din 
rezidentura să iasă și să joace, îi creștem un pic ritmul cardiac și 
vedem ce iese, zise Janice. 

— Asta o voi face chiar eu, spuse Benford, gândindu-se deja la 
posibilităţi. Forţele Aeriene vor fi foarte nefericite. lar maiorul 
Thorstad nu va mai trebui să îndure rigorile spionajului. Va 
trebui să se mulțumească serile cu vizionarea colecţiei lui de 
videocasete cu filme. 

Janice se ridică de pe sofa și-și netezi rochia, aranjând-o. 

— Simon, spuse ea, acum se poartă Blu-Ray și video 
streaming. VHS-urile au dispărut. 

— Au dispărut? făcu Benford. Ce tot spui acolo? 

e 

Seb Angevine stătea în SUV-ul negru care se îndrepta spre 
Cartierul General după o ședință de la BIS al Forţelor Aeriene, 
ținută în Quantico, statul Virginia. Era pierdut în gânduri în timp 
ce vehiculul gonea spre nord pe George Washington Memorial 
Parkway, iar arborii înmuguriţi ce se înșiruiau pe Potomac se 
transformaseră într-o pâclă. Acum o oră trebuise să-și 
stăpânească reacţia de panică atunci când un colonel cu buze 
subţiri din Air Force îl informase că SEARCHLIGHT, operaţiunea 
agentului dublu care-l avea în centru pe maiorul Thorstad, 
fusese încheiată din ordinul adjunctului șefului serviciului de 
informaţii al statului-major USAF. 

Colonelul explicase că, în ciuda startului promițător al 
operaţiunii și a rezultatelor substanţiale în angajarea serviciilor 
secrete rusești, decizia încheierii operaţiunii AD fusese luată 
pentru că cerințele SVR impuse maiorului Thorstad se 
apropiaseră tot mai mult de programe și tehnologii strict 
secrete, care nu puteau fi aprobate sub nicio formă ca materiale 
informative. Potenţialele câștiguri tactice ale contactului cu rușii 
erau eclipsate de potenţialele pierderi de informaţii importante. 
Maiorul Thorstad urma să înceteze contactul și să respingă orice 
tentative ale SVR de recontactare. 

Strategii BIS de la nivel operativ și ofiţerii de contrainformaţii 
fumegau: operaţiunea lor de aur AD fusese anulată, exista o 
aversiune tot mai mare faţă de orice risc. Un blocnotes fusese 
trântit de podea și cuvântul „fricoși” fusese murmurat de o 

persoană care ieșise în trombă din sală. Roșcatul maior Thorstad 
se ridicase să le spună colegilor că, deși decizia Pentagonului (el 
folosise sintagma „casa mare”) era dezamăgitoare, 
consideraţiile strategice aveau întâietate. Fusese o onoare să fie 
implicat în operaţiune și era convins că eforturile colective 
continue ale Forțele Aeriene și Forțelor Terestre SUA vor apăra 
pe viitor securitatea țării. Se așezase, când un glas neidentificat 
rostise: 

— Mai du-te naibii, Morcoveaţă! 

leșind din sală, Angevine îi salutase din cap pe ofițerii BIS, 
păstrându-și calmul. Era o catastrofă. Fără schimburile periodice 
de firimituri, el nu dispunea de niciun mod prin care să 
transmită informaţii SVR-ului. lar dacă nu le putea transmite 
informaţii rușilor, aceștia nu-l plăteau. lar el avea nevoie de 
bani. Și în același timp mai avea și o socoteală de încheiat: în 
timpul ședinţelor comitetului executiv trebuia să se uite la 
goinfre aia, la purcica de Gloria Bevacqua, noul șef de 
operațiuni, clocotind de furie și indignare că-i furase jobul. Jobul 
lui! 

Trebuia să decidă cum va acţiona. Trebuia să echilibreze 
riscul extrem de a ieși pe stradă pentru a se întâlni cu Zarubina 
și nevoia lui continuă - și crescătoare - de bani. Incântat de cele 
trei plăţi ale rușilor, Angevine intrase deja în banii aceia și-și 
cumpărase un Audi S7 nou (57 000 de dolari) și un ceas de 
mână Breitling Chronomat 41 (12 000 de dolari) și făcuse 
rezervare pentru o vacanţă de scufundări în Belize (5 000). 
Salariul lui de bugetar de nivelul SIS-3 n-avea să facă pur și 
simplu faţă. Merde! 

A ajunge la ruși era ca și cum ar fi mers pe un câmp minat. Nu 
putea să intre în clădire sau să arunce un pachet peste gard. 
Ambasada din piatră albă a Rusiei de pe Wisconsin Avenue și 
consulatul rus cu patru niveluri de pe Tunlaw Road erau 
încontinuu supravegheate de FBI, din puncte strategice 
împrăștiate în toată zona. Nu putea nici să telefoneze: liniile 
telefonice ruse - zeci de linii - erau monitorizate non-stop. 
Angevine nu putea nici să ciocănească la ușa unui apartament. 
Doar anumiţi diplomaţi ruși de rang înalt - printre care se 
număra și Zarubina - locuiau în afara complexului ambasadei, 
însă apartamentele acelea erau supravegheate, inclusiv vila în 

stil arhitectural beaux arts a ambasadorului rus din centru, pe 
Sixteenth Street NW. 

Atunci poate o ciocnire, un contact întâmplător pe stradă? 
Într-un supermarket, o librărie, un restaurant? Prea riscant. 
Ofițerii SVR cunoscuţi și suspecți erau urmăriţi în mod aleatoriu 
de FBI, care se rotea de la o ţintă la alta, astfel încât era greu de 
planificat ceva. Angevine știa că acoperirea aceasta rarefiată se 
datora reducerilor din Agenţie efectuate în cursul anualei drame 
bugetare din Congres. Divizia de Contrainformaţii Străine (CIS) a 
FBl-ului putea executa pe teren doar filaje reduse și altfel 
trebuia să depindă de mijloace tehnice limitate pentru a stabili 
care ofiţeri ruși de informaţii erau activi, când erau operaţionali 
și cu cine interacţionau. În adâncul sufletelor, experţii CIS știau 
cu tristețe că SVR-ul era perfect conștient de oponenţa slabă cu 
care se confruntau pe stradă; Moscova putea citi în ziare știrile 
despre bugetul SUA. Rușii știau cu exactitate cât de slabi erau 
americanii. 

Un ușor avantaj pentru el. Și totuși, se gândi Angevine, nu 
puteai prezice când sau pe cine va fila CIS. De aceea, încercarea 
de a stabili un contact în public cu orice rus era practic o 
ruletă... rusească. Se simţi deprimat tot restul zilei, apoi merse 
în centru la Good Guys Club de pe Wisconsin Avenue, ca să se 
uite la dansatoare, să bea o bere și să încerce să-și adune 
gândurile. 

Din stradă, clubul era însemnat cu o reclamă din neon pe 
fațada din cărămidă altfel banală a unui șir de case înguste și 
lipite între ele, construite în anii 1820 - se mai păstrase doar o 
vagă amintire a fostei sale faţade federaliste elegante - într-un 
cartier comercial decadent, populat de pizzerii care vindeau la 
felie și sushi pentru acasă, băcănii și saloane de manichiură. 
Când intră în club, lăsă în urmă lumea asfaltului și a 
porumbeilor, abandonându-și pentru moment dilema carierei 
împotmolite de cârtiță rusă. Clubul cu o singură sală - „Pe cine 
păcălesc?” se întrebă Angevine. „E un local de striptease.” - era 
îngust, dar adânc. Angevine îi făcu un semn cu capul gorilei 
așezate pe un taburet lângă ușa din faţă și se îndreptă spre 
partea din spate a sălii. Interiorul era ticsit chiar și peste 
săptămână: toate cele trei scene pentru dans, mici și ridicate 
faţă de podea, erau în acţiune. Angevine se strecură printre 
mesele și banchetele lungi ce umpleau sala. Fiecare scenă 

ridicată avea podeaua din plexiglas, iluminată de jos în lumină 
albă, discretă - umbre din Berlinul Weimar decadent erau 
proiectate pe corpurile fetelor - o bară verticală din plexiglas, 
care refracta lumină pe toată înălţimea ei, iar pe perete o 
oglindă de înălţimea unui om. Celelalte surse de lumină din club 
erau spoturile pe șine de sub plafon, roșii, portocalii și alb- 
orbitor. Scenele erau luminate mai intens decât orice decor 
cinematografic, iar numele dansatoarelor se derulau la nesfârșit 
pe o bandă de leduri deasupra barului. Mai multe difuzoare 
umpleau clubul cu muzică rock pentru striptease din anii 1980 și 
1990. 

Angevine se așeză aproape de peretele din spate și comandă 
o bere și unul dintre sandviciurile mici disponibile la happy hour, 
primi un hamburger pe pâine prăjită surprinzător de bun. Una 
dintre dansatoarele lui favorite termina pe scena 2 și avea să 
treacă apoi pe scena 3, cea mai apropiată de el. Ea îl văzuse din 
depărtare, cu  agerimea tuturor fetelor care dansează 
dezbrăcate în fața necunoscuţilor. Angevine o admiră sub 
luminile spoturilor pentru a suta oară - îl atrăgea cumva, cu 
ochii aceia verzi. Și nici corpul nu era de lepădat. 

La masa de lângă Angevine stătea un bărbat trupeș cu capul 
mare și părul pieptănat spectaculos peste cap, transpirând într- 
un costum fără formă - probabil vreun GS-15 inferior din 
Departamentul de Sănătate și Servicii sau din Departamentul 
Locuinţelor și Dezvoltării Urbane - însoţit de un tânăr care clipea 
nervos. Gâtul grăsanului se revărsa peste gulerul cămășii 
albastre ieftine, cu imprimeul unor palmieri miniaturali. „În mod 
clar, DSS”, își zise Angevine. Luminile din plafonul de deasupra 
scenei 3 dezvăluită luciul de uzură al umerilor și coatelor 
sacoului său negru când îl atârnă pe spătarul scaunului. 

Dansatoarea lui Angevine (îi plăcea să-și imagineze că-i 
aparţinea), al cărei nume de scenă era Felony, se urcă pe scena 
3 și susţinu un adevărat spectacol jucându-se cu oglinda înaltă 
din spatele ei, curățând-o cu o sticlă de spray și un prosop de 
hârtie, ţinând picioarele perfect drepte și aplecându-se din talie 
pentru a șterge partea de jos a sticlei. Teatru Kabuki preliminar 
pentru toate fetele noi: după fiecare spectacol, oglinzile erau 
acoperite cu amprente palmare și urme de ruj de sărutări. 

Porcușorul de la masa de alături râse la faza cu ștergerea 
oglinzii executată de Felony și arătă spre fesele și tanga ei. 

Inacceptabil. „Mai rău ca DSS”, se gândi Angevine. „Ar putea fi 
chiar de la Agenţia de Administraţie Fiscală”. Porcușorul își 
înghionti tovarășul mai slab când răsună „Hotel California” și 
Felony se cățără pe stâlpul din plexiglas, până la jumătatea 
înălţimii sale, după care se lăsă să lunece cu capul în jos spre 
podea, lent, infinit de lent, și lin ca orice lift mecanic. Revenită 
pe sol, Felony începu să danseze pentru Porcușorul care 
încetase să mai arate cu degetul și să rânjească și acum se 
holba și înghiţea în sec. Angevine îi privi chipul strălucind sub 
lumini când Felony se roti la bară și răspândi un nor de parfum - 
colonie White Shoulders. 

Spre sfârșitul numărului ei, se auzi un alt cântec al formaţiei 
Eagles, „james Dean”, și Felony încinse atmosfera la maxim. 
Uluit, Angevine îl văzu pe grăsan ridicându-se și începând să 
danseze ca Boris Elțîn, încovoind umerii și scuturând pumnii 
încleștaţi. Începu după aceea să zbiere ceva ce aducea cu 
„Ceimi Diiin”. Bodyguardul de la ușă, aflat tocmai în capătul 
opus al clubului, dădu să se ridice de pe taburet, însă Felony îi 
făcu semn să stea liniștit. Tovarășul mai tânăr al Grasului îl trase 
de braț și el se așeză. După ce-și termină numărul, Felony își 
puse corsetul în stil „Văduva Veselă”, aranjându-și discret sânii 
ca să umple cupele, și merse la cei doi, instalându-se între ei. 
Dansatoarele aflate în pauză se amestecau întotdeauna printre 
clienți pentru a-i fermeca în vederea unor bacșișuri mai mari la 
numărul următor. 

Angevine văzu că bărbatul tânăr vorbea cel mai mult, însă 
Felony ţinea o mână cu unghii lungi pe interiorul coapsei 
Grasului, destul de sus deasupra genunchiului. Femeia simţise 
instinctiv care era mai important dintre ei. După durata maximă 
de cinci minute de „prezentare” și după un bacșiș nu tocmai 
discret sub forma unei bancnote împăturite îndesate de 
Porcușor între sânii ei, cei doi se ridicară, își îmbrăcară sacourile 
și ieșiră din club. 

Felony veni la Angevine, care se ridică în picioare, și-i strânse 
mâna - lumea stripteuzelor era reglementată de un protocol 
idealizat de respect și cavalerism (și de cerința ca bărbaţii să 
stea cuminţi cu mâinile). Angevine îi cumpără o bere cu ghimbir 
la preţ de șampanie și-i zâmbi. 

— Un dans excepţional, ca de obicei, o complimentă el. 

Știa că fetele acceptau rareori să se întâlnească cu clienţii, 
așa că nu exista nicio presiune. In plus, ea nu putea sta prea 
mult timp la o singură masă. 

— Tipii ăia doi erau ruși, spuse Felony indicând cu o mișcare 
scurtă din cap. De la ambasada lor de pe Wisconsin. Grasul nu 
vorbea prea multă engleză, așa că l-a adus pe-ăla micuţ. Mi-a 
dat 20 de dolari. 

Angevine o privi cu atenţie. 

— De unde știi că erau ruși? rosti el cu glas tare, ca să 
acopere muzica. 

Complexul ambasadei ruse se găsea la vreo 300 de metri 
distanță pe Wisconsin, după prima intersecţie. Brusc, pe 
Angevine începu să-l furnice pielea capului. Felony băgă mâna 
în jartieră și-i întinse o carte de vizită: S.V. Loganov, consilier 
ministerial, Ambasada Federaţiei Ruse. 

— Asta-i cel gras - l-ai văzut dansând? zise ea, arătând cartea 
de vizită cu unghia degetului mic. Pe asta mi-a dat-o ăla mic, 
dar parcă nu era sigur ce să facă - să mi-o dea sau nu. Ridică 
ochii spre banda de leduri. Trebuie să mă duc să mă schimb. 
Mai rămâi? 

Angevine o privi fără s-o vadă, pierdut în gânduri. 

De câteva zile își storcea creierii căutând o modalitate prin 
care să ia legătura cu SVR-ul și acum cârnatul ăsta gras și 
transpirat îi căzuse în poală. Dintre toate locurile în care s-ar fi 
putut ciocni de un rus fără să fie observat de FBI, nu se gândise 
niciodată la Good Guys Club. Dar nu, era imposibil, nesigur - 
putea fi văzut de cineva. La naiba, era chiar posibil ca în seara 
asta să se afle aici agenţi FBI speciali, care-i filau pe ruși și care 
ar fi luat apoi la întrebări orice persoană care stătuse de vorbă 
cu ei. 

Angevine își spuse că acesta nu era modul optim prin care să 
ia din nou legătura cu rusnacii. Dacă ar fost abordat printre 
stripteuze, muzică și alcool, Grasul ar fi suspectat o provocare 
FBI sau CIA, o ambuscadă în vederea șantajării; s-ar fi temut de 
o posibilă înscenare în orice plic sigilat pe care l-ar fi primit. Dar 
ce altceva ar fi fost posibil? O tentativă disperată pe stradă? 
Dacă o dădea în bară, atunci ar fi încurcat-o la fel de sigur ca în 
cazul în care ar fi apărut la poarta din faţă a ambasadei ruse, 
purtând la rever un ecuson pe care scria „Salut, mă numesc 
TRITON”. Ce serait mauvais. Așa ceva n-ar fi fost bine. 

Felony ieși din cabină într-un costum roz de fetiță, jartiere și 
pantofi cu toc și talpă-platformă, îi făcu cu ochiul lui Angevine și 
se strecură printre mese, îndreptându-se către scena 1, aflată în 
partea opusă a sălii. Se oprea ca să salute clienți familiari, cu 
mâinile în permanentă mișcare, bătând pe obraji, ciufulind păr, 
atingând umeri. Toate celelalte dansatoare procedau exact la 
fel. Angevine râse în sinea lui. „Dieu pourvoira, Domnul se va 
milostivi”, se gândi el. 

e 

A fost începutul operațiunii combinate de racolare și acțiune 
sub acoperire a lui Sebastian Angevine. Se grăbea, așa că avea 
să fie rapid și murdar. El nu era implicat în operaţiuni, dar știa 
multe și citea multe, iar doamnelor le plăcea întotdeauna stilul 
lui - îi admirau butonii de argint bătut de la manșetele cămășilor 
și-i pipăiau reverele sacoului din cașmir. 

Ideea era s-o racoleze pe Felony ca intermediar - dacă ar fi 
știut mai bine lexiconul ofiţerilor de caz, ar fi spus „canal de 
comunicare” - pentru a-i contacta pe ruși chiar acolo, în Good 
Guys. Dacă bătrânul Loganov, excitat, sinuos și asudat, venea 
cât de cât regulat în club, Felony îi putea strecura un bilet 
pentru a fi transmis la rezidentura, anunțând că TRITON era 
gata pentru reactivare, sau oricum i-ar fi zis ei, și stabilind un sit 
de întâlnire. Și, tovarăși, aduceţi bani. 

Și ce dacă FBl-ul îl urmărea pe Loganov în seara aceea? 
Băieţii aveau să stea la o masă mai retrasă, în semiîntuneric, cu 
sacourile sport strânse în poală ca să le acopere erecţiile, 
privind spectacolul, trăgând periodic cu ochiul ca să se asigure 
că niciun SUBNE - subiect necunoscut - nu avea vreun contact 
cu Grasul. Dar dansatoarele? Ele circulau peste tot, stăteau cu 
toți, își îndesau întruna bancnote în sutiene sau în jartiere, 
puneau mâini parfumate pe braţele sau umerii clienţilor - Felony 
i-ar fi putut livra lui Loganov un ditamai prăjitorul de pâine, fără 
ca FEBEII să vadă ceva. lar Angevine nici măcar nu trebuia să fie 
acolo. 

Mai exista detaliul racolării rapide a lui Felony. Ea îi acceptă 
invitaţia la cină - mult simplificată datorită potrivirii norocoase a 
recentei ei despărţiri de ultimul prieten, o persoană la care se 
referea doar ca Fernandez, predispus la accese de depresie 
cauzate de o disfuncţție erectilă cronică provocată de inhalarea 
de pelicanol. După șase luni, Felony îl dăduse afară din 

apartamentul ei cu trei camere de pe Benton Street N.W., în 
Glover Park. Acum era pregătită pentru un prieten care să fie un 
gentleman adevărat. 

Sprâncenele lui Angevine se arcuiră când Felony menţionă 
adresa la care locuia. Era, incredibil, la 800 de metri de zidul din 
spate al ambasadei ruse, într-un cartier cu arbori cu coroane 
bogate, căsuțe și blocuri scunde cu apartamente. Cu puţin noroc 
și abilitate, apartamentul lui Felony putea deveni un sit sigur 
pentru întâlniri, sau o cutie poștală sincronizată temporal, sau 
un sit pentru lăsat semnale, sau o cutie poștală electronică, 
neștiut de federali și lipsit de orice legătură cu Angevine. Acum, 
racolarea dansatoarei era de trei ori mai importantă pentru el. 

La sfârșitul primei lor întâlniri, femeia îi spuse că numele ei 
real era Vikki Mayfield. Vikki avea 29 de ani, cam mult pentru o 
stripteuză, dar mușchii abdomenului și picioarelor îi unduiau 
când suia pe stâlp. Era înaltă și avea păr blond tuns pixie - 
aprecia că o întinerește -, ochi verzi atenţi și o linie poate cam 
fermă a maxilarului. Era ușor straniu și ușor sexy s-o vadă în 
haine de stradă, deoarece Angevine o văzuse de o mulțime de 
ori fără să aibă măcar un fir de aţă pe ea. 

Folosea spray autobronzant pentru că liniile de bronz erau 
școală veche. Avea implanturi MemoryGel High Profile, pentru 
că sânii masivi ca mingile de volei pentru plajă nu mai erau 
standardul industriei. Dansa de opt ani, cunoștea meserie și-i 
putea depista pe cei care lăsau bacșișuri grase - putea evalua 
instantaneu bărbaţii care aveau să dea un „fin”, un „dub” sau, 
uneori, un „yard”. Îi explicase jargonul (cinci, douăzeci, 
respectiv o sută de dolari) lui Angevine, care se arătă încântat. 
Lui Vikki i se părea că era un bărbat sofisticat și bine îmbrăcat, 
și decisese că-l plăcea. 

In seara următoare era liberă, așa că Angevine insistă pentru 
o altă cină, în cursul căreia înregistră un progres vizibil. Vikki era 
isteață, văzuse viaţa și cunoștea diferenţa dintre un bădăran și 
un pețitor dintr-o metropolă. li plăcea să vorbească, iar Seb era 
dispus să asculte. Era originară din Virginia costieră, nu din 
sărăcie, totuși trebuia să lucreze serile. Începuse colegiul - 
obținuse o bursă la stat, la Universitatea din Virginia, dar 
abandonase (prea mulţi „băieţașii lui mama” care-și dădeau 
drumul în pantalonași) și încercase la Haverford College, mai 
sus în Pennsylvania, însă plecase și de acolo (prea mulți poeţi 

sensibili și plângăcioși) - după care coborâse treptat spre 
miazăzi, până la Washington. Începuse să danseze nud, fusese 
uluită de banii câștigați - cu ghiotura - și locuise cu o 
succesiune de inși care o bătuseră sau voiseră să vândă droguri 
pentru ei, ori să lucreze și ca escortă feminină, iar ea se 
săturase și-și găsise propriul apartament. Tot mai avea de-a 
face cu niște ratati de prieteni, însă cel puţin acum îi putea da 
pe ei afară din apartament. 

Pe Seb îl văzuse de multe ori în club și i se păruse un tip 
înstărit. La început se aștepta să afle că era un bărbat de vârstă 
mijlocie excitat sexual și interesat de masaj Nuru și sex anal. 
Însă Sebastian, care vorbea franceza, era un ascultător bun, se 
pricepea să comande vin, lucra pentru Departamentul de Stat 
sau așa ceva, nu încerca s-o pipăie pe fund și era amuzant când 
dorea să fie. După a treia lor întâlnire (ea dansa două zile 
consecutiv și apoi avea trei zile liber), îl invită în apartamentul ei 
pentru cină și începuseră să se sărute, însă el băuse prea mult 
vin, așa că Vikki îl acoperi cu o pătură și se duse să se culce 
singură după ce-l privi cum dormea pe canapea. El o trezi 
dimineaţă cu o ceașcă de ness, foarte drăguţ și așa mai departe, 
și au făcut duș împreună, apoi au aterizat înlănţuiri pe podeaua 
din living, ascultând vecinii care tropăiau pe scară, mergând la 
muncă. 

Ziua a șasea. Era clar că Vikki continua să aibă o reţinere 
ascunsă față de iubiţi, dar Seb aduse o sticlă de vin și ea găti 
cina: friptură, piure de cartofi irlandez așa cum făcea bunica ei 
și plăcintă cu mere cumpărată de la magazin. El vorbi puţin 
despre jobul lui; era un fel de șef pe-acolo, în Departamentul de 
Stat, un fel de diplomat și specialist sau așa ceva în Rusia, nu 
era clar exact. Au făcut din nou dragoste, de data asta în pat, și 
Vikki a avut primul orgasm neajutat de vibrator după ani de zile, 
un semn foarte bun, se gândi ea. Sigur, Seb putea fi cam 
tontălău, cam arogant cu chelnerii și petrecea o mulţime de 
timp pieptănându-se, totuși era mai bine decât lanțul de 
motocicletă al fostului ei prieten Darryl, care zăcuse toată 
săptămâna într-o găleată cu kerosen în fața ușii. Ca să-i 
mulțumească pentru cină și sex, Angevine îi dărui o brățară de 
argint de la Eve's Addiction. Fusese comandată prin poștă, însă 
Vikki n-avea de gând s-o refuze. 

În dimineaţa următoare, Seb stătea rezemat de măsuţa de 
toaletă din baie și o privea pe Vikki cum se epila pe marginea 
căzii. Dintr-odată, rosti nepăsător că dorea să se ocupe de chiria 
ei, care ajungea la 2700 de dolari pe lună. 

— De ce ai vrea să faci asta? îl întrebă Vikki. Vreau să zic că-i 
foarte drăguţ din partea ta, dar câștig destul. 

Angevine zâmbi. 

— Vreau să fac ceva pentru tine, spuse el. 

Dorea să progreseze și să-i contacteze pe nenorociţii de ruși. 
Toată chestia asta dura prea mult. 

— Îmi placi cu adevărat, Vik. 

— Și eu te plac, răspunse femeia. 

Poate că el dorea pur și simplu să fie drăguţ. 

Angevine se împinse în măsuţa de toaletă și se aplecă s-o 
sărute. 

— Îmi place să mă uit la tine cum te razi, îi zise străduindu-se 
să găsească ceva incitant de spus. 

— Ce-ar fi să te așezi și să mă lași să te rad? întrebă ea. 

— Poftim? 

— Haide, zise Vikki. E foarte sexy. 

— Nu știu, rosti Angevine imaginându-se la dușurile sălii de 
gimnastică din Cartierul General cu vintre epilate și couilles ca-n 
palmă. E altfel pentru bărbaţi. 

— O să am grijă, spuse ea, și întinse mâna. ÎI privi jucăuș. 
Dacă mă lași, o să fac orice vrei tu. 

Și Angevine s-a asigurat că așa a fost. 

e 

Loganov reveni la Good Guys abia peste o săptămână, iar 
Vikki îl sună pe Angevine cu sufletul la gură, ca să-l anunțe că 
rusul apăruse și că ar fi fost bine să-și mute fundul acolo. In 
ultima clipă, Angevine decisese să fie prezent când Vikki 
transmitea biletul. Nu exista niciun pericol ca el să poată fi 
identificat în sala aglomerată și nu dorea nici să-i lase plicul lui 
Vikki, care l-ar fi putut deschide și citi un mesaj inexplicabil, 
semnat de misteriosul TRITON. Așa însă îi descrisese totul ca 
fiind ceva amuzant. Născocise o poveste despre un „program de 
contactare” al Departamentului de Stat pentru anumiți 
diplomaţi ruși, pe care-i invita la întâlniri private în care urmau 
să fie discutate subiecte globale de mare importanţă. Angevine 
îi explicase că invitaţiile trebuiau să fie discrete - de pildă, 

livrate de o stripteuză pe jumătate dezbrăcată într-un club 
pentru bărbaţi - astfel ca oficialii ruși să nu fie „pedepsiţi” de 
Moscova dacă participau. 

Aiureli absolute, bineînţeles, iar Vikki îl privise sceptic și 
spusese că nu dorea să facă nimic ilegal (ceea ce Angevine 
înregistră fără plăcere ca fiind probabilul ei refuz de a fi total 
cooptată ca subagentă), totuși se așeză lângă Loganov, scoase 
micul plic din mâneca largă a chimonoului ei din satin negru și-l 
strecură în buzunarul de la cămașă al rusului, în timp ce se 
aplecă spre el, strângând din nas când dădu de damful de 
transpiraţie-varză-gătită-și-pantaloni-puturoși. Din partea opusă 
a clubului, Angevine nu putea detecta absolut nimic. Vikki 
fusese precisă și insesizabilă ca o profesionistă de top. 

Mai exista și un alt motiv pentru care dorea să fie acolo. 
Angevine voia să vadă reacţia rusului când simţea că Vikki îi 
strecurase ceva în buzunar. Din fericire, rusul nu reacţionă 
poate că nici nu simţi pliculețul pe pectoralii lui ca niște sâni 
dar poate că fusese instruit să nu reacționeze faţă de biletele 
ce-i erau înmânate. Expresia chipului său avea să fie totuși de 
neprețuit atunci când, întors în ambasadă, avea să deschidă 
plicul în care se afla un al doilea plic pe care scria PENTRU 
ZARUBINA. Niciun angajat al ambasadei ruse din Washington - 
nici chiar ambasadorul însuși - n-ar fi șovăit o clipă să transmită 
plicul acela. 

Mingea fusese pusă în joc. Angevine era în al nouălea cer în 
seara aceea, au ciocnit cupe de șampanie în apartamentul lui 
Vikki, a ridicat-o în braţe și a dansat cu ea prin living, în timp ce 
postul de radio Soft Rock 97 difuza „You Wouldn't Know Love” 
de Michael Bolton, de pe albumul lui Soul Provider. Banii rușilor 
aveau să curgă din nou; el avea deja informaţii suplimentare 
pentru Zarubina, despre debriefingurile unui ofiţer GRU ce 
continuau în Atena. Se uită în ochii lui Vikki și o sărută. Poate că 
dacă va avea mai mulți bani, va întâlni pe cineva cu mai mult 
savoir faire, dar în seara asta, acum, corpul musculos de 
dansatoare era lipit de al lui, și ea îi răspunse la sărutare, 
ținându-l cu braţele după gât. Corpul lui se înfioră, dar tuleiele 
reîncepuseră să-i crească între picioare și trebui să se oprească 
din vals, ca să se scarpine. 

Noaptea era neagră ca interiorul unei mine de cărbuni când 
Angevine se așeză pe o bancă din lemn și aşteptă. Porțiunea de 
pădure din Parcul Little Falls îl învăluia, bloca strălucirea orașului 
și înăbușea zgomotul traficului de pe apropiatul Massachusetts 
Avenue. Bărbatul stătea gârbovit, cu stomacul plin de lingouri 
de plumb, și închise ochii, ascultând trosnetele slabe și 
foșnetele ce se aud prin păduri chiar și la miezul nopţii. Printre 
arbori clipeau câteva luminiţe de la casele din Westmoreland 
Hills. Slavă Domnului că era prea târziu pentru ca vreun locuitor 
să-și scoată câinele la plimbare. „7u es con”, își spuse, „ești un 
idiot”. Se uită la ceas. 

Angevine îi aștepta pe ruși în locul pe care-l inclusese în bilet, 
pe care-l inspectase când se pregătise pentru reluarea carierei 
sale strălucitoare de agent operativ cutezător. Stătea într-o 
depresiune ierboasă puţin adâncă, parte dintr-un fort de artilerie 
numit Battery Bailey, unul dintre zecile de astfel de locuri din 
vremea Războiului Civil, năruite și acoperite de vegetație, care 
presărau Washingtonul și pe care natura și vremea le 
transformaseră în coline domoale sau pajiști întinse, pe unele 
dintre ele existând pancarte ce anunțau SIT ISTORIC, dar 
majoritatea anonime și uitate. El știa că rușii vor aprecia lanţul 
de forturi vechi pentru ceea ce erau: 65 de miniparcuri, oaze 
micuţe de întuneric și tăcere în interiorul capitalei animate, care 
nu erau înconjurate de garduri și nu erau niciodată închise și nici 
patrulate de poliţie, care aveau nenumărate căi de acces și 
evadare în grila geometrică de cartiere liniștite pe care o 
protejaseră în 1864 împotriva atacului Confederaţilor. lar acum, 
după începerea noului Război Rece, devenise locul perfect 
pentru întâlniri clandestine în suburbiile Washingtonului. 

— Alo? se auzi un glas încet din bezna din spatele valului de 
pământ acoperit de gazon. Este cineva acolo? 

Angevine se ridică, merse până la una dintre ambrazurile 
pentru tunuri și privi în întunericul ca tușul. O femeie scundă 
stătea ceva mai jos, pe o potecă din pământ care șerpuia în 
jurul bazei exterioare a zidurilor bateriei, abia vizibilă. Ea ridică 
ochii spre Angevine. 

— Am luat-o pe cărarea greșită și acum nu mai pot ajunge sus 
la dumneata. 

Purta un fulgarin ușor și o pălărie de ploaie, de parcă s-ar fi 
așteptat să plouă dintr-o clipă în alta. 

„Ce naiba mai e și asta?” se întrebă bărbatul. „Asta-i 
Zarubina? Altfel cine naiba ar putea fi noaptea pe-aici?” Ridică 
brațul și șopti: 

— Stai acolo, cobor eu. 

Merse până la deschiderea din capătul opus al zidului, găsi 
poteca îngustă și abruptă și peste câteva secunde stătea lângă 
ea, în semiîntuneric. 

— Domnul Triton? rosti doamna bătrânică și drăguță. Numele 
meu este lulia. Mă bucur tare mult că ne întâlnim în cele din 
urmă. 


COLCANNON - PIURE DE CARTOFI IRLANDEZ 


Curățiți cartofii și fierbeţi-i până se înmoaie. Zdrobiți-i, 
adăugând unt, și bateţi-i până devin cremoși. Separat, 
căliți în unt usturoi, praz tăiat mare și varză tocată, 
până se înmoaie legumele. Condimentaţi cu sare și 
piper. Amestecați legumele cu piureul și serviti cu unt 
topit deasupra. 

25. 


Spre sfârşitul  după-amiezii, averse de ploaie  biciuiau 
copertinele magazinelor de pe strada Arkadias, transformând 
stratul fin de praf de marmură ce acoperea permanent străzile 
și trotuarele din Atena într-o pastă lipicioasă de culoarea 
oțelului. Un al doilea val de averse se abătu asupra orașului, 
înlocuind izul de pământ ars de peste zi cu aerul dulce al 
amurgului și, pentru nările Dominikăi, cu o urmă de lavandă. 
Femeia stătea sub tenda hotelului ei, Lovable Experience 4, din 
Ambelokipi, districtul comercial atenian, aflat la o distanţă 
aproape egală faţă de ambasada Federaţiei Ruse din înverzitul 
Psychiko și casa conspirativă TULIP a CIA din stilatul district 
Kolonaki, unde urma să se întâlnească cu Nathaniel și Gable în 
seara asta. 

Dominika își privi ceasul și mai așteptă un minut, ca să se 
oprească și ultimii stropi de ploaie. Nu avea umbrelă și oricum 
n-ar fi folosit-o; nimeni în Atena nu utiliza așa ceva. Traficul serii 
începuse să se înteţească și se aprindeau luminile. Calculă că 
traseul de mers pe jos prin cartierele prăfuite Nea Filothei și 
Gkizi, pentru a verifica dacă era urmărită, avea să dureze 
minimum 90 de minute - și mai mult, dacă descoperea ceva. 
Zona respectivă era plină de scări lungi, străzi cu sens unic și 
scurtături; pe străzile acelea lăturalnice, ar fi remarcat orice 
echipă ce utiliza vehicule, iar dacă recurgeau la urmărirea pe 
jos, avea să vadă tranziţia și putea să abandoneze. În mod 
premeditat, purta un pulover gri-închis și fustă bleumarin, 
pentru a evita petele de culori care să ajute urmăritorii s-o 
zărească de la o distanţă prudentă. 

Dominika nu lua nimic de la sine înţeles: atât colegii ei ruși, 
cât și coordonatorii ei americani erau perfect capabili s-o fileze, 
deși din motive diferite și cu rezultate potenţiale radical diferite. 
Americanii puteau decide să-i acopere apropierea de TULIP 
pentru a-i verifica statutul. Dominika știa că validarea unui 
agent nu înceta după racolare. CIA testa, în diverse feluri, 
loialitatea și veracitatea surselor sale, ba chiar mai asiduu. 

Filajul rezidenturii ambasadei ruse era altceva: rezidentul - un 
ofițer superior cu multă experienţă și realizări, cunoscut în 
Serviciu ca iubocinik, fustangiul - putea s-o urmărească din 
motive CI generale. Nu era însă deloc exclus, se gândi femeia 
încruntându-se, ca Ziuganov să fi ordonat supravegherea 
discretă a Dominikăi în Atena pentru a vedea dacă nu făcea 
ceva ce putea folosi ulterior împotriva ei. Călătoria aceasta la 
Atena era o oportunitate rară și de nepreţuit pentru a se întâlni 
cu americanii; agenţii interni din toate zonele interzise visau la 
asemenea șansă de a restabili legătura cu serviciile secrete 
care-i coordonau. Însă predispoziția permanentă a propriilor ei 
compatrioți de a se suspecta reciproc sporea gradul de pericol al 
recontactării CIA. 

e 

Aroma pinilor de pe colina Likavitos era împrospătătoare, mai 
ales după ceața gazelor de eșapament pe care o inhalase la 
nivelul străzii în Filothei. Printre arborii întunecaţi, Dominika 
putea întrezări salbele de lumini din vârf, ca și Mănăstirea 
Sfântul Gheorghe, puternic iluminată. Traseul ei de detectare a 
filajului nu evidenţiase nimic - nici reapariţii, nici erori de 
comportament, nici dovezi de salturi sau filări de pe străzi 
paralele. 

Se întunecase și ea ieși de pe drum, se opri și ascultă cu 
atenţie. Nu trecu nicio mașină, nu bâzâi niciun scuter. O adiere 
ușoară prin vârfurile pinilor se întrepătrundea cu zumzetul slab 
al orașului de dedesubt. Era în grafic și avea timp suficient ca să 
coboare liniștită și nepăsătoare în scumpul și colinarul cartier 
Kolonaki, pentru a se îndrepta spre casa conspirativă. Işi netezi 
părul cu un gest nervos, imaginându-și cum se va deschide ușa 
apartamentului, cum va revedea chipurile familiare radiind în 
momentul vederii ei. Se întoarse pe drum, coti pe Koniari, apoi 
pe Merkouri. Străduțele înguste și întortocheate erau slab 
iluminate, iar străfulgerările albastre-electric ale televizoarelor 
din apartamente erau vizibile pe tavanele din interior. Printr-o 
fereastră deschisă răzbătea muzică de pian. 

Dominika traversă strada și-și verifică spatele, fără să se 
concentreze imediat îndărătul ei, ci uitându-se la o intersecţie 
din depărtare, distanța de filaj. Se folosea de numeroasele 
automobile parcate de-a lungul străzii Kleomenous ca de un 
paravan, înaintând lin, continuând să privească după orice 

capete și umeri care s-ar fi legănat. Simţi brusc arome de 
scorțișoară și vinete - cineva gătea musaca. Pulsul i se înteţi 
ușor când coti la dreapta și începu să urce, pe Marasli, apoi făcu 
la stânga și parcurse jumătate din Distria Doras, ajungând la 
ultimul bloc de apartamente înainte de a da din nou de pădurea 
de pini, după care așteptă preţ de o bătaie de inimă în umbră, 
ascultând. Se uită în sus, către linia acoperișului profilată pe cer, 
apoi la cea de pe partea opusă a străzii, după care examină cu 
atenţie ferestrele întunecate. Nicio mișcare, nicio sclipire de 
lentilă, nicio draperie întredeschisă. Ușa din faţă scârţâi când 
intră în bloc. 

După o zguduitură scurtă, cabina îngustă a liftului porni să 
urce, gemând, și se opri cu un zăngănit la ultimul etaj. Exista un 
palier scurt și o singură ușă, cu aspect solid. Casa conspirativă 
TULIP. Dinăuntru nu răzbătea niciun sunet. Becul din plafonul 
palierului se stinse, acționat de temporizator, lăsând-o în beznă 
totală, și Dominika nu găsi comutatorul ca să reaprindă lumina 
și nu văzu niciun buton de sonerie cu led de veghe. Işi trecu 
palma peste perete, orbește. „/diotka”, își spuse, „bate la ușă”. 
Dar oare acesta era apartamentul cu pricina? Oare aceasta era 
strada corectă? Pipăi prin întuneric până la ușă și-și lipi urechea 
de ea, străduindu-se să distingă un glas, un zăngănit de farfurii, 
muzică. Nimic. 

Becul din plafon se aprinse și Gable era în spatele ei, cu 
chipul lui masiv la nici 30 de centimetri depărtare. Dominika nu-l 
auzise și nici nu-i simţise prezenţa în beznă. Se stăpâni din 
răsputeri să nu sară de spaimă. 

— Bratok, da' te mişti binișor pentru unul de vârsta ta, șopti 
ea. 

Se îndreptă, cu pumnii în șolduri, întrebându-se dacă să-l 
pocnească cu punga în care avea pantofii. Inainte să se fi decis, 
sau înainte ca Gable să-i poată oferi obișnuita lui îmbrăţișare de 
urs, încuietorile apartamentului începură să ţăcănească - una, 
două, trei - apoi ușa se deschise și Nate apăru în prag, o lampă 
slabă din interior conturându-i silueta. 

— Văd că l-ai întâlnit pe portar, rosti el. 

— Totdeauna se furișează așa în spatele oamenilor? întrebă 
Dominika. 

— N-are încotro, răspunse Nate. Altfel ar lua-o la fugă dacă l- 
ar vedea apropiindu-se. 

Femeia intră, urmându-l pe Nate în apartament. Îl auzi pe 
Gable încuind la loc cele trei zăvoare. Merseră pe un coridor 
scurt - pe ambii pereți erau miniaturi englezești de vânătoare. 
Livingul era alb, discret, cu pardoseală din marmură gri și alb. O 
canapea mare bej, în formă de L, și fotolii din același material 
formau un grup central în mijlocul încăperii. Lumina aurie difuză 
provenea de la câteva veioze ceramice mari, dispuse pe 
măsute, în capete. Era livingul decorat cu bun gust al unui 
avocat bogat, bancher sau personalitate TV, se gândi Dominika. 

Se întoarse și observă că draperiile bej de pe doi pereţi se 
trăgeau automat, dezvăluind uși culisante din sticlă, înalte cât 
peretele, care dădeau pe o terasă enormă ce se întindea pe tot 
acoperișul. Canapele, scaune și ghivece cu plante erau aranjate 
și afară, vag iluminate de becuri îngropate în ziduri. Dominika 
ieși pe terasă ca să privească peste reţeaua de lumini nocturne 
a Atenei și spre colina îndepărtată și luminată a Acropolei, care 
se înălța din oraș precum un vapor pe o mare liniștită. In spatele 
ei, în celălalt colţ al terasei, pădurea de pini Likavitos suia 
pieptiș spre vârf. Îl auzi pe Nate venind după ea, îi simţi mâna 
pe umăr. Se întoarse și bărbatul o sărută, buzele dulci familiare, 
gustul lui. „Dumnezeule, chiar aici?” Dar n-ar fi vrut să se 
oprească. 

Nate se retrase, zâmbind. 

— Gable este în bucătărie, dar va ieși într-un minut. Vrei ceva 
de băut? 

Ea clătină din cap. 

— Mi-ai lipsit, zise Dominika. 

iși puse mâna pe braţul lui și Nate o acoperi cu propria sa 
palmă. In clipa aceea lipsită de orice alte cuvinte, amândoi se 
întoarseră în timp în momentul în care se despărțiseră. 

Marta se rezemă de balustrada terasei. A meritat așteptarea; 
întotdeauna merită. 

— Ai fost ocupată, vorbi Nate. Benford, Forsyth, noi toţi 
suntem impresionați. Rapoartele tale au fost remarcabile... ca și 
tine, încheie în șoaptă. 

Dominika îi cercetă chipul, citi floarea purpurie din jurul 
capului său, ca să fie sigură în privinţa lui, apoi râse. 

— Ştii cum să complimentezi o femeie, duska. Am multe să vă 
povestesc. 

Ea decisese de mult să nu le spună coordonatorilor ei - nici lui 
Nate, nici altuia - despre seducerea lui Evgheni. Nu făcuse nimic 
de care să-i fie rușine; era jobul ei și ar fi întreprins orice acțiune 
necesară - absolut orice - dar în ciuda deciziei pe care o luase, 
nu căuta aprobarea lor și nu dorea să aibă de-a face cu privirile 
lor cu subiînțeles. Avea să spună doar că Evgheni se temea de 
Ziuganov și nu avea încredere în el și că ei doi încheiaseră o 
alianță. Dacă reușea s-o prezinte ca pe o conspirație tipic 
rusească, ei aveau să dea din cap și să accepte. Atâta doar că 
poate intuitivul bratok, sau înțeleptul Forsyth, sau magul 
Benford, sau inima lui Nathaniel i-ar fi citit sufletul în mai puțin 
de trei secunde. 

— Cât poţi să stai în seara asta? o întrebă Nate. 

Gable aducea pe terasă un cărucior din oțel inoxidabil cu 
rotile, încărcat de băuturi. À 

— Locuiesc la Lovable Experience Patru, răspunse femeia. In 
ciuda numelui cu totul remarcabil, este acceptabil. Ambasada 
nu știe hotelul. Am preferat anonimatul, comportându-mă ca un 
inspector tipic din Direcția KR venit în investigație. Ziuganov ne- 
a făcut o favoare trimiţțându-mă în Grecia. Dispunem de toată 
seara, aproape toate serile timp de două săptămâni, atâta timp 
cât nu trebuie să fiu în rezidentura. Ziuganov crede că 
scurgerea de informaţii din GRU este în Moscova și a vrut să mă 
îndepărteze ca să se poată ocupa singur de caz. 

Gable și Nate nu comentară nimic; coordonatorii nu discutau 
niciodată cu agenţii despre alte surse de rapoarte. 

— În seara dinaintea plecării mele, Zarubina a trimis un raport 
din Washington. Ziuganov nu știe că eu știu ce conţine. 
Dominika luă un pahar de la Gable și-l ridică: Zaorovie, 
sănătate! 

— Ce a spus Zarubina? întrebă Nate. 

Ofițerii CIA detestau răspunsurile pe care le puteau ghici. O 
briză ușoară mișcă vârfurile pinilor. 

— A stabilit contactul cu sursa TRITON. Trebuie să fie cineva 
din interiorul serviciului vostru. 

— Ce scria în telegramă, Dominika? se precipită Nate. 

Ea văzu haloul purpuriu pulsându-i de agitaţie. 

— Ei suspectează acum că sursa pe care voi o numiţi LYRIC se 
află aici, în Atena. 

Răspunsul cel mai prost cu putință. 

Un zgomot din interiorul apartamentului o făcu să se întoarcă. 
Benford ieși pe terasă; era în bucătărie când sosise ea. Era 
îmbrăcat într-un costum negru, cu cravata strâmbă, cu un 
prosop de bucătărie atârnat peste umăr. Purta un platou cu 
dolma, sărmăluţe în foi de viță umplute cu orez savuros, care 
sclipeau de ulei de măsline. Îl așeză pe căruciorul cu băuturi și 
Dominika îi strânse mâna. 

— Mă bucur să te văd, îi spuse Benford. Ești bine? 

Gable umplu alt pahar cu vin. 

— Domi tocmai ne spunea... 

— Da, am auzit. Benford se răsuci spre Dominika. Zarubina a 
descris cum a contactat-o TRITON? 

„Pentru că nu mai dispunea de canalul agentului dublu”, se 
gândi el, „TRITON trebuie să fi găsit alt mod de restabilire a 
contactului. Băiatul nostru este plin de resurse... și flămând”. 

— Nu știu, răspunse Dominika. N-am văzut telegrama. 

Știa ce va urma. 

— Și cum ai obţinut informaţia? întrebă Benford. 

Toți trei bărbaţii o priviră. 

— Mi-a spus Evgheni Pletnev, adjunctul lui Ziuganov. 

Fără să știe că era nemilos, Benford continuă nemilos: 

— În unul dintre mesajele tale CARS - cred că al șaselea - ai 
scris că Ziuganov te ţine în beznă. Memoria lui infernală își 
amintea totul. În mod cert, adjunctul lui ar respecta dorinţa 
șefului ca să nu-ţi spună nimic. 

— Dar l-am convins să-mi spună, rosti Dominika pe un ton 
nepăsător. Evgheni se teme de Ziuganov și l-am convins că ne- 
am putea proteja reciproc. 

Știa ca suna jalnic. Norul albastru al lui Benford era 
neschimbat. Femeia nu îndrăzni să-l privească pe Nate. 

— De asemenea, urmă ea, Evgheni a fost martor la impresia 
favorabilă pe care i-am făcut-o lui Putin, mai ales după ce am 
recomandat ruta de livrare în Iran pe căi acvatice, pe care ai 
sugerat-o tu, gospodin Benford. El și-a ales tabăra; vrea 
protecția mea. Toţi rușii știu v/s/ujiția, cum ziceţi voi? 

— Pupat în fund, zise Nate. 

O privea pieziș. 

— Ţi-ai asumat un risc racolându-l pe amantul ăsta, spuse 
Gable. Te expune un pic. 

— Nu-i amantul meu, răspunse Dominika prea iute. 

— Nu, zise Gable. Vreau să spun că ţi-ai asumat un risc 
racolându-l pe individul ăsta. 

— Nu va mărturisi nimic, nimănui, insistă Dominika. Deja mi-a 
spus prea multe. Se teme. 

Doamne, e groaznic, fețele lor n-arată nimic, culorile le sunt 
neschimbate, dar ochii lor văd totul. Udranka râse, dezvelindu-și 
dinții. Nu le datorezi nimic, nicio explicație, nicio scuză. 

— Bine, rosti Benford. Vom discuta ulterior despre securitate. 
Vă rog să intraţi și să vă așezați; sunt multe de făcut. 

Dominika își scosese discret pantofii Oxford și-i pusese pe cei 
cu toc, dar acum îi scoase și pe aceștia. Ea și ofiţerii CIA se 
instalară în jurul măsuţei pentru cafea cu tăblie din marmură, 
întinseră hârtiile în față și lucrară la lumina veiozelor. Dacă s-ar 
fi uitat afară, ar fi văzut secera lunii ridicându-se peste muntele 
Himet, spre est. Pentru un observator din exterior, cei patru 
puteau fi colegi de serviciu, care lucrau la o campanie de 
vânzări sau la un plan de relaţii cu publicul. Dominika era sursa 
rusă racolată, dar se metamorfozase în membra unei echipe 
fără nume, toţi specialiști, lucrând, în ciuda greutăților, pentru a 
realiza imposibilul, pentru a obţine acces la inaccesibil, pentru a 
triumfa asupra a ceea ce părea inatacabil. 

Bărbaţii din CIA luară notițe. Conversaţia purtată cu voci 
scăzute degaja aerul de business, dar era cordială. Din când în 
când se auzea un chicotit. Nate înregistră totul pe TALON. 
Benford le prezentă tot concertul, inclusiv informaţiile curente 
despre operaţiunile SVR și rapoartele CARS; îi reaminti 
Dominikăi că trebuia să menţină numerotarea mesajelor. 
Discutară despre Ziuganov, actualizări ale afacerii cu Iranul, 
președintele Putin, Zarubina și descoperirea identităţii lui 
TRITON. Femeia ascultă când ei îi povestiră despre cazul 
suspect al rechemării ofițerului militar din Caracas și le spuse că 
va încerca să afle detalii. Nate îi pomeni despre posibilitatea 
adăugării și de alte situri CARS pentru flexibilitate geografică și 
examinară o hartă pentru a găsi situri de rezervă pentru întâlniri 
personale în cazul unor urgenţe. Întâlnirile personale - o agentă 
rusă care să se întâlnească cu un ofițer CIA în Moscova - 
reprezentau riscul suprem. Ca sit pentru o întâlnire scurtă, 
Dominika propuse parcul împădurit de pe meandrul Lujniki al 
râului Moscova - Vorobiovi Gori, Colina Vrăbiilor - de pe care se 
vedea toată Moscova. Era accesibil, aproape de animata 

Universitate de Stat din Moscova și avea o mie de căi de acces, 
pentru intrare și ieșire. „Colina Vrăbiilor”, se gândi Nate. „Nu 
puteai să inventezi așa ceva”. 

Gable scoase dosarul cu Ruta Roșie Doi, planul de exfiltrare 
pentru Dominika, dacă trebuia să fugă din Rusia. Il studiată o 
oră și ea memoră grafice temporale, trasee și locuri. Ruta Roșie 
Doi avea de asemenea o trusă cu echipamente pe care Gable o 
deschise și i-o arătă Dominikăi - urmau să i-o livreze personal în 
situl de întâlnire de pe Colina Vrăbiilor, după validarea locului 
respectiv. Nate asudă gândindu-se că un necunoscut ofițer de 
caz va bâjbâi prin pădurile acelea cu viața Dominikăi în joc, 
până își aminti că avea să fie Hannah Archer, cea cu mintea ca 
briciul, care era ofițerul de acțiune. Hannah. Clipi, stânjenit, și se 
foi. 

Benford se lăsă pe spate pe canapea, cu ochii pe jumătate 
închiși, ascultând-o pe Dominika, în timp ce ea vorbea și briza 
nopţii mișca draperiile. După primele două ore, Nate se duse la 
bucătărie cu Gable ca să mai aducă pahare. 

— Ea-i cu totul altceva, zise Gable. Majoritatea agenţilor au un 
raport complet și părţi dintr-un al doilea. Ea ne inundă cu 
informații. 

— Dacă are dreptate, atunci tocmai i-a salvat și viața lui 
LYRIC. Generalul trebuie să m-asculte acum. Trebuie să-l 
scoatem de-aici. 

— Eu ce-ţi tot repet? spuse Gable. Cea mai bună securitate 
operaţională provine din infiltrarea în rândul inamicului. 

— Miraculoasă obţinerea aia de informaţii de la Evgheni, rosti 
Nate și se rezemă de masa din bucătărie, privindu-l pe Gable. 

— Eşti ţâfnos acum? Ea a fost instruită cum să obțină 
informaţii de la bărbaţi. Tu ce vrei de la ea? 

— Nimic. Atâta doar că și-a asumat un risc prea mare 
amestecându-l în povestea asta. 

— Vrei s-o-ntrebi dacă s-a culcat cu el? Tu ești ofițerul ei de 
caz, ar trebui să cunoști totul despre ea - ce știe, cum a obţinut 
informaţiile, ce poziţie îi place mai mult. 

Nate îl pironi cu privirea. 

— Marty, dacă-ncerci să mă scoţi din sărite, să știi că te 
descurci foarte bine. 

— Mda, sper totuși că Evgheni nu i-a dat vreo boală. 

— Să te ia naiba, se răsti Nate. 

— Ce ţi-am zis eu, bobocule? Dacă intri într-o relaţie cu ea, 
investești capital emoţional și va veni o zi neagră în care unul 
dintre voi - sau ambii - va trebui să vă faceţi treaba - poate așa 
cum a făcut-o chiar ea în Moscova. Da’ tu nu m-asculți 
niciodată. 

Gable ridică tava. 

— Hotărăște-te dacă vei fi ofițerul de caz perspicace care-și 
coordonează agenta cu sensibilitate și iscusință sau puştiul 
nătăflet care-și mușcă buza de jos. 

Nate îl urmă pe ușă. 

— Dumnezeule, Marty, după cum prezinţi tu lucrurile, chiar 
că-i greu de-ales. 


SARMALE DOLMA RECI 


Amestecați bine orez alb, pătrunjel, mărar, mentă, 
ceapă fin tocată și stafide aurii. Cu o linguriţă din 
amestec umpleți foaia de viță opărită. Căptușiţi fundul 
unui ceaun de fontă cu frunze de viță, apoi așezați 
sărmăluțele în straturi strânse. Turnaţi apă până 
acoperiți, stropiți cu ulei de măsline și puneţi câteva 
bucățele de unt. Asezati o farfurie grea peste sarmale, 
puneti capacul și dați la cuptor la foc mediu în jur de o 
oră, până se gătește orezul. Serviti reci, cu lămâie. 

26. 


Ora 21:00 și Ziuganov stătea pe bancheta din spate a unei 
Lada Niva, un vehicul utilitar mic ce aparţinea poliţiei din 
Moscova. Un polițist îmbrăcat în haine civile fuma la volan și 
lângă el stătea noua protejată a lui Ziuganov, Evdochia Buchina, 
nemișcată, privind drept înainte pe strada întunecată, spre o 
ușă vag luminată aflată cam la o intersecție în fața lor. Eva 
purta un hanorac ușor și pantaloni, iar pe dedesubt un tricou alb 
cu mâneci scurte, întins la maximum pe bustul ei de 
mezzosoprană. Sergentul de la volan îi oferise Evei o ţigară mai 
devreme în cursul serii, însă ea nu-l privise și nici măcar nu-i 
răspunsese, așa că șoferul nu mai insistase, simțind ceva în 
neregulă la femeia aceasta masculină. Dacă ar fi știut ce 
clocotea sub rădăcinile întunecate ale părului ei, sau în spatele 
ochilor de granit, sau între coapsele de atletă, ar fi coborât 
imediat din jeep și ar fi fumat lângă bara din spate. 

Ziuganov își privi ceasul. Încă cinci minute, după care aveau 
să intre pe ușă și să urce scara îngustă a clădirii ponosite cu 
patru niveluri din districtul Golianovo din nord-estul Moscovei, 
spre apartamentul în care Madeleine Didier, secretar Il pentru 
afaceri culturale al ambasadei franceze - în realitate, șefa 
Stației de trei persoane a Direction Générale de la Sécurité 
Exterieure (DGSE), serviciul de spionaj extern al Franţei - se 
întâlnea cu un rus care lucra în departamentul programare al 
Sevmaș, cea mai mare companie rusească de construcții 
navale. DGSE îl folosea de un an pe tânărul moscovit, dar nu 
pentru a fura secrete militare despre viitoarea generaţie de 
submarine balistice din flota Rusiei, așa cum era de așteptat, ci 
mai degrabă pentru a culege informaţii comerciale despre 
Sevmaș, care să-i poziționeze mai bine pe constructorii de nave 
francezi, cum ar fi STX Europe, pentru a vinde Moscovei nave de 
război franceze în termeni avantajoși. ` 

Pista CI începuse mărunt, ca întotdeauna, apoi crescuse. Intr- 
o după-amiază ploioasă, FSB-ul o urmărise pe imprudenta Didier 
la o întâlnire cu angajatul Sevmaș, care avusese loc într-un 
restaurant, apoi la următoarea, și la următoarea. FAPSI 

interceptase telegrame DGSE ce documentau progresul 
operaţional cu ţinta, care, la momentul acela, fusese înfășurată 
în vată - filaj total și permanent - acasă, la muncă și la 
distracţie. 

Ziuganov nu avea niciun fel de consideraţie pentru nuanțele 
spionajului comercial. El știa doar că un serviciu de informații 
străin spiona în Moscova și că președintele Putin apelase la 
contrainformaţiile Direcţiei KR a SVR-ului și la el, pentru a 
rezolva situaţia. Într-o înălţătoare discuţie personală de zece 
minute (Ziuganov își făgăduise că în viitorul său vor mai exista 
multe interacțiuni personale cu președintele), Putin îi spusese că 
dorea ca problema să fie abordată într-o manieră specifică, 
pentru a le expedia francezilor mesajul că Rusia nu era proastă, 
că dintr-o /ovitură de labă ursul le putea face praf operaţiunea 
și, mai ales, că nu se aplica vechea și respectata convenţie 
dintre serviciile de spionaj de a nu utiliza violenţa între ele. Putin 
îl instruise să creeze șoc și frică și să distrugă aroganta cu iz de 
usturoi a francezilor, astfel ca aceștia să vină la masa 
tratativelor pentru a vinde nave potrivit condițiilor Rusiei, ceea 
ce însemna practic potrivit condiţiilor lui Putin, ceea ce însemna 
mai departe un comision la semnare depus într-un cont protejat. 
Ziuganov încetase să mai asculte după ce auzise „șoc și frică” și 
făcuse aranjamente pentru a surprinde în flagrant următoarea 
întâlnire clandestină plănuită de DGSE. 

Eva evoluase promiţător după performanţa ei de debut din 
beciul închisorii, totuși Ziuganov dorea s-o testeze în atmosfera 
mai fluidă a străzii, să vadă cum va proceda în faţa unui inamic 
care nu era legat de un scaun sau răstignit pe o masă. 

— Eva, rosti el încetișor, și femeia își deschise portiera, cobori 
din jeep și ocoli vehiculul ca să ajungă lângă el, cu ochelarii de 
bunicuţă reflectând lumina felinarelor stradale. 

Ajunseră la ușa blocului cu apartamente, intrară și suiră 
silențios scara slab iluminată. Eva mergea în faţă și Ziuganov, 
fără vreun gând indecent, observă cum i se flexionau mușchii 
gluteali pe sub treningul din lână. Femeia lăsa în urmă o dâră de 
primordialitate animalică, de cai, fân și grajd. 

Palierul de la nivelul trei era aproape complet întunecat, dar 
Eva se apropie fără zgomot de ușa apartamentului de lângă 
capătul holului și acolo își îndreptă ţinuta. Privi către Ziuganov, 
care aprobă din cap, după care ciocăni încet de două ori. 

Ziuganov încuviință, fusese ciocănitura discretă a unui vecin 
care vrea să împrumute niște unt, nu bubuitura agresivă a 
miliției. Ușa se întredeschise și apăru chipul unui bărbat. 

— Trebuie să dau un telefon, rosti Eva în rusă, cu un glas 
tremurând de emoție, aproape gata să izbucnească în plâns. 

Bărbatul nu avu timp să răspundă, deoarece Eva izbi cu 
umărul în ușă, smulgând lanţul din lemn și lovindu-l pe individ în 
față cu muchia ei. Ziuganov o urmă imediat, la timp ca s-o vadă 
ridicându-l pe bărbatul ametit de pe podea, pășind în spatele lui, 
punându-i o mână pe frunte și pe cealaltă pe bărbie și apoi 
rupându-i violent gâtul și lăsându-l să cadă pe podea ca o cârpă 
udă. Un alt bărbat ieși din bucătărie; purta haină peste cămașă 
și băgă mâna după o armă, însă Eva îl îmbrânci, îi prinse 
încheieturile și-l împinse cu spatele în bucătărie. Ziuganov auzi 
farfurii spărgându-se și un urlet, după care Eva ieși de acolo cu 
sânge pe faţă și scuipând pe covor. Ziuganov aruncă o privire în 
bucătărie și-l zări pe bărbat pe jos, ţinându-se de gât, cu 
sângele țâșnindu-i printre degete până în cealaltă parte a 
încăperii, pe peretele opus. Lângă el, pe podea, se afla un cuţit 
cu lamă scurtă și curbată mult la vârf, astfel încât aducea cu un 
cioc de pasăre. Ziuganov nici măcar n-o văzuse pe Eva 
scoțându-l din buzunar. 

Se terminase cu bodyguarzii francezi care asigurau paza 
întâlnirii. Intraseră în apartament de zece secunde. 

Ochelarii Evei scânteiară când își scoase hanoracul stropit de 
sânge și-și șterse faţa cu el. Ziuganov observă cu detaşare că 
femeia nu răsufla mai precipitat, dar că sfârcurile i se întăriseră 
sub tricoul întins pe corp. Întinse mâna, puse un deget sub linia 
maxilarului femeii și simţi un puls egal. Ridică apoi braţul - 
Încetișor, după mine - și înaintă în vârful picioarelor pe coridorul 
mic. De sub ușa dormitorului răzbătea lumină. Ziuganov scoase 
un pistol automat MP-443 Grach dintr-un toc de piele de la 
spate. Când apăsă clanţa, un glas întrebă în franceză dinăuntru: 

— Qu'est-ce qui a fait ce bruit, ce a fost zgomotul ăla? 

Ziuganov împinse ușa și o deschise. Madeleine Didier, în 
cămașă albă și fustă bleumarin, stătea pe un scaun cu spătar 
drept lângă pat și scria pe un blocnotes. Rusul era pe pat, 
rezemat de căpătâiul său. Amândoi încremeniră când văzură 
intrând pe ușă perechea sinistră de păpuși Petrușka - un trol cu 

un pistol mult prea mare pentru mâna lui și o matroană de la 
școala de corecție, cu ochi cenușii și sfârcuri cât butoanele. 

Eva se duse fulgerător în spatele franțuzoaicei, îi trecu iubitor 
un antebraţ în jurul gâtului, o ridică și o ţinu nemișcată. 
Ziuganov se apropie de rus, îi puse o pernă pe față și-l împușcă 
în cap, trăgând prin pernă. Împușcătura amortizată nu se auzi 
deloc, dar perna începu să fumege din cauza temperaturii 
gazelor de la gura ţevii. Didier se uită îngrozită cum perna căzu 
și dezvălui privirea goală a sursei ei și peretele din spatele 
capului său pe care se prelingea un lichid ca sucul de mere. 
După ce condamnarea la moarte a trădătorului fusese 
executată, Ziuganov trecu la pagina următoare a programului 
președintelui Putin: amplificarea șocului, violarea înţelegerii 
tacite dintre spioni și expedierea unui mesaj lipsit de 
ambiguitate către francezi. Încuviinţă din cap spre Eva, care-l 
privise în timp ce continua să exercite o apăsare ușoară, dar 
constantă pe gâtul franțuzoaicei. Intraseră în apartament de 90 
de secunde. 

Madeleine Didier avea 46 de ani, era căsătorită și avea doi 
copii. Avansase în ierarhia administrativă a unui DGSE care nu 
se rușina să-și declare misoginismul printr-o combinaţie de 
istețime, frumuseţe și dorinţa de a contesta croasanțţii îmbuibaţi 
din serviciul ei, care încercau s-o împingă pe o linie secundară, 
să-i refuze promovarea ori să-și pună mâinile lor albe ca laptele 
pe genunchii ei. Cu trăsături perfect conturate, ochi căprui 
limpezi și păr negru lung până la umeri, ea primise pe 
neașteptate detașarea la Moscova și era decisă să-și lase 
amprenta în lumea operaţională, așa cum o făcuse și în 
management. Cazul Sevmaș îi incitase pe analiștii din La Piscine 
(porecla sediului DGSE din Paris din cauza proximităţii sale cu 
bazinul cu dimensiuni olimpice al federaţiei de înot) și Madeleine 
știa că obţinerea de informaţii de la sursa ei urma să-i asigure și 
mai multă influenţă politică peste un an, atunci când avea să se 
întoarcă la Paris. 

Chiar și în timp ce era silită să stea în vârful picioarelor de 
creatura aceasta de carnaval, eleganta madame Didier nu 
înţelegea pe deplin că aventura ei ameţitoare în lumea 
sclipitoare, cu bule de șampanie, a spionajului și intrigilor 
internaţionale fusese întreruptă de două lighioane satanice, așa 
cum puţini oameni din lumea care se scălda în soare își puteau 

imagina că existau. Moscova brutală era pe o planetă prea 
îndepărtată pentru Madeleine Didier și DGSE. De aceea se simţi 
copleșită de neîncredere și o indignare franceză tot mai mare că 
fusese trântită cu faţa în jos pe pat, după care în mod brutal, 
incredibil, i-au fost smulse cămașa, fusta, sutienul și culottes 
(Chantelle), apoi pantofii Saint Laurent din piele autentică model 
Escarpin (460 de euro) i-au fost trași din picioare și azvârliți într- 
un colț al camerei. Franţuzoaica se alarmă cu adevărat când 
mâinile i-au fost legate la spate. 

Sub ochii lui Ziuganov, Eva o ridică pe Didier în picioare și-i 
trecu peste cap un laț cu nod din cablu electric, pe care-l 
strânse imediat, punând capăt protestelor ce se transformară 
rapid în ţipete scurte de panică și, pe măsură ce laţul se 
strângea, în horcăieli disperate după aer. Eva o împinse pe 
Didier lipind-o cu spatele de ușa dormitorului, o cuprinse cu un 
braț pe după șolduri și o ridică cinci centimetri de la podea. Cu 
mâna liberă, Eva azvârli capătul liber al cablului electric peste 
marginea de sus a ușii și-l înfășură pe după clanţa din partea 
opusă. După aceea îi dădu drumul lui Didier. Cablul se întinse, 
țâţânile scârțâiră sub greutatea suplimentară și clanța pârâi în 
semn de protest, dar tălpile Madeleinei Didier se aflau acum la 
peste doi centimetri deasupra podelei și călcâiele ei începură să 
se izbească de ușă, mâinile legate zgâriau lemnul tăbliei și 
cablul îi intră în gât, înclinându-i capul sub un unghi pieziș, în 
timp ce saliva i se prelingea printr-un colț al gurii deschise. Eva 
rămase lângă ea și privi prin ochelarii cu rame din sârmă cum 
picioarele și umerii începură să tremure, iar ochii Madeleinei 
încetară să mai clipească și se căscară în oroarea uluită că așa 
ceva i se întâmpla tocmai ei, șefa serviciului francez din 
Moscova, într-o lume civilizată, cu soţul așteptând-o acasă și cu 
pantofii ei scumpi, calzi încă, aruncaţi în colțul camerei. 

Trecuseră patru minute de când Ziuganov și Eva intraseră în 
apartament. 

Într-un final, convulsiile involuntare se opriră și Madeleine nu 
se mai clinti. Eva înclină capul și privi chipul vânăt și inert, după 
care se întoarse către Ziuganov, care strângea blocnotesul și 
telefonul lui Didier. După aceea îi goli poșeta pe podea, pentru 
ca poliţia să-i găsească actele, se mai uită o dată la rusul mort și 
îi făcu semn Evei să-l urmeze. Corpul lui Didier se legănă când 
deschiseră ușa, care se închidea, încet, de la sine, din cauza 

greutății suplimentare, și o șuviţă de păr îi căzu pe faţă. Pășiră 
peste monsieur Gât-rupt din camera din faţă, iar Ziuganov, 
evitând băltoaca de sânge din bucătărie, ridică puţin capacul 
unei oale calde de pe aragaz. Era supă rusească de linte roșie, 
favorita lui, așa că duse oala și două linguri la canapea, unde 
mâncară pe rând. „E bună, dar n-are destul chimen”. Eva, 
mașinăria lui de răzbunare deformată genetic, cu lingura 
ridicată deasupra oalei, așteptă respectuos ca Ziuganov să 
mănânce primul. 

— Haide, spuse el patern, mănâncă-ţi supa. 

e 

Ziuganov trecu în revistă primul raport al Egorovei din Atena. 
Ea chestiona metodic ofițeri din toate departamentele 
ambasadei ruse și-și expedia rapoartele anodine prin canale 
codificate de la rezidentura. „Poate s-o frece cât vrea prin 
Grecia”, se gândi Ziuganov, „în timp ce eu reduc numărul 
suspecților de aici, din Moscova, și pun mâna pe trădătorul din 
GRU care vorbește cu americanii”. 

Treaba mergea bine și cu iranienii: Ziuganov adusese laolaltă 
de câteva ori magnați din sectorul energetic, ca Govormarenko, 
și reprezentanţi nucleari iranieni posomorâţi din OEAI, care 
puseseră la punct detalii privind cumpărarea, transportul și 
livrarea podelei seismice. Ziuganov era sigur că progresul 
acesta îi era raportat lui Putin, sporindu-i meritele. La o întâlnire 
din Moscova, el îl trăsese deoparte pe reprezentantul serviciului 
secret iranian, Naghdi, și-i schiţase ideea sa despre 
transportarea mărfii pe căi navigabile din interiorul Rusiei și apoi 
pe Marea Caspică, pentru asigurarea secretului. Prezentă planul 
ca și cum el l-ar fi conceput, spunând doar că alţi ofițeri îi 
„discutaseră fezabilitatea”. lranianul se încruntase, dar păruse 
impresionat. Ziuganov și-o imagină pe Eva făcându-i iranianului 
bărbos un masaj în profunzime cu o teslă de dulgher. 

Eva. Și Egorova. Asta da înfruntare. Ziuganov examină în 
minte ideea de a o trimite pe Eva la Atena ca să aranjeze un 
accident. Ştia că el n-o putea lichida pe Egorova în mod direct; 
femeia îi plăcea lui Putin și era atent în privinţa ei. Însă Eva ar fi 
putut s-o împingă în trafic, s-o trântească pe o scară ori să-i 
rupă gâtul într-o cadă alunecoasă. De asemenea, o idee grozavă 
ar fi fost dacă Egorova dispărea complet, întrucât atunci tocmai 

Direcţia KR ar fi investigat posibilităţile: răpire, înec accidental, 
dezertare. El putea păstra aparențele ani de zile. 

Uciderea Egorovei continua totuși să fie foarte riscantă, mai 
ales pentru că Putin îi acorda o atenţie sporită. Desigur, el n- 
avea să discute asta cu părosul lui adjunct Pletnev, care părea 
tot mai atras de Egorova - cel puţin în prezenţa ei saliva mai 
mult decât în prezenţa altor femei din secție. „Nu”, hotărî 
Ziuganov, „nu cu Evgheni”. Apăsă o tastă a telefonului. 

Eva apăru în două minute. Purta obișnuita rochie cenușie de 
școală de corecție, ciorapi maţi din nailon și pantofi negri 
butucănoși, cu șireturi și tocuri groase. Părul blond îi era 
aproape lipit pe cap. Avea platfus și când mergea se apleca 
puţin înainte, de parcă ar fi fost gata să o ia la fugă după 
următorii pași. Intră în biroul lui Ziuganov și rămase cu călcâiele 
lipite, uitându-se ca de obicei la el, aidoma unei foci dresate, 
atentă la peștele din mâna dresorului. 

Ziuganov se lăsă pe spate în scaun. 

— la loc, rosti el sobru. 

Ea se așeza pe scaunul din faţa biroului, dar rămase cu 
spatele drept, ţinând în poală mâinile cu degete îngălbenite. 

— Am fost mulțumit de activitatea ta, Eva, foarte multumit, 
rosti Ziuganov. 

Eva încuviință din cap, însă nu spuse nimic; ochii nu-i erau 
vizibili din spatele scânteierii lentilelor ochelarilor. 

— Ai fost vreodată în afara Rusiei? întrebă Ziuganov. 

Ea clătină din cap, „nu”. Boje, Dumnezeule, parcă vorbea cu o 
primată prin intermediul unei tastaturi cu simboluri. 

— Este posibil ca în viitor să fii nevoită să mergi într-o ţară din 
apropiere. Deocamdată nu-i nimic sigur, dar am vrut să te 
anunț. 

Eva încuviinţă iarăși din cap. 

— Pot fi gata să călătoresc când ai nevoie de mine, rosti ea. 
Unde vrei să plec? 

— Deocamdată nu-i nimic sigur, repetă Ziuganov precaut. N- 
ai familie de care să ai grijă? adăugă după aceea, imaginându-și 
ora cinei în gospodăria Buchin. 

Eva clătină din cap. 

— Vreun bărbat în viaţa ta? Vreun prieten? se interesă 
Ziuganov. 

Putea la fel de bine să afle câte ceva despre obiceiurile ei 
patrupede. 

— Am cunoscut cândva un bărbat, zise ea vag. 

Era neclar dacă făcuse cunoștință cu un bărbat sau avusese o 
relaţie intimă cu el sau pur și simplu mâncase unul. Se foi 
imperceptibil în scaun, poate mișcată de amintirea aceea. 

— Bun, mai ai destul timp să-ţi faci noi prieteni, spuse 
Ziuganov și se întrebă pentru o clipă ce avea să facă cu ea după 
ce devenea director adjunct al Serviciului. Mulţumesc. O să te 
anunț dacă va fi cazul. 

Eva se sculă și-și netezi rochia cu un gest aproximativ 
feminin. 

— Sunt gata să călătoresc când dorești, repetă ea și ieși din 
cabinet. 

Dacă avea să lanseze ghiuleaua asta preistorică la vale 
pentru a o distruge pe Egorova, unicul regret al lui Ziuganov ar 
fi că nu era de față s-o vadă murind. Işi notă în gând să 
exploreze modalităţi de a filma asasinatul cu o videocameră 
staţionară. Ah, și ar fi vrut și o probă audio la imaginile acelea! 


SUPĂ RUSEASCĂ DE LINTE ROȘIE 


Căliți ceapă tocată, usturoi zdrobit și caise tăiate 
cubulete până se înmoaie. Adăugați linte roșie, chimen, 
oregano, roșii tăiate cubulete, miere, sare și piper și 
acoperiți cu supă de pui. Lăsați să clocotească, după 
care continuaţi la foc scăzut până obtineti consistenta 
dorită. Serviti caldă sau la temperatura camerei, cu 
mentă și smântână. 


VP - 339 


27. 


Pentru a doua întâlnire din casa conspirativă TULIP, Nate o luă 
pe Dominika în amurg de la un sit PCM - preluare cu mașina - 
din Ambelokipi, după propriul lui TDF lung de o oră. Işi controlă 
ceasul ca să se asigure că ajungea în fereastra de patru minute, 
apoi privi în lungul străzii Fokios - nu era nici urmă de filaj - 
când încetini să cotească pe Levadias. O mașină parcată la 
intersecție avea roţile din faţă întoarse către exterior, semnul 
unui vehicul de supraveghere, dar o bătrânică încărca sacoșe în 
portbagaj și Nate nu zări nicio reacţie când trecu pe lângă ea. 
Când încetini ca să intre pe intersecţia în Y cu Levadias, 
Dominika ieși de sub o copertină verde din faţa unei farmacii și, 
cu graţia și forța unei balerine, lunecă pe scaunul de lângă șofer 
al mașinii care nu oprise, închizând portiera când Nate se 
îndepărtă. Se aplecă, scotoci sub scaun și scoase de acolo o 
perucă blondă cu părul lung și o pereche uriașă de ochelari de 
soare. În patru secunde, frumuseţea slavă elegantă cu părul 
prins în coc se transformase într-o blondă oxigenată cu gusturi 
dubioase în privinţa modei, care se îndrepta spre cină alături de 
iubitul ei. Nate o privi când își prinse centura de siguranţă. 

— Nu mi te-am imaginat niciodată blondă, rosti el. Arăţi foarte 
sexy. 

Fusese gata să o tachineze și să spună „târfuliță”, dar din 
fericire creierul îi funcționă mai iute decât gura de data asta. 
Cuvintele lui Gable din seara anterioară continuau să atârne în 
aerul încins din mașina prăfuită. 

Dominika netezi puţin peruca și râse, privindu-l, verificând. 
Purpuriu constant. 

— Mulţumesc, Neit. Poate c-o să mă vopsesc blondă. Nimeni 
din ambasadă nu m-ar recunoaște. 

— Ei nu se întreabă ce faci în fiecare seară? 

— Nu. Peste câteva zile voi participa la un party la locuința 
rezidentului, iar săptămâna viitoare la un concert de seară la 
ambasadă. Va fi suficient. În plus, nimeni n-o să întrebe pe 
căpitanul Egorova din Direcţia KR ce face prin Atena. 

— Ei bine, mă bucur că doamna căpitan Egorova din Direcţia 
KR își va petrece timpul cu noi, zise Nate. În seara asta vor fi toţi 
la apartament. Benford a petrecut toată ziua cu Forsyth și 
Gable. Clocește ceva. 

— Tu n-ai fost acolo? întrebă Dominika. 

Glumea pe seama lui, cu toate acestea, trebuia să-i ofere un 
răspuns evaziv. Nate încercase să se întâlnească cu LYRIC, să-l 
pregătească să dezerteze, dar generalul nu cooperase. Militar 
bătrân și încăpățânat. Dar nu-i putea povesti Dominikăi despre 
el. 

— A trebuit s-ajut toată ziua în secţia politică. Trebuie să ne 
comportăm frumos cu colegii noștri din ambasadă. 

Nate înregistră sec interșanjabilitatea conceptelor „poveste- 
paravan” și „minciună”. 

— Crezi că va fi o seară lungă? întrebă ea. 

— Probabil că da. Am adus ceva pentru cină. Pe bancheta din 
spate erau pachete cu alimente. De ce? Trebuie să te întorci 
devreme? 

— Nu, eram doar curioasă. 

Nate coti pe bulevardul Alexandros cu șase benzi, ca să 
înceapă o rută prin spatele Colinei Likavitos și prin Neapoli, să 
parcheze într-un loc liniștit și de acolo să meargă pe jos restul 
drumului. 

— Mă întrebam când ne putem aștepta să fim singuri, rosti 
Dominika și-l privi. 

Se aflau în mijlocul unui segment lat de patru benzi și lung de 
zece mașini, care aștepta schimbarea luminii semaforului. 
Motociclete se legănau printre șirurile de automobile, pentru a 
se aduna în faţă, sub lumini, ca niște coloniști ce se aliniază la 
start pentru goana după teren. instinctiv, Nate își verifică 
oglinzile retrovizoare, apoi se aplecă aproape de chipul femeii. 

— Singuri? întrebă el. La ce te-ai gândit? 

Dominika își îndepărtă din ochi o șuviță de păr blond din 
perucă și-și trecu degetele peste chipul lui. Nate se aplecă și 
mai mult, aproape atingându-și buzele. Dominika închise ochii. 

— Instruire CARS suplimentară, spuse ea. Asta înseamnă 
comunicații cu agentul pe rază scurtă, nu? 

— Cât de scurtă? zise el, atingându-i buzele. 

— In tot cazul, nu prea scurtă, spuse Dominika, întorcând 
capul și lipindu-și gura de a lui. 

Lumina semaforului se schimbă și noaptea irupse într-o isterie 
ateniană de 40 de automobile care claxonau, fiecare spre 
malaka, idiotul din mașina din față, ca să pornească odată. 

e 

Forsyth, şeful Stației din Atena, deschise uşa casei 
conspirative, o prinse pe Dominika de încheietură și o trase 
înăuntru. Schimbară cele trei sărutări rusești obligatorii pe obraji 
alternativi, apoi bărbatul își trecu braţul pe după umerii ei și o 
conduse în living, lăsându-l pe Nate să jongleze cu o grămadă 
de pachete cu alimente, să încuie ușa și să tragă zăvoarele. 
Ceilalţi erau în living, așezați în jurul căruciorului cu băuturi. 
Echipa ei. Familia ei. Nate veni din bucătărie. Și iubitul ei. Încă îi 
simţea gustul pe buze, încă simțea furnicăturile. 

Se întâmplase ceva rău. În timp ce Dominika zâmbi, strânse 
mâini și acceptă un pahar, mintea ei sinestezică examină scena. 
Incăperea era încărcată de aure. Umerii ofițerilor de caz CIA 
erau rigizi. Erau tăcuţi și degajaţi, chiar prea tăcuţi; cu greu își 
putea da seama că se întâmplase ceva rău, atât de pricepuţi 
erau toţi. Forsyth, în costum gri-deschis, cu cravată bleumarin, 
scăldat în ceața lui albăstruie artistică, își trecea degetele prin 
părul sur; bratoKk, dragul frăţior Gable cu halo purpuriu pasional, 
cu mânecile cămășii suflecate pe antebraţele groase, o privea 
așa cum obișnuia s-o facă profesoara ei de balet; Benford, cu 
cravata strâmbă, cu părul răvășit și costumul negru mototolit, 
era la mii de kilometri depărtare, scânteind în atelierul albastru- 
intens al maestrului ceasornicar, reglând rotițe, șurubele și 
mecanisme, schimbându-le infim poziţiile; iar Nate, în blazer și 
cămașă descheiată la gât, zvelt și zgârcit în mișcări, bărbatul pe 
care îl iubea, prepara o băutură, același purpuriu, constant și 
luminos - pasiunile lui o includeau pe ea. Ridică ochii și surâsul 
lui era relaxat. 

Dominika era îmbrăcată într-o rochie simplă din bumbac 
bleumarin și pantofi negri fără toc. Părul îi era strâns în vârful 
capului și purta doar un g/oss de buze în nuanţe deschise. De 
obicei nu avea bijuterii, dar în seara aceasta își pusese un șirag 
de perle. Se așeză la un capăt al canapelei, încrucișă picioarele 
și începu să-l legene pe cel de deasupra din al cărui pantof își 
scosese călcâiul. Bărbaţii din CIA sorbiră din pahare. 

— O să mă reped pe terasă și-o să fug printre pini dacă nu-mi 
spuneţi ce se-ntâmplă, rosti ea uitându-se la Benford, apoi și la 
ceilalți, pe rând. 

Gable stătea cel mai aproape de ea pe canapeaua în formă de 
L. 

— Asta-i fata mea, zise el și se întoarse către Forsyth. Ți-am 
zis eu? În primele cinci minute. 

— Dominika, spuse Benford și se aplecă în faţă în fotoliu, 
vreau să aplaud activitatea remarcabilă pe care ai avut-o de 
când te-ai întors în Moscova. Am discutat între noi despre 
confluenţa informaţiilor pe care le-ai generat. Este o furtună 
perfectă de piste valoroase de contrainformaţii, un cadou 
neașteptat de informații pozitive și o oportunitate precară, dar 
potenţial epopeică, de acțiune sub acoperire. Toate astea 
mulțumită ţie. 

Gable se aplecă spre ea și-i strânse braţul în semn de 
felicitare. 

— Ascultă-mă-n continuare, zise el, și vei fi o stea. 

Dominika îl privi inexpresiv și clătină trist din cap, de parcă nu 
mai nutrea nicio speranţă pentru el. 

— În mod inevitabil, spuse Forsyth, toate aceste mișcări 
operaţionale multiplică riscurile cu care te confrunți tu, Domi. Va 
trebui să echilibrăm securitatea ta cu exploatarea acestor 
deschideri. Vrem să-ţi propunem ceva care-ţi va amplifica 
statutul și-ţi va îmbunătăţi securitatea. 

— Forsyth, zise Dominika, deși se auzi mai degrabă 
„Fioresite”; utilizarea numelui de familie al bărbatului era felul ei 
de a se apropia cât mai mult de folosirea cu afecţiune a 
patronimicului de către ruși. Ştiţi foarte bine că voi cântări 
riscurile și voi juca împotriva sistemului, sistemul pe care-l știu 
cel mai bine. Dar nu mă voi opri. 

— Cu un șef ranchiunos și barbar ca Alexei Ziuganov, te 
confrunţi cu un inamic redutabil, vorbi Benford. Vrem să-ți 
întărim poziţia în faţa lui. Ești prea valoroasă pentru noi. 

— Și există o oportunitate, chiar acum, dar este un pic cam 
delicată, spuse Forsyth. 

— O poate face, rosti Gable. 

Nate se foi pe locul său, neștiind ce va urma. Dominika 
încercă să stea liniștită, dar piciorul continua să i se legene. 

— Ce este? întrebă ea. Spuneți-mi. 

— ÎI ştii pe generalul-locotenent Mihail Nikolaevici Soloviov din 
GRU? o întrebă Benford. 

Dominika simţi toţi ochii aţintiţi asupra ei. Într-o străfulgerare, 
Nate înțelese ce voia Benford. Altfel, el n-ar fi dezvăluit 
niciodată, dar niciodată, identitatea unui agent față de alt agent. 

— Lucrează în biroul atașatului militar din ambasadă, 
răspunse Dominika. Un general, fost cadru de conducere, 
expediat din Moscova și trimis pe un post de ofiţer inferior. L-am 
chestionat, este un militar de școală veche, plin de venin, î 
urăște pe Putin, un adevărat dinozaur... 

Dominika se opri și-i privi pe bărbaţii din CIA. În living domnea 
tăcerea absolută. 

— Soloviov este LYRIC? șopti ea. 

— Asta-i fata mea, rosti Gable și se sculă ca să despacheteze 
mâncarea. 

Trecură din mână în mână farfurii cu salată de vinete, brânză 
feta, cârnaţi la grătar, zucchini fierți în oțet, plăcintă din foitaj 
umplută cu spanac, fasole grecească și chifteluțe înfipte în 
scobitori. Dominika bău ouzo cu gheaţă și apă, împreună cu 
Gable, pe când ceilalți au băut vin Moscofilero alb, sec. Benford 
avea pe cravată firimituri de foita). 

— Mulțumită ţie, spuse el, știm că LYRIC a fost identificat, însă 
incomplet, de TRITON. Ultimul raport al lui TRITON către 
Zarubina dezvăluie pentru prima dată că LYRIC raportează din 
Atena, nu din Moscova, și putem anticipa că Ziuganov se va 
mișca rapid. Ca o ironie a sorții, el te-a trimis aici ca să te scoată 
din joc, dar fără să știe te-a trimis direct la ţintă. 

Dominika lăsă farfuria din mână și-l privi fix pe Benford. 
Forsyth o urmarea cu atenție. 

— Prin urmare, se pare că-l vom pierde destul de devreme pe 
LYRIC ca sursă activă, continuă Benford. Tu te afli într-o 
inspecţie de contrainformaţii pentru Direcţia KR. Dacă, bazându- 
te pe chestionarea pe care i-ai făcut-o generalului Soloviov, vei 
expedia Centrului o telegramă în care vei raporta 
comportamentul lui contradictoriu, răspunsurile evazive şi 
atitudinea ranchiunoasă și vei recomanda rechemarea lui la 
Moscova pentru interogatorii bazate pe suspiciunea de spionaj, 
vei descoperi altă cârtiță CIA. 

Nate estimă că tăcerea care urmă în încăpere dură 20 de 
secunde nesfârșite. 

— N-o s-o fac, se împotrivi Dominika încet. Nu voi mai fi 
niciodată responsabilă pentru moartea unui om decent care 
luptă singur împotriva ciudovișcia, monștrii din ţara mea. N-o s-o 
fac. 

— Calmează-te, zise Benford. În ziua când telegrama de 
rechemare în ţară va sosi de la sediul central al GRU din 
Moscova, LYRIC va dispărea, dezertând în Occident și validând 
întâmplător recomandarea ta Cl de a fi investigat. 

— LYRIC se va retrage în siguranţă, iar tu, Domi, te vei alege 
cu altă bilă albă, îi explică Forsyth. Ziuganov nu va fi în stare să 
ți se mai pună în cale. 

— ÎI veţi scoate pe Soloviov din Grecia și-l veţi duce în Statele 
Unite? întrebă Dominika, privindu-le chipurile. 

Forsyth încuviinţă în tăcere. 

— Trebuie să fiu sigură în privinţa asta, rosti ea, încleștând 
maxilarele. 

— El nu va mai călca niciodată în Acvariu. Va dispărea, o 
asigură Benford. Nathaniel a făcut toate pregătirile. 

— N-o speria, pentru numele lui Dumnezeu, spuse Gable. 

e 

Deasupra muntelui Himet, luna era portocaliu-sângerie de la 
pâcla de gaze de eșapament de deasupra orașului, deși trecuse 
de miezul nopţii. Toţi părăsiseră casa conspirativă, mai puţin 
Dominika și Nate, care aveau să plece ultimii, tot cu mașina. 
Ceilalţi își alternaseră ieșirile, îndepărtându-se în direcții diferite, 
pentru a evita contaminarea lui TULIP în eventualitatea 
improbabilă că ar fi fost observați de supravegherea inamică - 
securitate rusă, polițiști greci, militanţi din Hezbollah care 
căutau orice posibilitate de a crea necazuri. Atena era un oraș 
periculos, neomogen: parțial Balcani, parţial Mediterana, parţial 
Beirut. 

Nate stinse luminile din living, apoi trase draperiile spre 
terasă și ieșiră afară, unul lângă celălalt în noaptea ateniană, 
simțind aroma pinilor întunecaţi de pe colina din spatele lor. 
Dominika stătea cu capul plecat, adâncită în gânduri tulburi; 
încheietoarea șiragului de perle se distingea perfect pe spatele 
gâtului ei grațios. Nate știa că femeia se lupta cu ideea de a 
pune laţul în jurul gâtului lui LYRIC. Ea nu-l cunoștea deloc pe 
generalul Soloviov, dar sărutul lui luda îi crea repulsie. Nate știa 
că Dominika avea încredere că ei îl vor exfiltra la timp, dar nu-i 

plăcea ideea de a-l denunța. Se apropie mai mult din spatele ei 
și-și trecu brațele în jurul mijlocului femeii. Ea îi acoperi mâinile 
cu propriile palme, însă nu se clinti. 

— Știu că ești îngrijorată, vorbi Nate încet, dar el va părăsi 
tara la două ore după ce vom iniţia planul de evadare. 

Dominika îl bătu ușor cu palma, parcă pentru a liniști un copil, 
apoi se întoarse către el. 

— Do Boga visoko, do Taria daleko, Dumnezeu e sus și ţarul e 
departe, șopti ea. 

Se poate întâmpla orice și nu există niciun remediu. 

— Bineînțeles că ţarul e departe, zise Nate. Există vreo 
situaţie pentru care rușii să n-aibă un proverb? 

O trase și mai aproape, strivindu-i corpul de al său. Ea surâse, 
se relaxă puţin și-l prinse cu braţele pe după gât, dar în realitate 
nu exista niciun leac pentru gheaţa care i se acumulase în 
suflet, pentru oboseala cu care doar cei mai buni agenți pot trăi 
an după an. Se uită în ochii bărbatului și văzu volbura purpurie 
din spatele capului său care nu se schimba niciodată. Știa că 
Nate era îngrijorat în privinţa ei. lar el îi putea citi stările 
sufletești la fel de bine pe cât ea îi putea citi culorile. 

Il dorea, avea nevoie de el și aveau la dispoziţie toată 
noaptea într-un apartament anonim, izolaţi de pericol. Intrară 
înapoi și se așezară pe canapea, care încă mai păstra mirosul lui 
Gable. La naiba cu Gable! Moleculele deodorantului său se 
învârteau în jurul lor; nici chiar când se sărutau, Gable nu-i lăsa 
singuri. 

— Nu-mi pasă, spuse Dominika, intuiţia spunându-i că Nate al 
ei era cuprins de îndoieli. Indiferent ce s-ar întâmpla, noi ne 
avem unul pe celălalt. Nimic altceva nu-i important. Nu ce fac 
eu, nu ce faci tu. Nu ce vom face noi. 

Amândoi aveau propriile lor gânduri sfredelitoare: Evgheni- 
Hannah, Hannah-Evgheni. 

Udranka și Marta, așezate pe două scaune, aplaudară. Cărati- 
vă, ștoarfelor, le spuse Dominika. Însă sirenele ei rusalce 
rămaseră locului, privind și fumând. 

Dominika și Nate stăteau aproape, văzându-se pentru prima 
dată cu adevărat unul pe celălalt. Trăiau mereu același 
sentiment - o descoperire ameţitoare, mai degrabă startul a 
ceva primordial decât o continuare. Dominika îl absorbi: văzu că 
băiatul ei cu membre mlădioase se schimbase în ultimii doi ani. 

Era mai robust în umeri, mai înţelept în privire. Aura purpurie 
continua să-i strălucească constant; nu se schimba niciodată. li 
luă mâinile în ale ei și-i sărută dosul palmelor. Și mâinile acestea 
se schimbaseră - erau mai puţin delicate, cumva mai aspre. li 
sărută apoi palmele și se aplecă pentru a-și strivi gura peste a 
lui, respirând pe nări când el îi cuprinse sânii în palme. Se 
desprinse când Nate începu să bâjbâie la fermoarul rochiei și se 
ridică în picioare în fața lui. 

— Terpenie iest dobrodetel, șopti ea, răbdarea este o virtute. 

Își trase fermoarul rochiei și o lăsă să-i cadă de pe trup. Sub 
razele lunii, Nate îi privi curbele și contururile corpului subțire, 
de parcă n-ar mai fi văzut-o niciodată până atunci, rotunjimile 
sânilor în sutien, dilatarea lentă a cutiei toracice când respira, 
cicatricea diagonală argintie-strălucitoare de pe coapsă, dintr-o 
bătălie veche. Chipul îi era mai conturat, mai elegant ca oricând, 
cu doar o sugestie de stres în jurul ochilor și în colțurile gurii. 
Femeia se uita la el cum o cerceta și nu-și desprinse privirea din 
ochii lui când îngenunche între picioarele lui, își trecu palmele 
peste coapsele lui și-l împinse înapoi când el vru să se ridice. 

— N-ai permisiunea să te mişti, zise Dominika, fără sa-și ia 
privirea de la faţa sa, chiar în timp ce-i scoase cureaua din jurul 
șoldurilor, apoi trase în jos mai întâi fermoarul, apoi pantalonii 
kaki și-i arătă, lent, o fărâmă din numărul 17, „stamine și 
pistiluri”, cu ochii albaștri fixaţi asupra lui, cu o șuviţă de păr 
atârnându-i peste față. 

Era lacomă după mirosul și gustul lui, și-i ridică cu o mână 
cămașa și-și trecu unghiile peste două cicatrice similare, 
strălucitoare, parcă ceroase, care i se încrucișau pe abdomen 
din aceeași bătălie de demult. Ceea ce-i făcea acum îi pervertea 
mintea - chiar dacă Nate stătea cu capul lăsat pe spate și ochii 
închiși - și Dominika își duse mâna liberă, nevăzută, între 
picioare. Își aminti fulgerător numărul 51, „Battre les blancs en 
neige, bateti albușul până se întărește”, și în scurt timp 
pleoapele ei începură să se zbată, apoi le închise și gemu, și-și 
încetă mișcările, cu faţa parţial acoperită de părul care-i căzuse 
în ochi. 

Când raţiunea îi reveni, clipi spre bărbat, își șterse buza 
superioară și chicoti: 

— Sunt nekulturnii, fiindcă nu te aștept? 

— Mai rău decât necultivată, zise Nate. Am renunţat să-ncerc 
să ţin pasul cu tine. Niciun bărbat nu poate spera s-o facă. 

Dominika începu să-l mângâie din nou, cu palmele alăturate, 
ca și cum ar fi ţinut mânerul unui topor, insidios, persistent. 

„ — Nu-ncerca să ţii pasul, rosti ea pe un ton conversațional. 
Asta-i sfatul pe care ţi-l dau. 

Işi continuă mișcările și picioarele bărbatului începură să 
tremure. Nate simţi în el încordarea familiară a tendoanelor. 
Dominika îl urmărea, privea haosul pe care-l crea, de parcă ar fi 
fost o spectatoare. Mușchii inghinali ai lui Nate vibrau de acum 
și se întăreau tot mai mult. 

— Dușka, șopti Dominika îndemnându-l. Dușka, dușka, dușka. 

Apoi canapeaua începu să se rotească și pereţii căzură și 
ferestrele înalte din podea până în tavan explodară, iar 
acoperișul se prăbuși. Dominika clipi și-l privi cum își recăpăta 
cunoștința. 

— Les rubiat, șepki letiat, şopti ea, când tai lemne, sar așchii. 

Gemând, Nate se îndreptă în capul oaselor și se sărutară. 
Bărbatul îndepărtă o șuviţă de păr de pe colţul gurii Dominikăi și 
ea își șterse fața cu palma. Vechea replică îi sosi în minte. 

— De ce nu mi-ai spus că te iubeam? zise Nate. 

Dominika începu să râdă. 

Udranka și Marta, așezate vizavi de ei, schimbară priviri și îşi 
dădură ochii peste cap. 

e 

Purtând cămașa lui, Dominika se cocoţă cu fundul pe blatul 
din bucătărie și-l privi pe Nate care, radiind purpuriu și purtând 
doar boxerii, tocă o ceapă și usturoi și le căli în ulei de măsline 
verzui, aromat. Tăie ardeii copţi în fâșii subțiri și-i adăugă de 
asemenea în tigaie. Deschise o cutie cu roșii descojite și le 
stoarse bine în sucul dinăuntru, pentru a nu face mizerie. Roșiile 
stoarse sfârșiră tot în tigaie - cu puţin zahăr - și începură să 
fiarbă cu restul. Nate ţinu o crenguţă stufoasă de oregano uscat 
deasupra fierturii și sfărâmă cu grijă câteva frunzulițe înăuntru. 
Se întinse spre o cutiuţă pătrată în care se afla boia. 

— Boia, rosti el arătând cutia. Ai gustat vreodată? 

— Ce cuvânt ciudat, „boia”, zise Dominika, cu chip inexpresiv. 
Nu, noi n-avem așa ceva în satul meu, unde dormim în aceeași 
cameră cu porcii. 

Nate zâmbi și presără boia în cratiţă. 

— Alt cuvânt ciudat este „tupița”, continuă femeia. ÎI știi? 

Nate știa că însemna „cretin”. Clătină din cap că nu înţelegea, 
dar Dominika știa că adevărul era altul. 

Cratița fierbea înăbușit și Nate aprinse cuptorul și puse felii de 
pâine de ţară pe grătarul superior. Când deveniră aurii, frecă 
toate feliile cu un căţel de usturoi. 

— Probabil că usturoiul ăsta îți reamintește de sat, zise Nate 
fără s-o privească. 

Dominika se strădui să nu zâmbească. 

Nate făcu trei adâncituri în ghiveciul care fierbea și sparse trei 
ouă în ele. Băgă cratița în cuptorul încă fierbinte, până când 
ouăle se închegară, apoi o scoase și o duse pe terasă. Dominika 
îl urmă cu pâinea prăjită și cu două sticle de bere rece. Se 
așezară pe pardoseala terasei - marmura era încă ușor călduţă 
de la soarele după-amiezii - puse cratița aburindă pe o măsuţă 
scundă între ei și înmuiară pâinea prăjită și frecată cu usturoi și 
se înfruptară din ardeii, roșiile și gălbenușul semilichid. La prima 
îmbucătură. Dominika ridică ochii spre Nate, întrebătoare. 

— Pip&rade, spuse el, din partea bască a Franţei. 

— Tu unde ai învățat s-o gătești? 

— În Europa, în vacanţa de vară de după colegiu. 

Nate mai întinse pâine prin piperade. 

— Foarte romantic, comentă Dominika. 

— Da, așa sunt eu. 

— Tu ești suporterul tău cel mai devotat, remarcă femeia și se 
aplecă spre el. Îl sărută ușor pe gură. Pot să te-ntreb de cea pe 
care Benford vrea s-o trimită să se-ntâlnească cu mine? O 
cunoști? 

Nate încuviinţă din cap, decis să nu se simtă, să nu acţioneze 
ori să pară vinovat. 

— Este tânără, dar e unul dintre cei mai buni operatori de 
stradă pe care i-am văzut vreodată. Și Benford e de aceeași 
părere. 

Dominika observă că haloul lui purpuriu pulsa. 

— Am asistat la cea mai mare parte a instruirii ei. E 
incredibilă, zise Nate. 

Și mai multe pulsaţii purpurii. Era conștient doar că-și 
expunea susţinerea prietenoasă pentru Hannah Archer. 

— l-ai spus despre mine? întrebă Dominika într-o doară, 
înmuind o bucată de pâine. 

Nate știa că atunci când o femeie îl întreabă pe un bărbat pe 
un ton nepăsător dacă el a descris-o altei femei, există un 
considerabil pericol iminent: primele rafale ale unui vânt 
fierbinte precum cuptorul, înainte de începerea vijeliei; cele 20 
de urechi ciulite ale grupului de lei îndreptate spre Land Roverul 
pe care-l urmăresc; foșnetele aripilor maimuțelor în copacii de 
pe marginea drumului spre Oz. Un considerabil pericol. 

— Ţi-a citit dosarul, îi dădu el un răspuns neutru. Ştie despre 
activitatea ta. Te admiră. 

Faptul că femeia aceea îi citise dosarul și „o admira” o irită pe 
Dominika. „Controlează-te”, își spuse. „Nu ești o școlăriţă 
geloasă”. Totuși haloul lui Nate continua să pulseze. 

— Cum o cheamă? întrebă ea, strângând sticlele goale și 
feliile de pâine nemâncate. 

Nate duse cratița cu pip&rade în bucătărie. 

— Hannah, răspunse el, auzind umbra din glasul Dominikăi. 

— Hanna, zise ea cu „h” gutural. E un nume bun, un nume 
vechi. ÎI avem și noi în Rusia. 

Rămase la chiuvetă, dădu drumul la apă și turnă detergent. 
Goli cratita, o afundă în chiuvetă și începu s-o frece, cu capul 
plecat, cu umerii rotunjiţi. Nate se opri în spatele ei și-i cuprinse 
mijlocul cu braţele. 

— Domi, îi șopti, ea este contactul tău pe stradă. Ea ţi-a 
instalat toţi senzorii CARS. Are 27 de ani. Este ofițer din agenţia 
noastră. 

— Ție-ţi place ca persoană? schimbă Dominika subiectul. 

— Da, e excelentă. Mai important, o să-ţi placă și ţie. 

Simţi umerii Dominikăi coborând un centimetru, destinzându- 
se. „lisuse”, se gândi el, „ce capacitate de percepţie are, de 
parcă ţi-ar ghici gândurile”. 

— În plus, urmă bărbatul, ar trebui să fii mai atentă cum speli 
cratita asta. Împroști apă peste tot. 

Dominika se întoarse și-l stropi pe piept. Nate își întinse 
mâinile pe lângă ea, și le afundă în apa cu detergent și-i udă 
cămașa. Amândoi continuară să se stropească până când 
cămășile lor erau ude leoarcă și transparente, cu sânii femeii 
vizibili prin țesătură. Nici boxerii lui nu se găseau într-o stare 
mai bună. 

Dominika se întoarse la chiuvetă și începu din nou să frece. 

— N-am terminat cu cratiţa asta, zise ea. 

— Nici să nu te oprești, spuse Nate. 

Işi scoase boxerii, apoi ridică partea din spate a cămâășii ei. 
Mișcarea lui iniţială o împinse în față pe Dominika, iar aceasta se 
propti cu coatele de fundul chiuvetei pline cu apă și detergent. 
Mișcările ulterioare au creat o succesiune de vălurele, care, pe 
lângă sincopa de plescăituri, le udă complet picioarele la 
amândoi. 

Ceva mai târziu, păreau a fi ultimii oaspeţi la o orgie a lui 
Caligula, stând pe podeaua bucătăriei într-o baltă de apă, cu 
spinările rezemate de dulapuri, așteptându-și inimile să 
încetinească. Cămașa lui Nate era un ghemotoc ud în mijlocul 
camerei, iar boxerii îi ajunseseră sub măsuţa îndepărtată. Din 
când în când, câte o picătură de apă de pe blatul din jurul 
chiuvetei le cădea pe umeri. Pieptul Dominikăi era alburiu de la 
spuma de detergent uscată și o șuviţă de păr îi atârna peste 
faţă. 

— Mersi că m-ai ajutat la spălatul vaselor, zise Nate. 

e 

Nate o duse cu mașina pe Dominika spre casă în zori, prin 
Atena pustie, gonind prin intersecţii colorate de pâlpăirile 
semafoarelor. Roţile automobilului șuierau prin apa de pe străzi 
rămasă de la echipele de măturători ce curăţau trotuarele 
noaptea cu furtunurile. Nate avea s-o lase la câteva intersecții 
de hotel, de unde putea să meargă pe jos. 

— O să-ţi trimiţi repede raportul spre Centru? o întrebă el. 

Vocea îi răsună straniu în propriile urechi, de parcă ar fi vorbit 
altcineva. Era obosit. 

— Voi recomanda ca generalul Soloviov să fie chemat la 
Moscova pentru investigare, răspunse Dominika, așa se 
procedează. Ei vor scrie că au nevoie de el la Acvariu pentru 
ceva banal, care să nu-l alerteze: consultații, o comisie de 
promovare, participarea la un comitet de consiliere. 

— Cât de repede va sosi scrisoarea asta după recomandarea 
ta? se interesă Nate. 

— Foarte repede. Trebuie să ai grijă să-l scoţi imediat din 
Grecia. Ziuganov va dori să-l readucă iute, ca să-i pună într-o 
situaţie neplăcută pe cei din GRU și să câștige influență la 
Kremlin. O să-i raportez lui Hannah prin CARS cum va reacţiona 
el faţă de dezertare. Femeia zâmbi. Și câte medalii îmi vor da. 

Amintirea în treacăt a lui Hannah, devenită, brusc, un 
accesoriu al vieților lor profesionale, vibră prin aer. Nate era 
sigur că Dominika o menţionase deliberat. 

— Abia aștept s-o întâlnesc, adăugă ea. 

Nate dorea ca femeia să se concentreze. 

— Ziuganov va fi furios pe tine pentru că i-ai luat-o înainte cu 
identificarea trădătorului, zise el. 

Dominika ridică din umeri. 

— Și ce poate face? 

— Ai uitat ultima oară când a fost nemulțumit pe tine? Am 
fost de faţă şi-mi amintesc un asasin Speţnaz, un cuțit foarte 
urât și o sumedenie de bandaje. 

— Acum e altceva, răspunse ea. Ziuganov nu poate risca 
jocuri de-astea. Își puse mâna pe braţul lui. Tu ai grijă să-l faci 
scăpat pe general. Nu-mi înșela așteptările. 

e 

Mesajul fulger și prioritar al Dominikăi de la rezidentura din 
Atena, prin care solicita rechemarea imediată la Moscova a 
generalului-locotenent GRU Mihail Nikolaevici Soloviov suspectat 
de spionaj lovi Centrul ca o bombă. Puţini ofiţeri superiori de pe 
lista foarte scurtă care, cu câteva zile în urmă, citiseră cel mai 
recent raport TRITON știau că Egorova - care nu avea 
autorizația respectivă și care nu citise raportul TRITON - avea 
perfectă dreptate și, ca urmare, reușise o lovitură de 
contrainformaţii extraordinară. Beneficiul suplimentar era că 
Soloviov fusese demascat în urma unei investigaţii CI, ceea ce 
proteja automat sursa TRITON. 

Toţi susținuseră că excepţionalul căpitan Egorova era un erou 
și nimic mai puţin. Directorul, miniștrii și președintele Putin 
personal doreau toţi s-o primească atunci când se întorcea și 
începură să circule zvonuri despre promovarea la rangul de 
maior. Egorova avea să mai rămână câteva zile în Atena ca să-și 
termine  chestionările. În realitate, motivul era de a-l 
supraveghea pe Soloviov și de a crea iluzia unei investigaţii de 
rutină care se apropia de final, astfel ca generalul să răspundă 
rechemării fără să bănuiască nimic. După ce avea să fie închis în 
Moscova, Egorova putea primi laudele oficiale. 

Ziuganov se concentra cu greu asupra unei cópii imprimate a 
telegramei Egorovei, deoarece hârtia îi tremura în mână. 
Statutul lui profesional se aflase în creștere, relaţia lui cu 

Kremlinul devenise tot mai puternică pe zi ce trecea, mai ales în 
privinţa afacerii cu lranul. lar Putin îi telefonase personal pe linia 
codificată  Kremlovka după acţiunea împotriva francezilor. 
Văzuse fotografiile pe care medicii legiști ai poliţiei le făcuseră 
doamnei Didier, trădătorului rus și celor doi bodyguarzi DGSE în 
apartamentul distrus. Președinția franceză, în stare de isterie, 
depusese un protest vehement și DGSE își retrăsese agenţii din 
Moscova. Flegmatic, Putin șuierase un singur cuvânt în receptor, 
molodeț, bine lucrat. Ziuganov se umflase de mândrie ca un 
broscoi. 

Insă strălucirea acestor succese recente era acum eclipsată 
de triumful Egorovei în Grecia, un triumf care diminua în mod 
specific statutul bărbatului. Nimeni din Sediul Central nu vorbea 
decât despre prostituata gonflabilă. În  confidenţialitatea 
cabinetului său, Ziuganov fusese cuprins de un paroxism de 
furie tăcută, convins că Egorova era pornită să-l ridiculizeze, să-l 
denigreze și să-l batjocorească. Era convins că dorea să-i ia 
postul și în același timp să-i distrugă șansa de a deveni director 
adjunct. Sufletul de liliac de peșteră al lui Ziuganov era bântuit 
de gânduri de crimă. 

Clocotea la biroul său, studiind diverse planuri. Un accident, 
chiar dacă ar fi fost regizat cu maximă atenţie, ar fi însemnat în 
clipa asta o coincidenţă prea mare. Ideea ca Egorova să 
dezerteze la un serviciu secret occidental a doua zi după ce 
demascase un trădător ar fi fost ridicolă. Dacă ea dispărea pur și 
simplu, dacă nu mai revenea la Moscova, teoriile, zvonurile și 
supozițiile s-ar fi multiplicat de zeci de ori. După care îi veni altă 
idee, o idee care se târâse ca o râmă de sub un buștean putred 
și care purta cu ea promisiunea haosului, înșelării și inducerii în 
eroare, care să-l ferească de posibilitatea de a fi învinuit și de 
mânia lui Putin. Apăsă butonul de pe aparatul telefonic. 

Eva se așeză pe scaunul din faţa lui, așa cum făcuse și 
înainte. Ziuganov împinse peste birou dosarul personal al 
Egorovei. Fotografii, trecutul în Serviciu, instruirea în lupta corp 
la corp Sistema, Școala de Vrăbii. Eva inhală paginile, cu nările 
dilatate, memorând totul. Termină de citit, închise dosarul și i-l 
restitui. Nu avea nevoie de însemnări; n-avea să uite nimic. 
Ziuganov împinse după aceea către ea o altă fotografie, mai 
mică, de mărimea unui pașaport. Era fotografia pentru viză a 

Madeleinei Didier. Se aplecă peste tăblie, privi fix în ochii Evei și 
șopti: 

— Sugrum-o și lasă poza sub corp. Fără pistol, fără cuţit - 
folosește o sârmă. Și ia-i hainele. 

Evei îi căzu fisa și făcu imediat conexiunea. Moartea Egorovei 
ar fi părut o acţiune a francezilor ca răzbunare pentru Didier. Se 
uită la Ziuganov ca să-i confirme că înţelesese corect. 

El aprobă din cap. 

Pentru Ziuganov, un soi de monstru, a fost extrem de 
interesant s-o vadă pe Eva, o monstruozitate derivată, lăsând 
capul pe spate și râzând, cu sunetul unui sac plin cu satâre, care 
se rostogolea în jos pe treptele unei scări. Voshitite/nfi, delicios. 


PIPERADE - GHIVECI BASC DE ARDEI 


Căliți în ulei ceapa și usturoiul tocate, până se 
înmoaie. Adăugați fâșii subțiri de ardei roșii copti și 
roșii curățate de pielită și zdrobite, condimentați cu 
sare, piper, oregano și boia și fierbeți la foc mic până 
se încorporează toate ingredientele. Spargeţi ouă 
deasupra ghiveciului și dați la cuptor până când ouăle 
sunt făcute, dar cu gălbenușul moale. Serviti cu pâine 
de țară prăjită sau ca garnitură. 

28. 


Benford călătorise incognito la Berlin ca să contacteze SBE, 
Spezialle Bundestatigkeiten-Einheit, Unitatea Federală pentru 
Activităţi Speciale, o organizaţie civilă discretă formată din 12 
ofiţeri care raportau direct cabinetului prezidenţial. Nimeni din 
afara cabinetului președintelui german nu știa de existenţa SBE, 
care era însărcinată cu operaţiuni fie atât de delicate, fie atât de 
riscante din punct de vedere politic, încât era preferabil să nu fie 
implicate serviciile secrete federale mari, ca BND sau BfV. 

Simţind aromele pâinii coapte pe când traversa plăcutul 
cartier Mitte spre Robert Koch Platz, Benford intră prin ușa din 
față, nepăzită, în Bibliothek der Akademie der Künste, Biblioteca 
Academiei de Arte, și sui cu liftul ce vibra din toate încheieturile 
până la nivelul patru dezafectat, unde ofiţerii din SBE erau 
ascunși în spatele unei uși simple, care purta enigmatica plăcuţă 
„ Werkzeug”, Utilitare. A fost primit de Herr Dieter Jung, șeful 
SBE, un bărbat de înălţime mijlocie, cu părul rar, nasul mare și 
ochelari rotunzi, care era sceptic, ager și enorm de amuzant la 
cei 50 de ani ai săi. Pentru Benford era, de asemenea, clar că 
Herr Jung era un politician desăvârșit. Au urmat prezentări 
superficiale ale câtorva ofițeri SBE - printre care două femei 
atrăgătoare de vreo 30 de ani - iar Benford a fost servit cu cafea 
și prăjituri. 

Fără niciun preambul, Benford își prezentă solicitarea și-i ceru 
lui Herr Jung să ajute o echipă tehnică să obţină acces fără 
escortă în fabrica Wilhelm Petrs de pe Puschkinallee in Alt- 
Treptow, în sud-vestul râului. Omise majoritatea detaliilor 
tehnice, totuși preciză că operaţiunea avea potenţialul de a da 
cu cinci ani înapoi programul nuclear iranian. Nepăsător, 
Benford adăugă că avea nevoie de o escortă discretă până la 
fabrică și înapoi. 

— Sunt convins că ai nevoie, chicoti Jung într-o engleză 
fluentă. Își aprinse o ţigară, apoi culese delicat un firicel de 
tutun de pe vârful limbii. Dar e cu totul exclus. 

Benford insistă, invocând bunele relaţii euroatlantice și alianța 
NATO. Cu braţele încrucișate peste piept, Herr Jung era 

imaginea detașării olimpiene. Benford continuă, adăugând 
Blocada Berlinului, John F. Kennedy, Marlene Dietrich și pe David 
Hasselhoff. Tăcere împietrită, totuși o ușoară ezitare. Se prefăcu 
apoi că se ridică de pe scaun, după care se opri la jumătatea 
gestului și sugeră discret că ar fi fost dispus să împărtășească 
unele rapoarte despre activitatea spionilor ruși în Germania. 

— Informaţiile respective ar putea prezenta un oarecare 
interes, comentă Jung cu un aer distras și privind pe fereastră. 

Benford știa că, în ciuda statutului protejat al SBE, Jung avea 
mereu nevoie de succese operaţionale pentru a justifica bugete, 
a-și păstra favoarea președintelui și a-și îmbunătăţi șansele de 
promovare, astfel încât să părăsească podul acestei biblioteci și 
să capete un cabinet în minister. Se aplecă spre german și 
sintetiză un raport ce detalia recenta racolare de către SVR a 
unui membru al Bundestagului din Partidul Verzilor, o racolare 
bazată în principal pe  predilecţia  parlamentarului spre 
weekenduri cu saune aburite și nuiele de mesteacăn. 

— O pistă interesantă, zise Jung răsucind un creion între 
degete, dacă-i adevărată. 

Benford știa că-l prinsese în cârlig. 

Cele două agente SBE atrăgătoare au fost repartizate ca 
ofițeri de legătură pentru echipa care era formată din Hearsey, 
cel subţire ca un băț, și cei doi ingineri din PROD, Bromley și 
Westfall. A fost inclus, de asemenea, Marty Gable, în primul rând 
pentru a gestiona capitalurile operaţionale, ceea ce însemna, 
practic, că avea să coordoneze agentele SBE, Ulrike Metzger și 
Senta Goldschmidt, pentru a se asigura că nu se vor comite 
erori. 

În primele ore ale unei dimineţi friguroase de toamnă, 
agentele SBE au transportat cu un minivan echipa CIA la poarta 
din spate, încuiată, a fabricii Petrs și l-au privit pe Hearsey care 
s-a aplecat peste încuietoarea ei, a meșterit vreo două minute, 
după care s-a îndreptat și a deschis-o. Un semn din braț și 
agentele germane au dispărut - aveau să aștepte după colț, în 
minivan, până când echipa anunţa că era gata de plecare. 

In 90 de secunde, Hearsey deschise ușa prin care angajaţii 
aveau acces în clădirea principală a fabricii și cei patru 
străbătură în tăcere holul de la intrare. Bromley și Westfall 
purtau rucsacuri și fiecare trăgea și câte un troler mare din 
prelată neagră. 

— Videocamere? întrebă Gable. 

Hearsey clătină din cap. 

— Sindicatul naţional german a câștigat în instanţă dreptul ca 
în cantine și grupuri sanitare să nu fie amplasate videocamere 
de securitate. Legislaţia UE privind protecţia vieţii private. Nu-i 
rău. 

— Paznici, alarme? continuă Gable în șoaptă. 

— Există o alarmă doar la ușa biroului principal. Nici măcar un 
paznic. O podea de izolare seismică nu reprezintă cine știe ce 
secret. 

Merseră pe un coridor, pe lângă o cantină pustie, care încă 
mirosea a cafea și chifle, și se opriră când ajunseră la colţ. 

— Lasă nepăzită hala fabricii? întrebă Gable. 

— Nu tocmai, răspunse Hearsey. Ăsta-i obstacolul final. Își 
apropie buzele de urechea celuilalt și murmură: Ultima porţiune 
de coridor înainte de hală are în capăt senzori pentru detectarea 
mișcării. 

Gable privi cum Bromley și Westfall scoaseră din rucsacurile 
lor o serie de tuburi telescopice din plastic, din care construiră 
rapid un cadru de jumătate de metru pătrat, pe care întinseră o 
țesătură subţire și opacă, fixând-o la intervale pe ramă. 

— Staţi cât mai apropiaţi, șopti Hearsey, ţinând de o latură a 
cadrului în faţa sa, iar Westfall ținea de latura opusă. 

Surâzând larg, Bromley se apropie de Gable, îl cuprinse cu 
brațul pe după mijloc, îl trase aproape de ea și se lipiră de 
spatele celorlalți doi. Gable înţelese că ei mai făcuseră asta. 
Strânși laolaltă, cu braţele pe după umeri, ca într-o grămadă de 
rugbi, aplecându-se în spatele barierei străvezii, dădură colţul și 
înaintară încet pe coridor, ca niște trupe de asediu medieval 
apropiindu-se de zidul unui castel prin văzduhul plin de săgeți. 

— Incet, șopti Hearsey către Westfall. 

— Bariera absoarbe infraroșiile, microundele și ultrasonicele. 
Scapi de Doppler dacă te miști încet, murmură Bromley 
strângându-i pe Gable peste coaste și zâmbindu-i. 

„Asta-i aproape ca un preludiu sexual pentru tehnicieni”, se 
gândi Gable. 

Apoi trecură de senzori și intrară în fabrica propriu-zisă. Era o 
sală de asamblare cavernoasă, slab iluminată de becuri 
portocalii de securitate, aflate în colivii din sârmă, sus pe tavan. 
Pe deasupra capetelor se zărea un pod rulant colosal, nemișcat 

pe șinele sale. Înăuntru nu exista niciun sunet, nicio mișcare. 
Ocazionalele raze ale farurilor vreunui vehicul ce se deplasa pe 
Puschkinallee - la ora două noaptea nu circulau prea multe - 
traversau ferestrele termopan înalte din podea până în tavan, 
care se întindeau pe toată lungimea peretelui vestic al halei. 

Becurile proiectau cercuri difuze de lumină în fabrica altfel 
întunecată. Secţiuni de panouri de tip fagure se găseau pe 
suporţi în centrul încăperii - podele ce erau montate și testate. 
Mai departe, pe lângă pereţii din cărămidă zugrăviți în alb, se 
găseau blocuri groase de polimeri, suspendate de cadre pătrate 
din aluminiu prin intermediul unor arcuri groase - amortizoare 
de șocuri. În capătul sălii, pe rafturi din oțel inoxidabil ce 
sclipeau sub luminile portocalii de sus, se aflau nenumărate tăvi 
de plastic numerotate. In fiecare tavă erau câte cinci traverse 
de aluminiu lungi de 1,20 m, fiecare având la capăt o celulă 
piezoelectrică micuță. 

Trecură tăcuţi, în șir indian, pe lângă tăvile din plastic, 
comparând numerele loturilor, căutând etichetele cu codul de 
proiect și beneficiarul ce le fuseseră trimise de DIVA din 
Moscova. Rotilele trolerelor bufneau silențios în fabrica tăcută. 
Bromley fotografie rafturile cu o cameră digitală miniaturală, 
care utiliza un bliț infraroșu invizibil. Traversele de aluminiu din 
tăvile imaculatei fabrici germane aveau într-un final să susțină 
podeaua de 7 500 de metri pătraţi a sălii cu cascadele de 
centrifuge din uzina de îmbogăţire a uraniului îngropată în 
deșertul iranian din umbra munţilor Natanz. Gable ridică una 
dintr-o tavă. 

— Nu pare cine știe ce, comentă el. 

Bromley scoase una identică din troler. 

— Facem schimb. Asta a mea e chibritul dracului: 40 la sută 
fosfor alb. 

Incepură să despacheteze materialele aduse. 

După o oră, Gable și Hearsey făcură ultima verificare de 
securitate. Era de-a dreptul nepământean că un asemenea loc 
nu genera niciun zgomot: nici bâzâit de mașinării, nici clicuri de 
metal care se răcea, nici ticăit de ceasuri. Hearsey îl bătu pe 
Gable pe braţ și înaintă încet în penumbră, atent mereu la 
semnele din bandă vărgată de pe podeaua imaculată, care 
delimitau culoarele sigure pentru mers prin cimitirul elefanților 
de componente, utilaje, materiale și recipiente cu piese. 

Bromley își strângea trolerul. 

— Ai terminat totul? o întrebă Hearsey. 

Ea încuviinţă din cap. 

— Westfall și cu mine am decis să menţinem traversele 
înlocuite laolaltă, nu să le răspândim. Văzându-le pe toate, ne- 
am convins să concentrăm fosforul. Vrem să creăm de la bun 
început o zonă fierbinte mare. 

— Dar focul nu poate fi stins după ce izbucnește? întrebă 
Gable. Probabil că iranienii au măsuri împotriva incendiilor. 

Westfall clătină din cap. 

— Fosforul alb arde și sub apă, iar după ce va lua foc suficient 
aluminiu, în tot Iranul nu există destulă spumă să-l stingă. 

— lar mullahii vor alerga de colo-colo ca niște ratoni într-o 
discotecă plină de globuri stroboscopice, zise Gable. 

Cei doi tehnicieni se uitară unul la altul, încercând să-și 
amintească dacă în Iran trăiau ratoni. 

Westfall mai controlă o dată traversele pe care le înlocuiseră 
pentru a verifica potrivirea numerelor. Privind fotografiile făcute, 
Bromley se asigură că tăvile erau aliniate exact așa cum 
fuseseră la sosirea lor. 

Hearsey își privi ceasul. 

— Am terminat cu zece minute mai devreme. Să așteptăm 
lângă ușă. 

Rotilele trolerelor uruiră ușor în aerul nopţii când se 
întoarseră. Echipa se așeză pe jos, cu spinările rezemate de 
perete, așteptând zgomotul dubei care avea să tragă în faţa 
porții. 

Gable își dorea mai mult ca orice să fumeze o țigară, dar știa 
că trebuia să mai aștepte. 

— Un singur lucru mă neliniștește, îi spuse el lui Hearsey. Să 
zicem că tipii montează podeaua, dar că, înainte să fi instalat și 
centrifugele, are loc un seism și grinzile noastre se aprind și 
totul se declanșează prea devreme. Nu putem amplasa un 
temporizator în panoul de comandă, pentru că iranienii l-ar găsi. 
Nu putem meșteri nici software-ul, fiindcă ei vor rescrie oricum 
codul. Nu putem controla declanșarea, așa că... ce facem, 
sperăm doar că vom avea noroc? i 

— Mda, în esență ne asumăm riscul ăsta. Inainte de plecare, 
am discutat mult despre chestia asta, spuse Hearsey. Dacă are 
loc prea devreme un cutremur mare, se vor alege cu un 

incendiu într-o sală pustie. Sigur că da, vor fi întârziaţi, dar nu 
va fi nimic mai grav decât să excaveze altă groapă pentru Sala 
D. 

— E totuși o posibilitate reală, zise Westfall, și am încercat să 
calibrăm pentru această eventualitate. Mărcile tensometrice nu 
vor face scânteie la vibrații și nici chiar la seisme minore în 
intervalul de două-trei grade pe scara Mercalli. Pentru așa ceva 
este nevoie de un eveniment mai mare, cu unde S susţinute. 

Gable lăsă capul pe spate și se uită la luminile slabe de 
securitate de deasupra. 

— Bun. Dar ce se-ntâmplă dacă timp de cinci ani nu va fi 
niciun cutremur? Iranul construiește bomba? 

— E improbabil în regiunea asta a globului, răspunse Westfall. 
Pe plan naţional, media zilnică este de cinci seisme - mici. 
Statistic vorbind, un eveniment cu unde S mari are loc la fiecare 
17 luni. De aceea își doresc podeaua și ăsta-i intervalul nostru 
de așteptare. 

Bromley se uită către Gable, știind ce gândea bărbatul și 
simțind nevoia să ia apărarea acțiunii sub acoperire. 

— Nu-i perfect, spuse ea. Nimeni nu zice asta, dar n-avem 
altă cale prin care să strecurăm ceva în programul lor. Dacă 
funcționează, ne alegem cu distrugerea cascadei de centrifuge 
și colaps nuclear. Tot ce se găsește între gardurile de la Natanz 
va fi radioactiv pentru următorii 25 000 de ani. Pentru așa ceva, 
merită riscul... Cel puţin, eu așa consider. 

Gable îi privi faţa sinceră și aparatul dentar care scânteia 
când vorbea sub lumina ce răzbătea de sus. Puștoaica avea 
curaj. Și suferea de claustrofobie. Și născocise o operaţiune 
tehnică prin care să introducă fosfor alb în Iran. Era grozavă. 

e 

După încă cinci minute ieșiră în liniște din hală. Așteptară în 
curtea interioară a fabricii, lipiţi de ziduri în umbra pe care 
streașina clădirii o proiecta înaintea zorilor. În mod straniu - cel 
puţin așa părea pentru o echipă tehnică CIA istovită - o pasăre 
ciripi într-un copac undeva dincolo de zidurile fabricii. Sunetul 
unui motor se auzi mai tare, un vehicul se opri lângă poarta 
metalică glisantă și ușa pietonală se deschise. Agenta SBE 
Ulrike Metzger își băgă capul pe ușă și le făcu semn să vină. 
Avea părut blond-cenușiu și era îmbrăcată de parcă tocmai își 
părăsise colțul ei favorit de pe Oranienburger Strasse, purtând 

ciorapi-plasă, pantofi cu toc cui și o jachetă mulată, cu 
imprimeuri de leopard, sub care se puteau întrezări o dungă 
neagră și cupele de satin ale bustierei. Cerceii mari din aur 
sclipiră în lumina felinarelor stradale de deasupra zidului curții. 
Le făcu semn din nou să se grăbească. 

Se înghesuiră toţi într-un VW Routan negru, care aștepta 
lângă trotuar cu motorul la ralanti și doar cu luminile de poziţie 
aprinse. Bromley și Westfall se așezară pe al treilea rând de 
scaune din spate, după ce mai întâi împinseseră înăuntru 
trolerele cu scule. Gable și Hearsey ocupară scaunele din mijloc, 
iar Ulrike închise portiera din spate și urcă lângă Senta 
Goldschmidt, șoferul, altă blondă îmbrăcată la fel de excentric 
ca prima. Din spate, Gable îi putea vedea jacheta purpurie din 
mătase thailandeză brută, cu gulerul ridicat peste care atârnau 
cercei candelabru de modă veche, cu pietre de ametist. In 
interiorul vehiculului se învolburau trei-patru arome concurente: 
parfumurile femeilor, unul de lemn de santal, celălalt de 
trandafiri; gelul de duș cu mentă al cuiva; și odorizantul de brad 
ce provenea de la un dozator din plastic lipit de bord. Gable o 
putea auzi pe Bromley - care era alergică la orice - hârâind pe 
bancheta din spate. Cobori doi centimetri geamul din partea lui. 

Zorile începeau să răsară pe cerul estic când minivanul îi lăsă 
pe Hearsey și ceilalți doi tehnicieni la hotelul lor, după care 
Ulrike și Senta îi spuseră lui Gable că-l puteau duce până la 
propriul lui hotel, Cosmo, lângă Checkpoint Charlie, sau, dacă 
dorea, li se putea alătura la katerfruhstuick, un mic dejun 
revigorant după noaptea de nesomn, în Cafe Viridis în 
Kreuzberg, dincolo de râu. Fetele fuseseră treze toată noaptea, 
așteptând pe stradă ca ofițerii CIA să termine, și erau 
înfometate. 

Gable acceptă invitaţia; îi plăceau fetele acestea cowboy din 
SBE, îndeajuns de tinere ca să-i fie fiice, le aproba familiarismele 
degajate și le aprecia profesionalismul. Ele urmau instrucţiunile 
cu exactitate, își parcurgeau traseele cu precizie și examinau 
strada ca profesioniștii. Ochiul lui exersat estimă că aveau 
pistoale în poșetele foarte mari, de prostituate. Și nu întrebaseră 
absolut niciodată de ce SBE permisese în mod secret intrarea pe 
furiș la ora unu noaptea a patru americani cu truse de scule, 
neînsoțiţi, în uzina ultramodernă în care rămăseseră trei ore. 


VP - 361 


Senta îl inspectă pe Gable cu coada ochiului când parcară și 
porniră spre cafenea. Gable o simţi studiindu-l. Instinctele lui 
operative erau în alertă - un ofițer de caz nu le decupla 
niciodată - și nu putea fi vorba de un serviciu de legătură 
prietenos. Doamnele din SBE comandarăa cafele, coniac și 
Obatzda, o brânză bavareză afumată tartinabilă, condimentată 
cu boia și chimen. Se așezară toţi pe o canapea din piele uzată 
în colţul cafenelei, Gable aflându-se în mijlocul unui ciclon de 
parfum, cercei care se legănau și ciorapi din plasă. 

Cele două vorbeau non-stop, adesea în același timp, și nu 
erau deloc provocatoare. Gable le evaluă și le privi mâncând, 
căutând semnele și ticurile pe care oamenii le dezvăluie când se 
hrănesc. Exuberante, lăudăroase, sigure pe ele... și mai ce? 
Curioase, inteligente, acoperindu-și gurile pline, ca să râdă. 
Gable încercă o stratagemă, punând o întrebare indiscretă 
despre nivelurile de salarizare în meseria lor, pentru a vedea 
care dintre ele va răspunde, care se recunoștea subordonată 
celeilalte. Ambele răspunseră simultan, râzând, plângându-se de 
leafa mică. „Hm. Același rang. Sunt egale”. 

— V-aţi descurcat excelent în noaptea asta, le lăudă el. Vă 
apreciez cu adevărat ajutorul. 

Ulrike zâmbi, încântată. Bărbatul le făcuse să râdă, povestind 
întâmplări din război. 

— Îmi plac și ţinutele de prostituate, rosti Gable privindu-le pe 
amândouă. Perfecte ca s-aștepţi noaptea într-un minivan parcat. 

— Care ţinute de prostituate? întrebă Ulrike. 

— Vreau să vă cer o favoare, spuse Gable iute, ocolind 
răspunsul. Ar trebui să știm când va fi complet ambalată și când 
va fi expediată podeaua seismică. V-aţi putea ocupa de asta? 

— Bundeszollverwaltung ne va anunţa din timp, spuse Senta. 

Jacheta ei din mătase thailandeză avea un decolteu adânc și, 
din câte putea Gable să vadă, femeia nu purta absolut nimic pe 
dedesubt. 

— Cine vă va anunţa? întrebă el. 

— Serviciul federal al vămilor, preciză ea. 

— Aflarea datei de expediţie nu va fi o problemă, continuă 
Ulrike. Va fi în ziare și la televiziune. Acum trei ani, compania a 
expediat un container uriaș la un laborator din Istanbul. Au 
utilizat un camion cu 120 de roți ca să-l ducă în port. Au fost 

necesare 13 ore, pentru că au mers foarte încet. Va fi toată 
noaptea la televizor. 

— Și vor fi de asemenea reportaje de la încărcarea pe vapor, 
spuse Senta. 

— O să-i anunţ pe ai mei, încuviinţă Gable. Mersi. 

Își terminară cafelele. Gable refuză încă un coniac. Se găseau 
la un moment de răscruce în conversaţie, când subiectul avea 
să se schimbe ori noaptea să ia sfârșit. „Asta-i clipa când ar sosi 
primele adieri ale unei propuneri”, se gândi el, „dar nu se poate 
întâmpla, nu aici, nu cu fetele astea”. Ca și cum i-ar fi citit 
gândurile, agentele SBE se ridicară, își neteziră rochiile mini și-și 
puseră pe umeri poșetele imense. Ulrike îi făcu semn 
barmanului somnoros și lăsă banii pe bar. 

Afară cerul era mai luminos, norii având partea de jos înroșită 
de soarele ce răsărea dar care încă nu se ridicase deasupra 
orizontului. 

Traficul din oraș nu se aglomerase încă. Ulrike anunţă că 
trebuia să ducă minivanul înapoi la garaj înainte de ora șase - 
regulile erau stricte - dar Senta avea să-i cheme lui Gable un 
taxi și să-l ducă în siguranță la Cosmos Hotel. Amuzat, bărbatul 
spuse că nici nu putea fi vorba despre așa ceva, fusese o noapte 
lungă și nu avea de gând să le deranjeze și mai mult și cu 
certitudine se putea întoarce și singur la hotel, deoarece, la 
urma urmelor, Berlinul nu era Beirut sau Vientiane sau 
Khartoum, fără supărare, așa că avea să le spună „noapte 
bună” și să le mulțumească pentru că-i acoperiseră. 

Ulrike își privi ceasul și spuse că trebuia să plece, o sărută pe 
Senta pe ambii obraji, îi strânse mâna lui Gable și se îndepărtă. 
Senta opri un taxi, deschise portiera și se urcă pe bancheta din 
spate. Gable o urmă și închise portiera, în timp ce femeia îi 
dădea indicaţii rapide șoferului. După aceea se lăsă pe spate și-l 
privi pe Gable, ca să vadă dacă era furios. Vorbi repede, pe un 
ton de scuză. 

— Martin, zise ea, știu că te poţi întoarce și singur la hotel. 

În seara anterioară nu-și dezvăluiseră numele, totuși era de 
așteptat ca SBE să aibă acces la registrele hotelurilor la fel ca 
orice alt serviciu secret. La indicaţia lui Benford și pentru a 
dovedi deschidere față de gazdele lor, toţi membrii echipei 
călătoriseră la Berlin sub numele proprii. 

— Tu înţelegi, urmă Senta, ești un profesionist cu multă 
experienţă. Șeful nostru, Herr Jung, este foarte stur, foarte 
încăpățânat, și ne-a dat instrucţiuni stricte să te conducem în 
siguranţă acasă. Poate că vrea ca voi, americanii, să ne lăudați 
eficienţa în faţa președintelui nostru. Sau poate că nu vrea ca 
un Kopfgelajăger CIA să bântuie neînsoţit prin Berlin. Sau poate 
că-i place pur și simplu să dea ordine. 

— Ce-i un Kopfgelajăger? întrebă Gable, privind pe geam. 

— Un vânător de capete, zise Senta zâmbind. 

Gable îi răspunse la zâmbet. Bănuia că fata cu ochi albaștri și 
nas cârn avea în jur de 25 de ani. Părul blond îi cădea liber pe 
umeri, încadrând un surâs deschis, cu dinţi egali. „Nu-i o 
frumuseţe răpitoare ca DIVA”, se gândi el, „dar e sigură pe ea și 
inteligentă și nu se teme de un bivol CIA bătrân ca mine”. 

— Dar tu? o întrebă el, tachinând-o. Nu ţi-e teamă să fii 
singură în prezența unui yankeu vânător de capete? 

— Nu mi-e teamă, râse ea. Nici vorbă. Am în poșetă un pistol 
să mă apăr. 

In recepţia hotelului, strângerea ei de mână a fost corectă și 
fermă, și tocurile îi ţăcăniră când se îndepărtă, fluturând din braţ 
a rămas-bun. „Are picioare frumoase”, își spuse Gable. „la mai 
taci, ești la fel de prost ca Nash. Are totuși un funduleț 
apetisant; ești obosit, du-te și te culcă”. Mai avea două ore până 
când sosea mașina să-l ducă la ambasadă, îl aștepta o zi 
nenorocită, în care trebuia să scrie telegrame către Benford 
despre acțiunea din timpul nopţii, în care avea să-i asculte pe 
Bromley și Westfall comandând prânzuri fără gluten. 

Urcă în cameră și-și privi faţa ce părea obosită în oglinda 
aburită a băii. Işi trecu degetele prin părul tuns periuţță care 
arăta mai încărunţit decât ţinea minte. Un clic sonor răsună în 
dormitor și Gable își lăsă capul pe un umăr și ascultă. Cineva - 
poate - umbla prin cameră. Cameristele bat întotdeauna la ușă. 
Ce putea fi? La 7:30 dimineaţa, într-un hotel de patru stele din 
Berlin? Un hoţ? Un agent german? Rușii? Răspunsul cel mai rău 
- aflaseră despre operaţiunea din fabrică? Despre LYRIC? Rușii 
se comportau mereu cu îndrăzneală în Berlin, obiceiuri 
moștenite din zilele vechi. 

Gable se îndreptă, își înfășură un prosop în jurul taliei și, cu 
ochi expert, inventarie în trei secunde camera de baie în 
căutare de arme. Al naibii de puţine: mânerul periuţei de dinţi 


VP - 364 


înfipt în scobitura de sub gât, cordonul uscătorului de păr pentru 
sugrumare dacă se putea apropia, apă de gură astringentă 
azvârlită în ochi. Toate erau numai rahaturi dacă ameninţarea 
era reală, dacă în camera lui se afla un profesionist de top. Luă 
din cuier un prosop mare de baie, îi înnodă un capăt și-l ţinu 
apoi sub apa robinetului. În Manila văzuse o frânghie udă și 
înnodată utilizată ca armă la lungimea braţului, într-o bătaie 
scurtă și urâtă dintr-o fundătură măturată de rafale de vânt în 
timpul unui diluviu tropical. Agentul lui îi povestise despre 
Sayaw ng Kamatayan, arta marţială de pe insule care folosea 
arme șfichiuitoare. Perfect, capătul înnodat al unui amărât de 
prosop de baie. Gable deschise ușa băii și păși în dormitor, gata 
să rotească prosopul pe deasupra capului. 

Senta Goldschmidt era întinsă pe patul lui, acoperită cu un 
cearșaf pe care și-l trăsese până sub ochi. Își arcui o sprânceană 
când îl văzu ţinând în mână prosopul din care picura apă. El 
clătină din cap, îl aruncă în cadă și se așeză pe marginea 
patului. Senta cobori cearșaful până sub bărbie. 

— Te-am speriat? zâmbi ea. 

— Ce faci aici? întrebă Gable încet, luându-i un deget cu 
blândețe. 

— Dacă șeful meu ar ști, aș fi concediată înainte s-apuc 
prânzul, răspunse ea. 

Ochii ei albaștri îl cercetară. 

— Deci? 

— Mă interesezi, spuse ea. M-ai atras... 

— Nu prea sunt de vârsta ta... 

— Ştii multe, ai văzut multe... 

— Și ești prea drăguță pentru mine... 

— Și ai ochi empfinalich, sensibili, adăugă Senta. 

— Ascultă, zise Gable, eu păzeam Coridorul Fulda înainte să 
te fi născut tu. 

Senta îl privi și încreţi nasul cârn. 

— Ce este un Coridor Fulda? întrebă ea. 

Gable îi strânse mâna. 

— Războiul Rece? Granița cu RDG-ul? Cele două văi prin care 
rușii aveau să atace Vestul când urma să înceapă al Treilea 
Război Mondial? iți sună ceva cunoscut? 

Senta râse și, încet, trase la o parte cearșaful. Purta doar 
ciorapii din plasă și cerceii ca niște pendule. 

— Aia-i istorie. Țuguie buzele și mișcă ușor picioarele. Există 
și vreun Coridor Fulda modern? 


OBATZDA - BRÂNZĂ TARTINABILĂ BAVAREZĂ 


La temperatura camerei, amestecați brânză 
Camembert cu cremă de brânză, unt moale, bere 
amber, ceapă tocată fin, boia, chimen, sare și piper 
până obtineti o pastă fină. Serviti cu ceapă roșie sau 
arpagic, pe pâine neagră sau cu covrigei. 

29. 


Dominika mai avea de petrecut două nopţi în Atena înainte de 
a reveni la Moscova. Benford se întorsese la Washington cu o zi 
în urmă, ziua în care Dominika expediase Centrului 
recomandarea de a-l rechema pe LYRIC. Nate se întâlnise cu 
generalul și-l pusese să repete din nou instructajul de exfiltrare. 
Atmosfera era încordată la maximum. 

Casa conspirativă TULIP. Întotdeauna exista o senzaţie de 
urgenţă în cursul ultimelor întâlniri cu o sursă care se întorcea în 
țara ei. Ofițerii CIA o pregătiră susţinut ore la rând, știind că 
femeia putea face faţă, și conștienți, de asemenea, că era 
posibil ca Dominika să nu poată ieși prea repede din Rusia. Nu 
era exclus s-o revadă abia după câţiva ani. 

— Când te-ntorci la ranch, zise Gable, termină-l pe broscoiul 
ăla de Ziuganov. Trage-i preșul de sub picioare. Asumă-ţi 
meritul pentru o victorie de contrainformaţii. Tu ai rezolvat-o. 

Deoarece nu înţelese decât jumătate din cuvintele lui, 
Dominika îi zâmbi. În jurul capului bărbatului se rotea constant o 
aură purpurie bogată. 

— Și când președintele Vladimir te cheamă la Kremlin ca să-ţi 
tragă o palmă pe funduleț, poartă ceva mişto, continuă Gable și- 
i făcu cu ochiul. Tocuri adevărate, înalte, ca să fii mult deasupra 
lui. 

Dominika dădu ochii peste cap. 

— Domi, interveni Forsyth, asumarea  meritului şi 
îmbunătățirea poziției tale față de Putin sunt însoțite de un risc. 
Atâta timp cât ești o subordonată favorită, te vei bucura de 
influentă. Dar în același timp vei fi detestată de alţii, din 
interiorul și din exteriorul Kremlinului. lar dacă nu vei mai fi în 
grațiile lui Putin, căderea poate fi lungă. 

Haloul lui era albastru-strălucitor; era îngrijorat. 

— Mai există un risc, adăugă Nate. Dacă Benford îl prinde pe 
TRITON, Centrul va analiza cauzele prăbușirii sursei lor. Va 
trebui să te distanţezi. 

Se gândea la Evgheni, care era o verigă ce putea fi găsită și 
care, dacă ar fi fost interogat, ar fi putut-o pune pe Dominika 

într-un real pericol. Nate ignoră imaginea din mintea lui despre 
un Evgheni fără chip în braţele Dominikăi. 

Gable îi mai turnă femeii un deget de ouzo și umplu restul 
paharului cu apă. 

— O să ai două, poate trei întâlniri personale cu ofiţerul tău, 
spuse el. Vreau să fii extrem de prudentă - dacă vezi ceva ce 
nu-ţi place, șterge-o imediat de acolo. 

Dominika îl bătu ușor pe mână. 

— Vrei să mai trecem în revistă situl de întâlnire de pe Colina 
Vrăbiilor? întrebă Nate. 

Ea scutură din cap. 

— Mi-aţi spus că ofițerul ăsta cu care o să mă-ntâlnesc e 
foarte bun. Vă cred pe toți, dar voi decide când o s-o văd pe 
stradă. 

Încă nu știa dacă să-i poarte ranchiună sau nu acelei femei de 
27 de ani. _ 

— Decide rapid, zise Gable. Intâlnirea trebuie să fie de 
maximum patru minute. Fata noastră va avea pachetul cu trusa 
ta de urgenţă pentru exfiltrare. Își trecu degetele prin părul tuns 
scurt. Ulterior voi două o s-avețţi timp destul să faceţi cunoștință. 

— Ea va avea tot ce-ţi trebuie, spuse Nate. Va fi instruită. 

— De ce-i spui „ea” și nu-i spui „Hannah”? întrebă Dominika 
pe neașteptate. 

Forsyth și Gable priviră nonșalant spre Nate. Amândoi se 
pricepeau de minune să descifreze emoţiile umane și, cu 
instinctele unor câini antrenați dintr-o ţară cu activitate seismică 
constantă, înțelegeau situația. Gelozia, neîncrederea și 
concurența nu aveau ce căuta într-o operațiune dintr-o zonă 
interzisă, indiferent de sex, orgolii sau personalitate. Forsyth își 
notă în minte să-i sugereze lui Benford ca alt ofițer de caz din 
Moscova să fie trimis la întâlnirea cu Dominika, deși se aștepta 
ca Benford să-l refuze. Știa că Hannah Archer era tânăra lui 
vedetă, pe care o alesese personal și care avea rezultate 
excepţionale. 

Mai prozaic și mai cinic, Gable suspecta tot ce putea fi mai 
rău. Se uită la Forsyth și-i telegrafie că avea să-i facă o clismă 
lui Nash în dimineaţa următoare în Staţie, un termen eufemistic 
al serviciului pentru o săpuneală teribilă. Așezat în capătul 
canapelei, el însuși expert în citirea semnalelor, Nate știa că era 
la ananghie. Și era furios - atât pe femeie, cât și pe el însuși. 

Dominika tăcea și privea cum aurorele boreale ale halourilor lor 
se ciocneau și se separau, gândindu-se că muzica lui Ceaikovski 
ar fi fost potrivită ca acompaniament, numai tunete și talgere. 

Bărbaţii din CIA erau prea iscusiţi ca să dea glas unor 
probleme interne în fața ei, dar Dominika știa că tocmai îl 
pusese pe Nate în bania, baia de aburi, și că, judecând după 
expresia de pe faţa lui Gable și după haloul lui purpuriu rotitor, 
avea să-l aștepte mâine pe Nate cu mănunchiul de nuiele de 
eucalipt. Dominika nu știa de ce făcuse ceea ce făcuse, dar se 
simțea nesigură, nervoasă. „Mai întâi temperamentul tău, iar 
acum ai devenit o K/ikușa cu ochi verzi, o diavoliță isteric de 
geloasă”, se gândi ea. „/diotka, concentrează-te asupra muncii 
tale. Concentrează-te pe eminențele cenușii din Kremlin, 
păstrează-ţi disprețul pentru ei”. Se uită pe furiș la Nate în timp 
ce bărbații își strânseră hârtiile și porniră spre ușă. 

_ Dominika îl sărută de trei ori pe obraji pe Forsyth când plecă. 
II îmbrăţișă pe Gable și-i zâmbi privindu-l în ochi. 

— Mă duci și pe mine la hotel? i se adresă, fără a se uita la 
Nate. 

In ea creștea o undă de răzvrătire și-și rezerva dreptul de a fi 
răutăcioasă față de această Hannah. De aceea, avea să plece, 
n-avea să mai rămână în urmă cu Nate. Făcea asta pentru el, 
lăsându-i pe Gable să vadă că ei doi n-aveau să fie împreună în 
noaptea asta. Îi ducea dorul, tânjea să-l simtă înăuntrul ei, dar 
renunța să facă dragoste în noaptea asta tocmai pentru că-l 
iubea atât de mult. Când ieși, întoarse capul spre el. 

— Nu-ţi face griji, îi șopti. Eu sunt bine. 

Udranka era în colțul camerei și privea întreaga dramă. Fă ce 
vrei, zise ea, dar nu te aștepta să fiu de acord cu tine. 

e 

Nate nu s-a mai ales cu o clismă în dimineaţa următoare. La 
începerea programului, telefonul operaţiunilor din spatele 
biroului lui Margie sună, iar când femeia ridică receptorul auzi 
un fluierat slab și tremurător, repetat de două ori. Margie vări 
capul prin ușa șefului ei, apoi prin ușa biroului alăturat. Forsyth 
și Gable străbătură împreună reţeaua interioară de încăperi spre 
biroul lui Nate aflat aproape de capătul șirului, unde concepea o 
telegramă pentru Cartierul General despre întâlnirea din casa 
conspirativă din seara trecută. Gable îl privi pe Nate și mimă 
scurt o fluierătură. In afara camerei securizate, nu aveau să 

rostească cu glas tare criptonimul DIVEI și nici să se refere la 
semnalul ei telefonic cu un fluierat de pasăre care solicita o 
întâlnire de urgenţă - Nate își privi ceasul - peste o oră. 

Gable și Nate ajunseră la casa conspirativă separat, la 15 
minute unul după celălalt. Pe măsuţa joasă din living era un 
pahar gol, rămas de aseară, cu o urmă vagă de ruj. Ambii îl 
zăriră în același timp - erau măcinări de îngrijorare pentru 
femeie. Controlară rapid apartamentul, apoi Gable reveni pe 
stradă pentru a se pregăti s-o vadă când sosea. 

Nate auzi zăngănitul ascensorului care se opri la etajul lor, 
scârțâitul ușii cabinei, apoi cheia lui Gable în broască. Dominika 
intră ca o furtună în livingul casei conspirative, cu o figură 
furibundă. Purta un pulover subţire bej, fustă plisată bleumarin 
și pantofi din piele neagră cu toc jos. Părul îi era strâns într-un 
coc dezordonat și nu era machiată, ceea ce Nate considerase 
dintotdeauna că i se potrivea trăsăturilor ei clasice. Dar nu și în 
dimineaţa vizigotă. Nate își impuse să nu se holbeze la sfârcurile 
DIVEI care se vedeau sub pulover - păreau nu atât sexy, cât mai 
degrabă amenințătoare. Gable veni în urma ei și ambii ofiţeri 
CIA așteptară, catalogând scrumiere și veioze ce se puteau 
transforma în proiectile. Dominika rămase în mijlocul încăperii. 
Glasul îi era sec, însă ochii îi erau că ai unui animal, mișcându- 
se de la Nate la Gable și înapoi. 

— Telegrama de rechemare la Moscova a sosit aseară, rosti 
ea. N-ar fi trebuit să fie nicio problemă. Soloviov dispunea de o 
zi sau două ca să se pregătească de plecare. Dar azi dimineaţă, 
idiotul bătrân a venit în biroul meu și m-a anunţat plin de 
mândrie că serviciul lui i-a oferit postul de director al unui 
proiect strict secret. E convins c-a fost reabilitat și că se va- 
ntoarce pe o poziţie de influență și prestigiu. 

— Noi i-am spus de o sută de ori că-i bănuit, zise Gable. Ne-a 
asigurat că-i gata s-o șteargă în clipa când sunăm clopoţelul. 

— Ei bine, bratok, se pare că ţi-a uitat cuvintele, spuse 
Dominika. Începu să meargă prin cameră, trei pași înainte și trei 
pași înapoi, cu braţele încrucișate la piept. E cu minţile duse - 
crede că îl vor înapoi! 

— A zis când pleacă? întrebă Nate. A menţionat vreun zbor? 

Ea îl privi pieziș, fără să se oprească din mers. 

— Am stat și l-am ascultat - fără să clipesc - știind că se duce 
direct în celulă. Ce i-aș fi putut spune? „Generale, poate-ţi 

amintești ce ţi-a zis ofiţerul tău de caz din CIA că ești suspectat, 
că rechemarea asta-i o cursă și că fuga ta în America este 
aranjată?” Am fost nevoită să stau locului și să aprob din cap. 

— Domi, a zis când pleacă? repetă Nate. 

— Mi-a spus că zborul Aeroflot de la ora unu după-amiază era 
plin, așa că o să caute ceva mai matinal. 

Nate își privi ceasul. Dominika se opri din mers și se propti în 
faţa celor doi. 

— E terminat, rosti ea. Ofiţerul de securitate GRU îl va duce 
cu mașina la aeroport și va rămâne cu el până se îmbarcă. Așa 
că-l puteţi da uitării. E-n beciul din Butîrka și nici măcar n-o știe. 

Se duse la canapea, se așeză, încrucișă picioarele și începu 
să-l legene pe cel de deasupra. După aceea se ridică iarăşi, 
merse la fereastră și trase draperia ca să privească scurt afară. 
Gable se uită la Nate, făcu semn din cap, după care intră în 
bucătărie și începu să deschidă uși de dulapuri și să clincăne 
pahare. Nate rămase în mijlocul livingului. 

— Dominika, vino și stai jos, zise el arătându-i canapeaua. 

Ea îl privi peste umăr. 

— Sigur că da, răspunse după aceea. Să ne uităm care-i 
următorul nume de pe listă pe care vreţi să-l elimin. 

— Domi, vorbi Nate blând, vrei să stai jos sau vrei să-ţi trag 
un șut în fund și să te aduc eu aici? 

Dominika întoarse brusc capul și văzu cozi purpurii de dragon 
în spatele capului bărbatului. Și-l aminti fulgerător pe Nate 
murdar, trăgând-o prin smârcul Dunării și peste podul din Viena. 
Atunci avusese exact aceeași expresie ca acum. Își înghiţi fierea 
din fundul gâtului, ocoli spătarul canapelei, se trânti în unicul 
fotoliu din cameră și-l privi încruntată. 

— Dacă tu crezi că-mi poţi trage... 

— Nu mă pune la-ncercare, o întrerupse el. Vrei să taci din 
gură și să m-asculţi? 

Gable ieși din bucătărie cu trei pahare de ouzo și o caserolă 
cu mâncare cumpărată de la magazin, pe care o găsise în 
frigider. Așeză tava pe măsuţă în fața canapelei. 

— Poate c-ar fi bine să-l asculţi, mărgico, rosti el privind-o pe 
femeie. E ceva nasol, chiar nasol. LYRIC e agentul lui. Așa cum și 
tu ești agenta lui. 

Gable o nimeri în plin, iar Dominika era furioasă. 

— Mi-aţi spus că Soloviov va fi dus în Statele Unite, zise ea. 
Toţi mi-aţi spus c-aţi stabilit împreună cu generalul planul de 
evadare. Acum el e-n zbor spre Moscova și va fi așteptat la 
aeroport. 

— Tu crezi că noi am vrut să se-ntâmple așa? întrebă Nate. 

— Indiferent dacă aţi vrut sau nu, o dată în plus, voi, 
nemernicilor, m-aţi facut responsabilă pentru trimiterea la 
groapă a unui om bun! 

Dominika încrucișă picioarele și începu din nou să-l legene pe 
cel aflat deasupra. 

— Da, spuse Nate, mulţi oameni buni - bărbați și femei - o 
pățesc în jocul ăsta. Poate că ideea este că încercăm să-i 
protejăm pe mulţi alţii, pentru a echilibra situaţia. 

— Știaţi că se va-ntâmpla așa? întrebă Dominika. 

Făcuse dragoste cu Nate pe canapeaua asta și apoi din nou, 
în picioare, lângă chiuveta din bucătărie, iar el știuse tot timpul. 

— Ascultă-mă, Dominika, zise Nate, ăsta nu-i un complot. Noi 
nu ne-am folosit de tine ca să scăpăm de general. El era agentul 
nostru. 

— Aţi vrut ca eu să-l demasc pentru a-mi îmbunătăţi poziţia, 
rosti femeia. N-ar fi trebuit să fi acceptat asta. 

Nate clătină din cap. 

— L-ai auzit pe Benford, spuse el. Generalul - LYRIC - era deja 
demascat de cârtița aia blestemată din Washington. LYRIC o știa 
- i-am spus-o chiar eu - și a primit vestea cu calm. Era pregătit 
să se stabilească în Statele Unite. A fost dintotdeauna 
încăpățânat, un militar bătrân care-și jelea copiii pierduţi, dar 
care rămăsese patriot în adâncul inimii. El s-a autoconvins că 
poporul lui dorea să se întoarcă. El dorea să se întoarcă. Poate 
că o părticică din el știe adevărul, însă ofițerul rus dinlăuntrul lui 
vrea să creadă altceva. 

— Scoate-ți din minte ideea c-a fost cine știe ce stratagemă a 
noastră, zise Gable. Totul este o porcărie. Săptămâni întregi 
vom răspunde la întrebări de la Washington. Forsyth și cu mine, 
ca șef și adjunct, dar mai ales amărâtul ăla de acolo, care a fost 
coordonatorul lui LYRIC. Nimănui nu-i place să piardă un agent. 

— Vei fi suspendat? întrebă Dominika, privindu-l pe Nate. 

— II vor critica luni de zile, spuse Gable, dar vom continua să 
ne facem joburile. La fel ca tine. 

Dominika se gârbovi în fotoliu, cu brațele încrucișate. Nu se 
gândise la implicaţii pentru Nate - și acum se simţea de două ori 
mai responsabilă. 

— lar asta înseamnă - uită-te la mine - asta înseamnă că tu 
va trebui să continui să-ţi faci jobul tău, zise Nate. Și că trebuie 
să rămâi în siguranţă. lar o parte din asta înseamnă să rămâi 
puternică față de Ziuganov. Și dacă asta înseamnă că peste 
două zile va trebui să cobori în beciuri și să-l pălmuiești pe 
LYRIC, ei bine, să știi c-așa vei face! 

Dominika nu se gândise nici pe departe la posibilitatea ca 
Ziuganov s-o târască la ședințe de interogatoriu în închisoare cu 
LYRIC. O cârtiță CIA avea s-o ancheteze pe alta, știind adevărul, 
cu piticul veninos studiindu-le feţele amândurora. Dacă expresia 
chipului ei nu-i trădă îngrijorarea, o făcu însă cu certitudine 
fiorul ce-i străbătu tot corpul. Bărbaţii din CIA îl văzură imediat. 

— N-o voi face, rosti ea. 

— Mai ţii minte ce v-am zis amândurora în Viena? întrebă 
Gable. Că într-o bună zi va trebui să luaţi o decizie care vă va da 
peste cap, dar că nu aveţi alternativă, și că veți fi nevoiţi chiar 
să faceţi rău cuiva pe care-l respectaţi și-n care aveţi încredere. 
Ei bine, s-a întâmplat azi și se va-ntâmpla din nou mâine, apoi în 
ziua următoare. Gable își privi ceasul. Este aproape ora unu. Vă 
e foame? 

Dominika clătină din cap. Gable desfăcu folia de pe caserola 
din aluminiu. Înăuntru erau înșiruite trei vinete mici umplute cu 
roșii și strălucind de ulei. Gable se uită la Nate. 

— Vrei una? 

Celălalt refuză. Gable împinse caserola într-o parte. Se sculă 
și-și îmbrăcă haina. 

— Ce facem acum? întrebă el. Tu te-ntorci la ambasada ta? 

Dominika aprobă din cap. 

— Atunci te vedem diseară, ca de obicei? se asigură Gable. 

Dominika încuviinţă iarăși. 

— Plec mâine cu Aeroflot. 

— Ai nevoie de ceva? continuă Gable. 

Femeia clătină din cap. 

— Bine, zise Gable, așteaptă zece minute ca să părăsesc 
strada. Ne vedem diseară. 

— La revedere, bratoK, îl salută Dominika. 


VP - 373 


Nu auziră liftul - bărbatul coborâse pe scară. Stăteau unul în 
faţa celuilalt, fără să spună nimic. Haloul purpuriu al lui Nate era 
incandescent, pulsa de energie. Dominika își dori să se așeze 
lângă el și să-l cuprindă în braţe, dar n-avea s-o facă; decizia 
dezastruoasă a lui LYRIC, resentimentele ei care continuau să 
dăinuie și iminenta întoarcere în Rusia se așternură peste ea ca 
o pătură grea. Îl auzise pe „bratok, iar acum știa ce gust avea 
fierea când îţi umplea gura. Își privi ceasul și se ridică. 

— Plec, anunţă ea. 

— Ne vedem diseară, încuviinţă Nate. Te iau cu mașina din 
același sit ca ieri? 

— Aceeași oră? zise femeia. 

Se întrebă dacă seara avea să se sfârșească cu ei în pat. 

Amândoi ar fi fost colosal de trişti dacă ar fi știut că nu vor fi 
în stare să-și ia rămas-bun unul de la celălalt. 


IMAM BAYILDI - VÂNĂTĂ UMPLUTĂ 


Crestaţi vinete mici și decupați un buzunăraș, apoi 
coaceți-le până se înmoaie. Căliți ceapă tăiată subțire, 
usturoi și feliute subțiri de roșii, adăugați sare, zahăr, 
mărar și pătrunjel. Umpleţi buzunărașele cu amestecul 
acesta și stropiți cu ulei de măsline. Puneti apă, zahăr 
și zeamă de lămâie pe fundul unei cratițe, acoperiți și 
gătiți la foc mic, turnând din când în când sosul peste 
vinete, până se înmoaie vinetele și sosul din cratiţă s-a 
îngroșat. Răciți și serviţi la temperatura camerei. 

30. 


Dominika se întoarse pentru scurt timp la ambasadă pentru a 
vedea dacă mai putea afla ceva despre LYRIC, dar nu apăruse 
nicio noutate. Bătrânul idiot plecase cu un zbor de dimineaţă. 
Bănuia că va fi așteptat pe aeroportul Domodedovo de un tânăr 
ofițer de protocol, care avea să-l ducă la Sediul Central GRU cu 
un Mercedes negru. In realitate însă ofițerul curtenitor avea să-l 
însoțească în salonul pentru oaspeţi de lângă terminalul 
principal, unde cinci bărbaţi în costume aveau să-l prindă de 
încheieturile de la mâini și de glezne, iar un braţ avea să-i fie 
trecut în jurul gâtului pentru a-l ţine nemișcat, după care aveau 
să-i descheie cămașa și să-i scoată pantofii, și să-i salute 
revenirea în Rodina. Era pierdut. 

Rămase ceva mai mult timp în ambasadă, înghiţi o felie de 
plăcintă cu legume rusească din cantină fără să-i simtă gustul, 
după care se întoarse la hotel, mergând pe jos. Era amiază și 
soarele îi dogorea în cap. Situaţia cu LYRIC o amorțise și 
anesteziase. Fusese pusă din nou în aceeași situație sau, mai 
degrabă, se pusese singură. Ştia că tipii din CIA erau teribil de 
îngrijoraţi: tocmai pierduseră un agent, parţial din ghinion, 
parţial din cauza încăpăţânării unui bătrân, parţial din neatenţie. 
Dar acum revenise în groapa familiară cu smoală, în care se 
afundase până la șolduri. „Bine ai venit în viaţa pe care ţi-ai 
ales-o singură”. 

In timp ce mergea cu fruntea plecată pe trotuarul prăfuit din 
Ambelokipi spre hotel, visă cu ochii deschiși la fuga ei. Cum 
avea s-o prezinte, cum avea să-i spună lui Nate că dorea s-o 
ducă în America, chiar acum, și să-i găsească o casă lângă un 
lac înconjurat de brazi, o casă cu șemineu, unde să facă 
dragoste pe îndelete dimineţile? „Eşti genială, micuţo”, se gândi 
ea. „O adevărată idealistă. Pe cine păcălești?” Existenţa asta în 
expectativă avea să continue până va muri, demascată de un 
trădător sau împușcată de un lunetist sau măcelărită de un 
asasin maniac. 

Marta mergea lângă ea, fumând și uitându-se la bărbații tineri 
de pe trotuar. Limpezește-ți mintea, îi spuse, concentrează-te, 
iubește-ți bărbatul și nu te teme. 

lubește-ți bărbatul. Dominika își limpezi mintea când luă de la 
recepţie cheia camerei și urcă scara îngustă, întunecoasă și 
răcoroasă prin comparaţie cu dogoarea străzii. Dorea să-și 
schimbe puloverul și rochia pentru recepţia de seară de la 
ambasadă, de la care avea să plece pe neobservate pentru a-i 
vedea pe Nate și Gable într-o întâlnire la o oră târzie. Decise că 
în seara asta le va spune ambilor că-i părea rău. Din magazinul 
de lenjerie Wolford din Kolonaki își cumpărase un body negru, 
pe care avea să-l poarte sub o jachetă scurtă și fustă - o ţinută 
neprotocolară, ci de curtezană profesionistă. Puteai să vezi prin 
materialul vaporos și ea (sau Nate) putea descheia cu o singură 
mână năsturașii dintre picioare. 

Nu-și amintea să fi tras jaluzelele din micuța cameră de zi și 
ceva se repezi spre ea, mârâind, din dormitorul aflat în dreapta, 
ca o ceaţă, urmată de un șoc și senzaţia unor braţe de oțel în 
jurul mijlocului ei, iar Dominika se răsuci spre stânga și făcu în 
același timp un pas mare, dar braţele nu-i dădură drumul și se 
simţi ridicată practic pe sus și izbită de perete cu o forță 
drăcească, iar atacatorul era o umbră neclară, însă nu era un 
bărbat, nu cu mirosul ăla, nu cu pernele alea pe piept, și 
Dominika lovi capul blond cu cotul, cobori mult cealaltă mână și 
izbi cu muchia palmei între picioarele agresoarei, auzind doar un 
pufăit în ciuda puterii cu care lovise, iar brațele i se desprinseră 
din jurul mijlocului, însă se încolăciră pe după gât și femeia își 
puse un genunchi între omoplaţii ei și încercă s-o doboare pe 
podea, dar Dominika bâjbâi spre o veioză mică din ceramică, 
una care avea pe abajur un model de scoici, o prinse și o izbi în 
capul nenorocitei, iar braţele îi dădură drumul și Dominika se 
întoarse s-o privească, se ţinea de obraz, într-un tricou și o fustă 
de ţigancă, și avea umeri mari, picioare mari, ochi mari, ochi de 
culoarea ardeziei, și părul acela blond care-i era lipit de țeastă 
și, fără vreun avertisment, țâșni spre Dominika și o lovi cu 
umărul în stomac, purtându-le pe amândouă înapoi, peste o 
măsuță din sticlă pentru cafea, care se sparse, iar femeia 
continua să dea din picioare, peste cioburi și lemnele rupte, ca 
să se proptească în ceva și lovea spre capul Dominikăi, care-și 
simţea coastele de parcă luaseră foc, vâri un deget mare în unul 

dintre ochii ca niște pietre de râu, dar lighioana doar mărâi și 
scutură din cap, și Dominika înţelese că n-o putea înfrânge pe 
femeia asta bizuindu-se doar pe forţa brută și se luptă cu un val 
de frică disperată, gândindu-se sălbatic să strige după ajutor, 
când chipul se apropie de al ei, dezvelindu-și dinţii, și Dominika 
simţi o bucată de sticlă sub mână și repezi un ciob peste faţa 
femeii, pornind de deasupra sprâncenei ei stângi, coborând în 
diagonală peste nasul cărnos, spre partea inferioară a pometelui 
drept, o cicatrice de pirat, și femeia se îndepărtă, ţinându-se cu 
palmele de față și ștergând-o cu tricoul, sânii fără sutien fură 
vizibili când ridică poalele tricoului, cu mameloane mari cafeniu- 
întunecat, după care femeia se aruncă din nou înainte ca un 
bivol african rănit, cu sângele șiroindu-i pe față, iar Dominika 
era ghemuită, apăsându-se peste coaste și străduindu-se să 
respire, când strigoiul o lovi cu pumnul izbind-o deasupra urechii 
stângi și o lumină albă îi explodă în cap, iar atunci furia 
adevărată ţâșni la suprafaţă și Dominika își ignoră coastele și 
expedie o directă, apoi alta, spre faţa femeii, dar fără efect, și 
amândouă căzură pe spate pe sofa, cu picioarele întrepătrunse 
și prinzându-se de părul și de hainele celeilalte, fiecare 
străduindu-se să ajungă deasupra, iar sofaua se clătină puţin pe 
picioare de la zvârcolelile lor, și bestia ajunse peste ea, o 
întoarse pe Dominika pe stomac, turtindu-i faţa în pernele 
sofalei, iar ea simţi sânge care-i picura pe obraz și reuși să 
strecoare o mână în sus, între propriul ei gât și cablu înainte să 
fie strâns, dar tot și-ar fi putut pierde cunoștința dacă se aplica 
suficientă presiune - slavă Domnului că nu era o coardă de pian 
- Și, cu un efort născut din disperare, Dominika se legănă violent 
de două ori, răsturnând sofaua cu un trosnet de lemn, 
expediindu-le pe amândouă în perete și știu că dacă n-avea să 
se ridice prima în spațiul acela limitat, era moartă, așa că își 
puse ambele mâini sub bărbia femeii și o talpă în stomacul ei și 
împinse, apoi se rostogoli într-o parte și se sculă în picioare, cu 
cablul tot atârnându-i în jurul gâtului, însă dihania își ștergea din 
nou chipul, sânii îi străluceau roz în lumina slabă din cameră și 
păși nepăsător peste sofaua răsturnată, iar Dominika se retrase, 
se încordă pentru altă șarjă de bivol și dintr-o toană zise Suka tî 
Zloebiceaia, javră afurisită, ca s-o enerveze, fiindcă îi mai 
rămăsese exact o ultimă mișcare, iar când blondina veni cu 
braţele întinse ca s-o prindă de gât, Dominika se aplecă și îi 

prinse braţul stâng, îl duse peste umărul ei, făcu un sfert de 
rotație și trase în jos, punând contră pe articulaţia cotului, 
separând humerusul distal de capul radiusului și rupând 
olecranul, vârful cotului, cu un trosnet ca al unei coji de nucă 
sparte și femeia lătră o dată de durere, însă se repezi din nou la 
ea, cu un geamăt surd din piept, un braţ legănându-se liber, un 
ochi clipind des ca să scape de sânge, iar Dominika abia reuși să 
înalțe mâna, să tragă de tricoul îmbibat de sânge, s-o rotească 
pe femeie și să ridice un picior pentru a o izbi îndărătul 
articulației genunchiului, iar tricoul ud se rupse în față când 
femeia se nărui, nu izbuti să-și amortizeze căderea cu braţul 
rupt și inert și lovi covorul cu obrazul, iar capul îi ricoșă o dată 
pe podea, și Dominika se aplecă peste ea, o răsturnă pe burtă, îi 
trecu de trei ori în jurul gâtului cablul electric și ieși din raza de 
acţiune a braţului sănătos, trecând peste capul femeii, își puse 
tălpile pe umerii ei și trase cu braţele de cablu, unicul fel în care 
putea sta departe de mâinile și de dinţii aceia, unicul fel în care 
putea exercita suficientă presiune, cu ambele tălpi proptite, 
lăsându-se pe spate, cu capetele cablului trecute în jurul 
pumnilor, și Dominika trase, întorcând capul ca să vomite puţin, 
icnind de efort, iar talazurile de durere din coaste se 
înrăutăţiseră și fața mânjită de sânge a femeii se răsuci ușor 
înapoi ca să se uite la Dominika și sânii turtiţi tremurară, iar 
saliva și sângele curgeau în sus pe chipul ei și Dominika 
continuă să tragă, iar braţul sănătos al femeii bâjbâi după cablul 
înfășurat de trei ori, care-i intra în carnea gâtului și urletul ei de 
furie muribundă se auzi ca un horcăit răgușit și începu să zbată 
din picioare, apoi se cabră de două ori, cu sânii legănându-se, 
dar Dominika trăgea în continuare și aerul era plin de zumzete, 
și Dominika continuă să tragă, iar vederea ei se îngusta, cu 
conturul negru și încețoșat, iar când își reveni, după cinci minute 
sau după douăzeci și cinci de minute, nu putea spune, femeia 
continua să se holbeze la ea, și Dominika își luă tălpile de pe 
umerii ei și o ocoli mergând în patru labe, privind pieziș spre 
cadavru, pentru eventualitatea în care s-ar fi mișcat din nou, dar 
nu se vedea nicio ridicare sau coborâre a pieptului sau a 
diafragmei, fusta îi era udă de la talie până la tiv și picioarele îi 
erau tăiate în cioburi, iar un cot era îndoit mult prea mult într-o 
poziţie nefirească. Dominika abia putea să răsufle, dar bestia 
era moartă. O omorâse. 

În portofelul din piele al blondei se aflau câţiva euro, o cartelă 
telefonică și fotografia pentru viză a unei brunete atrăgătoare, 
cu un surâs amuzat. Nicio identificare, nicio naţionalitate. 
Hainele și pantofii nu-i spuneau nimic, iar ochelarii cu rame din 
metal erau neutri. Cine era? Dominika își adună forțele, se 
aplecă peste ochii sticloși, îi deschise larg gura și văzu 
semnătura stomatologiei rusești proaste: o gură plină de 
plombe de metal oxidat, putregai cafeniu pe margini între smalţ 
și mercur, și pungi zbăârcite pe gingii. Așadar era în mod aproape 
sigur o misiune din Moscova. Nu avea nici cea mai mică îndoială 
din partea cui sosise, dar Ziuganov trebuia să fi avut un plan cu 
care să se acopere. Dominika puse în poșeta ei fotografia. Se 
așeză pe sofa, tremurând din tot corpul, și o privi pe femeia 
întinsă pe spate, care-și arăta plombele. 

Așa cum stătea, ghemuită de durere, Dominika avu 
surprinzătoarea revelaţie că, în cele zece minute cât se luptase 
cu bestia asta, nu văzuse nicio culoare umană în jurul capului ei, 
nici chiar aripile de liliac negru ale răului pur. 

Acum resimțea mai intens durerile, care-i radiau de jur- 
împrejur, până la spate. Ştia că n-avea de ales decât să se 
întoarcă la ambasadă. Avea nevoie de îngrijiri medicale discrete 
și de ajutor pentru a părăsi imediat ţara. Când personalul 
hotelului o va găsi pe gorgona asta strangulată în camera ei, 
poliţia o va căuta, o va aresta și apoi va urma o publicitate 
dăunătoare cu repercusiuni nefaste la Moscova. Dominika 
trebuia să dispară din Grecia. Avea să susţină doar că fusese 
tâlhărită de o atacatoare necunoscută. Numai ea și Ziuganov 
știau adevărul și avea să fie secretul lor comun și letal, cuțitul 
scos din teacă și așezat pe masă între ei. 

e 

Când Dominika nu apăru la casa conspirativă în seara aceea, 
Gable și Nate închiseră locul și CIA adoptă strategia prestabilită 
dacă un agent intern nu sosea la o întâlnire: păstrează discreţia, 
așteaptă să fii recontactat. Staţia din Atena trecu în revistă 
posibilele motive pentru absența femeii: un eveniment în 
ambasadă, ordine urgente de întoarcere la Moscova, probleme 
pe stradă. Nate fusese zguduit de fiascoul LYRIC, iar acum 
celălalt agent al lui dispăruse. 

— Dominika se poate descurca de una singură, spuse Gable în 
Stație, neconvingător. Noi ne-am terminat toate treburile, am 

verificat-o din nou pentru Ruta Roșie Doi și transmiţător; ea știe 
siturile pentru întâlniri și reţeaua CARS din Moscova 
funcţionează. Avem un ofițer de caz capabil care să se 
întâlnească cu ea. Întâlnirea de aseară urma să fie de 
consolidare a relaţiei și câteva păhărele, dacă nu cumva, 
bineînţeles, Casanova ăsta avea alte idei. 

Nate îl ignoră. 

— O să trec pe lângă hotelul ei, pentru verificare. 

Forsyth era suficient de îngrijorat ca să-și dea acordul. 

— Discret, spuse el. 

Nate nu se mulțumi doar să treacă pe lângă hotel. Găsi 
străduța din spate, descuie cu ușurință încuietoarea banală a 
ușii de aprovizionare și urcă pe scara din spate din Lovable 
Experience 4, până văzu banda galbenă a criminaliștilor de pe 
palierul nivelului trei, găsi ușa cu alte benzi galbene întinse de-a 
curmezișul  canatului, întredeschise ușa și văzu sângele, 
mobilierul rupt și zgărieturile de pe pereți. 

Stația obținu o fotografie oribilă de autopsie de la un poliţai 
grec cooperant, așa că cel puţin știau că în sertarul 
congelatorului morgii din centru nu se afla Dominika, însă toţi 
au fost de acord că piticul Ziuganov încercase un alt atentat 
asupra agentei lor cu un asasin care, judecând după fotografia 
din morgă, putea sau nu să fi fost femeie. Discuţia prelungită 
prin telegrame secrete și pe linii telefonice securizate dădu 
naștere multor sugestii: scoaterea DIVEI din Rusia (Nate); 
înmânarea unui mic flacon de venin de păianjen Katipo Roșu, pe 
care să-l picure în cana de ceai a lui Ziuganov (Gable); și 
multiple variante de mesaje CARS de avertizare (Forsyth). In 
cele din urmă, Benford avu cuvântul final, insistând că Dominika 
știa foarte bine pericolele, iar un torent de mesaje contradictorii 
ar fi distras-o. Fata lui de legătură, Hannah, urma să fie 
informată asupra situaţiei, astfel încât să știe problemele când 
cele două aveau să se întâlnească pe stradă. 

Într-o ultimă discuţie telefonică cu Forsyth, Benford recunoscu 
că era îngrijorat: 

— La naiba, Tom, DIVA este pe punctul de a pătrunde în 
Kremlin și a obţine un acces nou și important, dar tâișul sabiei 
atârnă tot mai aproape. Nu știu cât va mai supravieţui. 

— Vrei să analizăm scoaterea ei? Asta recomandă Nash. 

— Nu, zise Benford. Țineţi-o în viaţă cât puteţi de mult, dar va 
trebui să jucăm jocul indiferent de preţ. 

— Asta-i un pic cam dur, chiar din partea ta, comentă Forsyth. 

— Maa, și tu ai fi dur știind că nenorocitul ăla de TRITON este 
undeva prin clădirea asta. 

e 

Tot traficul DIVA se găsea într-un compartiment cu telegrame 
de acces restricționat, cu o listă BIGOT” care conţinea o duzină 
de persoane ce aveau autorizaţia necesară, păstrată ca 
document de răspundere a contrainformaţiilor. Nici chiar 
directorul adjunct asociat pentru Afaceri Militare, Seb Angevine, 
nu avea acces la traficul operativ despre DIVA care se derula 
între Atena, Moscova și Cartierul General. El participa totuși la 
ședințele zilnice ale adjuncţilor din sala de conferinţe a 
directorului de la nivelul șapte și o auzi pe purceaua Gloria 
Bevacqua, directorul adjunct pentru operaţiuni, șoptindu-i 
directorului în timpul clevetirilor de la sfârșitul tuturor ședinţelor 
că LYRIC ignorase avertismentele și se întorsese la Moscova, că 
va fi arestat aproape sigur și că ea nu fusese de acord cu planul 
de a-l da pe mâna rușilor. 

După ce reveni în biroul său, Angevine căzu pe gânduri. 
Planul de a-l da pe LYRIC pe mâna rușilor? Scrise o notiță, apoi o 
fotografie, pentru că avea legătură cu Rusia și o incluse în 
pachetul lui pentru cutia poștală oarbă de săptămâna aceea 
pentru rezidenta rusă lulia Zarubina. Rezidenta înaintă Centrului 
acest ultim raport trimis de TRITON, cu menţiunea „Strict secret 
pentru Direcţia KR”, care a fost citit de Ziuganov și de adjunctul 
său, Evgheni Pletnev, cel dintâi cu o sclipire solară de 
suspiciune, al doilea cu un val de spaimă. 

Unicul mod în care americanii puteau ști despre Soloviov era 
să mai aibă o cârtiță. lar planul „de a-l da pe mâna rușilor” să fi 
fost oare o distorsiune? Egorova revenise miraculos de la Atena 
și solicitase imediat concediu medical, susținând că fusese 
atacată pe stradă și suferise răni ușoare. Însănătoșire grabnică, 
spuseră ei: analiștii CI doreau să stea de vorbă cu ea, directorul 
dorea să stea de vorbă cu ea, Kremlinul o convocase. Lui 
Ziuganov nu-i mirosea a bine. 


19 Lista cu personalul autorizat, care are acces la informaţii clasificate și în zone 
restricționate. (n. tr.). 

Când auzi într-un final că Eva Buchina fusese găsită moartă în 
camera de hotel din Atena, Ziuganov a fost cu adevărat uluit că 
femeia a putut fi învinsă în luptă corp la corp. Cum izbutise 
subţirica și eleganta Egorova s-o înfrângă? Oare balerina 
slăbănoagă fusese însoţită de cineva care s-o protejeze? Nu se 
va mai vorbi niciodată despre asta; așa trebuia să fie. Indiferent 
ce s-ar fi întâmplat acolo, Eva dăduse greș, iar acum, deși 
fusese utilă, dispariţia ei era salutară dintr-un punct de vedere. 
Era incontrolabilă. Ar fi fost ca un șarpe pe care îl ţii ca animal 
de companie, care crește întruna în lungime și în grosime până 
când, într-o bună zi, începe să te privească prin sticla terariului 
ca și cum ai fi un șoricel. 

Egorova avea să fie potopită de laude, iar Ziuganov avea să 
aștepte și să privească. El se baza pe TRITON să-i spună ceea ce 
dorea să audă. 


PLĂCINTĂ RUSEASCĂ CU LEGUME 


Căliți în unt ceapă și ciuperci tăiate cubulete, până se 
rumenesc ușor. Adăugați varză rasă și căliți până se 
înmoaie.  Condimentaţi bine cu cimbru, tarhon, 
oregano, sare și piper. Întindeti cremă de brânză pe 
fundul unei forme pentru plăcintă, acoperiți cu un strat 
de felii de ouă fierte tare și presărați mărar tocat. 
Adăugați amestecul varză-ceapă-ciuperci și acoperiți 
etanș cu foaie de plăcintă. Coaceţi în cuptor la foc 
tare, până când foaia devine aurie. Lăsaţi să se 
răcească înainte de servire. 

31. 


Situl pentru o întâlnire scurtă TORRENT. Poteca din pământ 
pătătorit cobora până se întâlnea cu o altă cărare, ce suia 
dinspre promenada de lângă râu. Felinarul de la intersecţia în V 
a celor două poteci nu funcţiona - globul din sticlă era spart - și 
zona era întunecată; singurele lumini ce răzbăteau oblic prin 
coronamentul arborilor proveneau de pe râu. Pâlpâiau printre 
crengile pe care toamna le desfrunzise acum aproape complet. 
Cu frunze sau fără, pădurea Vorobiovi Gori, parcul Colina 
Vrăbiilor în formă de potcoavă de pe râul Moscova, era 
întunecată și fantomatică. Rezemată de trunchiul cu coajă 
netedă al unui frasin, Hannah Archer își mută greutatea de pe 
un picior obosit pe altul, consultă cadranul luminos al ceasului, 
apoi îl ascunse înapoi sub mâneca jachetei impermeabile, negre, 
cu glugă. 

Sosise ora. Hannah se ridică încet, fără sunet, și scoase din 
buzunarul  canadienei un Scout PS24, un instrument cu 
imagistică termică, având la un capăt un ocular cauciucat, iar în 
capătul opus un sistem de lentile. Reglă lentila pe „alb-aprins” - 
o sursă de căldură (umană) avea să apară ca o imagine albă 
spectrală pe un fundal complet negru - și baleie pe un sector 
circular de o sută de grade în fața ei, în direcţia potecii care 
urca. „Haide, DIVO”, își zise ea, „ce te-ntărzie, fato?” 

Chiar la baza cărării șerpuite, Hannah zări o fantomă care 
urca printre copaci. Silueta părea ceva ce fotografiază vânătorii 
de fantome în podul unei ferme: plutitoare și imaterială. Hannah 
o urmări suind, dar se concentră asupra potecii din spatele 
stafiei. N-o urmărea nimeni. Hannah pivotă lin și scană pădurea 
din ambele părți în lumină infraroșie invizibilă. Curat. Fără să-și 
miște picioarele, își răsuci trunchiul și verifică pădurea neagră 
de pe dealul din spatele ei. Nimic. Reluă focalizarea pe fantomă, 
observând clătinarea aproape imperceptibilă din pasul ei; nu 
tocmai un șchiopătat, însă detectabilă dacă o căutai. DIVA. 

Hannah puse la loc PS24 și-și ridică rucsacul pe umăr. leși din 
spatele copacului, pe cărare, tocmai când apăru Dominika. 

Hannah era o umbră neagră, un druid al pădurii cu glugă pe 
cap, care întinse mâna. 

— Doamna căpitan Egorova? vorbi ea încet. Eu sunt Hannah. 

Işi lăsă gluga pe spate, lăsând să se reverse părul blond și 
cârlionțat, ochii scânteiară de intensitate și zâmbetul încrezător 
lumină pădurea. Odată cu zâmbetul sosi floarea roșie-acadea a 
dedicării, dorinţei și fermităţii. „Şi pasiune?” Era la fel de înaltă 
ca Dominika, poate mai zveltă, în tot cazul în formă fizică; vibra 
de energie și adrenalină operativă. Hannah făcu din cap un gest 
scurt de scuză, apoi scoase scanerul termic și baleie pădurea pe 
360 de grade. 

| l-ar fi dat și Dominikăi să-l încerce, dar Regulile Moscovei 
includeau cerința ca ofițerul de caz american să nu aibă contact 
fizic cu agentul străin, de teama de a nu „poleniza” sursa rusă 
cu metka, praful pentru detectat spioni, o pudră fină incoloră și 
aderentă - un compus de nitrofenilpentadienal, numit pe scurt 
NPPD - pe care FSB-ul o pulveriza discret peste tot: pe clanţele 
ușilor americanilor, pe clanțele portierelor de mașini, pe 
covoare, volane și în buzunarele pardesielor. În urma unei 
strângeri de mână sau a despachetării unui obiect, un agent rus 
poluat (dacă era suspectat) ar fi luminat ca o reclamă stradală 
de neon pentru Samsung deasupra străzii Tverskaia. 

— Bineînţeles că trebuie să fii precaută, șopti Hannah 
coborând scanerul. Infraroșiile sunt vizibile pentru niște simpli 
ochelari pentru vedere pe timp de noapte, așa că trebuie să te 
uiţi scurt. 

„Și zâmbetul ăla ar fi vizibil pentru dispozitivele pentru vedere 
pe timp de noapte”, se gândi Dominika. 

— Hai să mergem, continuă Hannah și porniră pe cărarea 
lungă ce suia dealul, afundându-se în umbră unde era mai 
puţină lumină ambientală. 

Stabiliră repede data și ora următoarei întâlniri, întotdeauna 
primul subiect, în cazul unei întreruperi bruște și a unei întâlniri 
ratate. 

Dominika era impresionată. Hannah era rapidă, perfecționistă 
și ordonată. 

— Ei vor să-ţi spun că știu de ce n-ai venit în seara aceea la 
Atena, spuse Hannah. Știu de blondă, de asasina. Tu ești bine? 

— Coaste învineţite, pumni jupuiţi, gât inflamat. Am spus 
Centrului că am fost tâlhărită. Deocamdată nu-i nicio problemă, 
zise Dominika. Șeful meu se uită la mine ca la o vrăjitoare. 

— Ei vor să știe dacă ești în pericol din cauza șefului tău. M-au 
instruit să-ţi spun că te vor scoate dacă o ceri. 

Dominika o privi pe Hannah, cu chip inocent și roșul pasiunii 
rotindu-se în jurul capului. 

— Te rog să le mulţumești, îi răspunse. Nu sunt în pericol și 
fac progrese. 

„Pari bătrână și searbădă pe lângă copila asta a naturii”, se 
gândi ea. „Mă-ntreb dacă și Nate gândește la fel”. 

— Grozav, spuse Hannah. Mi-am dat seama că Nate era 
îngrijorat. 

„l-auzi!” Dominika nu comentă. Hannah își continuă lista de 
verificări. 

— Asta-i trusa cu echipamentul pentru planul de exfiltrare, 
rosti ea și scoase o geantă mică, aflată în altă geantă, mai 
mare, din plastic. O deschise pentru ca Dominika s-o poată 
scoate. Este verificată și complet curată. Ştii deja ce conține, 
fiindcă ai exersat cu aceeași trusă. Dacă ai întrebări, îţi pot 
răspunde la ele prin intermediul CARS. În regulă? 

Eficientă, sigură pe ea; știa ce face. Oare câţi ani o avea? 
Nate spusese 27? Boje, Dumnezeule! 

— Îmi amintesc planul, zise Dominika simțindu-se ca un agent 
străin care este informat de ofiţerul său de caz - adică exact ce 
era ea. Am câteva chestii. Te rog să le spui că am aflat unde-i 
LYRIC. Este încă viu. Bătrânul morj n-a dezvăluit nimic. L-am 
văzut în celula lui, însă el nu m-a văzut. Ziuganov e disperat că 
nu va obţine o mărturisire; interogatoriul a durat prea mult. 
Acum își fac griji din cauza inimii lui. LYRIC este în arest la 
domiciliu, în apartamentul lui din Moscova, așteptând runda a 
doua de interogatorii. Nu va trece de Nivelul Doi. 

Hannah o privi cu o încruntătură serioasă. 

— Ai reținut totul? întrebă Dominika. 

— Da, zise Hannah și bătu ușor cu palma pe rucsac. 
Înregistrez totul. Nu vreau să scap nimic. Dar ce-i un morj? 

Dominika nu știa cuvântul englezesc și încercă să explice ce 
era o morsă, ba chiar oferi un pufăit pentru ilustrare. Hannah își 
duse mâna la gură și Dominika începu și ea să râdă. Erau în toiul 

nopţii în pădure, două spioane, cu urechile ciulite după trosnetul 
fatal al unei crenguţe, și râdeau ca două surori. 

— Să fii atentă cu înregistrarea aia - cu vocea mea - da, 
Hannah? îi atrase atenţia Dominika, rezistând impulsului de a 
întreba dacă Nate avea s-o audă. 

„Bineînţeles că da”. 

— N-o să las să i se întâmple nimic, zise Hannah redevenind 
serioasă. De altfel, dacă cineva încearcă s-o asculte fără să 
apese succesiunea corectă de butoane, va șterge tot fișierul 
digital în două virgulă trei secunde. 

— Se pare că ai tot echipamentul potrivit, comentă Dominika. 

— Da, spuse Hannah, avem multe jucării, însă cel mai 
important lucru este securitatea ta. Ea este singurul meu job. 

Dominika putea auzi până și ritmul cuvintelor lui Nate când 
Hannah repetă declaraţia. „S-au instruit împreună, ce frumos! 
lar acum eu stau în pădure cu această micuță gladiatoare, care- 
mi spune c-o să aibă grijă de mine”. Dominikăi îi trecu prin cap 
un gând nu tocmai frumos. 

— Deja mă simt mai în siguranţă cu tine, rosti ea, vorbind cu 
recorderul, vorbind cu Nate. _ 

Hannah o privi o clipă. „E și sensibilă”, își zise Dominika. „ți 
ajunge cât de javră ai fost?” 

— Mai e ceva, rosti ea cu glas tare. Spune-le că Evgheni 
continuă să coopereze și-mi va spune tot ce vreau să știu. „Ai 
auzit, Neit?” Tocmai mi-a spus că Zarubina a solicitat sprijin 
imagistic prin satelit pentru a examina un sit propus pentru 
întâlnire în Washington. Evgheni pregătea o notă informativă 
oficială către Directoratul Informaţiilor Spațiale de la Vatutinki. 
Mi-a arătat-o... în schimbul unei sărutări. „Incetează, ajunge!” 
Am copiat coordonatele. 

Îi întinse lui Hannah un petic de hârtie. 

— Presupun că Zarubina vrea să-l folosească pentru TRITON. 

Hannah privi biletul, citi coordonatele cu glas tare pentru 
recorder, apoi rupse hârtia în bucățele mici și le îndesă într-o 
sticluță cu un lichid transparent, pe care o agită energic. 
Acetonă pentru a distruge biletul scris de mână, explică ea, 
zâmbind. „Drăguţ zâmbet”, își zise Dominika. „Isteață fată”. 

Marta stătea pe un trunchi căzut la pământ și clătina din cap. 
Zău, acum, nu te lăsa dominată de gelozie. 

— Căpitan Egorova, șopti Hannah, asta-i foarte important. 
Nathaniel va-nnebuni. Asta ne-ar putea duce la TRITON. 

Chipul tineresc îi radia. 

„Acum e Nathaniel”, se gândi Dominika privindu-i faţa. „În tot 
corpul ei nu există nici măcar un oscior fals. Halo roșu ca 
bomboanele, pudră și căpşuni, și cârlionţii ăștia romani”. 
Hannah ridică mâneca și-și privi ceasul. 

— Am depășit limita de timp, o anunţă ea. Mai este altceva? 
Ai nevoie de ceva? Echipamentul tău CARS e-n regulă? 

Dominika aprobă tăcut. Își înfrână imboldul de a o întreba 
despre ea și Nate; nu dorea să pară neku/turnii. Hannah baleie 
din nou pădurea din jur și clătină din cap - negativ, nu văd nicio 
mișcare. 

— O să ne revedem în situl SKLAD - asta înseamnă „depozit” 
în engleză. O să ţii minte? 

Dominika încuviinţă din cap. 

Hannah cobori privirea, apoi o ridică și-i ţintui ochii. 

— A fost grozav să te-ntâlnesc, îi zise. Ești o persoană 
extraordinară, care face un lucru extraordinar. 

Dominika îi cercetă chipul în căutarea notei de sarcasm sau 
servilism. Haloul ei era constant. 

— Și eu mă bucur că te-am cunoscut, îi spuse. Vom colabora 
bine. Te rog să transmiţi salutările mele lui Nathaniel și 
celorlalţi. Tu faci acum același job pe care el l-a făcut înainte. 

— Am citit tot dosarul, o informă Hannah. Nate e un ofițer de 
caz fantastic. El m-a ajutat să mă pregătesc pentru misiunea 
asta. M-a ajutat foarte mult. 

Dominika zări emoția și mai zări cât de repede și-o stăvilise 
cealaltă femeie. Îi era imposibil s-o antipatizeze. 

— Face tot posibilul pentru a te sprijini, continuă brusc 
Hannah. Totul. Toţi facem. 

Mesajul chimic sosit pe Canalul Feromoni era lipsit de 
ambiguitate: /ndiferent ce s-a întâmplat, din indiferent ce 
motive, el te iubește. Nu contează ce simt eu, el este al tău. 
Hannah aproape că o prinse pe Dominika de mână ca să i-o 
strângă, aproape că se întinse impulsiv ca s-o îmbrăţișeze scurt, 
dar se stăpâni. Se răsuci, ridică gluga canadienei și porni în sus 
pe deal, înghițită de umbre, lăsând-o pe DIVA nemișcată pentru 
o secundă, până se întoarse și porni la vale, spre râu. 

Udranka merse alături de ea. Kak tebe ne stidno, șopti ea, să- 
ti fie rușine! 

e 

Evgheni își lăsă coapsa păroasă peste pulpele Dominikăi și 
gâfâi, recăpătându-și răsuflarea. Ea se întorsese pe burtă, pe de 
o parte pentru a-și șterge pe furiș faţa, dar în primul rând ca să 
nu fie nevoită să-i vadă pădurea din urechi și din nări, unghiile 
încreţite de la picioare și cuticulele roase. Boje moi, 
Dumnezeule, până și hu; îi era acoperită de fire de păr moi, ca 
un urs brun din Kamceatka. Vrăbiile foloseau seducția pentru a 
atinge obiectivele strategice ale patriei - sexspionajul era 
combinaţia celor mai vechi meserii din lume - însă Dominika 
făcea sex cu Evgheni cel păros și ţepos ca să rămână în viaţă. El 
era unica ei sursă de informaţii despre progresul cazului 
TRITON. 

Ea revenise de o săptămână în Direcţia KR. Ziuganov era la 
fel: nori negri învolburaţi de invidie și viclenie. Consiliul de 
contrainformaţii interservicii fusese surescitat de performanţa 
incredibilă a Dominikăi de a detecta ceva dubios la generalul 
Soloviov și a recomanda rechemarea lui din Atena, o dovadă 
strălucită de intuiţie profesională. Devorat de gelozie și invidie, 
Ziuganov se străduia acum din răsputeri să smulgă o mărturisire 
de la bătrânul militar, deocamdată fără rezultate. Evgheni 
susținea că acesta era motivul pentru care generalul fusese 
trimis în arest la domiciliu în micul lui apartament din suburbia 
Himki din nord-vestul Moscovei. Un gardian stătea permanent 
cu bătrânul celibatar; de fapt, unde ar fi putut pleca fără 
pașaport? Aveau să-l lase o lună să-și revină, înainte de a 
reîncepe. 

Evgheni îi dusese dorul Dominikăi cât timp fusese plecată. 
Veni după serviciu și stătură în livingul apartamentului femeii, 
mâncând kot/eti Pojarskie, chiftele din carne de pui prăjite până 
se rumeneau, însoţite de sos ajvar picant. În timp ce mâncau, 
Dominika manevra cu degete delicate sforile bărbatului, pentru 
a-l determina să vorbească. Erau multe, însă Evgheni putea să 
vorbească și să mănânce în același timp. 

Zarubina îl coordona acum pe TRITON prin întâlniri personale. 
Îl măgulise, îl complimentase, îi sugerase, îl lingușise și îl 
îndrumase pe acesta să culeagă informaţii tot mai 
spectaculoase chiar din inima CIA. Evgheni o numea un geniu, o 

artistă. În vârful listei: Zarubina fusese instruită să-l însărcineze 
pe TRITON să afle dacă în interiorul Centrului mai exista o altă 
cârtiță americană, care să fi umplut golul lăsat de eliminarea 
trădătorului Korcinoi. Luminăţia Sa cu Ochi Albaștri de la Kremlin 
ordonase tuturor serviciilor lui secrete să descopere cârtița. Toţi 
notaseră cu îngrijorare demascarea informatorului racolat din 
Caracas. lar rechemarea generalului GRU din Atena stârnise 
furori. Americanii erau din nou foarte activi, își spuneau, și ei 
știau, pur și simplu știau, că în libertate existau inamici încă și 
mai periculoși. „Mă caută pe mine”, își spuse Dominika. 

Ar mai fi fost și alte amănunte, însă lui Evgheni i se aprinsese 
becul de semnalizare, așa că Dominika îl conduse cu gesturi 
cochete în baia ei micuță, unde-l spălă din cap până în picioare, 
ca pe un cal, cu dușul ţinut în mână, jucându-se sexy cu 
săpunul, apoi îl frecă și-l uscă bine, după care îl duse în 
dormitor, își decuplă mintea și-i zgârie spatele cu unghiile, își 
înfipse călcâiele în fesele lui îmblănite, închise ochii și-i simți 
sudoarea picurându-i pe frunte și pe buze. 

Aproape că începu să plângă, gândindu-se la Nate, la felul 
cum se certaseră și la cât de prost se terminase povestea cu 
LYRIC, și ceva se înfiripă în mintea ei, un gând vag pe care încă 
nu-l putea defini, așa că-l lăsă deoparte și-și sincroniză falsul 
orgasm cu finișul de grajd al lui Evgheni - își răsuci brusc capul 
într-o parte și-n alta și scoase un geamăt uriaș - după care 
individul se prăbuși pe pat, cu un picior gros și hirsut, atârnat în 
continuare peste ea. Când respiraţia i se domoli, Dominika 
începu din nou să tragă sforile. 

— Zarubina n-a putut să nu observe c-ai fost chemată din nou 
la Kremlin ca să fii felicitată, rosti Evgheni încă suflând greu. Știi, 
Zarubina va fi șefă într-o bună zi și acum e cu ochii pe tine. Ești 
aranjată, spuse el, și o bătu cu palma pe fese. Ai grijă să nu-ţi 
uiţi prietenii. 

Udranka stătea cocoțată indecent pe servanta din colțul 
dormitorului, legănându-și picioarele. E prea de tot, este? Dar nu 
trebuie să-ți placă, spuse ea, ci trebuie doar s-o faci. 

e 

Convocarea de la secretariatul preşedintelui sosi la două zile 
după întoarcerea ei, dar automobilul care fusese trimis după ea 
trecu pe lângă poarta Borovițkaia a Kremlinului și continuă încă 
un kilometru în elegantul District Tverskoi, pe lângă vitrinele 

magazinelor de pe Tverskaia pline cu modelele de pantofi, haine 
și obiecte din piele ce nu există în Maica Rusie în afara șoselei 
de centură MKAD, și intră pe o alee largă și imaculată cu 
indicatorul ȘVEDSKII TUPIK, Fundătura Suedeză. La numărul 3 se 
găsea un bloc modern din cărămidă și sticlă, nelalocul lui în 
mijlocul clădirilor în stil baroc sovietic din cartier și în mod 
evident ceva special judecând după ghereta de securitate a 
Serviciului Federal de Pază și Protecţie de lângă intrarea 
principală. 

Un aghiotant o aștepta pe Dominika și o conduse cu un 
ascensor silențios în a cărui cabină nu existau butoane. Ușile 
cabinei se deschiseră direct într-un living luxos, cu parchet și 
muluri elaborate pe pereți și pe tavan. In capătul îndepărtat al 
încăperii, președintele Putin stătea lângă o servantă și vorbea la 
telefon. Purta o cămașă sport kaki, sub o vestă din piele, cu 
buzunare și fermoare. Alte trei persoane - doi bărbaţi și o 
femeie - se găseau în apropiere, pe scaune și canapele tapițate 
în brocart, toţi înconjurați de un nor galben fetid. Dominika 
traversă livingul și tocurile ei țăcăniră pe parchet. Işi amintise 
ce-i spusese Gable: să poarte tocuri cât mai înalte la următoarea 
întrevedere cu președintele. Avea un taior bleumarin-închis și 
ciorapi negri. Ca de obicei, părul îi era strâns în vârful capului, în 
coc, potrivit stilului regulamentar din serviciu. Oamenii tăcură 
brusc și o priviră străbătând camera, sculpturală și cu pas lin de 
balerină. Învăluit în obișnuitul lui albastru arctic, președintele 
Putin lăsă telefonul, îi strânse mâna Dominikăi, după care o 
prinse de braț și o conduse, îndepărtând-o de ceilalți, revenind 
la aghiotantul care aștepta și ușile încă deschise ale liftului. Pe 
tocurile ei, Dominika era mai înaltă cu un cap. 

— Căpitane, îți mulţumesc că ai venit, rosti Putin. Te felicit 
pentru altă acţiune excelentă. Gura lui cu buze foarte arcuite se 
încreți puţin, poate indicând plăcere sau chiar bucurie. Se pare 
că Atena îţi poartă noroc. 

Ochii săi o fixară și Dominika se întrebă din nou dacă-i putea 
citi gândurile. 

— Vă mulțumesc, domnul președinte, zise ea, singurul 
răspuns posibil în momentul acela nebunesc. 

— Regret că trebuie să plec în scurt timp, altfel ţi-aș fi oferit 
ceva și te-aș fi prezentat unor persoane, se scuză Putin și indică 
din cap spre grupul de pe scaune și canapele. In următoarele 

zece zile voi găzdui o conferinţă la complexul de stat din 
Streina. Cunoști Palatul Constantin? 

— L-am vizitat în copilărie cu familia din St. Petersburg, zise 
Dominika amintindu-și magnificul palat baroc și grădinile 
neoclasice oficiale care se întindeau până la mare. 

Palatele Peterhof și Oranienbaum, încă și mai mărețe, se aflau 
pe aceeași fâșie de coastă, la sud de St. Petersburg. 

— Desigur, încuviinţă Putin. Familia ta era de acolo. 

„Da”, se gândi Dominika, „bunica mea s-a ascuns într-un puț 
când bolșevicii au ars casa”. 

— Ei bine, urmă el, ar fi trebuit de mult să mai faci o vizită pe 
acolo. 

O invita. Dar cu siguranţă nu ca musafir unic? „Ce să fac, 
Forsyth? Benford?” 

— Una dintre căsuțe este pregătită pentru o reuniune privată, 
oameni pe care ar trebui să-i cunoști, spuse Putin și-i făcu semn 
aghiotantului s-o conducă înapoi la recepție. Pe Govormarenko îl 
ştii deja. 

„Bineînţeles, porcul magnat al energiei care te ajută să 
sifonezi profiturile din afacerea cu Iranul”, se gândi Dominika. 
„Să dea Dumnezeu să nu fie niciun jacuzzi la sala de fitness”. 

— Sunteţi foarte amabil, domnule președinte. S-ar putea să 
profit de ocazie și să-mi vizitez câteva rude din oraș. 

Îi strânse mâna lui Putin - uscată și fermă - și păși în lift. 

— Ai grijă ca numele doamnei căpitan să fie la poartă, se 
adresă Putin aghiotantului. 

Ușile cabinei se închiseră, dar Dominika încă îi putea simţi 
privirea străpungătoare. 


KOTLETI POJARSKIE - CHIFTELE DE PUI 


Înmuiaţi pâine în lapte și amestecați cu carne de pui 
tocată, unt, sare și piper, pentru a obține o pastă 
omogenă. Formati chiftele mici, tăvăliți-le prin ou și 
pesmet. Prăjiți la foc mic în unt, până se rumenesc. 
Serviti cu cartofi piure și sos ajvar. 

32. 


Benford întârzie la ședința pe care o convocase chiar el. 
Fusese la un briefing în PROD privind înaintarea podelei de 
izolare seismică fabricată de W. Petrs în odiseea sa clandestină 
pe apă, prin Rusia continentală până în Iran. SBE german 
alertase Stația Berlin că utilajul masiv plecase din fabrică. 
Agenția Naţională de Informații Geospaţiale, în colaborare cu 
CIA, îl urmărise prin intermediul unui satelit de imagistică optică 
INDIGO EYE de generația a treia, care, de pe orbita lui polară 
eliptică aflată la altitudinea de peste 300 de kilometri, putea citi 
perfect numele de pe prova boantă a șlepului care traversă 
lacurile din nordul oraşului St. Petersburg, îndreptându-se spre 
sud-est, în jos pe Volga, în drumul către delta fluviului, la 
Astrahan, și apoi spre Marea Caspică. 

Intr-o cameră întunecată, Benford urmări proiecţiile unor 
fotografii ale uriașei încărcături învelite strâns în vinil alb, 
acoperită apoi cu o prelată cafenie-deschis și asigurată în stilul 
Gulliver cu zeci de chingi împletite. Un insuportabil analist de 
imagistică de la NGA, cu ochi holbaţi de broscoi, explică faptul 
că deriva orbitală cunoscută ca „precesie” - privirea încruntată 
a lui Benford îl opri să explice legea a treia a lui Kepler - 
însemna că acel coridor de observare al satelitului era împins 
spre vest cu fiecare orbită următoare. lar asta însemna, 
continuă analistul plin de el, că INDIGO EYE, aflat pe o orbită 
terestră joasă, avea să piardă șlepul din vedere odată ce intra în 
Marea Caspică. Benford continuă să-l fixeze pe individul acela 
neplăcut, care adăugă rapid că de aceea acoperirea va fi 
asigurată de o dronă stealth de supraveghere SOLAR FIST, 
lansată din baza US Air Force de la Incirlik, Turcia, care putea 
tranzita nedetectată cei 500 de kilometri ai spaţiului aerian azer 
și iranian, după care să rămână cinci zile deasupra fetidei Mări 
Caspice, descriind opturi leneșe la altitudinea de 20 de 
kilometri. 

La sfârșitul ședinței, prezentatorul exoftalmic - „Pare normal 
ca un ofițer de imagistică să aibă ochii bulbucaţi”, se gândi 
Benford - sugeră mândru de sine că peste cinci ani dronele îi 

vor înlocui pe ofițerii operativi. Benford se încordă. Ofițerii PROD 
din cameră amuţiră. 

— Mulţumesc pentru comentariul  nesolicitat, îi replică 
Benford. Fără doar și poate că dronele tale se pot uita de la 
mare înălţime în chiloţii cuiva. Însă dronele tale nu pot ghici ce 
intenționează el să facă cu mădularul lui, cu cine și când. 

Plecă și se grăbi spre grota de alchimist pe care o numea 
cabinetul său. Pe scaune în jurul biroului ticsit cu hârtii stăteau 
expertele lui de încredere din DCI, Margery Salvatore și Janice 
Callahan. Benford se așeză și făcu o grimasă. Ele știau foarte 
bine că nu era cazul să vorbească. Benford era un om posedat, 
știind că în CIA exista o cârtiţă care le raporta rușilor. 

— Scuzaţi-mi limbajul, rosti el, dar - mama mă-sii! De când 
am aflat de cârtița din CIA, am oprit operaţiunea agentului dublu 
BIS, pentru a-l împiedica pe acest TRITON să aibă canal de 
legătură cu rușii. Procedând astfel, am intenţionat să-l scoatem 
din ascunzătoare pe TRITON și să aibă contacte personale cu 
rezidenta SVR Zarubina. Din rapoartele DIVEI, știm că asta s-a 
întâmplat, dar, vai! filajul de rahat al Zarubinei de către FBI n-a 
dezvăluit nimic. Tipa este precaută pe stradă, abandonează 
când nu-i place atmosfera și este imprevizibilă. Este al naibii de 
greu să fie filată discret. 

— Haide s-o împotmolim prin acoperire masivă pe stradă, 
propuse Janice. S-o împingem să comită o greșeală. 

— Ar putea merge, încuviință Margery. Însă dacă Centrul va 
vedea prea multă presiune, este foarte probabil să-l îngheţe pe 
TRITON până îl vor aduce pe agentul ilegal în Statele Unite ca să 
înceapă să-l coordoneze. 

— Moment în care cazul se scufundă și TRITON va acţiona 
netulburat vreme de 30 de ani, zise Janice. 

În Europa de Est comunistă, ea coordonase agenţi a căror 
speranţă de viaţă ca spioni era de 18 luni. 

— Janice este deprimant de corectă, recunoscu Benford. 
Dispunem de o fereastră tot mai îngustă în care TRITON se 
întâlnește în continuare cu un ofițer de informaţii rus pe care-l 
putem fila. Zarubina utilizează un contrafilaj agresiv, în mod 
regulat le întinde capcane copoilor din FBI. 

— În toţi anii, rosti Margery, în toate cazurile a existat mereu 
un element minuscul și imprevizibil care a schimbat cursul unei 

operaţiuni, a întrerupt vânătoarea unei cârtiţe, a consolidat o 
racolare. Avem nevoie de așa ceva acum. 

— la aici un bănuţ, zise Benford și împinse o monedă de un 
penny prin talmeș-balmeșul de pe biroul său. Aruncă-l în fântâna 
din faţă și pune-ţi dorinţa asta. 

— Margery, păstrează banul ăla, spuse șeful DOR Dante 
Helton intrând în biroul lui Benford. Luă un teanc de dosare de 
pe un scaun, pe care-l trase după aceea lângă Margery. Simon, 
uită-te la Moscova 2584; tocmai a sosit. 

Benford suspină. 

— Dante, să știi că apreciez că ţi-ai făcut timp să participi la 
ședința asta, care a început acum vreo 20 de minute. 

Dante îi indică monitorul. 

— Uită-te la ea chiar acum. 

Benford găsi telegrama respectivă, își cobori din creștetul 
capului ochelarii cu lentile semicirculare și se apropie de 
monitor ca să citească. 

— Hannah Archer a avut prima întâlnire personală cu DIVA în 
Moscova, în situl Colina Vrăbiilor, anunţă el întorcându-se spre 
ceilalţi trei. Janice, protejata ta s-a comportat din nou splendid. 
Reluă lectura. În plus, DIVA a oferit... să-mi bag picioarele! 

Ridică un deget și-l puse pe monitor, citind lent: 

— Treizeci și opt de grade, nouăzeci și două de minute nord, 
șaptezeci și șapte de grade, trei minute vest. 

Se întoarse din nou și-i privi pe cei trei, pe rând. 

Deși loială fără rezerve lui Benford, Margery prezisese de mult 
căderea lui bruscă într-o senilitate excentrică; se părea că 
momentul acela sosise. Margery se gândi să-l expună pe senilul 
Benford contra unei taxe în biblioteca de la parter, ca 
modalitate de a strânge fonduri pentru Ziua Familiei în CIA. 

— Nu te mai gândi aiurea, Margery, o întrerupse Benford. 
DIVA a obţinut coordonatele astea de la Pletnev, adjunctul lui 
Ziuganov. Cred că-i face chestiile alea de Vrabie. Tipa asta are 
sânge-n instalaţie. 

Scoase apoi un atlas cu hărţi ale Washingtonului de sub un 
teanc de ziare, declanșând o mică avalanșă pe podea. Nimeni 
nu se clinti să le ridice. 

— Zarubina a cerut imagistică din satelit pentru coordonatele 
astea, rosti el răsfoind atlasul. Rușii cercetează anterior siturile, 

la fel ca noi. Centrul Washingtonului, parcul Meridian Hill, în 
cartierul Columbia Heights, între Fifteenth și Sixteenth Street. 

Găsi pagina respectivă și o privi. 

— Margery, ești o profetesă, o sibilă, un haruspiciu. Zarubina 
tocmai ne-a dat situl unde se va întâlni data viitoare cu TRITON. 
e 

Seb Angevine se întâlnise cu Zarubina de cinci ori de când 
reluase contactul cu rușii și în niciun caz nu-i plăcea să fie pe 
stradă cu ea. Prea multă expunere. El nu se pricepea deloc la 
trucurile meseriei de spion, totuși trebuia să admită că femeia 
alegea locuri foarte bune, izolate - străduţe pietonale, alei, curți 
- despre care nici n-avusese habar că există. Îl îngrozeau totuși 
riscurile de a se întâlni în loc deschis cu bine cunoscuta 
rezidentă SVR și era extrem de nervos în tot acest timp, 
obișnuind să aștepte și să privească dintr-o poziţie camuflată, 
verificând dacă sosea singură, gata s-o șteargă dacă i se părea 
că existau probleme. Zarubina îi știa angoasele, iar o dată se 
comportase ca o bunicuţă faţă de el, așa cum obișnuia, îl 
strânsese în braţe și-i spusese că era un scump fiindcă își făcea 
griji pentru ea. „Hai sictir”, își zise bărbatul, „eu îmi fac griji 
pentru viaţa mea”. 

Banii erau cei care-l făceau să revină. Rușii plăteau serios 
acum, teancuri grele de bancnote într-un rucsac, plus depozite 
frumoase pe identități false în bănci străine. Zarubina îl 
anunţase că depășiseră pragul de două milioane de dolari. 
Angevine știa că ei îi hrăneau orgoliul și lăcomia, însă erau bine- 
veniţi să-l manipuleze cât voiau până la ghișeul casierului. 
Zarubina nu abandona; era neobosită. Și după cinci întâlniri, în 
ciuda înfățișării de bunicuţă, imaginativul Angevine văzu 
străvechiul venin sovietic al proceselor mascaradă și al 
gulagului, al Biroului Politic și al gropilor comune din păduri de 
mesteceni. 

Slavă cerului, lucrurile cu Vikki mergeau grozav. Ea refuzase 
sugestia lui de a abandona striptease-ul, dar avuseseră niște 
vacanțe frumoase împreună, iar el îi plătea chiria și cheltuielile. 
Și sexul era grozav, atletic și flexibil. Crezând că acumulase 
ceva capital, Angevine i-a sugerat o dată sfios să-și invite una 
dintre prietenele de la Good Guys pentru o partidă în trei, dar ea 
a făcut o criză de nervi și nu a mai vrut să-l vadă o săptămână. 
„Ce-i așa mare lucru?” s-a întrebat bărbatul. l-a cumpărat o 

pereche de cercei din aur de la Market Street Diamonds de pe M 
Street și au făcut sex, dar fetei tot nu i-a trecut supărarea. 

Seb își folosea poziţia de „senior” în CIA pentru a citi trafic 
operativ la care altfel n-ar fi avut acces. Mult trafic. Nu descărca 
niciodată nimic, nu copia niciodată nimic; existau prea multe 
verificări informatice ale computerelor și materialelor 
imprimate.  Zarubina fusese impresionată că fotografia 
telegrame de pe monitorul intern și-i dăduse un aparat foto 
miniaturizat - Chobi Cam, din Japonia - care avea mărimea unei 
radiere și cântărea 15 grame. Avea rezoluția mai bună decât 
iPhone-ul lui (care era oricum interzis în Cartierul General). 

— Bineînţeles că Direcţia T are camere foto mai bune, pufnise 
Zarubina, dar asta a fost disponibilă imediat. 

Ceea ce însemna că minicamera japoneză nu putea fi 
asociată în niciun fel SVR-ului dacă Angevine ar fi fost prins 
vreodată. 

— Pune-o pe modul video, scumpule, îl învăţă Zarubina, și 
apoi derulează ecranul cât poţi de repede. Noi putem recupera 
ulterior imaginile. 

Cu degetul mare pe tasta „Page Down”, Angevine fotografia 
acum o cascadă înceţoșată care se derula pe monitorul lui, cu 
atâtea telegrame, note informative și briefinguri, încât nici 
măcar nu știa ce trecea pe acolo. Lucrau cu trei camere - 
poreclite Alfa, Beta și Gama - pe care le schimbau prin rotaţie la 
fiecare întâlnire. Goleau tezaurul. 

La ultima întâlnire, Zarubina îi reamintise suav că doreau să 
caute cârtița coordonată de CIA în Moscova. Pentru a treia oară, 
Angevine îi explicase că exista un mic procentaj de cazuri atât 
de restricționate, încât dosarele lor puteau fi citite numai de trei 
persoane. Informațiile produse de cazurile acelea erau 
amănunţit editate din motive de protejare a sursei, astfel că 
numele, sexul și naționalitatea nu puteau fi știute. Mieroasă, 
Zarubina îl rugase să continue să încerce. 

La altă ședință săptămânală a adjuncţilor cu detestata Gloria 
Bevacqua, Angevine descoperi cum putea ocoli firewall-urile de 
compartimentare a identităţii surselor restricţionate. În toiul 
uneia dintre perorațţiile ei inutile, scroafa se plânsese tangenţial 
de formalităţile administrative din departamentul de finanţe, 
care, spusese ea, avea o listă de nume reale utilizate pentru 
efectuarea de depozite în conturile bancare sub identități false 

ale agenţilor, o cerinţă birocratică pentru banii federali alocați 
surselor de informaţii. Era o hibă neintenţionată a sistemului. 
Nimeni nu băgase în seamă comentariul ei, cu excepţia lui 
Angevine. Ca director adjunct al Afacerilor Militare, Angevine 
descoperi că el se califica pentru a obţine acces la baza aceea 
de date financiare top secret - nu trebuia decât să facă referire 
la un raport de caz militar, pentru a-și acoperi solicitarea 
adresată bazei de date. Era periculos - avea să lase o urmă, dar 
se putea face. O dată. 

Așteptă până la sfârșitul întâlnirii nocturne cu Zarubina, 
înainte de a-i prezenta ideea, pentru a-i amplifica 
spectaculozitatea. 

— Este ceva ce se poate face o singură dată, îi spuse. Și va 
costa un milion. 

Zarubina îi luă aparatul Beta și îi dădu unul Gama, cel care la 
următoarea întâlnire avea să conţină numele reale ale celor mai 
delicați agenţi străini ai CIA, inclusiv ale celor ruși. Operațiunile 
de infiltrare ale CIA în Moscova aveau să ia sfârșit. Zarubina îl 
bătu pe Angevine pe umăr, îl numi „o minunăţie” și îi spuse fără 
ezitare că dolarii, sau euro, sau krugerrand sau diamante de 
sânge, orice ar fi vrut el, vor fi depuși imediat după primirea 
camerei Gama la următoarea întâlnire. Angevine își linse 
literalmente buzele. 

— Ne vedem la RUSALCA, situl Sirena, peste două săptămâni, 
spuse Zarubina bătându-l pe braț. Ai grijă, TRITON. 

Se întoarse la rezidentura ca să redacteze telegrama bombă 
ce avea să electrizeze tot Centrul. Se și imagină stând la biroul 
directorului SVR din lasenevo, având lângă ea telefonul Vei-Che 
direct cu Kremlinul. 

e 

Boje, altă seară care-i întindea nervii la maximum, în care îi 
simțea transpiraţia curgând pe faţa ei și părul de pe piept 
intrându-i în gură. După plecarea lui Evgheni, Dominika rămase 
nemișcată în pat și-și ascultă bătăile inimii. Șocul produs de cea 
mai recentă informaţie scursă din Direcţia KR aproape că o 
făcuse să vomite. Peste două săptămâni, TRITON avea să-i 
livreze Zarubinei o listă cu nume de agenţi, în care cu 
certitudine avea să fie inclus și al ei. Benford n-o putea proteja. 
Lupii se apropiau. În mod ciudat, Dominika nu simţea frică, ci 

pur și simplu hotărârea tot mai mare de a supraviețui, pentru 
unicul motiv de a distruge lumea lor coruptă. 

Mai avea două săptămâni de viaţă. Acest gând și invitaţia 
elegantă a lui Putin în vila de pe malul mării, din golful Finic, 
fuseseră în cele din urmă declanșatorul ideii febrile care se 
metamorfozase într-un plan - imposibil, sinucigaș - pe care știa 
că-l va duce la împlinire: Să distrugă piiavki, lipitorile care se 
prinseseră de pântecul ţării ca s-o sugă. Avea s-o facă. Chiar 
dacă va fi ultima ei acţiune. Putea simţi urgenţa în adâncul 
pieptului. Redactă două mesaje CARS și plecă apoi cu mașina ca 
să le transmită în unul dintre senzori, gândindu-se la blonda 
Hannah. „Trimite vestea, sestrenka, surioara mea mai mică”. 


MESAJUL 35. URGENT. ZARUBINA A RAPORTAT CĂ 
TRITON VA LIVRA NUMELE CÂRTIȚEI RUSEȘTI, CU 
GRAD MARE DE CERTITUDINE, LA ÎNTÂLNIREA DE 
PESTE 2 SĂPTĂMÂNI LA SITUL RUSALCA. NICIUN ALT 
DETALIU. olga. 


MESAJUL 36. INVITAȚIE LA STRELNA DE LA PREȘ. 
PESTE 10 ZILE. FOLOSESC CĂLĂTORIA CA SĂ-L LIVREZ 
PE LYRIC LA SITUL DE EXFILTRARE ÎN ZORII DE 12. 
INIȚIAȚI RUTA ROȘIE DOI. olga. 


Cele două mesaje CARS de la DIVA au izbit Stațiile din 
Moscova și din Atena și Langley cu o forţă incredibilă, „ca un 
surd care trage clopotul unei biserici”, a comentat Gable. 
Benford a intrat imediat pe legătura telefonică securizată cu 
ambele Staţii, dând instrucţiuni ca un posedat, așa cum era. A 
cerut ajutorul lui Forsyth pentru a-l aduce pe Nate înapoi la 
Washington. Avea nevoie de un operator pe stradă care să 
gestioneze planul pe care-l concepuse de a-l împiedica - cu 
orice preţ - pe TRITON să ajungă la întâlnirea cu Zarubina și să-i 
transmită numele acela. A întocmit personal răspunsurile la 
mesajele CARS ale DIVEI și i-a ordonat lui Hannah să le încarce 
în sistemul de senzori. 


MESAJUL 35 RĂSPUNS. PRESUPUNEM CĂ RUSALCA 
ESTE LA COORD TRIMISE ANTERIOR. POȚI CONFIRMA 
LOCUL ȘI DATA EXACTĂ? 

MESAJUL 36 RĂSPUNS. ABSOLUT ÎN NICIUN CAZ, NU 
ÎNCERCA SĂ EXFILTREZI SUBIECTUL. ESTE IMPERATIV 
SĂ PĂSTREZI RUTA ROȘIE DOI EXCLUSIV PENTRU TINE. 
SOLICIT ÎNTÂLNIRE DE URGENȚĂ LA SITUL SKLAD 
MÂINE. CONFIRMĂ. 


Înflăcărat de urgenţa crizei, SSt din Moscova Throckmorton îi 
telefonă lui Benford că se va întâlni personal cu DIVA ca să-i 
spună să-și abandoneze planul. 

— Asta necesită seriozitate, o mână cu experienţă, îi spuse. 

— Vern, n-o să faci absolut nimic de felul ăsta! urlă Benford 
știind că babuinul ăla cu fund roșu va conduce jumătate din FSB 
la întâlnire. O lași pe Archer s-o facă. De aceea a fost trimisă 
acolo. Am vorbit clar? 

Căpătă un răspuns afirmativ mormăit. 

Mesajele CARS erau schimbate rapid acum. SASt Schindler 
trebui să renunţe la ginul cu gheaţă de după-amiază ca să 
treacă cu mașina pe lângă senzorul trei și să descarce răspunsul 
iritat al DIVEI - faimosul mesaj 37: 


MESAJUL 37. CONFIRM ÎNTÂLNIRE MÂINE LA SKLAD. 
NU-L VOI ABANDONA PE LYRIC. NU VOI ABANDONA 
EXFILTRAREA. AMÂNDOI VOM FI PE PLAJA DE 
EXFILTRARE ÎN DIMINEAȚA DE 12. ATENȚIE, EL NU 
POATE UMBLA PE APA. olga. 

Hannah stătea la biroul ei din Staţia Moscova, mestecând 
sandviciul cu păstramă de la cantina ambasadei. Bucătarii ruși 
de la cantină izbutiseră să distrugă majoritatea specialităţilor 
americane de pe meniu, adăugând tot felul de ingrediente 
inexplicabile - murături în lasagna sau nuci blanșate în 
macaroanele cu brânză - totuși, dintr-un motiv necunoscut, 
produceau un sandvici cu păstramă delicios. Poate că idila 
slavilor cu salamuri, cârnaţi, carne sărată, șuncă afumată și 
slănină de porc cu piper și sare îi îndemna să trateze pastrama 
așa cum trebuia. Sandviciul abunda în brânză, ceapă verde și 
varză în oțet. Era însoţit de o ceașcă din plastic cu hrenovina 
murat și piperat, portocaliu - bucătarii din spatele tejghelei 
cantinei numeau sosul virvig/az, smulge ochii - însă Hannah nici 

măcar nu deschidea vreodată recipientul acela. Ultimul lucru de 
care avea nevoie era să înceapă să simtă efectele de vulcan ale 
hrenovina în a patra oră a TDF-ului din seara asta. Era o întâlnire 
vitală, decisivă, după cum îi explicase Benford cu glas foarte 
încordat pe linia telefonică securizată. 

— Hannah, trebuie s-o scoţi din nebunia mesianică în care a 
căzut, șuieră el la telefon. Pentru Dumnezeu, n-o să se expună 
pericolului în felul ăsta! Nu-mi pasă cum procedezi, minte-o, 
spune-i că activele maritime nu sunt disponibile, spune-i că situl 
este compromis - la naiba, spune-i că am avut un infarct și sunt 
la terapie intensivă. Chestia asta de la sfârșit s-ar putea chiar să 
fie valabilă în următoarele 12 ore. 

— Eu aș zice mai puţin, rosti Hannah încercând să obţină o 
combinaţie de nepăsare sigură pe sine și familiarism liniștitor. 

„N-ar fi trebuit să fi spus asta”. 

— Hannah Emmeline Archer, rosti Benford după o tăcere cu 
efect de extrasistolă. 

„De unde-mi știe al doilea prenume și de ce-i folosește așa 
cum făcea doar tata?” 

— Ți-am apreciat dintotdeauna entuziasmul tineresc. Te felicit 
pentru reușitele din Moscova. Dar începând din clipa asta, să nu 
mai încerci să faci o glumă decât dacă eu indic în mod specific 
că este permis, spunând „fii nostimă”. 

„Exact ca tata”, se gândi Hannah. Sandviciul ei era pe 
jumătate mâncat și avea să rămână așa. 

— Simon, zise ea, tu m-ai ales pentru misiunea asta. Să știi că 
n-ai greșit. O să vorbesc cu ea. 

— Mulţumesc, Hannah. Binecuvântarea potrivită este cea pe 
care ofițerii de caz din serviciul nostru și-o spun unul altuia de 
peste 60 de ani. Vânătoare bună! urmă o pauză. Și Dumnezeu 
să te aibă-n pază, încheie Benford, agnosticul mizantrop care se 
ruga în faţa propriului său triptic de minciună, amăgire și hoţie. 

Legătura se întrerupse și se auzi doar zgomotul găunos, de 
apă curgătoare, al liniei securizate. 

Se apropia timpul să plece. Prevăzuse opt ore pentru TDF - 
întâlnirea era la ora 23:00 - și trebuia să-l execute impecabil. Să 
fie „curată”, să rămână „curată” și să nu comită greșeli. In seara 
asta nu putea fi vorba despre abandonarea întâlnirii. Hannah 
reveni la biroul ei, mai citi o dată raportul despre situl SKLAD, se 
uită la fotografii, examină ruta TDF pe care o plănuise cu luni în 

urmă și care fusese aprobată întâi de SSt (deși el nu executa 
TDF-uri), apoi de Cartierul General. Putea s-o parcurgă și în 
somn. Era îmbrăcată în pantaloni negri și un pulover împletit, iar 
acum își schimbă pantofii fără toc cu ciorapi din lână și ghete 
scurte cu talpă de cauciuc. Iși curăţă buzunarele, lăsând 
telefonul, cheile de la casă și portofelul în dulăpiorul de 
deasupra biroului. Luă doar broșura de identificare diplomatică 
emisă de Ministerul de Externe rus și cheile de la mașină. 

Vremea era prea friguroasă pentru a merge doar cu 
canadiana ei subţire - după apusul soarelui se făcea de-a 
dreptul ger - așa că Hannah îmbrăcă o pufoaică rusească 
neagră și groasă, căptușită cu lână, cu guler și manșete din lână 
neagră și cu nasturi mari în faţă. După ce avea să iasă din 
ambasadă și să înceapă TDF-ul, avea să-și lege o eșarfă neagră 
pe cap, în stilul babușka, pentru a schimba profilul și a-și 
ascunde părul blond. Intr-un buzunar interior al pufoaicei, 
strecură dispozitivul pentru imagistică termică, de forma unui 
cârnat. O ultimă verificare și era gata de plecare. „Dominika, 
trebuie să m-asculţi”, se gândi Hannah. „Jobul meu este să te 
păstrez în viață”. 

Trecu pe lângă două birouri modulare și ciocăni la ușa 
glisantă din plastic de la biroul SSt, ca să schimbe două cuvinte 
înainte de plecare. Potrivit instrucțiunilor lui Benford, fusese 
întotdeauna respectuoasă faţă de pomposul Vern Throckmorton, 
în ciuda dovezilor tot mai numeroase ale incompetenţei sale și 
ale eșecului său cronic de a realiza ce cretin era. Ințelegea că 
Hannah se afla în Staţia lui în urma ordinelor directe ale lui 
Benford și la început nu comentă nimic despre planurile ei 
operative. Dar începuse tot mai mult să combine succesele lui 
Hannah cu felul cum conducea el Staţia și devenise dificil. 
Femeia îi făcuse față cu răbdare și nu i se plânsese lui Benford, 
scutindu-l astfel pe SSt de echivalentul birocratic al unei 
colonoscopii cu un endoscop triunghiular. „S-ar putea totuși 
ajunge la asta”, își zise ea. „Urgenţa asta cu DIVA îi dă o erecţie 
SSt-ului - vrea să fie un erou”. 

— A plecat, rosti un glas din celălalt capăt al trailerului. 

SASt lrene Schindler stătea în biroul ei și deschisese ușa. 
Hannah se întoarse și străbătu toată lungimea trailerului spre 
ea. 

— lrene, vrei să-i spui tu că a trebuit să plec înainte să se 
întoarcă el? Când ajung acasă, o să las cutia cu șerveţele în 
luneta mașinii din parcare, ca să vă anunţ că s-a terminat cu 
bine. 

Schindler se rezemă de canatul ușii și clipi din ochi. „E pe 
jumătate beată”, se gândi Hannah. 

— A plecat să se-ntâlnească cu DIVA, zise Schindler. 

— Cum adică a plecat să se-ntâlnească cu DIVA? repetă 
Hannah. 

Un fior ca o undă de șoc îi străbătu spinarea, îi trecu peste 
creștetul capului și-i cobori prin braţe. 

— A spus că DIVEI trebuie să i se vorbească simplu. Era... 

— lrene, taci naibii! Cum voia să ajungă la sit? Nu știe nici 
măcar unde este. Ce mașină conduce? Ce traseu urmează? 

Schindler ridică o mână. 

— A citit raportul despre sit. Are propriul lui traseu. Face 
chestia asta de ani de zile. 

— Trebuie să plec imediat, zise Hannah cuprinsă de panică. 
Ascultă-mă. Trebuie să-i telefonezi lui Benford pe linia 
securizată. Numărul lui e pe biroul meu. Ascultă-mă! Spune-i ce 
s-a-ntâmplat. Spune-i c-o să-ncerc s-ajung înaintea SSt-ului la 
sit, ca s-o avertizez pe DIVA să plece. M-asculţi? 

Schindler încuviinţă din cap. Hannah o privi, apoi făcu doi pași 
spre ea, îi pătrunse în bula cu aerosoli de gin și o prinse de 
umeri. Putea simţi sub degete oasele ca niște vreascuri de 
balsa. Se strădui din răsputeri să se controleze, se împotrivi 
impulsului de a o scutura până-i zbura capul de pe umeri. 

— lrene, șuieră ea, trebuie să faci asta imediat! Trebuie s-o 
protejăm pe DIVA, tu și cu mine, da? Cândva făceai bine 
chestiile astea. Fato, adună-ţi ce ţi-a mai rămas și-ajută-mă. O 
privi în ochi. Trebuie să plec. 

Își mai tinu mâinile pe umerii lui Schindler preţ de o secundă. 

— la-ţi labele de pe mine, rosti Schindler. Am de dat un 
telefon. 


SANDVICIUL CU PĂSTRAMĂ LA GRILL DIN AMBASADĂ 


Puneti felii de păstramă slabă într-o tigaie încinsă și 
agitați-o puțin, până când marginile feliilor devin ușor 
crocante. Acoperiți cu brânză asiago și ceapă verde 

perpelită la grătar, și puneţi capacul până se topește 
brânza. Aranjați pastrama pe pâine de țară prăjită, pe 
care ați întins în prealabil muștar, și acoperiți cu salată 
de varză și vinegretă. Stropiți deasupra cu sos 
hrenovina (sos gros din roșii, hrean, usturoi, sare, 
piper, boia, ardei gras, otet și zahăr). 

Hannah încălcă vreo duzină de reguli pentru un TDF corect, 
forțând mica ei Skodă și executând succesiv mișcări 
provocatoare, pentru a scăpa de filaj. Nu văzu nimic și trebuia 
să spere că nu figura pe listă în seara asta, că era „curată”. 
Merse spre est prin traficul dens al serii, apoi coti spre sud și 
intră în Liuberţi, un cartier pustiu, cu antrepozite și parcări 
pentru camioane. Se folosi de oglinzile retrovizoare pentru a 
marca automobilele ce coteau odată cu ea, scăpând de posibilii 
copoi, unul câte unul, până rămase singură. Așteptă 15 minute 
fără să facă nicio mișcare, apoi lăsă mașina într-un șantier de 
construcţii părăsit și plecă de acolo pe jos. Poate că avea să 
regăsească automobilul când se întorcea - existau 50 la sută 
șanse. Trebuia să mai meargă pe jos încă 40 de minute. 

Situl SKLAD se găsea în lungul unei alei mărginite de garduri, 
care ocolea un antrepozit cufundat în întuneric. In partea opusă, 
aleea se termina la o scară din fier ruginit și nituit, care ducea la 
o pasarelă ce trecea peste firele unui tren e/ektricika de navetă. 
In beznă se întindeau o mulţime de depozite cavernoase, iar 
rețeaua de alei pătate de petrol dintre ele crea un labirint 
noroios, iluminat de puținele becuri cu vapori de mercur care nu 
se arseseră. Locul era bântuit de câini care urlară la auzul unui 
țignal ascuţit de locomotivă, făcând să vibreze acoperișurile din 
tablă ale depozitelor. Era o Gomora noroioasă, ruginită, 
decrepită, șubredă, de pe care se cojea vopseaua, înconjurată 
de sârmă ghimpată - cu alte cuvinte, suburbiile Moscovei. 

Aerul era nemișcat și mușcător de geros când Hannah trecu 
ca o stafie pe lângă clădiri întunecate ce miroseau a vaselină de 
utilaje și șpan. Se opri la colțul uneia dintre ele și-și folosi 
scanerul termic ca să verifice drumul, apoi zona din spatele ei, 
apoi cele două alei laterale. Pustiu. Niciun zgomot de motor, 
niciun iz acrișor de fum de ţigară; scanerul înregistra doar vaga 
înflorire termică a becurilor de pe pereţii laterali ai 
antrepozitelor. Înaintă până la colţul următor și verifică din nou 
cele patru puncte cardinale. Nici ţipenie de om. Se uită la ceas și 
se întrebă dacă SSt-ul venea cu o hoardă de urmăritori pe 

urmele lui. Cu puţin noroc, se rătăcise și-i purta pe copoi în 
cercuri pe șoseaua de centură. 

Hannah ajunse la scară și urcă silențios treptele până la 
pasarela ce trecea peste calea ferată. Un alt tren verde-închis 
hurui pe dedesubt, iar firele de curent de deasupra ţiuiră 
formând arcuri electrice. Pasarela din oţel se legănă la trecerea 
trenului și Hannah se ghemui pe vine, ținându-se de balustrada 
ruginită. De aici de sus, putea să vadă până departe peste cele 
patru alei în cruce dintre antrepozite. Luna era acoperită de nori 
și începuse să plouă încet, iar picăturile încrețeau băltoacele 
uleioase de pe sol. 

Totul se petrecu foarte rapid, cortina se ridică și dezvălui o 
scenă de coșmar pe care Hannah o privi fără să-i vină să-și 
creadă ochilor. O siluetă înainta greoi pe aleea laterală aflată 
drept în faţa ei, un mers cu degetele picioarelor întoarse 
înăuntru pe care-l recunoscu ca aparţinându-i lui Throckmorton. 
El studiase raportul despre sit și venea direct la locul menţionat. 
Era înfofolit în palton și purta pe cap o enormă căciulă 
moscovită din blană, mare cât un tort de fructe. Avea capul 
plecat, tras între umeri, și mâinile vârâte în buzunare, și ocolea 
cu grijă băltoacele de noroi. „Perfect vizibil”. În spatele lui, 
departe, capota unui automobil cu farurile stinse se ivi de după 
colţul unui depozit. „Nenică, i-ai adus aici”. Hannah se uită spre 
aleea din dreapta și văzu un alt automobil cu farurile stinse care 
încetini și se opri, iar din el coborâră două siluete întunecate, 
care rămaseră în umbră. În spatele unui antrepozit și mai 
îndepărtat, o altă formă neagră se lipise de peretele clădirii 
pentru a trage cu ochiul după colț. Silueta aceea începu să 
înainteze, încet; celelalte își păstrară poziţiile. „O echipă mare”. 
Hannah își simțea pulsaţiile inimii în maxilar. 

Coşmarul se înrăutăţi. Cu instinctul unui ofițer de operaţiuni 
interne, femeia știu unde să privească după aceea. Cu trei 
clădiri mai departe, în stânga, zări o altă siluetă - mai subțire, 
cu capul drept - care mergea încet spre intersecţie. „lisuse! Asta 
trebuie să fie DIVA”. Hannah privi, încremenită, cum cele trei 
siluete - Throckmorton, DIVA și copoiul care mergea pe jos - se 
îndreptau spre același punct. Aveau să ajungă simultan în 
intersecție. Și mai multe siluete negre apărură în flancuri. 
Capota altui automobil se furișă după primul colț, iar alţi doi inși 
- nedeslușiţi, cu pălării - se aflau în urma lui, privind. 

Chiar pe când cobora silențios scara spre intersecția 
înnoroiată, Hannah se gândi la tatăl ei - nu la Benford, sau la 
DIVA, sau la Nate, se minună ea în mod conștient - și apăru în 
capătul aleii, cu o eșarfă pe cap, cu gulerul de blană ridicat. 
Gâfâia surescitată, dar în același timp era cuprinsă de un calm 
glacial, știind ce trebuia să facă. Așteptă o secundă, până când 
Throckmorton o văzu și tresări surprins. In clipa următoare se 
trezi atacat de doi bărbaţi, care se repeziră din spate și-l 
placară, doborându-l cu faţa în noroi, cu genunchii pe ceafa lui, 
răsucindu-i brațele la spate. SSt Moscova începu să ţipe ascuțit 
și dădu din picioare, până ce un alt bărbat se așeză pe ele. 

Totul dură două secunde, iar în secunda a treia, Hannah se 
întoarse și sprintă spre dreapta ei, pe drumul noroios, în direcţia 
opusă celei din care sosea DIVA. Bărbatul care venea din 
dreapta răcni ceva și încercă s-o oprească, însă Hannah trecu pe 
lângă el, iar individul alunecă și căzu în noroi. In jurul ei 
răsunară alte răcnete - erau urlete de furie, de vânătoare - 
zgomote de motoare ambalate și șuieratul cauciucurilor 
acoperite de noroi. Throckmorton continua să ţipe ca un porc 
înjunghiat. „Așa, băieţi”, se gândi Hannah, „faceţi cât mai multă 
gălăgie”. 

Sunetele pașilor răsunau în urma ei, totuși nu se apropiau. 
„Exact, să creadă că l-au găsit pe agentul rus, haideţi, 
curcanilor, nu pierdeţi iepurașul”. Se gândi că ar putea chiar să 
scape, să sară un gard și să traverseze niște șine, să-i dea cu 
nasul în rahat. Scanerul termic o lovea în piept pe sub pufoaică; 
cu cât pierdeau mai mult timp în urmărirea ei, cu atât ar fi 
câștigat mai mult timp pentru DIVA. 

Mașina de filaj - un Volvo C30 murdar de noroi, cu 
ștergătoarele de parbriz funcţionând la viteză maximă - apăru 
prea repede de pe o alee laterală, printre două antrepozite și o 
lovi pe Hannah cu bara din faţă stânga în șoldul drept, azvârlind- 
o șase metri prin aer, după care se izbi de peretele din tablă 
ondulată al unui depozit de pe partea opusă a aleii. Mașina 
derapă și se opri în noroi, iar pasagerul din dreapta cobori și 
veni spre femeie. Şoferul rămase locului, cu portiera deschisă în 
dreptul său, parcă temându-se să se apropie. Ștergătoarele de 
parbriz fâșâiau înainte și înapoi. O altă mașină apăru pe scenă, 
iar patru bărbaţi alergau pe jos. Ploaia se oprise. 

Hannah simţise doar o lovitură teribilă în partea laterală a 
corpului și un fulger, dar se trezi pe spate, privind în sus la un 
cerc de fețe asudate - sprâncene, pomeţi slavi, aluniţe, căciuli 
tricotate. Simţea apăsarea pământului sub corp, dar nu-și putea 
simţi picioarele. Încercă să-și găsească mâinile și i se păru că 
mișcă unele degete, însă nu le putea vedea. Încercă să respire, 
dar era ca și cum ar fi tras aer printr-un pai spart. Nu respiratul 
era problema cea mai gravă - simţea că ceva se rupsese în 
interiorul ei și se desprinsese de la locul său. Chipurile tăcute și 
grave o priveau, iar ea le întoarse privirea. N-avea să-i lase s-o 
vadă plângând. „Tată, am salvat-o, am reușit. Ai fi mândru de 
mine, tată. N-o să le îngădui să mă vadă plângând, dar vino și 
du-mă acasă”. 

Șeful echipei de filaj se aplecă și slăbi eșarfa de sub bărbia lui 
Hannah, apoi o trase ușor - capul îi căzu într-o parte. Cărlionţii 
blonzi îi acoperiră parțial faţa senină. 

e 

Dominika aşteptă o oră în antrepozitul abandonat, uitându-se 
printr-o fereastră spartă spre aleea înnoroită. Afară erau două 
grupuri de oameni, ambele luminate de farurile a cel puțin patru 
mașini ce apăruseră ca din senin. Primul grup ţinea un bărbat 
care răcnea ceva neinteligibil, în timp ce era împins pe bancheta 
din spate a unui automobil. Al doilea grup, de zece-doisprezece 
indivizi, se afla mai departe pe alee și stătea în cerc în jurul unei 
forme întinse pe pământ. Era prea departe ca să vadă ceva, dar 
când unul dintre bărbaţi se aplecă să desfacă o eșarfă, 
Dominikăi i se păru că distinge părul unei femei. 

Se aflase la două antrepozite depărtare de actualul sit de 
întâlnire - cel mult o sută de metri - și se lipise de perete când 
auzise strigătele și zgomotele de motoare. Văzuse siluete ce 
alergau și se îndepărtau de ea, însă numărul zgomotelor de 
mașini din jur o șocase și se strecurase printr-o gaură în gardul 
din plasă de sârmă, apoi se târâse în bena ruginită a unui 
excavator cu aburi care fusese utilizat ultima oară probabil la 
săparea Canalului Moscova în 1932. Bărbaţi și vehicule 
trecuseră înainte și înapoi vreo 15 minute, iar Dominika stătuse 
ghemuită într-o baltă de noroi, apă de ploaie și așchii de rugină. 
Lucrurile se domoliră și femeia reuși să tragă cu ochiul peste 
marginea benei. Un timp n-avea să se miște de aici: FSB-ul avea 

să lase în zonă un automobil cu doi supraveghetori silenţioși, 
pentru a vedea dacă apărea ceva după plecarea tuturor. 

Marta și Udranka stăteau pe lăzi, lângă ușă. Ai tratat-o un pic 
cam dur pe puștoaica aia americană, zise Marta, în timp ce 
Udranka legăna din picior. Vezi cum te iubesc toti? 

Dominika se cutremură în benă și închise ochii. Nu știa ce se 
întâmplase, dar Hannah ar fi trebuit să fie aici și Dominika avea 
intuiţia teribilă că forma aceea de pe pământ era chiar ea. FSB- 
ul n-ar fi rănit cu bună știință un diplomat, însă tipii ăștia din filaj 
erau vânători în haită feroce când simțeau în nări izul sângelui - 
copoii erau capabili de orice. 

Și pentru că tot amintise de copoi... De după colțul 
antrepozitului, Dominika văzu doi ochi roșii care o priveau. Ochii 
se apropiară și văzu botul negru și spinarea gârbovită a unui 
câine uriaș - jumătate câine, jumătate lup - care, fără îndoială, 
evadase din lesă de undeva din iad. Câinele o privi pe Dominika 
și răsuflarea îi era clar vizibilă, plutindu-i în jurul capului în 
văzduhul geros. Un lătrat, un mârâit, ca să nu mai zică de un 
atac, i-ar fi adus aici fulgerător pe cei din FSB, dar animalul 
stătea nemișcat acum și o privea cu capul lăsat. Dominika își 
aminti copilăria ei și cum o învățase tata să procedeze cu 
Gustave, micul lor Teckel. Întinse mâna. Câinele masiv șovăi, 
apoi înaintă, tot mai mult, și adulmecă... 

„Care-i viaţa ta, diavole?” se gândi Dominika, ţinând braţul 
nemișcat. Glasuri de bărbați reverberau dintre zidurile 
antrepozitelor. „Ei te bat și te înfometează? Îi urăști la fel de 
mult ca mine? Se tem de tine?” Câinele o privi în ochi, se 
întoarse și dispăru în beznă, uitându-se încă o dată înapoi, parcă 
pentru a-i spune S volkami jit, povolci vit, ca să trăieşti printre 
lupi, trebuie să urli ca un lup. Dominika îi mulţumi în gând 
câinelui Satanei. Diavolul tocmai îi spusese ce trebuia să facă. 

e 

Benford nu putea să se miște, nu putea să gândească, nu 
putea să vorbească. Delirase 12 ore după ce primise telefonul 
de la SASt Schindler, care-l alertase că SSt ieșise pe stradă 
pentru a se întâlni cu DIVA, iar Hannah plecase după el. Nate 
sosi în Washington de la Atena în seara aceea, în toiul crizei. 
Acum stătea pe sofaua din cabinetul lui Benford, neras și obosit 
din cauza diferenţei de fus orar. Janice Callahan apăru cu cafele 
și ceaiuri, iar Margery Salvatore aduse containere cu soupe au 

pistou de casă - supă săţioasă de legume cu piure de busuioc - 
care avea să le ţină de foame până se deschidea cantina de la 
parter. Bârlogul lui Benford se umplu de aromele mâncării bune 
provensale, dar nimeni nu se simțea în largul lui, nimeni nu 
putea să mănânce. 

Așteptau relatarea dezastrului, vestea triumfătoare difuzată 
de VGTRK, Compania Rusă de Stat de Televiziune și Radio, că 
organele de contrainformaţii ale serviciilor secrete ale Federaţiei 
demascaseră o altă trădătoare, o criminală plătită de Principalul 
Inamic pentru a-și vinde țara - Tovarăși, să reînviem etichetele 
corecte ale Războiului Rece, pentru că asta sunt americanii: 
Principalul Inamic al Rusiei - care fusese arestată și aștepta 
acum încheierea anchetei și începerea procesului. Benford 
vorbise de câteva ori cu SASt din Moscova, al cărei glas tremura 
evident, cerând actualizări, dar nu exista nimic. Nici SSt, nici 
Hannah nu se întorseseră la ambasadă; ambii întârziau suspect 
de mult. Nicio știre despre DIVA. Schindler insistase pe lângă 
consulul general să se intereseze la Ministerul de Externe rus 
despre diplomaţii dispăruţi, însă nu primise niciun răspuns. 

Ultima perioadă fusese dură pentru Nate Nash, care răsfoia în 
minte paginile unui enorm album foto, pe coperta căruia scria 
cu litere ștanţate: „Asta-i viața ta complet dată peste cap”. ÎI 
pierduse pe LYRIC (chiar dacă nu a fost din vina lui, tot se 
cheamă că pierduse un agent), relaţia lui bifurcată cu Dominika 
- amantă/agentă - era iraţională, se culcase cu Hannah Archer, 
colega ofițer de caz care dispăruse acum în Moscova, DIVA își 
anunţase intenția suicidală de a-l exfiltra pe LYRIC de pe coasta 
baltică a Rusiei, deși acesta se afla sub arest la domiciliu, fiind 
suspectat de spionaj, fusese desemnat de Benford să preia 
conducerea unei operaţiuni încă nespecificate pentru a 
împiedica o  cârtiţă  neidentificată din CIA să transmită 
identitatea DIVEI rezidentei SVR din Washington, o vrăjitoare cu 
aspect de bunicuţă care părea să fie imbatabilă pe stradă, iar 
SASt-ul lui din Atena, Marty Gable, îi ceruse să-și rezerve timp 
pentru o ședință prelungită de consiliere când se va întoarce în 
Stație, pentru a discuta despre lipsa lui de profesionalism, 
despre ignorarea instrucțiunilor și, citându-l pe Gable, despre 
faptul că era un „ambasador din Republica ldioţilor”. 

La 8 000 de kilometri spre est, Alexei Ziuganov fumega și el în 
biroul său din Direcţia KR din lasenevo. Azi-noapte dobitocii din 
FSB stricaseră totul în ultima clipă - doar o secundă în plus de 
răbdare și ar fi prins sconcsul rus pe care americanii intenționau 
să-l întâlnească în jalnicul district de antrepozite. Era sigur de 
asta. Și existau șanse importante să fi fost chiar cârtița, peștele 
mare pe care-l căutau toți. In schimb se aleseseră cu un incident 
diplomatic: moartea accidentală a americancei avea să însemne 
pierderea jobului nu doar pentru unul dintre urmăritori, iar el 
personal va avea grijă să ajungă și la închisoare. Americanca 
blondă nu însemna nimic pentru el, era lipsită de importanţă. 
Dar după ce fusese informat, se grăbise la morga poliţiei din 
Liublino în okrugul/ din sud-est ca să-i examineze bunurile; 
găsise doar cardul diplomatic de identitate și scanerul termic 
comercial. O brățară albastră, ţesută din bumbac, îi fusese 
tăiată de pe încheietură. Nicio notiţă legată de întâlnire, nimic 
prin buzunare care să poată oferi un indiciu despre persoana cu 
care se întâlnea. Îi verificase tivurile și cusăturile hainelor. Îi 
tăiase  tocurile  ghetutelor și smulsese branțurile. Nimic. 
Ridicaseră cearșaful ca să-i arate partea dreaptă a corpului ei, 
învineţită și deformată spre interior, dar Ziuganov se uitase la 
fața ei și avusese o microsecundă de îndoială a aripilor de liliac: 
o femeie tânără ca asta opera în capitală, le fora secretele, 
racola ruși. Câte altele ca ea mai existau? Ce fel de inamic era 
ăsta? 

Ziuganov își privi ceasul. Ministerul de Externe avea să 
informeze ambasada americană despre Blondă peste o oră, 
după ce terminau să urle și să pălmuiască faţa de grăsan a 
șefului CIA care fusese ținut aproape șase ore într-un birou FSB, 
acoperit cu noroi uscat și cu nasu-i ca o trompă curgând. 
Atitudinea lui speriată, plângăreaţă, fusese filmată, inclusiv 
momentul când făcuse o băltoacă sub scaun. Avea să dea bine 
într-un viitor documentar TV. Spre meritul lui, nu recunoscuse 
însă nimic anchetatorilor și în niciun caz nu confirmase ceea ce 
ei știau deja: că tânăra de la morgă era ofiţer CIA. Toată 
noaptea fusese o pierdere de timp. 

Mizerie, supărător, incompetenţă. Cu toate acestea, Ziuganov 
știa în mod instinctiv că incidentul nu avea să zbârlească penele 
președintelui. De fapt, va insista să fie prezentat în presă. Orice 
dovadă a perfidiei CIA care viola suveranitatea Rusiei juca un rol 

în povestea internă a lui Putin. Rusia trebuia să rămână 
puternică în faţa atacurilor Occidentului. Războiul Rece nu se 
terminase niciodată. Reconstruirea fostei puteri și măreţii a 
Rusiei. Lui Putin însuși îi plăcea să spună bancul următor: 

Se descoperă că Stalin este viu și trăiește într-o cabană în 
Siberia. O delegatie este trimisă să-l convingă să revină la 
Moscova, să preia puterea și să readucă Rusia la măreție. După 
multe șovăieli, Stalin acceptă să se întoarcă. „Bine”, zice el, „dar 
de acum s-a terminat cu Băiatul Bun”. 

De fapt, Ziuganov era bucuros, în sinea sa, că FSB-ul nu 
avusese succes cu capcana pe care o întinsese. El dorea să 
prindă personal cârtița, bazându-se pe numele pe care TRITON 
avea să-l ofere peste cinci zile Zarubinei. Işi dorea mai puţin să-l 
târască pe trădător în lanţuri în faţa lui Putin și mai mult să-l 
lege pe porc de o masă, să-i asculte șuieratul și să simtă mirosul 
aerului degajat în timp ce-i perfora cavitatea toracică cu un 
trocar chirurgical. În plus, îl preocupa o ipoteză care îi venise în 
minte despre cârtiță. O idee vagă, dar insistentă, delicios de 
contemplat, imposibil de abandonat. Continua s-o dezvolte. 
Avea să fie ca un karakurt împestriţat, veninosul păianjen de 
stepă, care se deplasează întruna pe pânza sa, așternând încă 
un fir mătăsos, cu vârfurile piciorușelor pe firul de semnalizare, 
așteptând o vibraţie. 

Căpitanul Dominika Egorova, cea cu pas elegant și ochi de 
gheață albastră. Avea un trecut operativ spectaculos - despre 
ea s-ar fi putut spune că transcende norocul. Supravieţuise - 
greu de presupus - atacurilor unui asasin Speţnaz, mecanicilor 
din Departamentul 5 și Evei Buchina. Făcuse rost în mod 
miraculos de informaţia necesară prinderii lui Korcinoi. Absolut 
remarcabil. Rezultatele ei în afacerea cu lranul - propunerea 
rutei pe apă prin Rusia îl încântase pe Putin - îi sugerau minţit 
obsedate a lui Ziuganov un soi de îndrumare din exterior. Cine 
cunoștea atâta geografie? lar intuiţia ei remarcabilă privind 
rechemarea lui Soloviov din Atena era improbabilă. Chiar așa? 
Pe baza unei singure discuţii? 

Mai recent apăruseră și alte vibrații infime ale plasei de 
păianjen. Rezidentul din Atena transmisese felicitări Direcţiei KR 
pentru investigația de succes a Egorovei. Un rezident lingău îi 
scrisese lui Ziuganov că regreta că nu avusese ocazia de a se 
împrieteni cu doamna căpitan, dar înţelegea preferințele unei 

inspectoare de la contrainformaţii. Intrigat, Ziuganov telefonase 
la Atena pe linia securizată și aflase că Egorova optase să nu 
stea în complexul ambasadei, ci la un hotel necunoscut din oraș. 
Cu excepţia câtorva recepții de seară în ambasada rusă, 
Egorova dispăruse în toate serile vreme de două săptămâni. Nu 
era, desigur, o infracţiune, totuși era neobișnuit. Cum ar putea 
să explice cineva toți acești factori suspecți? Ce făcuse în 
fiecare seară fosta balerină pieptoasă? Ar fi trebuit oare s-o 
întrebe? Nu, mai bine să nu-și facă cunoscut interesul. TRITON și 
Zarubina aveau să ofere răspunsul cât de curând. 

Mai exista și altă pietricică ce-l rodea în pantof. Ziuganov 
prinsese o interacțiune trecătoare între Egorova și adjunctul 
său, Evgheni, pe coridorul din faţa biroului său. Egorova ieșea 
din sala de conferinţe și Evgheni îi făcuse loc la ușă, aplecându- 
se ușor din mijloc în stilul unui majordom de operetă. Asta nu 
însemna mare lucru - Evgheni era un clovn hirsut în fata 
femeilor - dar lui Ziuganov i se păruse interesat, foarte 
interesat, s-o vadă pe Egorova fulgerându-i un zâmbet. 
Ziuganov nu știa nimic despre flirturi, sau curte, sau seductie, 
dar se declanșaseră alte sinapse, gânduri negre ca tușul, că 
subordonata celebră și pieptoasă îl manipula pe Evgheni, că el 
era încolțit, că ea îl amenința. 

Statutul Egorovei de principală favorită în ochii lui Putin era 
ultrajul cel mai strigător la cer. Ziuganov scrâșnea din dinţi când 
își amintea. El prinsese spioni. El se ocupase de iranieni. Ba 
chiar contribuise la fel de mult ca oricare altul la încheierea 
contractului cu lranul. O declarase până și Govormarenko, care 
îi amintise acest lucru lui Putin. Atunci de ce era favorizată 
femeia? Când va deveni adjunctul Zarubinei în SVR, va cere să i 
se arate mai mult respect. „Și până voi deveni adjunct”, se 
gândi el, „Putin va fi renunţat la Egorova, iar atunci eu voi fi cel 
care-i va decide viitorul: consilier SVR al Flotei Nordului în 
Severomorsk, sau responsabilă de culegerea informaţiilor în 
Groznîi, Cecenia, sau adjunctă la Institutul Kon, înapoi în Școala 
de Vrăbii. Să-și petreacă restul carierei arătându-le studentelor 
țărănci din toate republicile cum se face felaţia”. Apoi își aminti: 
„Dacă se va dovedi că nu este ea cârtița”. 

Ziuganov ar fi făcut apoplexie dacă ar fi știut că Putin o 
invitase pe Dominika să petreacă un weekend în preajma 
puterii, lângă St. Petersburg. Ar fi fost și mai scandalizat dacă ar 

fi știut că Dominika îl convinsese pe Evgheni - în stilul Vrăbiilor - 
să semneze un permis care să-i îngăduie să șofeze pe M10 cei 
600 de kilometri până la Streina. Evgheni se lămurea tot mai 
mult cum stăteau lucrurile: alierea lui cu Dominika era pariul 
inteligent, așa că-și asumă riscul de a nu-i spune nimic lui 
Ziuganov. 

e 

Veștile sosiră la Benford și grupul său simultan de la Centrul 
Operativ și Departamentul de Stat, într-un triplu asalt de lovituri 
nemiloase. Ministerul de Externe îl informase pe consulul 
general al ambasadei SUA de la Moscova că primul secretar 
Vernon Throckmorton fusese reținut de Serviciul Federal de 
Securitate sub suspiciunea de spionaj, dar invocase imunitatea 
diplomatică. Throckmorton era liber să se întoarcă la ambasadă, 
dar ministerul emitea ordin de expulzare PNG, desemnându-l pe 
domnul Throckmorton persona non grata. Avea la dispoziţie 48 
de ore ca să părăsească Rusia. 

A doua știre rea era de fapt absența veștilor: DIVA nu 
răspunsese la trei mesaje CARS separate, ce fuseseră încărcate 
de o dispeptică SASt Schindler, care cereau un semn de viaţă 
urgent. Poate că ea era acasă și dormea, revenindu-și după 
noaptea de coșmar a unei întâlniri devoalate - Janice, Dante și 
Nate o trăiseră, știau frigul îngheţat care-ţi cuprindea picioarele, 
simţiseră  transpiraţia  prelingându-se pe sub straturi de 
îmbrăcăminte, își aminteau sunetele oamenilor și vehiculelor ce 
se apropiau din spate, din părţi și de jur-împrejur. Sau DIVA 
putea să fie într-un scaun dintr-un birou supra-încălzit, cu 
jaluzelele murdare de la geamuri înclinate neglijent, cu cătușe și 
purtând doar lenjerie de corp, în timp ce, prin rotaţie, o echipă 
de ofițeri FSB - bărbaţi mici și vicleni, ori bătăuși brutali, ori 
matroane cu buze umede - o „frăgezeau” înaintea călătoriei 
ametțitoare în partea din spate a unei dube spre Lefortovo sau 
Butirka, unde să-și înceapă treaba adevărații profesioniști. 
Aceștia ar fi inclus fraternitatea de anchetatori, chimiști, medici 
și psihologi ce utilizau clipsuri crocodil legate la baterii auto, o 
colecție Matrioșka de torţionari, aidoma păpușilor de lemn 
ascunse una într-alta, fiecare monstru ieșind din monstrul 
anterior, fiecare oroare mai teribilă decât cea precedentă, până 
la oroarea finală. Care, Benford o știa, avea să fie Ziuganov. 

A treia știre rea a fost cea mai rea. Dante a fost chemat la 
Centrul Operativ după miezul nopţii pentru a prelua un anunţ de 
pe telegraf - impersonal, indiferent, cu nota familiară a ironiei 
sovietice - de la departamentul de protocol al Ministerului de 
Externe rus: Secretarul de gradul lll Hannah Archer de la 
ambasada SUA a decedat într-un accident rutier în seara zilei de 
10. Din cauza propriei neatenții, a fost lovită de un vehicul în 
condiții de ploaie. Ambasada SUA este rugată să informeze 
Ministerul cu privire la soarta cadavrului. 

Dante stătea cu capul în mâini. Margery și Janice tăceau, cu 
ochii înroșiți, smiorcăind. Benford suspină: 

— A fost o tânără excepţională, spuse el încet. Îl privi pe Nate. 
Ce ești pregătit să faci? îl întrebă. 

Toţi din cameră se întoarseră către el. 

— O să am grijă de Zarubina, răspunse Nate. Ea nu va căpăta 
numele lui Domi. 

Benford îl privi tăcut și Nate îi susţinu privirea fără să 
clipească. 

— Simon, continuă Nate, pregătește Ruta Roșie Doi. DIVA vine 
și n-o va opri nimeni. 


SOUPE AU PISTOU 


Puneti ulei de măsline într-un ceaun de fontă și căliți 
ceapă, praz și țelină tăiate mărunt. Adăugați varză 
tocată, fasole albă fiartă și acoperiți cu zeamă de pui, 
aduceți la fierbere, apoi adăugați roșii și cartofi tăiați 
mărunt, paste de dimensiuni mici (anellini sau ditalini), 
dovlecei tăiați mărunt și bucăți de cotoare de varză. 
Fierbeți înăbușit până când toate ingredientele s-au 
înmuiat. Condimentaţi. Când serviţi, turnati în supă 
pistou (sos gros din usturoi, sare, frunze de busuioc, 
roșii tocate, ulei de măsline și brânză Gruyere sau 
parmezan rase). 


VP - 414 


34. 


La ședința de dimineață cu personalul, Evgheni o informă pe 
Dominika despre tânăra - Hannah Archer, suspectată a fi ofițer 
CIA - care fusese lovită și omorâtă de o mașină de filaj în 
districtul Liuberţi în noaptea trecută. Deocamdată FSB-ul nu 
anunța accidentul. Mintea Dominikăi se decuplă în timp ce-și 
strânse dosarele, se auzi rostind nonșalant ceva de genul „Sper 
să-l ardă pe idiotul care-a făcut-o”, se întoarse în biroul ei, se 
așeză la masă, își stăpâni lacrimile și se strădui să respire. 

Udranka îi vorbi din colțul camerei. Toate suntem sirenele 
Kremlinului, dușka, toate suntem alături de tine. Și Hannah intră 
pe ușă și-i zâmbi. 

Ea fusese mereu capabilă să-și controleze emoțiile exterioare, 
chiar în vreme ce-și clădea, rafina și lustruia furia clocotitoare ce 
devenise parte din ea. Moartea lui Hannah o zgudui la fel de 
mult pe cât o făcuse asasinarea Udrankăi, însă cu durerea 
suplimentară de a ști că micuța fată a naturii plină de spirit, 
devotată și curajoasă, îi salvase viaţa în noaptea trecută. Închise 
ochii și-i ceru lui Nate s-o ajute, întrebând de ce ea, Dominika, 
aducea moarte. lar un militar bătrân aștepta în apartamentul lui 
reînceperea interogatoriilor, un proces care, în mod aproape 
cert, avea să se termine cu v/sșaia mera, pedeapsa capitală. Ea 
îl trimisese în beciuri și tot ea avea să-l scoată - în seara asta. 

Când Dominika plecă de la muncă, o imagine nouă îi apăru în 
minte, blândă și frumoasă, dar în același timp teribilă și letală. 
Se gândi la poveștile bunicii ei despre Rusa/ce, legendarele 
duhuri ruse ale apelor, sirenele-demoni fermecătoare, cu plete 
lungi, care erau spiritele unor tinere ce muriseră înainte de 
vreme. Ele stăteau lângă mal și cântau, îi ademeneau pe bărbați 
să se apropie, după care îi trăgeau la fundul apei și-i înecau. 

Dominika știa că va avea alături spiritele lui Hannah, Marta și 
Udranka. „Vom sta pe mal, surorilor, și vom cânta, iar după 
aceea voi vă veţi putea găsi odihna”. lar apoi își spuse: 
„Grăbește-te, începi să-ţi pierzi judecata”. lar nimfele dulci din 
ochiul minţii ei se transformară în creaturi cu ochi roșii canini, 
care trăiau în bezna înghețată a unui antrepozit. Poti să vii și tu; 

o să mergem toate, împreună. Indiferent ce s-ar fi întâmplat în 
creierul acela supra-încins și în pieptul răscolit, Evgheni i-o citi 
pe chip și nu spuse „noapte bună”, cu atât mai puţin să 
sugereze o partidă de pălmuţe și gâdilături înaintea plecării ei. 
Ziuganov o văzu, de asemenea, trecând prin faţa ușii biroului 
său și receptorii lui schizoizi înregistrară că femeia părea diferită 
- inundată de ceva - o altă anomalie ispititoare pentru teoria lui 
despre cârtița Egorova, o altă firimitură de informaţie pe care 
gândacul de gunoi s-o rostogolească înapoi în vizuina lui ca s-o 
ronţăie. 
e 

Ora 21:00. Mâinile îi tremurau când spălă farfurioara și ceașca 
pentru ceai pe care erau pictate vrăbii. Nu-și putea aminti cu 
exactitate când și cum împachetase valijoara de călătorie, dar 
cumva intrară pantofii cu toc și rochia cu decolteu adânc. 
Verifică trusa pentru Ruta Roșie Doi și ledurile de testare clipiră 
verde; privi apoi în jurul apartamentului, întrebându-se dacă se 
va mai întoarce vreodată, și-și văzu patul, făcut cu grijă - ura ce 
făcuse în el - dar avea să termine totul și să-i trimită pe toți la 
naiba. Lada Priora albastră-închis din garajul Serviciului avea un 
schimbător de viteze înalt și mirosea a fistic crud; Dominika 
exersă cu schimbătorul de viteze până se obişnui cu el. 
Kutuzovski Prospekt era aglomerat, însă MKAD era o masă 
curgătoare a traficului de seară, învăluită în gaze de eșapament. 
Dominika nu putea cobori geamul ca să respire - nu-și putea 
aminti că respirase - însă ieși de pe M10 și trecu pe lubileinii, 
apoi coti la dreapta pe Lavocinka, strada lui LYRIC, și găsi 
clădirea exact vizavi de parcul Dubki și de cupolele aurite ale 
Bisericii Bobotezei din Himski, cu pereţii albi precum colții de 
morsă; blocul de apartamente era roz decolorat și avea intrarea 
protejată de o copertină din beton. Dominika urcă scările, trecu 
pe lângă ușile apartamentelor, auzi televizoare și prunci 
plângând, inima îi bubuia, maxilarul îi zvâcnea și vederea îi era 
un con cenușiu când se deschise ușa. Polițistul plictisit care-l 
păzea pe bătrân avea chipul turtit, urât, păr lăţos murdar și 
purta trening. LYRIC stătea în living în spatele său, cu papuci 
vechi de pâslă, așezat pe o canapea, cu ziare împrăștiate pe jos. 
Braţul Dominikăi se mișcă înainte ca ea să-i fi comandat, ţintind 
scobitura de sub gâtul cărnos, și polițistul se împletici un pas 
îndărăt, se prinse cu mâinile de traheea strivită, apoi se nărui. 

Dominika păși peste faţa lui care devenise vineţie, iar generalul 
Soloviov, zbârcit parcă, îmbrăcă o pereche de pantaloni, pantofi 
și pardesiu - fără discuţii - iar vocea ei aparținea altcuiva și-l 
zgâlțâi pe bătrân, apoi îl trase în jos pe scări, ignorând ochii 
sticloși de pe podea. Fixă centura de siguranță peste pieptul 
generalului, îi simţi mirosul acru al fricii și trebui să se întoarcă, 
apoi să intre pe M10, uneori cu patru benzi, de obicei cu două, 
camioanele aveau trailere cu cauciucuri roase, nenorociţii nu 
trăgeau pe dreapta ca s-o lase să treacă, așa că privea rapid, 
după care călca acceleraţia până la podea, ambalând motorul 
din nou și din nou și din nou. Generalul tăcea, nu întreba, privea 
drept înainte, era responsabilitatea ei acum, se făcuse ora 23 și 
orășelele noroioase Zelenograd, Solnecinogorsk, Klin, 
Novozavidovski, Tver, și Dominika îl întrebă cât timp; probabil 
că mai dispuneau de o oră înainte ca polițistul de schimb să 
descopere cadavrul. Generalul începu să bată câmpii, onoare și 
Armata Roșie și Rusia, și se numi pe sine un prost, o știa acum, 
un jopa bătrân, un dobitoc bătrân, și întrebă cine era ea, și 
plânse amintindu-și de copiii lui, și-i mulțumi din nou și din nou, 
iar cuvintele lui panicate și verzi umplură întunericul din mașină, 
cu banda centrală a șoselei trasată nu tocmai drept, iar farurile 
ce veneau din față îi umpleau globii oculari, dar oglinda 
retrovizoare era curată și întunecată, iar localitățile dispărură; 
acum venea vastitatea Rodinei, trunchiuri de pini și molizi în 
lumina farurilor, un metronom care pâlpâia constant; era miezul 
nopţii și terenul se vedea plat până la orizont, podeaua cerului, 
stele ca praful, și ochii  Dominikăi  începură să se 
împăienjenească. Scutură din cap și dulăul sări pe drum în fata 
ei, privind-o cu ochi roșii, și o auzi pe Udranka râzând undeva pe 
câmpurile negre, iar ochii roșii ai câinelui deveniră luminile roșii 
pâlpâitoare ale unui echipaj de miliţie rutieră GAI? pe 
acostament, șasiul unui camion era vizibil în șanț, un poliţai le 
făcu semn să treacă, încă nu se dăduse nicio alertă radio. 
Drumul continua să se întindă în imensitatea întunecată din 
față; ea se uită la general, dar acolo stătea Hannah, cu mâinile 
în poală și părul în vânt, și Dominika redresă înainte să intre în 
liziera. Generalul o ajută să stea trează, cu aerul rece al nopţii și 
cântece patriotice sovietice, „Katiușa” și „Sviașennaia Voina 
(Războiul Sfânt)”, pe care le cânta cu bas răsunător, apoi 

sughiță deoarece cântase atât de energic, după aceea râse, doi 
spioni care goneau prin noapte cu obrajii umezi și câinele 
Stăpânului ladului în faruri, șerpuind neobosiţi ca fantomele prin 
Veliki Novgorod, la ora unu, mai având de străbătut 200 de 
kilometri. Apoi cântatul și amintirile au fost prea mult, el dorea 
să se întoarcă, se smiorcăi, după care tăcu și apăru lumina 
citadină din St. Petersburg, unde aveau să fie filtrele poliţiei. Ora 
două și Dominika ieși de pe M10 și trecu pe KAD, ca să evite 
intrarea în oraș; drumul de centură era pustiu noaptea. Acum 
trebuia să fie atentă la oglinzile retrovizoare; pe aici avea să se 
întâmple, jeepuri de-a curmezișul șoselei, și amândoi ar fi fost 
terminați. Ora trei și mașinuţa albastră gonea pe Petergofskoie, 
A121, de-a lungul coastei cu complexul de palate ale ţarului; din 
când în când se întrezărea golful Finic și se simțea izul sărat al 
mării, trecură de porțile luminate ale Palatului Constantin - 
președintele era înăuntru - apoi Palatul Peterhof întunecat, alb 
și masiv în depărtare, apoi cupolele Palatului Oranienbaum - 
nimic în oglinzile retrovizoare - acum sub digul KAD. Dominika 
se uită la kilometri - exact la doi virgulă patru, spusese Benford 
- și coasta mlăștinoasă se deschise în dreapta, cu apa netedă ca 
sticla argintată, și ea coti în dreptul unui panou publicitar și 
pătrunse pe drumul de plajă negru precum catranul, cu 
geamurile coborâte și farurile săltând peste pietroaie desprinse 
și plaja pietroasă și iarba de mare. Stinse farurile și trase frâna 
de mână, oprindu-se cu un scârţăit; era aproape ora patru. 
Acolo unde apa era limpede până la plajă, vizavi de bolovanul cu 
două dungi verticale trase cu vopsea roșie, începea Ruta Roșie 
Doi. 
e 

Generalul Soloviov - ca și interogarea și condamnarea lui 
pentru spionaj - era responsabilitatea lui Ziuganov. Polițistul de 
schimb telefonase la miezul nopții și raportase că apartamentul 
lui Soloviov era gol, cu excepţia cadavrului lui starșina 
Bogdanov: traheea sergentului fusese strivită. Ziuganov a fost 
anunţat după o oră și era cât pe ce să-și piardă minţile. In mai 
puţin de o jumătate de oră ajunse la birou, unde urlă în telefon 
despre echipe CIA care operau în libertate prin Moscova. Zbieră 
din toți rărunchii la ofiţerul de serviciu din centrul de pază SVR 
să trimită buletine informative care să-l descrie pe Soloviov la 
unităţile de poliţie și de miliţie din toată Moscova. Nebărbierit și 

somnoros, Evgheni primi ordinul să ia legătura cu Biroul 
Principal pentru Transport Intern și Transporturi Speciale al 
Poliţiei Moscova și să ordone imediat supravegherea totală la 
aeroporturile internaționale Domodedovo,  Șeremetievo și 
Vnukovo, ca și la aeroportul regional Bîkovo. Ziuganov îl trezi pe 
directorul SIV, Serviciul Federal al Vămilor, și ceru ca 
Departamentul de Control pentru Contrabandă din aeroporturi 
să examineze cu raze X, fără excepţie, toate servietele 
diplomatice mari ce părăseau țara și proveneau de la 
ambasadele americană, britanică, canadiană, australiană și 
neozeelandeză (alianţa Five Eyes se raliase împotriva Rusiei 
încă de la Revoluţia din Octombrie din 1917). Când directorul 
SFV - el însuși fost membru KGB și favorit al președintelui - îi 
spuse că servietele diplomatice erau inviolabile, Ziuganov îl 
amenință în mod nechibzuit să-i zdrobească testiculele într-o 
carte de telefoane a Moscovei, iar directorul îi zise /di na hui, du- 
te-n mă-ta, și închise telefonul. 

Aidoma unui elefant, Ziuganov spărgea porțelanuri în tot 
orașul, dând ordine și proferând ameninţări; telefonul fără fir 
siloviki, reţeaua cumetriilor, chiar la ora aceasta din noapte 
începu să vocifereze despre pași greșiţi, despre eșecul potenţial 
colosal al omulețului din SVR pe care oricum nu-l plăcea nimeni 
și în care nu aveau încredere. Cariere - și nu doar cariere - erau 
în pericol real când asemenea bârfe circulau și ajungeau într-un 
final la Kremlin, ca un cheag de sânge ce duce la embolie 
cerebrală. Ziuganov știa că se dădea în spectacol, totuși nu-l 
putea lăsa pe Soloviov să evadeze. Era deja epuizat, dar furtuna 
de nisip din mintea lui se potoli pentru o clipă și își puse 
gândurile în ordine. Nu fusese Stația CIA locală; ei își pierduseră 
unul dintre oameni și erau fără conducător acum. Nu, CIA ar fi 
trimis unul dintre agentii săi locali să-l scoată pe Soloviov din 
Rusia. Dar oare și-ar fi riscat agentul cel mai bun - Cârtiţa - ca 
să-l salveze pe bătrânul ăla? Era posibil: în trecut, americanii 
recurseseră la acţiuni importante și costisitoare pentru a 
recupera agenţi pierduţi, ceva ce propriul lui Serviciu nu se 
obosise niciodată să facă. 

Și ce fel de persoană ar fi putut aplica o asemenea lovitură 
devastatoare unui poliţist antrenat - Bogdanov fusese campion 
la aruncarea greutăţii în campionatul Poliţiei - ucigându-l fără 
luptă? Egorova, instruită și antrenată în Sistema; Egorova, care 

omorâse operativi Spețnaz și pe imbatabila Buchina; Egorova, 
balerina care-l hipnotiza pe președinte; Egorova, dușmanul lui 
personal. Zbieră după Evgheni, îi ordonă să-i telefoneze 
Egorovei acasă și să-i spună să se prezinte imediat la Centru, 
dar adjunctul lui păros evită să-l privească în ochi. Se-ntâmpla 
ceva. Ziuganov și-o aminti pe Egorova zâmbind spre Evgheni - 
oare o acoperea? In timp ce Evgheni asuda într-un scaun în 
biroul lui Ziuganov, un asistent sună la apartamentul Egorovei - 
niciun răspuns la ora 2:30 noaptea. 

Zece minute de întrebări răcnite spre Evgheni care era 
îngrozit nu aduseră niciun rezultat, totuși anchetatorul din 
Ziuganov simţea că erau multe de aflat. Instinctele piticului, 
deja stârnite, se ridicară acum pe picioarele din spate și urlară 
spre lună. Ziuganov scoase un baston telescopic din oțel dintr- 
un sertar de jos al biroului și se repezi spre Evgheni. Panicată, 
secretara din anticameră își părăsi discret biroul și o luă la fugă 
pe hol - nu dorea să audă ce va urma. Ziuganov simțea doar 
nerăbdarea iritată de a afla ce se-ntâmpla - era conștient de 
ceasul care ticăia, de criminalii care evadau. Izbi cu mânerul 
bastonului în braţul scaunului și rupse instantaneu patru dintre 
cele cinci oase metacarpiene lungi din mâna stângă a lui 
Evgheni. Babuinul păros urlă ca un... ei bine, ca un babuin 
păros, își prinse cu mâna cealaltă mâna distrusă și se încovoie 
de durere. Ziuganov îl îndreptă și lovi cu bastonul negru din oţel 
peste coapsa lui stângă, fisurându-i femurul imediat deasupra 
genunchiului. Evgheni mugi ca un animal și căzu pe podea. 
Aidoma unei insecte ce poate ridica o greutate de zece ori mai 
mare decât a propriului ei corp, Ziuganov îl trase înapoi în 
scaun, unde protejatul său rămase cu capul atârnându-i inert, 
saliva curgându-i pe bărbie. Ziuganov își apropie faţa de a sa, 
inhală aromele familiare și delicioase și șopti: Pora spat, polnoci, 
Skoro Zapoiut petuhi, e ora de culcare; e miezul nopții și cocoșii 
vor cânta-n curând. Era cântecul de leagăn din Lubianka. 

Printre bale, lacrimi și muci, Evgheni vorbi: 

— Am avut relații intime, recunoscu el. 

Ziuganov îl prinse de păr și-i zgâlțâi capul. 

— Porcule! Cu cine ai avut relaţii intime? 

— Cu căpitanul Egorova. Cu Dominika, murmură Evgheni. 

„Bineînţeles”, se gândi Ziuganov. 

— Ce i-ai spus? 

— Chestii de la birou. La urma urmelor, era din Direcţia KR. 

Ziuganov folosi coada bastonului ca să-i ridice bărbia. 

— Mudlilo, nenorocitule, ce chestii de la birou? 

Evgheni îl privi fără să vorbească, cutezând să i se 
împotrivească și bastonul îi izbi obrazul, cu un sfert din forța 
maximă, doar atât cât să-i umple ochii de lacrimi și să-i ţiuie 
urechile. 

— Ce chestii de la birou? repetă Ziuganov. 

— Zarubina..., icni Evgheni, TRITON... arestul la domiciliu al 
lui Soloviov. 

Începu să spună tot. Autorizase o mașină cu care Dominika să 
meargă la St. Petersburg, ca să-și viziteze familia. Temându-se 
de alte lovituri diabolice, Evgheni nu menţionă invitaţia 
președintelui. Ziuganov se îndreptă de spinare, triumfător. 
Pentru el asta era confirmarea perfectă că Egorova era cârtița, 
că Soloviov o însoțea, că probabil intenţiona să-l predea 
ofițerilor CIA din St. Petersburg: spre Finlanda și statele baltice 
existau nave de croazieră, feriboturi, trenuri și nenumărate 
curse aeriene. Îl lăsă pe Evgheni gemând în scaun, ridică 
telefonul și apelă dispecerul SVR. In câteva secunde află ce 
mașină primise Egorova din garaj. Ziuganov dădu ordine pentru 
activarea  transponderului din vehicul prin intermediul 
telefoanelor codificate; toate mașinile pentru personal aveau 
instalate  transmiţătoare pentru a preveni utilizarea lor 
neautorizată în scopuri private (dacă nu cumva, bineînțeles, 
palma dispecerului fusese unsă). 

Ziuganov telefonă după aceea la Casa Mare - oficiul SVR 
regional St. Petersburg - și-l sili pe ofiţerul de serviciu să-l 
trezească pe șef. Era ora trei noaptea, însă Ziuganov nu-și ceru 
scuze. Mai mult, își asuma un risc birocratic imens, solicitând 
mobilizarea tuturor resurselor pentru urmărirea în regim de 
urgență a vehiculului Egorovei. Era aproape sigur că femeia 
mergea la St. Petersburg. Șeful, un alt amic al lui Putin, acceptă 
fără tragere de inimă - nu te jucai cu un caz de spionaj, așa că 
avea să se conformeze - totuși decise să raporteze 
comportamentul dezechilibrat al lui Ziuganov directorului din 
Moscova și, dacă i se ivea ocazia, președintelui în timpul 
recepţiei de mic dejun de la Strelna, din cursul dimineții. 

Până atunci, unităţile mobile de poliţie și de miliţie aveau să 
fie alertate prin radio, numărul de înmatriculare și descrierile 

pasagerilor aveau să fie difuzate la toate nivelurile. Echipe 
suplimentare urmau să pornească în clipa în care șoferii se 
prezentau la muncă și, cel mai important, două elicoptere de 
miliţie Kamov Ka226 butucănoase, cu două rotoare coaxiale, 
aveau să decoleze în următoarele 30 de minute. Aparatele 
albastre-închis erau echipate cu receptoare standard, care 
urmau să detecteze semnalul transmițătorului din vehiculul 
Egorovei de la o distanţă de trei kilometri și o altitudine de 300 
de metri. Scanarea spaţiului aerian al orașului, acoperirea 
întinderii urbane de pe golful Neva în formă de potcoavă avea 
să dureze, dar, după ce detectau semnalul transmiţătorului, 
indiferent dacă era în mișcare sau staționar, unităţile de sol 
dirijate din văzduh puteau ajunge acolo în câteva minute. 
Ziuganov închise ochii, imaginându-și lumini albastre împrejurul 
mașinii, iar pe Egorova și Soloviov cu faţa în jos pe asfalt, cu 
mâinile încătușate la spate. 

Ziuganov îi ceru șefului să-l ţină la curent. Declară că această 
razie era apogeul unei prelungite și strict secrete vânători de 
cârtițe, care avea să se finalizeze prin arestarea a doi trădători 
periculoși. lar St. Petersburg avea să împartă meritul, inamicii 
străini aveau să fie dejucaţi, și Federaţia avea să rămână 
puternică şi  inviolabila, sub conducerea inspirată a 
președintelui. Șeful din St. Petersburg toarse ceva în telefon, un 
schimb de vranio între ei - minciuni birocratice rusești - șeful 
știa că Ziuganov minţea și Ziuganov știa că el știa, și niciunul 
dintre ei nici măcar nu clipea. Ziuganov închise telefonul, puţin 
mai liniștit. Era posibil să aibă totul sub control. 

Evgheni stătea frânt în scaun, cu capul plecat; un firicel de 
salivă îi curgea din gură pe podea. Lipsa lui de loialitate faţă de 
Serviciu și faţă de patrie era monstruoasă, dar faptul că l-a 
trădat pe Ziuganov personal îi stârnea acestuia toate 
problemele toxice, mizantropice, de adult cu pamperși pe care 
mama lui - Ekaterina Ziuganova, notabila conducătoare din SVR, 
acum consilier politic la rezidentura din Paris - i le alinase la 
început de carieră, strecurându-l în postul din Lubianka. Acum 
însă el era șef, era șeful Direcţiei KR, și, pe cont propriu, 
responsabil de capturarea iminentă a doi agenţi CIA în Rusia. 
Era partener cu geniala Zarubina în derularea cazului TRITON, 
extrem de productiv. Se întrebă dacă Egorova raportase la 
Washington despre acel caz. Era lipsit de importanţă; odată ce 

ofițerul ilegal începea să-l coordoneze pe TRITON, americanii nu- 
| mai puteau găsi niciodată. 

lar el avea să conducă SVR-ul cu Zarubina, și Serviciul avea 
să se extindă și să prospere, iar Principalul Ilnamic avea să se 
zbată inutil împotriva lor, și alţi inamici aveau să se sperie, și 
foste republici care se desprinseseră urmau să revină la sânul 
Rusiei, și o nouă hegemonie rusească avea să se nască cu 
Vladimir Putin la conducere, mai puternică decât înainte, iar 
trădătorii - privi din nou ceafa lânoasă a lui Evgheni, pe când 
adjunctul lui îndoit din mijloc vomita încetișor pe mochetă - 
„trădători ca ăsta”, se gândi Ziuganov, auzindu-și propria voce 
piţigăiată când cobori bastonul într-un arc violent peste ceafa 
aceea, „porci mizerabili ca ăsta vor fi eliminați”. 

e 

Mâncară sub lumina lunii pe capota mașinii corăbioare pirahi 
moi, umplute cu sfeclă delicioasă roșie ca sângele. „Nathaniel ar 
face o glumă pe seama sfeclei”, se gândi ea. În clipa aceea 
Dominika își dădu seama că aceasta urma să fie ultima masă 
autentic rusească pe care avea s-o mănânce LYRIC vreodată și 
avea, de asemenea, să fie ultima ei masă rusească în afara 
închisorii dacă marina Statelor Unite nu apărea în aproximativ 
12 minute. La exact șapte minute după ora patru, Dominika 
scoase aparatul de radio din rucsac și sui pe bolovanul de 
deasupra apei, o sirenă rusalcă statuară (în ciuda jeanșilor, a 
puloverului și adidașilor, toate de culoare neagră), pregătită 
pentru o serenadă către lună. Marea pustie părea o lespede de 
ardezie netedă, iar orizontul din golf era o linie argintie. 
Degetele elegante ale Dominikăi, cu unghiile tăiate pătrat - 
aceleași mâini care acum șase ore rupseseră osul hioid din 
beregata unui poliţist moscovit - ţinură radioul și apăsară 
butonul de transmisie al aparatului AN/PRC-90, negru și de 
mărimea unui pachet de ţigări, modificat de CIA, expediind un 
cod trinumeric codificat pe frecvență foarte joasă (VLF) către 
satelitul Skynet 5 al Ministerului Apărării britanic aflat pe orbită 
terestră geosincronă pe meridianul 53 grade est, la 35 000 de 
kilometri deasupra arhipelagului Țara Franz Josef din Marea 
Barents. DIVA nu știa nimic din toate astea. 

Când planurile operative pentru exfiltrare botezate Rutele 
Roșii Doi, Trei și Patru fuseseră întocmite cu trei ani în urmă, 
Simon Benford acceptase fără chef un parteneriat cu Ministerul 

Apărării britanic și Serviciul Secret de Informații (MI6), pentru a 
profita de amprenta sateliților britanici peste latitudinile nordice 
și arctice ale Rusiei. La urma urmelor, și britanicii exfiltrau 
agenţi; aliaţii puteau face schimb de înzestrări. Însă negocierile 
stagnaseră în Londra când Benford nu ceruse decât transmisiuni 
instantanee de mesaje de la sateliții Marii Britanii, observând 
sec că performanţele MI6 în decursul anterioarelor operaţiuni de 
criză aminteau „o sosire umăr la umăr într-o cursă de dirijabile”. 
Asta îl determinase pe patricianul absolvent de Oxford care se 
ocupa de operaţiuni la MI6 să-l numească pe Benford 
„mangosit”, dar deoarece Benford nu știa că era considerat 
neghiob, schimbul de replici fusese dat uitării și negocierile se 
încheiaseră cu succes. 

Microprocesoarele lui Skynet 5 primiră codul trinumeric al 
DIVEI, îl citiră, îl recriptară și transmiseră un cod trinumeric 
diferit în numai 1,6 secunde. Transmisiunea VLF de la satelit 
sosi simultan la  „Gogoașa” - Cartierul General pentru 
Comunicaţii al Guvernului (GCHQ) din Cheltenham -, unde 
echipamente automate expediară imediat codul „executare” 
către Cartierul General MI6 din Londra, în Vauxhall Cross, și 
către Cartierul General CIA din Langley, statul Virginia, apoi 
către antena flotabilă de 35 de metri care era remorcată de 
submarinul de luptă pentru ape puţin adânci (SLAPA) al marinei 
americane, lung de 12 metri și aflat în mod stealth la zece metri 
adâncime și o mie de metri depărtare de locul unde Dominika și 
LYRIC stăteau pe plajă. 

In două minute, parcă pentru a spori drama, minisubmarinul 
ieși lin la suprafaţă direct în cărarea lunii ce tremura pe apă. Era 
nemișcat pe marea extrem de calmă. SLAPA semăna cu 
spinarea lucioasă și strălucitoare a unui pui de balenă care 
dormea; doar o jumătate de metru de bord liber se zărea 
deasupra apei. Dominika scotoci în rucsac și scoase un obiect 
pătrat din plastic de mărimea unei cutii de chibrituri, deplasă un 
comutator mic și-l așeză pe piatră. Cubul Pegasus începu să 
proiecteze lumină infraroșie strălucitoare, invizibilă cu ochiul 
liber, în pâlpâiri verzui intermitente. Dominika privi printr-un 
teleobiectiv IR mic și zări pâlpăiri verzi-strălucitor similare 
dinspre submarin. Intinse teleobiectivul lui LYRIC, care se uită la 
submersibil și mormăi impresionat. 

O pată întunecată mai mică se desprinse de SLAPA și porni 
silențios spre ei; prova bărcuţei pneumatice împingea un val alb 
și curbat, care clipocea sub chilă, singurul zgomot pe care-l 
făcea alături de zumzetul imperceptibil al motorașului său 
electric exterior. La pupa ambarcaţiunii se întrezărea o singură 
siluetă gârbovită. Avea nevoie de câteva minute pentru a 
ajunge la plajă, așa că Dominika intră în acţiune: băgă 
transmiţătorul și teleobiectivul IR în rucsac, alături de baliza cu 
lumină infraroșie; toate echipamentele acestea urmau să-l 
însoţească pe LYRIC în submarin. N-avea să mai rămână nici 
urmă de generalul Soloviov; rusalcele aveau să-l ducă de-a 
pururi în adâncul mării. Bărcuţa mai avea încă destul de parcurs 
și Dominika încerca sentimentul oribil că dura prea mult. Fiecare 
minut economisit ar fi fost esenţial - ea trebuia să se îmbrace 
pentru garden party-ul președintelui - așa că reveni la 
portbagajul mașinii, îl descuie, își deschise valiza, scoase 
pantofii și șosetele, după aceea puloverul și jeanșii. Rămasă 
doar în sutien și chiloți, tremura în aerul nopţii. Apoi auzi 
zgomotul unui elicopter undeva spre sud-est. 


PIRAHI - CORĂBIOARE UMPLUTE CU SFECLĂ 


Încălziţi până la fierbere lapte, margarină și unt, apoi 
răciți. Amestecați zahăr și drojdie în apă și lăsați să 
crească. Bateti ouă, sare și zahăr și încorporați cu 
laptele răcit și drojdia, apoi adăugați făină pentru a 
forma un aluat moale. Turtiţi aluatul în forme rotunde, 
umpleți centrul cu lingura (sfeclă rasă călită în unt cu 
Zahăr și sare), împăturiți cele patru colțuri ale aluatului 
și presați-le, dar lăsați o despicătură mică deasupra. 
Coaceţi la foc mediu spre tare, până se rumenesc, și 
serviţi cu unt topit, smântână sau iaurt. 

35. 


Ziuganov stătea în biroul lui cu trei ofițeri din direcţiile 
administrativă și securitate ale SVR. Corpul lui Evgheni, acoperit 
cu un cearșaf, fusese dus pe o targă din pânză cu o jumătate de 
oră în urmă, iar Ziuganov făcuse spume la gură în timp ce le 
descrisese bărbaților cum Evgheni fusese mână în mână cu 
cârtita din CIA, pe care el, Ziuganov, avea s-o prindă în câteva 
minute. Fără doar și poate Evgheni fusese un subagent care 
transmitea informații inamicului și, când Ziuganov îl luase la 
întrebări, intrase în panică și încercase să-și atace șeful. 

— Să vă atace? repetă unul dintre cei de la securitate. Cu ce? 

Nici chiar reputaţia lui Ziuganov de călău, moștenitor al 
măreției împestriţate a lui Vojd, monstrul cu multe braţe, care 
avea să-și împrumute numele uncheșului Iosif Stalin, nu-i putea 
conferi imunitate în cazul unei crime nejustificate comise între 
pereţii Centrului. Bineînțeles, justificarea putea fi obținută după 
un apel telefonic de 15 secunde de la Kremlin sau în 
microsecunda de după arestarea triumfătoare a cârtiței CIA din 
mijlocul lor, se gândi Ziuganov. 

— Cu instrumentul ăsta, răspunse el și ridică un ac chirurgical 
curb, lung de un centimetru. A încercat să mă spintece. 

— Dar cum de aveţi un asemenea obiect în biroul 
dumneavoastră, domnule? întrebă altcineva. 

— Ce mai contează în momentul ăsta? se răsti Ziuganov și 
lovi cu pumnul în tăblia biroului. 

Telefonul lui alb piui exact în clipa aceea - era linia securizată 
Vei-Che de înaltă frecvenţă. Șeful SVR din St. Petersburg suna 
ca să-l anunţe că unul dintre elicopterele miliției raportase un 
semnal în sud-estul orașului, pe un vector practic paralel cu M10 
de la Moscova. Ziuganov își privi ceasul: 4:30. Probabil că era 
Egorova care sosea de la Moscova; într-o oră aveau să pună 
mâna pe ea. Dădu ordinul ca vehicule de poliţie și miliţie să fie 
direcționate spre M10 și să blocheze toate ieșirile spre A120, 
drumul de centură imediat după localitatea Tosno. Inchise 
telefonul și se uită la cei trei zadnitți, acești trei găozari de la 
administrativ, știind că auziseră fiecare cuvințel, și le spuse să 

iasă din biroul lui. Aceștia șovâăiră, apoi se ridicară să plece, dar 
un securist mormăi ceva despre continuarea discuţiei altă dată. 
„Da, vom continua discuţia cu ocazia destituirii tale, când voi fi 
director adjunct”, se gândi Ziuganov cu creierul vibrând de 
exaltare. 

Până acum nu se gândise că în calitate de director adjunct al 
SVR-ului avea să poată întocmi și menţine o listă a persoanelor 
care nu-i plăceau, îl înfuriau sau îl iritau în alt mod. Putea cere 
să primească în birou transmisii video din celulele din Lefortovo 
și Butirka. Avea să fie dus cu mașina la Kremlin, ca să bea ceai 
cu președintele. Se cutremură încântat când își reaminti sunetul 
de pepene scăpat pe beton și rezistenţa elastică a osului când îl 
lovise pe Evgheni cu bastonul din oțel. Se gândi la imaginile și 
sunetele ce aveau să însoțească apropiatele interogatorii ale lui 
Soloviov și Egorova. Apoi telefonul țârâi din nou. 

— Urmărire ratată, anunţă șeful din St. Petersburg. Elicopterul 
a coborât deasupra țintei când intensitatea semnalului a crescut 
și aproape c-a fost absorbit de unda de presiune a trenului 
Sapsan de mare viteză de la Moscova. Afurisitul gonește cu 250 
de kilometri pe oră. 

Ziuganov înjură. 

— Și semnalul? zise el. 

— Pe șosea nu sunt mașini, răspunse șeful. L-am sculat din 
somn pe ministrul Căilor Ferate; locomotiva are un transponder 
în bot, pentru evidenţa trenurilor. Elicopterul s-a orientat după 
el. Noroc că n-a căzut peste... 

— Ce naiba caută trenul acolo la patru dimineața? zbieră 
Ziuganov. Trebuia s-ajungă în St. Petersburg la miezul nopţii. 

— Am pus și eu aceeași întrebare, spuse șeful. A plecat din 
Moscova cu întârziere de cinci ore. Era ceva pe șine, undeva la 
mama naibii în pustiu. Ghinion. Elicopterul se-ntoarce la bază ca 
să verifice avariile. lţi pot spune că pilotul a fost serios 
zdruncinat. 

— Dă-l naibii de pilot! urlă Ziuganov. Vreau să-și continue 
căutarea. Găsiţi mașina! Știu că este pe-acolo. 

Trânti receptorul cu putere. 

Sapsan, un șoim călător care urmărește o Vrabie; pur și 
simplu un dezastru. 

Când Dominika auzi elicopterul țăcănind pe cerul nopţii 
undeva spre sud, aruncă totul, ocoli în fugă mașina și înghesui 
ultimele echipamente în geanta trusei. Îl apucă de cot pe 
generalul docil și-l ajută să treacă peste pietroaie spre plaja 
mică cu nisip, rugându-se în gând ca barca pneumatică să 
înainteze mai repede, sperând ca bătrânul să scape, nădăjduind 
ca elicopterul să nu se apropie. Potrivit instructajului de 
exfiltrare, îl ajută pe general să-și scoată pardesiul, pe care-l 
îndesă tot în geanta trusei. În Atena discutaseră dacă să lase 
pantofii și haina lui LYRIC pe plajă, pentru a fi găsite cândva și a 
sugera că fugarul disperat se sinucisese intrând în mare, însă 
Dominika îl convinsese pe Benford că așa ceva ar fi fost 
inostranii, prea străin, prea ne-rus. Mai bine ca el să dispară fără 
urmă. 

Barca pneumatică hârșâi pe plajă, bărbatul dinăuntru păși 
peste bordul ei și Gary Cooper veni spre ei; cel puţin așa îi păru 
Dominikăi individul înalt de doi metri din unităţile SEAL ale 
marinei. Maistrul militar clasa a ll-a Luke Proulx din echipa 2 
SEAL era îmbrăcat în combinezon negru din Nomex și purta 
peste piept un pistol-mitralieră MP7 butucănos, negru-mat. Când 
se apropie de Dominika și de general, își scoase de pe cap fesul 
din lână. „Bineînţeles că are părul blond”, își zise Dominika. Și 
un halo roșu, care căpătă sub razele lunii culoarea vinului rose 
frapat. „Norma!”. 

— Bună dimineaţa, domnule general, doamnă, rosti Proulx în 
rusă lipsită de accent. 

„Rusă perfectă și, desigur, are și ochi albaștri”, se gândi 
Dominika, dându-și abia atunci seama că era în lenjeria de corp 
- Simone Pérèle de la Paris, totuși... Pușcașul marin nu lăsă 
niciun minut să se înțeleagă că i-ar fi observat goliciunea. 

— Acum un minut am auzit un elicopter, zise ea, decisă să nu 
se simtă stânjenită. Trebuie să plecați imediat. 

Maistrul militar Proulx încuviinţă din cap, își puse fesul înapoi 
și luă geanta cu trusa de la Dominika. 

— Gata, domnule? întrebă el, aranjându-și arma și pornind 
spre barcă. 

Fără pardesiu, generalul Soloviov tremura în aerul geros al 
nopţii. Se întoarse către Dominika, luă poziţie de drepţi și salută. 
Rosti, fără să se audă, Spasiba, mulţumesc, apoi se răsuci și se 
urcă în barca pe care Proulx o împinsese de pe nisip și o ţinea 

nemișcată în apa puţin adâncă. Pușcașul marin SEAL se uită 
către Dominika, zâmbi și șopti Udacea, mult noroc. Sări în barcă, 
porni motorul silențios și se îndreptă către forma de buștean 
negru a submarinului aflat pe cărarea lunii. Dominika începu să 
tremure și ea acum, privind valul argintiu de la prova, care se 
lăţea într-un V peste marea ca o lespede. Era surprinsă să 
descopere un „Hei, așteptaţi-mă și pe mine” apărut în spatele 
buzelor ei, dar știa că n-ar fi putut pleca niciodată. 

— Stupai s Bogom, murmură ea. Mergeţi cu Domnul. 

Se întoarse iute, trecu peste bolovani și începu să 
scotocească în valiza ei din portbagajul deschis al mașinii. Trase 
peste cap rochia de cocteil cenușie tip tunică drapată, își încălță 
pantofii Fendi cu vârf ascuţit și toc-cui - trebui să-și șteargă 
nisipul de pe tălpi - și puse un șirag de mărgele din onix la gât. 
Trânti apoi portbagajul și-l închise, sui în mașină, își netezi părul 
zbârlit și aplică puţin ruj. Dorea să sosească la reședința Strelna 
ca și cum ar fi condus toată noaptea, îmbrăcată cumva 
nepotrivit pentru un mic dejun, sau cine știe ce alt divertisment 
animalic de felul „Căderii Romei” aveau în minte acești kabani, 
acești mistreți care-i conduceau ţara, care huzureau și mâncau 
și beau și furau bogăţia Rusiei de la gura poporului - cu condiţia, 
desigur, ca ţarul să aprobe. 

Se uită apoi peste marea pustie; apa argintie era perfect 
netedă. Submarinul coborâse sub valuri; sirenele rusalce își 
înhăţaseră bărbatul. Poate că acum spiritele Udrankăi, Martei și 
al lui Hannah se puteau odihni - ce s-ar mai fi bucurat Hannah 
de această operaţiune în zori pe o plajă cu pietriș. Dominika 
strânse în palme volanul și se luptă cu oboseala, emoția, dorul. 
Îi ducea dorul lui Nate, să-l vadă și să vorbească cu el, s-o ia în 
braţe și s-o ţină așa - cel puţin pentru o vreme înainte de a 
cădea în pat. În depărtare se auzea sunetul elicelor 
elicopterului, sporea în intensitate, și Dominika porni repede pe 
drumul de plajă - cu farurile stinse, „Nu te izbi de vreun bolovan 
mare, sper că-i prea întuneric ca să se vadă praful din spate” - 
și intră scârțâind din roţi pe A121, înapoi spre St. Petersburg, pe 
lângă palatele întunecate. La ora cinci dimineaţa nu exista trafic 
și în oglinzile retrovizoare nu se vedea nimic. 

Zgomotul elicelor se auzea mai tare când opri în faţa intrării 
în Palatul Constantin și complexul pentru conferinţe din Strelna. 

Soldatul de la poartă se uită la cer, în timp ce se apropia de 
mașina ei, apoi îi băgă raza lanternei în faţă. 

— la-mi lumina aia din ochi! se răsti Dominika. Sunt căpitan 
Egorova din S/ujba Vneșnei Razvedki, SVR. Sunt așteptată. 

e 

În SLAPA te simțeai ca o piesă fragilă și cumva insignifiantă 
dintr-un cilindru din oțel ticsit de conducte, țevi, mănunchiuri de 
cabluri și display-uri digitale. Maistrul militar Proulx îl ajutase pe 
LYRIC să se strecoare prin trapa de pe suprafața dorsală a 
submarinului și-l instalase într-un scaun făcut din plasă de 
nailon, îi prinsese un harnașament peste umeri și peste 
abdomen, după care eliberase un clichet și glisase scaunul pe 
șine, spre spate, până clicăi și se blocă în opritoarele din poziţia 
a treia. După ce deschisese ventilele bărcii - odată umflată, 
aceasta nu mai putea să intre în submarin - și urmărise cum se 
scufunda, trasă de prova mai grea, Proulx se strecurase prin 
trapă și se instalase pe al doilea scaun, punând siguranţa la MP7 
și depozitând-o după aceea în tocul de sub scaun. Indesă geanta 
cu echipamentele de exfiltrare într-un dulăpior lateral, apoi 
acţionă un comutator pentru închiderea trapei pe care, în cele 
din urmă, o blocă manual cu o manivelă. Urechile li se înfundară 
când trapa se închise etanș, și cabina era presurizată. 

Proulx se răsuci în scaun - deloc ușor în spaţiul înghesuit - luă 
o pereche de căști de pe un cârlig și le întinse generalului. După 
aceea își puse propriile căști și reglă microfonul al cărui braţ îi 
traversa obrazul. 

— Vă simţiţi bine, domnule? întrebă el. 

Generalul aprobă din cap și șopti „Da” în microfonul său. 
Proulx îi întinse o sticlă de plastic compresibilă pe care o luă 
dintr-un buzunar de pe marginea scaunului său. 

— Beţi asta, domnule. In curând interiorul va deveni destul de 
cald și uscat. 

Apa cu gust ușor floral avea o doză mică de benzodiazepină, 
care să reducă anxietatea, să relaxeze mușchii și să faciliteze 
somnul. „Cocteilul benzo” făcea parte din trusa standard pentru 
operaţiuni de exfiltrare maritime. 

— Mult mai bune decât nenorocitele alea de troace de porci 
pe care le pilotam înainte, se auzi în cască maistrul militar 
principal Mike Gore, care stătea în faţa lui Proulx, chiar în botul 

submarinului. Masivul și dispepticul Gore era pilotul. Hai să ne 
roim d-aici, zise el, mă ia cu fiori în apele puţin adânci. 

Bărbaţii stăteau ca echipajul unui bob de trei persoane, în șir, 
cu picioarele ușor îndoite, cu genunchii lipiţi de spătarele 
scaunelor din faţă. Fură învăluiţi într-un sunet ca un gâlgâit de 
apă, apoi urmă o senzaţie vagă de scufundare. Unica lumină 
spectrală din compartimentul strâmt venea de la display-urile cu 
leduri. 

— Generale, întrebă Proulx, doriţi să ascultați puţină muzică? 
Niște Ceaikovski? 

Benford sugerase să aibă la îndemână muzică clasică 
rusească, ce putea fi, desigur, oprită dacă sonarul submarinului 
detecta oriunde în apropiere unităţi la suprafaţă. SLAPA începu 
să înainteze perceptibil și un zumzet slab răzbătu dinspre 
compartimentul motoarelor, separat printr-un batardou de 
locurile lor, apoi, brusc, întregul submarin se înclină pe o parte 
ca un avion și cobori sub un unghi care crea vertij. După 15 
minute, Proulx privi într-o bucată mică de metal lustruit atașată 
deasupra ca o oglindă retrovizoare și văzu că LYRIC își rezemase 
capul de spătar și închisese ochii. Proulx îi decuplă casca și se 
aplecă înainte, bătându-l pe Gore pe umăr. 

— Deci, fii atent, zona de debarcare era curată, iar pe plajă 
era un înger doar în chiloți și sutien cu moșul ăsta - și când zic 
înger, mă refer la o combinaţie între Ingrid Bergman și Jane 
Russell. Deci nu-mi venea să-mi cred ochilor; păi ce naiba, eu 
mă aşteptam să fie pe-acolo Spetnaz după fiecare smoc de 
iarbă. 

Gore mormăi în microfon. 

— Proulx, la următoarea misiune, tu stai în larg și eu mă duc 
cu barca. Ai naibii ăștia din CIA, coordonează vedete porno în 
Rusia. Ar trebui să-mi iau un job la ei. 

Cei doi membri SEAL rămaseră tăcuți câteva minute. 

— Moşul e bine? întrebă Gore. 

Proulx aprobă din cap. 

— Da, a adormit. 

— E bine. Gata cu Piotr Ilici, bagă-mi niște ZZ Top. 

După cinci ore, SLAPA SEAL ajunse la pupa navei amfibii de 
debarcare LPD-24 a marinei americane, USS Arlington, care 
participa la un exerciţiu de război antisubmarin al Flotei VI SUA, 
alături de forţele maritime estoniană și letonă. Arlington urma 

fără grabă un curs la vest de insula Suursaari în golful Finic, la 
120 de kilometri de plaja de exfiltrare. SLAPA ieși la suprafaţă în 
docul inundat al lui Ar/ington în timpul unei furtuni prelungite 
care redusese vizibilitatea la zero. LYRIC ieșise și se afla în 
siguranţă. 

e 

Dominika urmă jeepul de gardă cu girofar galben pe un drum 
de acces foarte lat - palatul se întrevedea în stânga - apoi 
descrise o curbă largă pe lângă clădiri administrative și hotelul 
cu multe etaje care-i găzduia pe participanţii la conferință, 
printr-un parc cu arbori și peluze perfect îngrijite, o fântână 
arteziană, o căsuţă în stil baroc ce părea făcută din turtă dulce 
cu un medalion cu vulturul bicefal sub vârful acoperișului, apoi 
prin altă poartă cu bariera roșu-albă deja ridicată. Trecură pe 
lângă vile moderne, paralelipipedice, cu un etaj, cu acoperișuri 
mansardate verzi-deschis, înșiruite una după alta. Dominika 
numără 10 sau 12, dar erau și altele în spatele lor, toate 
întunecate, într-un parc lipsit de arbori și străbătut de o rețea de 
alei din beton. Acestea erau căsuţele VIP, rezervate pentru șefii 
de state în timpul reuniunilor internaţionale din Complexul de 
stat „Palatul Congreselor”, aflat chiar pe țărm. Golful Finic era 
vizibil în lumina care sporea și Dominika se întrebă ce ar fi spus 
președintele Putin dacă ar fi știut că acolo, imediat sub 
suprafața apei, se afla un minisubmarin al marinei americane, 
care transporta un ofițer al armatei ruse spre siguranţă, în Vest, 
un general cu două stele care fusese o sursă ce raporta pentru 
CIA. Oare și-ar fi rupt un canin pătat de sânge, scrâșnind din 
dinţi? 

Opriră pe aleea de acces circulară și puternic luminată a 
ultimei căsuțe. Într-o mică parcare adiacentă se aflau o duzină 
de alte mașini. Dintre cele 18 vile, era cea mai apropiată de 
mare. Un majordom în haină albă apăru și luă valiza jalnică a 
Dominikăi. Altul aștepta să parcheze mașina. Abia acum 
Dominika își dădu seama că pe pantofii cu talpă ondulată din 
geanta ei de voiaj era lipit cu certitudine nisip de pe plajă, ca și 
pe covorașele din mașină. Nu mai putea face nimic în privinţa 
asta. Când urcară treptele joase ale vilei, un elicopter albastru, 
butucănos, vui pe deasupra, cu luminile de poziţie ventrale 
pâlpâind, apoi se înclină mult, coti peste apă și reveni bâzâind 
deasupra vilei. 

Holul vast de la intrare era din marmură, cu garnituri aurite și 
plafoane cu fresce. Rușii din așezările mici și amărâte aflate 
între locul acesta și Moscova dormeau cu toţii într-o singură 
cameră, cu pământ pe jos, dar praviteli, stăpânii ţării, se lăfăiau 
în splendoare rococo. Tocurile Dominikăi ţăcăniră pe travertin, 
reverberând în spaţiul acela, producând un tic-tac de mecanism 
de mașinărie infernală. O ușă laterală se deschise și se apropie 
un majordom. O întâmpinare servilă și sugestia că poate 
doamna căpitan dorea să se învioreze cu o mică gustare după 
un drum atât de lung. „Habar n-ai tu, Tolstoi”, se gândi 
Dominika. Se simţea terminată. Majordomul o conduse prin uși 
de sticlă înalte ce se deschideau pe o terasă cu panorama 
superbă a mării. Radiatoarele discrete alungau răcoarea 
dimineţii. Pe un perete lateral se întindea o masă care gemea de 
recipiente chafing dish, carafe din cristal și vaze din argint cu 
flori. Dominika luă un pahar cu suc. 

Se apropie de balustradă și privi în jos la terasa de la nivelul 
inferior, cu o piscină enormă, luminată de spoturi subacvatice 
colorate acvamarin, strălucitoare chiar și în lumina tot mai 
intensă a dimineţii. Aburul se înălța din apa încălzită. Doi bărbaţi 
în costume negre - cu nori cafenii în jurul capetelor - stăteau în 
marginea piscinei și-l priveau pe președintele Federației Ruse 
înotând. Putin înota în dificilul stil fluture, ieșind mult deasupra 
apei și lovind apa cu pumnii strânși. Nu se vedea nimic din 
unduirea mătăsoasă de delfin a înotătorilor experţi în fluture; 
Dominika îl văzuse pe Nate înotând în stilul acesta aproape fără 
să clipocească. De fiecare dată când Putin ieșea la suprafaţă ca 
să respire, apa îi curgea pe obraji, iar el sufla ca o balenă, 
ridicând în faţă un nor de stropi fini, cu nuanţe acvamarin fie de 
la luminile piscinei, fie de la aura din jurul capului și umerilor săi. 
După o lungime de bazin, nu dădu niciun semn de oboseală, și 
Dominika se întoarse cu spatele. In capătul opus al terasei era 
un grup de scaune și acolo stătea un bărbat, dar nu cu fața spre 
ea. Se răsuci când îi auzi pașii ce se apropiau. 

Era Govormarenko de la Iskra-Energetika, prietenul beţivan al 
lui - Putin care negociase contractul podelei seismice cu 
iranienii. Ea își amintea virgula neagră a sprâncenelor deasupra 
nasului coroiat, părul alb și ondulat al acestui depravat. Când o 
văzu pe Dominika apropiindu-se, Govormarenko se ridică, 
ștergându-se pe gură cu un şervet de olandă. Pe măsuţa joasă 

din faţa lui se găsea o farfurie plină cu mâncare și o halbă de 
bere pe jumătate goală. Era îmbrăcat neprotocolar, în pantaloni 
negri, pulover de culoarea piersicii și mocasini Gucci albi, din 
piele. 

— Bun sosit, doamnă căpitan Egorova, rosti el și zâmbi. 

În ciuda șervetului, avea firimituri în colţurile gurii. „Mi-a 
reținut numele”, își spuse Dominika. „Fie că sunt pe agendă, fie 
vrea să facem împreună baie în jacuzzi”. 

— Bună ziua, gospodin Govormarenko, zise ea și înclină din 
cap. 

— O sosire foarte matinală, comentă bărbatul, dar mă bucur 
să te revăd. 

Indică din mână spre un scaun. 

— Am condus toată noaptea de la Moscova, spuse Dominika 
și se așeză. Repetarea poveștii ei de acoperire pentru 
evenimentele din cursul nopţii nu putea strica. Intenţionez să-mi 
vizitez niște rude din St. Petersburg. 

Privi către mare. Soarele care răsărea colora în trandafiriu 
micile coame înspumate și cerul făgăduia să fie perfect senin. 
Terasa era tăcută și confortabilă, deși dădea spre coasta 
deschisă: în jurul balustradei erau amplasate panouri din sticlă 
imaculate, care blocau vântul. 

— Dumnezeule, dar nimeni nu șofează de la Moscova! Ai 
mare noroc că n-ai păţit ceva, spuse Govormarenko flirtând. 
Trebuia să-mi fi spus și ţi-aș fi trimis avionul meu să te aducă. 

„Să-mi aducă un bazin pentru vomitat”, se gândi Dominika. 
Era convinsă că avionul particular al lui Govormarenko ar fi avut 
canapele cu pete ale unor acte sexuale consumate acolo, ca și 
urme de degete pe geamuri. 

— Poate data viitoare, zise ea cu glas tare și încercă să 
schimbe vorba. Dar te-ai trezit devreme, gospodin 
Govormarenko. 

Ar fi bănuit mai degrabă că bărbatul era dintre cei care se 
trezeau fără mare încântare, preferând să trândăvească în patul 
lui de grăsan, cald și cu iz acru. Govormarenko se întinse către 
un platou cu araniki aurii, împături în două una dintre 
plăcinţelele din cartofi - printr-un capăt al ei se prelinse un sos 
gros de ciuperci - și o îndesă în gură. 

— Doamnă căpitan, vorbi el cu gura plină, insist să-mi spui 
Vasili. Işi privi ceasul Breitling masiv, cu cadranul de culoarea 

caramelelor. Președintele se trezește devreme ca să înoate. 
Vrea să discutăm evoluţia afacerii cu Iranul. Ai auzit noutățile? 

— Bănuiesc că sunt bune, răspunse Dominika, străduindu-se 
să nu se uite la pata de sos de ciuperci de pe puloverul 
bărbatului. 

— Chiar excelente, zise el. Șlepul care transportă containerul 
a ieșit din canalul deltei Volgăi la Astrahan. Traversarea Mării 
Caspice până la Bandar-e Anzali ar trebui să dureze patru zile, 
dacă o permite vremea. Teheranul a depus deja 450 de milioane 
de euro în Banca Centrală și restul va fi achitat la livrare, după 
cinci zile. Nabiullina sosește azi ca să raporteze despre 
transferuri. 

Dominika nu era deloc dornică s-o revadă pe președinta 
Băncii Centrale, favorita suspicioasă a lui Putin care o întrebase 
cum îi venise ideea rutei de transport pe apă prin Rusia. Suka, 
javră. 

Govormarenko împături o altă plăcinţică și o înghiţi cu totul. 

— Treizeci și șapte de miliarde de ruble, zise el. Doamnă 
căpitan, nu va mai trebui niciodată să șofezi până la St. 
Petersburg. 

Se lăsă pe spate în scaun și o privi. 

— Nu sunt sigură că te-am înțeles, Vasili, spuse Dominika. 

— Eu sunt sigur că știi exact ce am vrut să spun. Câștigul tău 
ar putea fi în jur de opt-nouă milioane de ruble. Dacă vrei să 
cumperi din New York, asta ar însemna un sfert de milion de 
dolari. 

„Câştiguri”, își spuse Dominika. „Poate să calculeze ca o 
mașină și să convertească mental valuta. La câţi se vor împărți 
banii iranienilor? Cât de mare va fi partea președintelui? Ar fi 
interesant de aflat unde-și ţin banii în străinătate”. 

— Afacerea cu lranul a fost un exemplu excelent de activitate 
din umbră a serviciilor de informaţii, care a susţinut un contract 
comercial ce a ajutat Rusia, spuse Govormarenko. Ridică halba 
cu bere și o goli. Am sprijinit un stat-client important, ne-am 
extins influenţa într-o regiune importantă strategic și am sporit 
prestigiul Rodinei în lume. 

Din nou asta: Vranio, Minciuna Rusească. 

— A ajutat Rusia? repetă Dominika. 

Govormarenko ignoră ironia cu un gest din mână. 

— Tu ești membră a consorțiului de parteneri creativi care a 
făcut-o posibilă. Ar trebui să profiţi de pe urma participării tale - 
și vei profita. Vor mai fi și alte afaceri comerciale. Avem nevoie 
în echipa noastră de cineva din Serviciu. 

— Și ce va spune directorul despre aranjamentul ăsta? întrebă 
Dominika. 

Govormarenko înălță din umeri. 

— Se va retrage în curând. lar Zarubina fie ni se va alătura, fie 
se va ţine deoparte. Este o femeie sclipitoare, dar de școală 
veche. Opţiunea îi aparține. Se întinse și o bătu cu palma pe 
Dominika pe genunchi. E suficient să știm că avem o protejată 
excepțională în Centru. 

„Porcul ăsta mistreț mă recrutează ca agenta oligarhilor în 
Serviciu”, se gândi Dominika. „In mod cert, cu binecuvântarea 
lui Putin, ce părere ai de asta, Benford? Și tocmai mi-a confirmat 
că Zarubina va deveni noul director după revenirea de la 
Washington”. 

— Și colonelul Ziuganov? întrebă ea. El a lucrat foarte strâns 
cu tine pentru realizarea acestor minuni. Și el face parte din 
echipă? 

— Treburile stau niţel altfel cu Ziuganov, rosti Govormarenko 
pe un ton confidenţial. Colonelului i-ar prinde bine o școală de 
maniere elegante. 

„Nu poate fi mai clar de atât”, se gândi Dominika. „Ziuganov 
nu face parte din cabală; a fost exclus. El nu va dura veșnic. O 
imagine foarte utilă din interiorul grotei - Nate și Benford ar 
aprecia informaţia asta”. 

În clipa următoare, se petrecură simultan trei lucruri: 
majordomul apăru în fugă pe terasă, se aplecă spre 
Govormarenko și-i șopti ceva la ureche; patru bărbați în 
uniforme de milițieni intrară prin ușile de sticlă și veniră spre 
masă; și președintele Putin, urmat de cei doi buldogi ai lui, sui o 
scară de la piscină purtând doar costumul de baie. Pe umeri îi 
era aruncat un prosop. Se uită la milițieni, apoi la 
Govormarenko, după care ridică puţin dintr-un colț al gurii - 
indicând o încântare trecătoare sau, poate, cel dintâi semn al 
unei furii nimicitoare - și o salută din cap pe Dominika. „E în 
costum de baie ud, iar eu port o rochie de cocteil”, se gândi ea 
obosită. „Și azi-dimineaţă un ofiţer SEAL din marina americană 
mi-a spus «doamnă» când eram în sutien și chiloţi”. Soarele era 

sus de acum și marea se schimbase din cenușie în albastră, 
asortată la inelul albastru ce pulsa în jurul capului președintelui. 

— Ce-nseamnă asta? se interesă Govormarenko, vorbind în 
numele președintelui. 

Ofiţerul de miliţie care-i conducea pe ceilalţi luă poziţie de 
drepţi. 

— Ordin de la Sediul Central, domnule. 

Govormarenko îndesă în gură o altă plăcinţică. 

— Ce ordin? 

— S-a emis un buletin general de căutare a unui automobil 
plecat din Moscova, domnule. O unitate aeropurtată a poliţiei l-a 
descoperit aici. 

— A cui este mașina? întrebă Govormarenko. 

— Probabil a mea, zise Dominika, sorbind suc din pahar. Este 
din garajul mașinilor din lasenevo. 

Ofiţerul de miliţie trase cu ochiul spre camarazii lui. „La naiba, 
ea e din SVR și președintele stă la un metru depărtare”. 

— De ce a fost emis buletinul? continuă Govormarenko. 

Miliţianul strânse din umeri. 

— Nu știu, domnule. Sediul Central a spus doar că ordinul 
sosea de la Moscova. 

Într-un final, glasul ascuţit, concis și tăios. 

— Nu contează de ce, rosti Putin, cine l-a emis? 

Miliţianul transpira de acum. 

— Nu știu, domnule președinte. 

Putin o privi pe Dominika. Femeia încerca să stea tolănită 
nepăsător în scaunul ei, dar își dădu seama că el știa deja totul. 

— Eu nu cred că doamna căpitan Egorova este o fugară, zise 
Putin încet. Sunteţi liberi, se adresă el milițienilor. 

e 

Seb Angevine își sui picioarele pe birou și-și admiră pantofii 
Oxford Crockett & Jones de la Londra, 350 de lire, adică 600 de 
dolari, cusuţi manual de un Bob Cratchit, special pentru el. 
Sacoul îi atârna pe un umeraș în spatele ușii închise a biroului, 
lână gri-cărbune ușoară de la Brioni, 4 500 de lire sau 6 000 de 
dolari, pusă în valoare admirabil de cravata lui din mătase în 
șapte falduri, de la Marinella din Napoli, 200 de dolari. 

Seb își omora timpul înainte ca secretara să plece acasă la 
terminarea programului, pentru ca să-și scoată minicamera 
Chobi - aceasta era Gama - și să deruleze pe repede înainte 

telegrame pe monitorul computerului de pe birou, în timp ce 
camera înregistra cu înaltă rezoluţie. Seara asta avea să fie 
specială: urma să fotografieze o listă de plăţi de la 
compartimentul financiar cu numele reale ale celor mai sensibili 
agenţi CIA. Lui Angevine nu-i păsa cine erau aceștia; toţi ar fi 
trebuit să știe că meseria de spion implica riscuri, și le 
asumaseră conștienți. Ce naiba, el însuși își asuma un risc 
spionând pentru ruși. Dar singurul nume cu adevărat important, 
cel pentru care Zarubina avea să-i plătească un milion de dolari, 
era cel rusesc de pe listă. După ce Muriel strecură capul pe ușă 
ca să-i zică „bună seara”, Seb scoase mini-trepiedul segmentat 
și flexibil, înșurubă camera pe soclu, verifică orientarea corectă 
și activă funcţia de înregistrare video. Derulă rapid 50 de 
telegrame, apoi se opri. Instinctiv, împinse trepiedul și 
minicamera într-un sertar deschis al biroului, exact când se auzi 
o ciocănitură în ușă, după care apăru fața elefantină a Gloriei 
Bevacqua, directoarea Serviciului Clandestin. 

— Te întrerup de la ceva? întrebă ea și intră în birou. 

Părul blond-murdar, tuns bob scurt, avea rădăcini negre și era 
zbârlit la spate. Purta un costum cu pantalon portocaliu din fibre 
sintetice, cu mâneci murdare, iar pe umărul stâng se zărea o 
pată uscată, de parcă ţinuse acolo un prunc ca să-l ajute să 
eructeze și o stropise cu lapte. 

„Da, tocmai copiam sute de telegrame secrete din sistemul 
securizat al Agenţiei, ca să le livrez mâine seară Moscovei, în 
schimbul unui milion de dolari, care va avea drept urmare, sper, 
distrugerea capacităţii tale de a mai conduce Serviciul 
Clandestin”. 

— Nu, Gloria, rosti el cu glas tare. Cu ce te pot ajuta? 

Bevacqua plecă peste câteva minute, iritată că Angevine 
refuzase să facă parte dintr-o comisie administrativă nou- 
înfiinţată pe care o organiza. Avea nevoie de ofițeri superiori în 
comisia aceea și crezuse că, dacă îl va ruga pe Angevine direct, 
l-ar putea convinge să accepte. „N-ai tu bafta asta, șleampăto”, 
se gândi bărbatul. „A//lez au charbon, întoarce-te-n în cocina ta”. 

Angevine reinstală camera și începu să deruleze. Lăsă la 
sfârșit lista de la financiar, ca s-o deruleze cu viteză normală și 
s-o poată citi și el, cu atenţie. Acolo era - lovitura lui de un 
milion de dolari. Verifică de două ori; era singurul nume ce 

putea fi recunoscut ca fiind rusesc. „Hm”, își spuse, „o femeie. 
Oare o fi corect?” 

Dominika Vasilievna Egorova. Angevine memoră numele. 
„Mă-ntreb dacă o fi vreo bunăciune. În tot cazul, nu va mai fi așa 
după ce Zarubina va primi numele”. 


DRANIKI - PLĂCINȚELE DE CARTOFI CU SOS DE 
CIUPERCI 


Dă-ți prin răzătoare ceapă și cartofi curăţaţi de coajă, 
după care adăugați ou crud, sare și făină, ca să 
obtineti un aluat gros. Luati o lingură din aluatul acela 
și puneti la prăjit în ulei încins, până se rumenesc 
plăcintele pe ambele părți. Serviti cu sos de ciuperci, 
făcut în blender din ceapă tăiată cubuleţe, ciuperci 
călite și smântână. Gătiți sosul acesta la foc mic (fără 
să ajungă la fierbere), adăugând smântână, și garnisiţi 
cu pătrunjel tocat. 

36. 


Nate și Benford stăteau singuri în sala de conferințe 
securizată din noua sucursală a  FBl-ului din nordul 
Washingtonului. Benford se plânsese că a trebuit să conducă 
până la Swampoodle, numele de mult uitat al așezării irlandeze 
înjghebate în secolul al XIX-lea din apropiere, care fusese 
complet demolată pentru a construi Union Station. Benford mai 
comentase că relocarea sucursalei din zona urbană dură 
Buzzard Point de pe Potomac fusese o cerință pentru ca toți 
cowboy-ii din FBI să fie mai aproape de Oficiul Guvernamental 
de Conturi (GAO), care se găsea de cealaltă parte a G Street, în 
diagonală față de noua sucursală. 

Benford lucrase îndeaproape cu FBI și în general FEBEII nu-i 
plăceau, totuși avea printre ei câţiva prieteni buni, ca șeful 
Diviziei Contrainformaţii Străine, Charles Montgomery, cu care 
urmau să se întâlnească. Pe când așteptau, un agent special 
mustăcios și enervant, pe care Benford îl știa, băgă capul în 
cameră. 

— Ne-au invadat spionii! ţipă el, ducându-și ambele palme la 
gură. 

Benford îl privi cu o expresie vizibilă de neplăcere. Tipul avea 
păr stufos și o mustață ce semăna cu o bidinea. 

— McGaffin, rosti Benford, de ce nu ești în misiune pe teren? 
S-a terminat cu spărgătorii de bănci din capitală? 

— E sub control, răspunse agentul. Voi ce faceţi pe-aici? 

Benford îl privi cu subînțeles pe Nate. 

— Am primit informaţii noi de la Moscova că Centrul are o 
cârtiță în FBI și am venit să cerem curții FISA?! examinarea 
profilului tău personal de navigare pe internet. Eu personal mă 
aștept ca materialele respective să fie puerile și libidinoase. 

McGaffin clătină din cap. 

— Vorbește în engleză, rosti el și se retrase. 

Benford îl privi din nou cu subînţeles pe Nate. 


21 Curtea Supremă de Supraveghere a Informaţiilor Externe din Statele Unite (Foreign 
Intelligence Surveillance Court, FISC, denumită și „Curtea FISA”) este o instanţă 
federală înființată în 1978 pentru examinarea cererilor de mandate de filaj a spionilor 
străini din SUA. (n. tr.). 

— Și poate că acum înţelegi reţinerile mele de a veni aici 
pentru un parteneriat cu indivizii ăștia care o freacă prin birouri, 
zise el. 

Nate scutură din cap. 

— Vom beneficia de o singură ocazie s-o prindem în flagrant 
pe Zarubina și să-l identificăm pe TRITON, spuse el. Dacă tipii 
ăștia au vreo idee, ar trebui să-i ascultăm. 

Agentul special Montgomery intră în cameră, ocoli masa și 
strânse mâinile lui Benford și Nate. Avea 50 de ani, era zvelt, cu 
păr albit prematur, ochelari cu jumătăţi de ramă cocoțaţi pe 
vârful nasului și ochi cenușii de poliţist, cărora nu le scăpa 
nimic. 

— Îmi cer scuze pentru întârziere, rosti el și se așeză pe latura 
opusă a mesei de conferinţe. Încă nu mi-am revenit complet 
după schimbarea de fus orar. Conferinţa aia din Londra a fost 
interminabilă. 

Își frecă fața cu palmele. 

— Măcar te-ai delectat cu bucătăria britanică, zise Benford. 

— Da, încuviinţă Montgomery. Până acum nu mai auzisem 
niciodată de haggis. Și e un preparat scoţian, nu britanic. Am 
înfulecat o farfurie întreagă, înainte ca gazdele din MI5 să-mi 
spună că erau măruntaie învelite în stomac de oaie. Când o să 
vină ei aici, o să-i servesc cu stridii din Munţii Stâncoși. 

— Eu crezusem dintotdeauna că testiculele - de bovine, dar și 
de alte animale - erau felul favorit din meniul cantinei FBI, 
comentă Benford. 

— Simon, răspunse Montgomery sec în timp ce deschidea un 
dosar, britanicii ţi-ar spune „bobleaţță”, ceea ce să știi că 
însemnă nătărău. 

— Putem începe? întrebă Benford. 

Montgomery aprobă din cap; se număra printre cei câţiva 
ofițeri FBI care știau de cazul TRITON. 

— Am discutat, zise el, și Zarubina se va întâlni cu băiatul 
vostru în decursul următoarelor șapte zile. La cererea ta, ne-am 
ținut departe de ea, ca să nu vadă filajul și să abandoneze 
întâlnirea. 

Montgomery susținuse că echipa FBI de filaj - poreclită G-ii - o 
putea supraveghea pe Zarubina fără să fie văzută și s-o sperie. 

— Eu tot cred c-o putem prinde, încheie el. 

Nate clătină din cap. 


VP - 441 


— Charles, nu ne putem asuma riscul ăsta. Oamenii tăi sunt 
buni, dar dacă Zarubina vede ceva pe stradă o să abandoneze 
întâlnirea și rușii vor schimba coordonatorul cu un ofițer ilegal și 
anonim pe care n-o să-l putem identifica niciodată. 

Montgomery își frecă iarăși faţa. 

— Bun, exact asta-i chestia despre care voiam să vorbesc cu 
voi. Avem un atu. Arătă o foaie de hârtie. Știm că situl de 
întâlnire al rușilor este în parcul Meridian Hill. 

— Un atu fragil, rosti Nate. SVR-ul va cerceta cu multă atenție 
parcul cu câteva zile înainte, mai ales în orele dinaintea 
întâlnirii, și va vedea pe acolo o echipă mare, indiferent cât de 
buni ţi-ar fi oamenii. Un părâit de radio sau cineva cu un binoclu 
de gât - e inevitabil. 

— Da, accept asta, încuviinţă Montgomery, însă m-am gândit 
și la o soluţie. Avem doi tipi destul de umblați... 

— Ce vrei să zici prin „umblaţi”? se încruntă Benford. 

— Au avut fel de fel de joburi. 

— De ce? insistă Benford. 

— Probleme cu respectarea autorităţii, răspunse Montgomery 
și-și încrucișă mâinile pe masă. 

— Adică? spuse Benford. 

— Adică n-o iau cu ocolișuri, ci-ti spun deschis ce gândesc ei. 

— Cum ar fi...? 

— Cum ar fi să le spună șefilor s-o șteargă din faţa lor, zise 
Montgomery. 

— Și de ce oare ai vrea tu să ni-i pui în cârcă pe acești doi 
Gemeni instabili într-o operaţiune vitală, care ar putea costa 
viața unui agent? întrebă Benford. 

— Fiindcă îi consider cei mai buni operatori de stradă pe care 
i-am văzut în 25 de ani, răspunse Montgomery. Dacă Zarubina 
este o clarvăzătoare pe stradă, Fileppo și Proctor sunt vrăjitori. 

Benjamin se uită spre Nate, care încuviință ușor din cap. 

— Noi trei în parc, nimeni altcineva, fără radiouri, zise el. ÎI 
înhățăm pe TRITON înainte să poată vorbi cu Zarubina. 

— La asta mă gândisem și eu, aprobă Montgomery. Vă 
înfășurăm câte o pânză în jurul șoldurilor și vă dăm sarbacane. 
Am putea avea succes. 

Benford se foi în scaun, gândindu-se. 

— Când ne putem întâlni cu vrăjitorii tăi? întrebă el. 

— Așteaptă afară, răspunse Montgomery și se duse la ușa 
sălii. 

Fileppo și Proctor intrară și se așezară de o parte și de alta a 
lui Montgomery. Amândoi erau îmbrăcaţi neprotocolar, în blugi 
și ghete Clarks scurte. Cel din stânga purta o bluză de trening 
neagră, simplă, iar celălalt un pulover de lână cu fermoar la gât. 

— Donnie Fileppo și Lew Proctor, îi prezentă Montgomery. 

Nate se întinse peste masă și dădu mâna cu ei. Ambii aveau o 
strânsoare serioasă. Donnie Fileppo părea un tânăr de 25 de 
ani, avea păr șaten tuns scurt, frunte înaltă și ochi ce treceau de 
la un chip la altul. Lew Proctor nu era cu mult mai în vârstă, 
avea riduri în colţurile ochilor și era tuns periuță. Amândoi 
stăteau relaxaţi în scaune și-i priveau pe bărbaţii din CIA cu un 
dezinteres simulat. 

— Așadar, Donnie și Lew? spuse Benford. 

— Mda, numele lui întreg este Donatello, rosti Proctor și se 

aplecă puţin înainte ca să privească pe lângă Montgomery spre 
Fileppo. Își păstra chipul perfect serios, dar ochii îi râdeau. În 
Italia, este un nume care se dă mai ales fetelor. 

Fileppo nu-i întoarse privirea. 

— Aţi mai filat vreodată singuri? întrebă Nate. Avem o 
problemă mare și ne trebuie doi oameni pe jos care să m-ajute 
să acopăr un parc din centru. 

— Care parc? întrebă Fileppo. 

— Pe cine trebuie să filăm? întrebă Proctor. 

— Nu trebuie să știți informaţiile astea până nu vă consimţim 
participarea, îi răspunse Benford. 

Nate nu-l privi, dar recunoscu tonul: Benford clasic, 
comportament dezagreabil pentru a-și testa interlocutorii. 
Fileppo strânse din umeri. 

— Nu vă putem ajuta cu marea și înfricoșătoarea voastră 
problemă, zise Proctor, dacă nu știm cine e afurisita asta de 
țintă și despre ce parc e vorba. 

Montgomery se foi în scaun. 

— Agentul special Montgomery a spus că voi doi sunteți 
destul de buni pe stradă, spuse Nate. 

— Bunicei, zise Fileppo. Tu pe ce stradă ai crescut? 

— Moscova, răspunse Nate. 

Proctor încuviinţă din cap. 

— De aceea este atât de important, urmă Nate. Trebuie să 
meargă strună, fiindcă altfel va muri cineva la Moscova. 

— Ca să nu mai zic că un ticălos de trădător american care 
lucrează pentru ticăloasa Moscova o să scape pentru naiba știe 
cât timp, interveni Benford. 

— În niciun caz nu putem lăsa să se-ntâmple așa o ticăloșie, 
nu, Donatello? zise Proctor. 

e 

Nate ieși pe stradă cu Fileppo și Proctor. Montgomery nu 
exagerase: erau calmi, rapizi, în formă fizică, foloseau semnale 
abia vizibile din mâini și-și puteau schimba profilul printr-o 
ridicare de glugă sau întoarcerea pe dos a unei jachete. În plus, 
Fileppo practica parkour, alergarea urbană liberă: putea să 
sprinteze cu viteză maximă spre un zid înalt de patru metri, să 
facă doi-trei pași pe el, ca și cum ar fi mers pe o suprafață 
orizontală, pentru ca apoi să sară până în vârf. 

Pauzele de masă erau, de asemenea, utile: niciunul dintre ei 
nu consuma alcool în timpul misiunii. Berile de după program 
erau limitate la două. Limbajul era gălăgios și indecent, însă 
Nate recunoscu toate semnele unor agenți profesionişti de top 
care conlucrau bine: își terminau frazele reciproc, priveau unul 
peste umărul celuilalt și semnalau ceva interesant prin mișcări 
imperceptibile din bărbie. Fiecare dintre ei știa ce va face 
celălalt înainte ca respectivul să acţioneze. Nate îi verifică pe 
Connecticut Avenue - practic pe terenul lor de joacă - și avu 
impresia că privește doi câini sălbatici africani operând în 
tandem. Urmăreau de aproape iepurii - civili nebănuitori - 
pentru practică, apoi rămâneau mult în urmă, anticipau cotituri 
și le-o luau înainte sau îi filau de pe trotuarul de vizavi. Se 
completau perfect între ei. 

Fileppo își folosea chipul copilăros pentru a trece de portari. 
Proctor putea să interpreteze rolul de curier din centru și să 
colinde neîntrebat prin clădiri de birouri. Ambii puteau citi 
scrisori cu fontul 11 întoarse invers de pe birourile 
recepţionerilor. Erau pungași, pirați, vizigoți. După două zile, 
Nate îl informă pe Benford că era în regulă: cei trei aveau să 
acopere parcul Meridian Hill în următoarele cinci seri 
consecutive. 

Parcul era o colină împădurită, cu suprafaţa de șase hectare, 
din cartierul Columbia Heights, la patru kilometri nord de Casa 

Albă. Aflat pe o pantă abruptă, parcul avea alei întortocheate, 
statui și scări elegante din ciment. Piesa de rezistenţă era o 
fântână-cascadă în stil italian, lungă de 60 de metri, cu 13 
bazine succesive - fiecare mai mare decât cel anterior, de la un 
metru și jumătate, până la trei metri și jumătate lățime. 
Înălţimea pe verticală a cascadei era de 15 metri. Pe ambele ei 
laturi se găseau scări late din beton, care se întâlneau la bazinul 
și terasa cu coloane din vârf. 

Nate, Fileppo și Proctor se despărţiră și acoperiră nivelul 
superior al parcului - o promenadă ierboasă mărginită de tei - 
apoi se rotiră pentru a examina nivelul inferior, inclusiv cascada. 
Nu puteau ști dacă rușii trimiteau periodic oameni acolo, ca să 
cerceteze securitatea sitului, așa încât conveniră să iasă separat 
din parc și să meargă două intersecţii pe lângă șirurile 
maiestuoase de case de pe W Street, până la localul Fast 
Gourmet, specializat în sandviciuri. În timp ce merse, Nate se 
uită după Fileppo și Proctor, dar nu-i zări nicăieri. Se jucau cu 
tipul din CIA, expertul în Moscova, ca să-i arate de ce erau 
capabili. 

Fast Gourmet era un local modest, cu vitrină, tejghea și două 
mese în spatele casei de marcat, într-o benzinărie de pe colțul 
dintre W Street și Fourteenth Street. Fileppo era deja înăuntru și 
comandase trei sandviciuri Chivito pe chifle moi. Proctor apăru 
după alte două minute. Nimeni nu vorbi în timp ce așteptau 
sosirea mâncării. Nate nu devenise tocmai amic cu cei do 
agenți FBI, dar toţi își purtau un respect colegial nerostit și 
reciproc - recunoșteau abilităţile și apreciau camarazii 
profesioniști de vârf. 

— Va fi terasa din vârful cascadei, rosti Proctor în cele din 
urmă, când se așeză la o măsuţă. Are două intrări pe partea de 
vest a străzii Sixteenth și mai este încă destulă vegetaţie. 

— Clar, zise Fileppo și-și trase un scaun. E singurul loc logic. 
Putem ignora promenada de sus. Peretele ascunde terasa de 
ochii celor de sus și poţi să vezi în jos totul până la W Street. 
Nimic nu poate urca neobservat pe scările alea. 

Nate se uita încruntat la sandviciul lui, Chivito, înalt și plin cu 
carne friptă, brânză, ouă fierte și ceapă marinată, din care se 
prelingea un sos neidentificat. 

— Escabeche, spuse Fileppo, urmărindu-i privirea. Ceapa e 
marinată în oţet. 

— Din Uruguay, completă Proctor. Cel mai bun din 
Washington. 

Nate mușcă și trebui să admită că era magnific. Se șterse la 
gură cu un șerveţel. 

— Bun, zise după aceea. Să presupunem că voi aţi fi 
Zarubina. Cum aţi intra? Unde v-aţi plasa CF-ul, contrafilajul? 
Din ce direcţie vine TRITON? 

— Rușilor le place să controleze siturile de întâlniri, spuse 
Proctor. E modul lor de operare. Ea va urca pe terasa superioară 
pe una dintre scările laterale și-l va privi pe băiatul nostru suind 
tot pe una din scările alea. 

— Dacă ea aduce CF, o să fie plasați printre arbori și în parcul 
de deasupra cascadei, opină Fileppo. O să supravegheze zona 
exterioară, o să fie cu ochii-n patru după o echipă mare, după 
automobile și radiouri. Va fi acolo ca să anunțe o eventuală 
abandonare a întâlnirii și ca să-și protejeze bătrânica. 

— Se zice despre ea că-i incredibilă pe stradă, spuse Nate. 

Fileppo și Proctor schimbară priviri. 

— Noi suntem incredibili, zise Fileppo, și Proctor aprobă din 
cap. 

Își lăsară sandviciurile și ciocniră pumnii. 

— lisuse, rosti Nate, înainte ca voi doi să vă mutaţi în aceeaș 
garsonieră, spuneţi-mi cum să ne ocupăm de situl ăsta. 

Se alese cu două priviri lipsite de expresie din partea 
agenţilor FBI, care au durat trei secunde notabile. 

— Uite ce credem noi - spune-ne ce părere ai tu, începu 
Proctor. Donnie și cu mine vom sta la baza cascadei. O să ne 
mișcăm separat, camuflându-ne în spatele reflexiilor bazinului, 
balustradelor, gardurilor vii și zidurilor. Dacă e înainte de ora 
zece, prin parc vor fi oameni. Dacă e după zece, rușii vor avea 
probleme cu poliția parcului dacă vor să se asigure că locul este 
pustiu. 

— Și dacă cârtiţa ta urcă deja scara, o s-o înhăţăm înainte s- 
ajungă la jumătate, spuse Fileppo. 

— Și cum veţi ști dacă un ins oarecare de pe scară e tocmai 
cârtița? întrebă Nate, privindu-i pe cei doi cum definitivau 
detaliile. 

— Pun pariu că Zarubina va utiliza un semnal de siguranţă 
simplu: să aprindă o brichetă, să scoată o eșarfă, să pună o 
pungă de hârtie albă pe balustradă, explică Proctor. Un semnal 

pozitiv, ceva ce cârtița să poată vedea chiar pe întuneric. 
Zarubina ne va anunţa venirea cârtitei. 

— Și-atunci o înhățăm, completă Fileppo. Va fi imposibil să 
poată schimba vreun cuvânt între ei, cu atât mai puţin vreun 
obiect. 

— Donnie devine cam agitat în timpul capturărilor. Da' o să 
m-aștepţi, nu-i așa? se adresă Proctor lui Donnie. 

— Nu devin deloc „agitat”, replică Fileppo. De unde scoţi 
toate prostiile astea? 

— Așa faci mereu, răspunse Proctor. 

„lisuse”, se gândi Nate, concentrându-se asupra sandviciului 
său, „parcă-s o pereche căsătorită de foarte mulţi ani”. 

— Bun, rosti el cu glas tare, deci voi doi veți fi jos, iar eu 
vreau să fiu foarte, foarte aproape de Zarubina. Aveţi ceva idei? 

Se simțea în largul lui să ceară opinia acestor experţi: Nate 
era specialist în detectarea și dejucarea filajului inamic; tipii 
ăștia făceau filaj și merita să-i asculte. 

— Există un singur loc bun, zise Fileppo. Zidul terasei 
superioare din spatele bazinului de sus are trei nișe adânci în 
care sunt mini fântâni arteziene înalte de vreun metru. Trebuie 
să stai în apă până la glezne, noaptea, dar cu haine negre, 
ghemuit în spatele jetului și, cu zgomotul produs de toată apa 
aia - fântâni arteziene, cascade, bazine - ești practic invizibil. 
După aia e suficient să traversezi prin apă bazinul de sus și 
ajungi imediat în spatele ei. 

— Poate c-ar fi bine să porţi cizme de cauciuc, sugeră Proctor. 

— O s-o sperii de-o să facă pe ea, apărând din beznă, 
vorbindu-i politicos în rusă și oprind-o să plece, spuse Nate. Voi 
îi puneţi cătușele idiotului ăluia, apoi daţi alarma și-i chemaţi pe 
toţi, da? 

Benford și Montgomery aranjaseră ca o duzină de echipaje ale 
poliției metropolitane, trei vehicule ale FBl-ului, o dubă și o 
ambulanţă să aștepte pe circumferința unui cerc la patru 
intersecţii depărtare de parc. La recepţionarea unui semnal 
electronic emis de unitatea de mesaje SHRAPNEL a lui Proctor - 
în esenţă un pager codificat construit de CIA - aveau să 
țâșnească în Columbia Heights. Nu vor fi utilizate alte radiouri, 
telefoane mobile sau orice aparate electronice; rușii nu se 
mulțumeau să privească, ci și ascultau. 

TRITON avea să fie arestat, iar Zarubina, care beneficia de 
imunitate diplomatică, avea să fie reţinută în mod politicos până 
la eliberarea ei de către consulul de la ambasada rusă. Potrivit 
bine-cunoscutului instructaj din timpul Războiului Rece, consulul 
avea să susţină senin că Zarubina se plimbase prin parc pentru 
a respira aerul nopţii. După care, fără doar și poate, avea să 
bată câmpii despre procedurile fasciste ale poliţiei americane. 
Avea să urmeze o expulzare PNG - persona nan grata - și 
Zarubina avea să se întoarcă în sânul Rodinei, pentru a 
răspunde întrebărilor puse de o gură ţuguiată nemulțumită, sub 
o pereche de ochi albaștri. 

„lar Dominika va scăpa din nou de beciuri”, se gândi Nate. 
„Va fi în siguranţă”. 


SANDVICI CHIVITO URUGUAYAN 


Între jumătățile unei chifle moi, suprapuneti feliute 
subțiri de friptură la grătar, caramelizate, topiti 
mozzarella peste carne, apoi adăugați felii subțiri de 
jambon, pancetta prăjită, măsline verzi feliate, ouă 
fierte tari și feliate, ceapă marinată în oțet și zahăr, 
feliată subțire, salată, roșii și sos aioli. Tăiați sanaviciul 
în diagonală și serviti. 

37. 


Nate se uită la ceas: 22:19. Dacă avea să se întâmple ceva, 
putea să fie acum: CIA și SVR, deopotrivă, nu stabileau niciodată 
întâlnirile clandestine „la fix” sau la „și jumătate”, fiindcă era 
prea previzibil. În ciuda serii reci, bărbatul transpira sub 
ponchoul cu glugă din plastic negru, ghemuit în întunericul 
absolut al nișei fântânii din spatele bazinului superior. Fundul 
nișei era lunecos din cauza algelor, iar apa înaltă până la 
jumătatea tibiilor degaja un iz metalic, toxic. Uitându-se prin 
coloana de apă bolborositoare a fântânii arteziene și pe lângă 
ea, Nate abia putea zări terasa pustie și bazinele argintii ale 
cascadei de jos. Dincolo de cascadă, parcul era întunecat, 
iluminat vag de strălucirea portocalie a orașului. 

Blestematele de jeturi arteziene erau probabil murdare, 
deoarece miroseau urât, iar coloana de apă pulsa neregulat, 
înaltă, apoi joasă, stropind ponchoul, care nu-l ferea complet de 
umezeală. Nate era îngrijorat că se va auzi cum cade apa pe 
plastic, însă existau multe alte zgomote care acopereau totul: 
apa provenită de la cele trei fântâni arteziene din nișe, ce 
reverberau și stropeau, curgea în bazinul superior, cu valurile 
revărsându-se în arpegiu în cascada de bazine de dedesubt. 
Două seri de așteptare în acest tărâm de basm al apei 
puturoase îl făcuseră să regrete că nu-i repartizase pe Fileppo 
sau pe Proctor în nișa fântânii - să-l lase pe unul dintre ei să 
stea ghemuit ore în șir într-o ribollita recirculată, cu gust rânced 
de ţevi de cupru, cu chestii verzi plutind în jurul cizmelor sale 
aidoma unei supe de zarzavaturi italiană. În același timp însă 
știa că el trebuia să fie aici, sus de tot: el trebuia s-o reţină pe 
Zarubina, iar personalul FBI trebuia să pună mâinile pe un 
cetăţean american, arestat din motive legale. „Hai, TRITON, 
nenorocitule, vino!” 

Un reziduu de instinct paleolitic îi dădu fiori lui Nate - cineva 
se afla direct deasupra nișei sale, pe nivelul promenadei 
ierboase. Nu exista nici lumina lunii și nici umbre; nu se auzeau 
glasuri. Totul era tăcut, dar el putea să simtă, era senzaţia 
aceea a apropierii cuiva care-ţi furnică pielea capului. După un 

minut, privind prin blestemata de apă care clipocea, zări o 
siluetă scundă care lunecă silențios în faţa lui, intrând pe terasă 
din dreapta. Își ţinu respiraţia și speră că era invizibil în bezna 
umedă. Era Zarubina - Nate o recunoscu din sutele de fotografii 
ale dosarului FBl-ului. Purta palton din păr de cămilă și o eșarfă 
înnodată neglijent la gât. Părul blond ca mierea îi era ridicat și 
strâns în coc, iar picioarele voinice de sub poalele paltonului 
lung se terminau cu pantofi cu toc potrivit, butucănoși. Zarubina 
se opri tăcută lângă balustrada de deasupra primului bazin și 
privi în stânga, apoi se întoarse spre dreapta. Cerceta fără grabă 
întinderea parcului pustiu de sub ea. „Ar fi bine ca voi, apași 
urbani, să fiți atât de buni pe cât spuneți că sunteţi”, se gândi 
Nate, telegrafiindu-le mental lui Fileppo și Proctor care se 
găseau undeva în întuneric. Zarubina își termină inspecția și 
rămase perfect nemișcată, cu capul plecat, o imagine cu 
adevărat tulburătoare, o preoteasă antică pe altarul înalt, 
invocând divinităţile cu aripi de liliac. „Tipa ascultă”, se gândi 
Nate, „simte vibe-ul. Poate să perceapă oare electronii ce-mi ies 
prin buricele degetelor? lisuse, bunicuța asta o poate ucide pe 
DIVA în seara asta. Nu, n-o va face; nu se va-ntâmpla asta”. 

Zarubina se întoarse ca să se uite spre vârful zidului de la 
nivelul promenadei - ochii negri lucitori, cu pleoape grele, 
trecură peste nișa lui Nate - și încuviinţă o singură dată din cap. 
Echipa ei avea să-și relaxeze cumva veghea - ea tocmai 
semnalizase că totul era în regulă. Se apropie de balustrada 
terasei, puse ambele palme pe ciment și se aplecă în față, ca un 
dictator ce ţine un discurs maselor de dedesubt. Ridică o mână, 
își dezlegă eșarfa de la gât și o puse peste balustradă, astfel 
încât un colţ atârna discret în jos. Semnalul de siguranţă. 
„Aşteptaţi, așteptați, așteptați”, telegrafie mental Nate 
bărbaţilor de jos. 

Nate nu se clinti timp de două minute - 120 de secunde, dar 
parcă trecură două ore - apoi zări capul și umerii unei siluete 
înalte și slabe ce apăru pe scara dinspre W Street. Mergea fără 
grabă și începu să urce scara din stânga, pe lângă cascadă. „Tu 
ești TRITON?” Bărbatul ţinea capul plecat și mâinile afundate în 
buzunare. Nate se strădui să-i distingă chipul, să-l identifice de 
pe coridoarele Cartierului General. „Haide”. După ce urcase cam 
o treime din scara lată, bărbatul se opri și ridică ochii pentru a 


se uita la terasa superioară și la Zarubina. li văzu silueta 

întunecată și scoase o mână din jachetă, ridicând-o scurt. „Așa, 
bravo, salut-o”. Zarubina nu răspunse, însă bărbatul continuă să 
urce încet. Ajunse la jumătatea scării. 

De la baza casei scării, umbra unui duh, un căpcăun înaripat, 
apăru din gardul viu gros, puse palmele pe zidul din cărămidă 
de jos, sări pe prima treaptă și începu să alerge în sus pe scară. 
Fileppo. În aceeași clipă - cum își sincronizaseră acţiunile atât 
de perfect? - Proctor se materializă din interiorul altui gard viu 
din lungul scării opuse, traversă treptele și merse, cu braţele 
depărtate de corp pentru a-și asigura echilibrul, pe ghizdul unui 
bazin inferior, pentru a trece în cealaltă parte a cascadei. Părea 
că mergea pe apă. Totul dură cel mult patru secunde. Zarubina 
răcni ca un bărbat, când cele două siluete converseră asupra lui 
TRITON care, cu rapiditate uimitoare, sui două trepte, apoi coti 
direct printr-un gard viu, ce-l înghiţi cu trosnete și pocnituri de 
crengi. Proctor și Fileppo se repeziră amândoi la dreapta - unul 
prin deschiderea făcută de TRITON, celălalt printr-o întrerupere 
a gardului viu care exista cu două trepte mai jos. Câinii sălbatici 
africani porniseră după antilopă. 

În a cincea secundă de la declanșarea acţiunii, o lanternă 
începu să strălucească pe partea inferioară a scării, se auzi un 
strigăt, după care lumina porni să urce. Nate zări forma unei 
pălării turtite - „storcătoarele de lămâi” purtate de rangerii 
parcurilor americane. În mod evident, rangerul acesta auzise 
trosnetele ramurilor rupte și trâmbiţa de bivol a unui ofiţer rus 
de informaţii și apăruse pentru a alunga ceea ce el credea că 
erau niște copii. Nu era timp pentru așa ceva. Nate ieși din nișă, 
trecu în bazin, călcă pe căptușeala ponchoului și căzu în patru 
labe în apa care-i ajungea până la coate. Se ridică, tropăi până 
la margine și-și trecu picioarele peste ea; cizmele îi erau pline 
cu apă. Le goli și privi în jur după bătrână. Zarubina dispăruse, 
terasa era pustie. Ea nu o luase nici la stânga, nici la dreapta. 
Apoi auzi plescăiturile. Prinsă între Nate care se poticnea ca un 
idiot în urma ei și rangerul parcului care suia spre ea, femeia 
sărise peste balustradă și cobora acum cascada, trecând dintr- 
un bazin în altul, pentru a fugi. Era imposibil s-o vadă în beznă, 
dar zgomotele pe care le făcea prin apă erau perfect clare. 

Nate sări la rândul lui peste balustradă și porni în urmărire. 
„Cât de repede poate cobori o femeie de 55 de ani?” Fundul 
bazinului superior era alunecos și Nate derapă, apoi izbuti să 

ajungă la margine fără să cadă. Își trecu picioarele peste ea și 
cobori în bazinul următor, ceva mai mare, de la un metru 
înălțime. „Încă unsprezece”. Abia dacă putea distinge cascada 
în lumina slabă ce răzbătea dinspre oraș, dar putea auzi 
plescăiturile de dedesubt - Zarubina era acolo, jos. Se întrebă ce 
făceau Fileppo și Proctor și și-i imagină călare peste TRITON, 
apăsându-l cu faţa în pământ. Își putea închipui scârţâitul ca de 
greier al cătușelor din plastic când îi imobilizau încheieturile. 
Nate se lăsă să alunece peste marginea bazinului - „încă zece” - 
și se întrebă unde erau ei. „Unde-s sirenele?” 

Trebuia să-l înhaţe pe TRITON. El știa numele adevărat al 
Dominikăi. 

e 

Noaptea era rece și tăcută, chiar pașnică. Angevine parcase 
mașina lui Vikki - un Kia Rio, cu o culoare roz-bombon ridicolă, 
de a cărei oglindă retrovizoare atârna un talisman Navajo cu 
pene - la o intersecție depărtare de parc, lângă un gard din fier 
forjat, pe Ecuador Alley, o străduţță lăturalnică tipică pentru 
Washington, folosită de mașinile de gunoi și aflată între spatele 
blocurilor de apartamente și garajele șirurilor de case lipite între 
ele. Putea trece neobservat prin curţile din spate, să ajungă pe 
Fifteenth Street și să intre în parc, așa cum îl instruiseră rușii, 
din capătul W Street. Vikki îl întrebase de ce voia să-i 
împrumute mașina când el avea un BMW în stare perfectă - un 
model M3 nou și superb, gri metalizat, preț de listă de 72 de 
miare, pe care-l cumpărase când se plictisise de Audi S7 - dar i- 
ar fi fost greu să explice că nu parca un BMW pe o alee din 
Washington când se ducea să se întâlnească cu rușii. 

Abia aștepta s-o vadă pe Zarubina în seara asta. Repetase un 
mic discurs dramatic despre imensa valoare a numelui pe care 
avea să-l ofere și despre faptul că banii pentru informaţie 
trebuiau să fie pe măsură. Se gândise chiar la ideea de a se 
târgui înainte de a preda cu adevărat Gama. Totuși târguiala n- 
ar fi servit la nimic; rușii îl plătiseră deja frumușel și aveau să 
continue s-o facă. Era importantă menţinerea unei relaţii bune, 
mai ales că Zarubina îi spusese că președintele Putin îi trimitea 
salutări respectuoase lui TRITON. Angevine se imagină primit de 
Putin într-o casă de vacanţă luxoasă, ascunsă prin zăpezi, în 
cursul unei vizite clandestine la Moscova. Un foc trosnind în 
șemineu, votcă rece ca gheaţa și o frumusețe din Ucraina, cu 

picioare lungi, tolănită pe o blană de urs. Aveau să fie o mulţime 
de ucrainence - îi plăceau lui Putin. 

Dar nu, avea să dea aparatul Gama și să viseze cu ochii 
deschiși mai târziu. Repetă în minte numele memorat și exersă 
rostirea lui. Dominika Vasilievna Egorova. Se părea că idioţii din 
Operaţiuni racolau acum numai femei. Avea să rostească 
personal numele, pentru a amplifica drama, iar expresia suavă 
de bunicuţă gospodină a Zarubinei avea să se topească în 
trăsăturile de vultur ale unui prădător sovietic care anticipează 
înhăţarea prăzii. Angevine văzuse deja faţa aceea. 

Abia mai putea să aștepte. Toţi banii din lume, plus 
răzbunarea pe măgarii din Agenţie care nu găsiseră de cuviință 
să-i respecte valoarea. Traversă parcul și începu să urce 
treptele. Ea era acolo, o pată întunecată în spatele balustradei, 
cu colţul unei eșarfe abia vizibil pe fundalul pietrei. Îndărătul său 
se auzi un foșnet, urmat aproape instantaneu de trosnete în 
gardul viu lateral. Se întoarse și văzu un maimuţoi dezlănţuit 
gonind în sus pe trepte și un alt coșmar fără chip apropiindu-se 
din stânga sa. Un urlet dinspre Zarubina îi trimise fiori electrici 
prin șira spinării și Angevine acţionă instinctiv. Urcă două trepte, 
după care se năpusti prin gardul viu din dreapta sa, simțind 
crenguțele cum îi biciuie braţele întinse și fața. 

leși în trombă de cealaltă parte a gardului viu și fugi printre 
copaci, auzind pași și gâfâitul cuiva care alerga în urma lui. 
Plămânii îi erau gata să explodeze și se aștepta dintr-o clipă în 
alta să simtă în jurul picioarelor o pereche de braţe care să-l 
placheze și să-l doboare. Alergând cu disperarea unui evadat, 
Angevine băgă mâna în buzunar și scoase un tub lung de opt 
centimetri, CYCLOPS, un spray conceput de CIA pentru al Doilea 
Război al Golfului, care conţinea o pulbere fină, roz, un compus 
de cloroacetofenonă și propilenglicol-metil-eter - o alternativă la 
spray-ul cu piper - care, dacă era pulverizat în membranele 
mucoase ale ochilor, provoca dureri intense și pierderea 
temporară a vederii. Angevine șterpelise două tuburi CYCLOPS 
după o demonstraţie de laborator la care participase ca director 
asociat CIA pentru Afaceri Militare. Când ceața trandafirie pufăi 
din tubuleţ, pe Fileppo îl salvară în ultima clipă reflexele lui 
excepţionale: plecă instinctiv capul și doar câteva grăunţe de 
pudră îi atinseră faţa, însă durerea era intensă și ochiul stâng i 
se închise ca lentila defocalizată a unui telescop. Gemu și căzu, 

ținându-se de ochi. Angevine îndesă spray-ul în buzunar și fugi 
în trombă. 

Era urmărit ca un hoţ de buzunare ordinar. Icnind, sări peste 
zidul scund de cărămidă, pe trotuarul de pe Fifteenth Street, 
sprintă de-a curmezișul străzii și coti după o clădire. Simţind 
flegma care i se ridicase în gât, se ghemui în spatele unui 
container pentru deșeuri de pe străduţă și ascultă. Nu auzea 
zgomot de pași. Scăpase oare de urmăritori? In mod normal, ar 
fi așteptat, însă trebuia s-o șteargă de aici. Mâinile și fața îi erau 
zgâriate și învineţite. Traversă străduţa, trecu peste o portiță 
scundă din plasă de sârmă, ocoli o clădire și ieși în locul unde 
parcase mașina lui Vikki. Cu degete tremurătoare, descuie 
portiera, porni motorul și merse pe străduţă fără să aprindă 
farurile. Se sili să înainteze încet. La o cotitură a străduţei, 
aprinse farurile și zări un chip, stacojiu în lumina stopurilor sale, 
crescând în oglinda retrovizoare. Cineva alerga mai repede 
decât șofa el - și se apropia. Angevine călcă acceleraţia până la 
podea, ieși pe Fourteenth Street în scârțâit de roţi și goni ca din 
tun pe stradă, cotind la dreapta, apoi la stânga și iar la dreapta. 
Necunoscutul fusese îndeajuns de aproape ca să vadă numărul 
de înmatriculare al lui Vikki. 

e 

Zarubina văzu mișcare și înțelese într-o străfulgerare de 
claritate profesională ce se întâmpla. Urletul ei era de mânie, de 
imposibilitatea ca voinţa ei să fie zădărnicită. In clipa când îl 
văzu pe TRITON pătrunzând prin gardul viu, auzi, de asemenea, 
plescăituri îndărătul ei, apoi zări raza unei lanterne ce urca pe 
scara îndepărtată. lulia Zarubina, $veia, Croitoreasa, nu șovăi. 
Își trecu picioarele cu greu peste balustradă și sări în bazinul cel 
mai de sus. Avea să coboare pe cascadă și să se strecoare 
printre ei. În timp ce înaintă, își dezbrăcă paltonul deja îmbibat 
de apă, care se afundă și rămase apoi plutind imediat sub 
suprafaţă. Își trecu picioarele peste margine și cobori în bazinul 
următor, dar scăpă priza și căzu în șezut cu un plescăit masiv. 
Se ridică greoi și înaintă. Simţea o durere pulsatilă - ca un spin 
de trandafir care-i cresta interiorul încheieturii mâinii - și mâna 
în sine îi părea amorţită. Zgomotul unui plescăit deasupra o făcu 
să se miște mai repede, spre marginea bazinului, apoi peste ea, 
în următorul, și apoi peste marginea lui. Își pierduse pantofii, iar 
rochia de matroană, cu nasturi în faţă, era udă leoarcă și i se 

lipise de pieptul generos și în jurul picioarelor butucănoase. 
Răsufla gâfâit și-și simţea pieptul ca și cum ar fi fost strâns de o 
menghină. 

Continua să audă plescăituri în urmă, volume tot mai mari de 
apă cădeau în cascadă în faţa ei și alunecă peste marginea altui 
bazin, înaintând prin apă. Intrase deja în ritm: se așeza, își 
răsucea brusc picioarele și se lăsa în bazinul următor. Lanterna 
trecuse de ea și continuă în sus pe trepte; scăpase de un 
urmăritor, însă plescăiturile de deasupra păreau să se apropie. 
Așezare, răsucire, lunecare în jos. „Încearcă să respiri”. Încă 
două bazine, după care ar fi ajuns la cel mai de jos, de unde să 
iasă din parc prin dreapta, de unde avea s-o preia echipa ei de 
filaj, deja alertată de zgomote. Zarubina mergea împleticit prin 
apă - bazinele erau tot mai mari, cu cât cobora -, când simţi o 
durere ca o lovitură de ciocan în braţul stâng. Își vâri mâna la 
subsuoară ca să atenueze durerea, care îi urca prin ceafă spre 
maxilar. 

Se simţea ameţită când se așeză și răsuci picioarele, ca să 
coboare în penultimul bazin. Mergea clătinat și respira întretăiat. 
Parcul, arborii și fântâna, și toată apa asta nenorocită, totul 
tremura, iar strălucirea portocalie a cerului de deasupra orașului 
pulsa. Zarubina se așeză greoi pe ghizdul ultimului bazin și-și 
trecu picioarele dincolo, dar nu avu puterea să lunece în el. 
Rămase locului, cu picioarele bălăngănindu-se, luptându-se cu 
durerea ce sosea în valuri, ca pânza de apă care-i luneca pe sub 
coapse și în jurul picioarelor. Simţea în gură gustul durerii. 
Braţul stâng îi atârna inert pe lângă corp. Auzi un vuiet teribil în 
urechi și se uită din nou la cerut nopţii, acum presărat de puncte 
de lumină, și un nou val de durere îi explodă în piept. 

Capul Zarubinei se lăsă pe spate, cu ochii privind în gol și 
gura deschisă, apoi se înclină lent înainte și căzu cu fața în jos în 
bazinul cel mai de jos al cascadei. Pluti pe burtă, cu brațele sub 
ea, iar cascada lină îi legăna picioarele încălţate doar cu ciorapi. 
Părul ei, care se desfăcuse din coc, se deschise ca un evantai în 
apa întunecată, o Ofelia a sovietelor care, din păcate, n-avea să 
fie jelită de prinţul ei cu ochi albaștri din Kremlin. 

e 

Nate se lăsă să lunece în ultimul bazin. Femeia dispăruse. 
Imposibil - fusese la câteva secunde în urma ei. Apoi o văzu 
plutind în bazinul cel mai de jos. Sări peste ghizd, înaintă spre 

ea și-i scoase capul din apă. Ea îl privi cu ochi mici, negri. Gura îi 
era moale și un fir de alge verzi i se lipise de-a curmezișul feţei. 
Nate se strădui să-i susțină corpul și s-o tragă la marginea 
bazinului, s-o scoată și s-o aducă pe asfaltul uscat. Auzi pași 
care alergau și Fileppo se ivi din beznă, cu o palmă peste un 
ochi. Îl ajută pe Nate s-o tragă afară pe Zarubina și încercară s-o 
reanimeze. Nate își încleștă mâinile și începu să-i apese pieptul 
- ritmul de metronom al bitului pop „Stayin' Alive” avea cele 
103 bătăi pe minut necesare. Ah, ha, ha, ha, stayin’ alive. 

— Bagă-i aer, zise Nate apăsând. 

Un jet de apă murdară ţâșni din gura Zarubinei. 

Fileppo îl privi fix. 

— Gagiule, vorbești în rusă, zise el. 

— Donnie, nu conjugăm verbe aici - suflă-i în gură. 

Când Donnie se aplecă, Nate îi văzu ochiul umflat și roșu de 
jur-împrejur. Continuă să pompeze pieptul femeii. 

— Ce-ai păţit la ochi? Vreau s-aud c-aţi pus mâna pe TRITON, 
spuse Nate. 

Donnie întrerupse respiraţia gură la gură. 

— Javra m-a pulverizat c-un fel de agent de orbire, zise el, 
apoi se aplecă iarăși peste gura Zarubinei. 

Nate apăsa în continuare. Zarubina îi privea cu ochi goi. 

— Vreau s-aud c-aţi pus mâna pe TRITON, repetă Nate. 

Fileppo întoarse capul ca să vorbească. 

— Lew l-a urmărit pe o alee. 

— De ce n-aţi chemat trupele? Ar fi trebuit să roiască deja pe- 
aici. 

Cu buze vinete, Zarubina le asculta conversaţia în timp ce 
privea cerut, iar capul i se clătina încetișor în ritmul în care Nate 
îi apăsa pieptul. 

— Nu știu, răspunse Donnie pe un ton jalnic. SHRAPNEL era la 
Proctor. 

Se aplecă din nou, suflă în gura Zarubinei și obrajii femeii se 
umflară. 

Pe neașteptate, locul se umplu de lume. Proctor apăru pe 
intrarea dinspre W Street, ud leoarcă de transpiraţie și gâfâind. 
Cu lanterna în mână, rangerul parcului cobori cu răsuflarea 
întretăiată de cealaltă parte a cascadei. Era o fată, slăbuţă, cu 
plete negre, într-o canadiană Park Service, cu pălăria 

reglementară legată sub bărbie. Aţinti raza lanternei pe chipul 
vânăt al Zarubinei. 

— Ce se-ntâmplă? întrebă ea, privindu-i. 

— Resuscitare gură la gură, ranger, zise Fileppo cu ochiul 
roșu, ridicându-se ca să inspire. 

— Suntem G-i, spuse Proctor. Încercăm s-o reanimăm pe 
această femeie. 

Paznicul parcului se holbă la el. 

— Ai un radio? o întrebă Proctor. 

Rangerul clătină din plete. 

— Sună poliţia metropolitană, adu o ambulanţă! 

Fata se mișcă destul de iute și începu să vorbească în radioul 
ei masiv ca o cărămidă, cu antena scurtă vibrând odată cu 
mâinile care-i tremurau vizibil. 

Proctor se uită la Nate, care nu-și oprea manevrele de 
resuscitare, și expresia feței sale spunea totul. Ca și Nate, tipii 
ăștia experţi în operaţiunile de stradă știau că nu existau scuze, 
nici chiar atunci când ghinionul și destinul ţi se împotriveau. 

— Am pierdut aparatul când am trecut prin gardul viu, spuse 
el pe un ton amar. După aia Donnie a-ncasat-o și eu am fugit 
după ticălos pe Fifteenth, urmând zgomotele pubelelor 
răsturnate și ale lătrăturilor. Apoi l-am pierdut, dar mai e ceva. 

Sirenele începură să sune, la început încet, după care 
umplură văzduhul ca un talaz discordant, iar clădirile din jur, 
fântânile din parc, vârfurile copacilor și feţele statuilor pâlpâiră 
în albastru-roșu-galben când sirenele se stinseră în mâărâituri și 
începură să se trântească înfundat portiere de mașini, iar 
scârţâiturile rotilelor tărgilor crescură în intensitate. Nate și 
Donnie se dădură la o parte, iar paramedicii deschiseră nasturii 
de la rochia Zarubinei și fixară electrozii pe ea; femeia tresări de 
două ori, însă nu-și mai reveni. 

In cele din urmă, sosiră și Montgomery și Benford, cu feţe de 
înmormântare. Proctor făcu un pas înainte, îl prinse pe 
Montgomery de cot și-l trase într-o parte. Benford, Nate și 
Fileppo îi urmară, îndepărtându-se de mulțimea strânsă în jurul 
Zarubinei, ale cărei tălpi ieșeau printre picioarele lor. Benford 
ridică privirea spre cer și închise ochii. 

— Aţi pierdut aparatul de semnalizare? întrebă el. 

Proctor încuviință. 

— Și v-a dat cu spray în ochi. 

Fileppo încuviinţă. 

— L-aţi putea identifica printre posibili suspecți? întrebă 
Montgomery. 

Amândoi clătinară din capete. 

— Deci, a scăpat? întrebă Benford. TRITON, insul infiltrat de 
Centru în CIA, omul care știe numele principalei noastre surse 
din Rusia, este în libertate? 

— Simon, rosti Nate, rușii au o zicală. Eto eșcio țvetociki a 
iagodki vperedi. Înseamnă „Nu sunt decât flori, fructele vor 
apărea în curând”. 

Benford îl privi crunt. 

— Nathaniel, dacă acesta este modul prin care vrei să-ţi 
anunţi demisia din serviciul federal pentru a urma o carieră de 
predare a limbii ruse la Universitatea Walden On-line, este 
acceptată imediat, spuse el, după care se întoarse către Fileppo 
și Proctor. Și fără doar și poate, colegii tăi vor putea să-și 
găsească de lucru în calitate de coregrafi la spectacolele de 
patinaj artistic. 

— Domnule Benford, cu tot respectul, rosti Fileppo, hai sictir! 

— Haideţi să ne păstrăm calmul, toţi, exclamă Montgomery. 

— Ceea ce doream să spun prin flori și fructe, reluă Nate, este 
că-i posibil ca lucrurile bune de abia acum să-nceapă. Zi-le, 
Proctor. 

— Am văzut numărul de înmatriculare al unei mașini care a 
plecat de pe străduță, rosti Proctor. Tipul a zbughit-o când m-a 
văzut. 

Montgomery apelă un agent special FBI și Proctor îi spuse 
numărul mașinii, ca să-l caute de urgenţă. 

— Putea să fi fost un civil oarecare, spuse Proctor. 

— Atunci de ce-a fugit? replică Montgomery. 

— Când vezi o faţă ca asta care se apropie de tine pe o 
străduță întunecoasă? Oricine ar fugi, comentă Benford. _ 

Proctor deschise gura, însă Montgomery ridică o mână. In 
spatele lor, Zarubina era închisă cu fermoarul într-un sac de 
plastic al legiștilor metropolitani, ridicată și lăsată cu un bufnet 
pe targa cu rotile. Agentul special reveni după ce verificase 
numărul. Montgomery citi de pe un blocnotes. 

— Mașina îi aparţine lui Vikki Mayfield, anunţă el, domiciliată 
în Glover Park, pe Benton Street. 

— Asta-i la câteva intersecţii de ambasada rusă de pe 
Wisconsin, observă Fileppo. 

Benford se strâmbă către toți. 

— Flori înainte de fructe, rosti el și clătină din cap. Charles, îţi 
pot sugera să faci o verificare completă a acestei femei? 

Montgomery aprobă din cap. 

— Acum este timpul pentru G-i, urmă Benford. Un filaj direct. 
Se răsuci spre Proctor. 

— Inainte de a pleca să vă culcaţi, aţi fi atât de amabili să 
scotociţi prin tufișurile acelea și să vedeți dacă ar fi posibil să 
recuperaţi aparatul SHRAPNEL? Este probabil echivalentul a trei 
ani de salarii de-ale voastre. 

— Da, domnule Benford, spuse Proctor. Și unde să-l bag când 
îl găsesc? 


RIBOLLITA - SUPĂ TOSCANĂ 


În ulei de măsline și pastă de tomate, căliți ceapă 
tăiată cubulete până devine sticloasă, apoi adăugați 
morcovi, țelină, dovlecei, praz și cartofi tăiate cubulete 
și gătiți până se înmoaie. Acoperiți legumele cu supă 
de pui, adăugați varză tocată și dați în fiert. Adăugați 
fasole cannellini, sare și piper și fierbeți înăbușit. 
Puneti în supă crutoane de pâine toscană uscată și 
amestecați bine. Când serviţi, stropiți cu ulei și/sau 
oțet balsamic și presărați parmezan ras. 

38. 


Pe mochetă rămăsese o pată ruginie, o urmă lăsată de capul 
zdrobit al lui Evgheni. Ziuganov stătea la biroul său și privea 
pata, dar n-o vedea. Sub palmele lui, pe mapa biroului, se aflau 
telegramele din Washington ce raportau în detaliu evenimentele 
dezastruoase din seara precedentă. Echipa CF a Zarubinei 
descria o ambuscadă la sit - sursa dispăruse în noapte, urmărită 
de doi indivizi, dar nu se știau rezultatele urmăririi. O altă 
telegramă relata scena de la baza cascadei, unde paramedicii 
se ocupaseră de o persoană. A treia telegramă era raportul 
consulului despre moartea rezidentei lulia Zarubina și vizita lui 
pentru identificare la morga Districtului Columbia din sud-vestul 
Washingtonului. Corpul urma să fie predat ambasadei ruse abia 
după 24 de ore, dar consulul a luat obiectele personale ale 
decedatei - ceasul, paltonul, un pantof, mărunțţișuri din 
buzunare - pentru a se asigura că nu exista nimic de valoare 
operaţională. În plus, consulul aflase de la doctorul morgii că 
faţa pătată și buzele vinete ale Zarubinei sugerau un infarct 
miocardic masiv. 

Ziuganov era profund zguduit. Planul lui fusese să urce cu 
liftul Zarubina până la nivelul patru, cel directorial, din lasenevo, 
însă acea zastupnicestvo, protecţie, dispăruse. Instinctul lui de 
amfibiu cu solzi știa că, în ciuda eforturilor sale onctuoase, nu 
intrase în grațiile lui Putin, abia dacă era tolerat. A patra 
telegramă de la Washington era o perspectivă operaţională: 
până la verificarea statutului lui TRITON, rezidentura nu avea să 
iniţieze tentative de recontactare. După un asemenea eșec 
operativ, exista o probabilitate însemnată ca o sursă posibil 
arestată să fie utilizată împotriva foștilor ei coordonatori. Cazul 
era suspendat până când, și dacă, TRITON începea să transmită 
informaţii „incompatibile” - adică dintre cele pe care americanii 
nu le-ar fi divulgat niciodată. Ziuganov înjură. Asta îi sporea 
problemele: nu putea dovedi că Egorova era cârtiţa, generalul 
Soloviov dispăruse și probabil se afla în mâinile americanilor, iar 
acțiunea de mare spectaculozitate a lui Ziuganov de a urmări 
mașina luată de Egorova din garajul SVR-ului până în St. 

Petersburg dusese poliția la o casă de oaspeţi prezidenţială, 
unde ea fusese invitată de Putin personal. 

În mod îngrijorător, Ziuganov nu primise niciun telefon despre 
aceste evenimente neplăcute nici de la președinte, nici de la 
director; pe vremea lui Stalin, încetarea bruscă și completă a 
comunicaţiilor de la vârf însemna un singur lucru: sărută-ţi 
nevasta și copiii de rămas-bun. lar unicul telefon pe care îl 
primise totuși însemnase o dublă alertă. Govormarenko îl 
sunase pe linia securizată - „De când un civil utiliza o linie de 
comunicaţii guvernamentale codificată? De când Putin îi dăduse 
receptorul, evident” - ca să-l anunțe scurt că nu va mai fi 
necesară continuarea participării lui în cazul cargoului aflat 
acum în drum spre lran. Govormarenko îl anunţase că afacerea 
fusese încheiată, ultima tranșă de bani fusese plătită și 
intervenţia Serviciului putea să înceteze. Ziuganov știa foarte 
bine ce însemna asta. Nu avea să existe niciun fel de vip/ata, 
nicio bucăţică de zahăr, nicio plată, pentru munca pe care o 
depusese pentru managementul operaţiunii. Însemna, de 
asemenea, că legăturile lui cu s;/ov;K; din jurul lui Putin fuseseră, 
de asemenea, retezate, ca parâmele de amarare ale unui vapor 
ce pleacă și care cad una după alta de pe ponton în apă. 

Egorova. Ziuganov închise ochii și o văzu întinsă pe masa din 
oțel inoxidabil din celula închisorii Butîrka, în timp ce el se ocupa 
cu o bară din oțel de corpul ei, suind încetișor - labele 
picioarelor, tibiile, genunchii, pelvisul, stomacul, coastele, 
încheieturile mâinilor, braţele, claviculele, gâtul. Pentru ochi 
avea să folosească o lingură îndoită. lar ea va trosni din toate 
încheieturile ca un sac din piele plin cu cioburi. Anchetatorii 
doreau în continuare să discute despre Evgheni. Ziuganov nu 
simţise nici măcar o secundă vreo remușcare pentru că 
fărâmase craniul adjunctului său idiot; Evgheni spusese tot ce 
știa, dar nimic ce ar fi putut-o acuza pe Egorova. Opțiunile lui 
Ziuganov se îngustau, poziţia în carieră i se clătina, viitorul era 
sumbru. Cariera lui: Bog ne vidast, svinia ne siest, Domnul n-o 
dă, porcii n-o mănâncă. 

Mama. Ea supravieţuise patru decenii în malaxorul sovietic, 
ocupând succesiv funcții administrative înalte în NKVD, KGB și 
SVR, sub Hrușciov, Brejnev, Andropov, Cernenko și Gorbaciov, 
traversând dizolvarea Uniunii Sovietice, perioada tumultuoasă 
cu beţivul Elțîn, până la peisajul lunar protosovietic al lui Putin. 

Se pensionase cu onoruri și acum era zampolit, ofiţer politic la 
ambasada rusă din Paris, o poziţie onorifică, o răsplată pentru o 
viață de loialitate pentru Rodina. Ea îl adusese în Serviciu, sub 
protecţia ei. Poate că-l putea ajuta acum. Ridică receptorul 
telefonului  Vei-Che securizat și ordonă  centralistei să 
stabilească legătura cu Parisul. Avea să-i spună ei toate 
detaliile. Mamulia, Mami, avea să știe ce trebuia făcut. 
e 

Dominika stătuse trei zile în casa de oaspeţi din Strelna. Nu 
avea de unde să știe ce se întâmplase la întâlnirea cu TRITON și 
se aștepta la o demascare bruscă, anticipând pășii apăsaţi care 
veneau s-o ridice, privirea îngheţată a ochilor albaștri în timp ce 
era scoasă din șarada de azil de nebuni a acestui weekend la 
vârful puterii. Era deja sătulă de sosurile grețoase cu smântână, 
nesfârșitele șiruri de sticle de votcă frapată, cearșafurile 
parfumate cu trandafiri, panorama nesfârșită a mării metalice, 
cântecele patriotice difuzate prin sistemul audio - favoritul lui 
Putin era „Unde începe Patria” - la micul dejun, prânz și cină. 
Fusese un șuvoi continuu de invitaţi - oligarhi cu pântece 
bombate, miniștri cu degete murdare de nicotină, manechine cu 
ochi negri și actrițe vicioase - care socializaseră în grupuri în 
saloane, sufragerii și pe terase, după care se separaseră și se 
reuniseră în grupuri diferite, în nori de un galben-lacom, verde- 
temător sau, uneori, albastru-intelectual. 

În mijlocul unei pâcle de un galben-întunecat, Govormarenko 
se ocupase încă de la început s-o prezinte pe Dominika 
eminenţelor ce soseau, transmițând, prin braţul cu care o ţinea 
după mijloc, mesajul „ea este cu noi”, iar ochii se mijeau și 
capetele se plecau, femeile îi evaluau fesele bombate de 
dansatoare, iar bărbaţii se holbau la pieptul ei, și mâna lui 
Govormarenko îi șerpuia după talie pentru a o conduce spre altă 
prezentare. Iniţial, Dominika plănuise să rupă degetul mic de la 
mâna aceea, îndoindu-l brusc pe spate, spre încheietură, dar 
evaluase rapid șirul acesta de evenimente și oportunitatea pe 
care o reprezentau. Nu-i putea expedia un mesaj CARS lui 
Hannah - „Of, Doamne, Hannah nu mai este” - însă știa ce ar fi 
spus Nate și putea auzi glasul lui Benford, așa că zâmbea și 
glumea cu bărbații, strecura aluzii sumbre despre activitatea ei 
în Serviciu și le măgulea pe femeile cu urme de fard pe gulere și 
pete de sare la subsuorile bluzelor. 


VP - 462 


Radarul magnific al Dominikăi înregistră absența oricăror 
abordări sexuale din partea bărbaţilor la refugiul acesta de 
weekend. Sigur că da, existau priviri necamuflate și căutături 
furișe, dar era ca și cum în jurul gâtului i-ar fi fost atârnată o 
invizibilă literă Z, zapoveanii, rezervată, interzisă, jos labele. Dar 
„rezervată” pentru cine? După un flirt iniţial și lipsit de 
entuziasm al lui Govormarenko - interesele lui principale erau 
mâncarea și băutura - el nu mai făcuse nimic altceva decât s-o 
prindă pe după mijloc și din când în când să-i atingă un sân cu 
umărul. Era clar că unicul mascul alfa din vilă își marcase 
teritoriul și masculii omega inferiori puteau descifra perfect acei 
feromoni. 

Spiritul Udrankăi, stând lângă mal și cântând cântecul dulce al 
rusalcei, dădu capul pe spate și râse. Ești pisicuta lui Putin. 

Harașo, foarte bine. Dominika decise să fie agenta CIA 
infiltrată nu numai în SVR, ci și în cercul de prădători al lui Putin 
din afaceri, politică și guvern. Președintele i se adresa ori de 
câte ori o vedea, un amănunt notat de o actriţă care, judecând 
după expresia uluită, fusese în mod clar una dintre jucăriile 
întoarse cu cheiţa ale lui Vladimir. În tot cazul, președintele era 
un dandy, îmbrăcat în cămăși descheiate la gât și sacouri 
mulate pe trup. Mergea cu pas legănat de marinar și era însoțit 
de obicei de o frumusețe statuară, despre care se șoptea că 
fusese campioană naţională și olimpică la gimnastică ritmică. 
Zvonul a fost confirmat a doua zi, în sala de fitness de la subsol, 
mare și cu pereţii acoperiţi de oglinzi, aparate și haltere, când 
blonda, în echipament din Spandex, demonstră câteva exerciţii, 
printre care poziţia așezată pe abdomen, cu picioarele arcuite 
înapoi pe spate, astfel încât vârfurile lor atingeau podeaua de o 
parte și de cealaltă a capului. Președintele, purtând un judogi 
greu, ţesut, legat la mijloc cu centură neagră, radie, privind-o. 

Apoi, demonstraţia de judo. Spre încântarea invitaţilor 
eleganţi, înșiruiri de-a lungul pereţilor enormei săli de fitness, 
Putin începu să lupte cu un bărbat solid de douăzeci și ceva de 
ani, trântindu-l cu forţă de fiecare dată când se prindeau 
reciproc de revere. Președintele nu a fost niciodată trântit - 
tânărul știa cum să cadă și să se rostogolească. După un șoc 
extrem de violent - Putin folosi hane goshi, aruncare peste șold 
- o femeie ţipă speriată și cei din jur o apostrofară cu sâsâituri, 
de parcă ar fi întrerupt un pianist în mijlocul concertului. După 

zece minute, Putin se îndreptă, își șterse fața cu un prosop și se 
apropie de grupul de sicofanţi, care se strânseră imediat și 
aplaudară politicos. Putin înclină din cap, primind aplauzele cu 
modestie olimpiană. Ochii lui o zăriră pe Dominika în spatele 
mulţimii. 

— Doamnă căpitan, știi judo? o întrebă el. 

Mulți își răsuciră fetele către femeie. 

— Nu, domnule președinte, răspunse Dominika. 

— Și ce crezi? zise Putin. 

Feţele se întorceau când spre unul, când spre celălalt. 

— Foarte impresionant, răspunse ea. 

— Am înţeles că ești antrenată în Sistema, continuă Putin. 

Feţele se întoarseră din nou, așteptând. 

— Da, domnule președinte, zise Dominika. 

Spera că nu vorbise ca ultima viţică. 

— Cum ai compara judo cu Sistema? întrebă Putin, punându-și 
prosopul pe gât. 

— Ar fi dificil de comparat, domnule președinte. De exemplu, 
am putut identifica doar patru moduri prin care să vă ucid în 
acest meci de antrenament. 

Femeia cea sensibilă icni din nou și toți priviră chipul lui Putin, 
căutându-i reacţia. Haloul albastru al președintelui pulsă și 
colțurile gurii îi zvâcniră. 

— Faimoasa reţinere a serviciului extern, comentă el către 
mulţime. 

Traversă sala spre scara largă ce urca în sufragerie, mulţumit 
să-i lase pe invitaţii ce șușoteau să-i urmeze aura albastră, ca 
un stol de gâște. Femeia, cu nasul în vânt, trecu pe lângă 
Dominika, iar un industriaș transpirat își tamponă faţa cu o 
batistă și clătină din cap spre ea, însă Dominika știa că marcase 
puncte pozitive cu Putin. El era unidimensional, primar, 
naţionalist, instinctiv, afectat de o lentilă prin care vedea lumea 
doar în alb și negru. În același timp însă era un conspirator 
înnăscut, pe care-l interesa doar un lucru - sila - puterea, forța, 
tăria. Absolut totul provenea din deținerea și păstrarea acestei 
sila: bogăţia personală, renașterea rusă, teritoriile, petrolul, 
respectul global, teama, femeile. De aceea, îi respecta pe alţii. 
Dominika spera doar să nu fi exagerat. 

În seara aceea, după cină, Dominika discută pe terasă cu un 
bărbat cu chip de nevăstuică de la Gazprom, care prezicea că, 

prin controlarea exportului de gaze naturale, Rusia va recupera 
statele baltice ca republici integrale în 36 de luni. Dominika își 
imagină chipul lui Benford când avea să citească asta. Un 
servitor în livrea albă se apropie, luă poziție de drepţi și anunţă 
că doamna căpitan Egorova era așteptată în cabinetul 
președintelui. 

Primul lucru pe care-l văzu când intră a fost că în lungul 
pereţilor nu existau bărbaţi înarmaţi care s-o ia pe sus. Putin 
stătea în spatele unui birou ornat, acoperit de pâslă verde sub 
un cristal gros. Purta o cămașă descheiată la gât sub un 
smoching absurd din catifea; ideea lui despre ce ar purta un 
centelman după cină. Îi făcu semn spre un scaun și o privi în 
tăcere zece secunde. Dominika se sili să nu-și ferească ochii. 
Dacă TRITON le spusese numele ei? Oare ușa avea să zboare în 
lături și mardeiașii de la securitate aveau să umple încăperea? 
Haloul lui Putin era constant; la exterior, nu părea agitat. 
Continua s-o privească, ţinând palmele pe cristalul biroului. 
Sceneta aceasta de tip Svengali? era teribil de obositoare; 
Dominika ar fi vrut să-i tragă o palmă care să-i dea peste cap 
ochii aceia albaștri. 

— Rezidenta Zarubina este moartă, rosti Putin. A murit 
noaptea trecută în cursul unei întâlniri în Washington. 

Ce era asta, o cursă? Ea n-ar fi trebuit să știe nimic despre 
TRITON. „Prefăa-te că nu știi nimic”. 

Dominika rămase inexpresivă. 

— Oh, Doamne, zise ea. Cum a murit? 

„Satisfăcător. Însă ei îmi cunosc oare numele?” 

— Infarct, spuse Putin, în timp ce încerca să scape dintr-o 
ambuscadă. 

„Păcat, baba laga. Mătura nu te-a putut duce în zbor spre 
siguranţă”, se gândi Dominika. 

— Ambuscadă? Cum a fost posibil? Zarubina era excepţională 
pe stradă, rosti ea cu glas tare, clătinând din cap. Și sursa? 

„Îmi știi numele?” 

— Statut necunoscut, zise Putin fără să-și desprindă ochii de 
la ea. 

„Oare joacă un joc? Mai știe și altceva?” 


ze Personaj din romanul Trilby (1895) de scriitorul britanic George du Maurier (1834- 
1896), care o seduce, o domină și o exploatează pe tânăra irlandeză Trilby făcând din 
ea o cântăreață faimoasă. (n. tr.). 

— Domnule președinte, acesta este un dezastru. Dar în 
activitatea mea, când vorbim despre ambuscade, vorbim despre 
cunoașterea din timp a unor informații, despre pregătirea 
capcanei. In afară de Zarubina și de echipa ei, singurii oameni 
din Direcţia KR care știu locurile siturilor de întâlniri din 
Washington, D.C., sunt colonelul Ziuganov și maiorul Pletnev. 
Doamna Zarubina păstra un control foarte strict al detaliilor 
operaţionale. 

— Și Pletnev e mort, zise Putin. 

De data asta, Dominika nu mai trebui să simuleze 
surprinderea. „Sărmanul Evgheni cel păros, dar cel puţin acum 
nu mai reprezintă un pericol”. Mintea îi gonea, calcula, evalua 
riscul a ceea ce urma să facă. 

— Mort? repetă ea. Colonelul Ziuganov l-a omorât? 

Putin se aplecă înainte peste birou. 

— Asta este o întrebare interesantă, observă el. De ce ai 
crede așa ceva? 

Putin adulmeca intrigile așa cum un crocodil simte mirosul 
unui cadavru în râu. Și, precum crocodilul Stalin, Vladimir Putin 
știa cât de important era să-și menţină subalternii suspicioși și 
agresivi unul faţă de celălalt. Dominika înregistră interesul lui 
animat, inspiră adânc și-i povesti despre boicotul de informaţii al 
lui Ziuganov în Direcţia KR, despre Evgheni care era îngrozit de 
el, despre obsesia lui Ziuganov de a descoperi cârtița. 

— Este un ins dezechilibrat și perturbat, spuse ea cât mai sec. 
L-a tratat pe Evgheni ca pe un animal din grajd. Pletnev mi-a 
povestit unele dintre necazurile lui și, recunosc, mi-a cerut sfatul 
în probleme operaţionale. 

„Acum Evgheni nu mai poate păţi nimic dacă îl pârăsc”. 

— Și aţi văzut cum colonelul Ziuganov mi-a urmărit mașina și 
a crezut că am fost implicată în dispariţia lui Soloviov - tocmai 
eu, care l-am identificat pe general ca fiind suspect. Dominika 
făcu o pauză de efect. Colonelul se găsește sub un stres imens. 
A devenit imprevizibil. 

Menţionarea numelui lui Soloviov nu era periculoasă; 
Govormarenko bârfise despre dispariţia generalului. 

— Am remarcat asta, spuse Putin. Și care este părerea ta? 

„Incetișor, indirect”, își spuse Dominika. 

— Domnule președinte, bazându-mă pe puţinele informaţii pe 
care mi le-a destăinuit maiorul Pletnev, toate acestea au atins 

apogeul cu două zile înainte ca Zarubina să anunţe că va obţine 
numele unei cârtițe CIA. După aceea a urmat o perioadă 
haotică. Ziuganov a trimis poliţia să mă aresteze aici, iar acum 
m-aţi anunţat că l-a ucis pe Pletnev și că imbatabi/a Zarubina a 
căzut într-o ambuscadă. 

— Ce vrei să spui, doamnă căpitan? 

Sosise momentul pentru dezinformațiia, inducerea în eroare. 

— Toate evenimentele acestea nefericite nu înseamnă decât 
că Ziuganov încearcă să se protejeze, cu ajutorul americanilor. 
Cine caută cel mai intens și cel mai gălăgios cârtița? Cârtița 
însăși, domnule președinte. 

Ochii albaștri ai lui Putin nu-i părăsiră nicio clipă faţa, dar 
haloul lui azuriu pulsă și Dominika știu că o credea. 

e 

În noaptea aceea, în dormitorul ei din vilă, Dominika nu reuși 
să adoarmă. Cinele medievale și grele continuară: în seara asta 
fusese friptură de vită la cuptor, medalioane de vițel, bujenina, 
jambon la cuptor, friptură de rață și paticiKi, frigărui ucrainene, 
servite cu sos moldovenesc adjika foarte ardeiat. Recipientele 
pentru sosuri pe bază de smântână și unt se înșiruiau ca o 
escadră de corăbioare între sfeșnice de argint. Platouri cu 
heringi, somoni și păstrăvi în sos de smântână cu mărar și 
kulebiaka, somon în foitaj. Găluște pelmeni și vareniki erau 
scoase din supiere ca niște pui de broaște testoase ce se 
revărsau dintr-o fermă piscicolă. Recipiente calde cu legume 
gătite în unt, terine de porc, somon și mistreţ, și caserole de 
ciuperci, ticsite de trufe, care abureau când erau luate cu 
lingura, acopereau masa. Govormarenko glumise cu voce tare, 
spunându-i lui Putin că delicatesele din Ucraina, Georgia și 
Moldova erau cu atât mai savuroase, în râsetele apreciative ale 
invitaţilor cu gurile pline. O păclă galbenă învăluia masa. 

Dominika era întinsă într-un pat cu baldachin, sub o pilotă cu 
puf de gâscă de un roz spectaculos și asculta ticăitul ceasului 
aurit vechi, în stil Empire, de pe placa șemineului, care concura 
cu murmurul slab al mării de dincolo de fereastră. Mai avea încă 
o zi de petrecut în weekendul acesta prelungit și ardea cu 
adevărat de nerăbdare să se întoarcă la Moscova, să-și 
pornească echipamentul CARS și să expedieze o suită de mesaje 
în care să raporteze tot ce se întâmplase. Și era sigură că Nate 
și Benford îi scriseseră deja mesaje CARS ce fuseseră încărcate 

și așteptau salutul electronic al aparatului ei. Era nerăbdătoare 
să afle statutul lui TRITON, circumstanţele decesului Zarubinei, 
dacă LYRIC era în siguranţă, ca și detaliul mărunt al propriei e; 
siguranţe. Ştia că spiritul lui Hannah o va însoţi pe drumul spre 
Moscova și va fi alături de ea când va recupera mesajele CARS, 
uitându-se în oglinzile retrovizoare, cu ochi mari și râzând. 

Îi ducea dorul lui Nate. Stresul din ultimele zile - șofatul până 
la St. Petersburg, așteptarea exfiltrării pe plajă, imaginea, 
mirosurile și gusturile dezgustătoarei menajerii a lui Putin - o 
epuizase. Tânjea după atingerea lui Nate, după buzele lui. 
Dumnezeule, îl dorea pur și simplu! Dominika rămase nemișcată 
sub pilotă și-și mișcă mâna între picioare. Peria de păr a bunicii 
- talismanul lung din baga care o ajutase să-și descifreze 
primele porniri adolescentine - se găsea în sala de baie luxoasă 
aflată de cealaltă parte a dormitorului... prea departe. Nu conta. 
Închise ochii și-l văzu pe Nate. Udranka râse de dincolo de 
fereastră când capul Dominikăi se apăsă tot mai tare în pernă și 
răsuflă sacadat printre buzele abia întredeschise, iar globii 
oculari se mișcară repede pe sub pleoapele închise și simţi cum 
furnicăturile corpului îi cuprindeau picioarele, până la degetele 
care i se contractau. După câteva secunde de delir, își încetini 
respiraţia și deschise ochii, clipi iute și se întrebă pentru un 
moment unde era. Coapsele îi tremurau de șocuri mărunte și-și 
șterse transpiraţia de pe buza superioară. Apoi se petrecu 
imposibilul. 

Clanţa zăngăni foarte slab și ușa începu să se deschidă. 
Dominika se ridică pe jumătate în capul oaselor. De după ușă 
apăru încet marginea unui halo albastru-strălucitor. „Boje moi, 
Dumnezeule!”, își zise Dominika. „Nu se poate așa ceva!” 

Marta, voluptuoasă, sexy - cu o coamă de păr revărsată peste 
față - stătea în cealaltă parte a camerei, pe o sofa, cu picioarele 
încrucișate și o țigară atârnânadu-i între buze. Sora moartă și 
colega Vrabie a Dominikăi suflă un fuior de fum drept în sus, 
privi către ușa care se deschidea, apoi se uită la Dominika. Ce 
ești pregătită să faci? șopti ea. 

Președintele intră în dormitorul Dominikăi - probabil că 
ciocănitul la ușă nu era o opţiune când Vlad intenţiona ceva. 
Înaintă fără grabă, trecând prin raza de lumină proiectată de 
lună prin fereastra dinspre mare, care-i schimbă albastrul 
haloului în turcoaz. Când ocoli colțul patului cu baldachin, 

Dominika se strădui iute să se aranjeze pe sub pilotă; se gândise 
la Nate și cămașa de noapte îi era ridicată mult deasupra 
mijlocului. Oare apariţia bruscă a președintelui în camera ei se 
datora transmisiei video din dormitor? Oare președintele privise 
imaginile cu purici ale foirilor nocturne ale mâinii ei 
tremurătoare sub pilotă? Dacă așa fusese, atunci bărbatul se 
mișcase cu adevărat iute. 

Președintele purta o pijama - cămașă și pantaloni - simplă, 
din mătase bleumarin. Pe jumătate amuzată, Dominika observă 
că pe pieptul cămășii nu existau însemne heraldice, nici vulturul 
bicefal al Romanovilor, nici secera și ciocanul, nici steaua roșie. 
Putin își trase un scaun delicat și antic și se așeză lângă pat, 
aproape de ea, ca și cum ar fi fost un medic de ţară care venise 
să ia temperatura unui pacient. Femeia se ridică în șezut și era 
cât pe ce să-și tragă sfioasă pilota până sub bărbie, dar apoi o 
lăsă să-i cadă în poale - Ce conta, la urma urmelor, ea era 
Vrabia lui Putin - şi se întinse să aprindă veioza cu abajur coral 
de pe noptieră. Văzu că ochii președintelui se plimbau peste 
decolteul  cămășii ei de noapte fără mâneci și peste 
proeminenţele sânilor de sub dantelă. 

De cealaltă parte a încăperii, pe sofaua în stil Recamier, cele 
două - Marta și, acum, Udranka - o priveau, Vrăbiile ei moarte 
sosite acolo ca să-i dea putere. Spectrul lui Hannah nu avea să 
fie aici, ea nu, nu pentru așa ceva. 

— Bună seara, domnule președinte, rosti Dominika degajată, 
ca și cum vizitele neanunţate ale Suveranului întregii Rusii, 
înveșmântat în mătase, în dormitoarele femeilor invitate în 
această casă de oaspeţi din Strelna după miezul nopţii erau 
perfect normale - ceea ce, conchise ea, probabil că era 
adevărat. 

— Doamnă căpitan Egorova, zise Putin fără să-și ceară nici pe 
departe scuze pentru sosirea lui intempestivă și continuând să-i 
fixeze decolteul cu privirea, am primit un flux continuu de 
comunicări despre subiectul pe care l-am discutat. Tocmai a 
sosit telegrama cea mai recentă. 

— La care subiect vă referiţi, domnule președinte? 

Udranka îi făcu semn că ar trebui să recurgă la discreta 
Ridicare din Umeri a Vrăbiilor, astfel ca o bretea a cămășii de 
noapte să-i cadă de pe un umăr. „Devcionka, stricato, taci din 
gură”, îşi zise Dominika. 

— Despre sursa Zarubinei, TRITON, și despre cârtița 
americană din Centru, răspunse Putin fără să dea vreun semn 
de nervozitate. În seara asta am primit o telegramă de la 
rezidentura din Paris. TRITON a încercat să contacteze 
ambasada de acolo, dar idioţii au crezut că era o farsă și, din 
greșeală, a fost respins. A lăsat un număr de telefon local. 

„Dumnezeule”, își spuse Dominika, bărbatul care-i putea 
aduce moartea umbla liber prin Paris și putea fi contactat cu un 
simplu apel telefonic. 

— Așadar, rosti ea, este probabil ca el să fi scăpat. 
Rezidentura va încerca să-l găsească? 

Trebuia să le trimită lui Nate, Gable și Benford o mulţime de 
mesaje CARS. Ei trebuiau neapărat să-l găsească pe TRITON. 
Putin nu răspunse. 

— Colonelul Ziuganov a fost informat despre apariţia lui 
TRITON printr-un apel neautorizat primit de la mama lui pe linia 
telefonică securizată de la Paris. 

Dominika înţelese - asta însemna că legăturile telefonice ale 
lui Ziuganov fuseseră monitorizate. Aparent, sugestia ei că el 
era cârtița făcuse impresie. Un alt amănunt important. 

Putin se lăsă pe spate în scaun. Haloul albastru îi pulsa. Se 
simţea bine; poate că se imagina strecurându-se lângă ea sub 
pilotă. 

— Colonelul Ziuganov a fost înregistrat pe aeroportul Vnukovo 
în seara asta, îmbarcându-se spre Paris. N-a contactat 
ambasada noastră de acolo. Nu se știe unde se află în Paris. 
Mama lui, Ekaterina, a fost găsită ucisă în apartamentul ei. 

— Credeţi că a fugit, e posibil să fi dezertat în Occident? 
întrebă Dominika. 

— Poate că da, spuse Putin. Eu însă cred că s-a dus la Paris 
dintr-un motiv disperat. Cred că va suna la numărul de telefon 
local pe care l-a lăsat TRITON și va propune o întâlnire. 

Putin examina toate aspectele în mod de-a dreptul primejdios. 
Poate că avea îndoieli față de vinovăția lui Ziuganov. 
Dumnezeule, Dominika trebuia să transmită urgent mesaje 
CARS, să dea suficiente informaţii pentru CIA ca să-l prindă pe 
TRITON! Dacă Ziuganov apuca să stea de vorbă cu TRITON, fie și 
numai pentru două minute, era terminată. 

— Este posibil, domnule președinte, zise ea cu glas tare, dar 
ce poate spera să realizeze? 

— Nu ţi-e clar? Ziuganov intenţionează să-l elimine pe 
TRITON, sursa care-l poate identifica drept cârtiţa americanilor. 

— Domnule președinte! exclamă Dominika, simulând șocul, 
dar fericită că bărbatul formulase o ipoteză greșită. 

Haloul albastru al lui Putin strălucea realmente. Rusul din el 
era încântat de jocul de șah; fostul ofițer KGB savura labirintul 
de contradicții; despotul era mulțumit de haosul creat. Altceva 
din el se trezea la viață: se uită din nou la sânii Dominikăi, la 
sugestia sfârcurilor mai întunecate sub mătasea dantelată. 
Udranka, din colțul întunecat al dormitorului, chicoti. Putin se 
aplecă, apropiindu-se de Dominika și punându-și mâna pe mâna 
ei. 

— Vreau să faci ceva, rosti el și-i mângâie încheietura. 

Dominika îl aşteptă să vorbească, evaluând mental 
posibilităţile babiloniene. „Da, sau nu, Benford? Nathaniel, o să- 
nțelegi?” 

— Vreau să pleci chiar în dimineaţa asta la Paris. Vorbești 
fluent franceza, așa-i? 

Mâna președintelui sui pe abdomenul ei și trecu ușor peste 
sânul ei stâng. Dominika se sili - își impuse - să rămână 
nemișcată. Era conștientă că pupilele i se lărgiră inconștient. 
Ochii albaștri cu raze X ai lui Putin îi cercetară fața. 

— Vei aranja o întâlnire cu TRITON înainte ca Ziuganov s- 
ajungă la el. 

Vârfurile degetelor lui părăsiră dantela și trasară o linie pe 
pielea ei, între sâni. Dominika era stană de piatră. Oare el îi 
putea simţi bătăile inimii? Oare putea să diferenţieze între 
pulsaţiile pasionale normale și bubuiturile de repulsie din 
timpane? Dumnezeule, mângâierea asta era preludiul seducţiei 
sau era mai degrabă ceea ce părea: respectiv, atingerea 
drăgăstoasă a unui vas antic de către un colecționar lacom, 
afirmarea proprietăţii sale asupra obiectului? Haloul lui Putin o 
învălui. Apa lui de colonie - oribilă, infuzată cu trandafiri și 
chimion, din vreun loc ca Soci - îi pătrunse în nări ca un țânţar. 
Președintele îi privi chipul, în timp ce degetul lui lunecă sub 
cămașa de noapte și descrise lent un cerc în jurul sfârcului ei 
stâng. Dominika, instruită și antrenată clinic ca Vrabie, știa că 
reflexul pilomotor involuntar declanșat de eliberarea de 
oxitocină îi contracta pielea sfârcurilor, dar Vlăduţ știa doar că 
ea se excita. 


VP - 471 


— După ce-ţi va spune că Ziuganov este cârtița, zise 
președintele, vreau să scapi de TRITON. El este oricum 
demascat, fugar, stânjenitor pentru noi. 

„Ce încântător”, se gândi ea. „Stă cu mâinile pe ţâţele mele 
și-mi ordonă să comit o crimă de stat; să ucid pentru Maica 
Rusia”. Putin nu se mulțumea să sugă sângele ţării sale, o mai și 
defăima - o dată în plus. Dominika îi privi ochii ce nu clipeau. 
Buzele lui erau ţuguiate, ca și cum ar fi avut nuga în gură. 
Stătea foarte aproape de pat, în așteptare, și Dominika, 
fulgerată de o intuiţie șocantă, împărtășită probabil acum două 
mii de ani de Mesalina când își strecurase o mână parfumată pe 
sub toga lui Claudiu, se întinse și-și puse mâna în poala 
președintelui. 

— Să-l omor? șopti ea. 

Deci asta însemna să faci parte din club. Nările președintelui 
se dilatară când Dominika pipăi ușor prin mătase după /aska, 
nevăstuica adormită din pijamaua lui. 

— După care doresc să limpezești orice neînţelegeri au mai 
rămas cu colonelul Ziuganov, continuă Putin. 

Degetele Dominikăi detectară ceva - poate că era exact ceea 
ce căutase. Tot adormită. 

— Ce vre... 

Președintele îi strânse ușor sânul - degetele lui aveau bătături 
- cerându-i să tacă. Dominika se gândi că ar fi fost potrivită o 
strângere similară din partea ei. Nimic nu se clinti în pădurea de 
mătase. 

— El nu trebuie să se mai întoarcă în Rusia, zise Putin. 

Își luă mâna de pe sânul ei. Să facă și ea la fel? Nu încă. 

— În Departamentul Cinci avem oameni care se ocupă de așa 
ceva, spuse ea mișcându-și în sus și în jos buricul degetului 
mare. Domnule președinte, eu nu sunt nici pe departe 
candidatul cel mai bun. 

Nicio reacție între picioarele lui. Oare își pierdea abilităţile de 
Vrabie? Fusese printre cele mai bune din clasă în ceea ce 
instructoarele matroane din Școala de Vrăbii numiseră 
„maimuţica”. 

În colțul dormitorului, Marta și Udranka se priviră una pe 
cealaltă și clătinară din capetele lor spectrale. 

— Vreau ca tu să te ocupi de asta, zise Putin. Deoarece vei fi 
promovată la conducerea Direcţiei KR după ce te vei întoarce de 
la Paris, este corect să te ocupi de această acţiune personală. 

Actiune personală - eufemismul venerabil al lui Stalin pentru 
ștergerea unui om de pe faţa pământului. Era o capcană de urși 
tipică: promovare, favorurile Kremlinului, împărțirea profitului. Și 
după aceea, Dominika avea să le aparţină, acestor reptile cu 
boturi negre care se încolăceau în jurul pieptului ei ca s-o aducă 
mai aproape. Nu avea sens, de ce să fie ea trimisă în mod 
specific ca să-i omoare pe cei doi, însă nici nu trebuia să aibă 
sens. li era silă de ordinele mieroase date de acest potentat 
suav la suprafaţă. Ştia că, dacă le va îndeplini, va fi de-a pururi 
la mâna lui. Era totuși ironic că Putin fusese în ultimele cinci 
minute la mâna ei fără niciun rezultat apreciabil. 

Șefa Direcţiei KR. Avea să se ocupe de contrainformaţii pentru 
tot Serviciul. Ar fi însemnat acces fără egal. Nathaniel și Gable și 
Forsyth și Benford n-aveau s-o creadă la început. lar 
binefăcătorul ei cu ochi albaștri și cap ca un pepene tocmai îi 
oferise oportunitatea să călătorească, să se întâlnească cu ei și 
să le spună. Dar, Dumnezeule, trebuia să ajungă imediat la Paris 
și să-l împiedice pe Ziuganov să se întâlnească cu TRITON. 
Dominika știa că Nate se va grăbi spre Paris când ea va suna la 
numărul SENTRY și împreună aveau să găsească o soluție. 
Împreună. 

Dorul brusc pentru Nate îi reaminti că avea mâna tot în poala 
președintelui. Faţa lui era impasibilă, dar se simţea ceva, ba 
chiar destul de mult, ca și cum Putin ar fi putut face nevăstuica 
să iasă la comandă din pădure. Pe baza experienței proprii, 
estima dimensiuni mai mici decât media, totuși fermitatea era 
clară. Mâna lui se întinse și-i atinse din nou sânul, ușor, doar 
trecerea vârfurilor degetelor peste piele. Dominika ar fi vrut să 
tipe, dar își cobori ochii și-i zâmbi. 

Bărbatul o privi fără agitaţie sau emoție. 

— Eşti dispusă să faci asta? întrebă el, și nevăstuica trezită 
era acum vizibilă sub pijama. 

Dominika își dădu seama că ordinul pe care-l dăduse pentru 
asasinate fusese stimulul, factorul excitant. 

Puse în balanţă pe de o parte torentul de informaţii pentru 
CIA, vreme de decenii, și pe de altă parte existenţa abjectă și 

ticăloasă ca membră a acestei cete de șobolani, a cărei primă 
scenă o juca acum, stârnind nevăstuica președintelui. 

— Domnule președinte, voi face orice pentru a vă ajuta pe 
dumneavoastră și ţara mea, rosti ea cu o privire care ar fi putut 
de asemenea sugera Nu sunt proprietatea ta. 

Putin îi întoarse privirea cu un surâs rar, scurt, care anunţa Ba 
da, ești, și, parcă pentru a-și demonstra voinţa inflexibilă, se 
ridică, o mai privi o dată, o salută din cap și părăsi dormitorul în 
tăcere. Cu mâna încă furnicând-o, Dominika nu mai putea decât 
să privească după ușa care se închidea încet. Epuizată de 
ultimele șapte minute, se lăsă să cadă pe pernă, în vreme ce 
Marta și Udranka aplaudau din umbră. Insă acum în cameră 
apăruse și Hannah; Fato, pregătește-te, avem multe de făcut. Şi 
Dominika era mulțumită că avea spiritele lor cu ea - și că în 
curând urma să-l vadă pe Nate. Ceasul de pe polița șemineului, 
care sunase din oră în oră pentru Marele Duce Constantin acum 
două sute de ani, sună acum pentru Dominika, parcă anunțând 
începutul cursei spre Paris. 


PATICIKI - FRIGĂRUI 


Înfigeți în țepușe cuburi de carne marinată în otet si 
îndesați-le strâns, pentru a forma un soi de kebab 
neregulat. Amestecați pesmet, curry, sare și piper și 
tăvăliți frigăruia prin amestec. Treceţi-o apoi prin ou 
bătut, apoi din nou prin pesmet, apăsând ca să adere 
și ca să compactați carnea. Prăjiți frigăruile în ulei 
până se rumenesc, apoi așezaţi-le pe un pat de unt și 
felii de ceapă și dați-le la cuptor la foc mic, până se 
pătrunde carnea. Serviti cu salată și sos aajika. 

39. 


Seb Angevine trebui să-și treacă degetele prin păr și să se 
adune înainte de a deschide ușa apartamentului lui Vikki. 
Plecase panicat cu maşina de lângă parc, apoi se silise să 
conducă încet, tremurând și privind întruna în oglinda 
retrovizoare, așteptându-se să vadă girofaruri roșii pâlpâitoare. 
Mersese pe Columbia Road spre sud, după care intrase pe 
liniștita Twenty-second Street, peste podul Buffalo, prin pustiul 
Georgetown, apoi spre nord pe Thirty-seventh Street, în Glover 
Park. În timp ce conducea, șterse fișierele digitale stocate în 
Gama și, cu degete tremurânde, scoase cardul de memorie. 
Camera foto zbură peste pod în Rock Creek, iar cardul de 
memorie cu 22 GB de telegrame interne CIA strict secrete - 
inclusiv numele reale ale surselor CIA - dispăru într-o gură de 
canal de pe O Street. Era lipsit de importanţă: el memorase 
numele Dominika Egorova. După zece minute, Angevine parcă 
mașina lui Vikki aproape de ușa din spate a blocului cu 
apartamente, parţial camuflată vederii de pe stradă de un 
container mare pentru deșeuri. Işi supse zgârietura sângerândă 
de pe un deget și încercă să gândească. 

Putain de bordel, blestemaţii, era un dezastru, o catastrofă, 
era exact motivul pentru care-și spusese că nu va trata personal 
cu rușii. BMW-ul lui nou era parcat după altă mașină și i se păru 
că botul ca de rechin al automobilului se clătina spre el într-o 
dezaprobare condescendentă. Nu știa exact cum va primi Vikki 
vestea că el era un oficial CIA superior, nesatisfăcut și invidios, 
care trădase și transmisese informaţii americane secrete de 
importanţă naţională către serviciul de spionaj al Federaţiei 
Ruse în schimbul unor sume indecente și scăpase ca prin 
urechile acului să fie prins în seara asta într-un parc din centru 
de către oficiali neidentificaţi din instituţiile de aplicare a legii - 
probabil FBI - care, mai mult ca sigur, se îndreptau chiar acum 
spre apartamentul lui Vikki pentru a-l aresta. Spera ca ea să 
poată accepta totul, pe loc. 

— Idiotule! spuse Vikki. 

— N-am transmis decât generalităţi, minţi Angevine. 

— Eu te-am ajutat să transmiţi biletul ăla rusului grăsan din 
club. 

Vikki nu dansa în seara asta și lenevise pe canapea în lenjerie 
de corp, uitându-se le televizor și cosându-și un costum nou. 
Acum era proţăpită drept în faţa lui, cu mâinile în șolduri. 
Angevine nu putea să nu observe ce corp frumos avea și-i 
fulgeră prin minte gândul că poate ar trebui s-o includă în planul 
lui întocmit în grabă. „Nu”, își spuse, „refugiul ăsta e doar 
pentru unul. Îmi pare rău”. 

— Nimeni n-a păţit nimic, zise cu glas tare. Nimeni. 

Uitase de atașatul militar rechemat din Caracas și de cele 39 
de zile de interogatorii de contrainformaţii îndurate de generalul 
Soloviov. 

— Sunt complice, ticălosule, m-ar putea acuza că te-am 
ajutat, zise Vikki. 

Implanturile ei MemoryGel High Profile tresăltau de emoție și 
mâinile i se încleștaseră acum în pumni. 

— Informaţiile mele n-au făcut decât să asigure Moscova că 
putem fi parteneri internaţionali mai buni, spuse Angevine cu 
superioritate, utilizând argumentele din apărarea lui Aldrich 
Ames”, deși i se părea chiar lui că suna mai degrabă ca un 
delegat ONU cu fes oriental care discuta despre iniţiative 
globale la o tocană de creveţi pe Bayou Bartholomew. 

— Auzi, ce minunat! pufni Vikki. Parteneri mai buni! 

— Am nevoie de ajutorul tău, zise Angevine. Pentru ultima 
oară. 

— Te-ajut, cum să nu! Te-ajut să-ţi strângi hainele și să te cari 
naibii de-aici. 

— O să plec dacă asta dorești, dar vreau doar să mă duci tu 
cu mașina, doar puţin - numai atât. 

Știa că aceasta va fi partea dificilă, dar n-o putea face fără ea. 
Citise despre metodă pe când mai era încă în SNIC și n-o uitase 
niciodată. Acum însă trebuia s-o convingă pe Vikki. Ridică cheile 
BMW -ului său. 

— Îți fac cadou mașina mea. Voisem să-ţi fac o surpriză la 
cină, zise el. 

După expresia de pe chipul femeii, era clar că nu-l credea 
deloc. 


23 Aldrich Hazen „Rick” Ames (n. 1941), fost ofițer CIA devenit agent dublu KGB, 
condamnat pentru spionaj în 1994 la închisoare pe viaţă. (n. tr.). 

— Uite cum stă treaba, urmă Angevine. N-o să te mint. Am 
făcut o pasiune pentru tine. Rău de tot. Am nevoie de ajutorul 
tău să plec din ţară, s-ajung în Franţa. După ce dispar, ne vom 
întâlni acolo... sub Turnul Eiffel, adăugă el pentru sporirea 
efectului. 

Vikki își încrucișă brațele peste piept - defensivă, șovăind un 
pic - și clătină din cap. 

— Trebuie să ne grăbim niţel, scumpo, o îndemnă Angevine. 

Se duse la fereastra care dădea spre parcarea din spate și 
privi printre jaluzele. Nimic. Deocamdată... Reveni la Vikki și o 
cuprinse în braţe, ridicându-și și coborându-și palmele pe 
spatele ei. 

— Noi doi am trecut prin multe, susură el, dar acum ne- 
așteaptă momentele cele mai bune. 

— Ce vrei să fac? întrebă Vikki încet. 

Era surprinsă că-i părea rău pentru el, deși era un șnapan. Şi-i 
dădea ei BMW-ul. Și nu fusese niciodată la Paris. 

— Unde-i Agatha? întrebă Angevine, zâmbind și ţinând-o de 
braţe. 

— In debara. Ce vrei cu ea? 

— O să vezi. 

e 

Ziuganov închise telefonul după ce-și ascultase 40 de minute 
mama spunându-i cât de odurelfi, cât de colosal de prost fusese. 
Femeia își pierdea minţile. Îl beștelea în timp ce mesteca într-o 
Soupe à l'ail, supă-cremă de usturoi, pe care o pregătea pentru 
prânz. „Lasă lingura jos și ascultă”, își zise bărbatul. Ea îi 
spusese să nu facă nimic pripit, să înceteze să mai dea ordine și 
să păstreze un profil discret. Nu atrage atenţia asupra ta, îl 
sfătuise. Webilo u babi hlopot tak kupila porosia, îi spusese 
Ekaterina Ziuganova fiului ei, o femeie n-avea necazuri, așa că 
și-a cumpărat un purcel; ai căutat-o cu lumânarea. Avea ea să 
dea câteva telefoane, să reînvie niște contacte vechi, apoi urma 
să-l sune. li spusese că prima lui îndatorire era faţă de Stat, că 
Statul va avea grijă de el, că cea dintâi și cea din urmă loialitate 
ale lui le datora Rusiei. In sinea lui, Ziuganov își spusese că 
maică-sa era o bolșevică retrogradă; uitase cât de înapoiată era. 

Ekaterina Ziuganova o cunoscuse pe Zarubina și fusese 
şocată să audă că suferise un infarct; vestea morții ei circulase 
ca fulgerul prin Centru și rezidenturile din toată lumea. Îi 


VP - 477 


spusese fiului ei că bănuia că soarta lui TRITON - și așadar a 
cârtiţei din Centru - nu va fi cunoscută pentru o vreme, dar că, 
potrivit experienței ei din anii lui Stalin, până la urmă toți 
trădătorii erau demascați. 

— Până la urmă s-ar putea să nu fie suficient de rapid pentru 
mine, îi spusese Ziuganov. 

Anchetatorii care se ocupau de „cearta” ce dusese la decesul 
lui Evgheni Pletnev îi ceruseră colonelului Ziuganov să-și predea 
pașaportul de serviciu - ar fi fost preferabil să nu se gândească 
la călătorii în străinătate în viitorul imediat. Clocotind de furie, 
Ziuganov trebui, de asemenea, să accepte un audit al secţiei 
sale; în trecut, Direcţia KR fusese imună față de asemenea 
controale interne. Au fost stabilite discuţii cu toţi angajaţii din 
Direcţia KR. Ziuganov cunoștea semnele. Practic vorbind, fusese 
trecut într-un arest aproximativ la domiciliu; în scurt timp avea 
să i se ia conducerea Direcţiei KR, iar de acolo până la arestare, 
judecare și închisoare avea să fie un pas foarte scurt. lar 
Egorova - el știa cu certitudine că femeia era cârtița CIA - cina 
în lux pe țărmul golfului Finic, cu președintele și cu oaspeţii lui. 

e 

Cinci vehicule din G-i - echipa de filaj de contrainformaţii a 
FBl-ului - ocupară poziţii caracteristice pentru acest tip special 
de supraveghere: aveau s-o monitorizeze pe Vikki Mayfield cu 
intenţia de a vedea cu cine era. Filajul nu trebuia să fie discret; 
obiectivul era identificarea bărbatului care scăpase din parc. 
Fileppo și Proctor îl descriseră atât cât au putut, contrazicându- 
se iritați. Ei se aflau într-o mașină. Nate era cu un alt G pe nume 
Vannoy, un ins flegmatic în vârstă de 26 de ani, cu profil de idol 
al marilor ecrane și antebraţe ca ale lui Popeye. La sosirea 
echipei, un vehicul G fără plăcuțe de înmatriculare trecea prin 
parcarea din spatele clădirii lui Vikki, iar un agent anunţa prin 
radio numerele de înmatriculare ale automobilelor de acolo. 
Acestea aveau să fie căutate instantaneu de FBI în bazele de 
date federale, metropolitane și naţionale. Echipa se dispersă în 
poziţii „provă și pupă”, cu patru mașini acoperind toate direcţiile 
posibile ce radiau din blocul lui Mayfield. Mașina lui Nate era 
vehiculul coordonator. Se pregătiră apoi să aștepte. 

— Întotdeauna eu sunt cel urmărit, zise Nate. Nu mi-am dat 
seama niciodată cât de grea e așteptarea. 

Vannoy îl privi. 

— O să te obișnuiești, îi răspunse. Ai fost în Moscova, da? 

Nate aprobă din cap. 

— Sunt buni ăia? 

În lumina felinarului stradal, arăta ca un star de cinema din 
epoca filmului mut. 

— Rușii acţionează în forță, răspunse Nate. Dispun de resurse 
nelimitate și nu trebuie să dea socoteală nimănui pentru ceea 
ce fac. 

Privi pe geam pentru o secundă, apoi continuă: 

— Acum câteva săptămâni, am pierdut un ofițer în Moscova. 
Au lovit-o cu mașina. Cred c-a fost un accident. 

Vannoy miji ochii. 

— Era o femeie? 

— Da. Hannah Archer - era mai curajoasă decât noi doi la un 
loc, spuse Nate. Rămaseră tăcuţi un minut. Acum are o stea pe 
peretele din Cartierul General. 

— Am văzut și eu peretele ăla. Are multe stele. 

— Și eu am văzut Sala voastră de Onoare. 

Tăcură și ascultară sunetele nopţii din cartierul întunecat. 
Frunze uscate din rigolă foșneau în briza ușoară. Acum, după 
miezul nopţii, era mai frig. Radioul, cu volumul dat la minimum, 
pârâi o dată. 

— Cât timp durează până identifică numerele alea de 
înmatriculare? întrebă Nate. 

— Noaptea durează de obicei mai mult. 

— Sunt sigur că Fileppo și Proctor vor să pună mâna pe 
individul ăla, indiferent cine o fi el. Ticălosul l-a-mproșcat binișor 
pe Fileppo. 

— Proctor o să-l ajute să-i treacă, îl asigură Vannoy. 

Se simţea ceva în glasul lui? 

— Amândoi sunt uluitori pe stradă, continuă Nate. Serios, n- 
am mai văzut niciodată doi tipi conlucrând atât de bine. 

Vannoy se foi în scaun. 2 

— Sunt buni, zise el, poate cei mai buni din toată echipa. li 
irită pe toți, dar obțin rezultate. 

— Parcă și-ar ști gândurile dinainte. 

— Păi, ar trebui, spuse Vannoy, sunt de suficient timp 
împreună. 

— Adică locuiesc împreună? întrebă Nate. 

Vannoy îi aruncă o privire, ca să vadă dacă îl lua peste picior, 
și înţelese că nu era cazul. 

— Da, zise el, locuiesc împreună. 

Nate deschise gura să spună ceva, dar radioul emise trei 
șuierături scurte - cineva se mișca - și Vannoy porni mașina. Kia 
roz-bombon a lui Vikki Mayfield ieși pe Benton Street. La volan 
era o femeie cu hanorac și glugă. Pe scaunul de alături era un 
pasager înalt cu pălărie cu boruri largi. Privind prin binoclu, Nate 
îl putea vedea clar - un bărbat cu nas proeminent, care se 
întinse ca să atingă șoferița pe umăr. Vannoy lăsă să se 
intercaleze două mașini în urma automobilului Kia, după care 
intră în trafic. Nu erau necesare tactici speciale, cum ar fi 
succedarea urmăritorilor sau depășirea iepurelui. Doar să 
urmărească Kia - atât! Vannoy raportă prin radio când echipa se 
puse în mișcare. După două minute sună telefonul lui Nate. Era 
Benford. lritat. Foarte iritat. 

— Nash, spuse el, pune-mă pe speaker, fiindcă șeful echipei 
tale trebuie să audă și el. Agentul special Montgomery și cu 
mine ne aflăm în Centrul Operativ din sucursala Washington, 
înconjurați de o cireadă de fiare sălbatice din Biroul Consilierului 
General al FBI. O cireadă similară de antilope stă în Cartierul 
General CIA. Videoconferim, scuză-mi invenţia lingvistică, în 
timp real. 

— Te aud perfect, șefu', zise Nate și-i făcu cu ochiul lui 
Vannoy, care-și stăpâni un chicot. 

Urmă o ezitare scurtă. Agitaţia lui Benford era palpabilă. 

— Convingerea noastră este că bărbatul din parc și pasagerul 
din vehiculul pe care-l urmărești este Sebastian Angevine, 
director adjunct asociat CIA pentru Afaceri Militare. Numărul de 
înmatriculare al mașinii lui a fost găsit în parcarea de la blocul 
lui Mayfield. Chiar în timp ce vorbim, este examinat profilul lui 
de acces pe computerul intern. Mâine dimineaţă va începe 
auditul finanțelor și conturilor lui. Mayfield lucrează ca 
dansatoare exotică în Washington și este, probabil, concubina 
lui. 

Nate era pe punctul de a face o remarcă spirituală despre 
„concubină”, dar decise în mod înţelept că nu era momentul 
potrivit. 

— Consilierii juridici ai FBI și CIA m-au anunţat că în momentul 
acesta nu există nicio dovadă că Angevine se face vinovat de 

spionaj, așa cum este definit acesta în 18 USC 794 (a) sau (b) și 
în 17 USC 794 (c). Situaţia aceasta se poate schimba dacă și 
când vor apărea dovezi concludente. De aceea, Nash - și ascultă 
cu atenţie - nu ai nicio autoritate de a-i opri sau reţine pe 
Angevine sau pe Mayfield. Te rog să ai grijă ca echipa să 
înţeleagă asta. Agentul special Montgomery îmi spune că „este 
un ordin”, ceea ce în cultura FBI trebuie să însemne că este 
imperativ. 

— Am înţeles, șefu', spuse Nate, ne vom asigura ca echipa să 
știe asta. leșim din Glover Park și mergem spre nord pe 
Wisconsin. Femeia conduce moderat prin trafic degajat. Poate 
că-l duce acasă. Bănuiesc că el locuiește în Virginia. 

Vocea înfundată a lui Benford întrebă pe cineva din încăpere. 

— Corect, răspunse el după aceea. Locuiește în Vienna, statul 
Virginia, lângă Beulah Road. Nathaniel, faptul că aceștia doi se 
deplasează prin oraș după miezul nopţii în aceeași seară în care 
a fost dejucată o întâlnire clandestină cu rezidenta rusă în 
prezent defunctă este pentru noi, „nejuridicii” înzestrați cu 
rațiune, o dovadă importantă de vinovăţie. Nu putem ști cum își 
evaluează Angevine situaţia, mai ales în contextu/ dovezilor. 
Poate să fie încrezător în sine sau panicat. Ca atare, unica ta 
sarcină este să stai aproape și să nu-l scapi din vedere. Dacă se 
duc într-un bar la ora asta târzie din noapte, intri și te așezi la o 
masă lângă ei. Dacă el se duce la toaletă, folosești pisoarul de 
alături. Dacă merg la el acasă, te instalezi afară și te asiguri că 
n-o poate șterge prin spate. Telefonează și vom avea grijă ca 
poliţia din Vienna să nu tragă în voi. Am fost clar? 

e 

Vikki mormăia în barbă în timp ce urma indicațiile lui 
Angevine despre traseul pe care trebuia să-l urmeze. Wisconsin 
Avenue era aproape pustiu. Seb stătea pe scaunul de alături, 
ținând-o pe Agatha - un bust de croitorie trei sferturi - între 
picioare, pe podea. Vikki îl folosea pentru a concepe și croi 
ținute pentru striptease și peruci pentru numerele ei. Agatha 
avea cap din plastic alb, complet neted, fără trăsături. Pe bust 
fusese încheiată cu nasturi o haină, iar o pungă de plastic bej 
întinsă peste cap fusese apoi legată cu bandă adezivă în jurul 
gâtului. Când Angevine răsucise și smulsese suportul metalic din 
baza lui, Vikki protestase, însă bărbatul îi spusese că nu va mai 

croi niciodată ţinute; de Crăciun, va purta Chanel în Paris, la 
care ea răspunsese „prostii”, totuși spera în secret că așa va fi. 

In mod vădit, el știa unde dorea să meargă - pregătise ruta 
asta din timp. Animat, Angevine îi spuse să meargă prin Tenley 
Circle, apoi pe Albermarle în American University Park, un 
cartier de străzi dispuse într-un caroiaj strâns, cu alei paralele ce 
treceau prin spatele caselor. Vikki văzu că trei perechi de faruri 
o urmau de la o distanţă decentă, viraj după viraj. Angevine îi 
spuse că nu-și facă griji în privinţa lor și-i ceru să repete exact 
ce trebuia să facă după ce ieșea din mașină. Asta era. Îi ceru să 
cotească la dreapta, apoi repede la stânga pe Murdock Mill 
Road, o stradă scurtă cu sens unic pe care intrară pe sens 
interzis. Când farurile mașinilor de filaj dispărură pentru o 
secundă în spatele colţului dublu, Angevine o atinse pe Vikki pe 
braţ și ea trase frâna de mână pentru a încetini mașina. 
Angevine deschise portiera cu umărul, sări afară și fugi în 
umbrele unei alei, alunecând și oprindu-se în spatele unui șir de 
pubele. Se ghemuli și-și ţinu răsuflarea. 

Pentru o amatoare îngrozită, aflată la prima ei acţiune, Vikki 
se descurcă perfect. Dădu drumul frânei și continuă drumul cu 
aceeași viteză, păstrând traseul rectiliniu în timp ce se întinse, 
trase portiera și o închise, o apucă pe Agatha de pe podea, o 
ridică pe scaunul de alături și-i puse pe cap pălăria lăsată de 
Angevine. „Cine-i marioneta?” se întrebă cu amărăciune, 
rămasă acum singură și scăldată din nou de lumina farurilor din 
spate. Continuă spre est pe Butterworth, în jurul lui 
Westmoreland Circle spre Dalecarlia, care avea s-o ducă via 
Canal Road și Chain Bridge în suburbiile Virginiei. Potrivit 
instrucțiunilor primite, trebuia să ajungă la casa din oraș a lui 
Angevine și să intre direct în garajul atașat. Vikki urma să-și 
petreacă noaptea în casă cu toate draperiile trase. Avea s-o 
dezbrace pe Agatha și s-o ascundă într-o debara pentru 
vechituri din beci. Dimineaţa putea să se întoarcă la ea acasă, 
lăsând FBl-ul să se întrebe cum și când anume, exact, se 
volatilizase Angevine. 

Cu trei automobile în urmă, instinctele lui Nate vibrau 
ameninţător. Ruta prin AU Park era o aiureală, era ilogică. 
Pungașul ăla plănuia ceva și Nate îi ceru lui Vannoy să 
avertizeze mașina cea mai apropiată să fie foarte atentă pentru 
o evadare din automobil. Nu știa dacă Angevine avea măcar 

habar cum să evadeze dintr-un vehicul aflat în mișcare filat, 
totuși cei din frunte trebuiau să verifice regulat dacă în mașină 
se găseau două persoane. Nate vorbea la telefon cu Benford, 
transmițând actualizări, Fileppo și Proctor erau în al doilea 
vehicul și împroșcau cu rahat restul echipei, iar Vannoy le spuse 
să tacă naibii din gură și să se uite în mașină. Ei raportară 
imediat că în automobil erau două persoane - femeia și bărbatul 
înalt cu pălărie. 

Angevine văzuse patru-cinci mașini trecând pe lângă aleea sa 
și niciuna nu încetini, nimeni nu privi afară - nu-i văzuseră 
evadarea. Acum avea nevoie de timp. Rămânea pe umerii lui 
Vikki (și ai Agathei) să termine cu brio acţiunea. Își privi ceasul. 
Era aproape două noaptea. Trebuia să iasă pe jos din cartier, 
dar metroul funcţiona de la ora cinci. Avea să ajungă la Union 
State și să ia MARC până la Baltimore/Washington International; 
dacă se descoperea că dispăruse, aveau să închidă mai întâi 
aeroporturile Dulles și National și abia mai târziu să se 
gândească la BWI. Până atunci el avea să fie la bordul primului 
zbor internaţional spre orice destinaţie - Ciudad de Mexico, 
Costa Rica, Toronto; avea să cumpere bilete la prima escală cu 
cardul de credit și cu pașaportul pe numele reale, să lase o 
urmă, apoi să dispară după un al doilea zbor în Uniunea 
Europeană. Putea să ajungă la Paris fără să lase urme. Paris era 
locul vizat: vorbea limba, cunoștea orașul și avea rude acolo. 
Avea asupra lui bani-gheaţă și putea eventual să-și cumpere un 
document de identitate francez fals de pe piaţa neagră. lar 
ambasada rusă, o fortăreață modernă din beton și sticlă de 
lângă Bois de Boulogne, pe Boulevard Lannes în arondismentul 
16, avea să-l primească cu brațele deschise, mai ales dacă 
sosea cu numele sursei CIA din interiorul Serviciului rus. Era 
ștanţat în memoria lui lacomă după bani: Dominika Vasilievna 
Egorova. 

Angevine nu intenţiona să se retragă în exil într-un 
apartament încins de dezertor din Moscova, ca Ed Howard, sau 
Kim Philby, sau Edward Snowden, păzit de buldogi duri din FSB, 
cu mâncarea gătită de o harpie încăpăţânată și regulând la 
fiecare zece zile prostituate de mâna a treia cu acnee între sâni 
și papiloame pe gât. Nu, mulţumesc! Nu le cerea rușilor decât o 
sumă pentru retragere și acces la contul lui din străinătate, 
care, potrivit estimărilor lui conservatoare, conţinea în jur de 

cinci milioane de dolari. După ce avea banii în mână, urma să 
dispară: o căsuţă cu o terasă umbrită de iederă cu flori pe una 
dintre Insulele Eoliene, poate un apartament pe Avenida 
Atlantica în lungul plajei Copacabana, sau poate o vilă din piatră 
pe un deal din Toscana, în mijlocul propriei sale podgorii. O 
prietenă sau două - braziliencele alea era incredibil de fierbinţi 
-, totuși n-o putea vedea pe Vikki încadrându-se în planul acela. 
Se întrebă dacă ea își dăduse seama că, atunci când îl bătuse pe 
braţ, pentru a-l anunţa să iasă, îl atinsese pentru ultima oară. Ei 
bine, rămânea cu BMW-ul. 

Mergând pe alei, menţinându-se în umbră și gândindu-se la 
fetele din viitorul său, Angevine își aminti brusc, și cu totul 
aleatoriu, felul cum Gloria Bevacqua, scroafa care-i furase postul 
de director al operaţiunilor, își bătuse joc de el în dimineaţa 
anunţului. Gagicile te plac, Seb, rânjise femeia, după care, în 
furia lui, el se lansase în călătoria asta, complet dementă, 
complet distructivă, alături de ruși, iar acum mergea în noapte, 
durându-l picioarele și măcinat de griji, un fugar. Scăpase ca 
prin urechile acului de zombii aceia care galopaseră după el în 
parc, dar nu exista nicio garanţie că va ajunge măcar până la 
aeroport. Nu regreta ceea ce făcuse, dar îi părea rău pentru 
propria sa persoană. Un suspin i se opri în gât și plânse în 
tăcere, în timp ce mergea. Gagici/e te plac, Seb, reverberă în 
mintea lui, a marelui spion, a marelui bărbat. Se întrebă ce 
raporta Zarubina la Moscova - probabil că fusese prins și 
arestat. Aveau să fie uluiţi văzându-l că reapare la Paris. Se 
învioră, gândindu-se cum va spune cu nepăsare recepţionerei 
ruse să sune la etaj, la biroul adecvat, pentru a-i informa că 
TRITON se afla la recepţie. 

Și Vikki plânsese, strângând în palme volanul mașinuţei ei și 
întrebându-se dacă va fi condamnată la închisoare pentru că 
atrăsese cinci mașini FBI amenințătoare într-o prelungită 
vânătoare de cai verzi pe pereți prin vastele întinderi ale 
Virginiei suburbane, pentru a-i asigura lui Seb timpul necesar să 
scape. Ar fi putut pleda ignoranta - el o minţise, o indusese în 
eroare, ea nu avea absolut nicio legătură cu nimic - însă 
prezenţa rigidă a bustului de croitorie cu pălăria pe cap, proptită 
pe scaunul de alături, avea să fie dovada complicității ei. Vikki 
se gândi să oprească în parcarea celui mai apropiat mall, să 
coboare, să se ducă la urmăritori și să le spună tot ce știa, care 

nici nu era mare lucru. Ea nu era vinovată. Cu instinctele unei 
stripteuze profesioniste, știa cumva că Seb nu o va chema 
niciodată la Paris. Și totuși, nu-i putea face vreun rău. În tot 
cazul, în mod neașteptat, decizia proveni din exterior. 

Un șofer beat care ieșea dintr-un fast-food drive-thru non-stop 
traversă două benzi din Route 123 în Vienna și era cât pe ce să 
lovească mașina lui Vikki, care scăpă datorită virajului ei brusc 
și frânei violente. In spate, Fileppo și Proctor frânară, de 
asemenea, în scârțâit asurzitor, încordându-se amândoi pentru 
bufnetul de metal provocat de ciocnirea dintre două mașini. Se 
opriră la nici cinci centimetri de bara din spate a lui Vikki, dar 
bubuitura de timpane sosi când mașina G aflată în poziţia a 
doua se izbi de spatele mașinii lui Fileppo, pe care o împinse 
puternic în Kia. Unda de șoc a reacției în lanţ se propagă prin 
bara amortizoare și șasiu, catapultând-o pe Agatha, ușoară ca o 
pană, în parbriz și înapoi în scaun și tetieră, rupându-i capul din 
plastic, rămas acum fără pălărie, care ricoșă și ateriză pe raftul 
de sub lunetă, unde se legănă înainte și înapoi, ca o figurină 
bobblehead comemorativă a Războiului Rece. Vikki își cuprinse 
fața în palme. „Asta a fost tot timpul pe care ţi l-am câștigat, 
Seb”, își spuse ea. Proctor și Fileppo coborâră și veniră spre Kia. 
Fileppo se aplecă spre fereastră, o întrebă dacă păţise ceva, 
apoi îi spuse să oprească motorul. Ea își cobori fruntea pe volan 
și închise ochii. 

Auzi un glas care vorbea la telefon. 

— Simon, spunea glasul, tipul a folosit un manechin, o 
nenorocită de improvizație artificială, și a scapat. Bănuiala mea 
este pe la AU Park - nu exista niciun motiv pentru care să 
meargă pe acolo, decât ca să evadeze. Probabil acum 40 de 
minute. Două mașini s-au întors să caute prin zonă, dar dacă s-a 
urcat într-un taxi sau metrou, a dispărut. 

Vikki ridică fruntea de pe volan și văzu un tânăr cu păr negru, 
care ţinea telefonul la ureche. El asculta cu atenţie. Închise apoi 
telefonul și se întoarse către ceilalți doi bărbaţi; toţi trei erau 
mai tineri decât s-ar fi așteptat, dar cu chipuri dure. Primul 
spuse: 

— Rămânem pe loc până ajunge aici un agent special. 
Niciunul dintre noi nu are autorizare de arestare. 

Nate se aplecă spre fereastra lui Vikki. 

— Ești bine? o întrebă el, zâmbind. 

Femeia încuviinţă din cap. 

— İn mod neoficial, ai vreo idee unde vrea s-ajungă prietenul 
tău? 

Nate tocmai încălcase drepturile lui Vikki. 

— Ușurel, frăţioare, zise Fileppo. 

Proctor aprobă din cap. Ei știau despre prostiile astea legale. 

— Până acum, am dat-o în bară cu chestia asta de câteva ori, 
nenică, îl avertiză Proctor. Nu proceda așa. 

Nate îi ignoră și o privi pe Vikki. 

— N-am habar ce știi tu sau ce ţi-a spus el sau ce crezi tu, îi 
zise, dar dacă el scapă, o femeie cam de vârsta ta va fi ucisă, 
fiind băgată de vie, cu picioarele înainte, într-un cuptor de 
crematoriu. 

Fileppo se uită surprins la Nate. 

— Haide, domnişoară, rosti apoi, uitând de sine. Nu poţi lăsa 
să se-ntâmple așa ceva. 

— Nu și tu! exclamă Proctor. Tăceţi naibii, amândoi! 

Vikki îi privi pe toți trei. 

— A spus că se duce la Paris. Asta-i tot ce știu, zise ea și se 
gândi pentru prima dată în cariera ei la ironia numelui ei de 
scenă din Good Guys Club - Felony, „Infractoarea”. 


SUPĂ FRANCEZĂ DE USTUROI (SOUPE À L'AIL) 


Lăsați să dea în clocot supă de pui. Căliți în grăsime de rată 
(sau ulei de măsline) mult usturoi tocat și adăugați-l în 
supă, alături de un buchet de verdeturi, apoi fierbeți 
înăbușit. Scoateţi buchetul și adăugați în supă albuș de ou 
bătut, lăsaţi să se inchege și luați de pe foc. Bateti 
gălbenușurile, apoi adăugați-le în supă și condimentați cu 
sare și piper. Puneti o felie de pâine de țară veche de o zi 
într-un castron, presărați parmezan, apoi turnati deasupra 
supa. Albușurile de ou pot fi tăiate în bucăți mai mici. 


VP - 486 


40. 


În dimineața următoare fugii sale, Angevine stătea pe 
trotuarul din faţa ambasadei ruse din Paris. Pe Boulevard 
Lannes, traficul era de o demenţă galică. În pointe du matin - 
ora de vârf a dimineţii - două benzi ale bulevardului larg și în 
mod normal elegant deveneau o masă dezordonată, pe patru 
benzi, de gaze albastre de eșapament, claxoane răgușite și 
parizieni surescitaţi. Fuga lui din ţară se desfășurase fără 
incidente: Nicio alertă nu sosise la aeroportul 
Baltimore/Washington International. În mod compulsiv, bărbatul 
se hotărâse să riște un zbor direct de la BWI la Amsterdam, apoi 
mersese imediat la Gara Centrală și luase trenul de mare viteză 
Thalys spre Paris Nord. În Uniunea Europeană fără frontiere - 
graţie acordului Schengen din 1995 - nu existau controale 
interne de pașapoarte. Unica urmă a călătoriei lui avea să fie 
numele de pe lista pasagerilor avionului din Baltimore, însă 
după sosirea în Amsterdam avea să dispară definitiv. Și, 
bazându-se pe evadările altor dezertori de-a lungul deceniilor, 
CIA avea să presupună că se afla deja la Moscova. 

După ce sosi în Paris, Angevine se duse direct la apartamentul 
mansardat al mătușii sale din clădirea de la nr. 11, de pe Quai 
de Bourbon, pe lle Saint-Louis, insula rombică de pe Sena, aflată 
în amonte de mai marea Île de la Cité, de care era legată. 
Mătușa văduvă era sora răposatului lui tată, surdă și cu minţile 
duse, dar avea, detaliul cel mai important, alt nume de familie. 
Nu aveau să existe fișe de înregistrare în hoteluri și nici alte 
moduri prin care să fie depistată prezenţa lui aici. Apartamentul 
era aglomerat, dar confortabil, cu rafturile gemând sub hârtii și 
statuete din ceramică. Mirosea a pisici și a varză. Prin geamurile 
murdare ale celui de-al doilea dormitor, putea să vadă malul 
drept al Senei și, imediat deasupra copacilor, să zărească turlele 
Primăriei, Hôtel de Ville. Angevine ascultă clopotele de la 
Catedrala Notre-Dame, care băteau ora exactă. Era din nou 
acasă - cel puţin așa simţea - și putea să opereze aici. Și n-ar fi 
fost surprins dacă mâine rușii uluiți i-ar fi schimbat criptonimul 
din TRITON în LAZĂR. 

Asta gândea înainte. Acum se afla pe trotuar, își freca 
bicepsul învineţit și privea înăuntru prin poarta din bare de oţel 
la un bodyguard mătăhălos, fără gât, care-l scosese pe sus din 
secția consulară, pe lângă francezi amuzaţi ce așteptau să 
primească viză, și-l îmbrâncise afară. Lui Angevine îi veni să urle 
la gorila aia - habar n-aveau ce greșeală comiteau - dar oamenii 
care așteptau la coadă în faţa porţii se holbau la el și nu dorea 
să atragă atenţia. Se răstise și la recepţionera speriată 
dinăuntru, repetându-și numele de cod, silabisindu-l, cerând să 
vadă pe cineva cu autoritate, susținând că avea o legătură 
profesională cu doamna Zarubina din Washington. Toate astea 
nu însemnau absolut nimic pentru tânăra recepţioneră - era 
soția unui viceconsul - care era obișnuită cu genul de bezumți, 
nebunii care apăreau adesea la biroul pentru vize, atrași de 
alura unei ambasade străine și convinși că erau angajaţi în 
misiuni nedefinite, dar importante, ce implicau de obicei fie 
zborul în spațiul cosmic, fie spionajul. Recepţionera apăsase 
butonul de sub tăblia mesei, în timp ce luase numărul de telefon 
al bărbatului pentru a-l liniști, până când bodyguardul apăruse 
printr-o ușă laterală și-l dăduse afară. 

Recepţionera îi povesti soțului ei despre cel mai recent țăcănit 
în timpul prânzului cu blanquette de veau, o tocană de vițel, 
mătăsoasă și albă ca laptele, la apropiata Brasserie Alaux de pe 
Rue de la Faisanderie. Soţul mai auzise numele Zarubina, deși 
nu-și putea aminti contextul, atâta doar că avea de-a face cu cei 
de sus. Când aveai de-a face cu ei, era întotdeauna bine să fii 
precaut. După prânz, viceconsulul recuperă din carnetul soţiei 
sale numele și numărul de telefon al nebunului și sui la ușa 
protejată cu grilaj a rezidenturii, unde apăsă butonul soneriei. 
Timp de jumătate de minut, pe coridor nu se mișcă nimic, apoi 
se auziră pași. Solida matroană Ziuganova - prin ambasadă se 
șoptea că fusese o favorită a lui Andropov, care o adusese cu el 
din KGB când devenise secretar general al partidului - rămase 
tăcută și-l privi prin grilaj. „O adevărată bolșevică”, se gândi 
tânărul viceconsul, „n-au mai rămas mulţi din ăștia”. Explică pe 
scurt de ce venise acolo și-i băgă bucata de hărtie prin fanta 
pentru corespondență. 

— Pentru eventualitatea în care este ceva important, încheie 
el, aplecându-se ușor din mijloc. 

— Mulţumesc, tovarășe, rosti Ziuganova, cu chip complet 
inexpresiv. 

„Cui îi spune ea tovarăș?” se întrebă viceconsulul 
îndreptându-se spre scară. 

Ziuganova copie numărul într-un blocnotes, apoi duse biletul 
original la rezident. De obicei, acestuia nu-i plăcea să discute 
chestiuni operative cu ea, un aparatcic de fontă rămas din 
epoca sovietelor - Centrul o împovărase cu ea ca zampolit, 
consilier politic - dar ascultă când îi spuse că vizitatorul nebun o 
menţionase pe Zarubina. Auziseră despre moartea acesteia în 
Washington - bârfele circulau mai repede decât rapoartele 
informative - așa că era probabil ceva important. Ekaterina 
Ziuganova își netezi părul, coafat în chip complicat, la modă pe 
vremea lui Hrușciov, și susținu că era absolut necesar să 
acţioneze rapid. Rezidentura din Paris trebuia să încerce să-l 
contacteze pe americanul acela și să se întâlnească cu el cât 
mai curând posibil. Ea nu menționă că știa totul despre TRITON 
și despre vânarea cârtiţei după ce vorbise cu fiul ei și nici nu 
aminti cât de important ar fi fost pentru Alexei, care ar fi fost 
reabilitat, exonerat și restabilit în funcţie dacă era identificată 
cârtiţa americanilor. 

Rezidentului din Paris nu-i plăcu nimic din ce auzi. El se 
gândea la propriile câștiguri și era nemulţumit de presiunea 
contrainformaţiilor pe care o simţise în ultima vreme pe stradă 
din partea DST, serviciul intern francez. Vedea semnale de 
amenințare peste tot. Nimeni nu știa ce se petrecuse în 
Washington, dacă fusese un eșec și o arestare, dar când murea 
cineva ca Zarubina, probabil că nu erau vești bune. lar acum, un 
presupus nebun apăruse în Paris, cerând să fie pus în legătură 
cu SVR-ul. El nu înghițea momeala asta; probabil că era o cursă 
- americanii erau agresivi, posibil mână în mână cu francezii. li 
mirosea a ambuscadă, provocare, trimiterea unui agent dublu. 

Ziuganova  recunoscu semnele  carierismului timid în 
rezidentul care transpira în spatele biroului său, dar era decisă 
să impulsioneze lasenevo să ia măsuri. Dacă rezidentul din Paris 
nu acţiona, ei puteau cel puţin să expedieze o telegramă la 
Moscova, cu detaliile apariţiei nebunului, pentru a-i lăsa pe cei 
de acolo să decidă. Ca o concesie făcută vârstei ei și vechii ei 
influențe pe care o exercitase cândva în lasenevo, redactară 
împreună o telegramă urgentă spre Centru. Până răspundea 

Moscova, putea să treacă și o zi întreagă. Ziuganova așteptă o 
oră, apoi își sună fiul pe linia Vei-Che și-i povesti totul. 

— Vin la Paris, zise Ziuganov. 

Dori apoi numărul lui TRITON din Paris. 

— Nici vorbă! se răsti Ziuganova. Ai primit ordinul să rămâi la 
muncă. Nu ai voie să călătorești. 

Ştia poziția periculoasă în care se găsea fiul ei și importanța - 
necesitatea - ascultării ordinelor pentru a scăpa întreg din 
afacerea asta. Supravieţuirea în SVR nu era ușoară: Ekaterina 
știa că ciudovișce, monstrul, care dormea sub suprafață, putea 
să apară cu o viteză terifiantă și să-i devoreze pe ticăloși. In cei 
40 de ani petrecuţi în Serviciu, urmase toate regulile și perorase 
în jargonul clasic, depășindu-l mult pe Irod din poziţiile pe care 
le ocupase în Colegiul KGB-ului, în stafful Comitetului Central și 
în cabinetul secretarului general al partidului. 

De aceea, Ziuganova își primi fiul cu un amestec de alarmă și 
furie când acesta apăru a doua zi în apartamentul ei din luxoasa 
suburbie pariziană Neuilly. Arăta jalnic, nebărbierit și cu 
pardesiul și pantalonii necălcaţi. In ochii lui recunoscu acea 
sticlire care indica una dintre stările lui de tip Lubianka: 
imprevizibilitate și ferocitate. Centrul trimisese deja un anunţ 
rezidenturii că Ziuganov se îndrepta spre Paris după ce decolase 
de pe aeroportul Vnukovo cu pașaportul civil, încălcând 
restricţiile anchetei în curs de derulare care-i fuseseră impuse 
de inspectorii SVR. Centrul instruise rezidentura din Paris să-l 
escorteze pe Ziuganov - dacă își făcea apariţia la ambasadă - 
imediat la aeroport și să-l îmbarce în primul avion spre Moscova. 
Oficial nu era un fugar, dar dacă nu se întorcea imediat, 
Ziuganova o știa, avea să fie distrus, indiferent de rezultatul cu 
TRITON. Ea decise să-și salveze fiul, predându-l. 

De acum Ziuganov nu mai gândea limpede, cu atât mai puţin 
raţional. Era conștient doar de nevoia animalică de a descoperi 
numele cârtiţei, iar dacă părăsirea țării în ciuda ordinelor primite 
și intrarea periculoasă într-o posibilă ambuscadă a serviciilor 
secrete americane era unicul fel în care o putea face, atunci așa 
avea să procedeze. Mama lui stătea în mijlocul apartamentului 
decorat cu gust și-i vorbea cu tonul acela de Comitet Central 
care, în funcţie de mesajul pe care dorea să-l comunice și de 
intensitatea emoţiilor ei, varia de la monoton și oţelit, la răgete 
din toţi rărunchii. lar acum răgea la băiatul ei, furioasă pe 

prostia lui, furioasă că fiul trecut de 40 de ani n-o ascultase pe 
ea și nu ascultase Statul. Govniuk! Rahat, nu creier. 

Ekaterina merse la măsuţa laterală din living și ridică 
receptorul telefonului. Securitatea din ambasada aflată în 
apropiere, de cealaltă parte de Bois, avea să sosească aici în 
două minute ca să-i escorteze fiul înapoi acasă, îndesat dacă era 
nevoie într-un coș din răchită pentru rufe. Se identifică 
centralistei și ceru legătura cu rezidentul. Acela a fost ultimul 
lucru pe care și l-a reamintit clar. Ziuganov se apropie de ea din 
spate, roti braţul și o lovi cu pumnul în partea laterală a gâtului. 
Ekaterina icni, scăpă telefonul și căzu pe parchet. Scuturând din 
cap, ridică ochii și văzu ceea ce văzuseră nenumărați prizonieri 
din celule - privirea îngheţată a unui măcelar în toiul nopţii - dar 
ceea ce nicio mamă nu dorește să vadă reflectat în chipul 
malcik-ului,  copilașului, ei. Ziuganov smulse telefonul din 
perete. 

Ekaterina se ridică cu greu în picioare și se împletici în 
dormitor, apăsându-și mâna pe gât; pe noptiera de acolo mai 
era un telefon. Ziuganov se afla în spatele ei și o împinse violent 
pe pat. Ekaterina ţipă la el, îi răcni numele, încercă să străpungă 
dincolo de dementa care-i strălucea în ochi. Fiul ei sări pe ea, 
degetele lui atinseră o haină ambalată în plastic, abia ridicată 
de la te;inturier, curăţătorie, și trase folia de plastic în jurul 
capului femeii, o dată, de două ori, și i-o strânse din răsputeri 
sub bărbie. La câţiva centimetri de chipul mamei sale, Ziuganov 
își dezvelise dinţii într-o grimasă, privind cum se dilată ochii 
femeii, cum gura ei deschisă aspiră zadarnic plasticul, iar capul i 
se leagănă într-o parte și-n alta, căutând cu disperare oxigen. O 
apăsă cu putere și continuă să strângă, până când încetă să se 
mai zbată, să mai lovească din picioare și simţi acel tremur 
familiar - bine cunoscut lui Ziuganov - care-i străbătu tot corpul. 
Acum îl privea fix prin linţoliul acela. Se rostogoli într-o parte de 
pe ea, apoi îi scotoci buzunarele. Nimic mai simplu: avea 
numărul de telefon al lui TRITON. Știa că trebuia să părăsească 
imediat apartamentul. Pe când se îndrepta grăbit spre ieșire, 
răvăși câteva sertare. 

Abia ieșise din clădire când văzu oprind lângă trotuar un 
Peugeot de la ambasada rusă; plăcuțele diplomatice de pe 
mașină și țestele masive și rase ale ocupanților nu puteau fi 
confundate. Aveau să-i găsească mama, dar le-ar fi fost 

imposibil să-l asocieze în mod cert cu crima aceea. Poliţia 
franceză poate c-ar fi vrut să-l chestioneze. Dar asta era lipsit de 
importanţă, gândi el în mod irațional. Avea să revină triumfător 
la Moscova, cu dovada că Egorova era pe statul de plată al CIA, 
și avea să fie absolvit de orice vinovăţii, felicitat și promovat. 
Prin minte i se roteau gânduri nebunești, să se întoarcă 
împreună cu TRITON - un cadou pentru peretele cu trofee al lui 
Putin. 

Ziuganov trecu repede pe lângă magazinele și clădirile cu 
apartamente de pe Rue de Longchamp, spre staţia de metrou 
Pont de Neuilly, și părăsi zona. În timp ce era purtat, legănat, 
spre centrul Parisului - plănuia să-l sune pe TRITON de la un 
telefon public cu cartelă din Galeries Lafayette de pe Boulevard 
Haussmann - mintea lui distrasă patină peste discul de vinil al 
memoriei. Evenimentele se succedaseră în goană: trădătorul 
Soloviov dispăruse, Egorova fusese invitată de Putin, întâlnirea 
din Washington cu TRITON făcuse implozie, Zarubina murise, 
TRITON apăruse în Paris și solicitase contact, mama lui îi 
telefonase, el sosise la Paris și rezolvase probleme importante 
pe care le avea cu ea. Diseară avea să stea de vorbă cu TRITON 
și putea să revină triumfător la Moscova. Neînțelegerile cu Putin 
aveau să se evapore și incriminările ce-l implicau pe Evgheni 
aveau să se topească. 

El nu știa însă că președintele Federaţiei Ruse avea propriul 
său calendar. 


BLANQUETTE DE VEAU 


Fierbeți în apă și unt ceapă perlată descojită şi ciuperci 
feliate, până se înmoaie și devin lucioase. Acoperiţi cu 
apă cubulete din carne de vițel, ceapă tăiată mare, 
morcovi, țelină și un buchet de verdeturi, lăsați să dea 
în clocot, apoi fierbeţi la foc înăbușit până se 
frăgezește carnea. Strecurați, păstraţi lichidul și 
aruncați legumele și verdețurile. Preparati un sos roux, 
încorporați supa și fierbeţi până se îngroașă sosul. 
Adăugați ceapa perlată, ciupercile, smântână, sare, 
piper și carnea și continuaţi să fierbeți înăbușit. Bateti 
gălbenușuri și amestecaţi-le în tocană, dar nu fierbeți. 

Adăugați zeamă de lămăie si serviti cu piure de cartofi 
sau cu orez alb. 

41. 


Dominika scăpase de Curtea cu gulere murdare a oligarhilor 
din Strelna, scăpase de sugerile de dinţi, de femeile cu părul 
țeapăn de fixativ care își curăţau dinţii cu scobitori din argint, 
scăpase de dezmierdările nocturne ale președintelui ei îmbrăcat 
în pijama. Ateriză pe aeroportul internaţional Charles de Gaulle, 
sosind cu prima cursă de dimineaţă din St. Petersburg, și sună la 
numărul SENTRY de la CIA, repetându-și criptonimul și anunțând 
centralista că se afla în Paris, numele hotelului și numărul 
telefonului mobil pe care tocmai îl cumpărase. De obicei, Nate 
avea nevoie de 48 de ore ca să ajungă acolo. 

Ultima dată când stătuse la Hôtel Jeanne d'Arc în Marais, 
Dominika fusese târâtă pe caldarâm și lovită cu piciorul de un 
voyou cu păr lung, un mardeiaș în jachetă de piele, care fusese 
trimis de Ziuganov ca s-o bage în spital. Ea își reamintea clicul 
sec al rujului-pistol când trimisese un glonţ cu expandare în 
pieptul celui de-al doilea atacator cu jachetă de piele. Acum 
Dominika avea în poșetă două asemenea pistoale electrice de 
unică folosinţă - singurele arme cu care călătorise în plecarea 
aceasta precipitată -, în interiorul cărora se afla g/oss real 
pentru buze. Unul roșu-rusesc, celălalt roz de culoarea pielii. 
Unul pentru TRITON, celălalt pentru Ziuganov. 

„Și astfel Dominika Vrabia devine Dominika asasina, târfa 
ucigașă a lui Vladimir. Cu totul imoral”, se gândi ea uitându-se 
la tubuleţele letale de pe patul de hotel, instrumentele infernale 
ale Serviciului. Mai ucisese și înainte, pentru a-i salva pe Nate și 
pe Gable, dar acum era cu totul altceva. Oare Ziuganov avea să 
fie înarmat, ţinând seama de faptul că plecase ca un fugar? 
Oricât de mult îl dispreţuia, oricât de mult ar fi dorit e/ s-o 
distrugă pe ea, oare ar fi fost Dominika în stare să-i lipească 
tubul rujului de tâmplă și să apese butonul? Ar fi fost oare ea 
capabilă să treacă pe lângă TRITON pe stradă, să-l lase să o 
depășească, după care să se răsucească și să-l împuște în 
ceafă? Considera că răspunsul ar fi fost „da”, avea să ucidă 
pentru a se proteja pe sine ori pe Nate. Avea să distrugă tot 
ceea ce ura. Dar cu ce preţ? 

Furia împotriva s;/oviki/lor, a șefilor, împotriva Serviciului și 
împotriva judocanului cu ochi albaștri și mers legănat o 
susținea. Oare sufletul ei merita accesul spectaculos pe care 
avea să-l câștige pentru prietenii ei din CIA? Oare Nate - 
spiritualul, inteligentul, pasionalul Nate - i-ar spune că nu merită 
pentru nimic în lume să-ţi pierzi sufletul, nici pentru toate 
secretele din lume? Ar face-o el, oare? 

Udranka era în colțul camerei și se uita pe fereastră. De ce 
nu-l întrebi chiar tu? îi spuse. 

La ușă se auzi un ciocănit discret. Dominika se duse la ușă, 
trase lanţul și o întredeschise, ţinând permanent un ruj în mână. 
În prag era Nathaniel, cu un pardesiu subţire, cu gulerul ridicat, 
mâinile în buzunare. Haloul lui purpuriu umplea coridorul, apoi 
năvăli în camera ei, învăluind-o. Îi zâmbi, apoi zări rujul. 

— Să fie oare ce cred eu că este? Camerista nu ţi-a adus 
destule prosoape? șopti el în rusă. 

Dominika clătină din cap. 

— Parșivii, tâămpitule, exact la tine mă gândeam, zise ea. _ 

ÎI trase în cameră, închise ușa și aruncă rujul pe pat. Îi 
cuprinse cu brațele pe după gât și se sărutară; o apucă 
ameţeala,  simţindu-i buzele,  simţindu-i brațele ce o 
înconjuraseră. Se despărţiră și se priviră în tăcere, apoi Nate își 
puse mâinile în părul ei și gurile li se apropiară iarăși. Dominika 
se trase înapoi. 

— Stai o clipă. Vreau să-ţi spun că Hannah mi-a salvat viaţa în 
noaptea când a murit, spuse ea, și clipi iute ca să-și stăvilească 
lacrimile ce o podidiră. 

— Cred că știu, zise Nate. 

— l-a atras pe copoi, îndepărtându-i de mine - mă aflam la o 
sută de metri depărtare. Ei s-au enervat și au lovit-o cu o 
mașină, probabil accidental. 

— Am fost la înmormântare în New Hampshire, spuse Nate. 
Familia era devastată. 

Ochii lui sclipeau, de asemenea, umezi. Se priviră unul pe 
celălalt și Dominika îi expedie mesajul „Știu despre ea”, iar 
mesajul lui a fost „Îmi pare rău”, și nu mai vorbiră nimic despre 
asta, pentru binele lui Hannah. 

— Cum ai ajuns așa de repede aici? îl întrebă Dominika. 

— Știam că Angevine vine încoace, din noaptea în care ne-a 
scăpat printre degete. Gable și cu mine suntem de două zile în 

Paris. Benford a sosit aseară. Am răscolit orașul. Ți-am expediat 
non-stop mesaje CARS. 

— După ce l-am dus pe general pe plajă, am rămas blocată în 
Strelna. El e bine? 

— E enervant, dar e bine, zise Nate. Benford a fost extrem de 
îngrijorat pentru că ai ignorat instrucţiunile de a nu utiliza planul 
de exfiltrare. Acum nu mai ai niciun plan de urgenţă. 

Dominika ridică din umeri. 

— Cine-i Angevine? întrebă ea. 

— Pentru tine, TRITON. 

— Am numărul lui de telefon local, cel pe care l-a dat 
ambasadei, spuse Dominika iute, amintindu-și. Mi l-au dat 
înainte să plec din Strelna. 

Nate îl sună imediat pe Gable, care căuta deja prin telefoane 
și nume în ambasada americană. 

— O să telefonez la numărul ăsta, urmă femeia, și o să 
pretind că sunt o rusoaică de la Centru, ca să-ncerc să-l 
determin să se-ntâlnească cu mine. 

Bărbatul îi îndepărtă o șuviţă de păr de pe faţă. 

— Și ce-o să faci? o întrebă el, zâmbind. O să-l arestezi? 

Dominika îl așteptă să termine să se joace cu părul ei. 

— Nu. O să-l ucid. 

Nate se opri brusc. 

— lar apoi o să-l ucid pe Ziuganov. A sosit aici aseară. 

El îi prinse mâinile între palmele lui. 

— Este un plan destul de ambițios, nu crezi? 

— Așa crezi tu? răspunse ea și-și retrase mâinile. Astea-s 
ordinele lui Putin. 

Îi explică totul pe scurt, inclusiv vizita nocturnă a 
președintelui în dormitorul ei, instrucţiunile pe care i le dăduse 
și promisiunea de a o promova. Haloul bărbatului își spori brusc 
intensitatea și Dominika își stăpâni un surâs. 

— Și-a băgat mâna sub cămașa ta de noapte? zise Nate. 

— Să nu-mi zici că ești revnivii, spuse ea. Își puse o mână pe 
braţul lui. Duska, ești atrăgător când ești gelos. 

e 

La o oră după sosirea lor la Paris, Nate și Gable stăteau în 
biroul lui Gordon Gondorf, șeful Stației. Adjunctul lui Gondorf, un 
ofiţer senior de caz care suferea de mult, pe nume Ebersole, era 
în colțul camerei, rezemat de perete. ÎI știa pe Gable din timpul 

unui turneu asiatic. Nate îl văzu pe Gable strângându-i mâna și 
bătându-l pe spate, felul lui de a anunţa că-l plăcea și-l aproba. 
Planeta lui Gable avea doi sateliți: fie te aproba, fie te considera 
un ignorant. 

Lucrurile stăteau cu totul diferit cu șeful. Nate nu-l mai văzuse 
pe Gordon Gondorf după episodul din Moscova, când fusese 
monstruos, incorect și brusc expediat acasă de câtre șeful lui 
răzbunător, înainte de încheierea detașării. Gondorf (poreclit de 
toți Gondork?*) se găsea într-o stare permanentă de trepidaţie 
profesională isterică. Pentru el, toți - superiori, subordonați, șefi 
de staţii omologi, ofițeri de legătură cu ţara-gazdă - reprezentau 
tot atâtea griji, potenţiali rivali despre care știa, știa pur și 
simplu, că mai devreme sau mai târziu vor deraia locomotiva 
carierei sale. 

Era scund, cu chip de ogar și păr rar, pe care-l pieptăna cu 
multă grijă. Își rodea pieliţele de la unghii, avea ochii ca niște 
drajeuri M&M, așezați prea aproape între ei, și picioare mici. 
Obișnuia să se încalțe cu pantofi ciudaţi, cu părţile laterale 
foarte înalte, pe care ofiţerii din Staţia lui îi numeau „încălțări de 
pelerin”. În mod tipic, Gondorf habar n-avea ce gândeau, 
spuneau sau făceau ofițerii săi. Mai reprezentativ pentru 
virtuozitatea lui ca SSt, era un poster mare de pe un perete al 
biroului său care înfățișa un pisoi ce atârna cu labele din faţă de 
o ramură, deasupra căreia scria cu litere de o șchioapă: „Ține-te 
bine, motănel!” 

Revăzându-l acum, Nate își aminti că auzise cum Gondorf 
distrusese întreaga Divizie America de Sud printr-un 
management incompetent, erori de judecată și neglijență. Era 
notoriu în cadrul diviziei pentru că emisese decrete ridicole - 
Cele Douăsprezece Reguli ale lui Gondorf - ce reglementau 
comportamentul staţiilor și al șefilor lor, pentru a se asigura că 
nu vor exista probleme, eșecuri sau scandaluri și, extrapolând, 
din păcate, nici succese operaţionale. După acel tur de forță prin 
divizie, Gondorf trebuia să fi fost legat la stâlpul infamiei și 
expus în Memorial Garden, în faţa clădirii Cartierului General, 
așa cum ar fi meritat. În schimb, în stilul inimitabil de repartizare 
a ofițerilor superiori cu vechime din Biroul Personal, a fost trimis 
ca șef al prestigioasei Staţii Paris, ca să fie îndepărtat din 


24 Joc de cuvinte intraductibil în limba engleză, dork = „dobitoc”. (n. tr.). 

Washington (și, totodată, să fie băgat pe gâtul francezilor 
mofturoși și indisciplinaţi). 

Informarea lui Gondorf asupra operaţiunilor urgente şi 
periculoase era întotdeauna delicată, ca și cum te-ai furișa în 
preajma unei căprioare care paște: dacă erai prea rapid și prea 
direct, se retrăgea imediat din faţa oricărei primejdii percepute. 
Nate îi povesti despre fuga lui TRITON la Paris, despre riscul pe 
care-l reprezenta pentru un agent important, însă omise 
menţionarea specifică a Dominikăi. Gondorf s-ar fi scăpat în 
pantaloni. 

Nate se opri după zece minute. Gondorf stătea în spatele 
biroului și-și freca degetele între ele, iar Nate se gândi că 
probabil ar fi frecat bile de rulmenţi în palmă dacă ar fi putut. 
Trase cu ochiul la SASt Ebersole, al cărui chip era inexpresiv - 
desprins direct din Insula Paștelui - un comportament însușit 
fără îndoială pentru a supraviețui în mediul de buncăr subteran 
al Staţiei lui Gondorf. 

— Prin urmare, i se adresă Gable lui Gondorf, ne trebuie 
urmărire unilaterală a numărului de mobil american al lui 
Angevine. Nu vrem să ne adresăm francezilor și să riscăm să ne 
expunem sursa. Și vrem să-l căutăm noi înșine pe individul ăsta, 
fără poliţie. Și trebuie s-o facem repede. 

— Ce vreţi voi și ce se va întâmpla sunt două chestii diferite, 
răspunse Gondorf. Glasul îi tremura, ca al unui porcușor de 
Guineea, dacă porcușorul ar fi putut vorbi. Eu nu risc să-i irit pe 
francezi doar pentru vânătoarea cârtiței voastre. N-ar fi trebuit 
s-o fi scăpat. 

Ochii lui trecură pe rând peste feţele din birou, calculându-le 
împotrivirea. Nu-l calculase însă pe Gable. 

— Șefu', zise Gable, a sosit timpul s-asculţi cu atenţie. E-n joc 
viața unui agent. Nu „poate”, nu „mai târziu”. Imediat! Se ridică 
în picioare și se aplecă peste birou. Dacă nu-ţi scuturi cimentul 
din dos, eu mă duc cu Ebersole la etaj și-o să urmărim numărul 
ăla de telefon ca să-ncercăm să-l geolocalizăm pe nenorocit. 
Dacă l-am descoperit, eu și Nash o să luăm două Browninguri 
din arsenalul tău, o să ieșim pe stradă și-o să plecăm după el. 
Dacă va trebui să-mpușc pe cineva - înăuntru sau în afara 
ambasadei ăsteia - ca să-l salvez pe agent, atunci exact asta o 
să fac. 

Capul tuns periuţă al lui Gable îl domina de sus pe Gondorf, 
care evită să-l privească. 

Gondorf înșirui în gând jumătatea de duzină de infracţiuni 
birocratice serioase tocmai comise de bădăranul ăsta din 
Cartierul General, dintre care nu cea din urmă era o ameninţare 
vag deghizată de vătămare corporală. 

— Vă ordon, rosti el după aceea, ca voi doi, idioţilor, să 
încetaţi imediat. lar în secunda următoare vreau să dispăreţi din 
Stația mea și din ţară. 

Era tot ce putea face mai bine cu Rotweillerul ăsta care i se 
băloșea peste birou. 

Nate se sculă. 

— Hai de-aici, i se adresă lui Gable. 

— Simon Benford sosește diseară, i se adresă Gable lui 
Gondorf. Spune-i lui ce putem și ce nu putem face. Se întoarse 
către SASt. Ne poţi conduce sus, să-ncepem treaba? 

În ultimele cinci minute, Ebersole calculase și el în tăcere 
mișcările plăcilor tectonice. Știa ce era bine, ce era necesar, ce 
era corect. Dacă avea să fie trimis acasă de un Gondorf 
răzbunător, ar fi fost o binecuvântare. 

— Nu mai avem Browninguri în inventar, rosti el cu glas tare, 
dar am pentru voi două H&K P2000 de nouă milimetri. 

— Ce toc? întrebă Gable, prelungind schimbul de replici ca să- 
| irite pe Gondorf. 

— Bianchi de nailon, pentru șold, zise Ebersole. Cel mai bun. 

— Haide, încuviinţă Gable. 

Pe când ieșeau din birou, Gondorf arătă cu degetul clocotind 
după Nate. 

— Nash, tu ai fost mereu o belea! 

Nate înţelese brusc că absenţa imediată a oricărui sentiment 
apropiat măcar pe departe cu ura sau ranchiuna însemna că 
depășise momentul Gondorf, depășise anxietatea începutului 
propriei lui cariere. Acum era implicat în operaţiuni dintr-o ligă 
mult superioară, dintre cele pe care Gondorf n-avea să le 
înțeleagă niciodată. Se opri în ușă. 

— Gordon, rosti el, eu unul regret că relaţia noastră n-a 
evoluat de la ultima colaborare. Îmi amintesc că pe atunci erai 
îngrozit de stradă. Nu s-a schimbat nimic. 

Când ieși, bătu ușor cu palma în posterul ridicol de pe perete. 

— Ţine-te bine, motănel, îi zise. 

Încercaseră fără succes să urmărească telefonul american, 
dar în ziua următoare, când făcură același lucru cu numărul 
local al telefonului francez cu cartelă al lui Angevine pe care-l 
primiseră de la Dominika, găsiră o corespondență după 14 
minute. Stația geolocaliză aparatul lui Angevine bazându-se pe 
intensitatea semnalului pe legătura descendentă în reţea. 
Telefonul lui se află fizic, pe mai tot parcursul zilei, undeva pe lle 
Saint-Louis. Nu puteau restrânge și mai mult căutarea, deoarece 
pe insula de 100 000 de metri pătraţi nu existau turnuri-relee 
pentru telefonie mobilă și, în plus, se afla pe linia de demarcaţie 
dintre arondismentele 4 și 5. Pe ambele insule ale Senei exista o 
zonă celulară „soft”, totuși era o pistă suficientă pentru a ști că 
TRITON se afla acolo. Verificarea registrului de căutare inversă a 
numerelor de telefon nu descoperise niciun Angevine în 
vecinătate. 

Île Saint-Louis. Ticălosul se găsea undeva în preajmă, într-o 
zonă de mărimea a patru punți de portavioane. Insula avea 
lăţimea a trei străzi, care erau legate de cele două maluri ale 
Senei prin cinci poduri, o enclavă discretă și exclusivistă în 
centrul Parisului, cu reședințe baroce graţioase din secolul al 
XVII-lea, cu acoperișuri de ardezie, ridicându-se din solul 
medieval fertil pe care în secolul al XV-lea se aflau imașuri 
pentru vite, turbării și șoimării regale. Gable și Nate parcurseră 
de două ori străzile înguste cu sens unic, pe lângă obloane din 
lemn și uși din stejar ornate, cu inele din bronz pentru ciocănit 
în formă de capete de lei, strecurându-se pe sub copertine 
dungate pe care vânzătorii din magazine le întindeau împotriva 
soarelui după-amiezii. Își calculau cât au înaintat numărând 
vitrinele excentrice ticsite cu brânzeturi, sau pâini, sau sticle de 
vin, ocolindu-i pe cumpărătorii timpurii ai serii, cu rucsăcele și 
baghete îndesate sub braţ. Chipul lui Angevine le era întipărit în 
minte și în același timp se uitau după trăsăturile plate ca o 
tigaie ale lui Ziuganov, înalt de 1,57 m - la insistenţele lui 
Benford, analiștii ruși descoperiseră o fotografie. 

Benford veni spre ei, purtând, greu de crezut, un fulgarin, 
ochelari de soare și o beretă pe care o cumpărase de pe lIle de la 
Cite, din una dintre zecile de dughene cu suvenire de pe latura 
nordică a Catedralei Notre-Dame. Gable îi spuse că arată ca 
proprietarul unei librării pornografice, un comentariu pe care 

Benford optă să-l ignore. Era prost dispus după un schimb de 
cuvinte încins cu SSt Gondorf, pe care Benford îl caracteriză ca o 
salamandră care-și leapădă coada și se strecoară sub o frunză. 

— Intenţionez să recomand retragerea lui înainte de 
terminarea detașării pentru binele cauzei, spuse el. N-are decât 
să-și petreacă restul carierei cu Vern Throckmorton ca dansator 
de nautch la Bollywood. 

Stăteau așezați la o masă din răchită într-un bar de vinuri, 
Benford cu spatele la fereastră. 

— Unde-i DIVA? întrebă el. 

— Abia a sosit, răspunse Nate. E-n hotelul ei, pe celălalt mal 
în Marais. La 15 minute de mers pe jos. 

Le povesti despre Ziuganov, Putin și ordinele primite de 
Dominika de la președinte. 

Benford rămase tăcut aproape un minut. 

— Absolut fără precedent, zise el, am putea avea un acces de 
care n-ai parte decât o dată în viaţă. Dar suntem la un pas dea 
pierde totul dacă o pierdem pe ea. Dacă nu putem opri 
întâlnirea lui Angevine cu Ziuganov, s-a terminat. Eu nu-mi 
asum riscul s-o trimit înapoi cu nerușinare. 

— Ştii bine că ea n-o să fugă, spuse Nate. Absolut niciodată. 

— Nimic nu-i absolut, interveni Gable. i 

— Asta este, insistă Nate. O cunosc bine. In ciuda furiei 
voastre colective dezlănțuite asupra mea, poate că am învățat 
ce anume o motivează. N-o va face. 

— Știu că n-o va face, nu din propria ei voință, încuviință 
Benford. O femeie remarcabilă. Se lăsă pe spate în scaun. 
Apropo, am auzit că un anumit transport a sosit după un lung 
voiaj maritim, că a fost recepționat de cumpărători, că a urmat 
o călătorie anevoioasă pe uscat și că este instalat chiar acum. l- 
ai putea transmite asta; grație ei, s-a-ntâmplat totul. 

— Tot nu va fugi, repetă Nate. 

Benford flutură din mână, trimițându-l parcă la plimbare. 

— Nathaniel, închiriază o cameră pe insulă. Ea n-ar trebui să 
iasă pe stradă, dar vreau ca unul dintre voi s-o însoțească 
permanent. 

Comandară beri și așteptară în tăcere în timp ce chelnerul le 
turnă în pahare. 

Benford își scoase ochelarii de soare. 

— Avem la dispoziţie seara asta, și poate ziua de mâine, ca 
să-l oprim pe Angevine. Dacă n-o vom face, voi presupune că 
numele ei a ajuns la Moscova de pe buzele trădătorului. Dacă 
așa va fi, atunci unul dintre voi o va lua cu forța și o va duce 
frumușel la ambasada americană, apoi o vom expedia cu 
avionul în siguranţă. 

Gable își goli berea. 

— Și dacă, de pildă, întrebă el, îi vedem în seara asta pe 
Angevine și pe Ziuganov împreună? 

Benford își puse ochelarii de soare și se sculă ca să plece. 

— Atunci executați voi ordinul lui Putin pentru DIVA. 

e 

Nate închirie o cameră pe insulă, la Hôtel du Jeu de Paume - 
mic, elegant, cu grinzi aparente din lemn lustruit, clădit iniţial ca 
sală pentru acel strămoș al tenisului care fusese jeu de paume 
în timpul lui Ludovic al XIII-lea. Dominika privi semnificativ patul 
cu baldachin, dar Gable își scosese pantofii și stătea întins pe 
canapea. 

— O sa mai dau o tură pe insulă, zise Nate privindu-și ceasul. 
N-am verificat debarcaderele și părculeţul din capătul de est. 

Gable flutură din braţ. 

— Când te-ntorci, o să ies eu. Ţi-ai luat telefonul? 

Dominika își îmbrăca jacheta și Gable o privi. 

— Unde te duci? o întrebă. 

— Cu el. 

Gable clătină din cap. 

— Mai bine stai aici cu mine. Nu vrem ca rusnacii să te vadă 
cu americani pe stradă. Indică spre Nate. Mai ales cu ăia 
ambigui sexual. 

Nate îi arătă degetul mijlociu. 

Dominika se răsuci fără grabă spre el. „Hopa”, își spuse Nate. 

— BratoKk, tu-mi spui mie că nu pot să ies? 

— Dap, zise Gable care în general nu cunoștea ieșirile 
înfocate ale Dominikăi și, în tot cazul, era imun la ele. Până nu 
se termină toată afacerea asta, va trebui să stăm lipiţi ca 
lenjeria de corp în toiul verii. 

Dominika înclină ușor capul, ca un cățeluș care a auzit un 
fluier cu ultrasunete, și se întoarse către Nate. 

— Și tu-mi spui la fel? îl întrebă. 

— Putem ieși după ce se-ntunecă, sugeră Nate. Nu vrem, pur 
și simplu, ca Ziuganov să te vadă cu mine. Știi bine că el mă 
cunoaște de la Moscova. 

Femeia încrucișă brațele. 

— N-o lua în nume personal, mărgica mea, spuse Gable. Și 
Benford se ţine deoparte, fiindcă TRITON îl știe pe e/. Uite care-i 
treaba, noi suntem aici ca să-i oprim pe tipii ăștia, să-ţi păstrăm 
acoperirea. 

— Ca să-mi păstrez krísa, acoperirea, trebuie să fiu lăsată să-l 
găsesc pe Ziuganov și să-l termin. Pe TRITON puteţi să-l arestaţi 
și să faceţi cu el orice doriţi. 

— Pentru ca el să-ţi repete numele în timpul procesului? zise 
Gable. Așa ceva n-o să se-ntâmple. 

— Și ce-o să faceți? întrebă Dominika. 

Nate trase culisorul pistolului H&K P2000 cu un sunet ușor 
muzical de clichet, puse siguranța și băgă pistolul la loc în tocul 
de la centură de pe șoldul drept. 

— Mă-ntorc într-o oră, anunţă el. 

e 

Nate reveni obosit, înfrigurat și flămând. Făcuse trei circuite, 
căutând silueta înaltă și unghiulară, nasul galic, părul 
spectaculos. Sau chipul slav plat și urechile ca două toarte de 
urcior ale psihopatului rus. Coborâse rampele pavate spre 
pontoanele pentru bărci de la nivelul apei, pietre grosolane, 
inundate periodic când Sena clocotea în jurul insulei și prin 
canalul ce o separa de lle de la Cité, care era mai întinsă. 
Adulmecase și în jurul părculețului - Le Square Barye - din 
extremitatea estică a insulei, cedri libanezi și sălcii neîngrijite 
iarna, și verificase treptele late ce coborau la terasa curbă din 
piatră, sub care apele albastre-gri ale fluviului se despărțeau 
într-o parte și-n alta ca în faţa unei prove de vapor. 

Gable era tot întins pe canapea și citea o revistă. Dominika 
stătea pe partea ei de pat, cu ochii închiși. Fusese furioasă 
pentru că era ţinută în cameră, pentru că era tratată ca un 
simplu obiect, o proprietate - ceea ce știa că și era, dintr-un 
punct de vedere. 

Discutase situatia cu Marta, Udranka și Hannah, care 
stătuseră toate pe pat lângă ea, o petrecere în pijamale a 
rusalcelor. Ei știu ce fac, spusese Hannah, operatorul de teren. 
Ai răbdare, spusese Marta, înțeleapta. Gura, spusese Udranka, 

pasionala, ești norocoasă că ai pe cine să iubești și care te 
iubește. 

Când Nate intră în cameră, telefonul lui Gable ciripi, trezind-o 
pe Dominika. Ea se ridică în capul oaselor, clipind. Avea părut 
răvășit și-și trase în jos fusta din lână. Gable se ridică și începu 
să se încalțe. 

— Era Benford, de la ambasadă. N-a vrut să zică prin telefon, 
dar a sosit ceva de la Cartierul General, ceva ce trebuie să 
aflăm. 

— Poate SIGINT nou despre Putin, zise Nate. 

— SIGINT? făcu Gable. Pe naiba, în niciun caz după fuga lui 
Snowden. Ratatul ăla le-a dat rușilor toate cheile. Moscova a 
schimbat toate canalele. Nu mai culegem nimic, de la Marea 
Barents, până la Bosfor. Își încheie pardesiul. Trebuie să mă duc 
pân-acolo; nu știu cât o să lipsesc. 

Plecă. 

— Ai văzut ceva? îl întrebă Dominika. 

Se ridică de pe pat și-și trecu mâinile pe după gâtul 
bărbatului. Nate clătină din cap. 

Dominika își apropie fața de a lui, atingându-i buzele cu 
săratul ei. 

— Oare tiuremșcik - cum zici asta? - al meu mă va lăsa să ies, 
poate mă va invita chiar la cină? Sunt moartă de foame. 

Își mișcă palmele în jos pe spatele lui Nate. 

— Nu sunt temnicerul tău, spuse el. Și ia-ţi mâinile de pe 
pistolul meu. 

Ea se retrase un pas și zâmbi. 

— Eşti foarte inteligent, domnule Neit, cu toate că ești 
ambiguu sexual. Acum o să mă duci la masă? 

Nate și Dominika se instalară într-un separeu discret din 
Brasserie de l'Île Saint-Louis, pentru cină. Nu aveau de unde ști 
că Angevine se afla în apartamentul mătușii sale la 200 de metri 
de ei, privind un ceas mural din salon. 

Comandară salade frise, caserolă de legume și Camembert 
la cuptor cu ceapă caramelizată și, în timp ce mâncau, discutară 
în șoaptă despre ideea ca Dominika să se întoarcă cu el, direct, 
pentru a se stabili în Statele Unite. Ea îl privi pe Nate peste 
marginea paharului cu vin. 

— Și ce voi face eu în Statele Unite cu o condamnare la 
moarte decretată de Moscova atârnându-mi deasupra capului? 

Cu mecanicii ci;sti/șciki din Departamentul Cinci porniţi pe 
urmele mele? zise Dominika. 

— Nu te mai poţi întoarce la Moscova. În niciun caz, dacă unul 
dintre ei sau amândoi trăiesc și pot acţiona oricând. 

— Ziuganov este pe lista celor căutaţi de SVR, la fel ca 
TRITON. Voi avea timp să-mi consolidez poziţia. 

— Eşti ilogică, o contrazise Nate. O prinse de mână și haloul 
lui purpuriu pulsă. Și așa este destul de greu. Dacă vei continua 
să lucrezi, sigur, vei fi poate cel mai bun agent din istoria 
operațiunilor rusești. Dar dacă vei fi descoperită și te vor omori, 
atunci totul a fost în zadar. Nu, Domi, dacă trebuie s-o ștergi, 
limpezește-ţi mintea și ieși. 

— Nu-i chiar așa de ușor - „să ies”, zise femeia. 

— Pe mine mă-ngrijorează doar felul cum se dezvoltă situația. 

Aura din jurul capului său îi spuse Dominikăi că era îngrijorat. 

— Te rog, achită nota, rosti ea. 

Discuţia în contradictoriu avea să vină ulterior; în clipa de față 
doar plutea între ei. 

Merseră pe singura stradă principală, pe lângă magazine și 
galerii cu luminile stinse. Nate continua să privească feţele 
puţinilor pietoni care se grăbeau spre casă în noaptea 
friguroasă. Intrară în cameră și nu apucară să-și scoată hainele 
când Gable le telefonă, părând scos din fire. Avea să ajungă în 
două ore; continuaţi să apărați fortul. „Cu ce știri?” se întrebă 
Nate. S-o scoată pe Dominika din ţară? S-o lase să reintre în 
Rusia? Işi putea imagina dezbaterea. Nu perturbați fluxul de 
informaţii de la DIVA. Lăsaţi-o să acţioneze cât poate de mult. 
Nu tulburați cazul. Lăsați avocații și împuterniciţii politici să-i 
decidă soarta. 

Cei doi se priviră. Nate știa că adaptarea la o viaţă nouă era 
un coșmar pentru dezertori, asaltul cumulat și constant al unei 
culturi străine asupra psihicului, chiar și pentru un spion 
experimentat care lucrase peste hotare: muzica din lift 
răsunând din difuzoare nevăzute, îmbulzeala la ieșirile dintr-un 
mall supraaglomerat, gustul diferit al apei de la robinet, 
multitudinea de culori din raionul cu cereale al 
supermarketurilor. Ecranele mari, iPhone-urile și tabletele 
piuind, clipind și ciripind. In plus, frumoasa lui rusoaică trebuia 
să se adapteze la o viaţă nouă într-un loc îndepărtat și discret. 
Nate și-o imagină mergând pe Central Avenue din Whitefish, 

statul Montana, uitându-se zadarnic după so/ianka, piroști sau 
pelmeni. 

Se uită la ea și recunoscu semnele: ochii de cobalt sclipitor și 
obrajii îmbujoraţi. Ridică mâinile, pentru a-i lua jacheta de pe 
umeri, dar ea se apropie mai iute și-l împinse cu blândeţe în 
singurul fotoliu plușat, apoi își trecu piciorul pe deasupra și i se 
așeză în poală. 

— Acum o să-ţi explic cum stă treaba, zise Dominika. 

— Ba nu, răspunse el. O să-ţi asculţi ofițerul coordonator și o 
să urmezi instrucţiunile. 

Femeia își puse mâinile pe umerii lui. 

— Care instrucţiuni? 

Nate o trase de reverele hainei, pentru a-și lipi gura de a ei. 

— Nu te mișca, zise Dominika. 

Își strecură mâna sub propria jachetă, apoi sub fustă, 
scotocind prin straturile de haine ale ei și ale lui, deplasând și 
rearanjând, trăgând și descheind, îndesând și trăgând fermoare, 
până când imposibilul se întâmplă și-l simţi între picioarele ei. 
Erau complet îmbrăcați și încălțaţi, dar conectaţi inextricabil, la 
câteva straturi mai jos, iar Dominika îl privi pe Nate cu ochi 
mari, în timp ce-și freca lent bazinul de al lui. O ignoră pe 
Udranka din colț. Pulsaţiile familiare îi sporiră în vintre, radiindu- 
i în sus spre piept, îngreuindu-i respiraţia. Tot ce putea face era 
să se îndoaie din mijloc spre el, cu faţa la nici trei centimetri de 
a lui, păstrându-și locul, până când buzele începură să-i tremure 
și închise ochii, și-și rezemă fruntea de a lui și șopti, Davai, 
davai, fă-o, fă-o, și amândoi începură să vibreze și încercară să 
nu cadă de pe planetă. 

— Care instrucţiuni? spuse ea cu glas tremurat. 


CAMEMBERT LA CUPTOR CU CEAPĂ CARAMELIZATĂ 


Luati din cutie o rotită de camembert și faceți o 
tăietură puțin adâncă în X prin coaja de pe fața 
superioară. Introduceţi usturoi feliat și crenguțe de 
cimbru. Puneti rotita înapoi în cutia din lemn, stropiţi 
cu ulei de măsline (sau vin alb ori vermut), așezați pe 
o foaie de copt și coaceți în cuptor la foc mediu, până 
când brânza începe să se topească în profunzime. 

Serviti cu felii de ceapă caramelizată în unt și oțet 
balsamic. 

42. 


Se mișcară din nou după câteva minute. Amândoi erau încinși 
după ce făcuseră dragoste complet îmbrăcați de iarnă, inclusiv 
cu pulovere și jachete, într-o cameră caldă de hotel, într-o 
clădire ce fusese folosită ca baie de aburi ultima oară în 1634. 
Când Nate propuse un duș, Dominika sugeră să iasă din nou în 
aerul rece al nopţii și să se plimbe în jurul insuliței romantice, 
poate chiar să traverseze pe un pod în Saint-Germaine-des-Pres, 
ca să găsească pe malul stâng al Senei un bistrou cu orar 
prelungit, unde să bea un pahar de vin. Nate văzu că era 
încordată - nu era doar obișnuita plimbare după actul sexual - și 
că întoarcerea pe stradă însemna pentru ea un tonic 
subconștient. Gândul nerostit era că viaţa de spionaj putea lua 
sfârșit foarte brusc pentru ea și Dominika era pregătită să lupte 
în privinţa asta. 

Femeia îl prinse de braţ și părăsiră hotelul, verificând, ca de 
obicei, în ambele direcţii strada principală pustie. Cotiră la 
dreapta, spre lle de la Cité; catedrala avea să fie iluminată și 
puteau traversa podul „Lovelock” de balustradele căruia 
atârnau sute de lacăte ale perechilor de îndrăgostiți. Erau 
singuri pe stradă când se apropiară de piațeta din extremitatea 
vestică a insulei. Toate bistrourile și braseriile erau întunecate, 
mesele și scaunele de pe trotuare fuseseră stivuite și legate 
laolaltă cu lanţuri. Era aproape miezul nopții și se făcuse frig. O 
barjă fluvială trecu în aval pe canalul din stânga, blocând 
luminile felinarelor grand siècle din lungul promenadei, cu 
motoarele diesel duduind. 

Brusc, Dominika îl luă pe Nate de un braţ, îl întoarse spre ea, 
îi prinse capul între palme și-l sărută. Nate îi răspunse la 
sărutare, dar apoi dădu să se desprindă ca să facă o glumă, însă 
femeia nu-l lăsă și-i trase chipul din nou spre al ei. Avea ochii 
larg deschiși și clătină ușor din cap, fără să-și ia palmele de pe 
obrajii lui. Nate nu se clinti, dar o cuprinse în braţe. Vedea că 
Dominika privea ceva cu coada ochiului. Înţelese că trecea 
cineva pe lângă ei, dar nu reuși să vadă mai mult din cauza 
palmelor ei. Mâinile Dominikăi tresăriră, iar ea clătină iarăși din 

cap. În cele din urmă se îndepărtă de el. Ochii îi erau larg 
deschişi. 

— Ziuganov, murmură ea, ăla era Ziuganov. 

Se întoarse și porni în direcția în care dispăruse silueta 
măruntă, pe Quai d'Orléans, pe latura sudică a insulei. Nate se 
întinse și o apucă de mână. 

— Stai, îi zise. O să-l urmăresc eu și o să chem întăriri. Gable 
va fi aici în 15 minute. 

Dominika scutură din cap și-și smulse mâna. 

— Dacă scapă, sunt terminată, spuse ea. 

— Nu și dacă te-ntorci la hotel, zise Nate. 

— Zabud pro eto, nici vorbă. El încearcă să mă omoare, iar eu 
n-o să fug pe ușa din spate. Nici măcar nu te gândi să-ncerci să 
mă oprești. Nu mai avem timp. Ziuganov s-a pus în mișcare. 
TRITON e pe insula asta. Ei pot intra împreună într-o clădire și n- 
o să-i mai găsim niciodată. 

Porni, apoi se întoarse și se uită la bărbat. 

— Haide! șuieră ea. 

Merseră cât mai aproape de pereţii clădirilor, oprindu-se în 
intrândurile ușilor pentru a-i îngădui lui Ziuganov să-și menţină 
distanţa. Silueta lui se vedea spectral pe trotuarul de vizavi. Nu 
se grăbea - din când în când, privea peste apă - și în tot cazul 
nu-și verifica spatele pentru filaj. „lisuse”, se gândi Nate, „nu ne 
putem bate joc de ocazia asta”. Capul și umerii lui Ziuganov 
apăreau, apoi dispăreau, și iar apăreau, după cum trecea prin 
lumina reflectată de Sena. Când bărbatul ajunse la jumătatea 
străzii, încetini și coti, pentru a cobori pe una dintre rampele 
late ce duceau la debarcaderul de la nivelul fluviului, și capul îi 
pieri treptat. Nate și Dominika traversară silențios strada și 
traseră cu ochiul peste zid. Ziuganov stătea la baza rampei, 
rezemat de stâlpul unui felinar stradal. Sena se învolbura 
întunecată pe lângă el. 

— ÎI așteptăm pe TRITON să apară sau ne ducem acum? 
întrebă Dominika. 

Nate o prinse de mânecă și o trase înapoi, în umbra 
proiectată de un copac ce creștea pe trotuar. 

— Ziuganov n-o să plece nicăieri de pe debarcaderul ăla. lar 
TRITON va trebui să treacă pe lângă noi pentru a ajunge la el. li 
vrem pe amândoi. 

Dominika încuviinţă din cap și scoase două rujuri. „Hristoase”, 
se gândi Nate, „din nou pistolul-ruj. Rușii ăștia...” Tăceau și 
priveau doar vârful rampei. Începuse să li se facă frig așteptând 
- două minute, apoi trei, cinci... 

Pe neașteptate, auziră glasuri dinspre platforma de lângă apă. 
Traseră din nou cu ochiul peste zid și văzură creștetele 
capetelor lui Ziuganov și Angevine. Nate se îndreptă de spate. 
„Ticălosul a venit pe cealaltă parte, pe promenada joasă de la 
nivelul Senei”, își spuse el. Dominika îl smuci de mânecă. Cei doi 
bărbaţi se certau și glasurile lor sporeau în intensitate. Angevine 
întinse mâna și-l prinse pe Ziuganov de rever. Piticul se smulse 
furios, se întoarse și dădu să urce rampa. Angevine îl urmă, 
strigând la el când îl ajunse. Nate auzi cuvântul „euro” repetat 
de două ori. Ziuganov îl ignoră și sui mai departe. 

— TRITON tocmai i-a spus lui Ziuganov numele meu, rosti 
Dominika și înaintă câţiva pași. 

„lar Ziuganov tocmai i-a spus că el n-are bani”, se gândi Nate 
urmând-o îndeaproape. „Poate că se vor ucide unul pe celălalt”. 

Ajuns în vârful rampei, Angevine întinse brațul, îl prinse pe 
Ziuganov de umăr și-l răsuci spre el - americanul era mult mai 
înalt decât rusul - apoi ambii încremeniră când zăriră în faţa lor 
siluetele lui Nate și Dominika. Se găseau la vreun metru și 
jumătate depărtare și se priveau ochi în ochi, înlemniţi. 
Angevine își trecu degetele prin păr. Chipul lui Ziuganov era 
contorsionat, iar pieptul i se ridica și cobora greoi. 

— Sucika, jigodie! șuieră Ziuganov privind-o pe femeie. Am 
știut că tu ești, continuă el într-o rusă guturală. Ești pregătită să 
vii acasă, să mori? 

— Mă interesează mai mult să aflu dacă știi că nu vei mai 
călca niciodată în Rodina, răspunse Dominika. Cimitirul săracilor 
din Paris se numește Thiais, jopa, nemernicule. 

Ascultându-i pe ruși schimbând replici reci și amenințătoare, 
Nate își reaminti că singurii oameni pe care rușii îi urau mai mult 
decât pe străini erau ei înșiși. După care totul se preschimbă în 
haos. 

Sirena unei barje de pe fluviu răsună ca pistolul unui starter, 
Angevine se răsuci și cobori în fugă rampa, lunecând pe 
caldarâmul neregulat, și, simultan, Ziuganov ţâșni în dreapta, pe 
lângă Dominika. Impulsionaţi poate de instinctele lor, Nate și 
Dominika reacționară simultan. Nate se repezi în jos pe rampă, 

pentru a-l urmări pe Angevine în lungul debarcaderului. 
Dominika păși spre Ziuganov și încercă o măturare cu piciorul, 
dar piticul veninos sări cu agilitate și sprintă în întunericul de pe 
Quai d'Orléans. Dominika alergă după el pe centrul străzii pustii 
acum, la miezul nopţii. Își aminti că pe colţurile estice ale insulei 
existau două sectoare din Pont de Sully, de pe care se putea 
ajunge fără greutate într-o parte sau cealaltă a orașului. Nu-l 
putea lăsa să scape. Ziuganov știa că ea era cârtița. 

Piticul era surprinzător de rapid și Dominika nu reușea să 
reducă distanţa, deși mai sărea peste capota vreunei mașini 
parcate pentru a încerca să se apropie. Ziuganov simţi că-și 
pierduse totuși din distanța iniţială și se îndepărtă pe 
neașteptate de pod, apoi sări gardul înalt până la brâu al 
părculețului Barye, se năpusti printre ramurile mult atârnate ale 
sălciilor plângătoare și cobori aproape orbește pe treptele late 
către platforma fluvială. De undeva din umbră se auzi strigătul 
răgușit al unui paznic. Aceasta era extremitatea estică a lle 
Saint-Louis, iar Sena lovea întruna, desfăcându-se după aceea în 
două braţe, în digul de forma unei prove de vapor. Ziuganov se 
opri și se întoarse. Dominika era în capul scărilor, gâfâind. Purta 
o fustă plisată din lână neagră, cu colanţi, un pulover pe sub 
jacheta impermeabilă și pantofi de jogging. Părul i se desfăcuse 
pe jumătate în urma alergării și-l trase cu un gest absent după 
ureche în timp ce cobora încet scara spre el. Il putea încă simţi 
pe Nate pe interiorul coapselor ei. Era incredibil de obosită. 

e 

Ocolind colțul debarcaderului, Nate alunecă pe un bolovan 
noroios din caldarâm și căzu violent în fund, ceea ce-l salvă de 
țeava de trei metri - una dintre cele câteva componente ale 
unei schele abandonate ce fuseseră stivuite lângă zid - pe care 
Angevine o roti spre capul lui, dar care răsună acum ca un 
clopot, inofensiv, din piatră. Angevine lovi din nou, de data asta 
ca un tăietor de lemne, de sus, de deasupra capului său, în jos, 
direct spre capul lui Nate. Aflat pe spate, Nate se răsuci disperat 
pentru a scăpa de ranga care i-ar fi sfărâmat craniul și se 
rostogoli în Sena rece ca gheaţa, fiind înconjurat imediat de 
mirosul dulceag-greţos al gunoaielor și gustul amar. Simţi viteza 
apei, care clocotea pe lângă el, și izbuti să-și vâre degetele și 
vârful unui pantof într-o îmbinare din zid, înainte de a fi desprins 
de curent și târât în aval - în trei minute, ar fi trecut de cotul 

Orsay și de Turnul Eiffel. Asta, desigur, dacă n-ar fi fost absorbit 
în vreun vârtej sau împins sub un doc, unde s-ar fi înecat. 
Încercă să-și scoată pistolul de la brâu, însă aproape că-și pierdu 
priza și trebui să renunţe la idee și să se ţină strâns în vreme ce 
fluviul îl trăgea înapoi. 

Angevine stătea exact deasupra lui, cu picioarele ușor 
depărtate, gâfâind din greu, dar pregătind o lovitură finală, care 
să-i zdrobească fața ori mâinile lui Nate. 

— Troglodiţilor, șuieră el, voi subestimaţi cu cine-aveţi de-a 
face. 

Ținea ţeava pe umăr, ca un jucător de baseball, care se 
relaxează înainte de a intra cu bastonul său pe teren. 

— Da, ai dreptate, răspunse Nate, ești un trădător mai mare 
decât și-a imaginat oricare dintre noi. 

Angevine clocoti la auzul insultei, schimbă priza pe ţeavă 
pentru mai multă precizie și făcu un pas mai aproape. Riscând 
să fie târât de curent, Nate desprinse o mână, o repezi înainte, îi 
prinse pantalonul și smuci. Dezechilibrat de ţeava grea pe care 
o ridicase deasupra capului, Angevine alunecă pe caldarâmul 
noroios și căzu în apă, iar ţeava ricoșă pe bolovani și ateriză în 
Sena. Bărbatul ieși la suprafaţă, scuipând apă, ceva mai departe 
de Nate, și se întinse ca să se agaţe de mal, de care îl mai 
despărțeau 30 de centimetri, dar curenţii îl traseră înapoi și îl 
îndepărtară, în vreme ce se răsucea și bătea din brațe cu 
disperare pentru a-și păstra stabilitatea. In trei secunde 
ajunsese în mijlocul canalului. 

O ambarcaţiune Bateaux-Mouches de noapte - lungă, lată, 
vesel iluminată și cu acoperiș din sticlă - care duduia în aval 
sună sirena când un punct, care era capul lui Angevine, se ridică 
peste cresta valului creat de provă, apoi cobori în scobitura 
valului, legănându-se în lungul copastiei, până se ridică din nou 
peste siajul pupei și, cu un urlet, se zbătu, absorbit în vârtejul 
elicei. Corpul îi dispăru sub apă, apoi azvârlit înapoi de una 
dintre palele elicei, urmat de capul său retezat. Sirena disperată 
a ambarcațiunii continuă să răsune în note de bas, în timp ce 
turiștii japonezi de pe puntea superioară transformară noaptea 
în zi cu bliţurile telefoanelor. Trupul lui Angevine pluti în aval în 
licărul luminilor de pe mal, după care dispăru dincolo de lle de la 
Cite. 

Cu un efort considerabil, Nate sui înapoi pe debarcader, 
tremurând, cu hainele șiroind de apă. Porni repede pe stradă, cu 
gândurile gonindu-i. Angevine dispăruse. Ticălosul nu-și mai 
căpătase ultima plată pentru trădarea ţării sale și acum era 
mort. Gable avea să tragă un șut capului lui Angevine pescuit 
din Sena, trimiţându-l înapoi în apă și avea să spună: „Durerea 
noastră nu-l poate aduce înapoi”. Apoi Nate și-o aminti pe 
Zarubina, plutind cu faţa în jos în bazinul unei fântâni. Dominika! 
Sprintă pe Quai d'Orléans, cu răsuflarea întretăiată și pantofii 
clipocind, simțind încă în nări duhoarea fluviului. Departe în 
celălalt capăt al insulei se vedeau lumini și se auzeau sirene. 

e 

Când cobori treptele spre Ziuganov, Dominika știu că avea să- 
| ucidă. Readucerea lui în lanţuri la Moscova ar fi fost o opţiune 
atrăgătoare - Putin ar fi fost impresionat - dar nu și acum, nu 
după ce el îi auzise numele de pe buzele lui TRITON. Işi pipăi 
rujul din buzunar, căutând capătul cu pistonul-trăgaci. Avea să 
se apropie la o lungime de braţ de el și să ţintească centrul de 
masă. Întrucât glonţul era exploziv, chiar dacă l-ar fi lovit doar în 
mână, ar fi vaporizat-o până la încheietură și ar fi provocat o 
hemoragie masivă. Dacă îl lovea în trunchi, șocul hidrostatic ce 
ar fi urmat i-ar fi transformat cavitatea toracică într-un sac cu 
măruntaie sfârtecate. 

Ziuganov stătea pe loc și se uita la ea, aruncând priviri rapide 
în stânga și-n dreapta - nu existau niciun fel de scări sau alte 
moduri de a scăpa de pe platformă. Sena? Nu era un înotător 
bun și nu credea că ar fi supravieţuit căderii în apă. Egorova 
avea o reputație, ucisese bărbaţi, fusese instruită în Sistema 
corp la corp, dar era oare atât de bună? Așteptând-o să se 
apropie, piticania de Ziuganov se simţi cuprins de vechea și 
familiara senzaţie care-l furnica, a nerăbdării asasinului de a 
înfige obiecte ascuţite în locuri moi. Instinctele îi spuseră să 
aștepte ca femeia să ajungă mai aproape, s-o orbească sau s-o 
schilodească și apoi s-o omoare. Ziuganov voia să vadă faţa 
Egorovei când murea. 

Aripi negre de liliac se înălțară în spatele capului său - niciun 
gargui de pe cornișele apropiatei Catedrale Notre-Dame nu 
putea fi pe măsura lor - când Dominika se apropie, scoțând 
încet din buzunar mâna cu rujul. 

Marta și Udranka erau pe malul fluviului, ca două sirene 
rusalce, cântând. Dincolo de bătăile propriei ei inimi, o auzi pe 
Hannah în spatele ei. 

Dominika ridică tubul rujului, cu braţul drept și încordat, 
îndreptat spre pieptul lui Ziuganov și apăsă pistonul. Bărbatul 
tresări și se aplecă. Apoi lumea încetini, stelele îngheţară pe 
orbitele lor, Sena încetă să mai curgă. Din ruj ieși doar un piuit 
muzical, slab, de parcă un arc s-ar fi rupt într-un ceasornic de 
buzunar. Rateu. Declanșator electric defect. Componentă 
stricată. 

Nu mai avea timp să caute al doilea tub. Cu o singură mișcare 
circulară, Dominika aruncă rujul mort în apă, păși spre stânga lui 
Ziuganov și-l prinse de mânecă. El se smuci înapoi și femeia se 
apropie, legănându-i braţul în direcţia în care dorea el să se 
ducă, și apoi, brusc, înapoi, într-un arc spre ea, ridicându-și în 
același timp celălalt braț de-a curmezișul spre gâtul lui. Inainte 
ca Dominika să poată lovi, Ziuganov izbuti să-i blocheze cumva 
braţul și se îndepărtă de ea. Se mișcă iute și cu iscusinţă. 
Rămaseră privindu-se în ochi - o ceaţă neagră ieșea din privirea 
și din gura lui, și bărbatul mârâi. Dominika avea să-i imobilizeze 
un braţ, după care să-i aplice o lovitură în cap, apoi să scoată al 
doilea ruj-pistol. 

Ziuganov veni spre ea cu un straniu ţopăit legănat și femeia 
înaintă pentru a-i folosi momentul de inerție, însă Ziuganov își 
duse un braț după gâtul ei și-și dezgoli dinţii. Ce intenţiona 
piticul canibal, s-o muște? Dominika își retrase capul și-l lovi de 
două ori, extrem de rapid, sub nas, ţintind un punct aflat la cinci 
centimetri în interiorul craniului. Capul bărbatului zvâcni înapoi 
și ochii i se înceţoșară, dar continuă să-și ţină gheara în jurul 
gâtului ei și o smuci către el, strivindu-i sânii de pieptul său. 
Mirosea a oţet și excremente. 

Mâna lui liberă ridică cuțitul Sabatier de filetat lung de 20 de 
centimetri pe care-l luase din bucătăria mamei sale și-l înfipse în 
flancul Dominikăi, jos, imediat deasupra osului șoldului. Lama 
curbată era subţire și letal de ascuţită, dar se flexionă - așa cum 
sunt predispuse să facă astfel de cuțite - când sfâșie învelișul 
impermeabil dur al jachetei femeii, astfel că doar șapte-opt 
centimetri de lamă pătrunseră în carne. Dominika simţi un 
fulger de foc, care radie în jurul taliei și în sus prin stomac. Își 

băgă unghiile degetelor mari în ochii lui Ziuganov - rată unul - 
iar el scutură din cap de durere. 

Ziuganov știa senzaţia cărnii și trase cuțitul afară, apoi îl 
împlântă iarăși, încercând să treacă prin jachetă, și acum simţi 
lâna puloverului atingându-i încheieturile degetelor, dar mâna 
Dominikăi se încleștă pe încheietura mâinii lui și nu reuși să 
înfigă lama mai mult de doi-trei centimetri. Smulse cuțitul și 
înjunghie din nou, apoi din nou, întinzând braţul pe după ea, 
spre șale, încercând să atingă rinichii sau lobul inferior al 
ficatului. Îi privi chipul cu un singur ochi - celălalt era înceţoșat 
și lăcrima - și văzu că gura jigodiei era deschisă și că gâfâia, 
ochii albaștri îi clipeau repede, iar corpul îi tremură ușor și 
începu să lunece în jos în fața lui; îi dădu drumul gâtului și ea se 
așeză cu un bufnet pe bolovani, aplecându-se niţel și apăsându- 
se cu palma pe o parte. 

Dominika simţea doar o centură de durere intensă în jurul 
taliei, după aceea atingerea caldarâmului, când se întinse pe 
partea nelovită, apoi praful umed sub obraz. Ziuganov era 
aproape, învăluit în negru, și o rostogoli pe spate - mișcarea 
aceea a fost o agonie pentru ea, fiindcă ceva din interior i se 
desprinsese și era fierbinte și lichid. Auzi un glas de bărbat - 
„Nathaniel, ajută-mă”, se gândi ea - dar Ziuganov urlă și flutură 
cuțitul, iar glasul - era al unui paznic de noapte, nu al lui 
Nathaniel - dispăru. Ziuganov se așeză călare peste ea, lăsându- 
se cu toată greutatea și provocându-i și mai multă durere. 
Regreta teribil că nu putea petrece câteva ore cu Egorova, dar 
trebuia să se mulțumească doar cu atât. Paznicul ăla băgăcios 
avea să cheme poliţia, așa că mai dispunea doar de un minut 
sau două. 

Strălucirea nocturnă din Orașul Luminii acoperea vederea 
Dominikăi. Durerea din măruntaie i se înălța în talazuri spre 
maxilar, iar palma cu care apăsase prima rană era lipicioasă. 
Deschise ochii și-l văzu pe Ziuganov aplecându-se în față, cu 
silueta conturată pe fundalul luminos al Parisului, cu aripile de 
liliac extinse. Simţi un aer rece pe abdomen și pe sâni și înţelese 
că îi ridicase puloverul până sub bărbie. „Nu-i stă în caracter 
ploșniței ăsteia asexuate”. Simţi după aceea degete reci, 
cercetătoare, mișcându-se peste cutia ei toracică, degete ca 
niște gândaci reci, pipăind și căutând spaţiul dintre coastele a 

patra și a cincea, acolo unde putea strecura cuțitul, pentru a-i 
spinteca inima și plămânii. 

Nu era un flirt. Degetele i se opriră - găsise adâncitura dintre 
coastele ei, exact acolo unde putea înfige vârful lamei. Ziuganov 
se aplecă peste Dominika - unul dintre ochi îi era umflat și 
închis - și-i răsuflă în faţă. Apoi își strecură o mână sub ceafa ei 
și-i ridică ușor capul, de parcă s-ar fi pregătit să hrănească cu 
lingura o rudă bolnavă. Vorbi răgușit în rusă: 

— Nimeni nu poate ști vreodată exact când și unde va muri, 
dar tu poţi să știi acum, Egorova: miezul nopţii, în Paris, pe un 
mal împuţit, cu gust de sânge-n gură și cu miros de sânge-n 
nas. O să-ţi tai hainele și-o să te-arunc în Sena, pentru ca 
prietenii tăi americani să te poată găsi în jos pe râu, umflată și 
cu pielea crăpată, și va fi sfârșitul pentru tine. 

Pleoapele Dominikăi fluturară și vorbi încet. Ziuganov se 
încruntă și-și apropie urechea de buzele ei. Se dădea în vânt 
după ultimele cuvinte ale oamenilor care mureau în chinuri, mai 
ales când el personal le provocase acele chinuri. 

— Da’ tu știi când o să mori, sv/nia, porcule? susură femeia. 

Ziuganov se uită în ochii ei albaștri - erau abia deschiși și 
cețoși din cauza șocului. Surâse, apoi clătină încet din cap dintr- 
o parte în cealaltă, mustrător, și șopti: 

— Vrăbiuţo, tu n-o să... 

Dominika puse tubul rujului sub bărbia lui Ziuganov și apăsă 
trăgaciul. Clicul distinctiv abia se auzi, urmat de un zgomot 
plescăit, precum acela scos de un pepene scăpat pe beton. 
Ochiul sănătos al lui Ziuganov era deschis când bărbatul căzu 
pe o parte și capul lui lovi sec caldarâmul. Un picior îi era întins 
peste stomacul Dominikăi, iar faţa îi era întoarsă de la ea. Ceafa 
lui - în jurul capului nu mai exista nicio aură - era o gaură ce 
semăna cu o bombonieră, atâta doar că era goală până la 
măsele. Briza nopţii clinti câteva șuviţe de păr ale bărbatului în 
jurul marginii neregulate din ţeasta sa. 

Cu o mișcare tremurătoare de backhand, Dominika aruncă 
tubul rujului peste el, în Sena. Gestul îi provocă o durere uriașă 
în abdomen și se strădui să împingă piciorul bărbatului de pe ea. 
Braţele nu-i funcționau prea bine, iar mâinile îi erau amorțite. 
Efortul acela aduse un val nou de durere în piept și un vuiet în 
urechi, care acoperi uruitul apei, așa că n-auzi pașii care alergau 
spre ea și se miră să vadă chipul unui tânăr în jachetă 

portocalie, aplecându-se peste ea. Îi simţea mirosul aftershave- 
ului. Era foarte chipeș, nu la fel ca Nate, dar el îi zâmbi și zise Ne 
bouge pas, nu te mișca, apoi auzi cuvântul „plasmă” și-l simţi 
ridicându-i  puloverul și aplicând presiune peste rănile 
înjunghiate și se întrebă dacă îi vor arunca trupul în râu, fiindcă 
acolo ar fi putut să înoate și să cânte cu Marta și cu Udranka, 
apoi simţi un iz de alcool și o înțepătură în braţ și o prinse pe 
Hannah de mână, când ei o ridicară pe targa cu rotile și o urcară 
pe trepte, departe de fluviu, strălucirea nopţii destrămându-se 
în ochii ei. 
e 

Lumini se reflectau din fațadele clădirilor. În jur se strânsese 
un grup de gură-cască, cei treji la ora aceasta din noapte, și 
Nate își croi drum printre ei. Alergă spre un polițist cu cască și 
cizme, care se întoarse cu brațele desfăcute pentru a-l opri. 
Nate nu știa ce altceva să spună în franceză în acele momente 
decât ma femme, soția mea, și ironia acelor cuvinte aproape că- 
i făcu să se înece de emoție. Polițistul încuviinţă din cap și Nate 
merse un metru, apoi se opri în capul scării. Terasa cu caldarâm 
părea o plajă după invazie: ambalaje medicale împrăștiate și 
două ghemotoace mari de feșe înroșite se vedeau între două 
bălți substanţiale de melasă întunecată - sub razele felinarului, 
sângele părea strălucitor și negru - și Nate zări pe jos un cuţit, 
cu lama acoperită de dungi dantelate sângerii. Dominika nu 
avusese cuţit. Era probabil al lui Ziuganov. lar sângele închegat 
de pe tăiș trebuia să fie alei. 

Un alt poliţist stătea lângă un corp întins pe caldarâm, 
acoperit cu o folie de cauciuc; sub el se vedea și mai mult 
sânge. Echipa unei ambulanţțe desfăcea fermoarul unui sac 
pentru cadavre. Un al doilea poliţist în combinezon și cu chipiu 
scria pe un clipboard. Polițistul făcu semn echipei medicale, care 
așeză sacul lângă corp și trase la o parte folia de cauciuc. Nate 
își tinu răsuflarea. 

Era Ziuganov, care nu mai avea jumătate din cap. „Rujul- 
pistol”, se gândi imediat Nate. Unde era Dominika? Fusese 
înjunghiată? „Dumnezeule, Sena!” Și-o imagină pe Dominika, 
după ce-i zburase creierii piticului, apăsându-se cu palmele 
peste răni și târând după ea intestine, împleticindu-se orbește și 
căzând în apă. Targa rulantă cu sacul în care se găsea corpul lui 
Ziuganov sui scara, urmată de doi polițiști. „Incineraţi-l pe piticul 

nemernic”, se gândi Nate, „altfel se va târî afară din criptă când 
va fi lună plină”. 

Primul poliţist îi făcu semn lui Nate că trebuia să plece. El 
încercă să-i pună o întrebare, dar creierul îi era blocat în rusă. 
Tot ce a putut a fost să repete Ma femme?, iar polițistul strânse 
din umeri și zise de câteva ori Hôpital, apoi Elle était mourante, 
iar Nate înțelese suficient și simţi cum faţa i se golește de sânge 
și se bâlbâi Mort?, moartă?, însă polițistul repetă nervos Ælle 
était mourante, ceea ce Nate bănui că însemna nu „moartă”, ci 
„pe moarte”. Polițistul îl privea cu interes. 

Nate se așeză pe o bancă ferită și închise ochii, cu mâinile 
tremurând, cu hainele încă picurând. Să telefoneze. „Telefonul 
mobil este codificat, totuși fii atent”. 

Gable răspunse după primul țârâit. 

— Ce-i? spuse el. 

— l-am văzut pe insulă. Eu am plecat după TRITON. 

— L-ai prins? se interesă Gable. Spune-mi că l-ai prins. 

Se auzi un băzâit și un bufnet. 

— Nash? rosti Benford. Ești pe speaker. Ce s-a-ntâmplat? 

— Simon, ascultă-mă, cârtița ta e moartă; a căzut în Sena 
când ne-am luptat și a intrat în elicea unui vaporaș. L-a 
decapitat, am văzut cu ochii mei. De acum cadavrul e pe la 
digurile de inundaţii de lângă Île aux Cygnes, în aval de Turnul 
Eiffel. 

— Unde-i mărgica? întrebă Gable. 

— A fugit după șeful ei și l-a urmărit până-n capătul insulei. 

— Ce naiba căutaţi voi afară din hotel? întrebă Gable. 

— Am ieșit să cinăm și ne-ntorceam. Mă poţi concedia mai 
târziu. 

— Lasă asta, interveni Benford. Ce s-a-ntâmplat? Unde-i 
piticul? 

— Nu mai are jumătate din cap. Ea l-a ucis, dar, lisuse, Simon, 
se pare că el a-njunghiat-o; este foarte mult sânge pe-aici și 
medicii au luat-o înainte să fi ajuns eu. Cred că poliţaiul a spus 
că era pe moarte. 

— Poate că era sângele lui, zise Benford. 

— Pe jos era un cuţit plin de sânge. Poliţaiul a tot repetat 
„Sspital”. 

— A zis la ce spital? întrebă Benford. 

— Nu știu spitalul, dar o să aflu și mă duc acolo. 

— Negativ, Nash, zise Benford. Stai pe loc. 

— Cum adică să stau pe loc? E pe moarte, nu-nțelegi? 

— Nash, avea pașaportul asupra ei? întrebă Benford. 

— Da, răspunse Nate ţinându-se de cap. 

— Autorităţile de la spital îi vor anunţa ambasada. Când îi vor 
afla numele, în 30 de minute în rezerva ei vor fi un diplomat, un 
ofițer consular și doi securiști. 

— Nu știm asta. 

— Alo, dobitocule, vorbi Gable. Chiar nu-nţelegi cum stă 
treaba? Vrei s-o vizitezi c-un buchet de margarete și să dai nas 
în nas cu jumătate din ambasada rusă? 

— N-o putem abandona, rosti Nate legănându-se înainte și 
înapoi. 

— Nu mai vorbi și gândește, se răsti Gable la el. Ea a făcut 
ceea ce trebuia să facă - și-a executat misiunea. Este o eroină 
dată naibii. 

— Poate că-i o eroină moartă, zise Nate. 

— Poate că da, poate că nu, îl calmă Gable. Mai gândește-te. 

— Deci ne retragem și-o lăsăm pe ea să continue singură? 

— Și sperăm la tot ce poate fi mai bine și așteptăm până când 
ne va da un semn dinăuntrul Rusiei, zise Benford. 

— Cum adică să sperăm la tot ce poate fi mai bine? Și dacă 
moare? Atunci n-o să mai aibă cine să răspundă la mesaje. 

— Dacă scapă cu bine după evenimentul ăsta, credibilitatea ei 
va fi impecabilă, îi explică Benford. Au dispărut toți cei care-i 
puteau face vreun rău. Este perfect. 

— Simon, tu te auzi ce spui? exclamă Nate. Ea e ferfeniţă și tu 
vorbești despre acoperirea ei. 

— Sunt la fel de preocupat ca și tine de soarta ei, îl linişti 
Benford, dar ea a excelat în slujirea statului. Va fi intangibilă. 

— Dacă n-o să moară în una dintre clinicile lor de rahat. 

— Nash, interveni Gable, ne vedem în 20 de minute la hotel. 
O să te-ajut să strângem și plecăm imediat de-acolo. 

— Sigur că da, bratok, zise Nate. Halal frate mai mare! 

— Exact, spuse Gable. Voi face orice, indiferent cât ar fi de 
dificil, ca s-o ţin în siguranță. 

— Abandonarea ei este felul în care o ţii tu în siguranţă? rosti 
Nate, strângând puternic telefonul. 

„Probabil că-i mai bine că nu suntem faţă în faţă”, își spuse el. 

— Exact așa o vom ţine în siguranţă, încuviinţă Gable. Ziua 
aceea, cea mai neagră, despre care v-am povestit, tocmai a 
sosit. 

Nate închise ochii și o văzu pe Dominika întinsă, cu un tub în 
gură, cu indicatorii vitali oscilând pe un ecran verzui, cu un braţ 
conectat la senzori și perfuzie, iar cu celălalt întins pe lângă 
trup; pe acela l-ar fi ridicat el ca să-l lipească de obraz, ca s-o 
anunţe că era alături. Ochii îl înțepau și nu vorbi. 

— Nash, mai ești acolo? întrebă Gable. 

Nu-i răspunse, ci privi Sena și clipi în faţa luminilor înceţoșate. 

— Nathaniel, rosti Benford. Vorbește cu ea acum. Ce ţi-ar 
spune? 

— Nu știu. 

— Ba da, știi. Ascult-o. 

ÎI străbătu un fior când auzi glasul Dominikăi, sobru și în 
același timp dulce, cu accentul legănat, care-l înnebunea, și 
numele lui, Neit, și ea zicând duska, lasă-mă să plec, o să fac 
treaba asta și-o să te văd data viitoare, iar el o întrebă când, și 
ea răspunse data viitoare, și lui Nate i se păru că putea să audă 
sirenele Dominikăi din Kremlin cântând pe malul Senei. 

Suspină prelung și tremurător. 

— Ne vedem la hotel, rosti apoi brusc și închise telefonul. 

e 

Era miezul nopții, 18 luni mai târziu, la 300 de kilometri sud- 
est de Teheran. O notă muzicală - precum clopoțelul unui telex 
- începu să sune în camera de comandă subterană dedicată 
exclusiv Sălii C de centrifuge din uzina de îmbogăţire a uraniului 
de la Natanz. Doi tehnicieni din tura de noapte tresăriră și 
schimbară priviri peste consolele de comandă și control. Puteau 
simţi podeaua mișcându-se, iar scaunele lor cu rotile se 
legănară ușor. Pe perete, o fotografie înrămată a ayatollahului 
Khamenei se strâmbă în cârligul ei și un pahar de ceai în care se 
afla o linguriţă se deplasă, zăngănind, pe suprafaţa mesei ca o 
jucărie întoarsă cu cheia. Clopoţelul continuă să sune. Cutremur. 

Impasibil, un tehnician își deplasă scaunul până la 
seismometrul triaxial de bandă largă CMTA40T în formă de 
butoiaș din colţul încăperii și se asigură că înregistra și expedia 
valorile scării Mercalli modificate la desktopurile lor. Observă că 
înregistrările iniţiale ale intensității seismice erau în domeniul 4- 

4,5. Mari, totuși nu periculoase. Cel puţin nu acum, când aveau 
sub utilaje podeaua de izolare seismică. 

Ambii tehnicieni verificară în mod reflex cadrane analoge și 
digitale, pentru a vedea fluxul de alimentare cu materie primă al 
cascadei, statutul rotoarelor și temperaturile lagărelor. Totul era 
normal. Cascada din Sala C opera perfect; fusese absolut 
perfectă de când fusese instalată și testată cu un an în urmă. O 
mie șapte sute de centrifuge de gaz funcționau cu o mie cinci 
sute de rotații pe secundă, adică peste Mach 2. După șase luni, 
producţia măsurată cu grijă - și ţinută secret de inspectorii AIEA 
- creștea și apropia procesul de îmbogăţire de procentaje de 
nivel nuclear. Era opera celui mai recent martir, profesorul 
Jamshidi, probabil o victimă a asasinilor sioniști. „E moștenirea 
lui magnifică”, se gândi tehnicianul. 

Clopoţelul seismic continua să sune, dar valorile trepidațiilor 
solului se diminuau. Puteau să urmeze replici seismice, însă 
cutremurul se terminase. Cei doi tehnicieni aruncară priviri 
scurte spre transmisia video în circuit închis a sălii cascadei, 
discret iluminată, climatizată și tăcută, o pădure de tuburi și 
grupuri de conducte ce se ridicau deasupra lor, al cărui unic 
zgomot era zumzetul constant și liniștitor al rotoarelor 
centrifugelor. Totul era normal, totul funcţiona lin și perfect. 
„Deși a avut loc un cutremur cu intensitatea mai mare de 
patru”, se gândi tehnicianul. 

Acesta era meritul podelei seismice, o adevărată minunăţie a 
ingineriei germane. Tehnicienii știau că echipamentul era 
german - toate etichetele o anunțau - dar instalarea fusese 
asistata de tehnicieni ruși. „Cine poate ști motivul? Mai bine să 
nu pui întrebări”. Noul display de pe consola lor era hipnotizant 
și-l puteai privi ore în șir: planul schematic al podelei seismice - 
totul era controlat prin computere - cu sute - ba nu, cu mii- de 
leduri ce reprezentau pivoţii de sub podea, axele verticale și 
articulațiile. Ledurile albastre-închis clipeau și pâlpâiau, uneori 
izolat, alteori în blocuri sau șiruri sau coloane, iar alteori în valuri 
ameţitoare, indicând ajustările constante, infime pe care le 
efectua mecanismul de sub podeaua din aluminiu, cu aspectul și 
culoarea cenușie a pietrei sparte. „Ca firmele pâlpâitoare ale 
cazinourilor și hotelurilor din Las Vegas, destule lumini ca să 
transforme noaptea în zi”, se gândi tehnicianul. „Mi-ar plăcea să 
le văd pe toate, preferabil înainte să bombardăm New York-ul”. 

Display-ul ledurilor era activ, cu luminiţele clipind întâi într-o 
parte, apoi în cealaltă, arătându-le tehnicienilor că podeaua 
reacţiona și amortiza vibrații pe care ei înșiși nu le mai puteau 
percepe prin pardoseala din incinta de comandă și control. 
Uluitor. Apoi o singură lumină roșie de avertizare apăru pe 
display-ul principal, o lumină pe care ei nu se așteptaseră 
niciodată s-o vadă: Foc. Tehnicienii se uitară la cadrane, apoi 
schimbară priviri. Scurtcircuit? Negativ. Defect mecanic? Nimic 
de felul acela nu era indicat. Stelajele utilajelor? Filtrele de aer? 
Curentul alternativ? Nimic. 

Display-ul podelei învie brusc când toate ledurile se aprinseră, 
clipiră o dată, apoi se stinseră complet. Ambii tehnicieni priviră 
simultan monitorul video și observară o pată de lumină orbitor 
de albă ce ardea sub podea, acum vizibilă printre rotoare, 
devenind mai albă decât arcul de sudură, proiectând pe pereţii 
îndepărtați umbre ale tuburilor centrifugelor ca desprinse din 
filmul Portocala mecanică. Un tehnician se repezi și apăsă 
butonul roșu pentru oprirea de urgenţă a centrifugelor, dar un 
punct topit al podelei crease un dezechilibru infim al utilajului 
numărul trei din al doilea rând al primei cascade. Acesta se 
smulse din rulmenţii inferiori și, cu vidarea întreruptă, rotorul 
interior fisură mai întâi carcasa, apoi o sparse, trimițând șrapnel 
ce țiui și zăngăni, izbindu-se în utilajele vecine, cauzând astfel o 
avarie profundă, a cărei furie spori, până ce rând după rând de 
centrifuge-derviși au fost smulse de pe rotoarele lor. Vacarmul 
distrugerii era acoperit doar de cacofonia alarmelor de incendiu 
ce urlau în săli. 

Un tehnician apăsase deja alarma de urgență pentru radiaţii 
și sirena începu să zbiere în afara camerei de comandă. Celălalt 
tehnician smulse telefonul și-l sună pe generalul CGRI Reza 
Bhakti, din Corpul Gărzii Revoluţionare Islamice, comandantul 
uzinei. Urlând în telefon și înjurând feroce, Bhakti le ordonă 
celor doi să rămână pe loc până ajungea și el acolo. Işi puse 
chipiul cu frunza de aur pe cozoroc și sări în jeepul său către 
galeria de acces supraterană spre tunelul către Sala C. Ambii 
tehnicieni cunoșteau procedura și rămaseră calmi: aveau să 
stea în camera de control etanșă și fără ferestre, până la 
încheierea crizei imediate, după care să iasă de acolo, îmbrăcaţi 
în costumele de protecţie radiologică din dulap. Procedura de 
urgență nu ţinea însă seama de accidentul nuclear accelerat, 

alimentat de incendiul cauzat de fosforul alb și întreţinut de 
aluminiu, care se topea rapid și nu avea să se oprească probabil 
decât în centrul planetei. 

Tehnicienii priviră monitorul, a cărui imagine deveni pe rând 
albă, de la supra-încărcarea pixelilor, apoi maronie, când 
lentilele se topiră, și în cele din urmă neagră când videocamera 
însăși se lichefie precum ceara de pe suportul ei mural. Dacă ar 
mai fi funcţionat, tehnicienii ar fi văzut cum puţinele tuburi- 
centrifuge încă rămase verticale se topeau ca niște castele de 
nisip sub acţiunea fluxului. Deoarece materia primă gazoasă era 
eliberată în aerul supra-încălzit, incendiul devastator deveni 
radioactiv. La momentul acela, fosforul alb înghiţise toată 
podeaua de aluminiu și acum mistuia pereţii din beton și grinzile 
de ranforsare din oţel ale plafonului, creând un inel rotitor 
supersonic de foc, care aspira cu atâta violenţă aerul, încât ușile 
blindate ale Sălii C se curbară spre interior. Coridorul de acces, 
înclinat și lung de 400 de metri, a fost transformat într-un tunel 
aerodinamic, aspirând în furnal echipamente, cărucioare și 
materiale de construcţie neancorate cu peste 150 km/h. 
Conductele de ventilaţie ale Sălii C se transformară în mod 
similar în motoare de reacţie, un fenomen pe care generalul 
CGRI Bhakti îl simţi pe propria sa piele, când își opri jeepul lângă 
o priză de aer aflată deasupra solului și se trezi smuls de pe 
locul său, târât prin grilajul protector și absorbit în conducta 
supra-încălzită, luând foc cam pe la jumătatea ei ca fitilul unui 
lămpi cu kerosen. În mod bizar, chipiul lui cu cozoroc rămase pe 
podeaua jeepului. 

Aerul se încinsese în camera de control și telefonul nu mai 
funcţiona. Cadranele erau moarte, display-urile digitale erau 
negre și aerul urla prin tunel, zgâlțâind ușa. Tehnicienii se rotiră 
în scaunele lor când auziră un șuierat. O pată de foc se aprinse 
într-un colț inferior al incintei și se întinse repede, urcând pe 
colțul dintre pereţi spre plafon. Camera de comandă și control 
era construită din beton, care n-ar fi trebuit să ardă. Tehnicienii 
se grăbiră să-și îmbrace costumele protectoare, în timp ce focul 
se lățea pe îmbinările plafonului. Peretele îndepărtat își schimba 
culoarea, pe măsură ce magma din sala cascadei de centrifuge 
începu să ardă prin el. Tehnicienii costumați șovăiră lângă ușă, 
neștiind dacă să iasă în tunelul de acces care mugea. Fotografia 

strâmbă a ayatollahului Khamenei căzu pe podea și luă foc 
instantaneu. 
e 

După o săptămână, Ali Larijani, preşedintele Parlamentului 
iranian, a fost instruit de Liderul Suprem Khamenei să sune la 
cabinetul preşedintelui Federației Ruse. Grație pozițiilor sale 
anterioare, de secretar al Consiliului Suprem de Securitate 
Naţională și principal reprezentant al comunității nucleare, 
Larijani cunoștea detaliile programului nuclear al Iranului. În 
plus, rangul îi conferea suficientă prestanţă pentru a vorbi 
deschis cu  idolatrul din nord, informând Kremlinul de 
suspendarea relaţiilor diplomatice între Republica Islamică și 
Rusia și de intenţia Teheranului de a restabili legături de 
cooperare unilaterale cu grupări islamice din Caucaz. Larijani își 
încheie convorbirea, transmițând președintelui un mesaj 
personal din partea Liderului Suprem. Eesha/a tah akhareh 
ohmret geryeh bakoney. Sper că vei jeli tot restul vieţii. 

43. 


Președintele Putin stătea la biroul din cabinetul prezidenţial 
lambrisat în lemn de mesteacăn din Clădirea Senatului de la 
Kremlin. Purta un costum bleumarin, cămașă bleu și cravată 
albastră-argintie. Răpăi cu degetele sale scurte pe tăblia 
biroului, în timp ce citi raportul SVR cu dungă albastră, urgent și 
strict secret, despre incendiul și catastrofa centrifugelor care se 
petrecuseră cu două zile în urmă în uzina de uraniu din Natanz. 
In dosar erau incluse imagini provenite de la satelitul YOBAR al 
Ministerului Apărării rus. Fotografiile în infraroșu arătau un nor 
de fum supra-încălzit, lung de kilometri, care suia în văzduh și 
era purtat spre sud-est. Era un nor toxic, care avea să-i ucidă pe 
toți cei peste care trecea - iranieni, afgani și palestinieni 
deopotrivă.  Radarul cu  apertură sintetică al satelitului 
pătrunsese prin norul de fum și dezvăluise un crater (radioactiv) 
acolo unde se topise și se prăbușise acoperișul Sălii C. O notă 
tehnică finală echivala intensitatea efectului termic din Natanz 
cu cel al erupției din 2014 a vulcanului Kelud din Java de Est. 

„Kakaia raznița, cui îi pasă?”, se gândi Putin, apoi închise 
dosarul și-l aruncă în mapa „ieșiri”, o tavă din marmură albă de 
Koelga. Nu-i păsa absolut deloc; dezechilibrul global, confuzia și 
haosul le conveneau perfect lui și Rusiei. Poate că incendiul 
acesta era opera americanilor sau israelienilor sau poate că 
babuinii ăia iranieni nu știau cum să lucreze cu uraniul. Ei bine, 
el primise de mult banii de la Teheran pentru livrare și se 
făcuseră „depozite ale investitorilor”; Govormarenko împărțise 
deja sumele în euro. Nu conta: când iranienii aveau să fie 
pregătiţi să reconstruiască, Rusia avea să apară cu echipamente 
și experți care să-i consilieze. Cu prețuri à /a carte. 

Și n-aveau decât să-ncerce să-i asmută pe caucazieni; n- 
aveau nicio șansă, fiindcă el își controla bine supușii. Nouăzeci și 
șase la sută dintre ruși fuseseră de acord cu recentele lui 
iniţiative militare din Ucraina; nouăzeci și cinci la sută dintre ei 
credeau că Statele Unite ațâțau Kievul capricios să-i persecute 
pe etnicii ruși în Ucraina. Nouăzeci și doi la sută credeau - ba 
nu, știau - că aceeași situaţie exista în enclave rusești din 

Caucaz, Moldova, Estonia, Lituania și Letonia. Oportunităţi 
aveau să apară. Ele apăreau întotdeauna. 

Putin avea să fie cu ochii pe oligarhi, care mormăiau despre 
problemele lor băneşti cauzate de sancţiunile bancare 
occidentale. Nimic ce să nu poată fi domolit de câteva procese 
și condamnări la închisoare pentru corupţie. În scurt timp, 
contracte importante pentru livrări de gaze naturale și petrol 
către China, India și Japonia aveau să diminueze efectul 
sancţiunilor. lar el avea să continue să defâimeze și să 
tensioneze coaliția NATO, sora mai slabă. Condiţiile erau 
perfecte pentru distrugerea pentru totdeauna a alianţei 
euroatlantice, care ar fi compensat dizolvarea URSS-ului. În 
absența NATO, propunerea scutului antirachetă ceho-polonez n- 
avea să mai reprezinte o problemă. 

Contemplându-și suzeranitatea, președintele Putin simţi cum i 
se înaripează sufletul slav. El își considera opiniile ca fiind o 
revelație. El singur îi ţinea la depărtare pe barbarii de la porți. 
Rusia avea să fie temută din nou; Rusia avea să fie respectată 
din nou. Nu-și pierdea mult timp gândindu-se la măsurile severe 
ce erau necesare pentru a-și atinge obiectivele; orfani ucraineni 
arseseră pe străzi și înainte și, dacă era necesar, aveau să ardă 
din nou. Asta era a lui; îi aparţinea lui. Spiritul său căpătă aripi și 
pluti peste crenelurile zidurilor Kremlinului, pe lângă piaţa 
Bolotnaia, unde mii de oameni protestaseră în van, apoi își plecă 
aripile de vultur și zbură în lungul râului și peste acoperișul 
cenușiu în formă de „V” al închisorii Lefortovo, unde erau trimiși 
să moară trădătorii ruși. Prinse un curent ascendent și se ridică 
peste Lubianka, protejându-i pe toți cu sabia și cu pavăza, după 
care viră, aplecându-se într-o parte și trecu peste acoperișul lui 
Tolstoi din Hamovniki și peste faţada dorică a Conservatorului 
de Stat, unde Sofronițki, pianistul Domnului, îi uluise pe muritori, 
dar nu primise niciodată permisiunea de a cânta în afara 
Rodinei. Un alt curent ascendent purtă spiritul lui Putin peste 
pădurea Mednoie, unde Vasili Blohin executase 7 000 de oameni 
în 28 de zile, apoi peste pinii din lasenevo spre turnul din metal 
și sticlă dintre arbori - Sediul Central al SVR -, rotindu-se mai 
iute în jurul copacilor, apoi domolindu-se, plutind în sus și 
pătrunzând printr-o fereastră cu jaluzelele trase împotriva 
soarelui după-amiezii, ca să umple biroul cu răsuflarea aripilor 
secerătoare. Spiritul lui Putin venise în vizită. 

Fără a fi conștientă de prezenţa vizitatorului spectral, noua 
şefă a Direcţiei KR își aranjă o șuviţă de păr după ureche și 
aruncă raportul despre incendiul de la Natanz în mapa „ieșiri” 
de pe colțul mesei ei. 

